(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΒ΄

Πέμπτη 11 Φεβρουαρίου 2016

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας της Βουλευτή κ. Π. Δριτσέλη, σελ.   
3. Ανακοινώνεται ότι τη συνεδρίαση παρακολουθούν μαθητές από το 7ο Δημοτικό Σχολείο Νίκαιας, το 1ο Δημοτικό Σχολείο Νέου Φαλήρου, το 5ο Γυμνάσιο Χαλανδρίου, το 1ο Γενικό Λύκειο Αγίου Δημητρίου, το 2ο Δημοτικό Σχολείο Τρίπολης, το 2ο Γενικό Λύκειο Αγίου Ιωάννη Λασιθίου, το 1ο Γυμνάσιο Άρτας και το 8ο Δημοτικό Σχολείο Άρτας, σελ.   
4. Αναφορά στη συντριβή του ελικοπτέρου του πολεμικού ναυτικού AGUSTA BELL και συλλυπητήρια αναφορά για την απώλεια των τριών πεσόντων αξιωματικών του Πολεμικού Ναυτικού - μελών του πληρώματος του ελικοπτέρου, σελ.   
5. Τήρηση ενός λεπτού σιγής στη μνήμη των πεσόντων αξιωματικών του ελικοπτέρου, σελ.   
6. Επί διαδικαστικού θέματος, σελ.   
7. Επί προσωπικού θέματος, σελ.   
8. Αναφορά στο προσφυγικό - μεταναστευτικό θέμα και την εμπλοκή του ΝΑΤΟ για το προσφυγικό, σελ.   
9. Αναφορά στις αγροτικές κινητοποιήσεις και το ασφαλιστικό, σελ.   
10. Συζήτηση επί του Κανονισμού, ύστερα από γραπτό αίτημα του Βουλευτή του Πανελλήνιου Σοσιαλιστικού Κινήματος κ. Ευάγγελου Βενιζέλου, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Κατάθεση αναφορών, σελ.   
2. Ανακοίνωση του δελτίου επικαίρων ερωτήσεων της Παρασκευής 12 Φεβρουαρίου 2016, σελ.   
3. Συζήτηση επικαίρων ερωτήσεων:  
 α) Προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τα δάνεια των κομμάτων και τις λίστες μεγαλοκαταθετών στο εξωτερικό, σελ.   
 β) Προς τον Υπουργό Εσωτερικών και Διοικητικής Ανασυγκρότησης:  
 i. σχετικά με την αντιμετώπιση της εγκληματικότητας στο Ζεφύρι Αττικής, σελ.   
 ii. σχετικά με την πρόληψη και αποτροπή των επιθέσεων στα κεντρικά γραφεία του ΠΑΣΟΚ από ομάδες των «γνωστών-αγνώστων» κουκουλοφόρων, σελ.   
 iii. σχετικά με το ενδεχόμενο εξόδου της χώρας μας από τη ζώνη Σένγκεν, σελ.   
 iv. σχετικά με τη μη υλοποίηση των δεσμεύσεων στο προσφυγικό ζήτημα από την Κυβέρνηση και τον κίνδυνο εξόδου της χώρας από τη Σένγκεν, σελ.   
 v) σχετικά με την ανεξέλεγκτη δράση των Μη Κυβερνητικών Οργανώσεων στα νησιά του Αιγαίου, σελ.   
 γ) Προς τον Υπουργό Υποδομών, Μεταφορών και Δικτύων:  
 i. σχετικά με -εντός εισαγωγικών- «τον σκανδαλώδη φωτογραφικό διαγωνισμό και τη σπατάλη 14.145.000 ευρώ για στέγαση λαθρομεταναστών», σελ.   
 ii. σχετικά με την κατάσταση των εργαζομένων στην καθαριότητα των αμαξοστασίων της εταιρείας «Οδικές Συγκοινωνίες Α.Ε.» (ΟΣΥ) του ομίλου ΟΑΣΑ, σελ.   
 δ) Προς τον Υπουργό Οικονομικών, σχετικά με δημοσίευμα αναφορικά με τη δέσμευση περιουσιακών στοιχείων καταθετών σε τράπεζες του εξωτερικού, σελ.   
 ε) Προς τον Υπουργό Παιδείας, Έρευνας και Θρησκευμάτων, σχετικά με την εσφαλμένη μοριοδότηση ωρομισθίων εκπαιδευτικών στα σχολεία δεύτερης ευκαιρίας, σελ.   
 στ) Προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης:  
 i. σχετικά με την αναστολή των πλειστηριασμών για την εκποίηση της περιουσίας των εταιρειών «ΦΙΛΚΕΡΑΜ JOHNSON ΒΙΟΜΗΧΑΝΙΑ ΚΕΡΑΜΙΚΩΝ ΠΛΑΚΙΔΙΩΝ Α.Ε.» και «ΕΝΩΜΕΝΗ ΚΛΩΣΤΟΞ«ΦΑΝΤΟΥΡΓΙΑ ΑΕ» για 6 μήνες, σελ.   
 ii. σχετικά με τη ρύθμιση των δανείων του Οργανισμού Εργατικής Κατοικίας και του Ταμείου Παρακαταθηκών και Δανείων, σελ.   
 ζ) Προς τον Υπουργό Οικονομίας, Ανάπτυξης και Τουρισμού, σχετικά με τη λήψη μέτρων για τις καθυστερήσεις πληρωμών μεταξύ των παραγωγών νωπών τροφίμων και ευπαθών προϊόντων και μεσαίων επιχειρήσεων ή αλυσίδων καταστημάτων λιανικής πώλησης, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεων Διαρκών Επιτροπών:  
 α) Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄ 182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄ 184)», σελ.   
 β) Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών, Μεταφορών και Δικτύων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές», σελ.   
2. Συζήτηση επί της αρχής των άρθρων και του συνόλου του σχεδίου νόμου του Υπουργείου Οικονομικών: «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄ 182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄ 184)», σελ.   
3. Ένσταση αντισυνταγματικότητας επί του σχεδίου νόμου του Υπουργείου Οικονομικών, που ετέθη από Βουλευτές της Νέας Δημοκρατίας, σελ.   
4. Συζήτηση και ψήφιση δι' εγέρσεως, επί της ένστασης αντισυνταγματικότητας επί του σχεδίου νόμου του Υπουργείου Οικονομικών, σελ.   
5. Συζήτηση επί της αρχής, των άρθρων και της τροπολογίας και ψήφιση στο σύνολο του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές», σελ.   
6. Ενστάσεις αντισυνταγματικότητας επί της τροπολογίας που κατέθεσε ο Υπουργός Επικρατείας στο σχέδιο νόμου του Υπουργείου Υποδομών, Μεταφορών και Δικτύων:  
 α) του Βουλευτή του Πανελλήνιου Σοσιαλιστικού Κινήματος κ. Ευάγγελου Βενιζέλου, σελ.   
 β) Βουλευτών της Νέας Δημοκρατίας, σελ.   
7. Συζήτηση και ψήφιση δι' εγέρσεως επί των ενστάσεων αντισυνταγματικότητας, που ετέθησαν επί της τροπολογίας του σχεδίου νόμου του Υπουργείου Υποδομών, Μεταφορών και Δικτύων, σελ.   
8. Αιτήσεις ονομαστικής ψηφοφορίας επί της τροπολογίας με γενικό αριθμό 186 και ειδικό 1 του σχεδίου νόμου του Υπουργείου Υποδομών, Μεταφορών και Δικτύων:  
 α) Βουλευτών του Συνασπισμού Ριζοσπαστικής Αριστεράς, σελ.   
 β) Βουλευτών της Νέας Δημοκρατίας, σελ.   
9. Ονομαστική ψηφοφορία επί της τροπολογίας με γενικό αριθμό 186 και ειδικό 1 του σχεδίου νόμου του Υπουργείου Υποδομών, Μεταφορών και Δικτύων:, σελ.   
10. Επιστολικές ψήφοι επί της ονομαστικής ψηφοφορίας, σελ.

ΠΡΟΕΔΡΕΥΟΝΤΕΣ

ΒΑΡΕΜΕΝΟΣ Γ. , σελ.

ΚΑΚΛΑΜΑΝΗΣ Ν. , σελ.

ΚΟΥΡΑΚΗΣ Α. , σελ.

ΚΡΕΜΑΣΤΙΝΟΣ Δ. , σελ.

ΛΑΜΠΡΟΥΛΗΣ Γ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί της αναφοράς στη συντριβή του ελικοπτέρου του πολεμικού ναυτικού και επί της συλλυπητήριας αναφοράς στην απώλεια των τριών αξιωματικών του πληρώματος:  
ΓΕΝΝΗΜΑΤΑ Φ. , σελ.  
ΚΑΒΑΔΕΛΛΑΣ Δ. , σελ.  
ΚΑΚΛΑΜΑΝΗΣ Ν. , σελ.  
ΛΑΜΠΡΟΥΛΗΣ Γ. , σελ.  
ΜΑΝΤΑΣ Χ. , σελ.  
ΜΗΤΣΟΤΑΚΗΣ Κ. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΤΣΙΠΡΑΣ Α. , σελ.  
ΤΣΙΡΩΝΗΣ Ι. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Β. Επί διαδικαστικού θέματος:  
ΑΝΤΩΝΟΠΟΥΛΟΥ Ο. , σελ.  
ΑΥΓΕΝΑΚΗΣ Ε. , σελ.  
ΒΑΓΙΩΝΑΚΗ Ε. , σελ.  
ΒΑΡΒΙΤΣΙΩΤΗΣ Μ. , σελ.  
ΒΑΡΕΜΕΝΟΣ Γ. , σελ.  
ΒΕΝΙΖΕΛΟΣ Ε. , σελ.  
ΒΟΥΛΤΕΨΗ Σ. , σελ.  
ΒΟΥΤΣΗΣ Ν. , σελ.  
ΒΡΟΥΤΣΗΣ Ι. , σελ.  
ΓΚΑΡΑ Α. , σελ.  
ΔΑΒΑΚΗΣ Α. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΑΣΙΔΙΑΡΗΣ Η. , σελ.  
ΚΑΤΡΙΒΑΝΟΥ Β. , σελ.  
ΚΑΤΣΙΑΝΤΩΝΗΣ Γ. , σελ.  
ΚΕΓΚΕΡΟΓΛΟΥ Β. , σελ.  
ΚΙΚΙΛΙΑΣ Β. , σελ.  
ΚΟΤΖΙΑΣ Ν. , σελ.  
ΚΟΥΜΟΥΤΣΑΚΟΣ Γ. , σελ.  
ΚΟΥΡΑΚΗΣ Α. , σελ.  
ΚΟΥΤΣΟΥΚΟΣ Γ. , σελ.  
ΚΡΕΜΑΣΤΙΝΟΣ Δ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΜΗΤΣΟΤΑΚΗΣ Κ. , σελ.  
ΜΟΥΖΑΛΑΣ Γ. , σελ.  
ΜΠΑΡΚΑΣ Κ. , σελ.  
ΜΠΟΥΡΑΣ Α. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Ν. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΠΟΛΑΚΗΣ Π. , σελ.  
ΣΑΝΤΟΡΙΝΙΟΣ Ν. , σελ.  
ΣΚΟΥΡΟΛΙΑΚΟΣ Π. , σελ.  
ΣΚΡΕΚΑΣ Κ. , σελ.  
ΣΠΙΡΤΖΗΣ Χ. , σελ.  
ΣΤΑΘΑΚΗΣ Γ. , σελ.  
ΣΤΑΜΑΤΗΣ Δ. , σελ.  
ΤΖΑΒΑΡΑΣ Κ. , σελ.  
ΤΖΟΥΦΗ Μ. , σελ.  
ΤΡΑΓΑΚΗΣ Ι. , σελ.  
ΤΣΙΑΡΑΣ Κ. , σελ.  
ΦΑΜΕΛΛΟΣ Σ. , σελ.  
ΦΙΛΗΣ Ν. , σελ.

ΧΡΙΣΤΟΔΟΥΛΟΠΟΥΛΟΥ Α. , σελ.  
  
Γ. Επί προσωπικού θέματος:  
ΚΑΚΛΑΜΑΝΗΣ Ν. , σελ.  
ΚΟΥΜΟΥΤΣΑΚΟΣ Γ. , σελ.  
ΛΕΒΕΝΤΗΣ Β. , σελ.  
ΠΑΠΠΑΣ Χ. , σελ.  
ΤΖΑΒΑΡΑΣ Κ. , σελ.  
  
Δ. Επί της αναφοράς στο προσφυγικό - μεταναστευτικό θέμα και την εμπλοκή του ΝΑΤΟ για το προσφυγικό:  
ΑΛΕΞΙΑΔΗΣ Τ. , σελ.  
ΓΕΝΝΗΜΑΤΑ Φ. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΚΑΜΜΕΝΟΣ Π. , σελ.  
ΚΟΥΜΟΥΤΣΑΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΟΒΕΡΔΟΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΦΙΛΗΣ Ν. , σελ.  
  
Ε. Επί της αναφοράς στις αγροτικές κινητοποιήσεις και το ασφαλιστικό:  
ΘΕΟΧΑΡΗΣ Θ. , σελ.  
ΛΕΒΕΝΤΗΣ Β. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΑΧΙΝΙΔΗΣ Ι. , σελ.  
ΦΙΛΗΣ Ν. , σελ.  
  
ΣΤ. Επί του Κανονισμού:  
ΑΛΕΞΙΑΔΗΣ Τ. , σελ.  
ΒΕΝΙΖΕΛΟΣ Ε. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΚΑΡΡΑΣ Γ. , σελ.  
ΛΟΒΕΡΔΟΣ Α. , σελ.  
ΠΑΠΠΑΣ Ν. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΦΑΜΕΛΛΟΣ Σ. , σελ.  
ΧΡΙΣΤΟΔΟΥΛΟΠΟΥΛΟΥ Α. , σελ.  
  
Ζ. Επί των επικαίρων ερωτήσεων:  
ΑΛΕΞΙΑΔΗΣ Τ. , σελ.  
ΑΝΤΩΝΟΠΟΥΛΟΥ Ο. , σελ.  
ΒΑΡΕΜΕΝΟΣ Γ. , σελ.  
ΒΟΡΙΔΗΣ Μ. , σελ.  
ΘΕΟΧΑΡΗΣ Θ. , σελ.  
ΚΑΚΛΑΜΑΝΗΣ Ν. , σελ.  
ΚΑΜΜΕΝΟΣ Δ. , σελ.  
ΚΑΣΙΔΙΑΡΗΣ Η. , σελ.  
ΚΑΤΣΙΑΝΤΩΝΗΣ Γ. , σελ.  
ΚΑΤΣΩΤΗΣ Χ. , σελ.  
ΚΕΓΚΕΡΟΓΛΟΥ Β. , σελ.  
ΜΟΥΖΑΛΑΣ Γ. , σελ.  
ΠΑΠΑΓΓΕΛΟΠΟΥΛΟΣ Δ. , σελ.  
ΠΑΠΑΘΕΟΔΩΡΟΥ Θ. , σελ.  
ΣΓΟΥΡΙΔΗΣ Π. , σελ.  
ΣΤΑΘΑΚΗΣ Γ. , σελ.  
ΤΖΟΥΦΗ Μ. , σελ.  
ΤΟΣΚΑΣ Ν. , σελ.  
ΤΡΙΑΝΤΑΦΥΛΛΙΔΗΣ Α. , σελ.  
ΦΙΛΗΣ Ν. , σελ.  
  
Η. Επί του σχεδίου νόμου του Υπουργείου Οικονομικών:  
ΑΛΕΞΙΑΔΗΣ Τ. , σελ.  
ΑΝΑΣΤΑΣΙΑΔΗΣ Σ. , σελ.  
ΑΡΒΑΝΙΤΙΔΗΣ Γ. , σελ.  
ΘΕΟΧΑΡΗΣ Θ. , σελ.  
ΚΑΒΑΔΕΛΛΑΣ Δ. , σελ.  
ΚΑΜΜΕΝΟΣ Δ. , σελ.  
ΚΕΓΚΕΡΟΓΛΟΥ Β. , σελ.  
ΚΟΥΙΚ Τ. , σελ.  
ΚΟΥΤΣΟΥΚΟΣ Γ. , σελ.  
ΚΩΝΣΤΑΝΤΙΝΟΠΟΥΛΟΣ Ο. , σελ.  
ΛΑΜΠΡΟΥΛΗΣ Γ. , σελ.  
ΛΟΒΕΡΔΟΣ Α. , σελ.  
ΜΑΥΡΩΤΑΣ Γ. , σελ.  
ΜΠΑΛΤΑΣ Α. , σελ.  
ΠΑΝΑΓΙΩΤΑΡΟΣ Η. , σελ.  
ΠΑΠΑΔΟΠΟΥΛΟΣ Α. , σελ.  
ΠΑΠΑΚΩΣΤΑ - ΣΙΔΗΡΟΠΟΥΛΟΥ Α. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΑΡΙΔΗΣ Ι. , σελ.  
ΣΑΧΙΝΙΔΗΣ Ι. , σελ.  
ΣΠΙΡΤΖΗΣ Χ. , σελ.  
ΣΤΑΘΑΚΗΣ Γ. , σελ.  
ΣΤΑΜΑΤΗΣ Δ. , σελ.  
ΤΖΟΥΦΗ Μ. , σελ.  
ΤΣΙΡΩΝΗΣ Ι. , σελ.  
ΦΙΛΗΣ Ν. , σελ.  
  
Θ. Επί της ενστάσεως αντισυνταγματικότητας του σχεδίου νόμου του Υπουργείου Οικονομικών:  
ΑΜΥΡΑΣ Γ. , σελ.  
ΔΕΝΔΙΑΣ Ν. , σελ.  
ΚΑΡΡΑΣ Γ. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΜΑΝΤΑΣ Χ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΠΑΡΑΣΚΕΥΟΠΟΥΛΟΣ Ν. , σελ.  
ΠΑΦΙΛΗΣ Α. , σελ.  
ΤΖΑΒΑΡΑΣ Κ. , σελ.  
  
Ι. Επί του σχεδίου νόμου του Υπουργείου Υποδομών, Μεταφορών και Δικτύων:  
ΒΟΡΙΔΗΣ Μ. , σελ.  
ΒΟΥΛΤΕΨΗ Σ. , σελ.  
ΒΟΥΤΣΗΣ Ν. , σελ.  
ΓΕΝΝΗΜΑΤΑ Φ. , σελ.  
ΔΕΝΔΙΑΣ Ν. , σελ.  
ΗΓΟΥΜΕΝΙΔΗΣ Ν. , σελ.  
ΘΕΟΔΩΡΑΚΗΣ Σ. , σελ.  
ΘΕΟΧΑΡΗΣ Θ. , σελ.  
ΚΑΜΜΕΝΟΣ Π. , σελ.  
ΛΕΒΕΝΤΗΣ Β. , σελ.  
ΛΟΒΕΡΔΟΣ Α. , σελ.  
ΜΗΤΣΟΤΑΚΗΣ Κ. , σελ.  
ΠΑΝΤΖΑΣ Γ. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Ν. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΣΠΙΡΤΖΗΣ Χ. , σελ.  
ΤΣΙΑΡΑΣ Κ. , σελ.  
ΤΣΙΠΡΑΣ Α. , σελ.  
ΤΣΙΡΩΝΗΣ Ι. , σελ.  
ΦΑΜΕΛΛΟΣ Σ. , σελ.  
ΨΑΡΙΑΝΟΣ Γ. , σελ.  
  
ΙΑ. Επί των ενστάσεων αντισυνταγματικότητας επί της τροπολογίας του σχεδίου νόμου του Υπουργείου Υποδομών, Μεταφορών και Δικτύων:  
ΑΘΑΝΑΣΙΟΥ Α. , σελ.  
ΒΕΝΙΖΕΛΟΣ Ε. , σελ.  
ΒΟΥΛΤΕΨΗ Σ. , σελ.  
ΔΕΝΔΙΑΣ Ν. , σελ.  
ΘΕΟΧΑΡΗΣ Θ. , σελ.  
ΚΑΡΡΑΣ Γ. , σελ.  
ΚΑΤΡΟΥΓΚΑΛΟΣ Γ. , σελ.  
ΛΑΠΠΑΣ Σ. , σελ.  
ΛΟΒΕΡΔΟΣ Α. , σελ.  
ΠΑΠΑΧΡΙΣΤΟΠΟΥΛΟΣ Α. , σελ.  
ΠΑΠΠΑΣ Χ. , σελ.  
ΠΑΦΙΛΗΣ Α. , σελ.  
ΦΑΜΕΛΛΟΣ Σ. , σελ.  
ΦΟΡΤΣΑΚΗΣ Θ. , σελ.  
ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΒ΄

Πέμπτη 11 Φεβρουαρίου 2016

Αθήνα, σήμερα στις 11 Φεβρουαρίου 2016, ημέρα Πέμπτη και ώρα 9.40΄ συνήλθε στην αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ.**

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Ιωάννη Θεωνά, Βουλευτή Β΄ Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελ. 1α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελ.1β)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να σας ανακοινώσω το δελτίο των επίκαιρων ερωτήσεων της Παρασκευής 12 Φεβρουαρίου, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. H με αριθμό 517/9-2-2016 επίκαιρη ερώτηση του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Αγροτικής Ανάπτυξης και Τροφίμων, σχετικά με την πιθανότητα κατάργησης του αναγκαστικού χαρακτήρα της Ένωσης Μαστιχοπαραγωγών Χίου.

2. Η με αριθμό 511/9-2-2016 επίκαιρη ερώτηση της Βουλευτού Α' Θεσσαλονίκης της Νέας Δημοκρατίας κ. Έλενας Ράπτη προς τον Υπουργό Υγείας, σχετικά με την ανάκληση των αποφάσεων που απαξιώνουν καινοτόμες υπηρεσίες του Ινστιτούτου Υγείας του Παιδιού.

3. Η με αριθμό 508/8-2-2016 επίκαιρη ερώτηση του ΣΤ' Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία των hot spots στην Κω και την άμεση αποχώρηση των MAT από το νησί.

4. Η με αριθμό 521/9-2-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομίας, Ανάπτυξης και Τουρισμού, σχετικά με τους δανειολήπτες στεγαστικών δανείων με το νόμισμα του ελβετικού φράγκου.

5. Η με αριθμό 507/8-2-2016 επίκαιρη ερώτηση του Βουλευτή Λάρισας της Ένωσης Κεντρώων κ. Γεωργίου Κατσιαντώνη προς τον Υπουργό Παιδείας, Έρευνας και θρησκευμάτων, σχετικά με την παύση λειτουργίας των Κέντρων Διά Βίου Μάθησης στη Λάρισα.

B. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. H με αριθμό 518/9-2-2016 επίκαιρη ερώτηση του Βουλευτή Α' Θεσσαλονίκης του Συνασπισμού Ριζοσπαστικής Αριστεράς κ. Τριαντάφυλλου Μηταφίδη προς τον Υπουργό Οικονομίας, Ανάπτυξης και Τουρισμού, σχετικά με την κατάργηση της υποπαραγράφου ΣΤ4) της παραγράφου Α του άρθρου πρώτου του νόμου 4254/07.04.2014 με τίτλο «Άρση εμποδίων στον ανταγωνισμό λιανικού εμπορίου -ρυθμίσεις διάθεσης βιβλίων» και επαναφορά σε ισχύ των καταργηθέντων παραγράφων 3 α έως 3 δ του άρθρου 1 του νόμου 2557/1997.

2. Η με αριθμό 510/9-2-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλο προς τον Υπουργό Αγροτικής Ανάπτυξης και Τροφίμων, σχετικά με τις άδειες αλίευσης τόνου για το έτος 2016.

3.- Η με αριθμό 514/9-2-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής (Εύης) Χριστοφιλοπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το ασφαλιστικό των αγροτών.

4. Η με αριθμό 522/9-2-2016 επίκαιρη ερώτηση του Βουλευτή Β' Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα πρόστιμα του Εθνικού Συμβουλίου Ραδιοτηλεόρασης (ΕΣΡ) στα Μέσα Μαζικής Ενημέρωσης (ΜΜΕ).

5. Η με αριθμό 516/9-2-2016 επίκαιρη ερώτηση του Ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με δημοσιεύματα του περιοδικού «ΕΠΙΚΑΙΡΑ».

6. Η με αριθμό 481/2-2-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Υγείας, σχετικά με την εφαρμογή και τον εκσυγχρονισμό του αναγκαίου θεσμικού πλαισίου καθώς και την ταχύτερη ανταπόκριση των δημοσίων υπηρεσιών, προκειμένου να δοθούν κίνητρα για την προσέλκυση κλινικών μελετών στη χώρα μας.

7 Η με αριθμό 482/2-2-2016 επίκαιρη ερώτηση της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Υγείας, σχετικά με τη λειτουργία του Υπολογιστικού Τομογράφου (PET-CT) στο Πανεπιστημιακό Γενικό Νοσοκομείο Ιωαννίνων.

8. Η με αριθμό 487/2-2-2016 επίκαιρη ερώτηση του Βουλευτή Β' Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αντιμετώπιση των προβλημάτων των εργαζομένων στη Γενική Κλινική «Λυσίμαχος Σαραφιανός» στη Θεσσαλονίκη.

9. Η με αριθμό 472/1-2-2016 επίκαιρη ερώτηση του Βουλευτή Α' Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εσωτερικών και Διοικητικής Ανασυγκρότησης, σχετικά με τη δημιουργία του Κέντρου Κράτησης προσφύγων στη Σίνδο.

10. Η με αριθμό 436/22-1-2016 επίκαιρη ερώτηση του Βουλευτή Β' Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Οικονομίας, Ανάπτυξης και Τουρισμού, σχετικά με τις «ανεξήγητες και αδικαιολόγητες αυξήσεις των τιμών των καυσίμων που απευθύνονται στους Έλληνες καταναλωτές».

11. Η με αριθμό 392/12-1-2016 επίκαιρη ερώτηση της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές χρεώσεις των τραπεζών σε όλες τις συναλλαγές με χρήση χρεωστικών-πιστωτικών καρτών.

12. Η με αριθμό 401/18-1-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με τις υψηλές τιμές των καυσίμων στη χώρα μας, τη στιγμή που η τιμή του πετρελαίου διεθνώς είναι σε χαμηλά επίπεδα.

13. Η με αριθμό 432/22-1-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομίας, Ανάπτυξης και Τουρισμού, σχετικά με την «ασφυκτική» προθεσμία επικαιροποίησης των φακέλων των εκκρεμών αιτήσεων των δανειοληπτών σύμφωνα με τον ν. 3869/2010 και τη χρονοτριβή ως προς την παροχή των αναλυτικών καταστάσεων πληρωμής.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 495/8-2-2016 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη  προς τον Υπουργό Δικαιοσύνης, Διαφάνειας και Ανθρωπίνων Δικαιωμάτων, σχετικά με τα δάνεια των κομμάτων και τις λίστες μεγαλοκαταθετών στο εξωτερικό.

Θα απαντήσει ο Αναπληρωτής Υπουργός κ. Δημήτρης Παπαγγελόπουλος.

Κύριε Τριανταφυλλίδη, έχετε τον λόγο για δύο λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε.

Η εν λόγω ερώτηση διαλαμβάνει τις δύο πλευρές του αμαρτωλού τριγώνου της διαπλοκής και της διαφθοράς, τις τράπεζες και τα πρώην μεγάλα κόμματα εξουσίας -το απόγευμα η Βουλή θα συζητήσει για την τρίτη γωνία, τα ιδιωτικά τηλεοπτικά κανάλια. Και βέβαια είναι ένα θέμα ανοιχτό, που αφορά τη δικαίωση ενός λαού που αυτή τη στιγμή πένεται, περνά μια βαθιά κοινωνική και οικονομική κρίση και δεν μπορεί να συνεχίσει να ακούει ότι φροντίζει η εν λόγω εξουσία, του παρελθόντος, τα πρώην μεγάλα κόμματα -γι’ αυτό τα έκανε μικρά κόμματα- τα δανεικά κι αγύριστα να συνεχίσουν να παραμένουν αγύριστα.

Παραμένει ανοιχτό, λοιπόν, και για ένα πλήθος ερωτημάτων σε σχέση, κύριε Υπουργέ, κύριε Παπαγγελόπουλε, με την ισότιμη αντιμετώπιση όλων των πολιτών, την ισονομία και την ισοπολιτεία. Τα ερωτήματα που προκύπτουν είναι, κυρίως, σχετικά με τη βούληση των διοικήσεων των πιστωτικών ιδρυμάτων να απαιτήσουν να επιστραφούν τα χορηγηθέντα και μηδέποτε επιστραφέντα δάνεια -μιλάμε για 210 εκατομμύρια για τη Νέα Δημοκρατία και 150 εκατομμύρια για το ΠΑΣΟΚ. Η βούληση αυτή των τραπεζών απέναντι στα κόμματα εξουσίας πρέπει να προκύπτει από συγκεκριμένες ενέργειες των διοικήσεων των τραπεζών, όπως οι ενέργειες, στις οποίες πλειοδοτούν, όταν απέναντί τους δεν βρίσκονται τα δύο μεγάλα κόμματα εξουσίας, αλλά απλοί πολίτες, δανειολήπτες.

Αν θέτω και ξαναθέτω το εν λόγω θέμα, κύριε Υπουργέ, δεν είναι χάριν της πολιτικής αντιπαράθεσης. Είναι γιατί ο πολιτικός κόσμος δικαιούται να απολαμβάνει, να έχει και να προασπίζεται την ηθική, τη νομιμότητα και την αξιοπιστία. Δεν μπορεί κάποιοι να παριστάνουν τους νοικοκυραίους στους άλλους και την ίδια ώρα για τα δικά τους χρωστούμενα και για τα δικά τους δάνεια να ποιούν τη νήσσαν!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αναφέρομαι, κύριε Υπουργέ –και ολοκληρώνω- στην αμαρτωλή διάταξη που είναι ο ορισμός του εκμαυλισμού και της φαυλοκρατίας. Ομιλώ για το άρθρο 78 του ν. 4146/2013 -καλή ώρα, Πέμπτη ήταν, 4-4-2013- που το ακαταδίωκτο για τις διοικήσεις των τραπεζών έγινε νόμος. Όποιος ρύθμιζε κατά το δοκούν και προστάτευε τα συμφέροντα Νέας Δημοκρατίας και ΠΑΣΟΚ, απολάμβανε το ακαταδίωκτο. Διοικήσεις τραπεζών για τα δάνεια των κομμάτων. Γκίκας Μάναλης για το «μαύρο» στην ΕΡΤ και τόσες άλλες τροπολογίες ακαταδίωκτου. Εκείνοι οι οποίοι αναλάμβαναν να κάνουν τη βρώμικη δουλειά, θα έπρεπε να είναι προστατευμένοι για την επόμενη μέρα.

Και το προκλητικό, κύριε Παπαγγελόπουλε, είναι ότι η εν λόγω διάταξη, που ήρθε τότε τέσσερις ώρες πριν από την ψηφοφορία –όχι τρεις μέρες όπως ορίζει ο Κανονισμός της Βουλής- δεν ρύθμιζε μόνο τα δοθέντα δάνεια κι εδώ θα επαναλάβω αυτό που είπε στα Πρακτικά, τότε, ο Δημήτρης Παπαδημούλης: «Το ακόμη πιο σκανδαλώδες είναι ότι η τροπολογία εκείνη δεν απαλλάσσει μόνο για όσα δάνεια δόθηκαν αλλά και για όσα θα δοθούν στο μέλλον». Και γι’ αυτόν, ακριβώς, τον λόγο είναι σημαντικό ένα ζήτημα, το πολιτικό, η συγκριμένη διάταξη να ακυρωθεί, να βγει από τον στενό…

**ΠΡΟΕΔΡΕΥΩΝ (Γεώργιος Βαρεμένος):** Τα υπόλοιπα στη δευτερολογία σας, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** …ηθικό χάρτη της εν λόγω Κυβέρνησης, της δικής μας Κυβέρνησης, ΣΥΡΙΖΑ-ΑΝΕΛ και αφ’ ετέρου να επιστραφούν με κάθε τρόπο.

Και ερωτώ: Οι διοικήσεις οι σημερινές απολαμβάνουν το ακαταδίωκτο ή θα αντιμετωπίσουν την κατηγορία της απιστίας, στην περίπτωση που δεν διεκδικήσουν αποτελεσματικά τα χρήματα αυτά να επιστραφούν;

**ΠΡΟΕΔΡΕΥΩΝ (Γεώργιος Βαρεμένος):** Γίνατε σαφής, κύριε Τριανταφυλλίδη. Υπάρχει και δευτερολογία.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Για το δεύτερο κομμάτι της ερώτησής μου, θα επανέλθω.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κύριε Πρόεδρε, κυρίες και κύριοι, όσον αφορά το πρώτο ερώτημα του ερωτώντα Βουλευτή, δηλαδή αν προχωρούν κανονικά τα τραπεζικά ιδρύματα στην είσπραξη των δανείων που έχουν χορηγήσει, είναι αρμόδιο να απαντήσει το Υπουργείο Οικονομικών και η αρμόδια Γενική Διεύθυνση Οικονομικής Πολιτικής. Η σχετική δικογραφία, όπως έχω αναφέρει ξανά σε σχετική ερώτηση, έχει τεθεί στο αρχείο κατ’ άρθρον 43, λόγω αυτής της τροπολογίας και μένει στα δικαστήρια να αποφασίσουν εάν η διάταξη αυτή είναι συνταγματική ή αντισυνταγματική.

Τα αρμόδια δικαστικά όργανα, επίσης, θα αποφασίσουν εάν υπάρχει περίπτωση απιστίας για τα πιστωτικά ιδρύματα που δεν θα επιδιώξουν την επιστροφή των δανείων αυτών.

Όσον αφορά το δεύτερο ερώτημά σας, για το εάν θα γίνουν γνωστά τα όνομα που περιέχονται στις διάφορες λίστες, επειδή υπάρχει τεράστιο ενδιαφέρον της κοινής γνώμης και λαϊκή απαίτηση για απονομή δικαιοσύνης, θέλω να πω ότι κατανοώ και συμμερίζομαι το ενδιαφέρον της κοινής γνώμης, πλην όμως, ο νομικός μας πολιτισμός δεν αποσκοπεί στο να διασύρουμε ανθρώπους, αλλά να διαλευκάνουμε υποθέσεις και να αποδώσουμε τις ευθύνες όπου ανήκουν. Άλλωστε, το άρθρο 241 του Κώδικα Ποινικής Δικονομίας καθιστά αναγκαία τη μυστικότητα αυτής της διαδικασίας.

Πρέπει, όμως, να πω ότι ανεξάρτητα από αυτό, σημασία έχει, όπως είπα, η απόδοση των ευθυνών και γι’ αυτό οι αρμόδιοι οικονομικοί εισαγγελείς, με μεθοδικότητα και παρ’ όλη την υποτυπώδη υλικοτεχνική υποστήριξη που έχουν, δουλεύουν νυχθημερόν κι έχουν πετύχει μέχρι τώρα εντυπωσιακά αποτελέσματα.

Από τον Φεβρουάριο του 2015 έχουν εκδοθεί διακόσιες πενήντα δεσμεύσεις λογαριασμών. Για τη λίστα Λαγκάρντ έχει σταλεί μέσω του ΣΔΟΕ εισαγγελική παραγγελία για όσους εμπλέκονται. Για τη λίστα Μπόργιαν, άμεσα με την παράδοσή της και την ταυτοποίησή της με τα στοιχεία από την UBS, καθημερινά αποστέλλονται κλήσεις.

Έχουν ζητηθεί από τους οικονομικούς εισαγγελείς πληροφορίες από τα πιστωτικά ιδρύματα και πάλι μέσω της Τράπεζας της Ελλάδος για τα επενδυτικά προϊόντα. Αυτός είναι ένας καινούργιος τομέας που ασχολούνται οι οικονομικοί εισαγγελείς για τα επενδυτικά προϊόντα που είχαν αγοράσει Έλληνες καταθέτες και τα έστειλαν την περίοδο της κρίσεως στο εξωτερικό. Δεσμεύονται λογαριασμοί των υποχρέων και ασκούνται άμεσα ποινικές διώξεις.

Θέλω να διαβεβαιώσω τη Βουλή και τον ελληνικό λαό ότι οι Έλληνες εισαγγελείς και γενικά οι δικαστές εκτελούν το καθήκον τους στο ακέραιο και θα αποδώσουν τις ευθύνες εκεί που πρέπει, χωρίς όμως να διασύρουν ανθρώπους πριν οδηγηθούν στο εδώλιο του κατηγορουμένου.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Τριανταφυλλίδη, έχετε τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Συνεχίζω τη σκέψη σας για τους άξιους δικαστές, γιατί η εν λόγω αμαρτωλή διάταξη, την οποία έφερε η Πασοκονεοδημοκρατία στις 4 Απριλίου του 2013 δεν ήρθε, κύριε Υπουργέ, ως κεραυνός εν αιθρία. Ήρθε όταν οι δύο άξιοι οικονομικοί εισαγγελείς, ο κ. Πεπόνης και ο κ. Μουζακίτης, είχαν καλέσει τους ταμίες των κομμάτων και τις διοικήσεις των τραπεζών για να δώσουν εξηγήσεις για την κρατική επιχορήγηση των επόμενων δεκαπέντε ετών, με εγγυήσεις τα με προβλεπόμενα εκλογικά ποσοστά 35% και 40%. Αυτές ήταν οι εγγυήσεις.

Κι εκεί θα επανέλθω, όπως είπατε, θα το συνεχίσω, προσωπικά σε ό,τι μας αφορά και τον ΣΥΡΙΖΑ και τους Ανεξάρτητους Έλληνες, για να ρωτήσουμε και να απαιτήσουμε να χυθεί άπλετο φως στην εν λόγω αμαρτωλή τροπολογία.

Κι όταν, λοιπόν, έσφιξαν αρκετά τα λουριά και ο έλεγχος ο δικαστικός των δύο προαναφερόμενων εισαγγελέων, τότε ακριβώς ήρθε, ως κατακλείδα, από την τότε Συγγρού και την τότε Ιπποκράτους –όλως τυχαίως άλλαξαν και τα δύο κτήρια των κομμάτων- για να φέρουν την τροπολογία 78, του ν. 4146/2013.

Εδώ θέλω να είμαστε σαφείς για το κατά πόσον θα ακυρωθεί η εν λόγω τροπολογία, το άρθρο 78 και το κατά πόσον συνεχίζουν να απολαμβάνουν οι διοικήσεις των τραπεζικών ιδρυμάτων, κύριε Υπουργέ, κύριε Παπαγγελόπουλε, το ακαταδίωκτο και δεν αισθάνονται την πίεση των επόμενων εισαγγελικών και δικαστικών αρχών, των άξιων δικαστικών αρχών, να διερευνήσουν αυτό το πραγματικά λίαν σημαντικό θέμα για την κοινή γνώμη, η οποία απαιτεί τα δανεικά να μην παραμείνουν δανεικά και αγύριστα.

Έρχομαι τώρα σε αυτό που είπατε. Νομίζω ότι πρέπει να διακρίνουμε ποιο είναι το υπέρτερο δημόσιο συμφέρον, να γίνει διάκριση, δηλαδή, μεταξύ των συμφερόντων. Και, βέβαια, το κάνω με απόλυτο σεβασμό εγώ, ο αμαθής περί τα νομικά, στον έγκυρο και έμπειρο νομομαθή δικαστικό λειτουργό κ. Παπαγγελόπουλο, τον κύριο Υπουργό. Να γίνει διάκριση μεταξύ του δημόσιου συμφέροντος και του προσωπικού δικαιώματος να αποκρύπτονται πίσω από τον μπερντέ των προσωπικών δεδομένων.

Δεν μπορεί η αχλή και η ομίχλη να πέφτει στο σύνολο των πολιτικών, στο σύνολο των δημοσιογράφων, στο σύνολο των επιχειρηματιών. Γιατί, κύριε Υπουργέ, οι πολιτικοί και οι δημοσιογράφοι δεν είναι μεμονωμένα άτομα, διαχειρίζονται εξουσίες και αν κατά τη διάρκεια της άσκησης αυτής της εξουσίας απολαμβάνουν τη δυνατότητα να έχουν βρώμικο χρήμα ή αδήλωτο χρήμα στο εξωτερικό, τα ονόματά τους πρέπει να γίνονται γνωστά.

Αυτή είναι και η λαϊκή απαίτηση. Δεν είναι ούτε ανθρωποφαγία ούτε κανιβαλισμός. Ο καθένας όπως στρώνει, κοιμάται! Και έτσι να αποδίδονται στην κοινωνία και οι καθαροί και οι σωστοί από τη μια πολιτικοί, δημοσιογράφοι, επιχειρηματίες, αλλά και όσοι έβαλαν το δάχτυλο στο μέλι και προσπάθησαν να επωφεληθούν από ατομικά αγαθά, λόγω των θέσεων εξουσίας που είχαν και ως πολιτικοί και ως δημοσιογράφοι και ως επιχειρηματίες.

Ειρήσθω εν παρόδω –και κλείνω με αυτό- κύριε Υπουργέ, τι γίνεται με τα δάνεια των καναλαρχών; Δεν υπάρχει καθυστέρηση στον έλεγχό τους; Πάω στην άλλη πλευρά του αμαρτωλού τριγώνου. Μιλήσαμε για τις τράπεζες, μιλήσαμε για τα κόμματα. Με τα δάνεια των καναλαρχών τι ακριβώς συμβαίνει; Θα χυθεί εκεί άπλετο φως; Θα υπάρχει διαλεύκανση;

Είναι λαϊκή απαίτηση. Το υποσχεθήκαμε στον κόσμο, κύριε Υπουργέ. Το υποσχεθήκαμε στους πολίτες. Οικονομικά δεδομένα λόγω του κουαρτέτου και των συμφωνιών δεν μπορούμε να έχουμε. Τουλάχιστον, να ικανοποιηθεί η απαίτηση να χυθεί άπλετο φως, να αποδοθεί πραγματικά δικαιοσύνη.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαγγελόπουλε, έχετε τον λόγο.

**ΔΗΜΗΤΡΙΟΣ ΠΑΠΑΓΓΕΛΟΠΟΥΛΟΣ (Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων):** Θα υπενθυμίσω ότι η δικαιοσύνη πρέπει να είναι ανεξάρτητη και είναι ανεξάρτητη. Η Κυβέρνηση οφείλει να την βοηθά να πραγματώσει τα έργα της και τίποτα άλλο.

Υπενθυμίζω την τροπολογία, για την οποία κατακρίθηκα αλλά και επαινέθηκα, που παρέχει τη δυνατότητα στους οικονομικούς εισαγγελείς να μπορούν να χρησιμοποιούν και μέσα μη κτηθέντα νομίμως. Εδώ θέλω να πω ότι οι περισσότεροι εισαγγελείς και δικαστές με έψαξαν, γιατί δεν την επεξέτεινα για όλα τα αδικήματα. Είναι κάτι που με απασχολεί, θα το δω στο μέλλον.

Επίσης, εδώ επιτρέψτε μου να πω κάτι προσωπικό. Προσφάτως με αποκάλεσαν και λαϊκιστή γι’ αυτή την τροπολογία. Θέλω να πω ότι δεν με στενοχωρεί αυτό. Λαϊκιστής σημαίνει να είσαι αρεστός στον λαό. Θέλω να είμαι αρεστός και χρήσιμος στον λαό και όχι αρεστός και χρήσιμος στις οικονομικές ελίτ.

Όσο για τα δάνεια των μέσων μαζικής ενημέρωσης, που είπατε, θέλω να σας ενημερώσω ότι ο έλεγχος συνεχίζεται. Για πρώτη φορά ισχυροί και επώνυμοι παράγοντες πληρώνουν τις οφειλές τους. Έρευνες που καρκινοβατούσαν ή δεν ξεκίναγαν καν, τώρα προχωρούν γρήγορα. Εάν υπαινίσσεστε κάποια καθυστέρηση στην έρευνα για τους καναλάρχες, θέλω να σας πω ότι υπάρχουν αρμόδια θεσμικά όργανα στη δικαιοσύνη που θα το κρίνουν αν υπάρχει καθυστέρηση.

Θέλω να σας διαβεβαιώσω ότι η εποχή της ατιμωρησίας έχει τελειώσει και αυτό γιατί είναι απαίτηση, όχι μόνο της Κυβέρνησης αλλά όλων των υγιών πολιτικών δυνάμεων και κυρίως του λαού μας.

Επομένως είναι ιστορική νομοτέλεια κι ας μην ξεχνάμε ότι την ύβρι πάντα τη διαδέχεται η νέμεσις, για να επικρατήσει τελικά η πολυπόθητη και λυτρωτική κάθαρση. Ό,τι συνέβη τα προηγούμενα χρόνια –και μιλάω σε βάθος χρόνου- που οδήγησε τη χώρα μας εδώ, θα αποκαλυφθεί και θα αποδοθούν ευθύνες.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε για την τήρηση του χρόνου.

Θα συζητηθεί η δεύτερη με αριθμό 500/8-2-2016 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Εσωτερικών και Διοικητικής Ανασυγκρότησης, σχετικά με την αντιμετώπιση της εγκληματικότητας στο Ζεφύρι Αττικής.

Κύριε Βορίδη, έχετε τον λόγο για δύο λεπτά.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, δεν θέλω να με θεωρήσετε εμμονικό και επίμονο με το ζήτημα αυτό, γιατί δυστυχώς, είναι η τρίτη ερώτηση σε ένα διάστημα οκτώ μηνών που καταθέτω για το ζήτημα της εγκληματικότητας στη δυτική Αττική.

Στην πρώτη ερώτηση, την οποία είχα καταθέσει τότε στον προκάτοχό σας και ενώ νομίζω έχουμε συνομολογήσει όλοι τη δυσκολία του προβλήματος στη δυτική Αττική, στην απάντησή του μου ανέφερε ότι υπάρχει ένα σχέδιο για την αντιμετώπιση του ζητήματος και για την κατά τη δυνατόν -δεν θα πω επίλυσή του αλλά- βελτίωση των συνθηκών ως προς την παράμετρο αυτή.

Στην ερώτηση που σας απηύθυνα προ τριών μηνών περίπου και έθετε ειδικότερα το ζήτημα του προβλήματος στα Νεόκτιστα Ασπροπύργου, μου είχατε πει τότε ότι μελετάτε το ενδεχόμενο και είχατε προγραμματίσει τη μετακίνηση εκατόν πενήντα αστυνομικών, προκειμένου να ενισχυθεί η δύναμη και η αστυνόμευση στην περιοχή. Η επιμονή μου στο ζήτημα αυτό να ξέρετε ότι κινείται και αφετηριάζεται από συνεχείς απελπισμένες εκκλήσεις των πολιτών.

Όταν κατέθεσα αυτή την ερώτηση, υπήρχαν πολίτες στον δρόμο, οι οποίοι έπαιρναν τηλέφωνο εμένα και όχι την Αστυνομία – ή, εν πάση περιπτώσει, και την Αστυνομία και εμένα, γιατί μόλις είχαν δεχθεί επίθεση και υπήρχε ένας άνθρωπος, ο οποίος αιμορραγούσε στο Ζεφύρι, μετά από επίθεση που δέχθηκε κατά τη διάρκεια απόπειρας ληστείας και, εν πάση περιπτώσει, κατέληξε να έχει σωματικές βλάβες.

Ήθελα, λοιπόν, να θέσω ξανά το θέμα σε εσάς, να δούμε αν έχει προχωρήσει αυτό το ζήτημα της μετακίνησης των εκατόν πενήντα αστυνομικών για την αύξηση της αστυνομικής δυνάμεως στη δυτική Αττική. Θα επεκτείνω και λίγο περισσότερο την ερώτηση μου και θα ρωτήσω αν έχει καταστρωθεί ένα σχέδιο για την αντιμετώπιση αυτού του πολύ δύσκολου προβλήματος.

**ΠΡΟΕΔΡΕΥΩΝ (Γεώργιος Βαρεμένος):** Ο Αναπληρωτής Υπουργός Εσωτερικών και Διοικητικής Ανασυγκρότησης κ. Νικόλαος Τόσκας έχει τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Βορίδη, συζητούμε ξανά αυτό το θέμα της ασφάλειας στην περιοχή της δυτικής Αττικής. Είχατε ξανακάνει επίκαιρη ερώτηση στις 29 Οκτωβρίου, αν δεν κάνω λάθος. Και καλά κάνατε, γιατί υπάρχει σοβαρότατο πρόβλημα στην περιοχή.

Εγώ δεν ήρθα εδώ να ωραιοποιήσω καταστάσεις, ούτε ήρθα να αναφέρω τα πολλά σχέδια που οι αστυνομικές υπηρεσίες μού έχουν γράψει εδώ να αναφέρω στη Βουλή. Διότι το θέμα δεν είναι να συζητάμε για σχέδια και για χαρτιά αλλά να συζητάμε για τις πράξεις και να βλέπουμε αποτελέσματα. Νομίζω συμφωνούμε σ’ αυτά τα θέματα για την πρακτική αντιμετώπιση και τη ρεαλιστική αντιμετώπιση ενός πολύ σοβαρού θέματος, το οποίο δεν λύνεται σε μία μέρα, δεν λύνεται μόνο με αστυνομικά μέτρα και νομίζω συμφωνούμε σ’ αυτά.

Να σας απαντήσω άμεσα σε ό,τι αφορά τους εκατόν πενήντα αστυνομικούς. Ναι, πράγματι μετατέθηκαν στη δυτική Αττική, όπως είχα υποσχεθεί και μάλιστα σε πολύ γρήγορο χρονικό διάστημα. Ήταν τότε που καταργήθηκε η ομάδα «ΔΕΛΤΑ». Επιτρέψτε μου, επειδή κι από χαρακτήρα είμαι λίγο καχύποπτος, φρόντισα να ψάξω και να δω αν πράγματι μετατέθηκαν στα συγκεκριμένα αστυνομικά τμήματα ή έφυγαν και πήγαν κάπου αλλού, όπως καμμιά φορά συνηθίζεται στον κρατικό μηχανισμό. Όχι υπάρχουν, βρίσκονται εκεί αυτοί οι αστυνομικοί.

Η επόμενη ερώτησή σας, φυσικά είναι: «Και λοιπόν τι κάνανε;» Για να σας προλάβω, έχουν γίνει από το διάστημα που συζητήσαμε, από τις 29 Οκτωβρίου, αρκετές αστυνομικές επιχειρήσεις.

Ξέρετε, η δική μου λογική δεν είναι η λογική των μεγάλων ξαφνικών επιχειρήσεων, με τα ΜΜΕ από πάνω, για να δημιουργήσουμε εντυπώσεις και την άλλη μέρα θα έχουν ξεχαστεί όλα. Θα έχουμε μια πρόσκαιρη επιτυχία, αλλά από εκεί και πέρα δεν θα υπάρχει συνέχεια.

Σας είχα πει τότε ότι θα πρέπει να χτυπηθούν οι εστίες του κακού της περιοχής, που από πλευράς αστυνομικής είναι κυρίως τα ναρκωτικά, τα όπλα και οι απάτες που αφορούν κυρίως κλοπές αυτοκινήτων και άλλων ειδών, σκραπ, κ.λπ..

Σε αυτό το πλαίσιο μέσα στον Νοέμβριο έγιναν δύο μεγάλες επιχειρήσεις χωρίς να ανακοινωθούν –δεν χρειάζονται τέτοια πράγματα- στην περιοχή του Ζεφυρίου και γενικότερα της δυτικής Αττικής. Έγινε άλλη μια μεγάλη επιχείρηση τον Δεκέμβριο. Πέτυχαν να βρουν μεγάλες ποσότητες ναρκωτικών. Μιλάμε για ποσότητες που αγγίζουν τα δεκατρία κιλά κοκαΐνης, τα δεκαοκτώ κιλά ηρωίνης και πάρα πολλά κιλά χασίς. Είναι μεγάλες ποσότητες. Και εκεί προσπαθούμε αυτές τις εστίες του κακού να πολεμήσουμε.

Είμαστε ικανοποιημένοι; Προφανώς όχι. Έχουμε σκοπό να συνεχίσουμε; Ναι και έχουμε σκοπό να εντατικοποιήσουμε τους ελέγχους, έτσι ώστε και οι φιλήσυχοι κάτοικοι της περιοχής να μπορούν κατά το δυνατόν να ζουν χωρίς προβλήματα. Είναι, όμως, ένας διαρκής αγώνας και το ξέρετε.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Βορίδη, πριν συνεχίσουμε τη συζήτηση για το «άβατον» του Ζεφυρίου, να κάνω μια ανακοίνωση στο Σώμα.

Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκαέξι μαθήτριες και μαθητές και ένας συνοδός εκπαιδευτικός από το 7ο Δημοτικό Σχολείο Νίκαιας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Βορίδης.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κύριε Πρόεδρε.

Κύριε Υπουργέ, οφείλω να πω το εξής: Πρώτον, είναι πολύ θετικό το ότι μετακινήθηκαν αυτοί οι αστυνομικοί. Το δεύτερο είναι ότι υπάρχουν και πολίτες –γιατί εγώ θέλω να τα λέω όλα- οι οποίοι αναγνωρίζουν ότι υπάρχει το τελευταίο χρονικό διάστημα –το επεκτείνω, γιατί μπορεί να αφορά την τελευταία διετία, τριετία- μια σημαντική βελτίωση της αστυνομικής παρουσίας στην ευρύτερη περιοχή. Κυρίως, βέβαια, πρέπει να πω, αυτό αφορά τμήματα της περιοχής των Αχαρνών. Κυρίως εκεί εστιάζεται η βελτίωση.

Αλλά θέλω να σας μεταφέρω ότι σε άλλες περιοχές οι πολίτες εξακολουθούν να έχουν την αίσθηση –εγώ δεν μπορώ να το μετρήσω, να σας το πω τεχνικά, επιχειρησιακά- ότι υπάρχει έλλειψη. Ελπίζω ότι θα βελτιωθεί η αίσθηση αυτή με αυτούς τους αστυνομικούς, τους οποίους μετακινήσατε τώρα.

Επιτρέψτε μου, λοιπόν, επειδή νομίζω ότι πρέπει να συμβάλουμε στην επίλυση του ζητήματος αυτού, να καταθέσω, πρώτον, τη συμφωνία μου ότι οι μεγάλες αστυνομικές επιχειρήσεις γίνονται συνήθως για το θεαθήναι –το έχω ξαναπεί αυτό- και δεν επιφέρουν τα αποτελέσματα που πρέπει. Κάνεις πέντε ή τρεις συλλήψεις, αφορούν δύο μεγάλους εμπόρους ναρκωτικών ή τρεις μεγάλους διακινητές όπλων. Την επόμενη μέρα αυτοί έχουν πάει στον ανακριτή και ενδεχομένως έχουν πάει στη φυλακή, αλλά επειδή αυτά είναι ευρύτατα κυκλώματα, έχουν αντικαταστήσει την κεφαλή και συνεχίζεται απρόσκοπτα το εμπόριο χωρίς να διαταράσσεται ούτε εικοσιτετράωρο. Δεν σταματάει καθόλου η δραστηριότητα. Άρα, λοιπόν, αυτές οι μεγάλες επιχειρήσεις κατά τη γνώμη μου δεν έχουν ιδιαίτερο νόημα.

Τι έχει όμως; Και εδώ θέλω να το καταθέσω και θέλω να σας το προτείνω να το υιοθετήσετε ως δόγμα αντεγκληματικής πολιτικής. Αυτό ειδικά πρέπει να εφαρμόζεται –δεν λέω ότι μπορεί να εφαρμοστεί γενικότερα, δεν είναι σωστό να εφαρμοστεί γενικότερα, δεν είναι γενικότερο δόγμα αντεγκληματικής πολιτικής- σε περιοχές που υπάρχει πολύ μεγάλη παραβατικότητα και έξαρση της εγκληματικότητας. Υπάρχει, δηλαδή, πολύ μεγάλη διατάραξη και αυτές οι περιοχές ουσιαστικά έχουν περιέλθει σε κατάσταση ανομίας.

Τέτοιες είναι οι περιοχές για τις οποίες συζητούμε, που έχουν ορισμένες εστίες. Δεν αφορά το σύνολο του Δήμου Αχαρνών, δεν αφορά το σύνολο του Δήμου Φυλής. Αφορά, όμως, συγκεκριμένες περιοχές στον Δήμο Αχαρνών, στον Δήμο Φυλής, στον Δήμο Ασπροπύργου. Τις ξέρουμε τις περιοχές. Τις έχουμε συζητήσει.

Ποιο είναι αυτό το δόγμα; Είναι το δόγμα της μηδενικής ανοχής στην εγκληματικότητα. Τι σημαίνει μηδενική ανοχή στην εγκληματικότητα; Ότι για να μπορέσουν να επανέλθουν αυτές οι περιοχές σε συνθήκη συμμόρφωσης και κανονικότητας απέναντι στη νομιμότητα, πρέπει να υπάρχει πολύ έντονη καθημερινή πίεση της αστυνόμευσης, η οποία δεν αφορά μόνο τα μεγάλα, δηλαδή τα κακουργήματα, την εμπορία ναρκωτικών, την εμπορία όπλων ή άλλα βαρύτερα αδικήματα, όπως είναι οι ληστείες, επομένως μόνο κακουργηματικές πράξεις, αλλά πρέπει να αφορά και χαμηλότερης εντάσεως παραβιάσεις, όπως είναι οι μικροκλοπές, όπως είναι χαμηλότερες παραβατικότητες, που αφορούν, παραδείγματος χάριν, οχληρές ή οχλούσες δραστηριότητες, η οδήγηση αυτοκινήτων με τρόπο έκνομο ή τα θέματα της φασαρίας και άλλων τέτοιων δραστηριοτήτων ή μικρές συμπλοκές, οι οποίες έχουν σωματικές βλάβες.

Αυτό τώρα γιατί το κάνεις; Το κάνεις για να δείξεις ότι σ’ αυτή την περιοχή δεν γίνεται ανεκτή η εγκληματικότητα, επανέρχεται το κράτος, επανέρχεται ο νόμος, προστατεύει τους πολίτες στο σύνολό τους, όχι μόνο για να πιάσουμε τον μεγαλέμπορο ναρκωτικών, αλλά για να μπορέσουμε να επαναφέρουμε τη νομιμότητα στην περιοχή.

Είναι δόγμα το οποίο έχει συζητηθεί αντεγκληματικά πολύ. Είναι δόγμα που όπου έχει εφαρμοστεί, σε τέτοιες περιοχές, έχει οδηγήσει σε καλά αποτελέσματα. Θα σας πω ότι ολόκληρες περιοχές μεγαλουπόλεων που είχαν περιέλθει σε κατάσταση ανομίας, με αυτό το δόγμα της μηδενικής ανοχής στην εγκληματικότητα επανήλθαν σε κατάσταση νομιμότητας και κατάφεραν να αναπτυχθούν. Εμείς σας το προτείνουμε, σας το προτείνω εγώ, απλώς θέλει μεγάλη αστυνομική πίεση για να εφαρμοστεί αυτό.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστώ.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, κύριε Βορίδη, χαίρομαι για το επίπεδο της συζήτησης κατ’ αρχάς και νομίζω ότι μπορούμε να συμφωνήσουμε ότι αυτά τα πολύ δύσκολα προβλήματα, που υπάρχουν στη δυτική Αττική, δεν λύνονται, όπως είπαμε και πριν, σε μία ημέρα, δεν λύνονται μόνο με αστυνομικά μέτρα, θέλει κοινωνικά μέτρα.

Δεν μπορεί τα παιδιά των Ρομά να μην πηγαίνουν στο σχολείο και μετά να απαιτούμε απ’ αυτά τα παιδιά να φέρονται χωρίς παραβατικότητα. Δεν γίνονται αυτά, είναι ανορθολογικά. Άρα πρέπει να δούμε ένα μεγάλο πλέγμα αναπτυξιακό και αστυνομικό και θέματα ελέγχων, το οποίο θα αντιμετωπίσει τα μεγάλα προβλήματα της περιοχής.

Είναι αλήθεια ότι υπάρχει η παραβατικότητα που έχει αναπτυχθεί μέσα από τις φαμίλιες, μέσα από τις συνοικίες, μέσα από τις συνήθειες, οι οποίες δεν αντιμετωπίζονται μέσα σε μία μέρα. Η μηδενική ανοχή αλλού δουλεύει και αλλού δεν δουλεύει, γιατί όλα παίζονται στις προτεραιότητες. Εάν δεν βάλουμε προτεραιότητα στο μεγάλο και σ’ αυτό που είναι η γενεσιουργός αιτία των μικρότερων προβλημάτων, θα χάσουμε και το μεγάλο και το μικρό.

Όμως, τέλος πάντων, από κάπου πρέπει να αρχίσουμε και λογικό είναι να αρχίσουμε από το μεγάλο πρόβλημα, δηλαδή από τα ναρκωτικά που δεν φυτρώνουν μέσα στην Αττική, από κάπου μπαίνουν και για κάπου προορίζονται. Τα όπλα δεν φυτρώνουν σ’ αυτή την περιοχή, από κάπου έρχονται και κάπου πηγαίνουν και κάποιοι, κάποιες συμμορίες, κάποια κυκλώματα εκμεταλλεύονται καταστάσεις και διακινούν αυτές τις τεράστιες ποσότητες.

Άρα κάτι πρέπει να κάνουμε και η συμφωνία των πολιτικών δυνάμεων και των κατοίκων κάτω από ένα συγκεκριμένο σχέδιο είναι απόλυτα απαραίτητη αυτήν τη στιγμή. Εμείς θα κάνουμε ό,τι μπορούμε. Εάν θέλετε, πιστεύω ότι προχωρήσαμε αρκετά σ’ αυτά τα βήματα, όμως δεν είμαι ικανοποιημένος –σας το λέω ξεκάθαρα- και θα εντείνουμε τις προσπάθειές μας σ’ αυτή την κατεύθυνση, στην οποία ζητάμε τη βοήθεια όλων.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς σας ευχαριστούμε.

Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄ 182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄ 184)».

Η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Υποδομών, Μεταφορών και Δικτύων «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές».

Και τώρα περνάμε στην τέταρτη με αριθμό 498/8-2-2016 επίκαιρη ερώτηση πρώτου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την πρόληψη και αποτροπή των επιθέσεων στα κεντρικά γραφεία του ΠΑΣΟΚ από ομάδες των «γνωστών-αγνώστων» κουκουλοφόρων.

Τον λόγο έχει ο κ. Παπαθεοδώρου για δύο λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πραγματικά ακούγοντας προηγουμένως την τοποθέτησή σας για το δόγμα αντεγκληματικής πολιτικής, που έχετε υιοθετήσει, κατανοώ και τα προβλήματα τα οποία υπάρχουν και το γεγονός ότι δεν ανταποκρίνεται σε τίποτε από αυτά τα οποία γνωρίζουμε ως πραγματικότητα στην αντεγκληματική πολιτική. Και το λέω αυτό και σε σχέση με τη δική μας ερώτηση.

Από την 31η Ιανουαρίου του 2015, ημερομηνία κατά την οποία απεσύρθη η διμοιρία, η οποία βρισκόταν στον χώρο γύρω, πλησίον των κεντρικών γραφείων του ΠΑΣΟΚ, έχουν γίνει δώδεκα επιθέσεις με βόμβες μολότοφ από τους «γνωστούς-αγνώστους» κουκουλοφόρους με συνεχώς αυξανόμενη επικινδυνότητα.

Κατά τις επιθέσεις αυτές έχουν επανειλημμένα κινδυνεύσει διερχόμενοι πολίτες, οι οποίοι μένουν στην περιοχή αυτή. Έχουν κινδυνεύσει εργαζόμενοι των γραφείων. Επίσης, έχουν κινδυνεύσει οι αστυνομικοί, οι οποίοι βρίσκονται μέσα στα γραφεία για την εσωτερική φύλαξη του κτηρίου, όπως επίσης τελευταία κινδύνευσε και ο Βουλευτής Γιώργος Αρβανιτίδης, ο οποίος δέχθηκε επίθεση μπροστά στα γραφεία του ΠΑΣΟΚ με βόμβες μολότοφ. Ευτυχώς, αυτή η οποία τον σημάδευε, δεν έσκασε.

Αυτό, το οποίο, λοιπόν, σας λέω είναι το εξής: Η αστυνόμευση στην περιοχή όχι μόνο της Χαριλάου Τρικούπη αλλά και των Εξαρχείων γενικότερα δεν μπορεί να χαρακτηριστεί απλά, αν θέλετε, πλημμελής σήμερα. Είναι ανύπαρκτη. Και είναι ανύπαρκτη και αυτό το καταλαβαίνουν όχι μόνο όσοι εργάζονται στη Χαριλάου Τρικούπη, όχι μόνο οι Βουλευτές, αλλά είναι ανύπαρκτη επίσης για τους πολίτες, οι οποίοι κινούνται και ζουν στον χώρο αυτό.

Από την άλλη πλευρά, θεωρώ την ανικανότητα του Υπουργείου επικίνδυνη αυτή τη στιγμή για την κατοχύρωση του αγαθού της δημόσιας ασφάλειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Κύριε Υπουργέ, έχετε λάβει από τη μία πλευρά επιστολές από στελέχη του ΠΑΣΟΚ, έχετε λάβει επιστολή από την Πρόεδρο της Δημοκρατικής Συμπαράταξης, έχει λάβει επιστολή ο Πρωθυπουργός και τελικά όλη αυτή την περίοδο η αδράνεια του Υπουργείου, όταν έχει διαπιστώσει ότι έχουν γίνει δώδεκα επιθέσεις μέσα σε λίγους μήνες, είναι για εμάς όχι απλά σκανδαλώδης, είναι επικίνδυνη.

Ερωτάσθε, λοιπόν:

Ποιες είναι οι οδηγίες που έχετε δώσει στη ΓΑΔΑ για την πρόληψη και αποτροπή αυτών των εγκληματικών ενεργειών όχι μόνο στα γραφεία του ΠΑΣΟΚ αλλά και στη γύρω περιοχή;

Για ποιους λόγους η Ελληνική Αστυνομία είναι πάντα απούσα –γιατί ζω στην περιοχή και ξέρω αν είναι παρούσα ή απούσα- κατά τη διάρκεια εκδήλωσης αυτών των επιθέσεων;

Τέλος, πώς προτίθεσθε εσείς να αντιδράσετε; Μη μου πείτε ότι τοποθετήθηκε πάλι η διμοιρία, γιατί αυτό έγινε τις τελευταίες σαράντα οκτώ ώρες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κύριε Πρόεδρε, δεν ξέρω αν αυτή τη στιγμή καλούμαστε να συζητήσουμε για το πρόβλημα ή να συζητήσουμε επί των εντυπώσεων. Τι ισχύει στην περιοχή και τι ισχύει για τη φύλαξη του ΠΑΣΟΚ;

**ΘΕΟΔΩΡΟΣ ΠΑΠΑΘΕΟΔΩΡΟΥ:** Για το πρόβλημα.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κατ’ αρχάς, δεν θα πρέπει να βλέπουμε το θέμα υποκριτικά και να λέμε ότι έγιναν αυτές οι επιθέσεις το τελευταίο διάστημα και δεν είχαν ξαναγίνει ποτέ. Γιατί αν βγάλω τα στατιστικά στοιχεία, τα οποία έχω εδώ πέρα, αυτά τα στατιστικά στοιχεία μιλούν για ένα πρόβλημα που είναι σε διάρκεια χρόνου και άρα καλούμαστε να αντιμετωπίσουμε ακριβώς ένα τέτοιο πρόβλημα.

Για αρκετό διάστημα υπήρχε φρουρός και εσωτερικά και εξωτερικά στα κτήρια του ΠΑΣΟΚ. Υπήρχαν περιπολίες των τμημάτων ασφαλείας, περιπολίες της ομάδας «ΔΙΑΣ», άλλες περιπολίες αστυνομικών δυνάμεων στην περιοχή και όταν υπήρχε ένταση, αυξανόταν η παρουσία των αστυνομικών δυνάμεων έξω από το κτήριο του ΠΑΣΟΚ στη Χαριλάου Τρικούπη.

Είναι αλήθεια ότι το τελευταίο διάστημα παρουσιάστηκαν αυτές οι επιθέσεις. Ζητήθηκε να αυξηθεί τι; Η παρουσία των αστυνομικών δυνάμεων. Και, τελευταία, την αυξήσαμε με πέντε αστυνομικούς, οι οποίοι βρίσκονται εκτός του κτηρίου.

Τι άλλο έχει το ΠΑΣΟΚ; Έχει δεκαεπτά αστυνομικούς για την ασφάλεια του κτηρίου. Τώρα, εάν δεν τους χρησιμοποιεί και χρησιμοποιεί μόνο έναν, αυτό δεν είναι θέμα δικό μου. Είναι θέμα δικό μου, σε ό,τι αφορά τον έλεγχο, το αν τήρησαν αυτοί οι αστυνομικοί και ο επικεφαλής τους αυτά που έπρεπε να τηρήσουν.

Από εκεί και πέρα, το τελευταίο διάστημα, αυξήθηκε η παρουσία των αστυνομικών δυνάμεων με διμοιρία, παρ’ ότι υπάρχει και η άλλη αντίληψη που λέει ότι όσο διογκωμένη είναι η παρουσία των αστυνομικών δυνάμεων τόσο προσελκύει τις επιθέσεις και στο κτήριο και στη διμοιρία. Υπάρχουν και παράπονα κατοίκων, οι οποίοι μένοντας στην περιοχή χρόνια έχουν κάνει ίσως τις καλύτερες παρατηρήσεις και στατιστικές πάνω σε αυτό το θέμα.

Η συνεργασία, η οποία υπάρχει με στελέχη του ΠΑΣΟΚ και με τον Γενικό Γραμματέα του Υπουργείου ακριβώς μία ή δύο ημέρες πριν τις τελευταίες επιθέσεις, ήταν εξαιρετική. Παρ’ όλα αυτά, σαν κεραυνός εν αιθρία άρχισαν όχι και τόσο πολιτικά πρέποντες χαρακτηρισμοί από πλευράς της Προέδρου του ΠΑΣΟΚ και άλλων στελεχών, που δεν δείχνουν ένα πνεύμα συνεργασίας, το οποίο πρέπει να υπάρχει για την αντιμετώπιση τέτοιων καταστάσεων.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κύριε Υπουργέ, είναι ακριβώς αυτό που έλεγα προηγουμένως: Νομίζω ότι δεν έχετε συναίσθηση τού τι γίνεται. Και αυτό το λέω για το εξής: Καταλάβατε ότι την Παρασκευή κινδύνευσε η ζωή ενός Βουλευτή, ο οποίος δέχθηκε στις 20.30΄ επίθεση από ομάδα κουκουλοφόρων έξω από τα γραφεία, ενώ υπήρχαν και διερχόμενοι πολίτες; Πότε το ακούσατε ακριβώς αυτό; Διότι δεν αντιδράσατε. Ήρθε ένας αστυνομικός από το αστυνομικό τμήμα της περιοχής, απλώς για να ζητήσει να μάθει εάν ο Βουλευτής επιθυμεί να καταθέσει μήνυση.

Μιλήσατε για τους πέντε αστυνομικούς. Είπα προηγουμένως ότι δεν έχετε συνείδηση τού τι γίνεται, γιατί απαντήσατε στην ερώτησή μου λέγοντας ότι έχουν διατεθεί αστυνομικοί για την ασφάλεια του κτηρίου. Εσωτερικά, κύριε Υπουργέ, όταν πέφτουν μολότοφ έχετε την εντύπωση ότι ο αστυνομικός θα βγει να κάνει τι χωρίς εξοπλισμό; Γι’ αυτό σας λέω ότι υπάρχει πρόβλημα στον τρόπο που έχετε την αντίληψη της κατάστασης.

Διάβασα κάπου ότι διδάσκατε Στρατηγική στη Σχολή Ευελπίδων. Η στρατηγική σας για την περιοχή, ποια είναι; Αφήστε τα παιδιά να ρίχνουν μολότοφ;

Αναφερθήκατε στους κατοίκους προηγουμένως. Μιλάω με τους κατοίκους κι έχω μιλήσει και με τους καταστηματάρχες της Βαλτετσίου. Κύριε Υπουργέ, ξέρετε τι λένε; Δεν λένε ότι τους φοβίζει η Αστυνομία. Τους φοβίζει συνεχώς η απουσία της Αστυνομίας.

Λένε, επίσης, οι κάτοικοι –και μου το διαψεύδετε, αν δεν είναι σωστό- ότι επειδή αποσύρθηκε η διμοιρία από το παρκάκι, το οποίο τελεί ακόμη υπό κατάληψη, κύριε Υπουργέ, δεν μπορούν να πάνε το βράδυ σπίτι τους.

Κι επειδή μιλάτε για το γενικότερο δόγμα στην περιοχή, θα σας πω το εξής: Μπορεί καταστηματάρχης να κλείσει το μαγαζί του στις 12 η ώρα και να φύγει στη Βαλτετσίου; Ξέρετε ότι στην περιοχή έχουν καεί καταστήματα και αυτοκίνητα με συχνότητα εβδομάδας; Γνωρίζετε –για να μην πάμε πολύ μακριά- ότι η διακίνηση ναρκωτικών που γίνεται στον πεζόδρομο μεταξύ του Δημοτικού Μουσείου Θεάτρου και της Νομικής Σχολής γίνεται μέρα μεσημέρι και δεν μπορεί κανένας να περάσει από εκεί την Κυριακή το πρωί; Και θα μου πείτε μετά ότι υπάρχει η αντίληψη πως εάν έχουμε ένταση της αστυνόμευσης τότε έχουμε μεγαλύτερες προκλήσεις;

Ερώτηση: Πώς σκέφτεστε να αντιμετωπίσετε –σας το είπα και προηγουμένως και δεν μου απαντάτε- και το φαινόμενο των εγκληματικών ενεργειών στην περιοχή, αλλά και στην ευρύτερη περιοχή; Δεν μιλάω για τη Χαριλάου Τρικούπη μόνο. Εκεί έχετε αποτύχει. Και δεν είναι μόνο τώρα οι συγκεκριμένες επιθέσεις. Είναι δώδεκα τον αριθμό. Κι όταν έχει κινδυνεύσει η ζωή ανθρώπων, τότε πραγματικά καταλαβαίνετε ότι δεν έχει να κάνει με το αν αποτύχατε ή επιτύχατε. Έχει να κάνει με την επικινδυνότητα, την οποία αφήνετε συνεχώς να αυξάνεται.

Γι’ αυτό, κύριε Υπουργέ, εγκαλείστε και σε αυτό δεν έχετε απαντήσει, εκτός και αν υπάρχουν άλλες συμφωνίες με την περιοχή.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Τόσκας έχει τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Βλέπω ότι συνεχίζετε τις προσωπικές επιθέσεις, αλλά δεν πειράζει.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Είναι πολιτικό το θέμα, δεν είναι προσωπική επίθεση. Είστε πολιτικός προϊστάμενος του προσωπικού…

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Όπως, επίσης, συνεχίζετε και τους υπαινιγμούς για συμφωνίες, ενώ ξέρετε και την πολιτική της σημερινής Κυβέρνησης στα θέματα τάξης και ασφάλειας και την πολιτική τη δική μου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεν την ξέρω.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κατ’ αρχάς δεν περιμένω να βαθμολογήσει εμένα για την πορεία μου –όποια πορεία είχα στη ζωή μου- έτσι εύκολα κάποιος.

Από εκεί και πέρα, σε ό,τι αφορά την ασφάλεια του ΠΑΣΟΚ, αυτή τη στιγμή η διμοιρία, η οποία υπάρχει, παρέχει ασφάλεια. Η ασφάλεια αυξήθηκε. Προφανώς αυξάνεται η ασφάλεια, όταν αυξάνονται οι κίνδυνοι και προφανώς δεν μπορεί να είναι συνεχής η παρουσία αστυνομικών δυνάμεων σε όλους τους χώρους στη μεγαλύτερή τους ένταση.

Όμως, ξέρετε και κάτι, επειδή με προκαλείτε; Θα σας μιλήσω με αριθμούς. Ξέρετε πόσους αστυνομικούς απασχολεί η ασφάλεια πρώην πολιτικών προσώπων του ΠΑΣΟΚ; Εκατόν τρεις συν δεκατρία αυτοκίνητα. Της Νέας Δημοκρατίας εξήντα έναν. Ας μη μιλήσουμε, λοιπόν, για αριθμούς, γιατί οι αριθμοί και το τι θα κάνουμε σε ό,τι αφορά την ανακατανομή των δυνάμεων, αυτό –επιτρέψτε μου- το μελετάμε αυτή τη στιγμή και θα ανακοινωθεί στη Βουλή όταν πρέπει.

Επομένως -ανακεφαλαιώνω- η ασφάλεια είναι επαρκής αυτή τη στιγμή, οι κίνδυνοι στην περιοχή είναι γνωστοί και ας μην αντιμετωπίζουμε υποκριτικά το θέμα. Αν θέλετε, να συζητήσουμε για την αντιμετώπιση των πραγματικών προβλημάτων και των Εξαρχείων και της δυτικής Αττικής και των άλλων περιοχών με βεβαρημένη παραβατικότητα, αλλά να μην υποκρινόμαστε ότι τώρα παρουσιάστηκαν τα προβλήματα και δεν υπήρχαν χθες.

Άρα έχουμε αυξήσει τα μέτρα ασφαλείας στο ΠΑΣΟΚ, έχουμε αυξήσει τα θέματα ασφαλείας, την επιτήρηση και τη φύλαξη στην περιοχή. Προσπαθούμε να βρούμε λύσεις, αλλά προσπαθούμε να ανακατανείμουμε και τις δυνάμεις, οι οποίες κατασπαταλώνται σε φύλαξη προσώπων, για τα οποία δεν υπάρχει κανένας λόγος φύλαξης, όπως σας είπα πριν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε τον κύριο Υπουργό.

Εισερχόμαστε στη συζήτηση της τρίτης με αριθμό 499/8-2-2016 επίκαιρης ερώτησης πρώτου κύκλου του Βουλευτή Αττικής του Λαϊκού Συνδέσμου-Χρυσή Αυγή κ. Ηλία Κασιδιάρη προς τον Υπουργό Υποδομών, Μεταφορών και Δικτύων, σχετικά με –εντός εισαγωγικών- «τον σκανδαλώδη φωτογραφικό διαγωνισμό και τη σπατάλη 14.145.000 ευρώ για στέγαση λαθρομεταναστών».

Ο κ. Κασιδιάρης έχει τον λόγο.

**ΗΛΙΑΣ ΚΑΣΙΔΙΑΡΗΣ:** Αυτά είναι η ουσία του προβλήματος, δεν είναι εντός εισαγωγικών.

**ΠΡΟΕΔΡΕΥΩΝ (Γεώργιος Βαρεμένος):** Διάβασα ακριβώς πώς είναι γραμμένη η ερώτηση.

**ΗΛΙΑΣ ΚΑΣΙΔΙΑΡΗΣ:** Ναι, το γνωρίζω. Εσείς δεν θέλετε να λέγονται λαθρομετανάστες, θέλετε να λέγονται πρόσφυγες, τουρίστες. Παρ’ όλα αυτά, οι συγκεκριμένοι, οι εκατοντάδες χιλιάδες που εισβάλλουν στη χώρα είναι λαθρομετανάστες, έχουν μπει στη χώρα παράνομα.

Πάμε τώρα στην ουσία. Δεν μένω στους τύπους. Το ζήτημα που θέτω σήμερα αφορά τα κέντρα λαθρομεταναστών, όχι τα hot spots. Ας μιλήσουμε την ελληνική γλώσσα. Πρόκειται για κέντρα τα οποία υποθάλπουν την παρανομία, γιατί είναι παράνομο ένας ξένος πολίτης να εισβάλλει στην ελληνική επικράτεια χωρίς τα απαιτούμενα παραστατικά.

Την 1η Φεβρουαρίου, λοιπόν, είδαμε με θαυμασμό να αναρτάται στη «ΔΙΑΥΓΕΙΑ» μία απόφαση, σύμφωνα με την οποία θα κατασπαταληθούν άλλα 14.145.000 ευρώ –μιλάμε για αστρονομικό ποσό, την ώρα που ο Έλληνας πολίτης πένεται στην κυριολεξία, την ώρα που η Κυβέρνηση προσπαθεί να αντλήσει το αίμα των πολιτών μέσω της φορολογίας- μόνο για οικίσκους στα κέντρα λαθρομεταναστών. Και έτυχε να παρακολουθήσω στην τηλεόραση και κάποιες εικόνες όπου φαίνεται πώς θα είναι αυτοί οι οικίσκοι, με κάτι πολυτελείς ντουζιέρες για όλους αυτούς –επαναλαμβάνω- που εισέρχονται στην Ελλάδα παράνομα και όχι για Έλληνες πολίτες οι οποίοι πένονται, οι οποίοι είναι άστεγοι, οι οποίοι αντιμετωπίζουν τις θλιβερές επιπτώσεις του μνημονίου, το οποίο επιβάλλει σήμερα η Αριστερά, ο ΣΥΡΙΖΑ και οι ΑΝΕΛ.

Η απόφαση για τον συγκεκριμένο διαγωνισμό αναρτήθηκε την 1η Φεβρουαρίου, ο διαγωνισμός ξεκινάει στις 2 Φεβρουαρίου στις 9.00΄ το πρωί και τελειώνει το ίδιο απόγευμα. Είναι μία κλασική πασοκική παλαιοκομματική τακτική με «φωτογραφικούς» διαγωνισμούς, που ήταν όλα στημένα εξαρχής και που έδιναν περιθώριο ελαχίστων ωρών σε αυτούς που θα ήθελαν να λάβουν μέρος στους εκάστοτε διαγωνισμούς.

Δεν είναι τυχαίο ότι ο Υπουργός στον οποίο θέσαμε το ερώτημα, ο Σπίρτζης, είναι πασοκικής προελεύσεως, όπως και ο κ. Σγουρίδης, που είναι εδώ για να απαντήσει. Παρ’ ότι συμμετέχουν στην Κυβέρνηση ΣΥΡΙΖΑ-ΑΝΕΛ, προέρχονται και οι δύο από το ΠΑΣΟΚ.

Η τακτική, λοιπόν, αυτή είναι κλασική. Είναι διαγωνισμοί «φωτογραφικοί» που διαρκούν λίγες ώρες, για αναθέσεις έργων πολλών εκατομμυρίων και στην προκειμένη περίπτωση το έγκλημα δεν είναι ο «φωτογραφικός» διαγωνισμός, δεν είναι ότι όλα έγιναν εν μία νυκτί, είναι ότι τα χρήματα αυτά, αυτό το αστρονομικό ποσό πηγαίνει για τη στέγαση λαθρομεταναστών, για την πολυτελή, θα έλεγα, στέγαση λαθρομεταναστών. Υπάρχουν πολλοί Έλληνες που δεν έχουν τέτοιες πολυτελείς ντουζιέρες στις οικίες τους.

Τα ερωτήματα είναι, λοιπόν, συγκεκριμένα: ποιος αναλαμβάνει, ποια εταιρεία, ποια κοινοπραξία αναλαμβάνει το συγκεκριμένο έργο, ποιος πληρώνει το συγκεκριμένο αστρονομικό ποσό; Γιατί μπορεί να είναι η Ευρωπαϊκή Ένωση και τα κονδύλιά της πίσω από αυτή την υπόθεση, εμείς όμως απαιτούμε τα συγκεκριμένα χρήματα να πηγαίνουν για τους Έλληνες, οι οποίοι πένονται, και όχι για τους λαθρομετανάστες.

Πότε πρόλαβαν οι αρμόδιοι φορείς μέσα σε μία ημέρα και τα έκαναν όλα, προκήρυξαν διαγωνισμούς, δημοσιοποίησαν αποφάσεις, μέσα σε λίγες ώρες πήραν τους φακέλους, τους μελέτησαν και τους αξιολόγησαν και με ποιο δικαίωμα εν τέλει το κράτος κατασπαταλά ένα τέτοιο ποσό, την ώρα που αντλεί το αίμα των Ελλήνων πολιτών μέσω της φορολογίας;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Σγουρίδης έχει τον λόγο.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Ευχαριστώ, κύριε Πρόεδρε.

Κατ’ αρχάς θέλω να ευχαριστήσω τον κ. Κασιδιάρη, που δίνει την ευκαιρία με την ερώτησή του να άρουμε σκιές από μια πάρα πολύ καθαρή διαγωνιστική διαδικασία.

Κατά δεύτερον θέλω να τον διαβεβαιώσω -αυτόν και την Αίθουσα αλλά και τους Έλληνες πολίτες- ότι δεν επιβαρύνεται ο κρατικός προϋπολογισμός και ότι τα χρήματα αυτά τα οποία πήραμε, ουσιαστικά δεν μπορούν να διατεθούν για κανέναν άλλο σκοπό.

Ας πάρουμε, όμως, τα πράγματα με τη σειρά.

Μετά την απόφαση της Συνόδου Κορυφής της Ευρωπαϊκής Ένωσης τον Δεκέμβριο του 2015 και την έκθεση της Ευρωπαϊκής Επιτροπής για τις προσφυγικές ροές τον Δεκέμβριο πάλι του 2015, στις 15 του μηνός, προς το Ευρωπαϊκό Κοινοβούλιο και το Συμβούλιο η χώρα μας υποχρεώθηκε να κατασκευάσει πέντε κέντρα ταυτοποίησης οικονομικών μεταναστών και προσφύγων, τα οποία είναι στη Λέσβο, στη Χίο, στη Σάμο, στη Λέρο και στην Κω και κέντρα φιλοξενίας στη βόρεια και στη νότια Ελλάδα.

Λόγω του πιεστικού χρόνου κατασκευής και δεδομένης της κακόβουλης επίθεσης που δέχεται η χώρα –και το βλέπετε κι εσείς- από τα διεθνή μέσα μαζικής ενημέρωσης αλλά και από κύκλους της Ευρωπαϊκής Ένωσης- το όλο ζήτημα χρειάστηκε ιδιαίτερες νομοθετικές ρυθμίσεις και ιδιαίτερη επιχειρησιακή διαχείριση.

Έτσι, λοιπόν, στις 30 Δεκεμβρίου του 2015 εκδόθηκε πράξη νομοθετικού περιεχομένου, η οποία δίνει το δικαίωμα, κατά παρέκκλιση από τις ισχύουσες διατάξεις, να υπάρξει εφαρμογή άπαξ διαδικασίας για τη διαπραγμάτευση, χωρίς δημοσίευση προκήρυξης διαγωνισμού.

Στις 15-1-2016 βγήκε η ΚΥΑ που ανέθεσε αυτή την αρμοδιότητα στη Διεύθυνση Αποκατάστασης Επιπτώσεων Φυσικών Καταστροφών -για σεισμούς, για πλημμύρες, για φωτιές. Ανετέθη το έργο σε αυτή την Υπηρεσία, η οποία στις 20-1-2016 δέχτηκε ένα αίτημα από το Υπουργείο Εσωτερικών, από τη Διεύθυνση της Υπηρεσίας για την πρώτη υποδοχή των προσφύγων, για να υπάρξουν διακόσιοι πενήντα οικίσκοι, οι οποίοι θα παραδοθούν τις πρώτες ημέρες του Φεβρουαρίου και εννιακόσιοι οικίσκοι που θα παραδοθούν στο τέλος του Φεβρουαρίου του 2016.

Αυτό το αίτημα υπεβλήθη στις 20 Γενάρη και επομένως έπρεπε αυτό το έργο να παραδοθεί. Το αίτημα αυτό από μόνο του οδηγούσε σε έναν διαγωνισμό μεταξύ κατασκευαστικών εταιρειών, που έχουν συγκεκριμένο αντικείμενο και συγκεκριμένες δυνατότητες παραγωγής, αφού στο τέλος του διαγωνισμού έπρεπε να παραδοθεί το 20% του έργου και στο τέλος του Φεβρουαρίου το υπόλοιπο έργο.

Επίσης, έπρεπε οι εταιρείες αυτές να είναι εγγεγραμμένες στο ηλεκτρονικό μητρώο και να έχουν ηλεκτρονική υπογραφή. Παράλληλα οι οικίσκοι ήταν συγκεκριμένων διαστάσεων, τύπου και προδιαγραφών και έπρεπε αυτά να έχουν ήδη προετοιμαστεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Έτσι, λοιπόν, στις 21 Ιανουαρίου έγινε η διαδικασία, που έπρεπε μέσα από τα μητρώα να βρεθούν αυτές οι εταιρείες. Οι εταιρείες ήταν επτά τον αριθμό. Ζητήσαμε επίσης από την Ενιαία Αρχή Δημοσίων Συμβάσεων στις 25-1-2016 την έγκριση της προσφυγής μας χωρίς δημόσια προκήρυξη γι’ αυτόν τον διαγωνισμό…

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία, κύριε Υφυπουργέ.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Τη δευτερολογία δεν την θέλω. Καλύτερα να είναι ενιαίος ο χρόνος, γιατί νομίζω ότι για όλους αυτή η εξήγηση θα πρέπει να είναι καθαρή.

**ΠΡΟΕΔΡΕΥΩΝ (Γεώργιος Βαρεμένος):** Δεν τη θέλετε; Καλώς. Κανένα πρόβλημα, κύριε Υφυπουργέ.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Από τη στιγμή, λοιπόν, που έγινε αυτή η διαδικασία, είχαμε τις επτά εταιρείες. Αυτή η Ενιαία Αρχή Δημοσίων Συμβάσεων μας απάντησε ότι από τη στιγμή που υπάρχει πράξη νομοθετικού περιεχόμενου, δεν χρειάζεται να δώσει έγκριση. Επίσης, το γεγονός ότι αναρτήθηκε στη «ΔΙΑΥΓΕΙΑ», μπορώ να σας πω ότι ήταν εκ του περισσού.

Στις 27 Ιανουαρίου η ΔΑΕΦΚ προχώρησε στη διενέργεια του ηλεκτρονικού διαγωνισμού με διαπραγμάτευση και με την πρόσκληση αυτών των επτά εταιρειών που ήταν η «CLASSART», η «BUILDING A.E.», η «ΝΕΣΤΩΡ Α.Ε.», η «ΕΥΡΩΕΜΠΟΡΙΚΗ Α.Β.Ε.Ε.», η «INTRAKAT», η «NEOKAT» και η «ΒΙΜΕΚΑΤ».

Στις 31-1-2016 αναλαμβάνει ο στρατός το να μπορεί να διαχειριστεί και να διεκπεραιώσει τους χώρους υποδοχής αυτών των οικίσκων. Στις 2 Φεβρουαρίου υποβλήθηκαν προσφορές μόνο από τέσσερις εταιρείες, δηλαδή από την «CLASSART», την «ΕΥΡΩΕΜΠΟΡΙΚΗ Α.Β.Ε.Ε.», την «INTRAKAT» και την «NEOKAT». Τα σπίτια που μπορούσαν να παραδώσουν ήταν μόνο επτακόσια εξήντα εννιά. Για τα υπόλοιπα θα ξαναβγεί διαγωνισμός, γιατί δεν υπάρχουν δυνατότητες κατασκευής των υπολοίπων στο χρονικό διάστημα που επιτρεπόταν.

Αυτό που επετεύχθη μέσα από τον ηλεκτρονικό διαγωνισμό ήταν το εξής. Ενώ το αντίτιμο ήταν 10.000 ευρώ, η διαπραγμάτευση που έγινε κατέβασε το κόστος των σπιτιών στις 9.650 ευρώ. Μέσα σε αυτά θα υπήρχε κλιματιστικό και κάγκελα. Σε αντίστοιχο διαγωνισμό του 2008, χωρίς τα κάγκελα και χωρίς κλιματιστικό, τα σπίτια αυτά στοίχισαν 9.480 ευρώ. Αυτό σημαίνει ότι μετά από οκτώ χρόνια, επετεύχθη μια τιμή η οποία είναι συμφέρουσα για το ελληνικό δημόσιο.

Θα κλείσω λέγοντάς σας ότι μόλις χθες ήρθε η απάντηση από την Επιτροπή του Ασύλου της Ευρώπης για τους Μετανάστες και τους Πρόσφυγες, η οποία εγκρίνει το ποσό των 12.765.000 ευρώ -διότι το ΦΠΑ, όπως ξέρετε ούτως ή άλλως είναι ανταποδοτικό- και τα χρήματα αυτά είναι καθαρά από αυτό το Ταμείο της Ευρώπης.

Εγώ πιστεύω ότι η διαδικασία αυτή ουσιαστικά, κύριε Κασιδιάρη, έγινε με τέτοιον τρόπο, καθαρό και γρήγορο, για τον οποίο θα πρέπει να δώσετε συγχαρητήρια στην Κυβέρνηση.

**ΠΡΟΕΔΡΕΥΩΝ (Γεώργιος Βαρεμένος):** Ο κ. Κασιδιάρης έχει τον λόγο.

**ΗΛΙΑΣ ΚΑΣΙΔΙΑΡΗΣ:** Προσέξτε σας παρακαλώ, τα λόγια που θα διαβάσω. «Σε όποιες πόλεις δημιουργήθηκαν κέντρα υποδοχής, αμέσως μετά αυξήθηκε η ροή μεταναστών από την άλλη πλευρά». Αυτά έλεγε ο Καμμένος πριν από τις εκλογές και αμέσως μετά τις εκλογές έρχεστε και γεμίζετε με κέντρα λαθρομεταναστών ολόκληρη τη χώρα.

Οι τοπικές κοινωνίες βράζουν. Αυτή τη στιγμή στην Κω συγκεντρώνονται χιλιάδες πολίτες. Καταθέτω για τα Πρακτικά κάποιες εικόνες. Είναι χιλιάδες κάτοικοι. Όλη η Κως είναι στο πόδι, σε διαδηλώσεις.

(Στο σημείο αυτό ο Βουλευτής κ. Ηλίας Κασιδιάρης καταθέτει για τα Πρακτικά τις προαναφερθείσες εικόνες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι όλοι αυτοί που έλεγε ο Καμμένος ψέματα και τους εξύβριζε ότι νοικιάζουν φορτιστές στους Πακιστανούς για τα κινητά τους με 10 ευρώ! Είναι όλη η τοπική κοινωνία στην Κω, όλη η τοπική κοινωνία στη Σίνδο, τα ίδια και στο Πέραμα. Όλος ο κόσμος έχει ξεσηκωθεί ενάντια σε αυτή την αθλιότητα και η συγκυβέρνηση του μνημονίου απαντάει με ΜΑΤ και στέλνει τα ΜΑΤ και ανοίγουν τα κεφάλια ηλικιωμένων Ελλήνων πολιτών για τα hot spots, που λέτε. Φαίνεται ότι ο Καμμένος τα έχει μπερδέψει με τα χοτ-ντογκ, τα οποία καταβροχθίζει με βουλιμία και έχει μετατρέψει την ελληνική επικράτεια σε ένα κέντρο υποδοχής λαθρομεταναστών!

Και μίλησε εδώ ο Υπουργός για ντουσιέρες, για air condition και για κάγκελα. Σε ποιο σπίτι Έλληνα σήμερα μπαίνει air condition, έχετε υπ’ όψιν σας; Και εάν αυτά τα λεφτά τα δίνει η Ευρωπαϊκή Ένωση, να ξέρετε ότι η Ευρωπαϊκή Ένωση δίνει 9 δισεκατομμύρια στην Τουρκία. Αυτά τα 9 δισεκατομμύρια τα παίρνει η Τουρκία για να περνάει εκατομμύρια λαθρομετανάστες στην Ελλάδα! Και εδώ εσάς σας πετάει κάτι «ψίχουλα» και έχετε μετατρέψει τον Έλληνα σε μειοψηφία μέσα σε αυτή τη χώρα. Και ακόμα χειρότερα, την ίδια στιγμή για το ζήτημα αυτό της λαθρομετανάστευσης ανοίγει η κερκόπορτα και μπαίνουν τουρκικές δυνάμεις στο Αιγαίο.

Γιατί το να συμπράττει η ελληνική Κυβέρνηση σήμερα –γιατί δεν υπηρετείτε ούτε εκπροσωπείτε την Ελλάδα- στο να μπαίνουν νατοϊκά σκάφη στο Αιγαίο για το θέμα της λαθρομετανάστευσης, μιας δυνάμεως νατοϊκής την οποία τη διοικεί σήμερα Γερμανός και σύντομα θα τη διοικεί Τούρκος, αυτό συνιστά εθνική προδοσία!

Αυτά τα εγκλήματα κάνετε. Τη μια μέρα λέγατε ότι δεν θα μπουν νατοϊκά πλοία, παρά μόνο στα τουρκικά χωρικά ύδατα και την επόμενη μέρα κάνατε «κωλοτούμπα» και απεδέχθη ο Καμμένος το ΝΑΤΟ να επιβλέπει τα ελληνικά χωρικά ύδατα.

Σας είχαμε πει από την πρώτη ημέρα ότι το ζήτημα της λαθρομετανάστευσης δεν λύνεται με το να φτιάχνετε κέντρα. Λύνεται με τις Ένοπλες Δυνάμεις! Οι Ένοπλες Δυνάμεις της Ελλάδος πρέπει να είναι στα σύνορα και να τα φυλάνε.

Έβγαινε ο Τσίπρας και έλεγε ότι «δεν υπάρχουν σύνορα στη θάλασσα» και έναν μήνα μετά λέει στο ΝΑΤΟ «ελάτε και μπείτε μέσα στα ελληνικά σύνορα». Και πανηγυρίζουν οι Τούρκοι, όπως πανηγύριζαν τότε που είχε πάει στο γήπεδο ο Τσίπρας με τον Νταβούτογλου και του είχαν φορέσει ένα κασκόλ και χαζογέλαγε και οι Τούρκοι έλεγαν «ευτυχώς που είναι αυτός ο χαζός και θα πατήσουμε πόδι μέσα στην Ελλάδα». Και αυτό το έγκλημα συντελείτε σήμερα! Μέχρι και Τούρκο καναλάρχη έχετε βάλει, για να γίνεται πιο εύκολα η τουρκική προπαγάνδα στη χώρα μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας!

**ΗΛΙΑΣ ΚΑΣΙΔΙΑΡΗΣ:** Οι Έλληνες πολίτες, όμως, έχουν γυρίσει την πλάτη σε αυτή την Κυβέρνηση, που μοιράζει αφειδώς εκατομμύρια για air condition σε λαθρομετανάστες. Έχουν γυρίσει την πλάτη σε αυτή την προδοτική σύμπραξη που πολύ σύντομα θα καταρρεύσει.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Κύριε Κασιδιάρη, αυτά τα οποία είπατε είναι εκτός πραγματικότητας. Δεν ισχύει τίποτε από αυτά. Η Ελλάδα είναι μια χώρα η οποία διαφυλάσσει η ίδια τα σύνορά της. Και αυτή η Κυβέρνηση θα κάνει το παν για να διαφυλάξει τα σύνορα της χώρας.

Κλείνω λέγοντάς σας το εξής: Πρέπει να ξέρετε ότι η ιστορία του κόσμου έχει αλλάξει από μεταναστευτικές ροές. Άρα βρισκόμαστε μπροστά σε ένα τέτοιο κρίσιμο ζήτημα, το οποίο θα πρέπει να το διαχειριστούμε με καθαρό μυαλό και με νηφαλιότητα.

Ευχαριστώ.

**ΗΛΙΑΣ ΚΑΣΙΔΙΑΡΗΣ:** Είδατε τι είπε ο Ζάιμπερτ, ο εκπρόσωπος της Μέρκελ; Μίλησε για ύδατα του ΝΑΤΟ!

**ΠΡΟΕΔΡΕΥΩΝ (Γεώργιος Βαρεμένος):** Δεν έχετε τον λόγο!

**ΗΛΙΑΣ ΚΑΣΙΔΙΑΡΗΣ:** Όταν μιλάμε για εθνική προδοσία, έχω τον λόγο, κύριε!

**ΠΡΟΕΔΡΕΥΩΝ (Γεώργιος Βαρεμένος):** Βγείτε έξω να ηρεμήσετε!

**ΗΛΙΑΣ ΚΑΣΙΔΙΑΡΗΣ:** Να βγείτε εσείς έξω!

**ΠΡΟΕΔΡΕΥΩΝ (Γεώργιος Βαρεμένος):** Εγώ να βγω έξω;

**ΗΛΙΑΣ ΚΑΣΙΔΙΑΡΗΣ:** Εσείς να βγείτε έξω! Όταν γίνεται εθνική προδοσία, έχουμε τον λόγο και θα καταγγέλλουμε αυτό το αίσχος!

Εσείς να βγείτε έξω! Και τα ΜΑΤ από την Κω και τους πολίτες να τα φέρετε μέσα στη Βουλή!

**ΠΡΟΕΔΡΕΥΩΝ (Γεώργιος Βαρεμένος):** Συνεχίζουμε με την επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας...

**ΗΛΙΑΣ ΚΑΣΙΔΙΑΡΗΣ:** Να βγω έξω, Βουλευτής εκλεγμένος; Εδώ μέσα μας έβαλε ο λαός. Κανείς δεν θα μας πει να βγούμε έξω!

Τα ΜΑΤ που στείλατε στην Κω να τα φέρετε εδώ μέσα, άμα θέλετε.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε η ερώτηση, το καταλάβατε; Βγες έξω να ηρεμήσεις!

**ΗΛΙΑΣ ΚΑΣΙΔΙΑΡΗΣ:** Να προσέχεις τι λες! Εδώ μας έφερε ο λαός, οι Έλληνες ψηφοφόροι!

**ΠΡΟΕΔΡΕΥΩΝ (Γεώργιος Βαρεμένος):** Τελείωσε η ερώτηση. Βγες έξω!

**ΗΛΙΑΣ ΚΑΣΙΔΙΑΡΗΣ:** Να βγείτε εσείς έξω, εσείς και οι προδότες, ο Τσίπρας και ο Καμμένος!

**ΠΡΟΕΔΡΕΥΩΝ (Γεώργιος Βαρεμένος):** Συνεχίζουμε με την πέμπτη με αριθμό 503/8-2-2016 επίκαιρη ερώτηση πρώτου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ.Χρήστου Κατσώτηπρος τον Υπουργό Υποδομών, Μεταφορών και Δικτύων**,** σχετικά με την κατάσταση των εργαζομένων στην καθαριότητα των αμαξοστασίων της εταιρείας «Οδικές Συγκοινωνίες Α.Ε.» (ΟΣΥ) του ομίλου ΟΑΣΑ.

Θα απαντήσει ο Υφυπουργός Υποδομών, Μεταφορών και Δικτύων κ. Σγουρίδης.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η εταιρεία «LINK UP» έχει αναλάβει την καθαριότητα των αμαξοστασίων της ΟΣΥ του Ομίλου ΟΑΣΑ. Με τρομοκρατία που ασκεί απέναντι στους εργαζόμενους παραβιάζει συστηματικά τα δικαιώματά τους. Καθυστερεί να καταβάλει τα δεδουλευμένα, ακόμα από το 2013. Οι εργαζόμενοι είναι απλήρωτοι από τρεις έως εννέα μήνες, συστηματικά δεν πληρώνονται δώρα, επιδόματα και φυσικά οι υπερωρίες, ενώ η εταιρεία όποτε πληρώνει εξαναγκάζει τους εργαζόμενους με εκβιασμό απόλυσης να υπογράφουν ότι παίρνουν πολύ μεγαλύτερα ποσά από αυτά που πραγματικά εισπράττουν.

Επιπλέον, οι συνθήκες εργασίας είναι άθλιες. Δεν τηρούνται στοιχειώδη μέτρα υγιεινής και ασφάλειας. Η εταιρεία δεν παρέχει στους εργαζόμενους ρούχα και παπούτσια εργασίας ούτε τα υλικά καθαριότητας, με αποτέλεσμα να τα αγοράζουν από την τσέπη τους.

Οι εργαζόμενοι της εταιρείας που βρίσκονται σε κινητοποιήσεις για τη διεκδίκηση των δεδουλευμένων τους, μόνιμη και σταθερή εργασία, βελτίωση των συνθηκών εργασίας και ενάντια στις απολύσεις, έρχονται αντιμέτωποι με την τρομοκρατία και την απειλή της απόλυσης. Μάλιστα, η εταιρεία έκανε προσπάθεια να στήσει απεργοσπαστικό μηχανισμό, φέρνοντας εργάτες από άλλα αμαξοστάσια για να καθαρίζουν τα λεωφορεία στα αμαξοστάσια.

Είναι τεράστιες οι ευθύνες. Συνεχίζει η πολιτική που υπήρχε μέχρι τώρα, σε σχέση με τις ιδιωτικοποιήσεις των τομέων του δημοσίου και ιδιαίτερα της καθαριότητας, η οποία ανατίθεται σε εργολάβους, με όλες αυτές τις συνέπειες για τους εργαζόμενους, που είναι γνωστές και δεν είναι τωρινές. Οι καταγγελίες είναι καθημερινές. Ευθύνη για την κατάσταση αυτή έχει και η διοίκηση της ΟΣΥ, όπως και οι προηγούμενες που ανέχονται ο εργολάβος να δρα ασύδοτα απέναντι στους εργαζόμενους.

Ρωτάμε, κύριε Υπουργέ, τι μέτρα θα πάρετε, για να μη γίνει από την εργολαβική εταιρεία καμμιά απόλυση εργαζόμενου ή άλλη βλαπτική μεταβολή για τους εργαζόμενους, να κηρυχθεί έκπτωτος ο εργολάβος και να ξεκινήσουν άμεσα οι ενέργειες από τη διοίκηση της ΟΣΥ για την υπογραφή συμβάσεων έργου αορίστου χρόνου με τους εργαζόμενους, με πλήρη εργασιακά και ασφαλιστικά δικαιώματα και να καταβληθούν άμεσα όλα τα δεδουλευμένα, με βάση την κλαδική σύμβαση εργασίας, καθώς, επίσης, επιδόματα, δώρα, νυχτερινά και αργίες που οφείλονται, για να σταματήσει η εργοδοτική τρομοκρατία σε βάρος των εργαζομένων.

Πάνω σε αυτά θα θέλαμε τις απαντήσεις σας, κύριε Υφυπουργέ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Σγουρίδης.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Σας ευχαριστώ, κύριε Κατσώτη.

Κύριε Πρόεδρε, η «LINK UP», η εταιρεία καθαρισμού των κτηρίων της ΟΣΥ και των λεωφορείων, συμμετείχε στον διαγωνισμό που έγινε τον Ιανουάριο του 2013. Μετά από ενστάσεις και απόφαση του Ελεγκτικού Συνεδρίου, η οποία βγήκε στις 4-12-2014, δηλαδή μετά από δύο χρόνια σχεδόν, ανέλαβε την καθαριότητα για δύο χρόνια, από τις 30-11-2014 μέχρι τις 30-11-2016. Ήδη, δηλαδή, σε οκτώ μήνες λήγει η σύμβασή της.

Έγιναν πολλοί έλεγχοι από το ΣΕΠΕ και σε όλους τους ελέγχους μόνο μια φορά βρέθηκε ότι έπρεπε να πληρώσει πρόστιμα. Το ΣΕΠΕ, όπως ξέρετε, είναι το ανεξάρτητο ελεγκτικό όργανο του Υπουργείου Υποδομών, Μεταφορών και Δικτύων. Επίσης, στείλαμε τελευταία, μετά τη διένεξη που έγινε, το ΣΕΠΕ πάλι να κάνει έλεγχο σε ολόκληρη την εταιρεία και περιμένουμε τα αποτελέσματα του αυτού του ελέγχου.

Όποτε μας ζητήθηκε από το Υπουργείο αλλά και από τις εταιρείες –την ΟΣΥ και την ΟΑΣΑ- δηλαδή από τους επιθεωρητές εργασίας, τις δικαστικές αρχές, να δώσουμε στοιχεία, τα δώσαμε για να γίνουν έλεγχοι, αλλά μέχρι τώρα δεν έχουν επιβληθεί πρόστιμα στην εταιρεία αυτή.

Για τη μηνιαία καταβολή του εργολαβικού τιμήματος κάθε φορά πρέπει η εταιρεία να μας φέρει όλα τα δικαιολογητικά των ασφαλίσεων, των πληρωμών και των εργαζομένων και μετά πληρώνεται. Επίσης, μετά τη λήξη της διένεξης, καμμιά από τις καθαρίστριες δεν έχει απολυθεί από την εταιρεία αυτή.

Νομίζω ότι στο θέμα αυτό εμείς θα είμαστε αυστηροί, διότι δεν θα επιτρέψουμε επειδή υπήρξε μια διένεξη ανάμεσα στους εργαζόμενους και την εταιρεία, η διένεξη αυτή να οδηγήσει σε απόλυση των εργαζομένων.

Όσο δε για το ερώτημά σας να υπάρξουν καθαρίστριες μόνιμες, επ’ αορίστου, σας λέω ότι ο Οργανισμός των ΟΣΥ αλλά και του ΟΑΣΑ δεν έχει τέτοιες θέσεις. Αποτέλεσμα αυτού είναι να μην μπορούν να γίνουν αυτές οι προσλήψεις.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεπτά μαθητές και μαθήτριες και εκπαιδευτικός συνοδός τους από το 1ο Δημοτικό Σχολείο Νέου Φαλήρου.

Τούς καλωσορίζουμε.

(Χειροκροτήματα απ’ όλες τις πτέρυγες της Βουλής)

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Κύριε Υπουργέ, δεν είναι η πρώτη φορά που έρχονται εδώ ερωτήσεις για την καθαριότητα δημόσιων οργανισμών και για τον ρόλο των εργολάβων σε αυτούς. Οι καταγγελίες είναι πολλές. Η ίδια η Κυβέρνηση θεωρεί ότι οι εργολάβοι κοστίζουν πολύ περισσότερο απ’ ό,τι αν υπήρχαν οι καθαρίστριες στους οργανισμούς. Δεν είναι λίγες οι φορές που ο Υπουργός Εργασίας, επανειλημμένως και με στοιχεία που φέρνει εδώ, λέει ότι το κόστος στον εργολάβο είναι πολύ μεγαλύτερο.

Ο ΟΣΥ δεν είναι τωρινή επιχείρηση. Λειτουργεί πολλά χρόνια και είχε καθαρίστριες τα προηγούμενα χρόνια. Οι εργολαβίες είναι ένα «φρούτο» το οποίο ήρθε κατόπιν -εδώ και αρκετά, βέβαια, χρόνια- και όλες οι δημόσιες υπηρεσίες μεταφέρουν αυτό το έργο στους εργολάβους, οι οποίοι είναι γνωστό ότι ασκούν και τρομοκρατία και παραβιάζουν τα πάντα.

Εσείς δεν έχετε ακούσει, κύριε Υπουργέ, ότι με την πίεση της απόλυσης βάζουν την εργαζόμενη να υπογράψει ότι πήρε ποσά τα οποία δεν αντιστοιχούν σε αυτά που πήρε πραγματικά; Πρώτη φορά το ακούτε; Δηλαδή, λέτε ότι σας φέρνει στοιχεία και η επιχείρηση μετά τον εκκαθαρίζει, του δίνει το εργολαβικό που έχει συμφωνηθεί. Πώς εσείς διαπιστώνετε ότι, πράγματι, έχουν δώσει αυτά τα χρήματα που δικαιούνται οι εργαζόμενοι; Πώς διαπιστώνετε αυτό, που λέτε πως όλα είναι εντάξει; Λέτε ότι μια φορά υπάρχει ένα πρόστιμο από το ΣΕΠΕ στον συγκεκριμένο εργολάβο. Οι καταγγελίες αυτές από πού έρχονται;

Έρχονται και από τις εργαζόμενες αλλά και από τους εργαζόμενους του ΟΑΣΑ, κύριε Υφυπουργέ. Τα σωματεία του ΟΑΣΑ, που είναι δίπλα στις εργαζόμενες, έρχονται σε αντιπαράθεση και σε σύγκρουση με τον εργολάβο, γιατί δεν μπορούν να κλείνουν τα μάτια τους, όταν αυτός εφαρμόζει μια τέτοια τακτική απέναντι στις εργαζόμενες που δουλεύουν στον ίδιο χώρο με τους οδηγούς και τους άλλους εργαζόμενους του ΟΑΣΑ. Δεν μπορεί, λοιπόν, να φέρνουμε εδώ στοιχεία ότι ο εργολάβος είναι μια χαρά, ότι μια φορά έκανε μια παραβίαση ο κακομοίρης!

Θα πρέπει, λοιπόν, εδώ να προστατεύσετε τις εργαζόμενες, οι οποίες είναι πολλές και δουλεύουν κάτω από άθλιες συνθήκες δουλειάς. Kαι νομίζουμε ότι και ο ΟΑΣΑ και το Υπουργείο θα πρέπει να επιληφθούν, έτσι ώστε και ο εργολάβος μέχρι να τελειώσει να συμμορφωθεί με τα ελάχιστα που προβλέπονται από τις συλλογικές συμβάσεις και από την ασφαλιστική νομοθεσία.

Δεν μπορεί να τα παραβιάζει, κύριε Υφυπουργέ. Εσείς πρέπει να δώσετε ένα τέτοιο μήνυμα και όχι άλλο, που λέτε εδώ ότι μια χαρά τα πάει. Το μήνυμα θα πρέπει να είναι αυτό, ότι δεν μπορεί να παραβιάζει και δεν μπορεί να πιέζει να υπογράφουν οι εργαζόμενοι ότι παίρνουν χρήματα, ενώ δεν τα παίρνουν στην ουσία. Αυτή είναι η πραγματικότητα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υφυπουργέ, έχετε τον λόγο.

**ΠΑΝΑΓΙΩΤΗΣ ΣΓΟΥΡΙΔΗΣ (Υφυπουργός Υποδομών, Μεταφορών και Δικτύων):** Σας είπα, κύριε Κατσώτη, ότι από τις 2 Φεβρουαρίου του 2016 -σήμερα έχουμε 11 Φεβρουαρίου- έχουμε κάνει έγγραφο και ζητάμε από το ΣΕΠΕ να κάνει πάλι ολιστικό έλεγχο.

Αυτό σημαίνει ότι περιμένουμε την έκθεσή του. Όταν έρθει η έκθεση του ΣΕΠΕ και βρει αυτές τις ατασθαλίες, αν θέλετε, ή τη μη τήρηση των υποχρεώσεων της εταιρείας απέναντι στους εργαζόμενους, οπωσδήποτε θα επιβληθούν τα νόμιμα πρόστιμα, όπως αυτά έχουν καταγραφεί στη σύμβαση η οποία έχει υπογραφεί. Σας είπα ότι σε οκτώ μήνες η σύμβαση λήγει.

Όμως, εκείνο που θέλω να τονίσω είναι ότι δεν απολύθηκε κανείς. Αυτό ήταν κάτι το οποίο το περιμέναμε. Όσον αφορά αυτές τις εργαζόμενες, οι οποίες διεκδίκησαν κάποια δεδουλευμένα, τα οποία είχαν καθυστερήσει να δοθούν, περιμέναμε η εταιρεία να τα πληρώσει –και τα πλήρωσε- και παράλληλα να δούμε τη συμπεριφορά της. Όμως, η συμπεριφορά ήταν να μην απολυθεί καμμία. Αυτό είναι κάτι το οποίο πρέπει να το πω. Αν παρατηρούσαμε κάτι τέτοιο, σίγουρα θα υπήρχε μία αντίστοιχη αντιμετώπιση και από εμάς.

Στη βάση αυτή πιστεύω ότι η εταιρεία θα συμμορφωθεί, γιατί δεν την παίρνει άλλο να έχει τους εργαζόμενους απλήρωτους. Θα μου πείτε τώρα πώς ελέγχονται τα δικαιολογητικά. Ελέγχονται από το λογιστήριο της ΟΣΥ και το λογιστήριο του ΟΑΣΑ. Πρέπει να φέρει κάποια συγκεκριμένα δικαιολογητικά, τα οποία να είναι σύμφωνα με τη σύμβαση και τους νόμους. Αν δεν έρθουν αυτά τα δικαιολογητικά, δεν παίρνει η εταιρεία το μηνιαίο εργολαβικό τίμημα.

Εγώ πιστεύω ότι μετά και απ’ αυτά που συνέβησαν, ο εργολάβος θα είναι πολύ προσεκτικός απέναντι στις εργαζόμενες.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Χαλανδρίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα ήθελα να σας ενημερώσω ότι η έκτη με αριθμό 497/8-2-2016 επίκαιρη ερώτηση πρώτου κύκλου του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Υγείας, σχετικά με τα προβλήματα στον χώρο της υγείας, τις σοβαρές ελλείψεις στις Μονάδες Εντατικής Θεραπείας (ΜΕΘ) και την ανάπτυξη του Εθνικού Οργανισμού Μεταμοσχεύσεων (ΕΟΜ), δεν συζητείται λόγω κωλύματος του Υπουργού.

Θα συζητηθεί η όγδοη με αριθμό 494/5-2-2016 επίκαιρη ερώτηση πρώτου κύκλου του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Οικονομικών, σχετικά με δημοσίευμα αναφορικά με τη δέσμευση περιουσιακών στοιχείων καταθετών σε τράπεζες του εξωτερικού.

Ορίστε, κύριε Κατσιαντώνη, έχετε τον λόγο για δύο λεπτά.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Ευχαριστώ, κύριε Πρόεδρε.

Καλημέρα σας, κύριε Υπουργέ.

Σύμφωνα με δημοσίευμα, αναφέρεται η δυνατότητα δέσμευσης περιουσιακών στοιχείων καταθετών σε τράπεζες του εξωτερικού, γνωστή ως λίστα Μπόργιανς, κατόπιν εντολής των οικονομικών εισαγγελέων, προκειμένου να εντοπιστεί αφορολόγητο και «μαύρο» χρήμα και να εισπράξει το ελληνικό δημόσιο περίπου 80 με 100 εκατομμύρια ευρώ.

Δεν μπορώ παρά να σας συγχαρώ για την προσπάθειά σας να περιοριστεί η φοροδιαφυγή, εντούτοις εγείρονται σοβαρά ερωτήματα αναφορικά με τη διαδικασία της δέσμευσης των ως άνω περιουσιακών στοιχείων.

Ειδικότερα, όσον αφορά το μέτρο της δέσμευσης των τραπεζικών λογαριασμών και οποιουδήποτε είδους περιουσιακών στοιχείων, προκειμένου να μη συνεπάγεται σοβαρή επέμβαση σε συνταγματικώς προστατευόμενα αγαθά του ελεγχόμενου προσώπου και ειδικότερα στα περιουσιακά δικαιώματα και την οικονομική και επαγγελματική ελευθερία του και να μην αντίκειται στις διατάξεις των άρθρων 5 παράγραφος 1 και 17 παράγραφος 1 και 25 παράγραφος 1 του Συντάγματος και του άρθρου 1 Πρώτου Προσθέτου Πρωτοκόλλου της ΕΣΔΑ που κυρώθηκε με το ν.δ. 53/1974/Α΄ 256, όπως έχει ήδη κρίνει το Συμβούλιο της Επικρατείας, πρέπει να προβλέπονται κατά τρόπο σαφή, αντικειμενικό και αιτιολογημένο οι προϋποθέσεις επιβολής της δέσμευσης των περιουσιακών στοιχείων, ο χρόνος δέσμευσης και να αποφεύγεται η χρήση αόριστων εννοιών, αφήνοντας ευρύτατο περιθώριο διακριτικής ευχέρειας στα αρμόδια όργανα.

Κατά συνέπεια, τίθενται με τρόπο σαφή και αντικειμενικό οι προϋποθέσεις για τη διαδικασία της επιβολής και της άρσης της δεσμεύσεως των περιουσιακών στοιχείων, με πρόβλεψη διαδικαστικών εγγυήσεων ανάλογων προς τη σοβαρότητα του λαμβανομένου μέτρου, ούτως ώστε να τηρείται η αρχή της αναλογικότητας;

Τέλος, ποιες ενέργειες έχετε πραγματοποιήσει για τον αντίστοιχο έλεγχο της λίστας Λαγκάρντ, που περιλαμβάνει πολύ μεγαλύτερα ποσά και πρόσωπα εξέχουσας σημασίας, που θα έπρεπε να δίνουν το παράδειγμα στον ελληνικό λαό; Μήπως τελικά υπεκφεύγετε να εκθέσετε δημόσια πρόσωπα τα οποία κατ’ εξακολούθηση φοροδιαφεύγουν και προσβλέπετε στο να αποσιωπηθούν οι οικονομικά ισχυροί, διαγράφοντας τα χρέη τους εις βάρος του μέσου πολίτη;,

Στο τελευταίο κομμάτι της ερώτησης, κύριε Υπουργέ, υπάρχει μία ερώτηση την οποία οι πολίτες, αν ρωτήσετε το μεγαλύτερο ποσοστό, έχουν πάντα στο μυαλό τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, κύριε Βουλευτά, θα ξεκινήσω με τα καλά νέα της ημέρας.

Στα καλά νέα της ημέρας είναι, ότι όχι μόνο δεσμεύσεις σε τράπεζες του εξωτερικού θα κάνουμε, όχι μόνο δεσμεύσεις σε τράπεζες του εσωτερικού θα κάνουμε αλλά θα προχωρήσουμε και σε δεσμεύσεις όποιων περιουσιακών στοιχείων βρούμε, για άτομα τα οποία εμπλέκονται σε υποθέσεις φοροδιαφυγής και λαθρεμπορίου.

Δίνουμε ένα μεγάλο αγώνα στο Υπουργείο Οικονομικών. Την ίδια στιγμή που είμαστε αναγκασμένοι να κρατάμε σε ισχύ φορολογικές διατάξεις που δεν μοιράζουν δίκαια και αναλογικά το φορολογικό βάρος, δεν είναι δυνατόν να μην εξαντλήσουμε το υφιστάμενο θεσμικό πλαίσιο –δεν το έχουμε αλλάξει- και να κάνουμε οτιδήποτε, ώστε να πληρώσουν αυτοί οι οποίοι τόσα χρόνια- μέσω φοροδιαφυγής, λαθρεμπορίου, διαφθοράς- δεν πλήρωναν αυτά που πρέπει να πληρώσουν στο ελληνικό δημόσιο.

Άρα είναι σαφές ότι θα γίνουν δεσμεύσεις τραπεζικών καταθέσεων και στην Ελλάδα και στο εξωτερικό γι’ αυτές τις περιπτώσεις. Και με τα μέτρα αναγκαστικής εκτέλεσης, θα γίνουν δεσμεύσεις και περιουσιακών στοιχείων όσων εμπλέκονται σε αυτές τις υποθέσεις.

Να ξεκαθαρίσω, βεβαίως, από την αρχή -γιατί καταλαβαίνω και το νομικό θέμα που θέτετε- ότι σε καμμιά περίπτωση δεν αγνοούμε το τεκμήριο αθωότητας, δηλαδή παίρνουμε το τεκμήριο αθωότητας ως δεδομένο. Κάθε ένας ο οποίος είναι στη λίστα Μπόργιανς ή στη λίστα Λαγκάρντ ή σε οποιαδήποτε άλλη λίστα, δεν σημαίνει αυτόματα ότι είναι και ένοχος. Απλώς ερευνάται από τις υπηρεσίες, όπως πρέπει να κάνουμε σε όλα αυτά τα αδικήματα.

Σε σχέση, όμως, με την εφαρμογή αυτού του μέτρου, θέλω να σας διαβεβαιώσω, ότι η εφαρμογή αυτού του μέτρου στη λίστα Λαγκάρντ και στη λίστα Μπόργιανς γίνεται με την επίβλεψη των οικονομικών εισαγγελέων, διότι είναι εισαγγελικές παραγγελίες και η μία και η άλλη. Άρα να μην έχετε καμμία νομική ανησυχία. Με επάρκεια οι οικονομικοί εισαγγελείς, όπως μέχρι τώρα έχουν επιτελέσει το έργο τους, έτσι και στο θέμα αυτό, δεσμεύουν περιουσιακά στοιχεία, τραπεζικούς λογαριασμούς ή οτιδήποτε άλλο, όταν οι προϋποθέσεις που θέτει ο νόμος εκπληρώνονται.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Αναπληρωτή Υπουργού)

Βεβαίως ως προς το νομικό θέμα, θα πρέπει να σας απαντήσει ο Υπουργός Δικαιοσύνης. Όμως ως προς το θέμα που αφορά το Υπουργείο Οικονομικών, εγώ θέλω να σας πω με σαφήνεια ότι κάνουμε ό,τι είναι δυνατόν, ώστε οι ένοχοι να πληρώσουν, να προχωρήσουν οι έλεγχοι αλλά βεβαίως και να κινούνται μέσα στο πλαίσιο του νόμου όλες οι διαδικασίες

Και το καλό είναι, ότι σε πολλές περιπτώσεις όπως αυτή που απασχόλησε τελευταία τον Τύπο, δεν χρειάστηκε να κάνουμε καμμία δέσμευση λογαριασμού. Για κάποιες υποθέσεις και εγώ από το διαδίκτυο ενημερώνομαι και από τον Τύπο, γιατί δεν έχω τη δυνατότητα πρόσβασης -πολύ σωστά δεν έχω δυνατότητα πρόσβασης- σε αυτά τα θέματα. Ο συγκεκριμένος πολίτης ο οποίος ήταν σε τέτοια υπόθεση, βρήκε το «ευτελές» ποσό των 3,3 εκατομμυρίων ευρώ και πήγε και το κατέθεσε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού)

Τελειώνω αμέσως, κύριε Πρόεδρε.

Και είναι μια απάντηση σε όποια πολιτικά κόμματα ή σε όποιους πολιτικούς έσπευσαν το προηγούμενο διάστημα να τον αγκαλιάσουν και να τον προστατέψουν. Διότι δεν μπορώ να καταλάβω, πώς ένας εμπλεκόμενος σε υπόθεση φοροδιαφυγής πάει και πληρώνει 3,3 εκατομμύρια ευρώ και κάποια πολιτικά κόμματα ή κάποιοι πολιτικοί εδώ μέσα, θεωρούν ακόμα ότι δεν ενέχεται σε καμμία υπόθεση φοροδιαφυγής. Βεβαίως υπάρχει το τεκμήριο της αθωότητας αλλά να αποδεχθούμε τη δουλειά της ανεξάρτητης ελληνικής δικαιοσύνης, η οποία κάνει πολύ καλά τη δουλειά της σε αυτόν τον τομέα.

**ΠΡΟΕΔΡΕΥΩΝ (Γεώργιος Βαρεμένος):** Κύριε Κατσιαντώνη, έχετε τον λόγο.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Σας ευχαριστώ πάρα πολύ για την απάντησή σας, κύριε Υπουργέ. Με έχετε καλύψει 100%. Και θα δούμε, βέβαια, και μελλοντικά αν όσα έχετε πει θα ισχύσουν, βάσει του Ευρωπαϊκού Δικαίου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Δεν νομίζω, κύριε Υπουργέ, ότι υπάρχει λόγος δευτερολογίας.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θέλω για δύο λεπτά, κύριε Πρόεδρε, να μιλήσω. Δεν θα καθυστερήσω.

**ΠΡΟΕΔΡΕΥΩΝ (Γεώργιος Βαρεμένος):** Τον -+υπερκαλύψατε τον συνάδελφο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Υπάρχει ένα σημείο στην ερώτησή του, που δεν είχα τον χρόνο να απαντήσω. Γι’ αυτό θα απαντήσω τώρα.

Στο δεύτερο κομμάτι της ερώτησης για το αν τελικά υπεκφεύγουμε να εκθέσουμε δημόσια τα πρόσωπα, θέλω να σας πω, ότι δεν υπεκφεύγουμε να αποκαλύψουμε οποιοδήποτε δημόσιο πρόσωπο. Απλώς όπως έχω εξηγήσει πολλές φορές, λόγω του φορολογικού απορρήτου δεν μπορεί –και δεν πρέπει να μπορεί- το Υπουργείο Οικονομικών να αποκαλύπτει το ποιοι εμπλέκονται σε υποθέσεις φοροδιαφυγής.

Αυτό είναι θέμα άλλων υπηρεσιών. Εμείς δεν πρέπει να κάνουμε κάτι τέτοιο. Και να είστε σίγουρος, κύριε Βουλευτά, ότι δεν υπάρχει καμμία περίπτωση ούτε να αποσιωπηθούν αυτά τα θέματα ούτε και οι οικονομικά ισχυροί να δουν τα χρέη τους να διαγράφονται. Στο στόχαστρο είναι οι μεγάλες υποθέσεις φοροδιαφυγής, όπως και οι οικονομικά ισχυροί. Και είναι στο στόχαστρο, γιατί όλα τα προηγούμενα χρόνια απολάμβαναν από «περιποίηση» από τις υπηρεσίες έως απαλλαγή και διαγραφή χρεών με ορισμένες σκανδαλώδεις τροπολογίες.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Κύριε Πρόεδρε, θα ήθελα για λίγο τον λόγο. Σας παρακαλώ!

**ΠΡΟΕΔΡΕΥΩΝ (Γεώργιος Βαρεμένος):** Με συγχωρείτε, κύριε συνάδελφε, αλλά τριτολογία θα πάρετε;

**ΓΕΩΡΓΙΟΣ ΚΑΤΣΙΑΝΤΩΝΗΣ:** Θα ήθελα να πω κάτι σχετικά με την τελευταία απάντηση του κυρίου Υπουργού.

**ΠΡΟΕΔΡΕΥΩΝ (Γεώργιος Βαρεμένος):** Οφείλω να ομολογήσω, ότι η ευθύνη για το γεγονός ότι παίρνετε τριτολογία, ανήκει στον κύριο Υπουργό. Δεν υπήρχε λόγος.

Ορίστε, έχετε τον λόγο.

**ΓΕΩΡΓΙΟΣ ΚΑΤΣΙΑΝΤΩΝΗΣ:** Κύριε Υπουργέ, εξαιτίας του γεγονότος ότι η ερώτησή μου αφορούσε την υπεκφυγή χρεών, σήμερα ενημερώθηκα για κάτι, για το οποίο θα ήθελα να σας ρωτήσω.

Απ’ ό,τι γνωρίζω, λοιπόν, διαγράψατε χρέη της τάξης του 1,5 εκατομμυρίου ευρώ σ’ έναν πολύ γνωστό επιχειρηματία, που επίσης τυχαίνει να είναι και καναλάρχης. Γι’ αυτό και το τελευταίο κομμάτι της ερώτησής μου αφορούσε αυτό το ζήτημα. Δεν ξέρω αν είναι αλήθεια. Ήταν μια πληροφορία που μου δόθηκε πριν μπω μέσα στην Ολομέλεια. Ενημερώθηκα ότι το χρέος που διαγράφηκε στο συγκεκριμένο επιχειρηματία, ήταν της τάξης του 1,5 εκατομμυρίου ευρώ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κύριε Πρόεδρε, θα ήθελα να απαντήσω.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν υπάρχει καμμία περίπτωση διαγραφής χρέους, διότι αν ήταν να διαγράψουμε χρέη, θα διαγράφαμε τα χρέη των γηροκομείων και των δομών πρόνοιας για τους πρόσφυγες. Η «Κιβωτός του Κόσμου», για ένα κτήριο στην Κόνιτσα μέσα στο οποίο θέλει να βάλει μικρά ορφανά παιδιά, χρωστάει 15.000 ευρώ ΕΝΦΙΑ και δεν μπορεί να το πληρώσει.

**ΠΡΟΕΔΡΕΥΩΝ (Γεώργιος Βαρεμένος):** Ωραία, κύριε Υπουργέ, δεν διαγράψατε το χρέος! Το διαψεύδετε κατηγορηματικά.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Δεν υπάρχει περίπτωση να διαγράψουμε…

**ΠΡΟΕΔΡΕΥΩΝ (Γεώργιος Βαρεμένος):** Τελειώσαμε, κύριε Υπουργέ.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Τελειώνω, κύριε Πρόεδρε.

Δεν υπάρχει περίπτωση να διαγράψουμε χρέος ούτε έχουμε διαγράψει χρέος σε κανέναν.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε πολύ.

Η έβδομη με αριθμό 502/2-2-2016 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επιβολή προστίμων του Εθνικού Συμβουλίου Ραδιοτηλεόρασης (ΕΣΡ) στα ΜΜΕ, δεν συζητείται σε συνεννόηση του Βουλευτή με τον Υπουργό.

Θα συζητηθεί, λοιπόν, η πρώτη με αριθμό 496/8-2-2016 επίκαιρη ερώτηση δεύτερου κύκλου της Βουλευτού Ιωαννίνων του Συνασπισμού Ριζοσπαστικής Αριστεράς κ. Μερόπης Τζούφη προς τον Υπουργό Παιδείας, Έρευνας και Θρησκευμάτων, σχετικά με την εσφαλμένη μοριοδότηση ωρομισθίων εκπαιδευτικών στα σχολεία δεύτερης ευκαιρίας.

Κυρία Τζούφη, έχετε τον λόγο για δύο λεπτά.

**ΜΕΡΟΠΗ ΤΖΟΥΦΗ:** Κύριε Πρόεδρε, κύριε Υπουργέ, κυρίες και κύριοι Βουλευτές, ήδη αναφέρθηκε το αντικείμενο της ερώτησης. Μάλιστα αποτέλεσε και θέμα κάποιων δημοσιευμάτων, τα οποία ανέφεραν την εν λόγω ερώτηση σαν αντιπολιτευτική, επειδή νομίζω ότι εκφράζει έναν υγιή, κατά τη γνώμη μου, προβληματισμό για τον τρόπο μοριοδότησης των άνεργων εκπαιδευτικών, που απασχολούνται στα σχολεία δεύτερης ευκαιρίας.

Εδώ θα ήθελα να επισημάνω, ότι τα σχολεία αυτά είναι δημόσια σχολεία, παρέχουν πτυχίο γυμνασίου σε ενήλικες από δεκαοκτώ έτη και άνω, το οποίο μάλιστα είναι ισότιμο της τυπικής εκπαίδευσης.

Μια, λοιπόν, από τις βασικές αρχές αυτών των σχολείων είναι η απασχόληση ειδικευμένου εκπαιδευτικού προσωπικού, ικανού να ανταποκριθεί στην πολυπλοκότητα των καθηκόντων που απαιτεί η διδασκαλία σε ενήλικες και να είναι σε θέση να εφαρμόσει ένα ευέλικτο εκπαιδευτικό πρόγραμμα, το οποίο μάλιστα να προσαρμόζεται στις ανάγκες των εκπαιδευομένων.

Συνεπώς ο προβληματισμός μου έγκειται στον εξορθολογισμό των κριτηρίων μοριοδότησης, ο οποίος, κατά τη γνώμη μου, θα πρέπει να υπακούει στις ιδιαίτερες εκπαιδευτικές ανάγκες και απαιτήσεις αυτών των σχολείων και όχι βέβαια στην κατάργηση της πριμοδότησης της ανεργίας, η οποία πλήττει ιδιαίτερα τους νέους πτυχιούχους αυτών των σχολών που ασχολούνται με την εκπαίδευση.

Στο σημείο αυτό θα ήθελα να δώσω ένα παράδειγμα. Ένας υποψήφιος εκπαιδευτικός, άνεργος δύο χρόνια και με το πτυχίο της ειδικότητάς του, χωρίς να έχει προϋπηρεσία στην εκπαίδευση ενηλίκων, συγκεντρώνει σύμφωνα με τον καινούργιο τρόπο μοριοδότησης, περισσότερα μόρια από κάποιον που διαθέτει μεταπτυχιακό δίπλωμα εξειδίκευσης, διδακτορικό τίτλο στο αντικείμενο της ειδικότητάς του και τον ανώτατο μοριοδοτούμενο αριθμό ωρών προϋπηρεσίας και επιμόρφωσης στα ΣΔΕ.

Συνεπώς στην προκήρυξη της πρόσληψης θα πρέπει να δίνεται, βεβαίως, ιδιαίτερη βαρύτητα στα κριτήρια των υποψηφίων ωρομισθίων εκπαιδευτικών, αλλά νομίζω ότι με κάποιον άλλον τρόπο πρέπει να δοθεί βάρος και στα υπόλοιπα κριτήρια, τα οποία ήδη προανέφερα.

Συνεχίζω, κύριε Υπουργέ, με τον προβληματισμό που προκύπτει από αυτά τα κριτήρια…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε.

…θεωρώντας ότι αυτό μπορεί να δημιουργήσει πρόβλημα σε εκπαιδευτικούς που διαθέτουν αυτά τα απαραίτητα και ουσιαστικά προσόντα αλλά και στον ίδιο τον θεσμό. Διότι είπαμε, ότι εδώ χρειάζεται εκπαιδευτικό προσωπικό με εμπειρία και γνώση στην εκπαίδευση, που πρέπει να προάγει τη βιωματική μάθηση και μάλιστα εφαρμόζοντας εξειδικευμένες τεχνικές διδασκαλίας και αυτοσχέδιο διδακτικό υλικό. Εξάλλου, το να εκπαιδευτούν καλά οι απόφοιτοι αυτών των σχολείων, μπορεί να τους δώσει την δυνατότητα στη συνέχεια να ενταχθούν στην αγορά εργασίας και με αυτόν τον τρόπο κατά συνέπεια, να συνδράμουμε στην καταπολέμηση της ανεργίας και να διευκολύνουμε την εργασιακή τους ένταξη.

Σας ερωτώ, λοιπόν, εάν προτίθεστε να επανεξετάσετε αυτά τα κριτήρια μοριοδότησης και να δώσετε μεγαλύτερη έμφαση είτε στην προϋπηρεσία είτε στα τυπικά προσόντα σε μία δομή με αυξημένες, όπως είπα, απαιτήσεις. Επιφυλάσσομαι για τη δεύτερη ερώτηση στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο Υπουργός Παιδείας, κ. Φίλης.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, κυρία συνάδελφε, η ερώτηση που έχετε καταθέσει, αναφέρεται σε ένα γεγονός το οποίο οφείλουμε να παραδεχθούμε ότι δεν είναι σωστό.

Η απόφαση την οποία επικαλείστε δεν εφαρμόστηκε, δεν ενεργοποιήθηκε ποτέ. Τα κριτήρια μοριοδότησης δεν άλλαξαν. Αυτό, βεβαίως, έγινε, όχι γιατί υπήρξε κάποια άλλη απόφαση αλλά γιατί η διαδικασία λειτουργίας των σχολείων δεύτερης ευκαιρίας φέτος,-για λόγους που δεν αφορούν το Υπουργείο, την πολιτική ηγεσία-έχει καθυστερήσει. Η ένταξη των σχολείων δεύτερης ευκαιρίας στο επιχειρησιακό πρόγραμμα έγινε μόλις στις 21-12-2015 από τη διαχειριστική αρχή. Οι προθεσμίες είναι ασφυκτικές. Συνεπώς ήταν αδύνατον να υπάρξει πρόσκληση ενδιαφέροντος για την επιλογή των εκπαιδευτών ενηλίκων. Να σημειώσω ότι εάν υπήρχε αυτή η πρόσκληση, θα είχαμε πάνω από πέντε χιλιάδες ενδιαφερόμενους και τα αποτελέσματα θα έβγαιναν σε τρεις μήνες. Αυτό σημαίνει ότι δεν θα είχαμε σχολεία δεύτερης ευκαιρίας φέτος.

Άρα εκ των πραγμάτων δεν εφαρμόστηκε αυτή η υπουργική απόφαση. Εμείς προτιθέμεθα, συμμεριζόμενος τα όσα είπατε προηγουμένως, να αλλάξουμε αυτή την υπουργική απόφαση, έτσι ώστε να δοθεί έμφαση στην ικανότητα και στην επιμόρφωση σε ζητήματα εκπαίδευσης ενηλίκων, σε ουσιαστικά και τυπικά προσόντα και το θέμα την ανεργίας, το οποίο είναι ένα σοβαρό κοινωνικό θέμα, να περιοριστεί μόνο στο 20% των προβλεπόμενων μορίων.

Στο σημείο αυτό θα ήθελα να τονίσω, ότι τα σχολεία δεύτερης ευκαιρίας- που τη σημασία τους μπορούμε να εξάρουμε όλοι μας εδώ- δεν είναι τόσο σχολεία που προσφέρουν αυτή καθαυτή σχολική γνώση αλλά επιδιώκουν περισσότερο να μάθουν τους νέους να ανακτήσουν την αυτοπεποίθηση και την αυτοεκτίμησή τους. Και το έργο που επιτελείται -με μικρά οικονομικά μέσα είναι η αλήθεια- είναι πολύ σημαντικό.

Θα αναφερθώ σε ένα σχολείο ιδιάζουσας σημασίας, το σχολείο δεύτερης ευκαιρίας των φυλακών Κορυδαλλού. Και αναφέρομαι σε αυτό, διότι πριν από μία εβδομάδα πέθανε ο ιδρυτής, ο εμψυχωτής του, μία προσωπικότητα πολύ σημαντική στο χώρο της εκπαίδευσης ενηλίκων, ο Γιώργος Ζουγανέλης. Στην εξόδιο ακολουθία του ακούσαμε τα μηνύματα των νέων από τις φυλακές Κορυδαλλού για το σχολείο δεύτερης ευκαιρίας, που το χαρακτήριζαν ως έναν παράδεισο μέσα σε μία κόλαση.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ πάρα πολύ για την απάντησή σας, κύριε Υπουργέ. Νομίζω ότι είναι και αυτό ένα θέμα το οποίο μπορούμε να εντάξουμε προς συζήτηση και στο πλαίσιο του εθνικού διαλόγου που ήδη έχει ξεκινήσει για την παιδεία -ξέρω και την ευαισθησία και το ενδιαφέρον σας- ακριβώς για να μπορέσουμε να δούμε τη γενικότερη αναβάθμιση και αυτών των σχολείων αλλά και του σχολείου γενικότερα και μάλιστα τη σταδιακή ένταξή τους στην κρατική τυπική εκπαίδευση. Διότι μέχρι τώρα τα προγράμματα αυτά χρηματοδοτούνται από το ΕΣΠΑ με μόνιμο πια εκπαιδευτικό προσωπικό, σταθερούς κανόνες και πλαίσιο λειτουργίας, όπως και δωρεάν επιμορφώσεις των εκπαιδευτών.

Επιπρόσθετα θα ήθελα να σας ρωτήσω και για την αναγκαιότητα της ανανέωσης των συμβάσεων των ωρομισθίων για ένα έτος ακόμη, καθώς θα ήταν ένα βήμα προς τη σωστή κατεύθυνση, καθώς επίσης και για τη μέριμνα για τη σταθερή και χωρίς καθυστέρηση πληρωμή τους, δεδομένου ότι και οι ίδιοι, όπως ξέρετε, ζουν από αυτά τα χρήματα και τα έχουν πολύ μεγάλη ανάγκη.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ.

Όπως σας είπα, οι προσλήψεις φέτος των επιμορφωτών ενηλίκων θα γίνουν από τους περσινούς πίνακες, για λόγους εξοικονόμησης χρόνου. Προχωρούμε στην έκδοση μιας νέας υπουργικής απόφασης και προφανώς στο πλαίσιο αυτής της διαδικασίας εξετάζουμε όλα τα θέματα τα οποία αναφέρατε. Πάντως, θέλουμε τα σχολεία δεύτερης ευκαιρίας να ξεκινούν εγκαίρως και όχι στο παρά πέντε που τελειώνει η σχολική περίοδος.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ, για τη χρήση του χρόνου.

Η δεύτερη με αριθμό 501/8-2-2016 επίκαιρη ερώτηση δεύτερου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υγείας, σχετικά με τις σοβαρές ελλείψεις φαρμάκων υψηλού κόστους για τους καρκινοπαθείς του Νομού Δράμας, δεν συζητείται λόγω κωλύματος του Υπουργού.

Η τρίτη με αριθμό 504/8-2-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης**,** σχετικά με την καταβολή των δεδουλευμένων στους απολυμένους εργαζόμενους στις πτωχευμένες εταιρείες «ΦΙΛΚΕΡΑΜ – JOHNSON ΒΙΟΜΗΧΑΝΙΑ ΚΕΡΑΜΙΚΩΝ ΠΛΑΚΙΔΙΩΝ Α.Ε.» και στη θυγατρική της «ΒΙΟΜΗΧΑΝΙΚΗ ΜΕΤΑΛΛΕΥΤΙΚΗ Α.Ε.» στην Περιφερειακή Ενότητα Θεσσαλονίκης, δεν συζητείται λόγω κωλύματος του Υπουργού.

Εισερχόμαστε στη δέκατη με αριθμό 467/1-2-2016 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με το ενδεχόμενο εξόδου της χώρας μας από την ζώνη Σένγκεν.

Κύριε Καμμένε, έχετε τον λόγο για δύο λεπτά.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ πολύ για την παρουσία σας. Η ερώτηση έχει κατατεθεί λίγο νωρίτερα. Είχαμε και άλλες εξελίξεις, το γνωρίζω, οπότε δεν θα διαβάσω ακριβώς την ερώτηση. Παρ’ όλα αυτά, ένα από τα βασικά ερωτήματα ήταν η πιθανή έξοδος από τη Σένγκεν, σχετικά και με δηλώσεις Ευρωπαίων αξιωματούχων και την σχετική δήλωση, η οποία κάλυψε, βέβαια, απαντητικά ο αξιότιμος Επίτροπός μας κ. Αβραμόπουλος.

Από εκεί και πέρα υπάρχει μια ανησυχία του κόσμου, σε σχέση και με τις τελευταίες δηλώσεις που έγιναν τόσο από τον κ. Δραγασάκη όσο και από εσάς στη συνέντευξή σας στον κ. Χατζηνικολάου, σχετικά με αν θα εγκλωβιστούν σαράντα έως πενήντα χιλιάδες άτυποι μετανάστες ή πρόσφυγες στην πατρίδα μας.

Θα πάω στις ερωτήσεις. Με τι ρυθμούς προχωράει το πρόγραμμα δημιουργίας των hot spots των χωρών υποδοχής; Θα καταφέρει η Ελλάδα να το ολοκληρώσει μέσα στο χρονοδιάγραμμα και την επέκταση που έχουμε πάρει; Έχω διορθώσει το κείμενο, γιατί μας έχουν δώσει μία επέκταση. Κατά πόσο τελικά κινδυνεύουμε από την έξοδο από τη Σένγκεν; Έχει σχεδόν απαντηθεί. Θα ήθελα, όμως, να καταγραφεί. Υπάρχει πρόβλεψη, για το τι θα συμβεί σε περίπτωση που πραγματοποιηθεί αυτό το σενάριο; Πώς θα αντιμετωπιστεί το ενδεχόμενο του εγκλωβισμού των μεταναστών στη χώρα μας σε μια δύσκολη οικονομικά περίοδο για τη χώρα μας;

Επίσης να σημειώσω, εφόσον έχω και άλλα είκοσι δευτερόλεπτα, ότι παρατηρούμε τις τελευταίες ημέρες -μετά και τις αποκαλύψεις για τη συνομιλία του κ. Ερντογάν με τους κυρίους Τουσκ και Γιούνκερ- ένα τεράστιο, απάνθρωπο εκβιασμό από πλευράς του κ. Ερντογάν προς τα επίσημα όργανα της Ευρωπαϊκής Ένωσης για χρήματα και όχι μόνο. Είπε: «Θέλετε δεκαπέντε χιλιάδες παιδιά νεκρά; Θα τους πηγαίνω με πούλμαν, δεν μπορείτε να με ελέγξετε. Δώστε μου λεφτά. Η Ελλάδα πήρε 400 δισεκατομμύρια. Γιατί να μην πάρω και εγώ;». Και βλέπουμε ότι αυτή η πίεση μεταφέρεται στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα -με την άδεια του Προεδρείου και τη δική σας- να ρωτήσω αν εμείς έχουμε βάλει αυτήν τη στιγμή κάτι στο τραπέζι μαζί και με τη διαπραγμάτευση και με τα οικονομικά προβλήματα που έχουμε και με το μεταναστευτικό, έτσι ώστε να αποκτήσουμε πόρους και να πάρουμε περισσότερα από τα χρήματα, τα οποία έχουν ήδη προβλεφθεί για εμάς.

Θα το πω στη δευτερολογία μου. Γιατί χθες με τον κ. Στουρνάρα, στην έκθεση του Νομισματικού Ταμείου που έδωσα στα Πρακτικά, λέει ότι η Ελλάδα θα έχει φέτος ένα έξοδο της τάξεως των 700 εκατομμυρίων, η Γερμανία της τάξεως των 10 δισεκατομμυρίων για τη διαχείριση και την ενσωμάτωση των μεταναστών. Θα ήθελα να έχουμε μια συνολικότερη εικόνα για να καθησυχάσουμε τον κόσμο, γιατί είμαστε σε μια δύσκολη περίοδο διαπραγματεύσεων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Τον λόγο έχει ο Αναπληρωτής Υπουργός κ. Μουζάλας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ, κύριε Πρόεδρε.

Κύριε Πρόεδρε, κύριοι Βουλευτές, η ερώτησή σας έχει και μια συνάφεια με την ερώτηση του κ. Παπαθεοδώρου.

Σας είναι γνωστά -και απ’ αυτά που έχω δηλώσει επισήμως- τα γεγονότα σε σχέση με την έκθεση στο Κολλέγιο Επιτρόπων. Είχαμε πει τότε ότι οι καινούργιες εκθέσεις θα είναι ηπιότερες και θα είναι καλύτερες.

Εχθές είχαμε μια καινούργια έκθεση, όπου σημειώνεται η τεράστια πρόοδος που η χώρα μας έχει πετύχει. Σας λέω ότι με στοιχεία δικά τους -τα δικά μας είναι καλύτερα- σημειώνουν ότι τα δακτυλικά αποτυπώματα, για παράδειγμα, έχουν μια αύξηση από 8% στο τέλος Σεπτεμβρίου, σε 78% τον Ιανουάριο του 2016. Σημειώνουν ότι τα hot spots, τα κέντρα ταυτοποίησης, προχωράνε γρήγορα και σημειώνουν μια σειρά από βελτιώσεις, ανάμεσα στις οποίες και την ικανότητα υποδοχής στην Ελλάδα, σε σχέση με τις είκοσι χιλιάδες θέσεις που είχαμε αναλάβει να δημιουργήσουμε. Η έκθεση διαπιστώνει ότι έχουμε, υπενθυμίζω, τις είκοσι χιλιάδες θέσεις ενοικιαζόμενων και επιδοτούμενων δωματίων, συν δέκα χιλιάδες θέσεις στην ηπειρωτική Ελλάδα, συν επτά περίπου χιλιάδες θέσεις, σύνολο δεκαεπτά χιλιάδες εξακόσιες είκοσι οκτώ. Υπολείπονται άλλες, που όπως ξέρετε όμως, έχουμε ξεκινήσει και τις χτίζουμε. Λέει ότι έχουμε κάνει μια μεγάλη πρόοδο στο ζήτημα των αναγκαστικών επιστροφών και έχουμε μια πολύ μεγάλη πρόοδο στο ζήτημα των οικειοθελών επιστροφών.

Θα ήθελα εδώ πέρα να σας πω, ότι οι καθυστερήσεις που είχαμε, ενέχουν ένα κομμάτι κυβερνητικής ευθύνης, το οποίο και το αποδεχόμαστε και μάλιστα εγώ είμαι πρόθυμος να το φορτωθώ αυτό το πράγμα. Θα έπρεπε όμως να γνωρίζετε –και είμαι βέβαιος ότι γνωρίζετε- τις δυσκολίες αυτού του εγχειρήματος. Για παράδειγμα, το να χτίσεις το κέντρο ταυτοποίησης είναι μια κουβέντα η οποία είναι πολύ απλή αλλά να το χτίζεις την ίδια ώρα που μέσα στον χώρο έχεις πέντε χιλιάδες πρόσφυγες και μετανάστες, τους οποίους πρέπει να ταυτοποιήσεις για να φύγουν, ώστε να σου έρθουν οι άλλες τέσσερις χιλιάδες την άλλη μέρα, καταλαβαίνετε ότι ήταν κάτι το οποίο ήταν μια αντικειμενική δυσκολία.

Στη Μόρια στη Λέσβο, θέλω να σας πω, ήταν δύο φορές έτοιμο το κέντρο και τη μία φορά που ήταν έτοιμο, ήρθαν το Σαββατοκύριακο δεκαεπτά χιλιάδες πρόσφυγες και μετανάστες και κατέρρευσε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Επομένως είχαμε δυσκολίες που αφορούσαν τη μόνιμη δυσκολία και τον μόνιμο κίνδυνο του προσφυγικού και μεταναστευτικού.

Κύριε Πρόεδρε, συγγνώμη, δεν έχω εμπειρία. Δεν ξέρω τον χρόνο. Πόσο χρόνο έχω;

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος. Έχετε όμως τη δευτερολογία σας.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ωραία.

Να πω πάντως το εξής: Υπάρχει πρόβλημα να φύγουμε από τη Σένγκεν; Με αυτή τη λέξη και με αυτή την πρόταση, όχι. Νομικά δεν γίνεται και το ξέρετε πιο καλά από μένα.

Τι εννοούμε κάτω από αυτό το κινδυνολογικό, κατά την άποψή μου, όχι κατ’ ανάγκην κακής προαίρεσης, να φύγουμε από τη Σένγκεν; Να μας κλείσουν οι άλλες χώρες τα σύνορα. Ποιες είναι οι άλλες χώρες; Εμείς με τη μόνη χώρα μη Σένγκεν που συνορεύουμε, είναι τα Σκόπια. Υπάρχει αυτός ο κίνδυνος.

Γι’ αυτόν τον κίνδυνο η Κυβέρνησή μας προετοιμάζεται με δύο τρόπους. Ο ένας τρόπος είναι να είμαστε εντάξει στις υποχρεώσεις μας, όπως πολύ σωστά επισημαίνετε στην ερώτησή σας. Ο άλλος τρόπος είναι, να προετοιμαστούμε για αυτήν την κρίση, η οποία όμως με βάση διεθνείς μελέτες κι όχι με βάση ένα βολονταρισμό δικό μου, θα είναι διαχειρίσιμη. Δηλαδή, θα μείνουν κάποιες δεκάδες χιλιάδες, που δεν θα έχουν προλάβει να περάσουν τα σύνορα και θα είμαστε σε θέση να τους διαχειριστούμε.

Θέλω εδώ να σημειώσω, επίσης, ότι την Κυβέρνηση τη βοηθάει πάρα πολύ, η θετική στάση γύρω από το προσφυγικό που κρατάνε όλα τα κόμματα της Αντιπολίτευσης του δημοκρατικού τόξου, παρά την κριτική που ασκούν –Αντιπολίτευση είναι. Αλλά οφείλω να ομολογήσω, ότι είναι μια μεγάλη βοήθεια την οποία εγώ παίρνω μαζί μου στο εξωτερικό. Ξέρετε, είναι αλλιώς να λες ότι αυτή είναι η θέση του ΣΥΡΙΖΑ κι είναι αλλιώς να λες ότι αυτή είναι η θέση του ΣΥΡΙΖΑ, είναι του ΠΑΣΟΚ, είναι της Νέας Δημοκρατίας, είναι από το Ποτάμι, είναι από ανεξάρτητους Βουλευτές.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καμμένε, έχετε τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Κύριε Υπουργέ, ευχαριστώ πάρα πολύ για την απάντησή σας. Είναι αρκετά καθησυχαστική, τόσο για εμάς τους Βουλευτές όσο και για τους Έλληνες πολίτες και οπωσδήποτε πρέπει να είναι καθησυχαστική τουλάχιστον σήμερα, γιατί είναι και η αρχή -αν θέλετε- ή τα προεόρτια της τουριστικής σεζόν για τη χώρα μας, της οποίας η μεγαλύτερη βιομηχανία είναι ο τουρισμός.

Χθες το βράδυ διάβασα, όμως, κάτι ανησυχητικό και θα ήθελα να σας το μεταφέρω, διότι δεν ξέρω αν το γνωρίζετε. Οι τέσσερις χώρες -Ουγγαρία, Σλοβακία, Τσεχία, Πολωνία- έθεσαν ένα ζήτημα. Το αποδέχτηκε ο κ. Τουσκ εκβιάζοντάς τες, ότι αν το κύμα των μεταναστών στη χώρα μου θέτει σε κίνδυνο την κοινωνική μου συνοχή και το ιατροφαρμακευτικό μου σύστημα και τις κοινωνικές παροχές μου προς τους πολίτες μου και τους μετανάστες που έρχονται, τότε διατηρώ το δικαίωμα για τέσσερα χρόνια, να μη δίνω τα προνόμια αυτά στους Ευρωπαίους που έρχονται να δουλέψουν στη χώρα μου. Δηλαδή, αν ένας Έλληνας θέλει να πάει στη Τσεχία, ενώ η Τσεχία έχει κάνει πριν έκθεση, ότι το κοινωνικό σύστημα ασφάλισης με τους ξένους που έχει πάρει, δεν τους σηκώνει για τέσσερα χρόνια, τότε ο Έλληνας ή ο Ιταλός που πάει να δουλέψει στην Τσεχία, δεν θα έχει κανένα προνόμιο περίθαλψης στη χώρα για τέσσερα χρόνια. Αυτό είναι ανησυχητικό -θα έλεγα- και φέρνει την Ευρώπη μπροστά σ’ έναν διχασμό και σε μια διάκριση των Ευρωπαίων πολιτών, η οποία δεν θα έπρεπε να υπάρχει. Ο Ευρωπαίος πολίτης έχουμε μάθει και γνωρίζουμε ότι μετακινείται, εργάζεται και χαίρει των προνομίων, όπως όλοι μέσα στη Ζώνη του ευρώ και στην Ευρωπαϊκή Ένωση. Αυτό είναι κάτι ανησυχητικό.

Ένα δεύτερο πράγμα που ήθελα, επίσης, να επισημάνω και να ρωτήσω, είναι για το relocation. Πέρυσι που έγινε η συζήτηση για τις εκατόν εξήντα χιλιάδες, οι οποίοι έπρεπε να απορροφηθούν από τις χώρες «φίλους», οι οποίες αποδέχονται ή δέχονται έστω λίγους από τους μετανάστες στην Ευρωπαϊκή Ένωση, το τελευταίο νούμερο που γνώριζα ήταν τετρακόσιες ενενήντα επτά από τις εκατόν εξήντα χιλιάδες. Θα ήθελα μια ενημέρωση. Απορροφούνται; Πηγαίνουν; Δέχονται; Στο Λουξεμβούργο πήγαν τριάντα.

Είναι ανησυχητικό, διότι δυστυχώς, τα διαβάζουμε στα μέσα –βέβαια, δεν πρέπει να τα πιστεύουμε όλα- και πρέπει να ρωτήσουμε. Διότι αν όλοι αυτοί έρχονται σαν χώρα υποδοχής στην Ελλάδα, θα πρέπει να κάνουμε και ένα άλλο πλάνο. Επανέρχομαι και στην αρχική μου ερώτηση, αν υπάρχει και χρηματοοικονομικό πλάνο. Αν το Διεθνές Νομισματικό Ταμείο μου λέει στην έκθεση 0,7% του ΑΕΠ και μου πάει στα 700 εκατομμύρια, με ερωτηματικό για το 2016, τότε κάπου πρέπει να βρω τα χρήματα αυτά. Μήπως θα έπρεπε να διεκδικήσω και άλλα; Μήπως πρέπει να βοηθήσουμε όλοι οι Βουλευτές -και πολύ σωστά το είπατε- με μια φωνή να διεκδικήσουμε χρήματα, για να μπορέσουμε να αντεπεξέλθουμε στην κρίση, να χτίσουμε σε σωστό χρόνο τα κέντρα υποδοχής, να μπορέσουμε να προσαρμόσουμε τις υποδομές μας, να βοηθήσουμε το σύστημα υγείας και περίθαλψης, να έχουμε τις μεταφορές; Είναι έξοδα relocation, μεταφορών, αεροπορικά, διατροφής, περίθαλψης. Είναι πάρα πολλά τα έξοδα και φοβάμαι ότι θα βρεθούμε σ’ ένα αδιέξοδο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, ολοκληρώνω.

Η ελληνική Βουλή σας δίνει τη δυνατότητα και το λέμε και δημόσια για να καταγραφεί στα Πρακτικά. Είμαστε όλοι μαζί σας. Όχι μαζί σας αλλά με την Κυβέρνηση, γιατί είναι εθνικό το θέμα. Πρέπει να το διαχειριστούμε όλοι μαζί. Να είστε σίγουροι ότι θα σας στηρίξουμε, αρκεί να ξέρουμε τι πρέπει να κάνουμε όλοι μαζί. Και χρήματα να ζητήσουμε και πολιτικά να πιέσουμε και να είμαστε αντικειμενικοί και δίκαιοι σε όλους, διότι το καλοκαίρι έρχεται και ευτυχώς μας έκανε φέτος καλό καιρό για άλλους λόγους αλλά πιθανόν, δυστυχώς, να ξεκινήσουν νέα κύματα μεταναστών ή προσφύγων από τη Συρία και άλλων και θα πρέπει να τα διαχειριστούμε.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Καμμένε.

Κύριε Υπουργέ, μήπως θέλετε να περάσουμε στην ερώτηση του κ. Παπαθεοδώρου και να απαντήσετε συνολικά; Τι σας διευκολύνει;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Δεν κατάλαβα.

**ΠΡΟΕΔΡΕΥΩΝ (Γεώργιος Βαρεμένος):** Θέλετε να απαντήσετε στον κ. Καμμένο ή να περάσουμε στον κ. Παπαθεοδώρου που έχει συναφή ερώτηση;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Όπως νομίζετε.

**ΠΡΟΕΔΡΕΥΩΝ (Γεώργιος Βαρεμένος):** Εσείς τι θέλετε;

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Να πω στον κ. Καμμένο, ότι εκτιμώ πολύ το ότι η ερώτηση που έκανε ήταν ουσιαστική και δεν ήταν ερώτηση εντυπώσεων ή κάτι από αυτά τα «εκρηκτικά».

Να αποδώσω δίκιο σε πολλές παρατηρήσεις που κάνει. Να βεβαιώσω ότι έχουμε υποβάλει νέο needs assessment. Τα έξοδα εμείς τα υπολογίζουμε πιο πολλά από αυτά του κ. Στουρνάρα, κάτι που δίνει περισσότερο βάρος στην ερώτησή σας. Νομίζουμε ότι ξεπερνούν το 1 δισεκατομμύριο. Τα λεφτά τα οποία έχουμε πάρει αλλά δεν έχουν εκταμιευτεί ακόμη -όχι με δική μας ευθύνη- φτάνουν για παράδειγμα, για να χτιστούν τα hot spots και τα relocation camp και να λειτουργήσουν έξι-επτά μήνες.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Συγγνώμη, από κάτω μιλάει ο κύριος Υπουργός;

**ΔΗΜΗΤΡΙΟΣ ΚΑΜΜΕΝΟΣ:** Σας παρακαλώ, έχουμε μια συζήτηση εδώ.

**ΠΡΟΕΔΡΕΥΩΝ (Γεώργιος Βαρεμένος):** Ήταν για λίγα δευτερόλεπτα, κύριε Κωνσταντινόπουλε, γιατί ακολουθεί η ερώτηση του κ. Παπαθεοδώρου.

Κύριε Υπουργέ, σας παρακαλώ εγερθείτε.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Κοιτάξτε, αν έγινε κάτι το οποίο δείχνει απρέπεια, είναι επειδή έχω άγνοια κάποιων πραγμάτων. Είναι σαφές ότι μόνο σεβασμό έχω προς το Κοινοβούλιο.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Υπουργέ. Συνεχίστε.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Έλεγα, λοιπόν, ότι έχουμε υποβάλει καινούργιες αιτήσεις. Δυστυχώς, η γραφειοκρατία βαστάει πολύ καλά και στη χώρα μας και στην Ευρωπαϊκή Ένωση. Πιέζουμε πάρα πολύ σε αυτήν την κατεύθυνση.

Θα τολμούσα να σας πω, ότι μέσα μου έχω ένα φόβο ότι οι δυσκολίες να πάρουμε λεφτά θα είναι λιγότερες, όσο περισσότερο προσπαθούν να μας ρίξουν. Καταλαβαίνετε τι θέλω να πω. Δηλαδή, εάν προσπαθήσουν να δημιουργήσουν μια κατάσταση σε αυτήν που είπε Βέλγος συνάδελφός μου για ένα στρατόπεδο –ας πούμε- τετρακοσίων χιλιάδων ανθρώπων –κάτι το οποίο είναι απαράδεκτο- νομίζω ότι εκεί πέρα δεν θα έχουν κανένα πρόβλημα να δώσουν λεφτά. Η Κυβέρνηση, βέβαια, και νομίζω τα κόμματα της Αντιπολίτευσης θα εναντιωθούν σε κάτι τέτοιο. Είναι ένα ζήτημα το οποίο παλεύουμε, κύριε Καμμένε, με αξιοπρέπεια και με ενότητα.

**ΔΗΜΗΤΡΙΟΣ ΚΑΜΜΕΝΟΣ:** Ό,τι χρειαστείτε, να απευθυνθείτε σε όλους μας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Καμμένε, γίνεται συζήτηση ουσίας, οφείλω να ομολογήσω.

Θα συζητηθεί τώρα η ένατη με αριθμό 459/28-1-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με τη μη υλοποίηση των δεσμεύσεων στο προσφυγικό ζήτημα από την Κυβέρνηση και τον κίνδυνο εξόδου της χώρας από τη Σένγκεν.

Κύριε Παπαθεοδώρου, έχετε τον λόγο για δύο λεπτά.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν θα συμμεριστώ την αισιοδοξία του συναδέλφου κ. Καμμένου. Χθες πράγματι δηλώσατε, ότι υπάρχει κίνδυνος, ότι φοβάστε πως τα σύνορα θα κλείσουν. Ο κ. Δραγασάκης είπε το ίδιο. Πράγματι η κατάσταση στην Ελλάδα επιδεινώνεται συνεχώς -το ξέρετε καλύτερα από εμάς- και είναι πλέον ορατός ο κίνδυνος της ευρωπαϊκής απομόνωσης.

Μεθαύριο ο Πρωθυπουργός θα πάει στη Σύνοδο Κορυφής, εγκλωβισμένος ο ίδιος από τις καθυστερήσεις της Κυβέρνησής του από την αδράνεια μηνών και από τις δυσκολίες που είχε η ίδια η Κυβέρνηση, να κατανοήσει από την αρχή πιο ήταν το πρόβλημα. Και νομίζω –επειδή το αναφέρατε προηγουμένως- ότι έχετε λάβει υπ’ όψιν σας τις συστάσεις του progress report της Ευρωπαϊκής Επιτροπής που δημοσιεύθηκε. Θα σας έλεγα και εγώ ότι όλες δεν είναι θετικές. Υπάρχουν καθυστερήσεις, απεικονίζεται μια πρόοδος αλλά βρισκόμαστε πλέον στο όριο της ευρωπαϊκής απομόνωσης. Βρισκόμαστε πλέον με μια πολιτική η οποία κατέδειξε μέχρι σήμερα, την αμηχανία της Κυβέρνησης του ΣΥΡΙΖΑ να υλοποιήσει ένα πρόγραμμα διαχείρισης των μεταναστευτικών ροών.

Από την άλλη πλευρά, θα σας έλεγα ότι το ανησυχητικό για μένα, κύριε Υπουργέ είναι το εξής: Σήμερα, έχουμε τελικά και τη συμμετοχή του ΝΑΤΟ, την οποία η Κυβέρνηση την αντιμετωπίζει μέχρι τώρα με μία αμήχανη σιωπή. Δεν έχουμε καταλάβει ακριβώς ποια είναι η θέση της. Δηλαδή, έχουμε για πρώτη φορά στην Ευρώπη τη στρατικοποίηση της διαχείρισης των μεικτών μεταναστευτικών ροών και αυτό είναι πάρα πολύ σημαντικό. Και πίσω από αυτήν τη στρατικοποίηση, ενδεχομένως, κύριε Υπουργέ, να έρχεται και η προοπτική συμμετοχής του ΟΗΕ.

Ξέρετε σε ποιες χώρες συμμετέχει ο ΟΗΕ στη διαχείριση ανθρωπιστικών κρίσεων, κύριε Πρόεδρε και κύριε Υπουργέ; Δεν συμμετέχει σε ευρωπαϊκές χώρες. Συμμετέχει –το ξέρετε καλύτερα από την εμπειρία σας- στη Σομαλία, στις χώρες της Αφρικής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως, εδώ θα πρέπει να πούμε και κάτι άλλο. Εξηγήστε μας. Γιατί έπρεπε να φτάσει η ίδια η Ευρωπαϊκή Ένωση να ζητήσει την εμπλοκή του Ελληνικού Στρατού στη διαχείριση αυτής της κρίσης; Διότι έβλεπε πως δεν προχωρούσαν τα πράγματα.

Η πολιτική, πέραν από -αν θέλετε- την εμμονή και τη δική μας ότι το θέμα είναι και ευρωπαϊκό και εθνικό και δεν προσφέρεται για κομματικές αντιπαραθέσεις, προσφέρεται για κάτι το οποίο θέλουμε να σας τονίσουμε για πολλοστή φορά. Είναι λάθος η πολιτική που ακολουθείτε. Και είναι λάθος η πολιτική και θα την πληρώσουμε πάρα πολύ ακριβά στο μέλλον. Είναι λάθος ο τρόπος επικοινωνίας με την Ευρωπαϊκή ¨Ένωσή. Είναι λάθος ο τρόπος…

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαθεοδώρου, έχετε και τη δευτερολογία.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Αμέσως κλείνω τη φράση μου αυτή.

Κύριε Υπουργέ, έχουμε την άποψη ότι είναι λάθος ο τρόπος που χειρίζεστε τη συμμετοχή της Ελλάδας στη διαδικασία της ευρωπαϊκής μεταναστευτικής και προσφυγικής πολιτικής. Αυτό πληρώνουμε σήμερα και είναι ώρα να αλλάξει.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Θα ήμουν ευτυχής, εάν σε μια θετική κατεύθυνση γινόταν μια υπόδειξη για το πώς συγκεκριμένα θα έπρεπε να αλλάξει η στάση που η Κυβέρνησή μας ακολουθεί στην Ευρωπαϊκή Ένωση.

Η στάση που η Κυβέρνησή μας ακολουθεί στην Ευρωπαϊκή Ένωση, είναι μια στάση σκληρής, συμπαγούς, διαπραγμάτευσης, η οποία στηρίζεται πάνω σε πραγματικά γεγονότα και όχι πάνω στο φαντασιακό μας μέγεθος. Έχουμε ήττες κι έχουμε και σημαντικές νίκες.

Το δεύτερο που θέλω να σας πω είναι, ότι δεν ζήτησε η Ευρωπαϊκή Ένωση την εμπλοκή του Στρατού. Η εμπλοκή του Στρατού υπήρξε από την αρχή. Απλώς τώρα ο Στρατός ανέλαβε να προχωρήσει τα έργα, μια που τα περιθώρια έσφιξαν. Υπάρχουν πολλοί αντικειμενικοί λόγοι για την καθυστέρηση. Ωστόσο -όπως είπα- προφανώς υπάρχει κι ένα κομμάτι, μικρό κατά την άποψή μου, κυβερνητικής ευθύνης.

Είναι σαφές ότι στην έκθεση δεν είναι όλα θετικά. Ωστόσο –ξέρετε- είναι και το μάτι που βλέπει τα πράγματα. Διότι, αυτό το οποίο είπα εγώ, είναι ότι η έκθεση αυτή είναι συνολικά πιο θετική από την προηγούμενη και ότι διαβλέπει και καταγράφει τα τεράστια βήματα που έχουν γίνει, κάτι που είχαμε προαναγγείλει και όταν βγήκε η προηγούμενη «κακή» έκθεση.

Είναι σαφές ότι υπήρξε αμηχανία στη διαχείριση των ροών σε όλη την Ευρώπη. Η πρώτη συνεδρίαση της Ευρώπης που άρχισε να υποψιάζεται το προσφυγικό, έγινε στις 27 Απρίλη. Τον Ιούνιο άρχισαν να παίρνονται τα πρώτα μέτρα και να γίνονται οι πρώτες προτάσεις. Δεν είναι η χώρα μας που ήταν σε αμηχανία. Δεν ήταν η χώρα μας που δεν προέβλεψε. Ουδείς προέβλεψε. Ούτε ο Οργανισμός Ηνωμένων Εθνών, ο οποίος -πιθανώς δεν έχετε την εμπειρία, εγώ σας δίνω πάντα καλή προαίρεση- εμπλέκεται πάντα σε αυτές τις κρίσεις σε όλο τον κόσμο. Εμπλέκεται στη Γερμανία, εμπλέκεται στη Ρουμανία, εμπλέκεται παντού. Δεν υπάρχει χώρα που να υπάρχουν τέτοια προβλήματα και που να μη δραστηριοποιείται η UNHCR.

Εν πάση περιπτώσει, νομίζω ότι δεν έχω να προσθέσω κάτι άλλο. Είναι προφανές ότι δεν σας κάλυψα. Εγώ θα χαρώ πολύ, όμως, να μου κάνετε μια υπόδειξη, για τη βελτίωση της στάσης που πρέπει να ακολουθήσουμε στις διεκδικήσεις μας στην Ευρώπη.

**ΠΡΟΕΔΡΕΥΩΝ (Γεώργιος Βαρεμένος):** Κύριε Παπαθεοδώρου, έχετε τον λόγο. Παρακαλώ, εξίσου εντός του χρόνου, όπως ο κύριος Υπουργός.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Βεβαίως.

Να συνομολογήσουμε, ότι αυτή η έκθεση είναι καλύτερη από την προηγούμενη. Δεν σημαίνει ότι είναι καλή έκθεση αλλά δεν έχει σε καμμία περίπτωση –αν θέλετε- μόνο αρνητικά στοιχεία. Έχει και θετικά στοιχεία, γι’ αυτό και είναι έκθεση προόδου στην ουσία.

Να μιλήσουμε για κάποια τραγικά λάθη, κύριε Υπουργέ.

Ο Πρωθυπουργός δεν έπρεπε ποτέ να πάει στην Τουρκία. Δεν είχε τίποτα να κομίσει. Και είχε γίνει δέκτης από τους Ευρωπαίους ομολόγους του πλην της Γερμανίας, της έκφρασης μιας διστακτικότητας σε σχέση με αυτό το ταξίδι. Ο Πρωθυπουργός δεν έπρεπε ποτέ να συνδέσει το ζήτημα αυτό, το ζήτημα δηλαδή της διαχείρισης του προσφυγικού, με οποιαδήποτε απόπειρα ελάφρυνσης του χρέους ή οποιαδήποτε οικονομική διαπραγμάτευση.

Τρίτο λάθος. Χάσαμε έναν χρόνο όταν βρισκόταν το προσφυγικό κύμα στο peak ή άρχιζε να βρίσκεται στην κορύφωσή του, διότι, βεβαίως, ήταν αναγκαία η ίδρυση του Υπουργείου Μεταναστευτικής Πολιτικής. Όμως, ξέρετε -γιατί το έχουμε συζητήσει και πάλι αυτό- ότι εδώ υπήρξαν σοβαρές καθυστερήσεις, οι οποίες έχουν να κάνουν με τον τρόπο λειτουργίας του ελληνικού κράτους.

Στο μεσοδιάστημα, αυτό το στίγμα το οποίο δώσαμε, το σήμα που δώσαμε στην Ευρώπη, ήταν ένα σήμα όχι επιθετικής συμμετοχής στην ευρύτερη ευρωπαϊκή πολιτική αλλά μιας ετερότητας, μιας διαφορετικότητας, σε σχέση με αυτό το οποίο ήθελε να πράξει η Ευρώπη. Γι’ αυτό είδατε ότι σιγά - σιγά υπήρξε απώλεια του ευρωπαϊκού κεκτημένου.

Ως προς τις προτάσεις. Κύριε Υπουργέ, ακόμα και σήμερα νομίζω ότι η Κυβέρνηση μπορεί να διεκδικήσει απέναντι στην Ευρωπαϊκή Ένωση τη λειτουργία ανθρωπιστικών διαδρόμων. Υπάρχει το πρόγραμμα «ΚΙΒΩΤΟΣ», το οποίο έχουμε καταθέσει και στους Ευρωπαίους σοσιαλιστές, με την Τουρκία, με δικά μας πλοία, με ευρωπαϊκή σημαία, για να διασωθούν τα παιδιά και οι ευάλωτοι πληθυσμοί.

Τα hot spots –και το ξέρετε- δεν ήταν ιδέα της Ευρωπαϊκής Ένωσης. Πρωτογενώς ήταν ιδέα της ελληνικής Κυβέρνησης. Ήταν λάθος ιδέα. Αυτό, λοιπόν, το οποίο θα πρέπει να σκεφτούμε σήμερα -και διορθώστε με- είναι πλωτά hot spots, έτσι ώστε να έχουμε τη δυνατότητα μεταφοράς αυτού του πληθυσμού προς άλλες χώρες, οι οποίες κλείνουν τα σύνορά τους.

Είπατε προηγουμένως -και εδώ νομίζω ότι η διαφωνία είναι σοβαρή- ότι βεβαίως δεν υπάρχει κίνδυνος να βγει η χώρα από τη Σένγκεν, γιατί δεν προβλέπεται νομικά μια τέτοια διαδικασία. Ο κίνδυνος, κύριε Υπουργέ, είναι όχι μόνο να επανέλθει, όπως επανέρχεται το Δουβλίνο ΙΙ, απέναντι στην Ελλάδα ενώ έχει αρθεί ή έχει αναβληθεί η εφαρμογή του σε άλλες χώρες. Ο ουσιαστικός κίνδυνος είναι να γίνεται αυτό που γίνεται στα αεροδρόμια και στα λιμάνια πολλών ευρωπαϊκών κρατών. Έχουν επαναφέρει de facto τους ελέγχους σε ανθρώπους και σε ταξιδιώτες που προέρχονται από την Ελλάδα.

Αυτή είναι η απώλεια του ευρωπαϊκού κεκτημένου. Και αυτή η απώλεια γίνεται βαθμιαία, είναι σοβαρή, είναι κρίσιμη και αφαιρεί από τη χώρα διαπραγματευτική δύναμη, την ίδια στιγμή που δίνει τη δυνατότητα σε ακραίες φωνές στην Ευρώπη να μας απομονώνουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν χρειάζεται αλλαγή της πολιτικής -και ολοκληρώνω, κύριε Πρόεδρε, με αυτό- αυτό πρέπει να γίνει ως εξής: Με μεγαλύτερη συμμετοχή, περισσότερη Ευρώπη, ίδιος κώδικας επικοινωνίας, κάτι που δεν έχει η Ελλάδα με τις άλλες ευρωπαϊκές χώρες και πάνω από όλα εναλλακτικές προτάσεις για να μην εγκλωβιστεί ένας μεγάλος αριθμός αντικανονικών μεταναστών στην Ελλάδα και από την άλλη πλευρά, ακόμη και πρόσφυγες. Παρακολουθώ τα νούμερα. Έχουμε μέχρι τώρα τετρακόσιες ενενήντα πέντε μετεγκαταστάσεις και έχουμε τελικά εξακόσιες μία, από ό,τι μου λένε τα στοιχεία, προτάσεις για θέσεις στην Ευρώπη. Είναι πάρα πολύ λίγες. Όμως, για να μπορείς να διαπραγματευτείς, πρωτίστως θα πρέπει να συμμετέχεις.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος σας, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥΣ:** Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Όντως, κύριε Υπουργέ, ένα ερώτημα είναι αν γίνονται δεκτές οι ταυτότητες ως ταξιδιωτικά έγγραφα και αν αυτό αφορά όλες τις χώρες.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Δεκτές γίνονται αλλά με έλεγχο.

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός** **Εσωτερικών και Διοικητικής Ανασυγκρότησης):** Επιτρέψτε, μου να σας πω ότι εκφράζοντας τη διαφωνία σας, εκφράσατε μια βαθύτερη συμφωνία με τον τρόπο με τον οποίο η Κυβέρνηση -και εγώ τονίζω πάντα ότι βοηθάει και η Αντιπολίτευση σε αυτό- χειρίζεται την κατάσταση. Δεν ξέρω για ποιον λόγο πρέπει κανείς τέτοια πράγματα να τα βάζει σαν διαφωνία.

Είναι σαφές ότι όχι απλά έχουμε μια σταθερή και επιθετική πολιτική αλλά δεν υπάρχει καμμία διαφορετικότητα. Θέσεις που υποστηρίξαμε στην Ευρώπη έγιναν ευρωπαϊκές θέσεις. Οι θέσεις για το relocation, οι θέσεις για το resettlement. Αυτό το οποίο προτείνετε σαν ανθρωπιστικό διάδρομο, είναι η κύρια ελληνική πρόταση στην Ευρωπαϊκή Ένωση, η οποία έχει αρχίσει και περνάει, δηλαδή ότι ο ανθρωπιστικός διάδρομος δεν είναι απαραίτητο ούτε το Αιγαίο να είναι, με τους πνιγμούς του, ούτε αυτή η τερατώδης στεριά που διανύουν από τα Σκόπια μέχρι να φτάσουν στη Γερμανία. Μπορεί κάλλιστα να είναι τα αεροπλάνα και τα καράβια που θα φεύγουν από την Τουρκία με το resettlement ή με το relocation.

Βέβαια, κύριοι Βουλευτές, για να γίνει αυτή η πρόταση δεκτή, θα πρέπει να συμφωνήσουν και άλλοι. Επομένως εάν υπάρχει μομφή, θα πρέπει να απευθυνθεί προς την Ευρωπαϊκή Ένωση που ίσως δεν πιέζει όπως θα έπρεπε να πιέσει και προφανώς θα έπρεπε να υπάρχει και προς την Τουρκία, η οποία δεν αποδέχεται την εκπλήρωση των υποχρεώσεων που έχει αναλάβει.

Η ελληνική Κυβέρνηση –και αυτή είναι η σημαία της- με αυτό κατεβαίνει κάθε φορά. Καμμία διαφορετικότητα!

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ …. (δεν ακούστηκε)

**ΠΡΟΕΔΡΕΥΩΝ (Γεώργιος Βαρεμένος):** Αν δεν απατώμαι, κύριε Κεγκέρογλου, έχετε μια, δυο ερωτήσεις μετά.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός** **Εσωτερικών και Διοικητικής Ανασυγκρότησης):** Τα πλωτάhot spots, είναι κάτι το οποίο διεθνώς δεν έχει αποδειχθεί χρήσιμο, είναι κάτι το οποίο μπορεί να αποβεί επικίνδυνο. Η ανταρσία, για παράδειγμα, παρανόμων μεταναστών μέσα στα πλοία, η εξέγερση παρανόμων μεταναστών μέσα στα πλοία, είναι κάτι το οποίο μπορεί να οδηγήσει σε τραγικότητες.

Έχει συμβεί αυτό το πράγμα στις περιοχές της Ινδοκίνας. Γενικά οι οργανισμοί, δεν αποδέχονται αυτό το μέσο σαν κάτι το οποίο είναι πρόσφορο. Εκτός εάν ως πλωτά hot spots, εννοείτε καράβια που είναι δεμένα στα λιμάνια και χρησιμοποιούνται σαν κέντρα ταυτοποίησης. Αυτό είναι κάτι το οποίο τεχνικά είναι πολύ δύσκολο.

Τα hot spots δεν ήταν ελληνική πρόταση. Η ελληνική πρόταση ήταν ότι λόγω του νησιωτικού χαρακτήρα της χώρας μας, θα έπρεπε τα hot spots να είναι μικρά και προσαρμοσμένα στις ροές. Δηλαδή, δεν θα μπορούσαμε να έχουμε στη Μυτιλήνη ένα hot spot για είκοσι χιλιάδες ανθρώπους ή δεν θα μπορούσαμε μετά, αφού τους εξετάσουμε, από το κέντρο ταυτοποίησης να τους βάλουμε σε ένα camp τριάντα χιλιάδων ανθρώπων. Αυτά θα πρέπει να φτιαχτούν στην ενδοχώρα.

Δεν ξέρω να σας πω για την ταυτότητα, κύριε Πρόεδρε. Είναι κάτι, το οποίο δεν το έχω ψάξει. Επομένως, ό,τι κι αν σας πω, δεν ισχύει. Ξέρω να σας πω, όμως, ότι με το διαβατήριό σου πηγαίνεις κανονικά. Δεν υπάρχει αυτή τη στιγμή κάτι άλλο.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε, κύριε Υπουργέ.

Ο Βουλευτής κ. Χρίστος Δήμας ζητεί άδεια ολιγοήμερης απουσίας στο εξωτερικό από 14 Φεβρουαρίου έως 16 Φεβρουαρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Η Βουλή ενέκρινε τη ζητηθείσα άδεια.

Επίσης, η Βουλευτής κ. Παναγιώτα Δριτσέλη ζητεί άδεια ολιγοήμερης απουσίας στο εξωτερικό από 12 Φεβρουαρίου έως 16 Φεβρουαρίου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθητές και μαθήτριες και δύο εκπαιδευτικοί συνοδοί τους από το 5ο Γυμνάσιο Χαλανδρίου, Β΄ Τμήμα.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί η τέταρτη με αριθμό 464/1-2-2016 επίκαιρη ερώτηση δεύτερου κύκλου του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Εσωτερικών και Διοικητικής Ανασυγκρότησης, σχετικά με την ανεξέλεγκτη δράση των μη κυβερνητικών οργανώσεων στα νησιά του Αιγαίου.

Κύριε Πρόεδρε, έχετε τον λόγο για δύο λεπτά.

**ΝΙΚΗΤΑΣ ΚΑΚΛΑΜΑΝΗΣ (Δ**΄ **Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, ξεκαθαρίζω από την αρχή, ότι αντικείμενο της σημερινής μου ερώτησης δεν είναι η σημαντική προσφορά και το αξιόλογο έργο που επιδεικνύουν αρκετές από τις ΜΚΟ, οι οποίες δραστηριοποιούνται στο Αιγαίο και προσφέρουν πολύτιμες υπηρεσίες αλλά η ανεξέλεγκτη δράση πολλών -περισσότερων από τις πιστοποιημένες- ελληνικών και ξένων ΜΚΟ στα νησιά του Αιγαίου.

Το ερώτημα αυτό το είχα κάνει σε εσάς και τον κ. Τόσκα πριν δύο μήνες και ανέφερα συγκεκριμένες καταγγελίες, τις οποίες είχα συλλέξει από τους πολίτες της Λέσβου και όχι μόνο από τους απλούς πολίτες. Κι ενώ εσείς με απόλυτα σαφή τρόπο –κάτι το οποίο εμένα δεν με εξέπληξε γιατί σας ξέρω- μου είπατε πως «σε ό,τι αφορά το δικό μου Υπουργείο, συνεργαζόμαστε με τις εξής τέσσερις μη κυβερνητικές οργανώσεις» -με το όνομά τους, τα στοιχεία τους κ.λπ.- ο κ. Τόσκας, αναγνωρίζοντας ουσιαστικά τις καταγγελίες που είχα στην ερώτηση, μου απαντά επί λέξει το εξής: «Από την Αστυνομική Διεύθυνση Λέσβου, συγκροτήθηκε ειδικό κλιμάκιο για τη διενέργεια έρευνας αναφορικά με τη δραστηριοποίηση των αναφερόμενων στην εν λόγω ερώτηση μη κυβερνητικών οργανώσεων στη Νήσο της Λέσβου.».

Επανήλθα στον κ. Τόσκα μετά από δύο μήνες, για να δω αν ολοκληρώθηκε ο έλεγχος και ποια είναι τα πορίσματα αυτού του ελέγχου. Απάντηση δεν πήρα. Κανονικά σήμερα έπρεπε να είναι εδώ ο κ. Τόσκας να μου απαντήσει. Εν πάση περιπτώσει, όμως, καλύτερα που είστε εσείς.

Θέλω να ξέρω, λοιπόν, τα εξής: Στο πλαίσιο που εμπλέκεται το δικό σας Υπουργείο, στο συγκεκριμένο ερώτημα το οποίο θέτω, έχετε να μου πείτε αν έχει ολοκληρωθεί αυτός ο έλεγχος; Είναι τριάντα μη κυβερνητικές οργανώσεις, εκ των οποίων οι δεκαπέντε είναι πιστοποιημένες, κάνουν σωστά το έργο, βοηθούν, ενώ οι άλλες δεκαπέντε δεν είναι πιστοποιημένες; Κι αν δεν είναι, γιατί είναι πάνω στο νησί; Παίρνουν λεφτά; Από πού παίρνουν λεφτά; Πόσα λεφτά; Ποιος τα διαχειρίζεται; Ποιος τα ελέγχει; Πού πάνε;

Αυτά, όσον αφορά την πρωτολογία, και θα επανέλθω ανάλογα και με την απάντησή σας στη δευτερολογία μου.

**ΠΡΟΕΔΡΕΥΩΝ (Γεώργιος Βαρεμένος):** Ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας έχει τον λόγο.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ο κ. Κακλαμάνης θίγει ένα πολύ σοβαρό ζήτημα, το οποίο έχει να κάνει με το πώς μπορούμε να συνδυάσουμε τη μεγάλη προσφορά των μη κυβερνητικών οργανώσεων, των οργανώσεων εθελοντών αλλά και των αυτόνομων εθελοντών, χωρίς να απωλέσουμε την εθνική μας κυριαρχία, γιατί αυτή είναι η ουσία του ζητήματος.

Οφείλω, λοιπόν, να σας πω, ότι αυτό το οποίο διαπιστώνουμε και συμφωνούμε, κύριε Κακλαμάνη, είναι ότι για ένα χρονικό διάστημα υπήρχε η δυνατότητα μέσα σε αυτόν τον πανικό, το ξάφνιασμα, να έρθει όποιος θέλει, να ισχυριστεί ό,τι θέλει και να κάνει ό,τι θέλει.

Κάνουμε μια πολύ σοβαρή προσπάθεια επανάκτησης του ελέγχου σε αυτή την κατάσταση.

Θα καταθέσω για τα Πρακτικά κάποια έγγραφα. Έχουμε ξεκινήσει ένα πείραμα στη Μυτιλήνη, το οποίο πιστεύω ότι θα έχει ολοκληρωθεί στις 15 του Μάρτη. Κανονικά, τώρα θα κάναμε συνάντηση πάλι γι’ αυτό αλλά έρχεται το summit του Πρωθυπουργού και το DG Home το δικό μου και δεν θα μπορέσω να είμαι.

Έχουμε φτιάξει μία επιτροπή όπου συμμετέχει το Λιμενικό και η Αστυνομία, συμμετέχει το Υπουργείο μου, ο ιατρικός σύλλογος της περιοχής. Έχουμε εφοδιάσει με ενιαία φόρμα, η οποία θα πρέπει να υπογραφεί και να δοθούν στοιχεία από όλες τις οργανώσεις. Μέσω του Υπουργείο Εξωτερικών έχουμε στείλει αυτές τις φόρμες σε όλες τις πρεσβείες και έχουμε δηλώσει στα αντίστοιχα Υπουργεία των άλλων χωρών, ότι ουδείς πλέον δραστηριοποιείται στην Ελλάδα αν δεν διαπιστευθεί, εάν δεν κάνει, δηλαδή, το αυτονόητο, αυτό που κάνω εγώ όταν πάω στην Ουγκάντα.

Κύριε Κακλαμάνη, είναι δύσκολο να επανακτήσεις κάτι που χάθηκε μέσα σε αυτόν τον πανικό. Εγώ θέλω να σας πω, ότι πέρα από κυβερνητικό είναι και προσωπικό μου στοίχημα, γιατί έχω περάσει πολλά χρόνια της ζωής μου σε αυτούς τους χώρους και ξέρω τι μπορεί να υπάρχει από πίσω και πού μπορεί να είναι το επικίνδυνο.

Θέλω να πιστεύω, ότι στις 15 Μάρτη θα έχουμε κάτι πιο θετικό από αυτό που σας λέω σήμερα. Σας βεβαιώνω πάντως ότι ήδη κινείται ο τροχός προς αυτή την κατεύθυνση όχι πια θεωρητικά αλλά πρακτικά. Η Αστυνομία πηγαίνει, δίνει χαρτιά, μοιράζει χαρτιά και τους προειδοποιεί ότι μετά από λίγο δεν θα μπορούν να δουλέψουν αν δεν έχουν διαπιστευθεί.

Κάνουμε, λοιπόν, μία σοβαρή προσπάθεια. Είναι δύσκολη, γιατί έχει χαθεί καιρός. Έχετε δίκιο. Ελπίζω ότι θα πετύχουμε.

(Στο σημείο αυτό ο Αναπληρωτής Υπουργός Εσωτερικών και Διοικητικής Ανασυγκρότησης κ. Ιωάννης Μουζάλας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Βαρεμένος):** Κύριε Κακλαμάνη, έχετε τον λόγο.

**ΝΙΚΗΤΑΣ ΚΑΚΛΑΜΑΝΗΣ (Δ΄ Αντιπρόεδρος της Βουλής):** Κύριε Πρόεδρε, κύριε Υπουργέ, παρέλκει, επομένως, μετά την απάντησή σας, την οποία θεωρώ εξαιρετικά ειλικρινή, να καθίσω να διαβάσω το τι είχα συλλέξει εγώ πηγαίνοντας στη Λέσβο.

Εμμέσως πλην σαφώς, δεν ήταν ανάγκη να ονοματίσετε τις έκνομες δράσεις κάποιων ΜΚΟ –τονίζω, κάποιων ΜΚΟ- το παραδεχθήκατε. Θα περιμένω στις 15 Μαρτίου, όπως είπατε, να παρουσιαστεί στη Βουλή –όχι σε εμένα, στη Βουλή- το πόρισμα όλων αυτών των προσπαθειών. Δράττομαι, όμως, τώρα της ευκαιρίας και θεωρώ ότι μου απαντήσατε. Μακάρι -θα ένιωθα και πιο ευχαριστημένος- να μου λέγατε, «έχετε κάνει λάθος» ή «οι πληροφορίες σας είναι λάθος και λειτουργούν όλα άψογα».

Μέσω της ειλικρινούς απάντησής σας, όμως, κάνω και μια τοποθέτηση γενικότερη, για να σας πω ότι η Κυβέρνηση οφείλει να εκμεταλλευτεί –μπορώ να μιλήσω για το κόμμα μου μόνο αλλά νομίζω ότι εκφράζω και τη συντριπτική πλειοψηφία- ότι στο θέμα αυτό και άσχετα από το πώς φτάσαμε μέχρι εδώ και ποια λάθη μπορεί να έχουν γίνει –κι έχουν γίνει πολλά- από την Κυβέρνηση, υπάρχει εθνική ομοψυχία σε ό,τι αφορά την αντιμετώπιση των «φίλων» μας της Ευρώπης. Και τονίζω το «φίλων» μας της Ευρώπης –τονίζω ότι το θέτω εντός εισαγωγικών- και συνεταίρων μας στην Ευρώπη –αφήστε τους δανειστές-, οι οποίοι κοιτάνε πλέον τα του οίκου τους. Δεν τους ενδιαφέρει τίποτα έξω από αυτά. Στοχοποιούν την πατρίδα μας. Ναι, έχουμε αργήσει, έχουμε κάνει λάθη. Ελπίζω, όμως, ότι το χρονοδιάγραμμα θα τηρηθεί. Και θέλω να δω τι θα κάνουν αυτοί μετά. Και να μην ψελλίζουν και ψιθυρίζουν και παραξενεύονται για την αύξηση ακραίων πολιτικών σχηματισμών, πολύ περισσότερο των κομμάτων του ευρωσκεπτικισμού.

Οι ρομαντικοί ευρωσκεπτικιστές –και είμαι τέτοιος εγώ, κύριε Υπουργέ, ανέκαθεν ήμουν, δεν έγινα τώρα- είμαστε αυτοί που πραγματικά αγωνιούμε για την Ευρώπη. Εξάλλου, αν θα μπείτε και στο λεξικό του Μπαμπινιώτη, θα δείτε ότι "ευρωσκεπτικιστής" σημαίνει αυτός που σκέφτεται για την Ευρώπη, αυτός που αγωνιά για την Ευρώπη, για το σήμερα και το αύριο της Ευρώπης. Δεν είναι ο αντιευρωπαϊστής που κάποιοι θέλουν να παρουσιάσουν. Απλά, το χρησιμοποιούσαν ως άλλοθι, πίσω από το οποίο εκρύβοντο.

Εδώ σε αυτό το θέμα, όταν θα πηγαίνετε έξω, θα πηγαίνετε εκπροσωπώντας το 90%, τουλάχιστον, του ελληνικού Κοινοβουλίου, απ’ ό,τι έχω καταλάβει. Το τι λέμε εσωτερικά είναι άλλη ιστορία. Έξω, όμως, είναι αυτό.

Με αυτό το πνεύμα έγινε και αυτή η ερώτηση. Και σε ό,τι με αφορά και ό,τι αφορά το κόμμα μου, στην προσπάθεια να εξυγιάνετε αυτό το πράγμα, θα έχετε την πλήρη υποστήριξή μας.

(Στο σημείο αυτό κτυπάει το κουδούνι λήξεως του χρόνου ομιλίας του Αντιπροέδρου της Βουλής)

Κλείνω, κύριε Πρόεδρε, με αυτό μόνο. Έτυχε -το είδα, κύριε Υπουργέ- όταν με πήγαν στις επίμαχες παραλίες, να έρχεται εκείνη την ώρα βάρκα. Και είδα με τα μάτια μου να υπάρχουν δύο βανάκια απ’ έξω. Είδα με τα μάτια μου κάποια ΜΚΟ –δεν ξέρω ποια ήταν- να παίρνει λεφτά για να μπουν στα βανάκια αυτοί που ήρθαν, για να τους πάνε στο κέντρο της πόλης. Αυτό το είδα εγώ. Δεν μου το κατήγγειλε κάποιος.

Γι’ αυτό προχωρήστε το. Πιέστε και το Υπουργείο, γιατί δεν είναι τόσο δική σας δουλειά αυτή. Αυτά εμπίπτουν ενδεχομένως και σε εγκληματικές πράξεις. Είναι κυρίως του Υπουργείου των ενστόλων, του Υπουργείου Δημοσίας Τάξης. Ορθώς είναι αυτή η σύνδεση. Και καλώς βάλατε και τον ιατρικό σύλλογο, γιατί καπηλεύονται –απ’ ό,τι μου κατήγγειλαν- μέχρι και δομές του ΕΣΥ στο νησί και δεν ήξεραν καν εάν ήταν γιατροί αυτοί που έμπαιναν εκεί να προσφέρουν υπηρεσίες.

Ευχαριστώ, λοιπόν, για την απάντησή σας. Και σε ό,τι αφορά το συγκεκριμένο θέμα, θα έχετε την πλήρη συμπαράσταση.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Μακάρι να μπορούσαν να λυθούν όλα τα πολιτικά προβλήματα από το λεξικό του Μπαμπινιώτη, κύριε Κακλαμάνη.

Τον λόγο έχει ο κύριος Υπουργός.

**ΙΩΑΝΝΗΣ ΜΟΥΖΑΛΑΣ (Αναπληρωτής Υπουργός Εσωτερικών και Διοικητικής Ανασυγκρότησης):** Ευχαριστώ τον κ. Κακλαμάνη.

Ένα βάρος μού προσθέτει ο σαφής αλλά ευγενικός σύναμμα τρόπος που απαντήσατε. Και ελπίζω να μπορέσω να το κουβαλήσω στις 15 του Μάρτη και να καταθέσω στη Βουλή ότι έχει ξεκινήσει μια δουλειά πια στην πράξη, πάνω σε αυτό το πράγμα.

Συμφωνώ σε όλα. Πιστέψτε με, θα χρησιμοποιήσουμε τη βοήθειά σας έτσι κι αλλιώς.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστούμε.

Θα συζητηθεί τώρα η έκτη με αριθμό 453/26-1-2016 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναστολή των πλειστηριασμών για την εκποίηση της περιουσίας των εταιρειών «ΦΙΛΚΕΡΑΜ JOHNSON ΒΙΟΜΗΧΑΝΙΑ ΚΕΡΑΜΙΚΩΝ ΠΛΑΚΙΔΙΩΝ Α.Ε.» και «ΕΝΩΜΕΝΗ ΚΛΩΣΤΟΫΦΑΝΤΟΥΡΓΙΑ ΑΕ» για έξι μήνες.

Τον λόγο έχει ο κ. Θεοχάρης για δύο λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ, κύριε Πρόεδρε, και την Υπουργό που ήρθε σήμερα να μας απαντήσει.

Με το άρθρο 17 της πράξης νομοθετικού περιεχομένου που φέρατε την παραμονή της Πρωτοχρονιάς, η Κυβέρνηση ανέστειλε, κυρία Υπουργέ, τους πλειστηριασμούς για την εκποίηση των εταιρειών «ΦΙΛΚΕΡΑΜ JOHNSON» και «ΕΝΩΜΕΝΗ ΚΛΩΣΤΟΫΦΑΝΤΟΥΡΓΙΑ», την « ΕΝΚΛΩ» για έξι μήνες.

Η «ΦΙΛΚΕΡΑΜ JOHNSON» ήταν, ως γνωστόν, μια βιομηχανία κεραμικών πλακιδίων και πτώχευσε το 2011. Λόγω της πτώχευσης απολύθηκαν διακόσιοι είκοσι πέντε εργαζόμενοι τον Γενάρη του 2012. Αυτοί οι εργαζόμενοι, σήμερα αναμένουν να λάβουν 10,5 εκατομμύρια ευρώ από το προϊόν της εκκαθάρισης.

Παράλληλα, στους χώρους της «ΦΙΛΚΕΡΑΜ JOHNSON» λειτουργούσε η θυγατρική «ΒΙΟΜΗΧΑΝΙΚΗ ΜΕΤΑΛΛΕΥΤΙΚΗ Α.Ε.», η οποία και νοίκιαζε από τη μητρική τον χώρο παραγωγής της. Ήδη από τον Σεπτέμβρη του 2011 οι εργαζόμενοι στη ΒΙΟΜΕ έχουν προχωρήσει σε επίσχεση εργασίας και ταυτόχρονα το σωματείο εργαζομένων της, κατέλαβε τον χώρο του εργοστασίου ιδιοκτησία της «ΦΙΛΚΕΡΑΜ JOHNSON»

Αρχικά τριάντα πέντε εργαζόμενοι της ΒΙΟΜΕ, εκ των οποίων σήμερα έχουν απομείνει οχτώ, προχώρησαν σε αυτοδιαχείριση του χώρου. Καθώς, όμως, τα μηχανήματα είχαν αγοραστεί με leasing και αφαιρέθηκαν από τον χώρο, η αυτοδιαχείριση παράγει υγρά σαπούνια και τίποτα που να έχει σχέση με το αρχικό αντικείμενο εργασιών της εταιρείας.

Από την άλλη στην «ΕΝΚΛΩ» η οποία επί έντεκα συναπτά έτη μέχρι την πτώχευσή της παρουσίαζε ζημιές, βλέπουμε όλες τις παθογένειες, κυρία Υπουργέ, της νεοελληνικής πραγματικότητας. Το 2010, η παλιά διοίκηση υπό το βάρος των προβλημάτων παραιτήθηκε και άνοιξε τον δρόμο για τον διορισμό νέας διοίκησης από την τότε Υπουργό κ. Κατσέλη.

Συνεχίστηκε η κακοδιαχείριση και οδηγήθηκε η εταιρεία σε πτώχευση. Η συνέλευση των πιστωτών αποφάσισε να προχωρήσει στην εκποίηση τον Ιούλιο του 2014 περιουσιακών στοιχείων, ώστε να αποπληρωθούν χρέη προς το δημόσιο, τους ασφαλιστικούς φορείς αλλά και τους εργαζομένους σε ποσοστό 35%, συνολικού ύψους 306 εκατομμυρίων ευρώ.

Και εκεί μια περιορισμένη μειοψηφία της πρώην διορισμένης από το δημόσιο διοίκησης και κάποιων εργαζομένων, στοχεύει στο σύστημα της αυτοδιαχείρισης, αγνοώντας, βέβαια, ή ξεχνώντας σκόπιμα πως για την εν λόγω εταιρεία υπάρχει απόφαση της Ευρωπαϊκής Επιτροπής και εάν υπάρξει διάδοχο σχήμα, θα πρέπει να επιστραφούν κρατικές ενισχύσεις ύψους 35 εκατομμυρίων ευρώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, με την ερώτηση.

Με βάση τα ανωτέρω ρωτάμε τον Υπουργό Εργασίας:

Σε τι αποσκοπεί η αναστολή των πλειστηριασμών για τις εν λόγω εταιρείες; Ποια η θέση της Κυβέρνησης αναφορικά με το ζήτημα της αυτοδιαχείρισης εκ μέρους ομάδας εργαζομένων των συγκεκριμένων επιχειρήσεων; Έχει υπάρξει διαβούλευση με το σύνολο των εμπλεκόμενων μερών αναφορικά με τα προαναφερθέντα ζητήματα;

Γνωρίζει η Κυβέρνηση το ενδεχόμενο κόστος για τους απολυμένους των επιχειρήσεων και για το δημόσιο, που δημιουργείται από την εν λόγω αναστολή και την προώθηση της λύσης αυτοδιαχείρισης; Έχει εκπονηθεί μελέτη κόστους ωφέλειας, ώστε να μπορούν με ποσοτικά στοιχεία να αξιολογηθούν οι κυβερνητικοί σχεδιασμοί;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει η Αναπληρώτρια Υπουργός κ. Αντωνοπούλου για τρία λεπτά.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θέλω να ευχαριστήσω τον κ. Θεοχάρη για την ερώτηση, διότι μου δίνει την ευκαιρία να αναφερθώ στο άρθρο 17, το οποίο είχαμε την ευκαιρία να το συζητήσουμε και στην επιτροπή.

Πριν απαντήσω στην ερώτηση, οφείλω να καταστήσω σαφές, ότι για την Κυβέρνησή μας στόχος είναι η επαναλειτουργία στο μέγιστο δυνατό βαθμό εγκαταλελειμμένων εταιρειών που έχουν πτωχεύσει και που έτσι θα δοθεί η δυνατότητα δημιουργίας θέσεων εργασίας, σε μια εποχή που η ανεργία παρά τη μικρή της υποχώρηση το 2015, εξακολουθεί να κινείται σε πολύ υψηλά επίπεδα.

Οι δύο αυτές παραγωγικές μονάδες, στις οποίες αναφερθήκατε, όπως είναι γνωστό, έδιναν εργασία στην περιοχή της βόρειας Ελλάδας, όπου η ανεργία, όπως γνωρίζουμε, είναι πολύ υψηλή τα τελευταία χρόνια. Μέσα σ’ αυτό το περιβάλλον και εν προκειμένω προσπαθώντας να συμμετέχουμε ενεργά στην καταπολέμηση της ανεργίας, πιστεύουμε ότι δεν ανακόπτεται αυτή με το κλείσιμο επιχειρήσεων και ότι το δημόσιο συμφέρον δεν εξυπηρετείται με τη συσσώρευση χρεών και με το «κούρεμα» των ιδιωτικών χρεών προς το ελληνικό δημόσιο.

Η αναδιοργάνωση και η επαναλειτουργία πτωχευμένων εταιρειών μέσα από σχήματα που μπορούν να περιλαμβάνουν -όχι αποκλειστικά, το επαναλαμβάνω- και συνεταιριστικά σχήματα, στο βαθμό που οι εργαζόμενοι δεν διεκδικούν απλώς αυτά τα οποία τους οφείλει η εταιρεία, γιατί δεν τους έχει πληρώσει μέχρι τώρα αλλά διεκδικούν να επαναλειτουργήσουν τέτοιες μονάδες, αυτό θα πρέπει φυσικά να εξετάζεται.

Αυτό αποτελεί επιλογή αρκετών χωρών της Ευρώπης εδώ και χρόνια. Να σας φέρω το πιο πρόσφατο παράδειγμα του νόμου Φλοράνς που ψηφίστηκε στη Γαλλία το 2014, ο οποίος δημιουργεί ακριβώς το θεσμικό πλαίσιο το οποίο λείπει στην Ελλάδα σήμερα. Εμείς είμαστε πίσω και εδώ και η Κυβέρνησή μας έχει σκοπό με πολύ γρήγορα βήματα να θεραπεύσει και αυτό το έλλειμμα που υπάρχει.

Να έρθω τώρα στη συγκεκριμένη ερώτηση που έχετε κάνει για τους πλειστηριασμούς και γιατί αναστέλλονται. Πρώτον, αναστέλλονται για εξασφαλίσουμε την πραγματική εκπροσώπηση των δικαιωμάτων και των εργαζομένων αλλά και του δημοσίου, όχι για το αντίθετο. Αυτός ακριβώς είναι ο στόχος μας.

(Στο σημείο αυτό κτυπάει το κουδούνι λήξεως του χρόνου της κυρίας Αναπληρώτριας Υπουργού)

Θα μου επιτρέψετε να πάρω δύο λεπτά ακόμη, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Πόσο χρόνο θέλετε;

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δύο λεπτά ακόμα.

**ΠΡΟΕΔΡΕΥΩΝ (Γεώργιος Βαρεμένος):** Είναι ο διπλάσιος χρόνος.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θέλετε να σταματήσω;

**ΠΡΟΕΔΡΕΥΩΝ (Γεώργιος Βαρεμένος):** Έχετε και δευτερολογία. Συνεχίστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Αφήστε την, κύριε Πρόεδρε, αφού τώρα έχει μπει στην ουσία.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Με την ερώτησή του ο κ. Θεοχάρης, ουσιαστικά υποστηρίζει ότι η αναστολή των πλειστηριασμών ζημιώνει το δημόσιο συμφέρον και τους εργαζομένους.

Αναρωτιέμαι, εάν γνωρίζει ο κ. Θεοχάρης τι ποσό έχει εισπράξει το ελληνικό δημόσιο από τους διενεργηθέντες πλειστηριασμούς της «ΕΝΚΛΩ», που είναι ήδη δύο. Η απάντηση είναι μηδέν.

Γνωρίζει ο κ. Θεοχάρης φυσικά την ονομαστική αξία της περιουσίας της εταιρείας «ΕΝΚΛΩ» και εάν το εκπλειστηρίασμα αυτής θα καλύψει οφειλές 120 εκατομμυρίων προς το δημόσιο και τους εργαζομένους. Γνωρίζει ο κ. Θεοχάρης ότι είναι το σύνολο το εργαζομένων που θέλουν να εξετάσουν την επαναλειτουργία του εργοστασίου, ότι η τοπική αυτοδιοίκηση και όλα τα σχήματα των εργαζομένων της περιοχής και της τοπικής κοινωνίας, είναι υπέρ αυτής της επαναλειτουργίας. Γνωρίζει ο κ. Θεοχάρης ότι το δημόσιο συμφέρον δεν έχει εκπροσωπηθεί, διότι κανείς δεν συμμετείχε μέχρι τώρα σε αυτές τις συναντήσεις.

Θέλω να κλείσω λέγοντας, ότι η παράταση που δίνουμε για έξι μήνες αναστέλλει, δεν καταργεί, για να έχουμε τον απαραίτητο χρόνο, ώστε οι διαδικασίες που δεν έχουν ολοκληρωθεί να ολοκληρωθούν.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Υπουργέ και κύριε Πρόεδρε.

Εγώ βλέπω μια τακτική πάλι -ακόμα και αν δεχτώ καλόπιστα τις αιτιάσεις της κυρίας Υπουργού- «πονάει κεφάλι, κόψει κεφάλι». Μας το είπε και ο Υπουργός, ο κ. Κατρούγκαλος, σε επίκαιρη ερώτηση προχθές –αν θυμάμαι καλά- στην οποία είπε, ότι επειδή τα στοιχεία στην «ΕΡΓΑΝΗ» και στο σύστημα «ΗΛΙΟΣ» έχουν 1% ή 2% πρόβλημα, το κλείσαμε εντελώς για να μη βλέπουμε τίποτα, αντί να κάτσουμε να διορθώσουμε.

Εάν οι πλειστηριασμοί, κυρία Υπουργέ, δεν απέφεραν έσοδα για το δημόσιο, κοιτάξτε να δείτε τι θα κάνετε, ώστε να αποφέρουν έσοδα για το Δημόσιο και όχι να τους σταματήσετε τους πλειστηριασμούς.

Όσον αφορά τα ζητήματα που έχουν σχέση, με το αν οι εργαζόμενοι θέλουν ή δεν θέλουν, θα σας καταθέσω τρεις εξώδικες διαμαρτυρίες, η μια για την αποχώρηση των εργαζομένων από τη «BIOMEΡ»**,** οι οποίοι λένε ότι δεν τους εκπροσωπεί αυτό το σωματείο -δεκατέσσερις εργαζόμενοι εδώ- και δυο εξώδικες διαμαρτυρίες των εργαζομένων –πρώην εργαζομένων προφανώς- της «ΦΙΛΚΕΡΑΜ JOHNSON», οι οποίοι ζητάνε να συνεχίσουν οι πλειστηριασμοί για να μπορέσουν να πάρουν τα χρήματά τους οι άνθρωποι.

Είναι φανερό ότι δεν είναι δυνατόν να μιλάμε για διαδικασίες, οι οποίες σταματάνε την εκποίηση. Έτσι και αλλιώς είναι εδώ κατά τύχη –έχει προφανώς άλλη επίκαιρη ερώτηση- ο Υπουργός Ανάπτυξης. Ανάπτυξη δεν πρόκειται να έρθει, εάν δεν προχωρήσουν τάχιστα και γρήγορα οι διαδικασίες της εκκαθάρισης όλων αυτών των εταιρειών, ώστε να μπορούν να μπουν νέοι επενδυτές και αυτά τα ακίνητα που τώρα είναι αναξιοποίητα, να μπορέσουν να πουληθούν σε κάποιους ανθρώπους, οι οποίοι θα επενδύσουν, θα φέρουν εργαζόμενους, θα φέρουν ζωή. Και να μας πείτε ποιοι προστατεύουν αυτούς τους οκτώ ανθρώπους, για παράδειγμα στη «ΒΙΟΜΕΡ», τη στιγμή που όταν έρχονται οι υπεργολάβοι της ΔΕΗ για να τους κλείσουν το ρεύμα, παίρνουν αμέσως ένα τηλέφωνο που έχουν στο χαρτάκι στη ΔΕΗ και τους προστατεύει και σταματά τον υπεργολάβο και τον διώχνει από μέσα εκεί.

Συνεπώς υπάρχει υψηλή προστασία για αυτούς τους εργαζομένους, οι οποίοι δεν κάνουν τίποτα άλλο, από το να καταπατούν περιουσία άλλων εργαζομένων – μάλιστα πολύ περισσοτέρων- και για το χατίρι οκτώ ανθρώπων διακόσιοι είκοσι πέντε άνθρωποι, διακόσιες είκοσι πέντε οικογένειες δεν θα πάρουν τα λεφτά τους και θα είναι στην ανεργία χωρίς να πάρουν αυτά που δικαιούνται. Σε αυτά πρέπει να μας απαντήστε.

Ευχαριστώ.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα πρέπει να καταθέσω ένα πολύ αναλυτικό σημείωμα, διότι λέγονται πάρα πολλά, και προς ενημέρωση του Σώματος θα πρέπει αυτά να είναι καταγεγραμμένα.

Κοιτάξτε, κύριε Θεοχάρη, όσον αφορά τη «ΒΙΟΜΕΡ», να ξεκαθαρίσουμε το εξής: Ότι ακριβώς επειδή ήταν θυγατρική εταιρεία της μητρικής «ΦΙΛΚΕΡΑΜ JOHNSON» οι εργαζόμενοι -και καθότι το 99% κινητής και ακίνητης περιουσίας της «ΒΙΟΜΕΡ» ανήκε στην «ΦΙΛΚΕΡΑΜ JOHNSON»- που δεν ήταν ούτε τέσσερις ούτε οκτώ ήταν πάνω από σαράντα, δεν είχαν τα ίδια δικαιώματα που είχαν…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** ...(δεν ακούστηκε)

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα μου επιτρέψετε να ολοκληρώσω.

Αυτό είναι ένα θέμα, το οποίο για την ισονομία και για την ίση μεταχείριση των εργαζομένων έπρεπε να έχει εξεταστεί και να έχει βγει κάποιο συμπέρασμα.

Όμως, εγώ θέλω να επικεντρωθώ και να απαντήσω σε αυτό που είπατε. Να μπορέσουμε ως δημόσιο να πάρουμε αυτά που μας οφείλονται. Εμείς, λοιπόν, όταν σκεφτόμαστε το δημόσιο συμφέρον, λέμε το εξής: Το δημόσιο συμφέρον θα εξυπηρετηθεί, όταν πράγματι θα μπορέσουν να λειτουργήσουν ξανά επιχειρήσεις οι οποίες έχουν κλείσει, όταν θέσεις εργασίας θα δημιουργηθούν, όταν οι ίδιοι εργαζόμενοι και η τοπική κοινωνία θα μπορέσει να απολαμβάνει τα θετικά αποτελέσματα αυτής ακριβώς της διαδικασίας, που και εσείς ποθείτε από ό,τι είπατε, γιατί πρέπει να επαναλειτουργήσουν.

Υπάρχουν τρεις τρόποι να γίνει αυτό το πράγμα, όπως είναι γνωστό. Ο ένας είναι οι ίδιοι ιδιοκτήτες, εφόσον έχουν έρθει σε δυσχερή θέση, να μπορέσουν να πάρουν εκείνα τα δάνεια που θα καταστήσουν βιώσιμες τις επιχειρήσεις τους. Ο δεύτερος τρόπος, είναι να πουληθούν σε κάποιον άλλο και ο τρίτος τρόπος, είναι να υπάρχει ένα σχήμα μέσα από το οποίο και οι εργαζόμενοι θα συμμετέχουν είτε κεφαλαιοποιώντας τις οφειλές που υπάρχουν προς αυτούς είτε με ένα διαφορετικό τρόπο.

Έρχομαι, λοιπόν, να επιστήσω την προσοχή σας στο εξής. Βραχυπρόθεσμα, αν ένα κτήριο, ένα εργοστάσιο έχει αξία διακόσια εκατομμύρια και μπορεί να πουληθεί για δεκαπέντε εκατομμύρια, κάποιοι από τους οφειλέτες θα μπορέσουν να εξασφαλίσουν τις οφειλές που υπάρχουν. Οι υπόλοιποι δεν θα πάρουν μία.

Εδώ, λοιπόν, εξετάζεται το εναλλακτικό σενάριο, όπου θα μπορέσει να ξαναλειτουργήσει μια εταιρεία, η οποία θα μπορέσει να αποπληρώσει αυτούς στους οποίους οφείλει πολύ περισσότερο από το μηδαμινό 10% το οποίο θα πάρει αν εκποιήσει τα πάντα όλα. Αν δεν υπάρχει το business plan και δεν μπορεί να κατοχυρωθεί ότι αυτό είναι εφικτό, φυσικά θα προχωρήσει στη διαδικασία της πτώχευσης. Αν, λοιπόν, δεν έχει ολοκληρωθεί αυτή η διαδικασία, θα πρέπει να υπάρχει ο κατάλληλος χρόνος, ώστε να συνεχίσουμε μέχρι να βγει το συμπέρασμα, το οποίο έτσι θα εξασφαλίσει το δημόσιο συμφέρον.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Εισερχόμαστε στη συζήτηση της πρώτης με αριθμό 2152/29-12-2015 ερώτησης του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη ρύθμιση των δανείων του Οργανισμού Εργατικής Κατοικίας και του Ταμείου Παρακαταθηκών και Δανείων.

Τον λόγο έχει ο κ. Κεγκέρογλου για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, θα ασχοληθώ μόνο με το κομμάτι των δανείων από το ΟΕΚ, γιατί προφανώς το θέμα που έχει να κάνει με το Ταμείο Παρακαταθηκών και Δανείων είναι του Υπουργείου Οικονομικών. Ήταν, όμως, γραπτή η ερώτηση, η οποία μετατράπηκε σε επίκαιρη, λόγω του ότι δεν απαντήθηκε από το Υπουργείο Οικονομικών αλλά και από εσάς βέβαια.

Ασχολούμαστε, λοιπόν, μόνο με τα δάνεια του ΟΕΚ σήμερα, ο οποίος διαχρονικά έχει χορηγήσει από το δικό του στεγαστικό κεφάλαιο χιλιάδες δάνεια είτε για μικροεπισκευές είτε για ανέγερση κατοικίας είτε για αγορά κατοικίας είτε για δάνεια και για την αποπληρωμή κατοικιών οι οποίες παραχωρήθηκαν από το στεγαστικό πρόγραμμα του ΟΕΚ. Έχουμε και τα δάνεια που έχουν να κάνουν με το επιδοτούμενο επιτόκιο που χορηγήθηκαν από τις τράπεζες.

Υπάρχει ένα σύνολο δανείων, λοιπόν, τα οποία αφορούν δεκάδες χιλιάδες οικογένειες στον τόπο μας. Μετά τη ρύθμιση που νομοθετήθηκε το 2011 και υλοποιήθηκε -αν θυμάμαι καλά- μέσα στο 2012, τα πράγματα έχουν δυσκολέψει. Άνθρωποι οι οποίοι τότε μπορούσαν να πληρώνουν στη συνέχεια κατέστησαν ληξιπρόθεσμοι.

Πιστεύω ότι σήμερα, το 2016, τέσσερα χρόνια μετά είναι αναγκαίο να υπάρξει νέα νομοθετική πρωτοβουλία στα πρότυπα πιθανόν της παλιάς, βελτιωμένη αν θέλετε, ούτως ώστε να ανταποκρίνεται και στις σημερινές συνθήκες και στα νέα προβλήματα, τα οποία έχουν προκύψει. Χρειάζεται, όμως, νομοθετική ρύθμιση, προκειμένου να ρυθμιστούν όλα αυτά τα δάνεια, τα οποία, όπως σας είπα, αποτελούν μια πολύ μεγάλη γκάμα και έχουν πολλές διαφοροποιήσεις, διότι είτε είναι από κεφάλαιο του ΟΕΚ είτε από κεφάλαια τραπεζών με την εγγύηση του ΟΕΚ.

Θα ήθελα να ξέρω εάν σκοπεύετε να προβείτε σε νομοθετική πρωτοβουλία για να δοθεί η δυνατότητα ρύθμισης σε αυτά τα δάνεια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Κεγκέρογλου, σας ευχαριστώ πολύ για την ερώτησή σας, διότι το θέμα, πράγματι, είναι πολύ σημαντικό και αφορά δεκάδες χιλιάδες δικαιούχους του πρώην Οργανισμού Εργατικής Κατοικίας.

Όπως με ενημέρωσε η διοίκηση του ΟΑΕΔ, συνολικά έχουν εκδοθεί από τον ΟΕΚ ογδόντα οκτώ χιλιάδες δάνεια συνολικού ύψους 1,5 δισεκατομμυρίου ευρώ. Από αυτά, τα πενήντα δύο χιλιάδες δάνεια δεν εξυπηρετούνται σήμερα.

Τα δάνεια, λοιπόν, χωρίζονται σε δύο κατηγορίες. Πρώτη κατηγορία, είναι τα δάνεια από κεφάλαια τραπεζών για ανέγερση κατοικίας με επιδότηση του επιτοκίου, όπως γνωρίζετε. Σε αυτά έχει δοθεί η δυνατότητα παράτασης του χρόνου αποπληρωμής, σύμφωνα με το άρθρο 55 του ν. 4305/2014.

Το άρθρο ορίζει, ότι τα δάνεια που έλαβαν οι δικαιούχοι από πιστωτικά ιδρύματα με επιδότηση επιτοκίου αποκλειστικά από τον πρώην ΟΕΚ επιμηκύνονται, υπό τον όρο ότι οι δικαιούχοι δεν έχουν υπερβεί τους έξι μήνες που δεν έχουν πληρώσει. Αυτό, όπως ξέρετε, έχει ανανεωθεί μέσα στο 2015 άλλες δύο φορές.

Η δεύτερη κατηγορία, είναι δάνεια από ίδια κεφάλαια για αποπεράτωση, επέκταση και επισκευές, όπως αναφέρατε.

Για την πρώτη κατηγορία δανείων η ισχύς του άρθρου 55 θα παραταθεί και το 2016. Θα επανέλθω για τη συνολική άποψη που υπάρχει στο Υπουργείο Εργασίας αυτή τη στιγμή αλλά απλώς να σας ενημερώσω ότι η παράταση θα δοθεί και για το 2016.

Έρχομαι στη δεύτερη κατηγορία, στον χρόνο κατάργησης των οργανισμών. Με αφορμή ανάλογα αιτήματα έχει μελετηθεί- όπως γνωρίζετε γιατί ήσασταν στο Υπουργείο Εργασίας- διεξοδικά και επανειλημμένως το ζήτημα της δυνατότητας παροχής διευκολύνσεως προς τους δανειολήπτες του πρώην ΟΕΚ και έχουν πραγματοποιηθεί πολλές συναντήσεις μεταξύ αρμόδιων υπηρεσιών κ.λπ..

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Με το ισχύον νομοθετικό πλαίσιο, όπως σωστά επισημάνατε, δεν είναι δυνατόν να ικανοποιηθούν όλα τα αιτήματα, γιατί είναι πολλές διαφορετικές κατηγορίες. Έχει αναλάβει ο ΟΑΕΔ και το Υπουργείο μας μια πρωτοβουλία και μέχρι τα τέλη Μαρτίου θα είμαστε έτοιμοι, ώστε ο Υπουργός Εργασίας να αναγγείλει ποια θα είναι η συνολική επέμβαση-παρέμβαση που θα γίνει για την εξυπηρέτηση και για την διευθέτηση όλων αυτών των προβλημάτων που υπάρχουν.

Επιφυλάσσομαι, λοιπόν, να σας απαντήσω για τα επόμενα βήματα και να ζητήσω χρόνο μέχρι το τέλος Μαρτίου, όπου θα παρουσιάσει ο κ. Κατρούγκαλος τον συνολικό σχεδιασμό.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Για τα δάνεια με επιδοτούμενο επιτόκιο, πράγματι με τη ρύθμιση του άρθρου 55 του ν. 4305/2014 δόθηκε λύση και η παράταση προκειμένου να υπάρξει και για το 2016 η δυνατότητα ένταξης στις προβλέψεις του άρθρου 55 είναι θετική.

Από εκεί και πέρα, έχουμε δεκάδες χιλιάδες οικογένειες που έχουν να κάνουν κυρίως με το δημόσιο. Εδώ δεν ισχύει για τα περισσότερα δάνεια που είναι από κεφάλαια του ΟΕΚ αυτό το οποίο πολλοί Υπουργοί πολλών κυβερνήσεων έχουν επικαλεστεί: «Μα οι τράπεζες δεν θέλουν, δεν συμφωνούν, δεν συναινούν». Αυτό εδώ δεν ισχύει. Είναι μια απλή ρύθμιση του να δοθεί νέα δυνατότητα ένταξης σύμφωνα με όλες τις παραγράφους του άρθρου 19 του ν. 4019/11.

Τι προβλέπουν αυτές οι διατάξεις του ν. 4019, που αφορά την κοινωνική οικονομία, την κοινωνική επιχειρηματικότητα, αλλά μέσα εκεί μπήκε η ρύθμιση τότε και για την οποία ρύθμιση είχα συμβάλει στην επεξεργασία της; Δίνεται η δυνατότητα και εφάπαξ πληρωμής γι’ αυτούς που έχουν και της ρύθμισης γι’ αυτούς που δεν έχουν. Και το δημόσιο μπορεί να εισπράξει χρήματα, εν προκειμένω ο ΟΑΕΔ και οι άνθρωποι οι οποίοι είναι εγκλωβισμένοι δεν μπορούν να έχουν παραχωρητήριο οριστικό για τα σπίτια τους, για να έχουν την ιδιοκτησία, να μπορούν να απεγκλωβιστούν.

Άρα, λοιπόν, θεωρώ ότι δεν χρειάζεται πολύς σχεδιασμός. Μια δυνατότητα νέας ένταξης σε ρύθμιση χρειάζεται με μια απλή νομοθετική πρωτοβουλία. Δεν χρειάζεται πολύπλοκος σχεδιασμός γι’ αυτό το πράγμα. Είναι η δυνατότητα να ξαναλειτουργήσει το άρθρο 19 του ν. 4019. Απλά πράγματα.

Και, βεβαίως, μέσα σε αυτό το άρθρο είναι και μια εξουσιοδοτική διάταξη προς τον Υπουργό Εργασίας, η οποία ίσως πρέπει να είναι ΚΥΑ και όχι υπουργική απόφαση, για να περιλαμβάνει και τον Υπουργό Οικονομικών ή και τον Υπουργό Οικονομίας που έχει να κάνει με τις τράπεζες, για τον τρόπο ρύθμισης των δανείων που είναι με κεφάλαια των τραπεζών, αλλά με την εγγύηση του πρώην ΟΕΚ, του δημοσίου ουσιαστικά, του ΟΑΕΔ.

Άρα, λοιπόν, φέρτε αυτή τη ρύθμιση, διότι τα προβλήματα τρέχουν. Δεν χρειάζεται μεγαλόπνοο σχέδιο. Τρεις σειρές είναι η ρύθμιση. Αν θέλετε, μπορούμε να συμβάλουμε κι εμείς σε αυτό. Θέλουμε, όμως, να μας πείτε τι πρόθεση έχετε για τον χρόνο που μπορείτε να δώσετε λύση και γι’ αυτούς τους ανθρώπους.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε τον λόγο για τρία λεπτά.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Όπως είπα, το χρονικό διάστημα που έχουμε μπροστά μας είναι πολύ σύντομο. Είμαστε σχεδόν στα μέσα Φεβρουαρίου. Μέσα σε ενάμιση μήνα -το πολύ- θα έχουμε καταθέσει τη συνολική πρόταση και με πολύ μεγάλη χαρά θα έρθω εγώ προσωπικά σε επικοινωνία μαζί σας για να συζητήσουμε επιμέρους θέματα.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν πάμε στην τελευταία σημερινή ερώτηση, που είναι επίσης του συναδέλφου κ. Βασιλείου Κεγκέρογλου, σας ενημερώνω για τα εξής:

Η έβδομη με αριθμό 455/26-1-2016 επίκαιρη ερώτηση δεύτερου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την ανάγκη εξαίρεσης του Ευβοϊκού Κόλπου από την εφαρμογή της απόφασης του Υπουργείου που επιτρέπει την αλιεία με το εργαλείο της Βιντζότρατας, αναβάλλεται λόγω κωλύματος του Υπουργού.

Για την ίδια αιτιολογία αναβάλλεται η όγδοη με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου – Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η Κυβέρνηση ΣΥΡΙΖΑ-ΑΝΕΛ στα χρεοκοπημένα κόμματα».

Επίσης, η ενδέκατη με αριθμό 385/12-1-2016 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα προβλήματα των εργαζομένων στον όμιλο «EUROMEDICA», δεν συζητείται λόγω κωλύματος του Υπουργού.

Η δωδέκατη με αριθμό 426/19-1-2016 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη  προς τον Υπουργό  Εσωτερικών και ΔιοικητικήςΑνασυγκρότησης,σχετικά με την άμεση επαναλειτουργία του εργοστασίου ανακύκλωσης στο Ηράκλειο Κρήτης και την επαναπρόσληψη των εργαζομένων από την εταιρεία «WASTE SOLUTIONS», δεν συζητείται λόγω κωλύματος του Υπουργού.

Τέλος, η δεύτερη με αριθμό 1730/8-12-2015 ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Οικονομικών, σχετικά με τις προμήθειες των τραπεζών στις μεταφορές χρημάτων και στη χρήση καρτών, δεν συζητείται λόγω κωλύματος του Υπουργού.

Είναι ο μόνος αποδεδειγμένα δικαιολογημένα απών, γιατί βρίσκεται στο εξωτερικό.

Εισερχόμαστε στην τελευταία ερώτηση, την πέμπτη με αριθμό 468/1-2-2016 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ.Βασιλείου Κεγκέρογλουπρος τον ΥπουργόΟικονομίας, Ανάπτυξης και Τουρισμού,σχετικά με τη λήψη μέτρων για τις καθυστερήσεις πληρωμών μεταξύ των παραγωγών νωπών τροφίμων και ευπαθών προϊόντων και μεσαίων επιχειρήσεων ή αλυσίδων καταστημάτων λιανικής πώλησης.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως θα γνωρίζετε, σε περιόδους κρίσης και ιδιαίτερα σε περιόδους που υπάρχει έντονος ανταγωνισμός, οι ισχυροί της αγοράς επιβάλλουν κανόνες πέρα από τον νόμο στους αδύναμους της αγοράς.

Εν προκειμένω -και σε σχέση με την ερώτηση- οι παραγωγοί, οι μεταποιητές και αυτοί που προωθούν τα προϊόντα, έμποροι ή δίκτυα, είναι σε αδύναμη θέση σε σχέση με αυτούς που τα διαθέτουν στην αγορά, είτε είναι μεγάλες αλυσίδες είτε είναι ευρωπαϊκά και διεθνή δίκτυα.

Αντιλαμβανόμενη η Ευρωπαϊκή Ένωση αυτό το πρόβλημα προφανώς, με την οδηγία 211/7 ήρθε να κανονικοποιήσει τα πράγματα και να βάλει μια τάξη ως προς την πληρωμή των προϊόντων. Αυτή την οδηγία την έχουμε ενσωματώσει στο Εθνικό Δίκαιο και βεβαίως προβλέπει, εκτός από τις πληρωμές του δημοσίου, που πρέπει να είναι μέσα σε τριάντα έως εξήντα ημέρες και για τις αλυσίδες λιανικής πώλησης, για παράδειγμα τροφίμων, ότι θα πρέπει να πληρώνουν μέσα σε εξήντα ημερολογιακά ημέρες.

Δίνεται η δυνατότητα για ιδιαίτερες συμβάσεις, οι οποίες όμως δεν πρέπει να αποτελούν καταχρηστική εφαρμογή της εξαίρεσης και της δυνατότητας αυτής. Όντας ισχυροί παίχτες οι μεγάλες αλυσίδες δεν μπορούν καταχρηστικά να αξιοποιούν αυτή τη δυνατότητα ιδιαίτερων συμφωνιών και να μην τηρούν αυτά τα διαστήματα ή εν πάση περιπτώσει λογικά και εύλογα διαστήματα κοντά σε αυτά, ιδιαίτερα όταν αφορούν ευπαθή προϊόντα.Και ο λόγος είναι συγκεκριμένος. Η αλυσίδα εισπράττει τοις μετρητοίς. Δεν μπορεί να πληρώνει –αν πληρώνει- σε τρεις, τέσσερις και πέντε μήνες.

Αυτό, λοιπόν, θα πρέπει να το δούμε, πώς παρεμβαίνουμε ως πολιτεία που θέλει να βάλει κανόνες και ιδιαίτερα προστασίας των παραγωγών σε περιόδους κρίσης. Γι’ αυτό σας κάνουμε αυτή την ερώτηση, για να δούμε τι σκέψεις έχετε επ’ αυτού, πώς σκέφτεστε να αντιμετωπίσετε το πρόβλημα το οποίο έχει προκύψει.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Πριν δώσω τον λόγο στον κ. Σταθάκη, παρακαλώ τις Γραμματείες των Κοινοβουλευτικών Ομάδων των κομμάτων να ενημερώσουν τους Κοινοβουλευτικούς Εκπροσώπους τους, τους εισηγητές και τους ειδικούς αγορητές να προσέλθουν στην Ολομέλεια. Τελειώνουμε και θα ξεκινήσουμε αμέσως την κανονική διαδικασία.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Κύριε Κεγκέρογλου, να σας θυμίσω ότι το θεσμικό πλαίσιο υπάρχει, είναι η ενσωμάτωση της οδηγίας της Ευρωπαϊκής Ένωσης, την οποία αναφέρατε. Άρα, το πλαίσιο υπάρχει.

Το δημόσιο, οι δημόσιες αρχές πρέπει να πληρώνουν για αγαθά και υπηρεσίες που προμηθεύονται εντός τριάντα ημερών και σε εξαιρετικές περιπτώσεις εντός εξήντα ημερών. Οι επιχειρήσεις οφείλουν πλέον να εξοφλούν τα τιμολόγιά τους εντός εξήντα ημερολογιακών ημερών. Οι επιχειρήσεις δικαιούνται να ζητούν αυτομάτως τόκους υπερημερίας για καθυστερημένες πληρωμές, ενώ επίσης μπορούν να λαμβάνουν αυτομάτως ένα ελάχιστο καθορισμένο ποσό ύψους 40 ευρώ ως αποζημίωση για τις δαπάνες είσπραξης. Το νόμιμο επιτόκιο για τους τόκους υπερημερίας είναι επίσης προσδιορισμένο, 8% σε ετήσια βάση, πάνω από το επιτόκιο αναφοράς της Ευρωπαϊκής Κεντρικής Τράπεζας.

Από εκεί και πέρα, νομίζω ότι μιλάμε για συμφωνία-σύναψη ιδιωτικών συμφωνητικών business to business. Άρα, εμπίπτει απολύτως –στο 100%- στο Εμπορικό Δίκαιο και αυτές οι διαφορές επιλύονται εντός του, ως γνωστόν, εφόσον δεν τηρείται το θεσμικό πλαίσιο που προανέφερα στα αστικά δικαστήρια, όπως προβλέπεται από τον ισχύοντα νόμο.

Η ερώτησή σας διατυπώνει σκέψεις οι οποίες προέρχονται από τον Σύνδεσμο Ελληνικών Βιομηχανιών Επεξεργασίας Κρέατος, ο οποίος έχει συγκεκριμένες σκέψεις για το πώς μπορεί να επιλυθεί το θέμα των καθυστερήσεων. Επαναλαμβάνω ότι το θεσμικό πλαίσιο υπάρχει.

Από εκεί και πέρα, υπάρχουν πρακτικές οι οποίες μπορούν να υπερβαίνουν αυτά τα όρια. Μπορούν να υπάρχουν αθέμιτες εμπορικές πρακτικές, οι οποίες σε περίπτωση που θίγουν θέματα ίσης αντιμετώπισης ή ανταγωνισμού εξετάζονται από την Επιτροπή Ανταγωνισμού, σε περίπτωση που υπάρχουν καταχρηστικές εμπορικές πρακτικές υπάρχει το θεσμικό πλαίσιο για να παρεμβαίνει το δημόσιο.

Επανέρχομαι, όμως, στην ερώτησή σας. Η ερώτησή σας επικεντρώνεται στην αναφορά και στον τρόπο επίλυσης, όπως τον προτείνει ο Σύνδεσμος Ελληνικών Βιομηχανιών Επεξεργασίας Κρέατος.

Επιτρέψτε μου να αναφέρω τι προτείνει ο συγκεκριμένος σύνδεσμος: Προτείνει, πρώτον, αυτόματη ακύρωση της σύμβασης, αν υπάρχει καθυστέρηση πληρωμής. Νομίζω ότι δεν μπορεί να νομοθετηθεί τέτοια σκέψη. Προτείνει, δεύτερον, να υπάρχουν διοικητικές κυρώσεις σε περίπτωση καθυστέρησης από την πλευρά του κράτους προς μία πλευρά από τις δύο που έχουν υπογράψει ιδιωτικό συμφωνητικό. Ούτε αυτό νομίζω ότι είναι λογική πρακτική. Επαναλαμβάνω ότι η λογική πρακτική υπάρχει στο θεσμικό πλαίσιο. Είναι ένας μηχανισμός προσαυξήσεων των χρεών. Σε αυτή την περίπτωση είναι μάλλον δυσεπίλυτο θέμα, όποτε υπάρχει τέτοια καθυστέρηση, να παρεμβαίνει με διοικητικές κυρώσεις το δημόσιο.

Συνεπώς στο συγκεκριμένο θέμα δεν υιοθετούμε αυτές τις απόψεις του συγκεκριμένου συνδέσμου. Νομίζω ότι υπάρχει το θεσμικό πλαίσιο. Σε περίπτωση που υπάρχουν μεγάλες παραβιάσεις, υπάρχουν τρόποι αντιμετώπισής τους.

Η πραγματικότητα, όπως ξέρουμε, σε μία δύσκολη οικονομική συγκυρία με μία σημαντική κρίση ρευστότητας που αντιμετωπίζει η ελληνική οικονομία τα τελευταία τέσσερα ή πέντε χρόνια, προφανώς δημιουργεί και ένα σύστημα το οποίο δεν τηρεί αυτές τις προθεσμίες στο 100% και το πλαίσιο του νόμου.

Αυτός είναι τρόπος με τον οποίον, όπως υπονοήσατε, στις ιδιωτικές συμβάσεις που συνάπτονται ανάμεσα στις δύο πλευρές, ειδικά για τις αλυσίδες μαζικής πώλησης αυτών των αγαθών, προδιαγράφεται εντός της σύμβασης ένα λίγο πιο ελαστικό πλαίσιο, το οποίο, όμως, αποτελεί 100% πλαίσιο αυστηρά ιδιωτικών συμβάσεων ανάμεσα σε δύο επιχειρήσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, πράγματι σας έχουμε καταθέσει εγώ και ο συνάδελφος o κ. Τζελέπης, το έγγραφο του Συνδέσμου Μεταποιητών Κρέατος και αυτό έχει την εξής ιδιαίτερη αξία: Αναφερόμαστε στα ευπαθή προϊόντα και στα προϊόντα μικρής διάρκειας.

Το θεσμικό πλαίσιο το οποίο έχει ενσωματώσει και την οδηγία της Ευρωπαϊκής Ένωσης θα πρέπει κατά την άποψή μας να συμπληρωθεί, να τροποποιηθεί, να βελτιωθεί –όποια φράση θέλετε, διαλέξτε- και να προβλέπει την ιδιαίτερη μεταχείριση και την προστασία των παραγωγών, που έχουν να κάνουν με ευπαθή προϊόντα. Αυτό είναι το αίτημα.

Δεν μπορεί τα μακράς διάρκειας προϊόντα να είναι στην ίδια μοίρα με τα ευπαθή και μικρής διάρκειας. Αυτό το έχει δείξει η πορεία εφαρμογής τού μέχρι τώρα θεσμικού πλαισίου. Αξιολογώντας τη μέχρι τώρα εφαρμογή του ζητάμε αυτήν την παρέμβαση. Τη ζητάμε συγκεκριμένα. Δεν μπορεί να «νίπτει τας χείρας του» ο Υπουργός Οικονομίας, γιατί είναι σαν να μας λέτε ότι από τη στιγμή που η Ευρώπη καθόρισε το πλαίσιο, τα πράγματα θα λειτουργήσουν μόνα τους στην αγορά. Κάπως έτσι μας το είπατε.

Αν είναι διαφορετικά και εάν σκέφτεστε όπως σκέφτονται άλλοι Υπουργοί της ίδιας Κυβέρνησης, ότι θα κάνουν κρατική παρέμβαση, παραδείγματος χάριν ακόμα και στον αριθμό των καναλιών, και ότι θα μας πουν και ποιο είναι βιώσιμο ή όχι, αν σκέφτεστε όπως ο άλλος Υπουργός που έρχεται να κρατικοποιήσει τώρα το θέμα των χρεών και του Μεγάρου Μουσικής, θα πρέπει να μας δώσετε και μια λύση για τους αδύναμους παραγωγούς, κύριε Υπουργέ. Δεν μπορείτε να «νίπτετε τας χείρας», δεν μπορεί να εφαρμόζετε δεξιά πολιτική εσείς προσωπικά στο θέμα αυτό λέγοντας ότι η αγορά αυτορρυθμίζεται.

Γελάτε, κύριε Σταθάκη. Με τα χάλια σας γελάτε; Δεκτόν. Ακούστε, δεν μπορεί να μας λέτε «αυτορρυθμίζεται η αγορά» και να αφήνετε στο έλεος των αλυσίδων τους παραγωγούς. Το καταλάβατε; Εάν δεν το έχετε καταλάβει, θα πρέπει να απαντήσετε στους χιλιάδες παραγωγούς και μεταποιητές, που σήμερα είναι με σφραγισμένες επιταγές μεγάλης αλυσίδας στα χέρια, απλήρωτες, γιατί διευκολύνθηκαν μέσα από το θεσμικό πλαίσιο να πληρώνουν, υποτίθεται, στους τρεις και τέσσερις και πέντε μήνες και όταν μεγάλωσε αυτό το διάστημα, ενώ αυτοί εισέπρατταν μετρητοίς ως αλυσίδες, φόρεσαν και στραβά το καπέλο και έφυγαν.

Ε, όχι! Ο Υπουργός Οικονομίας μιας κυβέρνησης, που είναι αρμόδιος για την εποπτεία του εμπορίου και της αγοράς, θα πρέπει να επανεξετάζει και τους κανόνες όποτε αυτοί δεν καλύπτουν, ανάλογα με τις συνθήκες που διαμορφώνονται, την προστασία την απαραίτητη για τον μικρό παραγωγό, τον μεταποιητή.

Και ήταν έντεχνη η αναφορά σας ότι δήθεν «η βιομηχανία –το τόνισε, κύριε Πρόεδρε- κρέατος έκανε αυτήν την πρόταση και εμείς δεν την αποδεχόμαστε». Αντίσταση στην βιομηχανία ο κ. Σταθάκης! Όχι, κύριε Σταθάκη. Μιλάμε για τους παραγωγούς οπωροκηπευτικών, αυτούς που παράγουν ντομάτα στην Κουντούρα, στην Άρδη, στην Ψαρή Φοράδα, στην Ιεράπετρα ευπαθή προϊόντα, αυτούς που κάνουν μεταποίηση κρέατος, αυτούς που είναι στο έλεος των αλυσίδων και εσείς δεν κάνετε τίποτα παρά μόνο να γελάτε.

Ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταθάκη, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Δεν θα ακολουθήσω το πολιτικό παραλήρημα που μόλις άκουσα. Εδώ υποτίθεται ότι ήρθαμε να συζητήσουμε μια συγκεκριμένη πρόταση. Δεν ήρθαμε να μιλήσουμε ούτε για τους παραγωγούς της Κουντούρας ούτε για κανέναν άλλον. Δεν βλέπω καμμία αναφορά σε αυτούς στην ερώτησή σας. Ούτε κάνω αντιστασιακό αγώνα κατά των βιομηχάνων κρέατος.

Δεν είναι αυτό το θέμα που συζητάμε. Το θέμα που συζητάμε -και για το οποίο περιμένω ακόμα την πρότασή σας- είναι ποια είναι η συγκεκριμένη παρέμβαση σε ένα θεσμικό πλαίσιο που προβλέπει εξήντα ημέρες και τόκους υπερημερίας από τούδε και στο εξής.

Δεύτερον, μπορείτε να μου πείτε, με βάση τα δεδομένα –που δεν αναφέρεται κανένα δεδομένο μέσα- αν υπάρχουν συμβάσεις για τα ευπαθή προϊόντα πέραν των εξήντα ημερών; Έχετε κάποια ένδειξη ότι οι συμβάσεις που υπογράφονται, τα ιδιωτικά συμφωνητικά για τα ευπαθή προϊόντα, προβλέπουν αποπληρωμή σε εννέα μήνες; Φέρτε μας ένα στατιστικό στοιχείο που να λέει ότι υπάρχει μία διάσταση...

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας παρακαλώ!

**ΠΡΟΕΔΡΕΥΩΝ (Νικήτας Κακλαμάνης):** Αφήστε να ολοκληρώσει.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Αν τίθεται το θέμα για να το λύσουμε, πρέπει να είναι κατανοητό από όλες τις πλευρές. Από εκεί και πέρα, καταλαβαίνετε ότι δεν μπορώ να διολισθήσω σε αυτήν την αντιπαράθεση και τη δημαγωγία περί δεξιού Yπουργού, αριστερής δικής σας ταυτότητας κ.λπ.. Θα μου επιτρέψετε να μην σας απαντήσω σε αυτά.

Όταν αποκτήσετε συγκεκριμένη άποψη για το συγκεκριμένο θέμα και μου προσκομίσετε κάτι πέρα από το αίτημα του συνδέσμου -το οποίο εσείς προσκομίσατε και σας απάντησα ευθέως ότι τα δύο αιτήματα που διατυπώνουν δεν τα αποδέχεται η Κυβέρνηση- τότε θα είμαστε εδώ να συνεχίσουμε τον διάλογο, ελπίζω σε καλύτερο επίπεδο.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Διαπιστώνεται η απαρτία η οποία χρειάζεται.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184)».

Θέλω να ενημερώσω τους συναδέλφους ότι η Διάσκεψη των Προέδρων αποφάσισε ομόφωνα, στη συνεδρίαση της 9 Φεβρουαρίου 2016, η συζήτηση του νομοσχεδίου να γίνει σε μία έως δύο συνεδριάσεις. Η δεύτερη συνεδρίαση θα εξαρτηθεί από το εάν θα έχουμε τελειώσει μέχρι τις 17.30΄. Αν όχι, τότε η Ολομέλεια της Βουλής θα καθορίσει την επόμενη συνεδρίαση.

Πρώτον, προτείνω η συζήτηση να γίνει ενιαία. Δεύτερον, προκειμένου να καταβληθεί προσπάθεια να τελειώσουμε μέχρι τις 17.30΄, προτείνω ο χρόνος ομιλίας των εισηγητών και των ειδικών αγορητών να είναι δώδεκα λεπτά αντί για δεκαπέντε, του αρμοδίου Αναπληρωτή Υπουργού Οικονομικών κ. Αλεξιάδη –που θα είναι ο μόνος από το Υπουργείο Οικονομικών που θα είναι εδώ, γιατί οι άλλοι λείπουν στο εξωτερικό- να είναι δεκαπέντε λεπτά, του Υπουργού Υγείας δώδεκα λεπτά και των υπολοίπων Υπουργών οκτώ λεπτά, των Κοινοβουλευτικών Εκπροσώπων δέκα λεπτά και ανάλογα με το πόσοι ομιλητές θα εγγραφούν, να δούμε και τον χρόνο των ομιλητών. Αν δεν είναι πολλοί, ο χρόνος ομιλίας τους θα είναι επτά λεπτά. Αν έχουμε κατορθώσει να λήξουμε τη συζήτηση στις 17.00΄, καλώς, διαφορετικά θα αποφασίσει η Ολομέλεια της Βουλής επί της δεύτερης ημέρας συνεδρίασης.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, ενημερώσατε το Σώμα και σωστά, ότι η Διάσκεψη των Προέδρων αποφάσισε για μία με δύο συνεδριάσεις, μετά από ενημέρωση που έκανε και ο Πρόεδρος της Επιτροπής ότι η συζήτηση στην επιτροπή των δύο πράξεων νομοθετικού περιεχομένου κράτησε γύρω στις επτά με οκτώ ώρες. Κατά συνέπεια δεν μπορεί να διεξαχθεί σε λιγότερες ώρες στην Ολομέλεια.

Θέλω να σας ενημερώσω, κύριε Πρόεδρε, ότι έθεσα θέμα στους παριστάμενους Υπουργούς, κατά τη διάρκεια της συνεδρίασης της Επιτροπής Οικονομικών, ώστε να ενημερώσουν την επιτροπή αν πρόκειται να καταθέσουν τροπολογίες.

Και ναι μεν στην αρχή είπαν ότι δεν προτίθενται να καταθέσουν τροπολογίες αλλά στη συνέχεια ο κ. Τσακαλώτος μάς είπε ότι ενδεχομένως να κατατεθεί τροπολογία που θα αφορά το Μέγαρο Μουσικής. Τον παρακάλεσα, λοιπόν, να καταθέσουν τις τροπολογίες στην επιτροπή, ώστε να μπορέσουμε να κάνουμε αναλυτική συζήτηση και να καλέσουμε και τους φορείς.

Όπως ξέρετε, κύριε Πρόεδρε, έχουν κατατεθεί δύο σημαντικές τροπολογίες.

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά μη μου τρώτε τον χρόνο. Αυτό δεν είναι για εδώ.

**ΓΙΑΝΝΗΣ ΚΟΥΤΣΟΥΚΟΣ:** Είναι για τη διαδικασία, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ναι, δεν είναι για εδώ. Έπρεπε ως κόμμα να το θέσετε ως θέμα στη Διάσκεψη των Προέδρων.

**ΓΙΑΝΝΗΣ ΚΟΥΤΣΟΥΚΟΣ:** Ναι, αλλά ακούστε με, για να ολοκληρώσω τη διαδικαστική μου πρόταση.

Η Κυβέρνηση, λοιπόν, μεθόδευσε να φέρει τις τροπολογίες χωρίς να τις συζητήσουμε στην επιτροπή και χωρίς να έχουμε τη δυνατότητα να καλέσουμε τους φορείς. Είχα πει ότι εγώ εν προκειμένω ήθελα να καλέσω τη διοίκηση του Μεγάρου.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, κύριε Κουτσούκο, καταλήξτε στην πρότασή σας.

**ΓΙΑΝΝΗΣ ΚΟΥΤΣΟΥΚΟΣ:** Καταλήγω, κύριε Πρόεδρε, και λέω: Επειδή μπορούμε να πάμε σε δύο συνεδριάσεις, εμένα δεν μου αρκούν δώδεκα λεπτά για πενήντα δύο άρθρα των δύο πράξεων νομοθετικού περιεχομένου και για δύο σημαντικές τροπολογίες. Θέλω δεκαπέντε λεπτά τουλάχιστον για τις τροπολογίες, γιατί θεωρώ σοβαρό το ζήτημα της κρατικοποίησης του Μεγάρου Μουσικής!

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς αυτό το αποφασίζει η Ολομέλεια και δεν νομίζω ότι το πρόβλημα είναι τα δύο λεπτά, γιατί δύο λεπτά είναι η μείωση των ειδικών αγορητών.

**ΓΙΑΝΝΗΣ ΚΟΥΤΣΟΥΚΟΣ:** Δεν καταλάβατε τι είπα. Είπα ξεχωριστά τα άρθρα και οι τροπολογίες. Αυτό είπα.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό. Αφήστε τις τροπολογίες. Δεν τοποθετήθηκα επί των τροπολογιών. Γι’ αυτό είπα στον κ. Σταθάκη να μείνει ένα λεπτό που τον χρειάζομαι για τη συγκεκριμένη τροπολογία.

Κύριε Υπουργέ, επειδή υπάρχει ενδεχόμενο η συζήτηση, αφού έχετε καταθέσει την τροπολογία επί των ΠΝΠ, να μην λήξει στις 17.00΄, οι τρόποι είναι δύο: Αν θέλετε, να την καταθέσετε στο απογευματινό όπου θα λήξει το βράδυ η συζήτηση επ’ αυτού -επειδή νομίζω υπάρχει προθεσμία- διότι διαφορετικά μπορεί να πάμε σε δεύτερη συνεδρίαση και να είναι εκτός της προθεσμίας μια τροπολογία που διαισθάνομαι ότι μάλλον θα τύχει ευρύτερης αποδοχής.

Κατόπιν τούτου, πείτε μου τι θέλετε. Όταν θα έρθετε πίσω να την αναπτύξετε και να μείνει εδώ με τον κίνδυνο που σας είπα ή μήπως προτιμάτε να την καταθέσετε στο απογευματινό σχέδιο νόμου που αργά το βράδυ, ό,τι ώρα και να είναι, θα λήξει η συνεδρίαση, για να ελαφρύνουμε ήδη το εύλογο παράπονο του συναδέλφου;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να έχουμε τη δυνατότητα, όμως, να μιλήσουμε το βράδυ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Το βράδυ είναι μέχρι όσο πάει.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα ακολουθήσω τη συμβουλή σας και σας ευχαριστώ πολύ. Επειδή υπάρχει προθεσμία για 15 Φεβρουαρίου, θα προτιμήσω να κατατεθεί για το βράδυ.

**ΠΡΟΕΔΡΕΥΩΝ (Νικήτας Κακλαμάνης):** Σε ό,τι αφορά την τροπολογία του κ. Σταθάκη στη συγκεκριμένη συνεδρίαση, δεν υπάρχει θέμα. Σε ό,τι αφορά, κύριε Κουτσούκο, την άλλη τροπολογία, θα κάνω συνεννόηση με τον Πρόεδρο της Βουλής και θα ενημερωθείτε κατά τη διάρκεια της συζήτησης. Αναφέρομαι σε αυτή που αφορά το Μέγαρο Μουσικής.

Επομένως ας ξεκινήσουμε για να δούμε και πόσοι συνάδελφοι θα εγγραφούν. Σας λέω ότι δεν θα μιλήσουν από τον κατάλογο που μου έχει δοθεί δεκαπέντε Υπουργοί. Θα είναι εννέα και όπως είδατε, τους πετσόκοψα τον χρόνο. Από δεκαοκτώ λεπτά πήγαν στα οκτώ. Επομένως ας ξεκινήσουμε και βλέπουμε.

**ΧΡΗΣΤΟΣ ΠΑΠΠΑΣ:** Κύριε Πρόεδρε, τον λόγο για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παππά, ορίστε.

**ΧΡΗΣΤΟΣ ΠΑΠΠΑΣ:** Κύριε Πρόεδρε, ένα λεπτό θα ήθελα να μιλήσω επί της διαδικασίας και θα ήθελα να κάνω και μια πρόταση προς την Ολομέλεια.

Σήμερα οι Έλληνες και το Πολεμικό μας Ναυτικό θρηνούμε τρεις γενναίους αξιωματικούς που κατέπεσαν με ένα ελικόπτερο Agusta Bell, δηλαδή τεχνολογίας εποχής Βιετνάμ. Είχαμε μια τραγωδία και συγχρόνως έχουμε τις αυξανόμενες τουρκικές προκλήσεις στο Αιγαίο και την αμφισβήτηση της εθνικής μας κυριαρχίας. Επιχειρείται, μέσω του ΝΑΤΟ και διάφορες NOTAM, να αμφισβητηθεί η επιχειρησιακή μας δυνατότητα στον εντοπισμό και τη διάσωση του Agusta Bell και όχι μόνο.

Οι τρεις πεσόντες του Πολεμικού μας Ναυτικού -να τους πούμε επισήμως αγνοουμένους, διότι δεν μπορούν να θεωρηθούν ακόμη πεσόντες, αλλά όλα δείχνουν ότι αυτοί οι άνθρωποι έπεσαν στο καθήκον – είναι ο υποπλοίαρχος και κυβερνήτης του ελικοπτέρου Τουλίτσης Αναστάσιος, ο υποπλοίαρχος και συγκυβερνήτης του ελικοπτέρου Πανανάς Κωνσταντίνος και ο μηχανικός ανθυπασπιστής Ευαγγέλου Ελευθέριος.

Θα πρέπει, λοιπόν, η ελληνική Βουλή, κύριε Πρόεδρε, αν με προσέχετε, παρακαλώ. Κύριε Κακλαμάνη, με προσέχετε; Όχι.

**ΠΡΟΕΔΡΕΥΩΝ (Νικήτας Κακλαμάνης):** Εκφέρατε το συμπέρασμά σας, πάντως.

**ΧΡΗΣΤΟΣ ΠΑΠΠΑΣ:** Ευχαριστώ πολύ.

Θα πρέπει, λοιπόν, η Ολομέλεια της Βουλής, κύριε Πρόεδρε, εμπράκτως να δείξει τη συμπαράστασή της στις οικογένειες των αγνοουμένων (πεσόντων) και τη συμπάθεια και συμπαράστασή της στο Ελληνικό Πολεμικό Ναυτικό.

Συνεπώς προτείνω όσοι, κύριε Πρόεδρε, ταυτίζονται και συμπαθούν τις οικογένειες και νιώθουν συγκλονισμένοι από το σημερινό γεγονός, το οποίο έχει και άλλα αίτια πίσω του, έχει το μνημόνιο, έχει τα ανταλλακτικά κ.λπ.…

**ΠΡΟΕΔΡΕΥΩΝ (Νικήτας Κακλαμάνης):** Ναι, αλλά κλείστε. Είπατε ένα λεπτό.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κάνω αυτή την πρόταση: Να συμφωνήσετε, εάν θέλετε και εσείς σε αυτή την πρόταση και να εγερθούμε, δείχνοντας κατ’ αυτόν τον τρόπο τη συμπαράστασή μας.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Δεν κατάλαβα ακριβώς την πρόταση, κύριε Παππά.

**ΧΡΗΣΤΟΣ ΠΑΠΠΑΣ:** Η πρόταση είναι να εγερθούμε συμβολικά, δείχνοντας τη συμπαράστασή μας στις οικογένειες των αγνοουμένων ή και πεσόντων, όπως και τη συμπάθειά μας και συμπαράστασή μας στο Ελληνικό Πολεμικό Ναυτικό, που θρηνεί σήμερα τρεις γενναίους αξιωματικούς.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, κατ’ αρχάς, νομίζω ότι εκφράζω ως Προεδρείο το σύνολο των πτερύγων σε ό,τι αφορά και τα συλλυπητήρια προς τις οικογένειες των πεσόντων…

**ΧΡΗΣΤΟΣ ΜΑΝΤΑΣ:** Είναι αγνοούμενοι ακόμη!

**ΠΡΟΕΔΡΕΥΩΝ (Νικήτας Κακλαμάνης):** Μη βιάζεστε! Αυτό θα ήταν το καταληκτικό.

Την πλήρη συμπαράστασή μας στις Ένοπλες, γενικά, Δυνάμεις της χώρας και μακάρι να βρεθούν επιζώντες.

**ΧΡΗΣΤΟΣ ΜΑΝΤΑΣ:** Είναι επισήμως ακόμη αγνοούμενοι.

**ΠΡΟΕΔΡΕΥΩΝ (Νικήτας Κακλαμάνης):** Δια τυπικούς λόγους ας περιμένουμε. Μέχρι το βράδυ θα είμαστε εδώ. Μακάρι να μην είναι το άγγελμα θλιβερό και για τους τρεις, για να γίνει και ενός λεπτού σιγή εις μνήμη των πεσόντων.

Επομένως ξεκινούμε την κουβέντα με την εισηγήτρια του ΣΥΡΙΖΑ, την κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, θα ήθελα να ζητήσω και εγώ εισαγωγικά την κατανόησή σας λόγω του όγκου του νομοσχεδίου. Θα προσπαθήσω να τηρήσω το χρονικό πλαίσιο, αλλά θέλω και την κατανόησή σας.

Βρισκόμαστε, λοιπόν, σήμερα εδώ…

**ΠΡΟΕΔΡΕΥΩΝ (Νικήτας Κακλαμάνης):** Μερόπη, άσε τη βοήθεια. Προχωράμε, γιατί, αν πάμε έτσι, κακώς πήραμε την απόφαση.

**ΜΕΡΟΠΗ ΤΖΟΥΦΗ:** Εντάξει, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Και σας λέω ότι ο Πρόεδρος μου είπε ότι η δεύτερη συνεδρίαση θα γίνει αύριο το απόγευμα. Λάβετε τα μέτρα σας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, δεν πήραμε καμμία απόφαση.

**ΜΕΡΟΠΗ ΤΖΟΥΦΗ:** Αγαπητοί Υπουργοί, κυρίες και κύριοι Βουλευτές, βρισκόμαστε σήμερα εδώ, στη συνεδρίαση της Ολομέλειας για να κυρώσουμε τις πράξεις νομοθετικού περιεχομένου της 24ης και 30ής Δεκέμβρη, που βεβαίως περιλαμβάνουν σημαντικές και κατεπείγουσες ρυθμίσεις διαφόρων Υπουργείων.

Όπως επεσήμανα και στην εισήγησή μου στην Επιτροπή Οικονομικών την προηγούμενη Δευτέρα, η Κυβέρνηση αναγκάστηκε να προχωρήσει με τον συγκεκριμένο τρόπο ακριβώς για να αντιμετωπίσει φλέγοντα ζητήματα που αφορούν, όπως είπα, στη διαχείριση οξυμένων προβλημάτων, τηρώντας παράλληλα τα στενά χρονοδιαγράμματα.

Νομίζω ότι έχει γίνει πλέον σαφές και κατανοητό πως η μη επίλυση των ζητημάτων για τα οποία μεριμνούν οι διατάξεις των ΠΝΠ θα διόγκωνε περαιτέρω τα ήδη υπάρχοντα προβλήματα σε επίπεδο λειτουργίας του ευρύτερου δημόσιου τομέα και θα οδηγούσε σε κατεδάφιση απαραίτητων δομών και απώλεια χρήσιμου προσωπικού.

Αυτό μας αναγκάζει και εμάς μέσω των ΠΝΠ σε παρατάσεις ημερομηνιών που πολλαπλώς εφαρμόστηκαν από τις προηγούμενες κυβερνήσεις μέχρι την οριστική και με νομοθετικό τρόπο επίλυσή τους. Μάλιστα, ο πολυσυλλεκτικός χαρακτήρας τους αντανακλά ακριβώς αυτό το γεγονός, τα πολλά, χρονίζοντα και εκρηκτικά προβλήματα που εσείς, κυρίες και κύριοι της Νέας Δημοκρατίας και του ΠΑΣΟΚ, μας κληροδοτήσατε, παρασυρμένοι από τη μνημονιακή σας ευλάβεια και τις νεοφιλελεύθερες εμμονές σας.

Κυρίες και κύριοι συνάδελφοι της Αντιπολίτευσης -όσοι, βέβαια, βρίσκεστε στην Αίθουσα, γιατί βλέπω ότι από τη Νέα Δημοκρατία δεν υπάρχει κανείς- πολλή συζήτηση γίνεται σήμερα για τη διαδικασία που ακολουθήθηκε παρά για το περιεχόμενο των διατάξεων και αυτό γίνεται σκόπιμα. Ακούστε εδώ το παράδοξο. Διάφοροι Βουλευτές, ακόμη και εισηγητές από τη Νέα Δημοκρατία, το ΠΑΣΟΚ και το Ποτάμι, παραδέχθηκαν δημόσια μέσα και έξω από τη Βουλή, πως περίπου το 80% των ρυθμίσεων είναι θετικές και θα μπορούσατε να τις ψηφίσετε, αν δεν είχε ακολουθηθεί η συγκεκριμένη δήθεν προβληματική διαδικασία.

Ας είμαστε ειλικρινείς, αγαπητοί συνάδελφοι. Οι ΠΝΠ που καλούμαστε να ακυρώσουμε δεν θα υπήρχαν, αν μας είχατε επιτρέψει να προχωρήσουμε κανονικά τις διαδικασίες για τη συζήτηση και ψήφιση του προγράμματος «Μέτρα για την επιτάχυνση του Κυβερνητικού Έργου και άλλες διατάξεις».

Με τη στάση σας πριν από τις γιορτές, επιλέξατε να δυναμιτίσετε εκείνες τις διαδικασίες, ώστε να μην επιλυθεί κανένα από τα τρέχοντα προβλήματα, κατηγορώντας την Κυβέρνηση στη συνέχεια για την ολιγωρία και την υποτιθέμενη ανεπάρκειά της, αποσπώντας πολιτική υπεραξία και πριμοδοτώντας με αυτόν τον τρόπο τη λαϊκή οργή, την ίδια οργή που θρέψατε τόσα χρόνια που κυβερνήσατε τη χώρα.

Αποτελεί, άραγε, τυχαίο γεγονός πως σε κρίσιμες συνεδριάσεις που συζητιούνται βελτιωτικές ρυθμίσεις για θέματα κοινωνικής πολιτικής, επιλέγεται η οργανωμένη αποχώρηση; Επίσης, πού είναι η απαιτούμενη συναίνεση στα αυτονόητα, όπως στην περίπτωση του ΕΣΡ, που είναι ένα αναγκαίο βήμα για τη νόμιμη αδειοδότηση των τηλεοπτικών συχνοτήτων, ώστε να σταματήσει το καθεστώς παρανομίας, βαρονίας και διαπλοκής κατά του ελληνικού δημοσίου διαχρονικά, ή ακόμα και της επιχειρούμενης ασφαλιστικής μεταρρύθμισης με παραγωγικές προτάσεις; Πρόσφατη είναι η μικροπολιτική τοποθέτησή σας για συζήτηση από μηδενική βάση, ενώ είναι πασίγνωστη η αναγκαιότητα της γρήγορης ολοκλήρωσης της αξιολόγησης.

Έναν χρόνο μετά την εκλογή μας, οι συνάδελφοι της Αντιπολίτευσης δυσκολεύονται ακόμα να αντιληφθούν τον νέο τους ρόλο. Προσπαθούν εναγωνίως, αλλά δίχως αποτέλεσμα και κοινωνική νομιμοποίηση, να μας ψιθυρίσουν πως το Κοινοβούλιο τους ανήκει, τα Υπουργεία και οι υπηρεσίες τούς ανήκουν, τα ΕΣΠΑ και τα προγράμματά τους τους ανήκουν, αφού αυτοί μόνο γνωρίζουν και όχι οι ελθόντες ερασιτέχνες, παρ’ ότι καταφέραμε να είμαστε πρώτοι στην Ευρώπη στον σχεδιασμό των νέων προγραμμάτων, να εξασφαλίσουμε εμπροσθοβαρή χρηματοδότηση, αλλά και να απορροφήσουμε το 100% των πόρων των προηγούμενων ετών, που θα χάνονταν σύμφωνα με τις Κασσάνδρες.

Προσπαθούν, εν τέλει, με τη βοήθεια και των αγαπημένων τους μέσων μαζικής ενημέρωσης, να μας πείσουν ότι και τα συναισθήματα και οι συνειδήσεις των ανθρώπων τούς ανήκουν και μόνον εκείνοι τις γνωρίζουν και μπορούν να τις διερμηνεύουν.

Κυρίες και κύριοι συνάδελφοι της Αντιπολίτευσης, όσο και αν προσπαθείτε να μας κλείσετε μέσα στην παρένθεση που φαντάζεστε εσείς και κάποιοι από τους δανειστές, εμείς συνεχίζουμε αυτό που ξεκινήσαμε στις 25 Ιανουαρίου, μαθαίνοντας από τα λάθη και τις ανεπάρκειές μας και προσπαθώντας να εκπληρώσουμε τις προσδοκίες του ελληνικού λαού, κυβερνώντας στο συμπεφωνημένο σκληρό δανειακό πλαίσιο και με ψήγματα, αν θέλετε, αριστερής πολιτικής, αλλά σίγουρα με κοινωνικό πρόσημο και στόχευση, παρά τις δυσκολίες και τις παγίδες που μας βάζουν εντός και εκτός της χώρας.

Τώρα, ας αναφερθούμε επί του περιεχομένου. Περνώ στην ουσία του νομοσχεδίου που, όπως και εσείς παραδέχεστε –οι περισσότεροι σιωπηλά- περιέχει θετικές διατάξεις. Και αναρωτιέμαι: Είναι ή δεν είναι επείγουσα η ρύθμιση που αφορά στην υπαγωγή του ΚΕΕΛΠΝΟ στο σύνολο των δημοσιονομικών διατάξεων που εφαρμόζονται από τους φορείς της γενικής κυβέρνησης, γνωστό μνημείο κακοδιαχείρισης και αδιαφάνειας –υπό δικαστική διερεύνηση, επισημαίνω-, ώστε να μπορέσει να αξιοποιηθεί στην αντιμετώπιση επιδημιών, στην επείγουσα πρόσληψη προσωπικού για ΜΕΘ και ΜΕΝ –να θυμίσω ότι εχθές βγήκε αυτή η προκήρυξη για πεντακόσιους ανθρώπους, τετρακόσιους νοσηλευτές και εκατό γιατρούς- και στην κάλυψη των έκτακτων αναγκών ιατροφαρμακευτικής φροντίδας μεταναστών και προσφύγων;

Είναι ή δεν είναι επείγουσα η παράταση δυνατότητας εξόφλησης των δαπανών προμήθειας φαρμάκων, υγειονομικού και λοιπού υλικού, αλλά και συμβάσεων παροχής υπηρεσίας των στρατιωτικών νοσοκομείων, των φαρμακείων και του ΝΙΜΤΣ;

Είναι ή δεν είναι επιβεβλημένη η διατήρηση της Διεύθυνσης Ψυχικής Υγείας του Υπουργείου Υγείας, καθώς η προβλεπόμενη κατάργησή της θα οδηγούσε σε τρομακτικά προβλήματα στο πλαίσιο της ψυχικής υγείας, ενώ θα στερούσε τη δυνατότητα συντονισμού και παρακολούθησης του συγχρηματοδοτούμενου από την Ευρωπαϊκή Ένωση προγράμματος;

Πρέπει ή δεν πρέπει να ρυθμιστεί η παράταση έως τις 30 Ιουνίου των συμβάσεων ιατρών, οδοντοτεχνιτών, διαγνωστικών εργαστηρίων, πολυϊατρείων και κλινικών με τον ΕΟΠΥΥ, προκειμένου να εξασφαλιστούν οι μη δυνάμενες να καλυφθούν με άλλον τρόπο ανάγκες των ασφαλισμένων;

Υπάρχει, άραγε, περιθώριο χρονοτριβής σχετικά με την παράταση της θητείας του τόσο απαραίτητου επικουρικού προσωπικού σε φορείς παροχών υπηρεσιών υγείας μέχρι τις 30 Σεπτεμβρίου 2016;

Επιπρόσθετα, υπάρχει καμμία αμφιβολία για τον επείγοντα χαρακτήρα των διατάξεων που αφορούν στο προσφυγικό-μεταναστευτικό, με τις οποίες επιδιώκεται ρύθμιση της διαδικασίας χορήγησης ασύλου με προσαρμογή της στις προκλήσεις που δημιουργεί η προσφυγική κρίση, καθώς και τη ρύθμιση της ίδρυσης και της λειτουργίας κέντρων προσωρινής διαμονής για τους πρόσφυγες και τις οικογένειές τους;

Διερωτώμαι, επίσης, αν η Αντιπολίτευση προτείνει να αφήσουμε στη μοίρα τους τα Κέντρα Ημερήσιας Φροντίδας Ηλικιωμένων και τα Κέντρα Στήριξης Ρομά και ευπαθών ομάδων, αφήνοντας παράλληλα στον αέρα το απασχολούμενο προσωπικό.

Μήπως, επίσης, δεν πρέπει να παρατείνουμε τις συμβάσεις του επικουρικού προσωπικού στα Κέντρα Κοινωνικής Πρόνοιας κατά εννιά μήνες μέχρι την προκήρυξη μόνιμων προσλήψεων; Ή μήπως πρέπει να εγκαταλείψουμε το πετυχημένο πρόγραμμα αντιμετώπισης της ανθρωπιστικής κρίσης; Συνεχίζετε, άραγε, να αρνείστε αυτή την κρίση που εσείς δημιουργήσατε;

Επιπρόσθετα, πρέπει να αφήσουμε και άλλα εργοστάσια να κλείσουν –και αναφέρομαι στην «ΦΙΛΚΕΡΑΜ» και στην «ΚΛΩΣΤΟΫΦΑΝΤΟΥΡΓΙΑ»-, επειδή κάποιοι από την Αντιπολίτευση είναι αλλεργικοί μόνο και μόνο στο άκουσμα της λέξης αυτοδιαχείριση, παρά τη θετική ευρωπαϊκή εμπειρία για τη λειτουργία τέτοιων σχημάτων ή την τοπική κοινωνική στήριξη, όπως στην περίπτωση της «ENΚΛΩ»;

Είναι ή δεν είναι αναγκαία η παράταση εφαρμογής των διατάξεων που προβλέπει το άρθρο 22 της πρώτης ΠΝΠ για τις υποθέσεις φοροδιαφυγής που έχουν συνταχθεί ειδικές εκθέσεις ελέγχου; Ή μήπως δεν έπρεπε να προβλεφθεί η διευκόλυνση των δικαιούχων έργων του Προγράμματος Αγροτικής Ανάπτυξης 2007-2013 που εγκρίθηκαν εντός του 2015;

Επιπλέον, θα πρέπει να αγνοήσουμε την επιβάρυνση των ΟΤΑ λόγω του ειδικού τέλους ταφής, συνεχίζοντας την οικονομική τους ασφυξία, αδιαφορώντας παράλληλα για τις ανάγκες καθαριότητάς τους, καθώς και για τις συμβάσεις του προσωπικού;

Είναι ή δεν είναι κατεπείγουσα η παράταση του προγράμματος «ΘΗΣΕΑΣ» κατά δύο έτη; Πρέπει ή δεν πρέπει να μεριμνήσουμε για το συγχρηματοδοτούμενο πιλοτικό πρόγραμμα της «Τάξης Μαθητείας», που προβλέπεται να ξεκινήσει άμεσα από το Υπουργείο Παιδείας;

Επίσης, πόσο θα πρέπει να συντηρούμε συμπτώματα μνημονιακής αναλγησίας και να αφήνουμε εκκρεμείς τους διορισμούς μελών στα ΑΕΙ και στα ΤΕΙ, που είναι εκατόν ενενήντα πέντε νέα μόνιμα μέλη;

Ακόμη, πρέπει να συνεχίσουμε να έχουμε μονάδες της ΔΕΗ χωρίς άδεια; Πρέπει να στερηθεί η χώρα μας από τους φορείς διαχείρισης «NATURA» επειδή εσείς ποτέ δεν σπαταλήσατε ούτε ένα ευρώ από την κρατική χρηματοδότηση, τώρα που εκπνέουν τα ευρωπαϊκά προγράμματα;

Τέλος, είναι ή δεν είναι αναγκαίες και επιτακτικές οι διατάξεις που αφορούν την απρόσκοπτη λειτουργία της εθνικής αμυντικής βιομηχανίας, της εταιρείας «ΕΛΛΗΝΙΚΑ ΑΜΥΝΤΙΚΑ ΣΥΣΤΗΜΑΤΑ», της «ΕΛΛΗΝΙΚΗΣ ΑΕΡOΠΟΡΙΚΗΣ ΒΙΟΜΗΧΑΝΙΑΣ» και της «ΜΕΤΑΛΛΟΥΡΓΙΚΗΣ ΒΙΟΜΗΧΑΝΙΑΣ ΗΠΕΙΡΟΥ», για λόγους εθνικής άμυνας και ασφάλειας, αλλά και εξασφάλισης θέσεων εργασίας;

Συνεχίζω, λοιπόν, την τοποθέτησή μου αναλύοντας τη δεύτερη γραμμή άμυνας της Αντιπολίτευσης, που δεν είναι άλλη από το διαρκές ερώτημα: «Και πού θα βρείτε τα λεφτά;». Το συγκεκριμένο ερώτημα έχει τεθεί αμέτρητες φορές σε διάφορες εκδοχές. Διαρκώς τα κόμματα της Αντιπολίτευσης προβάλλουν ζήτημα κοστολόγησης, στην προσπάθειά τους να διασκεδάσουν τις πολιτικές εντυπώσεις. Ακριβώς το ίδιο έκαναν και πριν από τις γιορτές, όταν, όπως είχα πει, είχαμε καταθέσει το νομοσχέδιο για την επιτάχυνση του κυβερνητικού έργου, το οποίο να πω ότι χθες υπερψηφίστηκε από τις αρμόδιες επιτροπές της Βουλής.

Σε αυτό το σημείο πρέπει να υπενθυμίσω, αν και έχουν περάσει λίγοι μόνο μήνες από την ψήφιση του προϋπολογισμού του 2016 –του πρώτου προϋπολογισμού με αριστερό αποτύπωμα στη χώρα-, πως οι κοινωνικές δαπάνες έχουν αυξηθεί κατά 823 εκατομμύρια ευρώ.

Πιο συγκεκριμένα, ο προϋπολογισμός που υπερψηφίσαμε περιέχει αυξήσεις των κονδυλίων για την καταπολέμηση της ανεργίας, της ανθρωπιστικής κρίσης, την επέκταση του ελάχιστου εγγυημένου εισοδήματος και την ενίσχυση των νοσοκομείων με 300 εκατομμύρια περισσότερα σε σχέση με το 2015.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Επιπρόσθετα, σκόπιμα αποκρύπτετε πως μια σημαντική δέσμη διατάξεων είναι δημοσιονομικά ουδέτερη, ενώ άλλες ρυθμίσεις υπολογίζεται πως μπορεί να αποφέρουν και δημοσιονομικό όφελος, λόγω του εξορθολογιστικού τους χαρακτήρα.

Συμπερασματικά, τα επιχειρήματα της Αντιπολίτευσης καταρρέουν ένα προς ένα είτε στη μία είτε στην άλλη περίπτωση. Πίσω από το νέφος του κιτρινισμού και της προπαγάνδας διαφαίνεται η διαφορετική άποψη, η διαφορετική αφετηρία και τελικά ο διαφορετικός προορισμός που έχουμε για τις κοινωνικές ανάγκες, για την οικονομική πολιτική, για το κοινωνικό κράτος, αλλά και για τη δημόσια διοίκηση.

Αγαπητοί συνάδελφοι, νομίζω ότι με την τοποθέτησή μου έκανα σαφές πως εμείς δεν θέλαμε να προωθήσουμε τις συγκεκριμένες ρυθμίσεις με τις πράξεις νομοθετικού περιεχομένου, υποχρεωθήκαμε όμως, ακριβώς διότι τις είχαμε καταθέσει, τις περισσότερες από αυτές, για συζήτηση στις επιτροπές και εσείς αποχωρήσατε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, και τελειώνω.

Το παρόν νομοσχέδιο, λοιπόν, περιλαμβάνει απολύτως αναγκαίες διατάξεις, που οι περισσότερες κινούνται στην κατεύθυνση της στήριξης του κοινωνικού κράτους και του ευρύτερου δημόσιου τομέα, υπό την πίεση, μάλιστα, συγκεκριμένων χρονικών προθεσμιών.

Κλείνοντας, θα ήθελα να υπογραμμίσω πως οι λειτουργίες του κοινωνικού κράτους –η δημόσια παιδεία, υγεία και ασφάλιση- δεν είναι δαπάνες με τη στενή έννοια, αλλά συμβάλλουν στην ενίσχυση της κοινωνικής συνοχής και λειτουργούν ως επένδυση για το μέλλον, αντισταθμίζουν τις ανισότητες που παράγονται από πολιτικές μακράς διάρκειας λιτότητας και ενδυναμώνουν τα πολιτικά και αστικά δικαιώματα.

Η Κυβέρνησή μας, μαζί με τον λαό, δεν πρόκειται να επιτρέψει τον κοινωνικό δαρβινισμό. Συνεχίζουμε να πιστεύουμε στην ενίσχυση του κοινωνικού κράτους έναντι της ιδιωτικής φιλανθρωπίας, που αποτελεί ακρογωνιαίο νεοφιλελεύθερο δόγμα, και παρά τις συνεχείς πιέσεις που δεχόμαστε στο πλαίσιο της διαπραγμάτευσης, με στόχο την ολοκλήρωση της αξιολόγησης.

Από τη μεριά μας είμαστε έτοιμοι να καταβάλουμε κάθε προσπάθεια και να δώσουμε την απαραίτητη μάχη. Και καλούμε και εσάς, κυρίες και κύριοι της Αντιπολίτευσης, να υπερψηφίσετε αυτό το τόσο αναγκαίο νομοσχέδιο μακρά από άσκοπες αντιπαραθέσεις, αφού είναι απολύτως αναγκαίο για τη στήριξη του κοινωνικού κράτους και του ευρύτερου δημόσιου τομέα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Και εμείς ευχαριστούμε, κυρία Τζούφη.

Τον λόγο έχει ο εισηγητής της Νέας Δημοκρατίας κ. Δημήτριος Σταμάτης.

**ΔΗΜΗΤΡΙΟΣ ΣΤΑΜΑΤΗΣ:** Κυρίες και κύριοι συνάδελφοι, συζητάμε σήμερα την κύρωση δύο πράξεων νομοθετικού περιεχομένου μέσα σε ένα συγκεκριμένο πολιτικό κλίμα. Και η Βουλή είναι ένας ζωντανός οργανισμός, μέσα στον οποίο όλα τα γεγονότα διαδραματίζονται και ερμηνεύονται.

Πριν από δύο μέρες, στην Επιτροπή Οικονομικών της Βουλής ο κ. Τσακαλώτος μάς είπε δύο πράγματα. Πρώτον, τα καλά νέα, ότι οι θεσμοί είναι σύμφωνοι με την αρχιτεκτονική της κυβερνητικής πρότασης και, δεύτερον, ότι καήκαμε αν δεν τελειώσει η διαδικασία της αξιολόγησης το πολύ σε τρεις εβδομάδες.

Χθες ο Διοικητής της Τράπεζας της Ελλάδος μάς είπε τέσσερα πράγματα. Πρώτον, καήκαμε πράγματι αν δεν τελειώσει η αξιολόγηση στον χρόνο που είπε και ο κ. Τσακαλώτος. Δεύτερον, όχι μόνο καήκαμε, αλλά ήδη έχουμε αργήσει. Τρίτον, ότι τα capital controls δεν είναι βέβαιος πότε θα αρθούν, παρά το γεγονός ότι η Κυβέρνηση στο παρελθόν είχε εκφράσει τη βεβαιότητα ότι μέσα στο πρώτο εξάμηνο του 2016 θα έχουν αρθεί. Και τέταρτον, διεφάνη ότι υπάρχουν επιφυλάξεις για την αρχιτεκτονική της κυβερνητικής πρότασης.

Οι θεσμοί, επίσης, είναι βέβαιο –και αυτό πια δεν μπορεί κανείς να το αποκρύψει- ότι έχουν έντονες επιφυλάξεις για την αρχιτεκτονική. Επίσης, θέτουν ένα άλλο ζήτημα για να κλείσουν την αξιολόγηση, αυτό της ρύθμισης του ΤΑΙΠΕΔ, για την οποία δεν έχουμε ακούσει τίποτα και δεν έχει γίνει απολύτως τίποτα. Και όλα αυτά μέσα στα τρομακτικά ασφυκτικά πλαίσια που περιέγραψαν και ο αρμόδιος Υπουργός των Οικονομικών και ο κεντρικός τραπεζίτης.

Εν τω μεταξύ, η ίδια η αξιολόγηση καρκινοβατεί. Ακούμε πολλά και περίεργα πράγματα. Χθες ακούσαμε τον κύριο Πρωθυπουργό να λέει, απευθυνόμενος στους δανειστές, να αφήσουν τις κωλυσιεργίες και τους τακτικισμούς.

Οι αγρότες και οι επαγγελματίες βρίσκονται στους δρόμους. Το προσφυγικό βρίσκεται σε πάρα πολύ άσχημη τροχιά. Ο κ. Μουζάλας και ο κ. Δραγασάκης μας είπαν ότι μπορεί να κλείσουν τα σύνορά μας και ότι μάλιστα πρέπει να πάρουμε μέτρα. Εμάς ρωτάνε; Οι Υπουργοί δεν είναι για να διαπιστώνουν, αλλά για να προλαμβάνουν και να παίρνουν μέτρα. Και απορώ γιατί κάνουν αυτή τη διαπίστωση σήμερα και αγνόησαν την προειδοποίηση που έκλεινε μέσα της η επιστολή πριν από είκοσι μέρες του κ. Γιούνκερ στον Σλοβένο Πρωθυπουργό, όπου του περιέγραφε ακριβώς αυτήν την κατάσταση. Έπρεπε να κτυπήσουν δέκα καμπανάκια για την Κυβέρνηση και όχι να διαπιστώνει σήμερα αυτό το πρόβλημα.

Και το κερασάκι στην τούρτα, η εκλογολογία, την οποία δεν άνοιξε κάποιος από εμάς, κάποιος από την Αντιπολίτευση, αλλά ο προνομιακός εταίρος σας στην Κυβέρνηση ο κ. Καμμένος. Μάλιστα, την επανέφερε δύο φορές, τη μία με την ευθεία απειλή ότι αν δεν συμφωνήσουν οι εταίροι στην κυβερνητική πρόταση θα πρέπει να προσφύγουμε στον λαό και τη δεύτερη με την πρόταση που έκανε ο εκπρόσωπος του κ. Καμμένου ζητώντας τη διενέργεια δημοψηφίσματος.

Και ενώ συμβαίνουν όλα αυτά, ο κ. Τσίπρας περί άλλων τυρβάζει. Καταγγέλλει την Αντιπολίτευση για λαϊκισμό και για διαπλοκή. Λαϊκισμό γιατί; Γιατί ο κ. Μητσοτάκης, ο Πρόεδρος της Νέας Δημοκρατίας, του είπε να αποσύρει την πρότασή του για το ασφαλιστικό, μια πρόταση που έχει ξεσηκώσει το σύμπαν.

Αλλά εγώ ρωτώ: Ποια πρόταση έχει κάνει η Κυβέρνηση; Αυτήν την πρόταση που ο κύριος Πρωθυπουργός χθες στο Υπουργικό Συμβούλιο είπε ότι μπορούμε να την ξανακοιτάξουμε, κλείνοντας το μάτι μια προς την κατεύθυνση των αγροτών και μια προς την κατεύθυνση των επαγγελματιών; Άρα, δεν έχει τίποτα συγκεκριμένο η Κυβέρνηση. Ποια πρόταση; Αυτήν η οποία δεν έχει συζητηθεί ούτε με τους θεσμούς;

Και όταν λέει για διαπλοκή τι εννοεί; Ποιος μιλάει για διαπλοκή; Προσέξτε, η Ιστορία γράφεται τώρα, αλλά διαβάζεται λίγο αργότερα. Και δεν θα αργήσει να αποκαλυφθεί η διαπλοκή στην πραγματική της διάσταση: Ποιοι και πώς έριξαν την κυβέρνηση Σαμαρά; Ποιοι και πώς μεθόδευσαν ένα κόμμα, που πριν από τρία χρόνια είχε 3% και δεκατρείς συνιστώσες, να γίνει μέσα σε τρία χρόνια 36%;

**ΧΡΗΣΤΟΣ ΜΑΝΤΑΣ:** Το μεθόδευσαν;

**ΔΗΜΗΤΡΙΟΣ ΣΤΑΜΑΤΗΣ:** Θα τα δούμε αυτά. Μη βιάζεστε. Η ιστορία γράφεται τώρα, αλλά διαβάζεται αργότερα.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Η κυβέρνηση Μητσοτάκη ξέρουμε… (δεν ακούστηκε).

**ΙΩΑΝΝΗΣ ΤΡΑΓΑΚΗΣ:** Κύριε Πρόεδρε, παρακαλώ να μη γράφεται τίποτα στα Πρακτικά!

**ΠΑΝΑΓΙΩΤΗΣ ΚΟΥΡΟΥΜΠΛΗΣ (Υπουργός Εσωτερικών και Διοικητικής Ανασυγκρότησης):** Η κυβέρνηση Μητσοτάκη το 1993 μην ξεχνάτε ότι … (δεν ακούστηκε).

**ΔΗΜΗΤΡΙΟΣ ΣΤΑΜΑΤΗΣ:** Και κατηγορεί τον κ. Μητσοτάκη για λαϊκισμό, όταν είναι πρόσφατες, οι χθεσινές δηλώσεις του κ. Μητσοτάκη που εκφράζουν τη μέγιστη αυτοσυγκράτηση. Καλεί ο κ. Μητσοτάκης σε αυτοσυγκράτηση και τους αγρότες και τους πολίτες. Έχει μια συμπεριφορά δηλαδή, που για εσάς είναι εντελώς άγνωστη. Διότι μέχρι χθες πάνω στα τρακτέρ προκαλούσατε τους αγρότες να κατεβούν στην Αθήνα. Και τολμάτε να συγκρίνετε τη δική μας συμπεριφορά, τη συμπεριφορά του κ. Μητσοτάκη με τη συμπεριφορά του κ. Τσίπρα.

Ας έρθουμε τώρα στο νομοσχέδιο. Τι είναι αυτό το νομοσχέδιο; Μέχρι τώρα είχαμε γνωρίσει στην πολιτική μας ζωή τα νομοσχέδια «σκούπα». Σήμερα εσείς εισάγετε έναν άλλον θεσμό, τις πράξεις νομοθετικού περιεχομένου «σκούπα».

Η παραβίαση του Συντάγματος είναι ολοφάνερη. Τι λέει το άρθρο 44 του Συντάγματος; Λέει ότι υπογράφονται, εκδίδονται ΠΝΠ για έκτακτες περιπτώσεις εξαιρετικής και απρόβλεπτης ανάγκης. Τι σημαίνει «έκτακτες»; Περιορίζει οπωσδήποτε τον αριθμό, δεν είναι τακτική διαδικασία αυτή, είναι έκτακτη. Είναι μετρημένες στα δάκτυλα οι περιπτώσεις που πρέπει να επιλύονται διά της μεθόδου των ΠΝΠ και λέει ότι πρέπει να είναι επείγουσες και απρόβλεπτες.

Απρόβλεπτη ανάγκη δεν είναι η αμέλεια των Υπουργών να επιλύσουν διά της νομοθετικής διαδικασίας τα προβλήματα που έχουν στα Υπουργεία τους, τα προβλήματα που αντιμετωπίζουν ως Υπουργοί. Η αδράνεια των Υπουργών και η αδράνεια των υποκείμενων σε αυτούς κυβερνητικών παραγόντων δεν στοιχειοθετεί την έννοια ούτε του κατεπείγοντος ούτε την έννοια του απρόβλεπτου.

Είναι εξόφθαλμα, λοιπόν, αντισυνταγματική αυτή η διάταξη, διότι οι όροι που χρησιμοποιεί ο συνταγματικός νομοθέτης είναι πάρα πολύ αυστηροί. Και είναι αυστηροί για έναν και μοναδικό λόγο κυρίως. Γιατί ο συνταγματικός νομοθέτης δεν θέλει την υποκατάσταση της Βουλής στο νομοθετικό της έργο από άλλο πολιτειακό όργανο. Γιατί αυτό είναι εξαιρετικά επικίνδυνο για τη δημοκρατία.

Το δεύτερο θέμα που έχει να κάνει με τις υπό συζήτηση διατάξεις, έχει σχέση με τις κατηγορίες που απευθύνετε εναντίον μας. Ποιοι; Δεν θα σταθώ στο θέμα της σύγκρουσης του εαυτού σας, με αυτά που λέγατε και αυτά που κάνετε, διότι αυτή η αναξιοπιστία είναι πλέον σήμα κατατεθέν της συγκυβέρνησης ΣΥΡΙΖΑ-ΑΝΕΛ.

Όταν ακούει ο άλλος ΣΥΡΙΖΑ-ΑΝΕΛ, το μυαλό του πάει στο αναξιόπιστο, στο ψέμα, στην εξαπάτηση.

Δεν θα σταθώ εκεί. Θα σταθώ, όμως, στο ότι ζητάτε από εμάς να κάνουμε αυτό που εσείς αρνηθήκατε να κάνετε ακόμα κι όταν συμφωνούσατε. Και έχουμε ΠΝΠ που είχαμε εισαγάγει εμείς, που συμφωνούσατε, όπως παραδείγματος χάριν εκείνη για τη δυνατότητα που δίναμε να πληρωθούν οι εργαζόμενοι στο Σκαραμαγκά. Και δεν την ψηφίσατε την ΠΝΠ. Και την ψήφισαν τα κόμματα που συγκυβερνούσαν τότε.

Το τρίτο χαρακτηριστικό στοιχείο αυτών των ΠΝΠ είναι ότι δεν υπάρχουν στις περισσότερες των διατάξεων εκθέσεις του Γενικού Λογιστηρίου του Κράτους που να περιγράφουν το ύψος των προβλεπόμενων δαπανών. Επίσης στην κατά το άρθρο 75 του Συντάγματος έκθεση δεν καθορίζεται με σαφήνεια από πού θα καλυφθούν αυτά τα έξοδα ή οι απώλειες εσόδων. Χαρακτηριστική περίπτωση είναι αυτό που καθορίζεται για τα περιουσιακά στοιχεία του ΤΑΙΠΕΔ.

Αυτά τα έχετε προϋπολογίσει, κύριοι Υπουργοί, στον προϋπολογισμό. Αυτά τα έχει εγκρίνει και η τρόικα, όταν κάνατε κουβέντες. Τώρα τα αφαιρείτε. Από το συνολικό ποσό, λοιπόν, παρουσιάζεται ένα κενό. Εξαιρέστε το. Αλλά πείτε μας από πού θα καλυφθεί το κενό που προκύπτει;

Ο κ. Χουλιαράκης εξέφρασε δε και μια πρωτότυπη άποψη. Όταν ρώτησα γιατί δεν συνοδεύονται αυτά από τις εκθέσεις του Γενικού Λογιστηρίου του Κράτους, μου είπε: «Αυτά είναι από μια νομοθετική ρύθμιση που ετοιμαζόμασταν να βάλουμε στη Βουλή πριν από τις γιορτές, αλλά επειδή εσείς διαμαρτυρηθήκατε, την αποσύραμε».

Από τα πενήντα εννέα άρθρα των δύο ΠΝΠ, μόνο είκοσι οκτώ περιλαμβάνονταν στο παράλληλο πρόγραμμα που είχατε καταθέσει. Τα υπόλοιπα τριάντα ένα είναι εκτός. Πέρασαν δύο μήνες από τότε. Μέσα σε αυτούς τους δύο μήνες γιατί δεν μπόρεσε το Γενικό Λογιστήριο να προσδιορίσει τις δαπάνες και οι Υπουργοί να μας πουν από πού θα προέλθουν τα χρήματα για την κάλυψη αυτών των δαπανών; Δύο μήνες πέρασαν.

Ο κ. Χουλιαράκης, όμως, είχε και μια άλλη άποψη πάρα πολύ ενδιαφέρουσα, ιδιαίτερα για σας, τους συναδέλφους του ΣΥΡΙΖΑ. Είπε: «Μα, αυτά τα ενέκρινε η τρόικα. Εσείς αμφισβητείτε την τρόικα;».

Κατ’ αρχάς, χαιρετίζουμε την προσχώρηση του κ. Χουλιαράκη και κάποιων άλλων Υπουργών στο γήπεδο της λογικής, έστω κι αν είναι εξαιρέσεις. Όμως, θα ήθελα να του θυμίσω ότι μπορεί να συμφωνούν με την τρόικα επί της ουσίας, αλλά η διαδικασία που προβλέπεται από το Σύνταγμα δεν μπορεί να παραβιαστεί. Και η συμμόρφωση και η συμφωνία με την τρόικα πρέπει να είναι συμβατή με τις διατάξεις του Συντάγματος, όσον αφορά τον προσδιορισμό του περιεχομένου της έκθεσης του Γενικού Λογιστηρίου του Κράτους και της έκθεσης του άρθρου 75 του Συντάγματος.

Επί της ουσίας τώρα και σύντομα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σταμάτη, πρέπει να ολοκληρώνετε.

**ΔΗΜΗΤΡΙΟΣ ΣΤΑΜΑΤΗΣ:** Μα, τι να κάνω, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Ό, τι και να κάνετε, ένα λεπτό έχετε ακόμα, καθ’ υπέρβασιν.

**ΔΗΜΗΤΡΙΟΣ ΣΤΑΜΑΤΗΣ:** Δύο λεπτά, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Όχι, κύριε Σταμάτη, παρακαλώ πολύ. Ήμουν σαφής εξαρχής. Και ισχύει για όλους.

**ΔΗΜΗΤΡΙΟΣ ΣΤΑΜΑΤΗΣ:** Επί της ουσίας: Εμείς δεν σταθήκαμε αρνητικά στο σύνολο των διατάξεων. Είμαστε αρνητικοί και πιστεύουμε ότι είναι αντισυνταγματικός ο τρόπος με τον οποίο εκδόθηκαν οι ΠΝΠ. Υπάρχουν διατάξεις που θα μπορούσαμε να τις αποδεχθούμε ακόμα και ως ΠΝΠ. Όμως, την ώρα που αυτές συνδέονται με άλλες διατάξεις που είναι προδήλως παράνομες ή αντισυνταγματικές, λόγω της διαδικασίας, είναι αδύνατο να τις ψηφίσουμε. Όπως υπάρχουν και διατάξεις που τις θεωρούμε σωστές και λογικές, αλλά που δεν καλύπτουν τους όρους και τις προϋποθέσεις που θέτει το Σύνταγμα. Και θα μπορούσατε να τις φέρετε με τη συνήθη νομοθετική διαδικασία και να τις ψηφίσουμε.

Υπάρχουν, όμως, και διατάξεις τις οποίες δεν πρόκειται και δεν μπορούμε να ψηφίσουμε. Σας λέω την πιο χαρακτηριστική περίπτωση, γιατί δεν μου φθάνει ο χρόνος, την περίπτωση της «ΦΙΛΚΕΡΑΜ JOHNSON». Πού ακούστηκε με νομοθετική ρύθμιση να καταργείται οριστική και τελεσίδικη δικαστική απόφαση; Πού ακούστηκε; Ακούσαμε και το εξής επιχείρημα: Θα κάνουμε –λέει- αυτοδιαχείριση. Αυτοδιαχείριση επί πτωχευτικής περιουσίας; Έχει ξαναγίνει αυτό; Θα καταργήσετε και τον Πτωχευτικό Κώδικα;

Πίσω από αυτά, όμως, κρύβεται, μια άλλη αλήθεια. Η άλλη αλήθεια είναι ότι εργάτες που έχουν να πληρωθούν από το 2011, ζητούν να προχωρήσει ο πλειστηριασμός των ακινήτων, για να πληρωθούν τα μεροκάματά τους, να ζήσουν τις οικογένειές τους. Όμως, δεν μπορεί να προχωρήσει αυτό, διότι είκοσι έξι εργαζόμενοι, φίλα προσκείμενοι στον ΣΥΡΙΖΑ, έχουν κάνει κατάληψη των μέσων παραγωγής, ενός τμήματος της πτωχευτικής περιουσίας. Και λένε ότι θέλουν να κάνουν αυτοδιαχείριση.

Αντιλαμβάνεστε, λοιπόν, ότι δεν στέκεστε πουθενά με αυτά που έρχεστε να κάνετε. Κατόπιν των ανωτέρω, συνοπτικά λέω ότι εμείς δεν μπορούμε να ψηφίσουμε ούτε επί της αρχής ούτε επί των άρθρων και γιατί θεωρούμε τη διαδικασία παράνομη και …

**ΑΘΑΝΑΣΙΟΣ ΜΠΟΥΡΑΣ:** Πείτε και για την αντισυνταγματικότητα.

**ΔΗΜΗΤΡΙΟΣ ΣΤΑΜΑΤΗΣ:** Λέγοντας παράνομη εννοώ ότι είναι αντισυνταγματική, εν τη ευρεία έννοια.

Δεν μπορούμε, λοιπόν, να ψηφίσουμε επειδή δεν μπορούμε να νομιμοποιήσουμε τα δικά σας πολιτικά παιχνίδια και τις επικοινωνιακές τακτικές σας.

**ΚΩΝΣΤΑΝΤΙΝΟΣ ΤΣΙΑΡΑΣ:** Θέλουμε να πείτε ότι θέτουμε θέμα αντισυνταγματικότητας.

**ΠΡΟΕΔΡΕΥΩΝ (Νικήτας Κακλαμάνης):** Θέστε το.

**ΙΩΑΝΝΗΣ ΤΡΑΓΑΚΗΣ:** Να καταγραφεί στα Πρακτικά ότι κατά δήλωση του εισηγητή τίθεται θέμα αντισυνταγματικότητας από τη Νέα Δημοκρατία.

**ΔΗΜΗΤΡΙΟΣ ΣΤΑΜΑΤΗΣ:** Αν δεν έγινε αντιληπτό, προσθέστε το ότι θέτουμε θέμα αντισυνταγματικότητας του υπό ψήφιση νομοσχεδίου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Ωραία, θα το αναπτύξει ο Κοινοβουλευτικός Εκπρόσωπος της Νέας Δημοκρατίας.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «1974: Η αποκατάσταση της δημοκρατίας», που οργανώνει το Ίδρυμα της Βουλής, είκοσι μαθητές και μαθήτριες και τέσσερις συνοδοί καθηγητές από το 1ο Γενικό Λύκειο Αγίου Δημητρίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωράμε στον ειδικό αγορητή του Λαϊκού Συνδέσμου- Χρυσή Αυγή κ. Ηλία Παναγιώταρο, ο οποίος έχει τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το θέμα για την αντισυνταγματικότητα νομίζω ότι προηγείται από τη στιγμή που ετέθη. Πότε θα συζητηθεί, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Μπορεί αυτό να γίνει κατά της διάρκεια της κουβέντας, όποτε θέλετε. Αν θέλετε να το θέσετε αμέσως μετά τη λήξη της εισήγησης του κ. Παναγιώταρου θα δώσω τον λόγο στον κ. Τζαβάρα, που θα είναι ο λέγων, για να αναπτύξει το θέμα.

Κύριε Παναγιώταρε, έχετε τον λόγο.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κύριε Πρόεδρε.

Πάλι καλά που ήρθαν και τα παιδιά για να δουν την αποκατάσταση της δημοκρατίας! Ας έρθουν και αύριο να δουν τους εκατοντάδες χιλιάδες που θα πανηγυρίζουν για τη δημοκρατία και όλα όσα τους έχετε προσφέρει, ειδικότερα τα τελευταία πέντε χρόνια, εδώ στο Σύνταγμα και στις υπόλοιπες πόλεις της Ελλάδος!

Πριν αρχίσω θα ήθελα και εγώ να εκφράσω τα ολόψυχα συλλυπητήριά μου στις οικογένειες των τριών αξιωματικών του Πολεμικού Ναυτικού, που δείχνουν ότι υπάρχουν και κάποιοι άλλοι Έλληνες, οι οποίοι εργάζονται και μάχονται για να προασπίσουν την ελευθερία και την τιμή αυτού του Έθνους.

Στις 2:45 κάπου στο Αιγαίο Πέλαγος, ένα ελικόπτερο του Πολεμικού Ναυτικού πετούσε σε εκπαιδευτική άσκηση ίσαμε τη θάλασσα, προκειμένου να είναι ετοιμοπόλεμοι -παρότι έχουν μεγάλη έλλειψη σε ανταλλακτικά, σε μέσα, στα πάντα- για να μπορέσουν να αντιμετωπίσουν, όταν θα έρθει η ώρα, τον προαιώνιο εχθρό. Τον προαιώνιο εχθρό, ο οποίος θρασύτατα έβγαλε και μία ΝΟΤΑΜ ότι για την έρευνα και τη διάσωση θα πρέπει να ενημερώνονται αυτοί –οι Τούρκοι- και όχι εμείς.

Την ίδια ώρα, βέβαια, εμείς τι κάναμε; Υποκύψαμε στις πιέσεις, πέσαμε στα τέσσερα ως Κυβέρνηση. Γιατί μόλις χθες ο κ. Καμμένος έλεγε ότι δεν εγκρίνει τις απόψεις της κ. Μέρκελ, σε συνάντηση με τον κ. Ερντογάν, σχετικά με περιπολίες του ΝΑΤΟ στα ελληνικά αλλά και στα τουρκικά χωρικά ύδατα και μόλις σήμερα τα δέχτηκαν όλα, χωρίς καμμία αντίσταση.

Κι αν σήμερα είναι Γερμανός ο διοικητής του ΝΑΤΟ, σε έξι μήνες ή και σε λιγότερο, αν δεν υπάρξει κάποια παράταση ή κάτι άλλο, διοικητής θα είναι Τούρκος κι αυτός ο Τούρκος θα κατευθύνει τα πολεμικά πλοία του ΝΑΤΟ και τα τούρκικα, προκειμένου να σουλατσάρουν εντός των ελληνικών χωρικών υδάτων. Και αλήθεια, τι θα κάνουν τα πλοία του ΝΑΤΟ; Θα αποτρέψουν την εισβολή των εκατοντάδων χιλιάδων λαθρομεταναστών και των ελαχίστων προσφύγων; Όχι. Απλώς και αυτοί θα τους φέρνουν στα hot spots των νησιών του Αιγαίου, αλλά και στα υπόλοιπα κέντρα που μαζικά έχετε ξεκινήσει να φτιάχνετε –προσπαθείτε, και θα φτιάξετε κι άλλα, αν δεν αλλάξει κάτι- σε ολόκληρη την Ελλάδα. Αλήθεια, ποιοι είναι τώρα οι γερμανοτσολιάδες;

Επίσης, ακούσαμε τον Υπουργό Εθνικής Άμυνας προχθές σε μια συνέντευξη Τύπου που έδωσε στο Υπουργείο Εθνικής Άμυνας όπου είπε μεταξύ άλλων -και είναι άξιο σχολιασμού- ότι «δεν διαλέξαμε εμείς τα hot spots ή τα κέντρα κράτησης ή οτιδήποτε άλλο». Δηλαδή, για τα ζητήματα εθνικής ασφάλειας δεν έχουν άποψη; Ο αρμόδιος Υπουργός, ο Υπουργός Εθνικής Άμυνας δεν έχει άποψη; Ό,τι του πασάρουν κάποιοι οι οποίοι ως επί το πλείστον εχθρεύονται το έθνος, δεν γουστάρουν την πατρίδα, δεν γουστάρουν Στρατό, δεν γουστάρουν τίποτα, θα το δέχεστε αβίαστα; Ε, όχι!

Αλήθεια, θα ψηφίσετε σήμερα –εκτός των άλλων- και το άρθρο 8 για τις μη κυβερνητικές οργανώσεις, αυτές τις μη κυβερνητικές οργανώσεις που λειτουργούν στην κυριολεξία διαλυτικά και που όλοι οι φορείς –όχι εμείς- των νησιών στα οποία υπάρχει το ζήτημα, διαμαρτύρονται ότι δεν μπορούν να κάνουν τίποτα ούτε οι νοσοκομειακοί γιατροί ούτε το Λιμενικό ούτε η Αστυνομία; Πάνε και βρίσκουν τον «βράχο» των ΜΚΟ, οι οποίες κάνουν ό,τι θέλουν στην κυριολεξία. Ή θα ψηφίσετε το άρθρο 18 που αφορά τα κέντρα κράτησης;

Θα ήθελα να κάνω κι ένα μικρό σχόλιο όσον αφορά κάτι που ακούστηκε σήμερα το πρωί στον τηλεοπτικό σταθμό «STAR». Βλέπετε, η Χρυσή Αυγή δεν έχει τη δυνατότητα να παρίσταται σε ζωντανές ή άλλες εκπομπές και να απαντάει στις συκοφαντίες και στις λάσπες εις βάρος του κινήματος, της τρίτης πολιτικής δύναμης. Βγήκε κάποιος κύριος εκπρόσωπος της ΠΟΑΣΥ ονόματι Μπαλάσκας και είπε πως υπάρχουν πληροφορίες ότι τα φασιστοειδή της Χρυσής Αυγής αύριο θα παρεισφρήσουν στον κόσμο, μέσα στη μεγαλειώδη συγκέντρωση –που όλα έτσι δείχνουν ότι θα είναι, με ή χωρίς τρακτέρ-, για να δημιουργήσουν ένταση και να κάνουν το κομμάτι τους.

Απαντάμε στον κ. Μπαλάσκα και στα αφεντικά του που τον έβαλαν να τα πει όλα αυτά, πρώτον, ότι τα «φασιστοειδή» είναι νομίμως εκλεγμένα από τον ελληνικό λαό, είναι τρίτη πολιτική δύναμη για τέσσερις συνεχόμενες εκλογικές αναμετρήσεις.

Δεύτερον, τα «φασιστοειδή» της Χρυσής Αυγής, ο Αρχηγός, οι Βουλευτές της και οι εκατοντάδες χιλιάδες που μας ψήφισαν κι, απ’ ό,τι φαίνεται, τα εκατομμύρια άλλα τα οποία συμφωνούν με τις ιδέες μας, έχουν τα ίδια δικαιώματα με όλους τους υπόλοιπους και μπορούν να πηγαίνουν κι αυτοί σε πορείες ή οπουδήποτε αλλού.

Επίσης, η Χρυσή Αυγή δεν πήγε να κάνει καθόλου σπέκουλα στο ζήτημα των αγροτών κι αλλού, παρ’ ότι όλοι μιλάνε για τη Χρυσή Αυγή, πολύ απλά γιατί σεβόμαστε αυτόν τον αγώνα τους και μας αρέσει να βλέπουμε την ελληνική σημαία και μόνο και τίποτε άλλο, ούτε κομματικές σημαίες ούτε οτιδήποτε άλλο.

Μίλησε ο εισηγητής της Νέας Δημοκρατίας κ. Σταμάτης πριν και αναφέρθηκε σε διάφορα. Κατ’ αρχάς, μίλησε για την παραβίαση του Συντάγματος. Το να το λέει αυτό ο κ. Σταμάτης που ήταν ένας από τη στενή ομάδα του Σαμαρά που πρωτοστάτησαν στον βιασμό της δημοκρατίας με τις άθλιες, παράνομες διώξεις εις βάρος της τρίτης πολιτικής δύναμης και το να μιλάει για παραβίαση του Συντάγματος είναι για γέλια. Θα του συστήναμε να ακούσει λίγο το ηχητικό Σαμαρά ή το βίντεο Μπαλτάκου, για να καταλάβει τι έκανε αυτό το κόμμα στην ηγετική ομάδα του οποίου ήταν προ δύο ετών περίπου και τώρα το «φυσάνε και δεν κρυώνει».

Επίσης, θα ήθελα να θυμίσω στον κ. Σταμάτη, που μας είπε διάφορα, μιας και μιλάμε για κυρώσεις με πράξεις νομοθετικού περιεχομένου που αφορούν ΜΚΟ, τι έκανε ο κ. Μητσοτάκης προχθές που πήγε στη Λέσβο. Φωτογραφήθηκε σε ένα hot spot και έλεγε «όλα καλά» και φόντο πίσω του ήταν ένα πανό μιας μη κυβερνητικής οργάνωσης, της Actionaid, που παρεμπιπτόντως είναι της αδελφής του της Αλεξάνδρας Μητσοτάκη, αν δεν κάνω λάθος. Καλή διαφήμιση έκανε. Δωρεάν διαφήμιση. Και θα περιμένατε ποτέ από τον κ. Μητσοτάκη να έχει μια άλλη άποψη στο συγκεκριμένο ζήτημα, κόντρα σε όσα πιστεύουν ακόμα και οι ψηφοφόροι του;

**ΕΛΕΝΗ ΖΑΡΟΥΛΙΑ:** Της ανιψιάς του είναι.

**ΗΛΙΑΣ ΠΑΝΑΓΙΩΤΑΡΟΣ:** Της ανιψιάς του, ό,τι είναι, δεν ξέρω.

Επίσης, βλέπουμε τη σκληρή Αντιπολίτευση που υποσχέθηκε ο κ. Μητσοτάκης, που βγήκε από την πρώτη στιγμή που έγιναν τα μπλόκα των αγροτών και είπε «όχι στα μπλόκα, διαφωνούμε με αυτήν τη μέθοδο κινητοποιήσεων».

Πάρα πολύ καλά! Το σύστημα το φτιάχνει και το φέρνει πολύ καλά.

Αυτά βλέπει ο κόσμος και γι’ αυτό βλέπετε παντού εκατομμύρια χρυσαυγίτες, σε αυτούς που διαμαρτύρονται για τα hot spots, σε αυτούς που διαμαρτύρονται στα μπλόκα, σε αυτούς που διαμαρτύρονται παντού. Γιατί, από ό,τι φαίνεται, αυτοί που συμφωνούν με τις ιδέες της Χρυσής Αυγής είναι πολλοί περισσότεροι από τους ψηφοφόρους.

Θα ήθελα να κάνω ένα γενικότερο σχόλιο για τις πράξεις νομοθετικού περιεχομένου. Φαντάζει αστείο να βλέπουμε τους Βουλευτές και τα στελέχη του ΣΥΡΙΖΑ να διαπληκτίζονται με τη Νέα Δημοκρατία, λέγοντας «όχι εσείς φέρατε πολλές, εσείς φέρατε περισσότερες» και ο καθένας επί της ουσίας να γλείφει εκεί που έφτυνε και να κοροϊδεύει τον εαυτό του και τους ανθρώπους που τους ψήφισαν, με διάφορες αστείες δικαιολογίες.

Ακούσαμε την εισηγήτρια του ΣΥΡΙΖΑ που μιλούσε για ένα άρθρο του σημερινού νομοσχεδίου, που αφορά την ανθρωπιστική κρίση. Μια ανθρωπιστική κρίση, την οποία την βρήκατε, αλλά που τη συνεχίζετε ακάθεκτοι και δεν κάνετε τίποτα επί της ουσίας για να τη διορθώσετε, με μεγαλύτερη πράξη σας το τρίτο μνημόνιο, το οποίο είναι το επαχθέστερο όλων.

Θα ήθελα να κάνω ένα σχόλιο για την επίσκεψη του κ. Στουρνάρα χθες στην Επιτροπή Οικονομικών, όπου μας έκανε ενημέρωση. Για να καταλάβετε τι γίνεται, το πρώτο πράγμα πριν ξεκινήσει η χθεσινή επιτροπή ήταν ο προεδρεύων του ΣΥΡΙΖΑ, να πει ότι «μπορεί να διαφωνούμε με τον κ. Στουρνάρα, μπορεί να έχουμε άλλες απόψεις, αλλά είναι ένας έγκριτος, καλός…». Μα καλά, μέχρι τις 5 Ιουλίου λέγατε τα εντελώς διαφορετικά. Όταν σας έφτυνε στα μούτρα ο Στουρνάρας και δεν ερχόταν στη Βουλή όταν τον καλούσε, τότε ήταν κακός. Τώρα, επειδή τα έχετε βρει και πλέον δουλεύετε για το ίδιο αφεντικό, είναι ένας πολύ καλός και έγκριτος τραπεζίτης! Δεν είναι έτσι.

Μας είπε ο κ. Στουρνάρας, σχεδόν κουνούσε το δάχτυλο, ότι πρέπει να τελειώσει η αξιολόγηση -και για να θυμηθείτε όλοι, για να τελειώσει η αξιολόγηση θα πρέπει να τελειώσει το ασφαλιστικό και το φορολογικό- προκειμένου να αρχίσουν οι συζητήσεις –προσέξτε!- για την ελάφρυνση του χρέους. Και μας είπε για τη μόνη ελάφρυνση που έγινε το 2012. Να υπενθυμίσουμε ξανά στον απλό κοσμάκη τι εννοούσε: Το PSI, το κούρεμα, το τσάκισμα των μικροομολογιούχων, των ομολόγων που είχαν δημόσιοι φορείς, ασφαλιστικά ταμεία, τα οποία τα κούρεψαν και τα εξαφάνισαν, αλλά δεν έκαναν τα ίδια και για τα διάφορα κοράκια, τους διάφορους γύπες, οι οποίοι δεν δέχθηκαν κούρεμα και τώρα πηγαίνουν στο ταμείο και εισπράττουν στο 100% της αξίας των ομολόγων. Άρα, αυτό το κούρεμα είχε μόνο όφελος για τα κοράκιακαι κανένα όφελος για τον ελληνικό λαό, ο οποίος το πλήρωσε πολύ ακριβά.

Να σχολιάσουμε κιόλας μέσα σε όλα, την αύξηση του μισθού του νέου επικεφαλής του Ταμείου Χρηματοπιστωτικής Σταθερότητας στις 175.000 ευρώ τον χρόνο. Ξέρετε, το Ταμείο Χρηματοπιστωτικής Σταθερότητας είναι αυτό το ταμείο που παίρνει τα χρήματα, τα οποία δανείζεται ο ελληνικός λαός, τα δίνει στο Ταμείο Χρηματοπιστωτικής Σταθερότητας κι αυτό με τη σειρά του ανακεφαλαιοποιεί τις τράπεζες. Ανακεφαλαιοποιήσατε επιτυχώς τις τράπεζες πριν από λίγες εβδομάδες. Και τι έγινε μέσα σε τρεις μέρες; Το 30% αυτής της ανακεφαλαιοποίησης, με την πτώση του χρηματιστηρίου, πήγε στα σκουπίδια. Και δεν ήταν μόνο κάποιοι ιδιώτες τους οποίους κοροϊδέψατε και έβαλαν τα λεφτά τους. Υποχρεώσατε και δημόσιους οργανισμούς, ασφαλιστικά ταμεία και άλλους να συμβάλουν κι αυτοί σε αυτήν την ανακεφαλαιοποίηση. Μια από τα ίδια, και δεν έχετε αλλάξει τίποτα.

Το εν λόγω νομοσχέδιο έχει πάρα πολλά άρθρα και δεν μπορούμε να μιλήσουμε για όλα. Δεν γίνεται μέσα σε δώδεκα λεπτά, εξάλλου δεν έχει καμμία αξία. Κατ’ αρχάς, λέμε «όχι» επί της αρχής και αυτό είναι δεδομένο, διότι εμείς δεν κοροϊδεύουμε ούτε τους εαυτούς μας ούτε αυτούς που μας ψηφίζουν. Οι πράξεις νομοθετικού περιεχομένου, όπως λέει και το Σύνταγμα, αφορούν μόνο έκτακτες περιπτώσεις εξαιρετικά επείγουσας και απρόβλεπτης ανάγκης. Η τελευταία για το 2015 πράξη νομοθετικού περιεχομένου της Κυβέρνησης ΣΥΡΙΖΑ-ΑΝΕΛ, η οποία εκδόθηκε, περιλαμβάνει σωρεία ρυθμίσεων για ζητήματα που δεν απαντούν ούτε στο έκτακτο ούτε στο αναγκαστικό της κατεπείγουσας διαδικασίας, αλλά εκδίδονται στην ουσία προγραμματισμένα, απολύτως προγραμματισμένα.

Έχουμε δει στο παρελθόν το κυβερνητικό κόμμα να χαρακτηρίζει ορισμένες πράξεις βίας ως καλές και άλλες ως κακές, αναλόγως τού ποιοι είναι οι δράστες. Τώρα, το ίδιο φαινόμενο παρατηρούμε και με τις πράξεις νομοθετικού περιεχομένου, για τις οποίες ο ΣΥΡΙΖΑ διερρήγνυε τα ιμάτιά του όταν ήταν στην αντιπολίτευση, ενώ τώρα που τις εκδίδει τις χαρακτηρίζει «αναγκαστικές πράξεις», γιατί έτσι μας τα έφεραν τάχα μου οι άλλοι. Στην ουσία πρόκειται για μια παραδοχή ήττας, αφού και το πολυδιαφημισμένο παράλληλο πρόγραμμα, που μερικώς κοροϊδέψατε τον ελληνικό λαό στις προηγούμενες εκλογές, δεν προχωράει. Δεν γίνεται τίποτε απολύτως, ούτε για τα μάτια του κόσμου. Και κάποια ψήγματα που πήγατε να κάνετε, ήρθαν τα αφεντικά σας -του Κουαρτέτου- και σας έριξαν την κατραπακιά και σας είπαν «nein!» και εσείς είπατε «ja»!

Επί της ουσίας, επικαλούμενη σαν εξαιρετικούς και σπουδαίους λόγους τον κίνδυνο κατάρρευσης των δομών υγείας ή τις ανάγκες αντιμετώπισης της ανθρωπιστικής κρίσεως η Κυβέρνηση ετοιμάζεται να περάσει χαριστικές διατάξεις προς όφελος λίγων και εκλεκτών, προκαλώντας πλήθος ερωτημάτων για τις σκοπιμότητες που μπορεί να κρύβονται πίσω από αυτές τις ενέργειες.

Θα μείνουμε σε πέντε άρθρα τα οποία αξίζουν σχολιασμού, όπως είναι το άρθρο 8 που αφορά τις μη κυβερνητικές οργανώσεις, για το οποίο όλοι διαμαρτύρονται: η ΕΛΑΣ, οι φορείς, ακόμα και οι δικοί σας άνθρωποι που προσπαθούν εκεί να κάνουν αυτό που η ιδεολογία τους τους προτάσσει, αλλά βρίσκουν τον «βράχο» των ΜΚΟ.

Βλέπουμε τα άρθρα 10 και 11 που αφορούν τη ναύλωση πλωτών μέσων. Με μία άνεση βγάλατε κονδύλια προκειμένου να έχουν πλοία και όλοι οι λαθρομετανάστες να έρχονται από τα νησιά εδώ και να είναι όλα καλά, ζάχαρη, την ίδια ώρα που υπάρχουν νησιά στο Αιγαίο μας ή άγονες γραμμές, που επειδή εκεί δεν έχει λαθρομετανάστες και επειδή εκεί είναι μη επιδοτούμενες οι γραμμές ή υπάρχουν διάφορες άλλες ιστορίες, δεν έχουν επί της ουσίας καθόλου δρομολόγια οι Έλληνες πολίτες.

Ένα άλλο ωραίο είναι το άρθρο 12, το οποίο αναφέρεται στην Εθνική Επιτροπή για τα Δικαιώματα του Ανθρώπου. Και με τι ασχολείται αυτή η επιτροπή; Εδώ βλέπουμε την αναγνώριση ταυτότητας φύλου για τα διεμφυλικά άτομα. Το εν λόγω άρθρο λέει ότι καθένας μπορεί να δηλώσει ό,τι θέλει, άντρας, γυναίκα ή κάτι άλλο, χωρίς καν να έχει υποβληθεί σε χειρουργική επέμβαση. Εδώ ο κόσμος χάνεται, βαρκούλες αρμενίζουν!

Βλέπουμε στο άρθρο 18 να γίνεται αναφορά στα κέντρα προσωρινής διαμονής των αιτούντων άσυλο. Οι Ευρωπαίοι μάς κλείνουν τα σύνορα, και μάλιστα ούτε καν οι εταίροι μας. Οι γυφτοσκοπιανοί μάς έβαλαν έναν φράχτη, τώρα φτιάχνουν και έναν δεύτερο και μας δουλεύουν ψιλό γαζί. Και εμείς εδώ τι κάνουμε; Θα ετοιμάσουμε χώρους! Και αφού γίνουν τα πέντε hot spots –αν γίνουν- θα γίνουν και κάποια κέντρα στην Αττική και μετά από λίγες εβδομάδες επειδή θα είναι πάρα πολύς ο κόσμος θα πρέπει να κάνουμε και άλλα και άλλα και θα κάνετε όλη την Ελλάδα μια αποθήκη ψυχών, χωρίς να έχετε καμμία πρόβλεψη. Μετά θα πηγαίνετε στα συμβούλια της Ευρώπης και θα λέτε, όπως είπε ο Πρωθυπουργός, ότι εμείς δεν θέλουμε λεφτά, είναι το καθήκον μας και την ίδια ώρα η Τουρκία θα σας εμπαίζει, θα μας εμπαίζει όλους και θα κάνει αυτό το οποίο θέλει και λογαριασμό δεν θα δίνει σε κανέναν.

Συμβαίνουν απίστευτα πράγματα. Έχετε δώσει γη και ύδωρ σε όλους και το μόνο το οποίο ζητάτε από τους Έλληνες πολίτες είναι συνεχώς να πληρώνουν.

Γιατί και από τα τελευταία στοιχεία που είπε και ο συμπαθέστατος Αναπληρωτής Υπουργός Μεταναστευτικής Πολιτικής κ. Μουζάλας -και βγήκανε και άλλα-…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω σε μισό λεπτό, κύριε Πρόεδρε.

Παρεμπιπτόντως, είναι γυναικολόγος και δεν ξέρω την άποψή του για τις εκτρώσεις και αν οι εκτρώσεις είναι φόνος, γιατί δεν απαντάει στις ερωτήσεις της Χρυσής Αυγής, λέγοντας ότι το σύνθημα «αίμα, τιμή, Χρυσή Αυγή» τον ενοχλεί. Όμως όταν κάνουν εκτρώσεις και σκοτώνουν τα αγέννητα παιδάκια είναι καλά!

Μας είπε, λοιπόν, ότι τα δύο τελευταία χρόνια η Ελλάδα έχει πληρώσει πάνω από 2 δισεκατομμύρια ευρώ για το ζήτημα του λαθρομεταναστευτικού και η Ευρώπη μάς έχει υποσχεθεί 450 εκατομμύρια ευρώ σε βάθος πενταετίας από τα οποία έχουμε πάρει μόνο 33 εκατομμύρια ευρώ.

Καταστρέφεται ολόκληρη η ελληνική κοινωνία για να περιθάλπουμε, να στεγάζουμε, να ταΐζουμε, να ποτίζουμε κάποιους οι οποίοι αύριο θα είναι η αιτία διάλυσης της πατρίδος μας, του έθνους μας.

Όμως όσο θα υπάρχει η Χρυσή Αυγή, ασχέτως τού πόσες άρσεις ασυλίας θα μας φέρνετε κάθε μέρα, θα είμαστε εδώ και παντού, προκειμένου να υπερασπιστούμε την τιμή και την πατρίδα μας.

Ευχαριστώ πάρα πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι της Νέας Δημοκρατίας, προβάλατε αντιρρήσεις συνταγματικότητας και ζητάτε να αποφανθεί η Βουλή.

Θα εφαρμόσουμε, λοιπόν, την παράγραφο 2 του άρθρου 100 του Κανονισμού της Βουλής.

Έχουν δικαίωμα να μιλήσουν ο λέγων, ο οποίος είναι ο κ. Κωνσταντίνος Τζαβάρας, ο αντιλέγων ο οποίος είναι ο συνάδελφος κ. Λάππας, οι Πρόεδροι των Κοινοβουλευτικών Ομάδων που δεν μιλούν, ως είθισται, οι Κοινοβουλευτικοί Εκπρόσωποι και ένας Υπουργός εκ μέρους της Κυβέρνησης. Όλοι αυτοί έχουν δικαίωμα λόγου για πέντε λεπτά.

Ξεκινάμε από τον λέγοντα, τον κ. Κωνσταντίνο Τζαβάρα.

Ορίστε, έχετε τον λόγο.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κύριε Πρόεδρε.

Εισάγεται προς κύρωση στη Βουλή ένα νομοσχέδιο που περιλαμβάνει δύο πράξεις νομοθετικού περιεχομένου.

Και κατά της διαδικασίας, η οποία στηρίζεται στις διατάξεις του άρθρου 44 παράγραφος 1 του Συντάγματος, προβάλλουμε αντιρρήσεις συνταγματικότητας. Δηλαδή, δηλώνουμε ότι πρόκειται για εξόχως αντισυνταγματική διαδικασία, στην οποία καταχρηστικά η Κυβέρνηση προσέφυγε στη διάταξη του άρθρου 44 παράγραφος 1, άλλως προσχηματικά. Δηλαδή, εισάγεται προς κύρωση ένα πολυνομοσχέδιο, ένα νομοσχέδιο-«φρουτιέρα», όπως θα έλεγε –και αν ήταν εδώ, θα το είχε επαναλάβει- ο σημερινός Πρόεδρος της Δημοκρατίας και εξ αυτού του λόγου προβάλλουμε τους εξής ισχυρισμούς που θεμελιώνουν την αντισυνταγματικότητα.

Πρώτον, με βάση τη διάταξη του άρθρου 26 παράγραφος 1, το Σύνταγμα υιοθετεί την αρχή της διάκρισης των εξουσιών, δηλαδή η νομοθετική εξουσία έχει αποκλειστικά ανατεθεί στη Βουλή. Αυτή η νομοθετική εξουσία δεν είναι δυνατό να είναι αντικείμενο εκχώρησης από μέρους της Βουλής σε άλλα πολιτειακά όργανα, πλην της περιπτώσεως του άρθρου 43, όπου με νομοθετική εξουσιοδότηση μπορεί να δίνεται το δικαίωμα κανονιστικής δράσης σε όργανα της διοίκησης και η περίπτωση της λεγόμενης συνταγματικής εξουσιοδότησης, που είναι η περίπτωση, ακριβώς, του άρθρου 44 παράγραφος 1, με βάση την οποία ο Πρόεδρος της Δημοκρατίας μπορεί να εκδίδει πράξεις νομοθετικού περιεχομένου εφόσον συντρέχουν έκτακτες περιστάσεις εξαιρετικής και απρόβλεπτης ανάγκης. Σε αυτές τις περιπτώσεις γίνεται προσφυγή υπό το κράτος του δικαίου της ανάγκης, όπως λέγεται, γιατί θα πρέπει οπωσδήποτε να μη διακόπτεται η λειτουργία της πολιτείας, εάν για λόγους αντικειμενικούς δεν είναι δυνατόν να συνεδριάσει και να λάβει αποφάσεις η Βουλή.

Γι’ αυτήν, ακριβώς, την περίπτωση έχει προβλεφθεί ως εξαιρετική διαδικασία, απόκλιση δηλαδή από την κανονική νομοθετική διαδικασία, η περίπτωση του άρθρου 44 παράγραφος 1. Κι επειδή είναι εξαιρετική θα πρέπει να εφαρμόζεται μετά φειδούς και μετά από σχολαστικό έλεγχο της συνδρομής των προϋποθέσεων που ανέφερα.

Θα πρέπει, κύριε Πρόεδρε, να αναφερθεί ότι η νομολογία του Συμβουλίου της Επικρατείας δέχεται ότι δεν υπάγεται σε δικαστικό έλεγχο η συνδρομή ή η μη συνδρομή των προϋποθέσεων της εξαιρετικής περιπτώσεως της απρόβλεπτης και της εξαιρετικής ανάγκης, γιατί ακριβώς μια τέτοια δικαστική έρευνα θα προσέκρουε στην πολιτική ευθύνη των πολιτειακών οργάνων που έχουν τη δραστηριότητα αυτή.

Γι’ αυτόν τον λόγο -το επισημαίνω αυτό στους συναδέλφους της Πλειοψηφίας- θα πρέπει η έρευνα που θα κάνουμε εδώ, για το αν συντρέχουν ή δεν συντρέχουν δηλαδή οι προϋποθέσεις του άρθρου 44 παράγραφος 1, να είναι σχολαστική και βέβαια υπό την καθοδήγηση των ρήσεων του Πρωθυπουργού, ο οποίος από του Βήματος της Βουλής έλεγε προς όλους μας ότι «είστε κάθε μία λέξη από το Σύνταγμα. Σε αυτό ορκιστήκατε και αυτό υπηρετείτε».

Επομένως, λοιπόν, καμμία από αυτές τις διατάξεις που αποτελούν ρυθμίσεις που περιλαμβάνονται στις δύο συγκεκριμένες πράξεις νομοθετικού περιεχομένου –το προτιμώ από το ΠΝΠ, γιατί με το ΠΝΠ κρύπτεται η αντίφαση που υπάρχει και είναι έκδηλη όταν ο Πρόεδρος της Δημοκρατίας προβαίνει σε νομοθετική διαδικασία- δεν έχει εκδοθεί κάτω από έκτακτες συνθήκες. Γιατί αυτή είναι η πρώτη προϋπόθεση. Και οι έκτακτες συνθήκες είναι όταν συντρέχουν αντικειμενικοί λόγοι, αντικειμενικές περιστάσεις εξαιτίας των οποίων εμποδίζεται να συνεδριάσει η Βουλή.

Δεύτερον, θα πρέπει να είναι εξαιρετικά επείγουσες αυτές οι ρυθμίσεις κι όχι απλώς να είναι κατεπείγουσες, όπως λέει ο τίτλος του συγκεκριμένου νομοσχεδίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Το να είναι κατεπείγουσες, λοιπόν, δεν αρκεί. Χρειάζεται να είναι εξαιρετικά επείγουσες. Δηλαδή, χρειάζεται να είναι τόσο επείγουσες ώστε να είναι ακαταμάχητες.

Υπό αυτήν την έννοια, λοιπόν, καμμία από τις διατάξεις αυτές δεν είναι εξαιρετικά επείγουσα.

Δεύτερον, θα πρέπει να είναι απρόβλεπτες όλες οι διατάξεις, τουλάχιστον όσες αναφέρονται στην παράταση της λήξης της ισχύος είτε προθεσμιών είτε της θητείας συλλογικών οργάνων. Είναι προφανές ότι ήσαν προβλέψιμες στις 24 Δεκεμβρίου 2015, που εξεδόθη η συγκεκριμένη και πρώτη και δεύτερη ΠΝΠ, όπως λέτε, πράξη νομοθετικού περιεχομένου, γιατί ήταν γνωστό τοις πάσι ότι υπήρχε ένα καταληκτικό όριο στη λειτουργία των συλλογικών οργάνων είτε στις προθεσμίες που αναφέρονται, το οποίο πολύ νωρίς θα μπορούσε να έχει αντιμετωπιστεί με την κανονική νομοθετική διαδικασία.

Τέλος, αυτό που έχει πολύ μεγάλη αξία και πρέπει όλοι να το έχουμε βίωμα είναι ότι η εφαρμογή των διατάξεων του Συντάγματος είναι αυτοσκοπός για τους αντιπροσώπους του ελληνικού λαού. Η επίκληση οποιασδήποτε άλλης αξίας, είτε πρόκειται για αντιμετώπιση ζητημάτων της ανθρωπιστικής κρίσης είτε πρόκειται για άλλα ζητήματα τρεχούσης φύσεως, δεν μπορεί να οδηγήσει στην κάμψη της αρχής του άρθρου 26, της διάκρισης, δηλαδή, των εξουσιών, που αποτελεί θεμελιώδη διάταξη του Συντάγματος.

Γι’ αυτό, κύριοι συνάδελφοι, θεωρώ ότι με αυτόν τον τρόπο οδηγούμεθα σε ένα προηγούμενο, το οποίο δεν μπορεί να συνδυαστεί ούτε και να συσχετιστεί με καμμία προηγούμενη συμπεριφορά της Βουλής, αφού μέσα από αυτήν τη διαδικασία προβάλλει πελώρια και απειλητικά ο κίνδυνος αλλοίωσης του πολιτεύματος, δηλαδή ο κίνδυνος του να προσφεύγουμε κανονικά και κατά τρόπο συνήθη στην εξαιρετική διαδικασία της έκδοσης πράξεων νομοθετικού περιεχομένου, που, όπως είχε πει η πρώην Πρόεδρος της Βουλής, αποτελούν έναν αποφασιστικό λόγο για να μην λειτουργεί επαρκώς η δημοκρατία στη χώρα μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Λάππα, έχετε τον λόγο, ως αντιλέγων, εκ μέρους του ΣΥΡΙΖΑ.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Κύριε Τζαβάρα, πρώτον, «μηδέν άγαν».

Δεύτερον, όλη η επιχειρηματολογία σας ουσιαστικά ήταν μια σοφιστεία. Δεν το λέω προσβλητικά. Όπως οι σοφιστές επέλεγαν την υπερβολή ως μέσο πειθούς, αυτό κάνετε σε όλη τη ρητορική σας και την επιχειρηματολογία σας.

Ας μιλήσουμε σαν δικηγόροι και σαν νομικοί κυρίως και μετά θα δούμε την πολιτική διάσταση του προβλήματος. Για την ταυτότητα του νομικού και συνταγματικού λόγου η ένσταση που υποβάλατε, πρόκειται για ένσταση που πλήττει το corpus, την τυπική συνταγματικότητα που αναφέρεται στη διαδικασία και όχι στην ουσία, το animus. Σε αυτό συμφωνούμε. Ένα το κρατούμενο.

Δεύτερον, αναγκαστικά, όμως, επιχειρηματολογήσατε για την ουσία, για το animus. Ενώ η ένσταση σας έχει διάσταση τυπικής αντισυνταγματικότητας, κάνετε επιχειρηματολογία νομική για το corpus. Ας το παραβλέψουμε προς το παρόν. Αν και είναι απρεπές και δεν είναι επιτρεπτό νομικά, το κάνετε. Εγώ το αποδέχομαι και πάμε στην ουσία, αφού το θέλετε.

Σας έχω πει ότι οι ενστάσεις αντισυνταγματικότητας που υποβάλλονται στη Βουλή θα έπρεπε να γίνονται με τον τρόπο, με τη φιλοσοφία και με την επιστήμη που διέπει το Σύνταγμα, λιτό, συνεκτικό, αυστηρό. Έχετε καταντήσει να προβάλλετε πολιτική επιχειρηματολογία προτείνοντας ενστάσεις αντισυνταγματικότητας στις οποίες περιλαμβάνετε και συμπυκνώνετε ουσιαστικά αποκλειστικά πολιτικά επιχειρήματα.

Πάμε, λοιπόν, παραπέρα. Σας έχω πει, κύριε Τζαβάρα, επανειλημμένως ότι στην επιστήμη του Συνταγματικού Δικαίου, για να προβληθεί ακόμα και από τυπική άποψη η ένσταση συνταγματικότητας, πρέπει να πληρούνται τρεις αυστηρές προϋποθέσεις που πρέπει να ικανοποιούνται σωρευτικά. Σας τις αναφέρω.

Πρώτον, το γεγονός ότι ο αυστηρός χαρακτήρας του Συντάγματος, η αρχή της διάκρισης των λειτουργιών -άρθρο 26 του Συντάγματος- και το γεγονός της αναγωγής του Συντάγματος ως θεμελιώδους νόμου, αυτά πρέπει να εξειδικεύονται στην ένστασή σας και να προσβάλλονται σωρευτικώς. Το παραβλέπω.

Επικαλείστε το άρθρο 44, παράγραφος 1 του Συντάγματος και λέτε ότι δεν υπάρχει εδώ πέρα, δεν στοιχειοθετείται, δεν πληρούται ο χαρακτήρας του απρόβλεπτου, όπως ορίζει το άρθρο 44. Σας αναφέρω κάτι από το πόρισμα της Επιστημονικής Υπηρεσίας της Βουλής.

Κατ’ αρχάς, συμφωνούμε ότι η εκτίμηση των προϋποθέσεων της ΠΝΠ επαφίεται από τον νομοθέτη και από το Σύνταγμα αποκλειστικά στη Βουλή. Δεν υπόκειται σε δικαστικό έργο, όπως εσείς το αποδέχεστε και το είπατε. Άρα, το Σώμα που πρέπει να ακούσει αν υπάρχουν ή όχι οι προϋποθέσεις είναι το Σώμα της Βουλής και σε αυτό θα αναφερθούμε.

Κατά πάγια δε νομολογία του Συμβουλίου της Επικρατείας, η συνδρομή των προϋποθέσεων του άρθρου 44 είναι σταθερή, είναι πάγια. Γι’ αυτό δεν υπάρχει καμμία αμφιβολία.

Για να δούμε τώρα, κύριοι συνάδελφοι, οι δικές σας ΠΝΠ, μερικές εκ των οποίων δεν κυρώθηκαν ποτέ από το Κοινοβούλιο, ήταν ΠΝΠ τύπου σωρευτικής κατακρήμνισης συντάξεων και μισθών, κλείσιμο της ΕΡΤ. Εκεί είχατε απρόβλεπτες και ασύμμετρες συνθήκες. Το παραβλέπω.

Για να δούμε, λοιπόν, τι λέει η ΠΝΠ. Είναι ή δεν είναι απρόβλεπτη συνθήκη, κατά την έννοια του άρθρου 44, η υπαγωγή του ΚΕΕΛΠΝΟ στο σύνολο των δημοσιονομικών διατάξεων για τη διαχείριση, στο πλαίσιο των σημερινών, φετινών συμβάντων στον χώρο της υγείας; Θεωρείτε ότι αυτό δεν είναι απρόβλεπτο; Είναι προβλέψιμο ό,τι συμβαίνει γύρω από το θέμα της υγείας; Με τρομοκρατία, με φόβο, με τρόμο και αγωνία ανοίγει κάθε μέρα ο Έλληνας πολίτης τα φύλλα της εφημερίδας για ό,τι σχετίζεται με το θέμα της γρίπης και με άλλα θέματα υγείας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Η συστέγαση των οινοποιείων είναι απρόβλεπτη; Τα δεκαεννέα άρθρα είναι απρόβλεπτα;

**ΣΠΥΡΙΔΩΝΑΣ ΛΑΠΠΑΣ:** Το θέμα των καταληκτικών ημερομηνιών που έληγαν 31 Δεκεμβρίου και κινδύνευε να καταρρεύσει σειρά δομών του κράτους δεν είναι απρόβλεπτη συνθήκη; Θα αποδεχόσασταν κατάρρευση κρατικών δομών, κύριε Τζαβάρα; Το επιτρέπει αυτό η φιλοσοφία και η έννοια του κράτους δικαίου; Να καταρρεύσουν κρατικές δομές από το γεγονός ότι δεν μπορούμε να μεταθέσουμε μια ημερομηνία;

Πάμε παρακάτω. Η προμήθεια φαρμάκων θεωρείτε ότι δεν συνιστά απρόβλεπτο γεγονός; Μπορείτε να στερήσετε από φάρμακα την ελληνική κοινωνία;

Πάμε παρακάτω. Έχουμε κι άλλο θέμα με το ΚΕΕΛΠΝΟ. Η Διεύθυνση Ψυχικής Υγείας του Υπουργείου Υγείας κι αυτό μπορεί να αφεθεί στο μέλλον;

Πάμε και σε μία τακτική νομοθετική πρωτοβουλία. Τι άλλο να σας πω; Να σας πω για τον ΕΟΠΠΥΥ; Να σας πω για το προσφυγικό και το μεταναστευτικό; Για τη ρύθμιση και ίδρυση λειτουργίας κέντρων προσωρινής διαμονής; Για τα κέντρα ημερήσιας φροντίδας ηλικιωμένων, τα κέντρα κοινωνικής πρόνοιας που πρέπει να παραταθούν κατά εννιά μήνες, για να είμαστε εντάξει;

Εγώ, υπό γενική διατύπωση, σας λέω: «Πάψτε να χρησιμοποιείτε τις ενστάσεις αντισυνταγματικότητας, για να προβάλλετε πολιτική επιχειρηματολογία!». Δεν κάνετε κακό μόνο στο Σύνταγμα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Είπατε «πάψτε»;

**ΣΠΥΡΙΔΩΝΑΣ ΛΑΠΠΑΣ:** Βεβαίως, πάψτε!

**ΚΩΝΣΤΑΝΤΙΝΟΣ ΤΖΑΒΑΡΑΣ:** «Πάψτε»; Αυτό είναι φίμωση. Εσείς ένας έγκριτος νομικός απευθύνεστε και λέτε «πάψτε»;

**ΣΠΥΡΙΔΩΝΑΣ ΛΑΠΠΑΣ:** Συγγνώμη, ήθελα να πω «σταματήστε». Το διορθώνω.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αντί να λέτε «πείτε όσες ενστάσεις αντισυνταγματικότητας έχετε, να τις συζητήσουμε», λέτε «πάψτε»;

**ΠΡΟΕΔΡΕΥΩΝ (Νικήτας Κακλαμάνης):** Διόρθωσε, κύριε Τζαβάρα.

**ΣΠΥΡΙΔΩΝΑΣ ΛΑΠΠΑΣ:** Σταματήστε, κύριε Τζαβάρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζαβάρα, αυθορμήτως διόρθωσε ο συνάδελφος και είπε «σταματήστε».

**ΣΠΥΡΙΔΩΝΑΣ ΛΑΠΠΑΣ:** Κατακερματίζετε την ουσία για μια φορά ακόμα, κύριε Τζαβάρα, και λυπάμαι γι’ αυτό.

Εγώ έχω κάτι να σας πω. Οι ενστάσεις αντισυνταγματικότητας –επαναλαμβάνω- πρέπει να τηρούν ένα καθεστώς αυστηρότητας, συνεκτικότητας και περισυλλογής, διότι έτσι επιβάλλει το Σύνταγμα. Δεν μπορεί για κάθε διαφωνία πολιτικού χαρακτήρα, που έχετε να έρχεστε και να λέτε για ενστάσεις συνταγματικότητας. Πόσες ενστάσεις κάνατε τον τελευταίο μήνα μόνο; Και πάλι τι προβάλλετε; Πολιτικά επιχειρήματα και μάλιστα -θα λέγαμε- για θέματα, για τα οποία θα έπρεπε να έχετε μεγάλη συστολή. Διότι οι δικές σας ΠΝΠ κατέστρεψαν δομές, κατέστρεψαν τους εργαζόμενους και μια σειρά άλλων υπηρεσιών του κράτους, τα οποία εμείς σήμερα με ΠΝΠ δικές μας προσπαθούμε να διορθώσουμε. Αυτή είναι η προσπάθειά μας κι εκεί κατατείνει, κύριε Τζαβάρα.

(Χειροκροτήματα από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, παρακαλώ τον λόγο για ένα λεπτό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζαβάρα, να ολοκληρώσουμε. Μην τα αρχίσουμε αυτά. Ανακάλεσε ο συνάδελφος, λέγοντας ότι έκανε λάθος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Άλλο θέλω να πω. Απευθυνόμενος σε εμένα είπε «μηδέν άγαν». Εγώ ανταπαντώ «έξεστι Κλαζομενίοις ασχημονείν».

**ΠΡΟΕΔΡΕΥΩΝ (Νικήτας Κακλαμάνης):** Ωραία, ελύθη το θέμα μεταξύ των δικηγόρων. Είστε πιο παρορμητικοί από τους γιατρούς, για να ελαφρύνω λίγο το κλίμα.

**ΣΠΥΡΙΔΩΝΑΣ ΛΑΠΠΑΣ:** Κύριε Πρόεδρε, και εγώ θέλω να πω μία φράση μόνο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Λάππα πείτε τη φράση και τελειώνουμε. Σαν μικρά παιδιά κάνουμε.

**ΣΠΥΡΙΔΩΝΑΣ ΛΑΠΠΑΣ:** Κύριε Κακλαμάνη, μία φράση.

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΣΠΥΡΙΔΩΝΑΣ ΛΑΠΠΑΣ:** Κύριε Τζαβάρα, «το της πόλεως όλης ήθος ομοιούται τοις άρχουσιν».

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Να τα εκλαϊκεύετε λίγο, γιατί δεν τα γνωρίζουμε όλοι.

(Θόρυβος στην Αίθουσα)

Ηρεμία!

Κατ’ αρχάς, να υπενθυμίσω, επειδή και προηγουμένως συνάδελφοι είπαν «τα τάδε άρθρα θα το ψηφίζαμε», ότι το μεγαλύτερο μειονέκτημα των πράξεων νομοθετικού περιεχομένου, για μένα, είναι ότι δεν υπάρχει δυνατότητα να ψηφιστούν άρθρα. Ψηφίζονται en bloc. Δεν είναι θέμα αν θέλουμε ή δεν θέλουμε. Αυτό είναι το μεγάλο μειονέκτημα. Κι ενώ πράγματι θα μπορούσαν να υπάρχουν τα μισά άρθρα, που να έπαιρναν διακόσιες πενήντα ψήφους, έτσι όπως έρχονται χάνεται αυτή η δυνατότητα. Αυτό είναι το μεγάλο μείον των ΠΝΠ και όλα τα άλλα που οι ειδικοί είπατε.

Επειδή μίλησαν ήδη δύο συνάδελφοι από τη Νέα Δημοκρατία και ΣΥΡΙΖΑ, αν συμφωνεί ο κ. Δένδιας και ο κ. Μαντάς, να ξεκινήσω από τον κ. Λοβέρδο και να κλείσετε οι δύο Κοινοβουλευτικοί Εκπρόσωποι, ο κ. Δένδιας και εσείς.

**ΧΡΗΣΤΟΣ ΜΑΝΤΑΣ:** Ό,τι θέλετε, κύριε Πρόεδρε.

Κύριε Δένδια το δέχεστε;

**ΝΙΚΟΛΑΟΣ ΔΕΝΔΙΑΣ:** Μάλιστα, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Μετά θα μιλήσει εκ μέρους της Κυβέρνησης όποιος Υπουργός θέλει.

**ΧΡΗΣΤΟΣ ΜΑΝΤΑΣ:** Οι υπόλοιποι εισηγητές δεν θα μιλήσουν; Δεν θα συνεχιστεί η διαδικασία των εισηγητών;

**ΠΡΟΕΔΡΕΥΩΝ (Νικήτας Κακλαμάνης):** Μετά. Βεβαίως, θα συνεχιστεί. Δεν τελειώσαμε. Στον κ. Παναγιώταρο είμαστε. Αμέσως μετά είναι να μιλήσει ο κ. Κουτσούκος.

Κύριε Λοβέρδο, έχετε τον λόγο για πέντε λεπτά, για να μιλήσετε για την αντισυνταγματικότητα.

**ΑΝΔΡΕΑΣ ΛΟΒΕΡΔΟΣ:** Γίνονται πολύ συχνά αναφορές σε έλλειψη σεβασμού της κυβερνητικής Πλειοψηφίας και της Κυβέρνησης στο σύνολο. Συμφωνώ με αυτή τη έλλειψη σεβασμού.

Κι αν περάσουμε στα πρακτικά της αποτελέσματα, συμβαίνει στην πράξη αυτό που ζήσαμε τη Δευτέρα στην Επιτροπή Οικονομικών, που επεξεργαζόταν αυτή την πράξη νομοθετικού περιερχομένου -και που την επεξεργάστηκε, κύριε Πρόεδρε, επί επτά ώρες- και είχε ως αρνητικότατο αποτέλεσμα αυτό που είπατε: Ενώ από όλα τα κόμματα άκουγες διάθεση στήριξης επιμέρους διατάξεων, στην πράξη, αφού έπρεπε να ψηφίσουμε δύο τελικά άρθρα, με τόσες διατάξεις το καθένα, για τις δύο αυτές χωριστές πράξεις νομοθετικού περιερχομένου, δεν μπορούσαμε παρά να πούμε, βάσει των απόψεών μας, «ΟΧΙ» ή «ΠΑΡΩΝ», ανάλογα με το ποιο κόμμα μιλούσε.

Ο κ. Τζαβάρας έχει δίκιο στο επιχείρημά του, που καταστρώνεται βάσει της ερμηνείας τους άρθρου 44, παράγραφος 1, του Συντάγματος. Το να κάνεις ρυθμίσεις, όπως αυτή που εμπεριέχεται σε αυτές τις πράξεις νομοθετικού περιερχομένου και αφορά, λόγου χάριν, το Υπουργείο Υποδομών, είναι μία διαχειριστική κίνηση, η οποία κάλλιστα θα μπορούσε να γίνει σε ένα οποιοδήποτε άλλο κανονικό νομοθέτημα που έρχεται με τις κανονικές διαδικασίες.

Αυτό σε προβληματίζει. Γιατί το κάνεις αυτό; Δεν υφαρπάζεις αρμοδιότητες από τον νομοθέτη στην τακτική του λειτουργία; Υφαρπάζεις. Υπάρχει καμμία εξαιρετικώς επείγουσα περίσταση; Ακόμα κι αν υπάρχει, που δεν μπορώ να το ξέρω, η ανάγκη να πάει για μία τροπολογία κάπως γρήγορα το νομοθετικό έργο, έρχεται με τροπολογία, πριν από τις γιορτές ή αμέσως μετά, την 7η Ιανουαρίου. Γιατί πρέπει να γίνει πράξη νομοθετικού περιερχομένου;

Κι όπως έχω πει σε ειδική μελέτη, που έχω κάνει και την έχω αναφέρει στο Κοινοβούλιο και την έχω εξηγήσει, εδώ τα παιδιά της Πλειοψηφίας, τα οποία καλωσορίσαμε, όταν έφεραν την πρώτη του πράξη νομοθετικού περιερχομένου, με τη φράση του Αλέκου Αλαβάνου «καλώς τα τα παιδιά!», αποδεικνύονται πρωτοπόροι στην υφαρπαγή αρμοδιοτήτων από το Κοινοβούλιο. Αποδεικνύονται πρωτοπόροι πραγματικοί!

Τόσο πολύ έχουν συνηθίσει, που τους φαίνεται αυτονόητο κάθε νομοθετική ανάγκη να την κάνουν ΠΝΠ. Και γεμίσανε στο κοινωνικό πεδίο και διεκδικητές. Πολλές φορές έχω βρεθεί σε συζητήσεις που μου λένε «γιατί να μην το κάνουν αυτό και με ΠΝΠ;». Απέκτησε κανονικότητα το νομοθετικό έργο μιας αυταρχικής Πλειοψηφίας, μέσω των ΠΝΠ.

Ωστόσο, υπάρχει η ανάγκη να κυρωθούν αυτές οι δύο πράξεις νομοθετικού περιερχομένου. Κύριε Τζαβάρα, τι θα κάνουμε; Δεν θα τις κυρώσουμε; Υπάρχει, δηλαδή, η οικονομία των εργασιών του Κοινοβουλίου. Και σε τούτη την περίπτωση, δεν θεωρώ ότι τίθενται ζητήματα ύψιστης πολιτικής αντιπαράθεσης που να φτάνει στο σημείο και της ρήξης, ούτως ώστε να δεχθούμε αβασάνιστα επιχειρήματα αντισυνταγματικότητας.

Ούτε από την άλλη, όμως, θέλουμε να κατοχυρώσουμε αυτή τη φαύλη λογική «ό,τι έχω το φέρνω με ΠΝΠ και το τελειώνω αύριο το πρωί και μετά κυρώνω, αφού οι Βουλευτές μου, ως προς αυτό, δεν θα φέρουν κι αντίρρηση».

Κύριε Πρόεδρε, υπάρχει πρόβλημα. Έχουμε τροπολογίες σωρηδόν, με τεράστια θέματα. Έχουμε τροπολογίες που έρχονται σε διαδικασίες κύρωσης συμβάσεων. Θα τα πούμε το απόγευμα γι’ αυτό. Το έχουν παρακάνει. Και πρέπει η αντιπολίτευση να μην νομιμοποιήσει αυτή την αντιδεοντολογική και εν τινι μέτρω αντισυνταγματική πρακτική.

Ωστόσο, επειδή περνούν οι μέρες και οι πράξεις πρέπει να κυρωθούν, για να υπάρχει μια κανονικότητα στον νομικό βίο του τόπου, εμείς δεν θα εκφράσουμε άποψη. Καταγράψαμε, νομίζω, και επιστημονικά και πολιτικά τις απόψεις μας, αλλά δεν θα ψηφίσουμε «ΥΠΕΡ». Θα ψηφίσουμε «ΠΑΡΩΝ».

**ΠΡΟΕΔΡΕΥΩΝ (Νικήτας Κακλαμάνης):** Για να μη σηκώνουν οι Κοινοβουλευτικοί το χέρι, θα πάω με τη σειρά. Και όπως είναι αυτονόητο, επειδή ο κ. Παππάς δεν είναι στην Αίθουσα –αν έρθει κατά τη διάρκεια της κουβέντας, θα έχει το δικαίωμα να μιλήσει- τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Θανάσης Παφίλης.

Έχετε τον λόγο, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Ευχαριστώ, κύριε Πρόεδρε.

Μετά τη μονομαχία με τα αρχαία ελληνικά του κ. Τζαβάρα και του κ. Λάππα, θα μπορούσαμε να πούμε ότι είναι τραγωδία αυτή η συζήτηση, αλλά καλύτερα να την προσγειώσουμε στα σημερινά δεδομένα. Είναι πραγματική κοροϊδία απέναντι στον ελληνικό λαό.

Είναι κυριολεκτικά κοροϊδία για δύο λόγους: Πρώτον, έχουν αντιστραφεί οι όροι. Σε κάθε νομοσχέδιο, όταν ο ΣΥΡΙΖΑ ήταν Αντιπολίτευση, έβαζε θέμα αντισυνταγματικότητας. Τώρα έρχεστε εσείς και κάνετε ακριβώς το ίδιο. Βάζετε θέμα αντισυνταγματικότητας σχεδόν –είμαι σχεδόν σίγουρος- σε κάθε νομοσχέδιο. Αυτό αποτελεί κοροϊδία απέναντι στον ελληνικό λαό!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν πιστεύετε στο Σύνταγμα, λοιπόν, εσείς;

**ΑΘΑΝΑΣΙΟΣ ΠΑΦΙΛΗΣ:** Ο μαθητής ξεπερνάει τον δάσκαλο και ο δάσκαλος επανέρχεται, για να ξαναξεπεράσει τον μαθητή. Αυτό ζούμε. Είναι κυριολεκτικά κοροϊδία απέναντι στον κόσμο!

Και ο δεύτερος λόγος, που είναι ακόμα μεγαλύτερη κοροϊδία, είναι αυτό που λέγατε «επαναστατική γυμναστική». Δηλαδή, ποιος έχει πλειοψηφία; Υπάρχει περίπτωση να περάσει η αντισυνταγματικότητα, και όταν γινόταν η ένσταση αντισυνταγματικότητας από τον ΣΥΡΙΖΑ και τώρα από τη Νέα Δημοκρατία; Τι νόημα έχει, δηλαδή;

Αυτά γίνονται για το ότι στρατηγικά υπάρχει συμφωνία. Ο καυγάς γίνεται στα επιμέρους. Προσπαθούν να δημιουργηθούν διάφορες εντυπώσεις. Θυμίζει τις παλιές μονομαχίες. Δεν θέλω να τις περιγράψω τώρα. Εμείς από εδώ και στο εξής δεν πρόκειται να μπούμε σε αυτή τη συζήτηση. Το θεωρούμε κυριολεκτικά κοροϊδία. Και δεν μπορούμε να κοροϊδεύουμε και τον ελληνικό λαό και τον εαυτό μας.

Πραγματικά εγώ αναρωτιέμαι, δεν ντρέπεστε και οι δυο; Και αυτό το ερώτημα είναι πολιτικό στην πραγματικότητα. Δεν είναι προσωπικό. Αυτό δεν κάνετε;

Όταν ήσασταν κυβέρνηση –και η Νέα Δημοκρατία και το ΠΑΣΟΚ- φέρνατε πράξεις νομοθετικού περιεχομένου. Και σοβαρότατες, όχι απλώς σοβαρές. Τις περνάγατε; Τις περνάγατε. Τι έλεγε ο ΣΥΡΙΖΑ τότε; «Πραξικόπημα!» Κάθε μέρα είχαμε και ένα πραξικόπημα.

Τώρα αλλάζει. Αλλάζουν αυτοί οι ρόλοι. Και αντί να υπάρχει ουσιαστική αντιπαράθεση επί της ουσίας, πετάτε την μπάλα στην εξέδρα, για να εισπράξετε οι μεν τη δυσαρέσκεια του ελληνικού λαού και οι άλλοι να πείτε το αντίθετο.

**ΠΡΟΕΔΡΕΥΩΝ (Νικήτας Κακλαμάνης):** Υποθέτω ότι την ώρα της ψηφοφορίας θα καταγραφεί και η θέση σας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κύριε Πρόεδρε, παρακαλώ, επί προσωπικού. Έχω προσωπικό ζήτημα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζαβάρα, θα μου επιτρέψετε. Θα ολοκληρωθεί η διαδικασία και πριν από την ψηφοφορία θα σας δώσω το λόγο για το προσωπικό ζήτημα. Όμως, σας παρακαλώ να καταλήξουμε κάπου.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι ο λόγος πρέπει να δίνεται αμέσως μετά.

**ΠΡΟΕΔΡΕΥΩΝ (Νικήτας Κακλαμάνης):** Εάν για ό,τι ακούγεται μπαίνει θέμα προσωπικού…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Μα απευθύνεται σε συναδέλφους και λέει ότι θα πρέπει να ντρέπονται. Να ντρέπομαι, κύριε Πρόεδρε, για…

**ΠΡΟΕΔΡΕΥΩΝ (Νικήτας Κακλαμάνης):** Μα δεν απευθύνθηκε σε εσάς ο κ. Παφίλης!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Δεν ντρέπομαι γι’ αυτό το πράγμα και δεν θα ντραπώ ποτέ!

**ΠΡΟΕΔΡΕΥΩΝ (Νικήτας Κακλαμάνης):** Ωραία καταγράφεται. Δεν απευθύνθηκε σε εσάς. Δεν αναφέρθηκε σε εσάς.

**ΑΘΑΝΑΣΙΟΣ ΠΑΦΙΛΗΣ:** Μην κάνετε ότι δεν καταλαβαίνετε. Πολιτικά μίλησα, όχι προσωπικά.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, είστε και οι δύο παλιοί. Μην τα κάνουμε αυτά!

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εμείς τη δημοκρατία, Θανάση, δεν τη βαριόμαστε. Εάν εσείς την έχετε βαρεθεί και θέλετε κάποια άλλη, πηγαίνετε στη Βόρειο Κορέα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζαβάρα, παρακαλώ πάρα πολύ!

Αυτά στις ομιλίες σας. Τότε κάντε τις ιδεολογικές τοποθετήσεις. Δεν πρόκειται να ξαναεπιτρέψω διακοπή!

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Τρίπολης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Παππά, επειδή είχα προαναγγείλει τον κ. Αμυρά, θα σας δώσω μετά τον λόγο.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Στο ερώτημα εάν τίθεται ή όχι ζήτημα αντισυνταγματικότητας, νομίζω πως πρέπει να στραφούμε στα λόγια κάποιου που γνωρίζει καλά και από μέσα τι εστί πράξη νομοθετικού περιεχομένου.

Ο σημερινός Πρόεδρος της Βουλής, κ. Νίκος Βούτσης, το είχε πει ξεκάθαρα: «Χουντικής έμπνευσης οι πράξεις νομοθετικού περιεχομένου». Το είπε στην Κοινοβουλευτική Ομάδα του ΣΥΡΙΖΑ στις 11 Δεκεμβρίου 2012.

Και εάν δεν ήξερε τι έλεγε ο κ. Βούτσης, ας προστρέξουμε στο τι έλεγε ο κ. Τσίπρας στις 19 Νοεμβρίου 2012: «Προχωρούν με πράξεις νομοθετικού περιεχομένου, λες και η χώρα βρίσκεται σε κατάσταση πολέμου και σε κατάσταση πολιορκίας», κύριοι συνάδελφοι, ιδιαιτέρως του ΣΥΡΙΖΑ.

Ερωτώ, λοιπόν: Σε ποια κατάσταση πολιορκίας βρισκόμαστε;

Απευθύνω και ένα ειδικότερο ερώτημα στον αγαπητό Κοινοβουλευτικό Εκπρόσωπο του ΣΥΡΙΖΑ, ρωτώντας τον το εξής: Ποια είναι η κατεπείγουσα ανάγκη, αγαπητοί συνάδελφοι, που οδηγεί την Κυβέρνησή σας να μας φέρει με το άρθρο 14 του παρόντος σχεδίου νόμου την τροποποίηση του άρθρου 1 του ν. 4320;

Με απλά λόγια, με αυτή την τροποποίηση μειώνετε, κόβετε το δωρεάν ρεύμα για τα φτωχά νοικοκυριά και από τις τρεις χιλιάδες εξακόσιες κιλοβατώρες το έτος πλέον τους δίνετε δωρεάν δύο χιλιάδες τριακόσιες κιλοβατώρες. Αυτή είναι η κατεπείγουσα ανάγκη;

Κυρίες και κύριοι συνάδελφοι, εμείς περιμένουμε τις απαντήσεις των εκπροσώπων της Κυβέρνησης επ’ αυτών των ζητημάτων και επιφυλασσόμεθα για το θέμα της αντισυνταγματικότητας ή μη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Και εγώ σας ευχαριστώ για τη συντομία του χρόνου.

Κύριε Παππά, έχετε τον λόγο εκ μέρους της Χρυσής Αυγής ως Κοινοβουλευτικός Εκπρόσωπος.

**ΧΡΗΣΤΟΣ ΠΑΠΠΑΣ:** Κύριε Πρόεδρε, σας άκουσα προηγουμένως από το κλειστό κύκλωμα της τηλεόρασης και προς άρση οποιασδήποτε παρεξηγήσεως κατέβηκα από το γραφείο, για να τοποθετηθώ, διότι είναι γνωστή η τακτική της ανυπάρκτου, θα έλεγα, Νέας Δημοκρατίας –το εισπράττει και ο κόσμος και οι ψηφοφόροι της- ως Αντιπολίτευσης να καταγγέλλει τη Χρυσή Αυγή ως ουρά του ΣΥΡΙΖΑ και να ξυπνούν τα αντιαριστερά -ας το πούμε έτσι- αντανακλαστικά των ψηφοφόρων της, ξεχνώντας ότι είναι το ίδιο κόμμα που τον περασμένο Αύγουστο ψήφισε μαζί με τον ΣΥΡΙΖΑ το μνημόνιο, το κακώς λεγόμενο «αριστερό μνημόνιο». Διότι δεν είναι αριστερό. Είναι ένα μνημόνιο όμοιο με τα άλλα δύο μνημόνια, τα δεξιά, που ψήφισαν η Νέα Δημοκρατία και οι προηγούμενες συγκυβερνήσεις.

Είναι και αυτό, λοιπόν, μνημόνιο και της Δεξιάς και της Αριστεράς. Είστε, κύριοι της Νέας Δημοκρατίας, συνυπεύθυνοι!

Υπήρχε κάποτε εδώ ένας Βουλευτής του ΠΑΣΟΚ, παλαιός, συγχωρεμένος, που έλεγε «δεν έχετε δικαίωμα να ομιλείτε». Θα επαναλάβω τα λόγια του: Δεν έχετε δικαίωμα να ομιλείτε, κύριοι της Νέας Δημοκρατίας, και συντόμως, επειδή είστε ένα κόμμα το οποίο καταρρέει, θα καταλάβετε ότι η τακτική που ακολουθείτε, δηλαδή να γίνεστε εσείς ουρά του ΣΥΡΙΖΑ και όχι οι εθνικιστές της Χρυσής Αυγής, θα σας θέσει μια για πάντα στο περιθώριο. Είναι το κόμμα αυτό, όπως και το ΠΑΣΟΚ το οποίο συρρικνώθηκε μετά την οικονομική κρίση και το μνημόνιο, που μέλλει να συρρικνωθεί και αυτό. Αυτό, για να κλείσουμε οποιαδήποτε παρεξήγηση.

Εμείς στη στημένη, θα έλεγα, αντιπαράθεση μεταξύ ΣΥΡΙΖΑ και Νέας Δημοκρατίας και της προτάσεως περί αντισυνταγματικότητος τοποθετούμεθα και λέμε ότι, ναι μεν, είναι πράξεις οι οποίες κακώς έρχονται στο Ελληνικό Κοινοβούλιο. Δυστυχώς, όμως, το Ελληνικό Κοινοβούλιο αυτή τη στιγμή παίζει έναν ρόλο διακοσμητικό. Υποτίθεται ότι είναι η νομοθετική εξουσία και υποτίθεται ότι εμείς νομοθετούμε και ο Βουλευτής ψηφίζει κατά βούληση, πράγμα το οποίο δεν γίνεται. Ούτε κατά βούληση ψηφίζει ο Βουλευτής. Ο Βουλευτής ψηφίζει ως πρόβατο στο μαντρί, ό,τι πει η κομματική ηγεσία και εφόσον υπάρχει αυτή τη στιγμή -τουλάχιστον μέχρι στιγμής- κοινοβουλευτική πλειοψηφία, εκ μέρους της Κυβερνήσεως, των δύο κομμάτων, ΣΥΡΙΖΑ και ΑΝΕΛ, ό,τι και να φέρνετε θα το περνάτε.

Εμείς είμαστε εδώ, για να καταγγέλλουμε αυτές τις ανομίες. Αυτός είναι και ο ρόλος του εθνικιστικού κινήματος. Θέλω να πω, κύριε Πρόεδρε, ότι σ’ αυτή τη στημένη αντιπαράθεση εμείς θα ψηφίσουμε «ΠΑΡΩΝ». Δεν συμμετέχουμε.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστώ πολύ, με τη μόνη παρατήρηση ότι μέσα σ’ αυτή την Αίθουσα και οι τριακόσιοι έχουν δικαίωμα να ομιλούν και κανείς δεν μπορεί να τους το στερήσει.

Προχωρούμε στον κ. Αθανάσιο Παπαχριστόπουλο, εκ μέρους των Ανεξαρτήτων Ελλήνων.

**ΧΡΗΣΤΟΣ ΠΑΠΠΑΣ:** Ρητορικό ήταν, κύριε Πρόεδρε…

**ΠΡΟΕΔΡΕΥΩΝ (Νικήτας Κακλαμάνης):** Δεκτό, κύριε Παππά. Εντάξει, επειδή επικαλεστήκατε αείμνηστο, ο οποίος δεν το έλεγε έτσι, όπως το είπατε.

Κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Πιστεύω ότι ο καθένας θα ήθελε να εκλείψουν οριστικά και αμετάκλητα οι πράξεις νομοθετικού περιεχομένου. Η ομαλή λειτουργία της Βουλής πιστεύω ότι δεν θα τις έχει ανάγκη. Όμως, θέλω –παρ’ ότι αποφεύγω να πάω στο παρελθόν- να θυμίσω ποια ακριβώς κατάσταση βρήκε αυτή η Κυβέρνηση, όταν ήρθε στην εξουσία πριν ένα χρόνο.

Θέλω, λοιπόν, να θυμίσω με νούμερα το εξής: Ενάμισι εκατομμύριο Έλληνες κάτω από το όριο τη φτώχιας. Τρία εκατομμύρια ανασφάλιστοι Έλληνες. Τριακόσιες χιλιάδες, νέα κυρίως παιδιά, είχαν ήδη φύγει στο εξωτερικό. Η ανεργία τυπικά και μετρημένα ήταν στο ενάμισι εκατομμύριο, στην ουσία ήταν πάνω από δυόμισι εκατομμύρια.

Θα μπορούσα να πω και άλλα πολλά, όπως πως ένα εκατομμύριο πολίτες -για παράδειγμα- πήγαιναν και παρέδιδαν τις πινακίδες των αυτοκινήτων τους, γιατί δεν είχαν λεφτά να τα κυκλοφορήσουν.

Και επειδή συμβαίνει να έχω σχέση πιο πολύ με τον άνθρωπο –γιατί είναι και η δουλειά μου- σας λέω ορθά κοφτά ότι η φράση «ανθρωπιστική κρίση» για όσους δεν θέλουν να τη βλέπουν ήταν και είναι επί θύραις. Υπάρχουν άστεγοι. Ρωτήστε τους δήμους σε ποιους δίνουν κάθε μέρα μερίδες στα συσσίτια, την Εκκλησία, το Υπουργείο Εθνικής Άμυνας και πολλούς πολίτες. Αν αυτό δεν συνθέτει μια πολύ ιδιαίτερη κατάσταση -που πιστεύω ότι είναι πρωτόγνωρη και για πρώτη φορά συμβαίνει στη χώρα μετά τον Δεύτερο Παγκόσμιο Πόλεμο- μια απίστευτη πραγματικότητα στην οποία προστίθεται το μεταναστευτικό, καθώς η χώρα μας έχει γίνει πύλη εισόδου για το 90% των ανθρώπων είτε είναι οικονομικοί μετανάστες είτε είναι πρόσφυγες, αν αυτά δεν συνθέτουν τη λέξη «επείγον», ποια τη συνθέτουν;

Δεν θέλω να πω περισσότερα. Είμαι ένα χρόνο σε αυτή τη Βουλή και γίνεται κατάχρηση σε βαθμό που πια να μην υπολογίζει κανένας τη λέξη αντισυνταγματικότητα. Κάποιοι σε ένα παραλήρημα εντυπωσιολαγνείας –και δεν αναφέρομαι για σήμερα- αναφέρουν τον όρο αντισυνταγματικό. Ακούγεταισυνέχεια. Κάτι που το θεωρούσα πολύ σοβαρό, όπως το να βάζεις θέμα αντισυνταγματικότητας -είναι μια πάρα πολύ σοβαρή ιστορία και τη βλέπω με δέος, έτσι θέλω να τη βλέπω- έχει φθαρεί στα μάτια μου.

Θέλω, λοιπόν, να πιστεύω ότι η κριτική που γίνεται για τις πράξεις νομοθετικού περιεχομένου δεν έχει νόημα. Σας μιλά ένας άνθρωπος που σε αυτό το νομοσχέδιο που ήρθε –το παράλληλο εννοώ- το έχει μελετήσει με μεγάλη προσοχή. Και πιστεύω ότι μερικά από αυτά τα θέματα δεν μπορούσαν να καθυστερήσουν ούτε ένα δευτερόλεπτο. Λυπάμαι, αλλά νομίζω ότι το θέμα που εγείρεται δεν έχει καμμία, μα καμμία βάση, έστω και αν εγώ δεν είμαι νομικός.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):**  Και κλείνουμε με τον κ. Δημήτριο Καρρά εκ μέρους της Ένωσης Κεντρώων για την ένσταση αντισυνταγματικότητας.

Κύριε Καρρά, έχετε τον λόγο.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Δεν θα αναφερθώ σε πολιτικά ζητήματα. Αλλά είμαι υποχρεωμένος διανύοντας την πέμπτη δεκαετία υπηρετήσεως της νομικής επιστήμης να τοποθετηθώ.

Το Σύνταγμα της Ελλάδος είναι το Ευαγγέλιο, το οποίο πρέπει μέσα σε αυτή την Αίθουσα να κρατάμε. Γιατί το λέω αυτό; Η βασική διάκριση στο Σύνταγμα, η οποία επιτρέπει μια αλλοίωση της συνταγματικής τάξεως στο ζήτημα της νομοθέτησης που είναι η ύψιστη δημοκρατική λειτουργία, είναι οι πράξεις νομοθετικού περιεχομένου. Είναι μια εξαίρεση στον απόλυτο κανόνα της δημοκρατικής τάξεως.

Ποιες, λοιπόν, θα πρέπει να είναι οι πράξεις νομοθετικού περιεχομένου; Πράγματι, είναι η απόλυτος ανάγκη, η απρόβλεπτος ανάγκη και θα συμφωνήσω απόλυτα με τον κ. Τζαβάρα. Εξίσου θα συμφωνήσω και με τον κ. Λάππα ότι το Συμβούλιο της Επικρατείας έχει αφαιρέσει την δυνατότητα του ελέγχου των interna corporis της Βουλής, ούτως ώστε δεν υπάρχει έλεγχος συνταγματικότητος των πράξεων νομοθετικού περιεχομένου. Όμως, αυτή η δικαιακή έλλειψη δεν σημαίνει, κύριε Πρόεδρε και κυρίες και κύριοι συνάδελφοι, ότι αφαιρείται η εξουσία του ελέγχου της τηρήσεως των προϋποθέσεων της υπάρξεως ή μη για την έκδοση πράξεως νομοθετικού περιεχομένου από την ίδια τη Βουλή.

Επομένως, ο κριτής ο οποίος έρχεται, είναι η ίδια η Βουλή σήμερα. Συνεπώς, ορθώς τίθεται να συζητηθεί μέσα σε αυτήν την Αίθουσα το ζήτημα, αν ο τρόπος που έρχονται οι πράξεις νομοθετικού περιεχομένου καλύπτουν ή όχι τις προϋποθέσεις υπό τις οποίες να έρχονται. Και πρέπει η ίδια η Βουλή να αποφασίσει σήμερα, κύριε Πρόεδρε και κυρίες και κύριοι συνάδελφοι, γι’ αυτό.

Έχουμε λοιπόν, δύο πράξεις νομοθετικού περιεχομένου, οι οποίες αποτελούν ένα συνονθύλευμα –και επιτρέψτε μου την έκφραση- διατάξεων. Ορισμένες από αυτές, πράγματι, θα πρέπει να πω ότι ενδεχόμενα καλύπτουν οριακά τη συνταγματική ανάγκη της απρόβλεπτης ανάγκης, ούτως ώστε να είναι πράξεις νομοθετικού περιεχομένου και να έρθουν μετά να κυρωθούν από τη Βουλή. Άλλες όμως, φανερώνουν μία αδιαφορία κυβερνητική, μία αμέλεια της κρατικής διοίκησης. Θα δώσω ορισμένα παραδείγματα.

Μέσα στις πράξεις, η πρώτη από αυτές, την οποία εισηγείται σήμερα η Κυβέρνηση να ψηφίσουμε, περιλαμβάνει το άρθρο 9, το οποίο μας λέει ότι παρατείνονται οι προσωρινές άδειες λειτουργίας των εγκαταστάσεων της ΔΕΗ. Διάβασα, λοιπόν, να δω, ποια είναι η απόλυτη ανάγκη να ψηφίσουμε μέσω πράξης νομοθετικού περιεχομένου την παράταση λειτουργίας των σταθμών της ΔΕΗ.

Μα, από το 2001, κύριε Πρόεδρε –διαβάστε, παρακαλώ- οι περισσότερες εγκαταστάσεις της ΔΕΗ λειτουργούν με προσωρινές άδειες. Δηλαδή, εδώ και μία δεκαεξαετία, έρχεται σήμερα να μας πει ότι προέκυψε αδήριτη ανάγκη;

Δεύτερο παράδειγμα, οι επεμβάσεις στον Τελωνιακό Κώδικα για τον τρόπο καταβολής προστίμου, το άρθρο 2 της δεύτερης πράξης νομοθετικού περιεχομένου. Μα, για το όνομα του θεού, έχουμε έναν Κώδικα Εισπράξεως Δημοσίων Εσόδων κι ένα τεράστιο οπλοστάσιο για την είσπραξη των εσόδων είτε κυρωτικών είτε φορολογικών και των τελωνειακών του κράτους και λέμε ότι θα το ρυθμίσουμε με την πράξη νομοθετικού περιεχομένου;

Το τρίτο το οποίο είναι και αφελές -θα μου επιτρέψετε να πω- το άρθρο 13 της δεύτερης πράξης, τι μας λέει; Μας λέει ότι, όταν δημοσιεύεται στο Εθνικό Τυπογραφείο εκ παραδρομής δεύτερη φορά η ίδια πράξη, θα ισχύει η πρώτη.

Συγχωρέστε με. Μην πω τη λέξη που μου έρχεται. Αυτό είναι αφελές τουλάχιστον, διότι το έχει λύσει η νομολογία του Συμβουλίου της Επικρατείας, πότε αφετηριάζονται οι προθεσμίες προσφυγής και αιτήσεως ακυρώσεως. Τα θέματα αυτά τα έχουν λύσει οι νομολογίες, κύριε Πρόεδρε. Λοιπόν, να απασχολείται η Βουλή, για να μας πει ο νομοθέτης, πότε ξεκινάει η ισχύς μίας πράξεως, ούτως ώστε να ξεκινάει η προθεσμία της προσφυγής ή της αιτήσεως ακυρώσεως; Για όνομα του θεού! Και δικονομίες έχουμε και πλούσια δικαστήρια από πλευράς παραγωγής νομολογιακής έχουμε και νου έχουμε, κύριε Πρόεδρε, αν θέλετε.

Με αυτές, λοιπόν, τις σκέψεις θέλω να καταλήξω στο εξής: Υποβάλλω έκκληση να αποσυρθούν οι δύο πράξεις. Γιατί το λέω αυτό, κύριε Πρόεδρε; Δεν θα θιγεί κανείς. Αν αποσυρθούν αυτές οι δύο πράξεις σήμερα, υπάρχει η προθεσμία του τριμήνου μέχρι να κυρωθούν, γιατί έχουν κατατεθεί εμπρόθεσμα, εντός των σαράντα ημερών. Ας έρθει πραγματική νομοθετική διαδικασία κατά την τακτική νομοθετική διαδικασία. Τουλάχιστον, εμείς από την πλευρά μας, δηλώνουμε ότι θα ψηφίσουμε τις θετικές διατάξεις που αναφέρονται στην ανθρωπιστική κρίση, σε πραγματικές ρυθμίσεις. Και να μην είναι, όμως, επείγουσες ανάγκες, θα τις θέσουμε υπό τη βάσανο της Βουλής, για να δούμε αν υπάρχει αναγκαιότητα ρυθμίσεως.

Κατόπιν αυτού, από πλευράς νομικής διαστροφής πλέον -και μοναδικά το τοποθετούμε, κύριε Πρόεδρε- είμαι υποχρεωμένος να πω ότι είναι αντισυνταγματικός ο τρόπος που εισάγονται.

Κατά τα λοιπά, υποβάλλω την έκκληση και πάλι να επανέλθουν με την τακτική νομοθετική διαδικασία. Υπάρχει προθεσμία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Είναι σαφής η θέση σας. Απλά, η έκκληση δεν έχει νόημα υπό την έννοια, κύριε Καρρά, ότι ετέθη το θέμα αυτό κι από εμένα στη Διάσκεψη των Προέδρων και απερρίφθη.

Ερχόμαστε τώρα στους δύο Κοινοβουλευτικούς Εκπροσώπους, τον κ. Δένδια και τον κ. Μαντά, για να κλείσουν οι τοποθετήσεις των Κοινοβουλευτικών Εκπροσώπων.

Εκ μέρους της Κυβέρνησης, ενημερώθηκα ότι θα απαντήσει ο Υπουργός κ. Παρασκευόπουλος.

Κύριε Δένδια, έχετε το λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Θα συνομολογούσα σχεδόν κατά το σύνολό της με την τοποθέτηση του συναδέλφου του κ. Καρρά, με μόνη διαφοροποίηση ως προς το θέμα της εκκλήσεως. Εξηγούμαι.

Κατ’ αρχάς, η διάκριση των εξουσιών είναι κατοχυρωμένη, στο επίπεδο του δυτικού πολιτισμού τουλάχιστον, μετά την έκδοση του Πνεύματος των Νόμων του Μοντεσκιέ, συνιστά βασική αρχή λειτουργίας του δικαιοπολιτικού μας συστήματος και στο υπάρχον Σύνταγμά μας, κυρίες και κύριοι συνάδελφοι, βρίσκει την κατοχύρωσή της στο άρθρο 26.

Επί της αρχής αυτής υφίσταται εξαίρεση. Η εξαίρεση αυτή είναι, όπως ορθά ανέλυσε ο επιμελής εισηγητής μας ο κ. Τζαβάρας, στο άρθρο 44 παρ. 1 του ισχύοντος Συντάγματος της Ελληνικής Δημοκρατίας, το οποίο απαιτεί σωρευτικά να ισχύουν τα εξής: έκτακτες περιπτώσεις εξαιρετικά επείγουσας και απρόβλεπτης ανάγκης, σωρευτικά και όχι διαζευκτικά. Επίσης, όπως ο κ. Τζαβάρας θα σας έλεγε, αν είχε το χρόνο, αυτά όλα πρέπει να προκύπτουν εκ των εξωτερικών συνθηκών και όχι εκ της ιδίας της πράξεως.

Εμείς, λοιπόν, οι οποίοι έχουμε την υποχρέωση, ως εκ του όρκου ή του λόγου της τιμής που εδώσαμε σε αυτή την Αίθουσα της τηρήσεως του Συντάγματος της Ελληνικής Δημοκρατίας κατά τρόπον, κυρίες και κύριοι συνάδελφοι, δεσμευτικό και όχι ανάλογα με την κομματική τοποθέτηση ενός εκάστου, να δούμε από τις δύο πράξεις νομοθετικού περιεχομένου αν υφίστανται τα στοιχεία που απαιτεί ο συνταγματικός νομοθέτης στο άρθρο 44 παρ. 1.

Επικαλούμαι, λοιπόν, την τιμή και υπόληψή σας ή το θρησκευτικό σας όρκο και σας ερωτώ: Η παράταση της προσωρινής αδείας των μονάδων της ΔΕΗ, η συστέγαση των οινοποιείων, η τροποποίηση του τελωνειακού κώδικα ή πέραν αυτών, η τροποποίηση του ειδικού πλαισίου χωροταξικού σχεδιασμού και αειφόρου ανάπτυξης για τις υδατοκαλλιέργειες ή τα θέματα του Εθνικού Τυπογραφείου, αποτελούν αυτά τα οποία ο συνταγματικός νομοθέτης απαιτεί, έκτακτη περίπτωση εξαιρετικά επείγουσας και απρόβλεπτης ανάγκης; Και συνιστά θεσμική απάντηση της Αριστεράς σε αυτή την Αίθουσα ότι και κάποιος άλλος πριν από ένα χρόνο αυτά έκανε; Αυτή είναι η θεσμική απάντηση της Αριστεράς στο ερώτημα του άρθρου 120, πρώην 1-1-4, περί τηρήσεως του Συντάγματος επαφιεμένου στον πατριωτισμό των Ελλήνων; Αυτή είναι η απάντησή σας;

Και χαίρομαι, κύριε Πρόεδρε, που θα αντιλέξει ο πανεπιστημιακός δάσκαλος ο κύριος Υπουργός Δικαιοσύνης. Γιατί ειλικρινώς, κύριε Υπουργέ, με πολύ ενδιαφέρον αναμένω να ακούσω πώς θα μπορέσετε να στηρίξετε τη συνταγματικότητα αυτού του κειμένου, ανεξαρτήτως της σκοπιμότητας η οποία επέβαλε το να έρθει εδώ.

Και θα μου επιτρέψετε με την ευκαιρία -γιατί δεν ήμουν στη Βουλή εκείνη τη μέρα- να σας πω και κάτι άλλο. Η Κυβέρνηση της Αριστεράς, αργά και σταδιακά ρέπει προς την αυθαιρεσία και δεν περίμενα ποτέ από το δικό σας Υπουργείο, επί της δικής σας υπουργίας, να ψηφιστεί η διάταξη για τα μη πληρούντα τους όρους του νόμου αποδεικτικά μέσα.

Κυρίες και κύριοι συνάδελφοι της Πλειοψηφίας, ξέρετε, η αυθαιρεσία δεν είναι ένας αέρας που μπαίνει ξαφνικά στην πόρτα και καλεί το σύμπαν. Είναι μια αργή κάθοδος μέσα από μύριες δικαιολογίες, πολλές φορές και καλών προθέσεων, οι οποίες συναντώνται πάρα πολύ συχνά στις κοινωνίες σε ώρες κρίσεως.

Εμείς, όμως, εδώ, όχι ο καθένας ξεχωριστά σύμφωνα με το κόμμα στο οποίο ανήκει, αλλά όλοι μαζί ως εθνικό κοινοβούλιο, σύμφωνα με την τιμή και τον όρκο μας, έχουμε υποχρέωση να αντισταθούμε, έστω κι αν ξεβολεύουμε μια κυβέρνηση ή δυσαρεστούμε κάποιο φίλο μας Υπουργό. Αυτό είναι το εθνικό μας καθήκον. Και το εθνικό μας καθήκον δεν κρίνεται μόνο στα μεγάλα, κρίνεται σε αυτά που σε πρώτη όψη φαίνονται μικρά, αλλά που είναι η αρχή του μεγάλου κατήφορου.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαντά, έχετε το λόγο.

**ΧΡΗΣΤΟΣ ΜΑΝΤΑΣ:** Κυρίες και κύριοι Βουλευτές, κύριε Πρόεδρε, κύριοι Υπουργοί, άκουσα με προσοχή την ένσταση αντισυνταγματικότητας και την επιχειρηματολογία πάνω σ’ αυτή, όπως επίσης και τις αποστάσεις που τήρησαν τα υπόλοιπα κόμματα της αντιπολίτευσης, το καθένα με το δικό του τρόπο, από το να σταθεί θετικά σ’ αυτή την ένσταση.

Επίσης, ακούω πάντα με πολύ μεγάλη προσοχή και τον κ. Τζαβάρα και τον κ. Δένδια και τον καλωσορίζω στον αγώνα που πρέπει να δώσει η Ελληνική Βουλή σε κάθε είδους αυθαιρεσία και αυταρχισμό.

Νομίζω, όμως, ότι σε αυτήν εδώ την Αίθουσα πρέπει να μην ξεχνάμε πράγματα επιλεκτικά. Αυτό που νομίζω ότι είναι το κενό στην επιχειρηματολογία -εγώ οποιαδήποτε άλλη διάσταση πράγματι να τη συζητήσω- της Αξιωματικής Αντιπολίτευσης είναι το εξής απλό: Κυρίες και κύριοι Βουλευτές της Αξιωματικής Αντιπολίτευσης, δυστυχώς για εσάς συνέβαινε πριν από τις γιορτές να έχουμε σε εξέλιξη μια νομοθετική πρωτοβουλία. Kαι πολλά σημαντικά άρθρα –δεν λέω όλα- και κρίσιμα άρθρα ήταν μέσα σε αυτό το νομοθέτημα. Ίσως, είναι δουλειά για τον ιστορικό του μέλλοντος να δούμε τι ακριβώς συνέβη και διακόπηκε αυτή η διαδικασία, αλλά πάντως διακόπηκε.

Δεν θέλω αυτήν τη στιγμή να πω πολλά πράγματα. Θέλω, όμως, να πω ότι αντικειμενικά, είτε το θέλατε είτε όχι και εσείς, με τη δική σας στάση συμβάλατε σε αυτήν τη διακοπή και πράγματι βρεθήκαμε για πολλά ζητήματα να έχουμε εκκρεμότητες, που αν δεν επιλύονταν θα είχαμε πολύ σοβαρά προβλήματα.

Άλλωστε, δεν είναι τυχαίο ότι οι περισσότεροι συνάδελφοι με τον ένα ή με τον άλλον τρόπο λένε ότι ένα μεγάλο μέρος –εγώ μέτρησα σχεδόν το 80%, από την απαρίθμηση που έκανε ο κ. Σταμάτης στην επιτροπή την αντίστοιχη- θα το ψήφιζαν.

Συνεπώς, να τα λέμε όλα. Εγώ αυτό έχω να επισημάνω, όπως και να κάνουμε τα αδύνατα δυνατά -και αυτό απευθύνεται σε όλες τις πλευρές και στην Κυβέρνηση αν θέλετε- έτσι ώστε να ελαχιστοποιήσουμε αυτήν τη διαδικασία.

Και τελευταίο, δεν πρέπει να ξεχνάμε, εκτός εάν το βλέπουμε αλλιώς, και πάντως νομίζω ότι είναι πολύ κρίσιμο να δούμε ότι ζούμε σε συνθήκες οι οποίες πραγματικά είναι πρωτόγνωρες και για την ελληνική δημοκρατία και για τη λειτουργία της Βουλής.

**ΑΘΑΝΑΣΙΟΣ ΜΠΟΥΡΑΣ:** Έτσι δεν ήταν.

**ΧΡΗΣΤΟΣ ΜΑΝΤΑΣ:** Είναι πάντα έτσι.

**ΑΘΑΝΑΣΙΟΣ ΜΠΟΥΡΑΣ:** Δεν το λέγατε.

**ΧΡΗΣΤΟΣ ΜΑΝΤΑΣ:** Ένα λεπτό, κύριε Μπούρα, μην με διακόπτετε.

Είναι έτσι το τελευταίο χρονικό διάστημα. Και είναι έτσι πολύ περισσότερο, γιατί από πάρα πολλές πλευρές όχι μόνο εγχώριες, αλλά και εξωχώριες, γίνεται ό,τι είναι δυνατόν για να σταματήσει αυτή η προσπάθεια, αυτό το εγχείρημα της Αριστεράς στη χώρα μας, που φαίνεται να απλώνεται και αυτό ενοχλεί σφόδρα κάποιους, οι οποίοι προσπαθούν, με τον έναν ή με τον άλλο τρόπο, να περιορίσουν τη δυνατότητά μας να λειτουργούμε, όπως θα θέλαμε να λειτουργούμε και δυστυχώς βρίσκουν συμπαραστάτες και εντός της χώρας μας αυτές οι προσπάθειες.

Συνεπώς –και τελειώνω με αυτό- νομίζω ότι πρέπει να λέμε όλα τα γεγονότα. Το γεγονός ήταν ότι υπήρχε σε εξέλιξη μια νομοθετική διαδικασία, η οποία, διακόπηκε και όλοι μπορούν να βγάλουν τα συμπεράσματά τους από αυτό. Kαι πρέπει να κάνουμε κάθε προσπάθεια –και νομίζω ότι σε αυτό είμαστε σύμφωνοι όλοι, από όλες τις πτέρυγες της Βουλής- ώστε να ελαχιστοποιήσουμε και να είμαστε πολύ αυστηροί σε αυτό, αυτήν τη διαδικασία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Και ολοκληρώνουμε τη συζήτηση για το θέμα της αντισυνταγματικότητας με την τοποθέτηση εκ μέρους της Κυβέρνησης, του Υπουργού κ. Παρασκευόπουλου.

Κύριε Υπουργέ, έχετε τον λόγο για πέντε λεπτά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Κυρίες και κύριοι Βουλευτές, είναι πολύ ενδιαφέρον το θέμα της συνταγματικότητας ή μη της πράξης νομοθετικού περιεχομένου το οποίο συζητείται σήμερα.

Κατ’ αρχάς, θα έλεγα ότι διαδικαστικά ίσως συζητείται αλυσιτελώς ενόψει της κύρωσης το θέμα της ουσιαστικής συνδρομής των εξαιρετικών περιστάσεων, διότι σήμερα η διαδικασία είναι κυρωτική.

Νομίζω ότι ο καταλληλότερος χρόνος για συζήτηση αυτών των θεμάτων θα ήταν ο χρόνος του κοινοβουλευτικού ελέγχου, ενόψει του γεγονότος ότι ούτως ή άλλως ίσχυσε κατά νόμον η πράξη νομοθετικού περιεχομένου μέχρι σήμερα. Ωστόσο, θα ήθελα να εκφέρω ορισμένα επιχειρήματα, τα οποία είναι καθαρά ουσιαστικά.

Συμφωνώ ότι τα λάθη του παρελθόντος με κανένα τρόπο δεν νομιμοποιούν λάθη του παρόντος ή του μέλλοντος. Χρειάζεται, όμως, να μην αγνοήσουμε το εξής, ότι ευρισκόμενοι ενώπιον περιστάσεων επιτάχυνσης και της κοινωνικής και της πολιτικής ζωής, αλλά και των πραγματικών αναγκών της χώρας και της οικονομίας, η ανάγκη πολλές φορές για νομοθέτηση με ταχύτητα είναι αδήριτη.

Έτσι, το γεγονός ότι τα τελευταία χρόνια και η παρούσα Κυβέρνηση και οι προηγούμενες προσφεύγουν με αυξανόμενο ρυθμό στην τακτική της νομοθέτησης με πράξη νομοθετικού περιεχομένου πάντως συνιστά μια πρακτική εφαρμογής του Συντάγματος, η οποία όντως θα πρέπει να ληφθεί υπόψη.

Βέβαια, το βασικό επιχείρημα είναι ότι με την Πράξη Νομοθετικού Περιεχομένου υποσκάπτεται ή παραγνωρίζεται η θεμελιωμένη στο άρθρο 26 του Συντάγματος αρχή της διάκρισης των εξουσιών. Η αλήθεια είναι ότι όντως ο κανόνας κατά το Σύνταγμά μας είναι ότι οι τρεις εξουσίες διακρίνονται. Το ίδιο το Σύνταγμά μας όμως, είτε σε εξαιρετικές περιστάσεις είτε σε πάγιες, προβλέπει τη διασταύρωση των εξουσιών ως εξαίρεση, θα έλεγα σε ορισμένες περιπτώσεις και ως εξαίρεση συχνή.

Θυμίζω το γεγονός ότι η κρίση των ανώτατων δικαστών υπάγεται στην εκτελεστική εξουσία, όπως επίσης το γεγονός των πειθαρχικών διώξεων των δικαστών που δεν ανήκει στη δικαστική, αλλά στην εκτελεστική εξουσία και βέβαια όχι το άρθρο 44 που αφορά τις Πράξεις Νομοθετικού Περιεχομένου απλώς, αλλά το άρθρο 43, το αμέσως προηγούμενο άρθρο, που αναθέτει κανονιστική, δηλαδή νομοθετική αρμοδιότητα στην Κυβέρνηση.

Επομένως, ορθολογικά για συγκεκριμένους λόγους –οι οποίοι σε ορισμένες περιπτώσεις δεν είναι καν εξαιρετικοί- έχουμε περιπτώσεις διασταύρωσης των εξουσιών. Γιατί αυτό; Διότι το Σύνταγμα κατοχυρώνει πολλές αρχές είτε οργανωτικές είτε ατομικά δικαιώματα είτε άλλες αρχές του πολιτεύματος, που δεν είναι δυνατόν πάντοτε να είναι αρμονικές. Σε ορισμένες περιπτώσεις έρχονται κατ’ ανάγκη σε σύγκρουση. Αυτή η σύγκρουση λύεται με την αναγνώριση εξαιρέσεων μέσα από το ίδιο το Σύνταγμα και μάλιστα, σε πολλές περιπτώσεις με μορφή γενικών ρητρών.

Σωστά θύμισε ο κ. Δένδιας το θέμα της χρήσης παρανόμως αποκτημένων αποδεικτικών μέσων και το παραλλήλισε με το θέμα αυτό. Έχετε δίκιο, κύριε Δένδια, διότι είναι άλλη μια περίπτωση όπου έχουμε συνταγματικές αρχές, διατάξεις και σκοπιμότητες που είναι συγκρουόμενες. Ποιος αμφισβητεί το Σύνταγμα; Δεν μπορούμε να το αμφισβητήσουμε. Το Σύνταγμα το λέει ρητά, ότι δεν θέλει να χρησιμοποιούνται τα παρανόμως κτηθέντα αποδεικτικά μέσα.

Όμως, υπάρχει και κάτι άλλο που δεν θέλει το Σύνταγμά μας, εκτός από την κατάχρηση δικαιώματος: το να μην μπορεί να λειτουργήσει η δικαιοσύνη. Κατοχυρώνει το δικαίωμα της προσφυγής των πολιτών στα δικαστήρια. Αν το μοναδικό αποδεικτικό μέσο δεν μπορεί να χρησιμοποιηθεί, αυτό σημαίνει ότι η δικαιοσύνη καταργείται. Η δικαιοσύνη δεν μπορεί να απονεμηθεί, ο πολίτης δεν μπορεί να πάει στη δικαιοσύνη να βρει το δίκιο του. Το θέλει αυτό το Σύνταγμα; Όχι. Το Σύνταγμα θέλει και το ένα και το άλλο, αλλά και τα δύο μαζί δεν μπορούν να συνυπάρξουν.

**ΧΑΡΑΛΑΜΠΟΣ ΑΘΑΝΑΣΙΟΥ:** Δεν είναι το ίδιο πράγμα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Υπουργός Δικαιοσύνης, Διαφάνειας και Ανθρωπίνων Δικαιωμάτων):** Και εκεί τι μπορούμε να κάνουμε; Στάθμιση, όπως κάνει πάντοτε η δικαιοσύνη κρατώντας τη ζυγαριά στο σύμβολό της.

Η προηγούμενη ρύθμιση, η αντιστάθμιση αυτή εισήγαγε κριτήρια που είναι συνταγματικής περιωπής και πάλι, δηλαδή να είναι μοναδικό το αποδεικτικό μέσο, να υπάρχει η αναλογικότητα και επίσης ο τρόπος κτήσης να μην προσβάλλει την αξιοπρέπεια του ανθρώπου. Εδώ έχουμε άλλο ένα θέμα όπου μια συνταγματική αρχή έχει συνταγματικές εξαιρέσεις και για αυτό η διάταξη είναι πλήρως συνταγματική.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα συνταγματικότητας που ετέθη.

Οι αποδεχόμενοι την ένσταση αντισυνταγματικότητας παρακαλώ να εγερθούν.

(Εγείρονται οι αποδεχόμενοι την ένσταση αντισυνταγματικότητας)

Προφανώς, ηγέρθησαν οι λιγότεροι.

Συνεπώς, η ένσταση αντισυνταγματικότητας δεν συγκέντρωσε τον απαιτούμενο αριθμό Βουλευτών και απορρίπτεται.

Συνεχίζουμε τη συζήτηση με τον κ. Ιωάννη Κουτσούκο, ειδικό αγορητή της Δημοκρατικής Συμπαράταξης.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

**ΓΙΑΝΝΗΣ ΚΟΥΤΣΟΥΚΟΣ:** Ωραία, κύριε Πρόεδρε, να μπούμε τώρα στην ουσία, μιας και ο Υπουργός Δικαιοσύνης, που μίλησε, έβαλε τα πράγματα σε τάξη, καθώς υπήρχε μία άποψη…

(Θόρυβος στην Αίθουσα)

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κουτσούκο, με συγχωρείτε.

Παρακαλώ, κύριοι Βουλευτές ή θα καθίσετε ή θα αποχωρήσετε.

Συνεχίστε, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Κυρίες και κύριοι συνάδελφοι, νομίζω ότι πρέπει να μπούμε στην ουσία των ρυθμίσεων των δύο πράξεων νομοθετικού περιεχομένου, οι οποίες σαφέστατα είναι μια αφαίρεση νομοθετικής εξουσίας από τη Βουλή των Ελλήνων και μεταφοράς της στην εκτελεστική εξουσία.

Και ναι μεν έγκριτοι νομικοί μπορούν να επιχειρηματολογούν τη μια ή την άλλη φορά ανάλογα και να αποδεικνύουν ή να μην αποδεικνύουν τη συνταγματικότητα, εντούτοις το πραγματικό γεγονός, αυτό το οποίο κανένας δεν αμφισβητεί είναι ότι με τις πράξεις νομοθετικού περιεχομένου η Βουλή, σε ό,τι αφορά τη λαϊκή εντολή και τις επιταγές του Συντάγματος να νομοθετεί, τίθεται υπό περιορισμό.

Και αν αυτό συνέβαινε σε λίγες, σπάνιες, εξαιρετικές περιπτώσεις όπως λέει το άρθρο 44 του Συντάγματος, πολύ δε περισσότερο σε επείγουσες ανάγκες, κανένας δεν θα είχε αντίρρηση. Εξάλλου, ο κ. Παρασκευόπουλος με την τοποθέτησή του ουσιαστικά αποδόμησε όλη την επιχειρηματολογία της Πλειοψηφίας όταν ήταν αντιπολίτευση, που μιλούσε για τα πραξικοπήματα των προηγούμενων πράξεων νομοθετικού περιεχομένου.

Όμως, κυρίες και κύριοι συνάδελφοι, είναι ένα μεμονωμένο περιστατικό αυτές οι δύο πράξεις νομοθετικού περιεχομένου; Έγιναν, δηλαδή, «στη χάση και τη φέξη», που λέει ο λαός μας ή είναι μια συνήθεια της Κυβέρνησης, η οποία, ουσιαστικά με αυτό τον τρόπο, έχει αφαιρέσει από τη Βουλή τις νομοθετικές της δυνατότητες και τη δυνατότητα στους Βουλευτές να διαμορφώνουν τις διατάξεις των νομοσχεδίων;

Κυρίες και κύριοι συνάδελφοι, στη συζήτηση εδώ ακούσαμε τα πλέον αντιφατικά. Μας είπαν, δηλαδή, ορισμένοι Υπουργοί της Κυβέρνησης ότι πρόκειται περί ώριμων αιτημάτων. «Πρόκειται περί αιτημάτων τα οποία είχαμε βάλει στο παράλληλο πρόγραμμα.» Και εμείς εμποδίσαμε να τα ψηφίσετε και γι’ αυτό, σύμφωνα με τις ανάγκες του λαού, δεν τα φέρατε στη Βουλή -ενώ λειτουργούσε η Βουλή μέχρι τις 23 Δεκέμβρη- και αυτές τις διατάξεις τις περάσατε με δύο πράξεις νομοθετικού περιεχομένου, τη μία την παραμονή των Χριστουγέννων και την άλλη την παραμονή της Πρωτοχρονιάς.

Θεωρητικοποιείτε, δηλαδή, αγαπητοί συνάδελφοι του ΣΥΡΙΖΑ, αυτή τη διαδικασία και θα σας γίνει στο τέλος συνήθεια, που δεν θα έχει τέλος.

Και, βεβαίως, εμείς δεν μιλήσαμε στην επιτροπή με τον γνωστό τρόπο που μιλούσατε όλα αυτά τα χρόνια, για τα πραξικοπήματα και τις χούντες. Όμως, μας το θύμισε ο Υπουργός Ναυτιλίας, ο κ. Δρίτσας, που μας είπε να έρχονται πράξεις νομοθετικού περιεχομένου, για να θυμόμαστε τα πραξικοπήματα.

Δηλαδή, κυρίες και κύριοι συνάδελφοι, η πράξη νομοθετικού περιεχομένου του Μάρτη του 2015 που έβαλε στις εκατό δόσεις τους οφειλέτες άνω του ενός εκατομμυρίου, χαρίζοντάς τους πρόστιμα και προσαυξήσεις -πράξεις φοροδιαφυγής- τι ήταν;

Η πράξη με την οποία έκλεισαν οι τράπεζες και μπήκαν τα capital controls -οι επανειλημμένες πράξεις νομοθετικού περιεχομένου- τι ήταν; Οι πράξεις με τις οποίες αφαιρέθηκαν τα αποθεματικά των φορέων του δημοσίου και των ΟΤΑ, τι ήταν, αν δεν ήταν πραξικοπήματα;

Άρα, έχουμε μία συνήθεια, η οποία ουσιαστικά έρχεται να υλοποιήσει ένα κυβερνητικό σχέδιο που αφαιρεί από το Κοινοβούλιο εξουσίες, όπως έγινε με την αφαίρεση εξουσιών από τις ανεξάρτητες αρχές, από το ΕΣΡ, αλλά πολύ περισσότερο από τις επιτροπές της Βουλής, οι οποίες, σύμφωνα με τον Κανονισμό της Βουλής και το Σύνταγμα, έχουν την ευθύνη της επεξεργασίας των νομοσχεδίων.

Είναι δε χαρακτηριστικό το παράδειγμα ότι σε αυτές τις πράξεις νομοθετικού περιεχομένου, όπως και στις κυρώσεις των συμβάσεων, η Κυβέρνηση καταθέτει πάρα πολύ σημαντικές τροπολογίες, τις οποίες όχι απλώς δεν προλαβαίνουμε να συζητήσουμε, όχι απλώς δεν μπορούμε να καλέσουμε τους φορείς να μας πουν άποψη, αλλά ούτε καν οι Βουλευτές της Πλειοψηφίας προλαβαίνουν να αντιληφθούν και αναγκάζονται, λόγω κομματικού καθήκοντος, να ψηφίσουν. Αυτό είναι το ένα μεγάλο ζήτημα, δηλαδή η διολίσθηση σε αυταρχικές μεθόδους διακυβέρνησης, το οποίο δεν θα το έλεγες και Αριστερά!

Η δεύτερη παρατήρηση έχει να κάνει, κυρίες και κύριοι συνάδελφοι, με το γεγονός ότι σε αυτά τα πενήντα επτά άρθρα που συμπεριλαμβάνονται στις δύο πράξεις νομοθετικού περιεχομένου, αποτυπώνεται η αδυναμία της Κυβέρνησης να διαχειριστεί επείγοντα ζητήματα και να οργανώσει το κυβερνητικό έργο. Διότι είναι γνωστό σε όλους, ότι πολλά από αυτά τα ζητήματα είχαν ημερομηνία λήξης, άλλα στις 31 Δεκεμβρίου κ.λπ.. Οι Υπουργοί είναι εκεί ένα χρόνο και πλέον και η Βουλή, όπως είπα νωρίτερα, λειτουργούσε μέχρι τις 23 Δεκέμβρη. Επέλεξαν, λοιπόν, αυτά να τα βάλουν σε ένα νομοσχέδιο εκατόν είκοσι –σας παρακαλώ!- άρθρων για να τα εμφανίσουν ως παράλληλο πρόγραμμα, υλοποιώντας, δηλαδή, μια προεκλογική δέσμευση του ΣΥΡΙΖΑ, η οποία καμμία σχέση δεν έχει με το παράλληλο πρόγραμμα της Θεσσαλονίκης. Και όταν αυτό το νομοσχέδιο το πήραν πίσω -όχι επειδή βάλαμε εμείς ζητήματα διαδικασίας, αλλά επειδή οι ίδιοι είχαν δημιουργήσει τις συνθήκες της αυτοπαγίδευσής τους- τα έβαλαν στην πράξη νομοθετικού περιεχομένου.

Άρα, το δεύτερο μεγάλο ζήτημα είναι πώς κυβερνάται ο τόπος και με ποιον τρόπο λειτουργούν και νομοθετούν οι Υπουργοί. Και παρακάτω θα αναφέρω πολύ συγκεκριμένα παραδείγματα.

Είναι χαρακτηριστικό ότι από αυτά τα πενήντα επτά άρθρα, τα είκοσι επτά είναι παρατάσεις συμβάσεων και προθεσμιών, τα επτά είναι κατ’ εξαίρεση ρυθμίσεις, στα οποία εμφιλοχωρούν και υπόνοιες αδιαφάνειας και τα υπόλοιπα είναι άλλες ρυθμίσεις. Πλίνθοι τε κέραμοι ατάκτως ερριμμένοι!

Αν, δηλαδή, αυτό το νομοσχέδιο θα έπρεπε να έχει έναν τίτλο επί της αρχής, ο τίτλος αυτός θα ήταν: «Παρατάσεις, αναστολές και εξαιρέσεις».

Και τώρα, από τη μια πλευρά έχουμε την πολιτική βούληση της Κυβέρνησης να αφαιρεί εξουσίες από το Κοινοβούλιο και να τις μεταφέρει στην εκτελεστική εξουσία και από την άλλη, τη διαχειριστική ανικανότητα, την ανικανότητα οργάνωσης του κυβερνητικού έργου. Και συνδυάζονται αυτά με ένα πλαίσιο, κυρίες και κύριοι συνάδελφοι, διαχείρισης των δημοσιονομικών δεσμεύσεων της χώρας, που έχει δημιουργήσει ένα τεράστιο αδιέξοδο και δημιουργεί μια τυφλή σύγκρουση της Κυβέρνησης με τις κοινωνικές ομάδες.

Στην Επιτροπή Οικονομικών ο κ. Τσακαλώτος, που ρωτήθηκε από τα μέλη της επιτροπής, μας είπε ότι βρισκόμαστε στην πρώτη φάση της τελικής φάσης της πρώτης αξιολόγησης. Μας είπε ότι οι θεσμοί έχουν αποδεχθεί τη δομή του ασφαλιστικού και του φορολογικού, αλλά υπάρχει μια διαφορά, καθώς ακόμα δεν υπάρχει συμφωνία ούτε στο δημοσιονομικό κενό ούτε στην απόδοση των μέτρων. Παράλληλα, μας τόνισε -το είπε και ο κ. Στουρνάρας εχθές στην Επιτροπή Οικονομικών- ότι «Άμα καλοκαιριάσουμε, καήκαμε!».

Σε αυτό, λοιπόν, το πλαίσιο αυτού του αδιεξόδου μετά από την αντίδραση όλης της κοινωνίας απέναντι στα φοροεισπρακτικά μέτρα, η Κυβέρνηση εμφανίζεται εγκλωβισμένη. Άρα, έχουμε ένα τρίπτυχο: Αυταρχικών αντιλήψεων και ρυθμίσεων, κακής νομοθετικής πρακτικής και αδυναμία της Κυβέρνησης να οργανώσει το κυβερνητικό έργο και αυτοεγκλωβισμού της Κυβέρνησης στα αδιέξοδα.

Σε αυτό το πλαίσιο, λοιπόν, η Κυβέρνηση προφανώς, αφού είδε ότι δεν μπόρεσε να ρυθμίσει όλα αυτά τα ζητήματα που είχαν προθεσμίες, τα έβαλε στις πράξεις νομοθετικού περιεχομένου.

Είπα προχθές στην επιτροπή στον κ. Ξανθό ότι καλά είναι τα μπαλώματα, αλλά με τα μπαλώματα δεν στέκεται στα πόδια του το Εθνικό Σύστημα Υγείας.

Κανένας δεν θα είχε αντίρρηση να έρθουν εδώ διατάξεις και να ψηφίσουμε για την παράταση των επικουρικών ή την παράταση των συμβάσεων στα νοσοκομεία. Τι να κάνουμε; Να αφήσουμε τα νοσοκομεία χωρίς φάρμακα; Όμως, οι υποχρεώσεις του κ. Ξανθού, κυρίες και κύριοι συνάδελφοι, είναι οι εξής:

Πρώτον, να δομήσει το ΠΕΔΥ. Το ΠΕΔΥ είναι το Πρωτοβάθμιο Δίκτυο Υπηρεσιών Υγείας, που ο νόμος λέει ότι πρέπει να δομηθεί ανά δήμο και να προσληφθούν γιατροί. Δεν μπορούμε να δίνουμε συνέχεια παράταση στους συμβασιούχους.

Η υποχρέωση του κ. Ξανθού είναι να φτιάξει το καινούριο σύστημα προμήθειων στο δημόσιο και όχι να μας λέει ότι το υπάρχον σύστημα εμποδίζει τις προμήθειες, δηλαδή σαν τον πατροκτόνο που στο δικαστήριο ζητάει επιείκεια επειδή είναι ορφανός. Είναι αρμοδιότητά του να το κάνει. Τι κάνει εκεί έναν χρόνο;

Είπαμε, επίσης, στον κ. Δρίτσα ότι ναι, να δώσουμε παράταση στις συμβάσεις που έκανε το καλοκαίρι, γιατί δεν μπορούμε να αφήσουμε τους ανθρώπους να πνίγονται στα νησιά. Πρέπει να τους μεταφέρουμε. Όμως, ποιος είναι ο λόγος να παρακάμπτει τον ν. 4281 που αναφέρεται στις δημόσιες συμβάσεις, με διαφάνεια, με διαδικασίες και να φτιάχνει ένα δικό του νομοθετικό πλαίσιο για να κάνει τις προκηρύξεις των συμβάσεων για τις ναυλώσεις των πλοίων;

Είπαμε, αλλά δεν μας άκουσε κανένας -και δεν βλέπω εδώ κάποιον από ο Υπουργείο της Μετανάστευσης- κυρίες και κύριοι συνάδελφοι, ότι το άρθρο 8 στη μία πράξη νομοθετικού περιεχομένου και το άρθρο 18 στην άλλη, που αφορούν τις υπηρεσίες ασύλου και τα κέντρα κράτησης θα έπρεπε να συζητηθούν, για να δούμε τις αδυναμίες που έρχονται να επιλύσουν με πράξεις νομοθετικού περιεχομένου, την ώρα που η Κυβέρνηση έχει ανεβάσει στη «Διαβούλευση» ένα άλλο νομοσχέδιο για όλες αυτές τις διαδικασίες, το οποίο θα το φέρει κάποια στιγμή στη Βουλή.

Ένα σοβαρότατο ζήτημα που είναι το μεταναστευτικό, το οποίο ταλανίζει τη χώρα και υπάρχει ανάγκη καλύτερου συντονισμού, οργάνωσης και παρουσίας όλων των μηχανισμών και υπηρεσιών του κράτους, δεν μπορεί να λύνεται με αποσπασματικές διατάξεις σε πράξεις νομοθετικού περιεχομένου.

Είπαμε, επίσης, και στην κ. Θεανώ Φωτίου: Εντάξει, φέρατε ένα πρόγραμμα για την ανθρωπιστική κρίση ύψους 200 εκατομμυρίων -κατώτερο των περιστάσεων, πολύ κατώτερο από εκείνα τα οποία τάζατε- και δεν μπορέσατε να το υλοποιήσετε. Δεν μπορέσατε να δώσετε το ρεύμα, τις κάρτες σίτισης, να δώσετε τη στέγαση, κ.ο.κ.. Κάνατε παράταση από το 2015 στο 2016. Ωραία. Τι να κάνουμε; Να χαθούν τα χρήματα; Να μείνουν οι άνθρωποι στους δρόμους; Όχι. Αλλά, μην μας λέτε, κυρία Φωτίου, όταν σας κάνουμε κριτική, ότι δεν μπορείτε να οργανώσετε τη δουλειά σας, ότι παραλάβατε τα βιβλιάρια της Φρειδερίκης. Είναι προσβολή! Είναι προσβολή, γιατί έχει μεσολαβήσει η δημοκρατία μας, έχει μεσολαβήσει η παράταξή μας που διοργάνωσε ένα σύστημα παροχών, που διοργάνωσε ένα κράτος πρόνοιας, το οποίο, ακόμα και στην κρίση άντεξε: τα κέντρα περίθαλψης των ηλικιωμένων, τα ΚΗΦΗ, η «Βοήθεια στο Σπίτι», το ΤΕΒΑ, το ελάχιστο εγγυημένο εισόδημα, το πιλοτικό πρόγραμμα του κ. Κεγκέρογλου. Δεν είναι τα βιβλιάρια της Φρειδερίκης, κυρία Θεανώ Φωτίου, αυτά. Θα έλεγα ότι η δική σας πολιτική είναι παλινόρθωση όταν παίρνετε την αξιολόγηση των ΜΚΟ από τις περιφέρειες και από τα περιφερειακά συμβούλια και τις μεταφέρετε στο Υπουργείο σας. Αυτή είναι παλινόρθωση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, θα μπορούσαμε πάρα πολλά να πούμε. Να μη σχολιάσουμε, δηλαδή, το γεγονός ότι παρατείνετε την απαλλαγή του ΤΑΙΠΕΔ από τον ΕΝΦΙΑ, εσείς που μας καταγγείλατε εδώ, σε αυτή την Αίθουσα γιατί δώσαμε απαλλαγή στα ακίνητα του ΤΑΙΠΕΔ και λέγατε ότι θα τα καταργήσετε;

Να μην κάνουμε κριτική στον κ. Σπίρτζη, που με τη ρύθμισή του δίνει τη δυνατότητα να φτιάξουμε ειδικούς λογαριασμούς για να δώσουμε προκαταβολές σε αυτούς που αποκαλούσε η παράταξη την οποία υπηρετεί τώρα εδώ στη Βουλή, «εθνικούς εργολάβους», «διαπλεκόμενους»; Φανταστείτε εάν τα είχαμε κάνει εμείς αυτά, το τι θα ακούγαμε!

Τέτοιος είναι, λοιπόν, κυρίες και κύριοι συνάδελφοι, ο χαρακτήρας των ρυθμίσεων. Και εάν έρχονταν εδώ με την κανονική διαδικασία, θα μπορούσαμε άλλες να τις ψηφίσουμε, θα συνέβαλε η πλειοψηφία να διορθωθούν -είμαι βέβαιος γι’ αυτό- πάρα πολλές από αυτές και άλλες, για λόγους αρχής, θα τις καταψηφίζαμε.

Κατά συνέπεια, επί της αρχής αυτό το νομοσχέδιο δεν μπορεί να ψηφιστεί.

Και εκείνο που έχει σημασία -και θα κλείσω, κύριε Πρόεδρε, με τούτο- είναι ότι αυτή η συζήτηση γίνεται σε ένα περιβάλλον όπου η Κυβέρνηση παρουσιάζει αυτές τις ρυθμίσεις και τις άλλες του λεγόμενου «παράλληλου προγράμματος» ως μία πολιτική που απαντά στα αιτήματα του λαού, ενώ ο λαός βρίσκεται στον δρόμο ξεσηκωμένος χάριν της πολιτικής ακριβώς που οργάνωσε η Κυβέρνηση του ΣΥΡΙΖΑ.

Και η Κυβέρνηση -ο κ. Τσίπρας, η κ. Γεροβασίλη και τα κυβερνητικά στελέχη- βλέπουν απέναντι στις λαϊκές κινητοποιήσεις είτε υποκινητές είτε το σύστημα της διαπλοκής, που θέλει να πάει πίσω τις μεγάλες αλλαγές. Δεν αντιλαμβάνονται ότι δεν έχουν ένα σχέδιο διεξόδου, ότι δεν μπορούν να διασφαλίσουν κοινωνική συναίνεση και πολιτική συνεννόηση και ότι προσπαθούν να φορτώσουν τη δική τους πολιτική σε άλλους και να τους καταστήσουν συνενόχους. Λοιπόν, σε αυτήν την πολιτική της μετάθεσης των ευθυνών, εμείς δεν πρόκειται να συναινέσουμε.

Κυρίες και κύριοι συνάδελφοι της Πλειοψηφίας, έχετε την ευθύνη να λύσετε τα προβλήματα του λαού. Και αν δεν μπορείτε να μας το πείτε, για να δούμε κι εμείς τι θα κάνουμε.

Ευχαριστώ πάρα πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Για να μην δημιουργούνται ψευδείς εντυπώσεις και στο Κοινοβούλιο και στον κόσμο, είπε ο κ. Κουτσούκος για προκαταβολές. Πού τις είδατε τις προκαταβολές; Να μας πείτε.

Εδώ είναι μία διαδικασία πολύ συγκεκριμένη, που βοηθάει δύο πράγματα. Είχαμε το κολλημένο έργο του ΜΟΡΕΑ, που το κληρονομήσαμε από τις δικές σας κυβερνήσεις. Έγινε μία διαπραγμάτευση που ήρθε στο Κοινοβούλιο και ψηφίστηκε, για να μπορέσουμε να έχουμε μια άλλη διαδικασία, γιατί το ζητούσαν και οι τράπεζες που έχουν χρηματοδοτήσει τα έργα. Πέρασε αυτή η διάταξη. Είναι διασφαλισμένα πλέον τα χρήματα και η χρηματοδότηση, για να πληρώνονται οι αυτοκινητόδρομοι, προκειμένου να μπορέσουμε να πετύχουμε τον στόχο της ολοκλήρωσής του τον Μάρτιο του 2017.

Πήρε κανένας χρήματα στα χέρια του ή στον λογαριασμό του; Ή θα έπρεπε να το αφήσουμε και να έχουμε πάλι τα γνωστά προβλήματα που δημιουργήθηκαν από τις δικές σας κυβερνήσεις ή θα έπρεπε να βρούμε μια διαδικασία που θα διασφαλίζει τη χρηματοδότηση των έργων. Δεν υπάρχει κάποια προκαταβολή.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Υπουργέ.

**ΓΙΑΝΝΗΣ ΚΟΥΤΣΟΥΚΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κουτσούκο.

**ΓΙΑΝΝΗΣ ΚΟΥΤΣΟΥΚΟΣ:** Είμαστε στην ίδια Αίθουσα και διαβάζουμε το ίδιο νομοσχέδιο;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Το ίδιο.

**ΓΙΑΝΝΗΣ ΚΟΥΤΣΟΥΚΟΣ:** Διότι έχω την εντύπωση ότι είμαστε αλλού, ο κ. Σπίρτζης τουλάχιστον. Αναφέρομαι στο άρθρο 31…

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Το άρθρο 31.

**ΓΙΑΝΝΗΣ ΚΟΥΤΣΟΥΚΟΣ:** …όπου συγκροτεί κατ’ εξαίρεση των διατάξεων για το δημόσιο λογιστικό και τον προϋπολογισμό, ειδικούς λογαριασμούς για να δίνει τις προκαταβολές. Αυτό είπα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ποιες προκαταβολές;

**ΓΙΑΝΝΗΣ ΚΟΥΤΣΟΥΚΟΣ:** Τώρα, εάν ο κ. Σπίρτζης δεν μπορεί, με βάση τις υφιστάμενες διατάξεις, να υλοποιήσει τις δεσμεύσεις του δημοσίου, να μας το πει. Κι αν δεν ισχύουν αυτά που είπα, ας τις αποσύρει.

Σε κάθε περίπτωση, κύριε Πρόεδρε, εγώ, στη συγκεκριμένη μου τοποθέτηση, δεν έκανα κριτική στο παρελθόν των ρυθμίσεων του ΣΥΡΙΖΑ και στα 300 εκατομμύρια πρόσθετη αμοιβή στον ΜΟΡΕΑ. Την έκανα την τοποθέτηση αυτή σε άλλη συζήτηση. Όμως, φαίνεται ότι ο κ. Σπίρτζης «έχει τη μύγα και μυγιάστηκε».

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε, κύριε Κουτσούκο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα ήθελα τον λόγο, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, να μη γίνει διαλογική συζήτηση.

**ΧΡΗΣΤΟΣ ΜΑΝΤΑΣ:** Πρέπει να διευκρινιστούν, όμως, αυτά κύριε Πρόεδρε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν θα γίνει διαλογική συζήτηση. Όμως, αυτά που ακούγονται και αυτά που έχουν γίνει στη χώρα για τα δημόσια έργα, είναι για να τρελαινόμαστε.

Τα 300 εκατομμύρια για τον ΜΟΡΕΑ, κύριε Κουτσούκο, είχατε διαπραγματευτεί εσείς και οι κυβερνήσεις σας. Σήμερα πήραμε 105 εκατομμύρια από τα 300 εκατομμύρια που είχατε συμφωνήσει.

Δεύτερον, δεν υπάρχει καμμία προκαταβολή. Διαβάζω από μέσα, μήπως και συνεννοηθούμε, αν έχετε διάθεση να συνεννοηθούμε και να καταλάβετε τι έγινε.

**ΓΙΑΝΝΗΣ ΚΟΥΤΣΟΥΚΟΣ:** Αυτή είναι η πράξη νομοθετικού περιεχομένου...

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Διαβάζω: «Ορίζεται η διαδικασία χρηματοδότησης μέσω ειδικών λογαριασμών…» -πού είναι η προκαταβολή;- «…για τους αυτοκινητόδρομους…» -αναφέρει και ποιους, Λεύκτρο-Σπάρτη και όλους τους υπόλοιπους- «… εξασφαλίζοντας τα διαθέσιμα ποσά από τον προϋπολογισμό δημοσίων επενδύσεων των ετών 2015…» -εξ ου και η κατεπείγουσα περίπτωση, που εδώ το θέμα είναι ποια ήταν η κατεπείγουσα, αφού ήταν 24 Γενάρη- «…και 2016 και διασφαλίζεται η ταχύτατη διαδικασία πληρωμής αυτών, προκειμένου οι τελευταίοι να μεγιστοποιήσουν τον ρυθμό υλοποίησης των έργων και να τα ολοκληρώσουν το αργότερο μέχρι τον Μάρτιο του 2017.».

Αν δεν το κάνουμε αυτό για να επιταχυνθούν οι διαδικασίες και να πειστούν και οι τράπεζες που χρηματοδοτούν αυτά τα έργα, θα έχουμε ένα πολύ απλό πρόβλημα, μετά από τον τρομερό τρόπο που δέκα χρόνια δεν έχουν ολοκληρωθεί τα έργα: Θα γυρίσουμε πίσω χρήματα από το ΕΣΠΑ στην Ευρωπαϊκή Επιτροπή.

Θα μας πείτε τι θέλετε επιτέλους; Θέλετε να ολοκληρωθούν τα έργα; Θέλετε να τα τινάξετε; Θέλετε να τα ολοκληρώσετε, με τον τρόπο που τα ολοκληρώνατε τόσα χρόνια; Τι θέλετε; Πείτε μας τι θέλετε να το καταλάβουμε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Να τα λέει αυτά ο διπλανός Υπουργός, ναι. Αλλά να τα λέτε εσείς;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι, όμως, και προκαταβολές! Όχι και προκαταβολές! Αλλού ήταν οι προκαταβολές. Μην την ανοίξουμε αυτήν την κουβέντα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λαμόγιο! Είσαι λαμόγιο!

**ΧΡΗΣΤΟΣ ΜΑΝΤΑΣ:** Τι είναι αυτό τώρα;

**ΠΡΟΕΔΡΕΥΩΝ (Δημήτριος Κρεμαστινός):** Να σταματήσουμε, κύριε Μαντά.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν ντρέπεσαι λόγο;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Λαμόγιο! Είσαι λαμόγιο!

**ΧΡΗΣΤΟΣ ΜΑΝΤΑΣ:** Να τον βγάλετε από την Αίθουσα!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν ντρέπεσαι;

**ΧΡΗΣΤΟΣ ΜΑΝΤΑΣ:** Δεν ντρέπεστε λίγο;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν απευθύνομαι σε εσένα! Όταν μου ζητήσει τον λόγο, θα του το εξηγήσω!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ πολύ, κύριοι συνάδελφοι!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Βεβαίως, σου ζητώ τον λόγο!

**ΧΡΗΣΤΟΣ ΜΑΝΤΑΣ:** Είναι δυνατόν; Να ανακαλέσει!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ!

Τον λόγο έχει ο κ. Λαμπρούλης, Ζ’ Αντιπρόεδρος και ειδικός αγορητής του Κομμουνιστικού Κόμματος Ελλάδας.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Να ανακαλέσει!

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Να ανακαλέσει! Αν είναι δυνατόν!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, να γραφούν αυτά στα Πρακτικά.

**ΠΡΟΕΔΡΕΥΩΝ (Δημήτριος Κρεμαστινός):** Αυτά όλα δεν γράφονται στα Πρακτικά.

Παρακαλώ! Παρακαλώ να μη γραφτούν.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Είναι δυνατόν;

**ΠΡΟΕΔΡΕΥΩΝ (Δημήτριος Κρεμαστινός):** Συμφωνείτε να μη γραφτούν στα Πρακτικά;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συμφωνεί. Να μη γραφτούν στα Πρακτικά.

**ΕΥΑΓΓΕΛΙΑ (ΒΑΛΙΑ) ΒΑΓΙΩΝΑΚΗ:** Να ανακαλέσει!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, ζητώ να ανακαλέσει!

**ΠΡΟΕΔΡΕΥΩΝ (Δημήτριος Κρεμαστινός):** Η ανάκληση εμμέσως σημαίνει αυτό.

**ΑΝΔΡΕΑΣ ΛΟΒΕΡΔΟΣ:** Όχι. Κάνετε λάθος! Τι είναι αυτά που λέτε;

**ΠΡΟΕΔΡΕΥΩΝ (Δημήτριος Κρεμαστινός):** Κύριε Λοβέρδο, βοηθήστε λίγο τη συζήτηση και τη διαδικασία.

**ΑΝΔΡΕΑΣ ΛΟΒΕΡΔΟΣ:** Όχι, δεν θέλω να βοηθήσω.

**ΠΡΟΕΔΡΕΥΩΝ (Δημήτριος Κρεμαστινός):** Δεν είναι σωστό αυτό.

Προχωρούμε. Κύριε Λαμπούλη, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, παρακαλώ να γραφούν στα Πρακτικά αυτά.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ευχαριστώ, κύριε Πρόεδρε.

Πριν ξεκινήσω με την τοποθέτηση για τις πράξεις νομοθετικού περιεχομένου, επιτρέψτε μας ως Κομμουνιστικό Κόμμα Ελλάδος να εκφράσουμε από αυτό εδώ το Βήμα τη θλίψη μας για τον θάνατο των Ελλήνων Αξιωματικών του Πολεμικού Ναυτικού, που με τραγικό τρόπο έφυγαν σήμερα από τη ζωή στα πλαίσια άσκησης του Πολεμικού Ναυτικού. Θεωρούμε ότι πρέπει να διερευνηθούν άμεσα όλα τα αίτια για το θανατηφόρο δυστύχημα και συγχρόνως, να εκφράσουμε τα συλλυπητήρια στις οικογένειες των θυμάτων.

Στο προκείμενο: Η Κυβέρνηση προπαγανδίζει ότι μέσω των πράξεων νομοθετικού περιεχομένου, που περιέχουν μεγάλο αριθμό άρθρων από το παράλληλο πρόγραμμα του Δεκεμβρίου, έρχεται να παρέμβει σε μια σειρά από ζητήματα, επιδιώκοντας -όπως λέει- στην ανακούφιση του λαού από τα βάρβαρα μέτρα που προωθούνται. Δεν μπορεί, όμως, να κρυφθεί ο προφανής στόχος, δηλαδή η προσπάθεια αποπροσανατολισμού, προκειμένου να κρύψει το αντιλαϊκό περιεχόμενο της συνολικής της πολιτικής, που ξεδιπλώνεται με την ομοβροντία αντεργατικών μέτρων, που αναιρούν περαιτέρω δικαιώματα και κατακτήσεις του λαού μας -όσα απέμειναν δηλαδή- μέσα από την υλοποίηση όλων των προηγούμενων μέτρων και μνημονίων και πολύ, δε, περισσότερο τα μέτρα «φωτιά» που ψήφισε με το τρίτο μνημόνιο, μαζί με Νέα Δημοκρατία, ΠΑΣΟΚ, Ποτάμι, ΑΝΕΛ.

Θέλει να χρυσώσει το χάπι της βάρβαρης πολιτικής που προωθεί, προσπαθώντας να χειραγωγήσει τον λαό, να ενσωματώσει αντιδράσεις, να παρουσιάσει ένα δήθεν φιλολαϊκό περιτύλιγμα της βαθύτατα ταξικής πολιτικής υπέρ του κεφαλαίου, ειδικά αυτήν την περίοδο, που προωθούνται τα σχέδια για το ασφαλιστικό, το φορολογικό, τα εργασιακά και άλλα μέτρα, τα οποία τσακίζουν τον λαό μας.

Έτσι, ακόμα και μέσω της ψευδεπίγραφης λογικής περί ανθρωπιστικής κρίσης, που εμπεριέχεται στα άρθρα στην πρώτη πράξη νομοθετικού περιεχομένου, γίνεται προσπάθεια συγκάλυψης του ταξικού χαρακτήρα της κρίσης και των επιπτώσεων της για τους εργαζόμενους, τους αγρότες, τους αυτοαπασχολούμενους, την πλειοψηφία του λαού μας.

Όμως, γίνεται και ένας νέος διαχωρισμός, ανάμεσα στην απόλυτη φτώχεια, την εξαθλίωση και τους υπόλοιπους φτωχούς. Και μέσα από αυτήν την λογική τι κάνει η Κυβέρνηση; Αναδιανομή της φτώχειας σε ευρύτερα λαϊκά στρώματα, καλώντας τους λιγότερο φτωχούς να πληρώσουν για τους περισσότερο φτωχούς.

Ταυτόχρονα, θέλετε να συγκαλύψετε ότι θα συνεχίσουν -και συμβάλετε προς αυτήν τη κατεύθυνση με τα μέτρα που παίρνετε- να φτωχοποιούνται περαιτέρω τα λαϊκά στρώματα, αφού το αντιλαϊκό πλαίσιο των μνημονίων και οι κατευθύνσεις της Ευρωπαϊκής Ένωσης αποτελούν Ευαγγέλιο, τόσο της Κυβέρνησης όσο και όλων των άλλων κομμάτων, που στηρίζουν την πολιτική εντός των τειχών της Ευρωπαϊκής Ένωσης.

Όπως είπαμε και στην επιτροπή, θα κλείσει το πρόγραμμα σε δύο, τρεις μήνες, είναι παράταση στην ουσία του νόμου του Μαρτίου που ψήφισαν και ξεκίνησε να εφαρμόζεται από τον Ιούνιο-Ιούλιο του 2015. Δεν προβλέπεται ούτε καν επέκταση του χρόνου ή του είδους των παροχών, αλλά ουσιαστικά εφαρμόζεται αυτός ο προηγούμενος νόμος. Αυτή η πολιτική στο κομμάτι της ανθρωπιστικής κρίσης αφορά ορισμένες ελάχιστες και περιορισμένες παροχές φτωχοκομείου -στην κυριολεξία- που κατευθύνονται στοχευμένα σε συγκεκριμένες κατηγορίες και αριθμό ανθρώπων, που ζουν σε συνθήκες ανέχειας, αδυνατώντας να καλύψουν τις πιο στοιχειώδεις ανάγκες ακόμα και διαβίωσης.

Ταυτόχρονα, παραμένουν και μεγαλώνουν οι διαστάσεις της σχετικής φτώχειας, που βιώνει το σύνολο το σύνολο των εργαζομένων των λαϊκών στρωμάτων. Αναπαράγονται δηλαδή στο σύνολό τους οι όροι και οι αιτίες που γεννούν, τόσο την απόλυτη, όσο και τη σχετική φτώχεια. Μάλιστα, στην αιτιολογική έκθεση η Κυβέρνηση θεωρεί αυτές τις ρυθμίσεις –τις παροχές δηλαδή φτωχοκομείου- ως εξαιρετικώς επιτυχείς και τις επιπτώσεις από την εφαρμογή του νόμου ευεργετικές.

Δείτε τώρα το ρεύμα. Η ποσότητα του ρεύματος που θα παρέχεται σε όσα νοικοκυριά υπάχθηκαν σε αυτήν τη ρύθμιση δεν καλύπτει καν την εξασφάλιση των βασικών αναγκών μιας οικογένειας. Και τα στοιχεία είναι αδιάσειστα. Τα είπαμε και στην επιτροπή.

Σε ό,τι αφορά το επίδομα ενοικίου, το συγκεκριμένο μέτρο, όχι μόνο δεν καλύπτει τον αριθμό των νοικοκυριών που αδυνατούν να ικανοποιήσουν τις στεγαστικές τους ανάγκες σήμερα, αλλά είναι ακόμα πίσω και από την αντίστοιχη παροχή που υπήρχε σε συνθήκες πριν το ξέσπασμα της καπιταλιστικής κρίσης.

Και δώσαμε παράδειγμα στην επιτροπή ότι το 2008 «ευεργετούμενοι» από το επίδομα ενοικίου ήταν εκατόν έντεκα και κάτι χιλιάδες κόσμος. Τι προέβλεπε αυτός ο νόμος, τον οποίο παρατείνουμε τώρα; Έκανε λόγο για τριάντα χιλιάδες νοικοκυριά. Το ίδιο και για το επίδομα σίτισης. Δηλαδή, τι υπόσχεται και τι υλοποιεί η Κυβέρνηση; Στην κυριολεξία, ένα πιάτο φαΐ σε οικογένειες που δεν έχουν στον ήλιο μοίρα.

Σήμερα, όχι μόνο δεν επεκτείνετε καν αυτές τις ελάχιστες παροχές, αλλά αντίστοιχα έχει ψηφίσει και συνεχίζει να ψηφίζει σωρεία αντιλαϊκών μέτρων που φτωχοποιούν παραπέρα το σύνολο του λαού, που αυξάνουν και άλλο αυτούς που ζουν κάτω από τα όρια της φτώχειας ή τα προσεγγίζουν. Την ίδια στιγμή επιχειρεί να αξιοποιήσει τα ψίχουλα που δίνει ως άλλοθι της ίδιας της αντιλαϊκής και παράλληλα απάνθρωπης πολιτικής.

Εμείς, ως Κομμουνιστικό Κόμμα και τότε στο νόμο τον Μάρτιο αλλά και σε άλλα νομοσχέδια στην επόμενη περίοδο, καταθέσαμε μια σειρά από τροπολογίες. Καταθέσαμε εκπρόθεσμα –και το λέμε και καλούμε την Κυβέρνηση να πάρει θέση- τρεις τροπολογίες. Η πρώτη αφορά τις επανασυνδέσεις στο σύνολο της κάλυψης των αναγκών των λαϊκών οικογενειών που στενάζουν για το ρεύμα. Η δεύτερη τροπολογία αφορά τους μαθητές της πρωτοβάθμιας και δευτεροβάθμιας εκπαίδευσης για τους οποίους θα πρέπει να παρέχεται δωρεάν γεύμα ημερησίως στο σχολείο με δαπάνες του κρατικού προϋπολογισμού. Η τρίτη τροπολογία είναι η κατάργηση του ΦΠΑ και του ειδικού φόρου κατανάλωσης στο πετρέλαιο θέρμανσης και στο φυσικό αέριο για οικιακή χρήση. Ας μας απαντήσει η Κυβέρνηση. Δεν πήραμε ποτέ απάντηση, όχι μόνο για αυτές, αλλά και για άλλες αντίστοιχες τροπολογίες το προηγούμενο διάστημα -επαναλαμβάνω από τον Μάρτιο και μετά.

Είναι φιλολαϊκό, για παράδειγμα, το μέτρο που προβλέπεται στο άρθρο 7, όπου δίνετε μια παράταση ενός έτους στην επιβολή του περιβόητου τέλους ταφής στα απορρίμματα; Εμείς λέμε: Από μόνο του το χαράτσι ταφής θα αφαιμάξει -ήδη όταν θα εφαρμοστεί, μετά από έναν χρόνο που του δίνετε εσείς παράταση- περαιτέρω το λεηλατημένο εισόδημα μέσω των ανταποδοτικών τελών καθαριότητας του λαού. Εμείς λέμε να το καταργήσετε. Γιατί του δίνετε παράταση; Καταργήστε το. Είναι φιλολαϊκό; Ναι. Καταργήστε το! Γιατί του δίνετε παράταση; Το είπαμε και στην επιτροπή, απάντηση δεν πήραμε.

Δείτε τώρα πώς περνούν μέτρα –να το πω έτσι- τα οποία στηρίζουν αυτό που λέμε εμείς νέο κεφάλαιο, με το άρθρο 2 της πρώτης πράξης νομοθετικού περιεχομένου: Επέκταση εγγύησης ελληνικού δημοσίου για τον ELA. Στήριξη, δηλαδή, του τραπεζικού κεφαλαίου. Κερδίζουν οι τράπεζες και οι όμιλοι που θα δανειοδοτηθούν. Οδηγεί αυτό το άρθρο, το μέτρο, σε πραγματική προστασία των λαϊκών καταθέσεων; Το πλαφόν ανάληψης, εξάλλου, παραμένει και οι λαϊκές καταθέσεις παραμένουν συνεχώς, υπό την αίρεση ενός κουρέματος.

Δεύτερον, σε ό,τι αφορά το άρθρο 9 της πρώτης πράξης νομοθετικού περιεχομένου, τις άδειες δηλαδή της ΔΕΗ, προσπαθεί εδώ η Κυβέρνηση να τις παρουσιάσει ως άδειες τεχνικής φύσεως, αλλά οι συγκεκριμένες είναι άδειες οι οποίες είναι δεμένες, συνδέονται, με τον στρατηγικό στόχο της απελευθέρωσης του τομέα της ενέργειας. Και σε αυτήν την κατεύθυνση, η Κυβέρνηση στρατηγικά έχει κάνει την επιλογή της. Και βεβαίως, η προσπάθεια τακτοποίησης μέσω αυτών των αδειών τακτοποίησης της ΔΕΗ, γίνεται προκειμένου να υλοποιηθεί άνετα και απρόσκοπτα η επικείμενη προώθηση ιδιωτικοποίησης της ΔΕΗ.

Δείτε τώρα: Είναι, δηλαδή, φιλολαϊκό αυτό; Έχουν εξεγερθεί οι πάντες κι εσείς το φέρνετε και κομπάζετε, ενδεχομένως, ότι και αυτό είναι μέσα στα πλαίσια του παράλληλου -που είναι, έτσι λέτε- προγράμματος κι έχει και φιλολαϊκό πρόσημο. Αυτό που γίνεται με το κρασί στο άρθρο 19 της πρώτης πράξης νομοθετικού περιεχομένου, με τη συστέγαση δηλαδή οινοποιείων κ.λπ..

Στη δεύτερη πράξη νομοθετικού περιεχομένου, η τροποποίηση του χωροταξικού πλαισίου για τις υδατοκαλλιέργειες, ποιον ευνοεί; Τους μικρούς; Στρώνετε το πλαίσιο, κομμάτι μάλλον του πλαισίου που αφορά βεβαίως το χωροταξικό, για να έρθουν οι μεγάλοι να επενδύσουν στις υδατοκαλλιέργειες. Εξάλλου και τα κονδύλια του ΕΣΠΑ λένε ρητά πού θα πάνε, σε ό, τι αφορά τις υδατοκαλλιέργειες, οι επενδύσεις αυτού του τύπου.

Άρθρο 31 της δεύτερης πράξης νομοθετικού περιεχομένου για τις πληρωμές συμβάσεων παραχώρησης. Πρόκειται για πληρωμές συμβάσεων. Εμείς τις είχαμε καταψηφίσει ήδη από την αρχή, έχοντας διατυπώσει και τις θέσεις μας για τα δημόσια έργα -τα μεγάλα αλλά και για μικρότερα- ότι θα πρέπει να είναι κάτω από την αιγίδα ενός ενιαίου κρατικού φορέα κ.λπ.. Πολλές, όμως, από αυτές τις συμβάσεις αναθεωρήθηκαν στην πορεία, με το κράτος να απεμπολεί συμβατικά του δικαιώματα προς όφελος των ομίλων και η πληρωμή επισφραγίζει και τις αναθεωρήσεις.

Σε ό,τι αφορά κάποια άρθρα που αφορούν την εκπαίδευση: Στο άρθρο 3 της δεύτερης πράξης νομοθετικού περιεχομένου. Εδώ τι κάνετε; Γενικεύετε τη μαθητεία στα πλαίσια εφαρμογής του ν. 4186/2013 της Νέας Δημοκρατίας. Τότε τον είχατε καταψηφίσει, τώρα τον αξιοποιείτε για να υλοποιήσετε αυτό που θέλετε.

Το άρθρο 5 που ρυθμίζει, για παράδειγμα, τα ζητήματα του Εποπτικού Συμβουλίου των Πρότυπων. Ή δείτε τώρα, μέσα στο άρθρο 6, που θα μπορούσαν κάποιες διατάξεις ή παράγραφοι να ψηφιστούν -και να συναινέσουμε κι εμείς- βάζετε την παράγραφο, για παράδειγμα, για το Ανοιχτό Πανεπιστήμιο, το υπερπανεπιστήμιο δηλαδή, το οποίο θα έχει δίδακτρα και θα μπορεί να ιδρύει και να επιβλέπει προγράμματα κατάρτισης με δίδακτρα και σε άλλα ανώτατα εκπαιδευτικά ιδρύματα.

Σε ό,τι αφορά το άρθρο 8 της πρώτης πράξης νομοθετικού περιεχομένου, διατυπώσαμε στην επιτροπή, για την οικονομία του χρόνου, μια σειρά από προβληματικές παραγράφους, διατάξεις, αν θέλετε, του ιδίου άρθρου.

Σε ό,τι αφορά τα άρθρα 10 και 11 που αφορούν το Υπουργείο Ναυτιλίας, εμείς αυτό που βάλαμε στην επιτροπή είναι ότι δεν είδαμε πουθενά καμμία ρύθμιση που να αναφέρεται ρητώς στα πληρώματα που θα κληθούν να εκτελέσουν το έργο των συγκεκριμένων ρυθμίσεων που έρχεστε να ρυθμίσετε με τα άρθρα 10 και 11.

Σε ό,τι αφορά το άρθρο 18 της πράξης νομοθετικού περιεχομένου, εμείς λέμε ότι στην προτεινόμενη ρύθμιση αφαιρείται η πρόβλεψη που υπήρχε στην τροποποιούμενη διάταξη, σύμφωνα με την οποία τα νομικά πρόσωπα δημοσίου δικαίου και νομικά πρόσωπα ιδιωτικού δικαίου που έχουν την ευθύνη λειτουργίας των Κέντρων Φιλοξενίας Προσφύγων –όπως του Λαυρίου και άλλων- θα εποπτεύονται από το Υπουργείο Υγείας και Πρόνοιας. Κι εδώ δεν φτάνει που έχουν δώσει τη δυνατότητα λειτουργίας και ιδιωτικών Κέντρων Φιλοξενίας Προσφύγων, που έχουν καταστήσει τις ΜΚΟ κράτος εν κράτει, τώρα τα καθιστούν εντελώς ανεξέλεγκτα, αφού αφαιρείται ακόμα αυτή η τυπική εποπτεία από το αρμόδιο Υπουργείο Υγείας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να πω δύο λόγια ακόμα, κύριε Πρόεδρε. Σας παρακαλώ να μου δώσετε ένα με δύο λεπτά ακόμα.

Θα αναφερθώ τώρα στο ζήτημα της «ΦΙΛΚΕΡΑΜ». Ανεξάρτητα από το τι είπε o Υπουργός ή τι ειπώθηκε και εισηγητικά από την εισηγήτρια του ΣΥΡΙΖΑ, εμείς λέμε ότι θα πρέπει να επισπευστούν οι διαδικασίες εκκαθάρισης της πτωχευμένης εταιρείας, ώστε επιτέλους να αποπληρωθούν τα δεδουλευμένα και οι αποζημιώσεις των εργαζομένων.

Σε ό,τι αφορά το ζήτημα για το ηλεκτρονικό αρχείο στην ΗΔΙΚΑ, πέρα από το ότι θέλουν να παρουσιαστεί ως ένα τεχνικής φύσεως ζήτημα καθαρά, εμείς λέμε ότι είναι ένα εργαλείο που θα χρησιμοποιηθεί, όπως έγινε και σε παρόμοιες περιπτώσεις, στο ασφαλιστικό – συνταξιοδοτικό, και σε άλλες χώρες, παραδείγματος χάρη στη Φιλανδία, για την περικοπή επιδομάτων.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε. Λέμε και κάποια πράγματα που δεν προλάβαμε να αναφέρουμε στην επιτροπή, αν και εκεί υπήρχε περιθώριο χρόνου.

Θα αναφερθώ τώρα στα άρθρα 32 και 33 της δεύτερης πράξης νομοθετικού περιεχομένου. Με το άρθρο 32 της δεύτερης πράξης νομοθετικού περιεχομένου τι κάνουμε; Τι προτείνει η Κυβέρνηση; Παράταση αναβολής της φορολογικής δήλωσης μέχρι τον Μάρτη για την ΕΡΤ. Ωραία. Τι θα γίνει, λέμε εμείς -και θέλουμε μια απάντηση σε αυτό από τον αρμόδιο Υπουργό- με όλους αυτούς τους εργαζόμενους της ΕΡΤ των οποίων διακόπηκε η σύμβαση, απολύθηκαν με το κλείσιμο της ΕΡΤ και οι οποίοι δεν επέστρεψαν στη δουλειά τους με την επαναλειτουργία της, ούτε καν για τον χρόνο που υπολειπόταν στη σύμβασή τους, και τους οφείλονται δεδουλευμένα; Θα πληρωθούν ή όχι; Και πότε;

Εδώ η Κυβέρνηση θεωρούμε ότι μπορεί να λύσει το ζήτημα, ακόμα και με νομοθετική ρύθμιση αν χρειαστεί, με δεδομένο ότι πρόκειται για ανθρώπους που στην πλειοψηφία τους παραμένουν μέχρι και σήμερα άνεργοι ή είναι υποαπασχολούμενοι.

Κλείνοντας, κύριε Πρόεδρε, θα αναφερθώ στο άρθρο 33 της δεύτερης πράξης νομοθετικού περιεχομένου. Είναι μια πολλοστή παράταση για εφαρμογή απευθείας τιμολόγησης των διαφημίσεων, με έκδοση τιμολογίου δηλαδή από το ραδιοτηλεοπτικό μέσο, όπως προβλέπεται, σε βάρος βέβαια των διαφημιζομένων. Μέσα από αυτό περνάει το αγγελιόσημο. Η τελευταία παράταση, λοιπόν, ήταν μέχρι τις 2-1-2016, αν δεν κάνω λάθος. Τώρα δίνεται επιπλέον παράταση. Και ρωτάμε: Γιατί γίνεται αυτό; Ας μας απαντήσει ένας Υπουργός και για τα δύο αυτά θέματα.

Ευχαριστώ, κύριε Πρόεδρε.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κύριε Πρόεδρε, θα ήθελα τον λόγο για δύο λεπτά.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Τσιρώνη, έχετε τον λόγο.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Στην ερώτηση στην επιτροπή ο συνάδελφός σας μου είπε ότι μάλλον παράκουσα όταν κατάλαβα και εγώ ότι εννοούσε να καταργηθεί το τέλος ταφής και τώρα μας λέτε γιατί δεν καταργούμε το τέλος ταφής.

Αντιλαμβάνεστε αν είναι φιλολαϊκή πολιτική να καταργηθεί το τέλος ταφής, που σημαίνει τζάμπα, εμείς οι υπόλοιποι θα θάβουμε τα απορρίμματα μας κάπου και αυτοί οι άτυχοι εκεί πέρα, που ίσως θεωρείτε ότι αυτοί δεν ανήκουν στον λαό, θα είναι εκείνοι οι οποίοι θα υφίστανται τζάμπα αυτό το κόστος. Να μην πληρώνουν, λοιπόν, οι υπόλοιποι δήμοι. Ο λόγος που αναβάλαμε την επιβολή του τέλους ταφής δεν είναι ότι το τέλος ταφής δεν είναι δίκαιο. Δικαιότατο είναι, απλώς το αναβάλαμε γιατί θέλουμε με το καινούργιο ΕΣΔΑ να πάψει να υπάρχει ταφή, όχι να νομιμοποιήσουμε την ταφή και μάλιστα τζάμπα.

Όσον αφορά τώρα το άλλο ζήτημα για τις ιχθυοκαλλιέργειες, δεν αντιλαμβάνομαι γιατί το νοικοκύρεμα είναι υπέρ των ισχυρών και όχι υπέρ των αδυνάτων. Εγώ αντίθετα, έχω πάρα πολλούς φτωχούς μυδοκαλλιεργητές που έρχονται και μου λένε ότι η ανεξέλεγκτη μαφία είναι εκείνη η οποία έχει βγάλει τα πάρα πολλά λεφτά, τα μαύρα και τους εξαφανίζει. Το νοικοκύρεμα δεν είναι αντιλαϊκό, αν κατάλαβα.

Αν θέλετε και έχετε κάποια πρόταση, καλόδεχτη θα είναι στο γραφείο μου.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθητές και μαθήτριες και τρεις εκπαιδευτικοί συνοδοί τους από το 2ο Γενικό Λύκειο Αγίου Ιωάννη Λασιθίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Καλώς ήρθατε παιδιά.

Κυρίες και κύριοι συνάδελφοι, καταρρέετε. Κάποιος πρέπει να σας το πει.

**ΔΗΜΗΤΡΙΟΣ ΓΑΚΗΣ:** Το Ποτάμι;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Αν δεν το βλέπετε, ανοίξτε τα μάτια σας.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Να αναλάβεις Υπουργός Οικονομικών;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν μας σώζει αυτό. Σας διαβεβαιώ. Χρειάζονται πολύ περισσότερα.

Δεν θα με ενδιέφερε να καταρρέετε. Είναι ώρα να φύγετε. Τέλειωσε και ο χρόνος σας. Είπαμε «ο ψεύτης και ο κλέφτης τον πρώτο χρόνο χαίρονται». Καιρός να φύγετε, όμως. Παίρνετε και τη χώρα μαζί σας. Καταρρέει και η χώρα μαζί. Είστε σε Συμπληγάδες. Οι Συμπληγάδες είναι τα ψέματά σας, πριν τις εκλογές που σας έφεραν εδώ.

Η Κερατέα μεταφέρθηκε στην Κω. Και δεν μπορεί κανείς να είναι ευχαριστημένος με αυτά που συμβαίνουν στη Κω. Κανένας δεν θα έπρεπε να είναι ευχαριστημένος με αυτά που συμβαίνουν στην Κερατέα, όχι να τα υποδαυλίζει. Και τώρα όλα εδώ πληρώνονται. Το Πρόγραμμα της Θεσσαλονίκης φυσικά πέθανε στην «πρώτη φορά αριστερά» και τώρα πεθαίνουν και τα ψέματα του Σεπτεμβρίου στη «δεύτερη φορά αριστερά».

«Δεν θα κόψω συντάξεις», έλεγε ο Πρωθυπουργός μας. «Έχω παράλληλο πρόγραμμα. Θα υλοποιήσω καλύτερα. Θα επαναδιαπραγματευθώ και θα βελτιώσω». Κοιτάξτε, λοιπόν, στα μάτια τον αγρότη και πείτε του: «βελτίωσα». Κοιτάξτε στα μάτια τον δικηγόρο, τον μηχανικό, τον γιατρό, τον φαρμακοποιό και πείτε και σ’ αυτόν: «διαπραγματεύτηκα και τα βελτίωσα. Είναι καλύτερα τα πράγματα». Κοιτάξτε στα μάτια το μισθωτό και το γενικό φορολογούμενο και πείτε του: «50% συν 8% από το πρώτο ευρώ, δηλαδή πάνω από 60% σύνολο». Το 8% είναι από το πρώτο ευρώ, όχι 50% από ένα σημείο και πάνω. Πάνω από 60% σύνολο είναι βελτίωση. Τα κατάφερα!»

Μας είπε ο κ. Τσακαλώτος στην επιτροπή γι’ αυτό το νομοσχέδιο, ότι δεν μπορούμε να φέρουμε μόνο το ασφαλιστικό, γιατί το ασφαλιστικό και το φορολογικό συνδέονται και μπορεί να κερδίζεις από το ένα και να χάνεις από το άλλο. Εδώ, όμως, χάνεις και από τα δύο. Τι πάει να πει κερδίζω από το ένα και χάνω από το άλλο, όταν χάνω και από τα δύο;

Πείτε έστω πώς θα είναι αυτά και τίποτα άλλο, ότι δεν θα διαπραγματευτείτε με την τρόικα -που παρακαλάτε να έρθει ή την «κουαντρίκα», όπως τη λέει ο κ. Κατρούγκαλος- και όταν έρθει θα περάσουν αυτά που έχετε πει ως τώρα στον ελληνικό λαό. Ούτε αυτό μπορείτε να το πείτε. Θα έρθουν χειρότερα απ’ αυτά που τώρα λέτε ως σχέδια και θεωρητικά διαπραγματεύεστε με την κοινωνία.

Τέλος, πείτε πως ακόμα κι αυτά, τα χειρότερα, όχι αυτό το σχέδιο που λέτε, αυτό το χειρότερο που θα διαπραγματευτείτε και θα φέρετε, θα είναι το τελευταίο που θα κάνετε και δεν θα έρθει τίποτα άλλο. Θα έρθει ένα ασφαλιστικό και δεν θα έχουμε καθόλου ασφαλιστικό ξανά για δέκα, για είκοσι χρόνια. Πείτε το αυτό. Υποσχεθείτε το. Μπορείτε; Σηκωθείτε εδώ σ’ αυτό το Βήμα και υποσχεθείτε το. Δεν μπορείτε.

Στο προσφυγικό έχουμε τις χειρότερες των συνεπειών. Καθυστερήσεις, ανικανότητα στη διαχείρισή του και το αποτέλεσμα είναι και ψυχές να μένουν εδώ και να μην έχουν τα στοιχειώδη και οι Έλληνες πολίτες φυσικά να ταλαιπωρούνται με το πρόβλημα. Από εκεί που πηγαίναμε να κλείσουμε την Αμυγδαλέζα ή την κλείσαμε, δημιουργούμε σαράντα Αμυγδαλέζες στη θέση της. Οι αποφάσεις παίρνονται ερήμην της Ελλάδας, μεταξύ Γερμανίας και Τουρκίας. Δημιουργούνται νέα κίνητρα για την Τουρκία να συνεχίζει αυτήν τη ροή για να μην αλλάξει το status quo στο Αιγαίο και δεν μας εξηγεί ο Υπουργός Άμυνας τι σημαίνει αυτό το παράδειγμα για το SAR, για τη Ζώνη Έρευνας και Διάσωσης στη Θάλασσα του Αιγαίου. Πώς τη επηρεάζει; Την κάνει χειρότερη;

Για να μην χάσουμε εθνική κυριαρχία, πρέπει να τους καλέσουμε εμείς εδώ να μας βοηθήσουν. Πρέπει να πούμε ότι χρειαζόμαστε βοήθεια και ότι δεν μπορούμε να φέρουμε αποτέλεσμα με ένα προσφυγικό, το οποίο το έχουμε υποτιμήσει όλοι μας. Είναι πάρα πολύ μεγάλο πρόβλημα και οι πρόσφυγες αρχίζουν και είναι μειοψηφία πια. Θα είναι οι μετανάστες η πλειοψηφία των ανθρώπων και δεν θα μπορούμε ούτε μετεγκαταστάσεις να κάνουμε ούτε τίποτα.

Κι όταν έρθει να επανεργοποιηθεί η Συνθήκη Δουβλίνο σε λίγες εβδομάδες ή μερικούς μήνες, τότε θα έχουμε και τους ανθρώπους να γυρίζουν από τις βόρειες χώρες στη χώρα μας.

Με τα έσοδα τον Ιανουάριο να πηγαίνουν πάλι χειρότερα από τους στόχους, πράγμα που θα οδηγήσει σε ασφυξία το δημόσιο. Από τον Μάρτιο θα αρχίσετε να μην πληρώνετε τους προμηθευτές πάλι. Τώρα τους πληρώνετε «ίσα βάρκα ίσα νερά», λίγο πάνω, λίγο κάτω. Τώρα θα αρχίσει αυτή η ασφυξία και αν δεν έχουμε δώσει λύση μέχρι τον Μάιο-Ιούνιο –έβγαλε κραυγή αγωνίας ο Υπουργός Οικονομικών- τότε «καήκαμε», όπως μας είπε εδώ στην επιτροπή.

Με το Χρηματιστήριο να καταρρέει, τους επενδυτές να χάνουν πάνω από το 70% των χρημάτων που έβαλαν μόλις λίγες εβδομάδες πριν. Τη χώρα να χάνει κάθε δυνατότητα ανάπτυξης. Αυτούς να μην θέλουν να έρθουν στη χώρα μας πια ούτε για διακοπές.

Με το σκάνδαλο της Τράπεζας Αττικής που αναγκάσατε να επενδυθούν χρήματα των Ταμείων. Αναγκάσατε τον επενδυτή, τον κ. Πόλσον, που έχει μειοψηφικό πακέτο στην ΕΥΔΑΠ, να στείλει επιστολή στον κ. Τσίπρα και επιστολή στην κ. Νουί στον SSM, να ελεγχθεί η περίπτωση της Τράπεζας Αττικής και γιατί αναγκάστηκε η ΕΥΔΑΠ να χάσει τα χρήματά της, έβαλε 20 εκατομμύρια και τώρα αποτιμώνται σε 6 εκατομμύρια, το ΤΣΜΕΔΕ έχασε πάνω από 200 εκατομμύρια, το ΤΑΠΙΛΤΑΤ, η ΕΥΔΑΠ, το «Ελευθέριος Βενιζέλος» και ποιος ξέρεις πόσοι άλλοι φορείς.

Ανοίγετε, κυρίες και κύριοι συνάδελφοι, μόνοι σας θέμα εκλογών από το πουθενά. Μας τα λέει ο Υπουργός Αμύνης, ο κ. Καμμένος, παγώνετε όλη την αγορά, έχει παγώσει όλη η Ελλάδα και κοιτάζει σαν τον λαγό τα φώτα και αναγκάζεται ο Πρωθυπουργός να το διαψεύσει από το Ιράν. Η διάψευση, όμως, δεν είναι αρκετή.

Οι δυσκολίες είναι φανερές. Είστε σε Συμπληγάδες, το ξαναείπα. Δεν μπορείτε ούτε δεξιά να πάτε ούτε αριστερά, δυστυχώς, όμως, ούτε μπρος. Η αγορά είναι σύξυλη. Τις τελευταίες δεκαπέντε μέρες όλοι λένε ότι έχει καταρρεύσει η αγορά, η οικονομία. Το λένε όλοι. Μιλήστε με επιχειρήσεις, μιλήστε με όποιον ξέρει. Μιλήστε με τις λαϊκές. Άδειασαν και οι λαϊκές. Καταλαβαίνετε ότι είμαστε πια σε ένα σημείο καμπής αυτή τη στιγμή;

Στο μυθιστόρημα του Χέμινγουεϊ «Ο Ήλιος ανατέλλει ξανά», ο Μπιλ ρωτάει κάποιον που χρεοκόπησε, τον Μάικ: «Πώς χρεοκόπησες;». Απαντά: «Με δύο τρόπους. Σταδιακά και μετά ξαφνικά». Το σταδιακά το περάσαμε. Είμαστε στο ξαφνικά. Προσέξτε το πάρα πολύ. Η χώρα δεν θα αντέξει.

Τι βλέπουμε εδώ σήμερα; Έχουμε δύο πράξεις νομοθετικού περιεχομένου, συνολικά πενήντα εννιά άρθρα να κυρώσουμε, με υπογραφές την παραμονή Χριστουγέννων και παραμονή Πρωτοχρονιάς. Δούλεψαν οι υπηρεσίες, κουράστηκαν, για το καλό του ελληνικού λαού. Νομοθετείτε τριάντα άρθρα από τα πενήντα εννιά, τα οποία αφορούν παρατάσεις, αλλαγές προθεσμιών. Τίποτα δηλαδή. Είναι πλήρης ομολογία της ανικανότητας της Κυβέρνησης να διαχειριστεί τον χρόνο. Είναι θέμα ότι είμαστε ανατολίτες και έχουμε πρόβλημα με τον χρόνο; Γιατί δεν μπορούμε να τηρήσουμε μία προθεσμία, επιτέλους, σε αυτή τη δημόσια διοίκηση; Για ποιον λόγο γίνεται;

Ας απαριθμήσω μερικά άρθρα, για να καταλάβει ο ελληνικός λαός. Είπα πολλά στην επιτροπή, ας τα πω και τώρα ενώπιών του ελληνικού λαού:

Με το άρθρο 4 φέρνετε δαπάνες έκτακτων ταξιδιών στο εξωτερικό. Είναι έκτακτα ταξίδια που θα καλυφθούν από τα κονδύλια του 2016 αναδρομικά. Κανένας προγραμματισμός. Δεν μπορούμε ούτε τα ταξίδια να προγραμματίσουμε.

Με το άρθρο 5 παρατείνετε τη διάρκεια λειτουργίας του ΚΗΦΗ και των Κέντρων Ρομά ως τον Ιούνιο, γιατί δεν μπορεί να τρέξει γρήγορα το νέο ΕΣΠΑ. Πρέπει να παραταθεί.

Στο άρθρο 7 αναστέλλετε το ειδικό τέλος ταφής, γιατί δεν μπορεί να οργανωθεί μια ολοκληρωμένη στρατηγική διαχείρισης απορριμμάτων, αλλά και φυσικά γιατί τα οικονομικά των δήμων είναι ανεξέλεγκτα. Και φυσικά, αυτή η αναστολή σημαίνει παράταση στα πρόστιμα από την Ευρωπαϊκή Ένωση.

Στα άρθρα 8, 10, 11 και 18 έχουμε διατάξεις για την αντιμετώπιση του προσφυγικού. Είναι ασύνδετες, πυροσβεστικές κι ούτε καν το ελάχιστο, να είναι οι διατάξεις μαζί, συνεχόμενα άρθρα.

Στο άρθρο 9 είναι η παράταση στην προσωρινή ενιαία άδεια λειτουργίας στις μονάδες της ΔΕΗ έως 31-12-2017. Πότε χορηγήθηκε αυτή για πρώτη φορά; Το 2001, κύριοι! Έχουμε μια παράταση δεκαέξι ετών, γιατί δεν έχουν ακόμη συγκεντρωθεί τα δικαιολογητικά. Τι είναι αυτά τα δικαιολογητικά; Έμπλεξε η ΔΕΗ με το δημόσιο και δεν μπορεί να μαζέψει δικαιολογητικά εδώ και δεκαέξι χρόνια; Τι θα κάνει ο απλός πολίτης; Θα φέρετε και γι’ αυτούς παρατάσεις ή μόνο για τη ΔΕΗ;

Επίσης, παράταση θητείας προσωπικού στα Κέντρα Κοινωνικής Πρόνοιας, χωρίς λόγο, απλά μια γενική επίκληση για την απρόσκοπτη λειτουργία των Κέντρων. Παράταση ακόμα για σύνταξη ειδικών εκθέσεων ελέγχου, γιατί δεν μπορεί να προσαρμοστεί η νομοθεσία. Παράταση ισχύος του πίνακα κατάταξης των επιτυχόντων για τις θέσεις των δοκίμων δικαστικών πληρεξουσίων του Νομικού Συμβουλίου του Κράτους. Αυτό τι είναι; Τακτοποίηση; Τι είναι αυτό το πράγμα;

Στη δεύτερη πράξη νομοθετικού περιεχομένου, την πρωτοχρονιάτικη, με το άρθρο 1 αλλάζετε τον δικό σας νόμο, τον ν. 4337, ώστε να τον βάλετε να ισχύει αναδρομικά. Ούτε αυτό είχε προβλεφθεί όταν τον φέρατε; Στο άρθρο 2 έχουμε παράταση παραγραφής χρηματικών αξιώσεων ΝΠΔΔ και ΟΤΑ από το Δημόσιο. Στο άρθρο 4 έχουμε παράταση προθεσμίας ολοκλήρωσης εσωτερικών κανονισμών ερευνητικών φορέων λόγω αδυναμίας ανταπόκρισης της προθεσμίας.

Αυτό εν τω μεταξύ το λέγατε παράλληλο πρόγραμμα. Αυτό εννοούσατε πριν από τις εκλογές, όταν λέγατε στον ελληνικό λαό για παράλληλο πρόγραμμα; Παρατάσεις; Έχουμε παρατάσεις θητείας μελών επιστημονικών εποπτικών συμβουλίων, πειραματικών και προτύπων σχολείων. Στο άρθρο 14 παρατάσεις συμβάσεων για εργαζομένους σε φορείς που καταργούνται, αλλά διατηρούνται προσωρινά για την απρόσκοπτη λειτουργία των προγραμμάτων της τρέχουσας προγραμματικής περιόδου. Καταργώ τον φορέα, αλλά τον κρατάω προσωρινά, παρατείνω και τις συμβάσεις των εργαζομένων με νόμο! Είναι ο απόλυτος παραλογισμός.

Τα άρθρα 6, 8, 9, 12, 16, 21, 22, 23, 24, 26, 28, 32 και 34 είναι όλα για παρατάσεις ή είναι άρθρα πρώην παράλληλου προγράμματος. Νομίζω ότι μόνο η απαρίθμηση αυτή δείχνει πόσο ανίκανη είναι η διοίκηση αυτήν τη στιγμή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Μίλησα το πρωί για τη ΦΙΛΚΕΡΑΜ, για τη διάταξη αυτή η οποία επιτρέπει σε οκτώ εργαζόμενους να καταπατούν την περιουσία αυτή, η οποία πρέπει να εκποιηθεί, για να πληρωθούν μεταξύ άλλων και οι διακόσιοι είκοσι πέντε εργαζόμενοι –τους οφείλονται χρήματα-, για να μπορέσει να εκκαθαριστεί η επιχείρηση, να πάρει κάποιος επενδυτής το ακίνητο, να το θέσει σε λειτουργία, να βάλει μηχανήματα, να φέρει ζωή στον τόπο, στην περιοχή εκεί και να έρθει επιτέλους η ανάπτυξη, να βρεθούν άνθρωποι να δουλέψουν.

Και αντί γι’ αυτό, έχουμε οκτώ εργαζομένους από τους σαράντα –οι άλλοι έχουν παραιτηθεί-, οι οποίοι έχουν πέντε μίξερ και βάζουν κάτι υγρά και κάνουν κρεμοσάπουνο και δεν πληρώνουν ούτε ΔΕΗ ούτε τίποτα και προστατεύονται από υψηλόβαθμους διευθυντές ή ό,τι άλλο είναι –το καταγγέλλω- της ΔΕΗ, καθότι όποτε έρχεται ο υπεργολάβος να τους κόψει το ρεύμα, παίρνουν ένα τηλέφωνο στη ΔΕΗ και σταματάνε τον υπεργολάβο. Και έτσι μπορούν και συνεχίζουν τη λειτουργία τους, κλέβοντας.

Βεβαίως, η αυτοδιαχείριση είναι και αυτή σωστή. Είναι ένα μοντέλο που θα μπορούσε να χρησιμοποιηθεί. Είναι, όμως, ένα μοντέλο που θα μπορούσε να χρησιμοποιηθεί όταν φέρνει κέρδη και όταν μπορεί να λειτουργήσει, όχι κλέβοντας, όχι καταπατώντας τις περιουσίες των άλλων.

Επιτέλους καταλάβετε ότι η ισχύς του νόμου είναι πιο σημαντική από τις συγκεκριμένες πολιτικές επιδιώξεις κάθε φορά. Διότι, όταν ο νόμος δεν ισχύει, την πληρώνει πάντοτε, μα πάντοτε ο αδύναμος.

Σας ευχαριστώ πολύ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Τον λόγο έχει ο κ. Σαρίδης.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Θέλετε μετά τον κ. Σαρίδη ή πριν; Γιατί τώρα ήρθε. Εάν ζητάτε τον λόγο, τον έχετε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Μετά, κύριε Πρόεδρε. Να μιλήσει.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Σαρίδη.

**ΙΩΑΝΝΗΣ ΣΑΡΙΔΗΣ:** Κύριε Πρόεδρε, κύριοι συνάδελφοι, κύριοι Υπουργοί, τέσσερις μήνες είναι η Ένωση Κεντρώων στη Βουλή. Τέσσερις μήνες είναι η συγκυβέρνηση ΣΥΡΙΖΑ-ΑΝΕΛ στη νέα της θητεία και έντεκα μήνες σύνολο με πλήθος νομοσχεδίων με τη διαδικασία του κατεπείγοντος, με πλήθος τροπολογιών στα νομοσχέδια και ξαφνικά μέσα στις γιορτές είχαμε δύο πράξεις νομοθετικού περιεχομένου.

Υπόσχεται η Κυβέρνηση προεκλογικά το παράλληλο πρόγραμμα. Το φέρνει παραμονές εορτών για να ικανοποιήσει τις εσωκομματικές τριβές, το παίρνει πίσω και ξέρουμε όλοι εδώ μέσα πώς το πήρε πίσω και ξαφνικά συλλέγει τριάντα άρθρα από το παράλληλο πρόγραμμα, βάζει άλλα τριάντα άρθρα που ήταν εκτός από το παράλληλο πρόγραμμα, παίρνει την έγκριση και φτιάχνει τις δύο πράξεις νομοθετικού περιεχομένου.

Ασκώντας εξουσίες που το Σύνταγμα επιτρέπει σε εξαιρετικά κατεπείγουσες περιπτώσεις, η ελληνική κυβέρνηση στις 24 Δεκεμβρίου και στις 30 Δεκεμβρίου αντικατέστησε το Κοινοβούλιο και χωρίς δημόσια διαβούλευση, χωρίς τη δυνατότητα να ακουστεί κανείς, πέραν των Υπουργών, νομοθετεί.

Εμείς σήμερα δεν μπορούμε να αλλάξουμε ούτε ένα κόμμα απ’ αυτό το νομοσχέδιο. Αυτή είναι η ορθή εφαρμογή του πολιτεύματος; Έχουμε απώλεια δημοκρατίας, έχουμε φτώχεια στα επιχειρήματα, έχουμε φτώχεια στα λόγια. Έχει χαθεί η ψυχραιμία, δεν υπάρχει καμία λογική.

Έχετε βγάλει τον κόσμο έξω στους δρόμους. Τους έχετε βγάλει έξω από τα ρούχα τους. Δεν μπορούν να κοιμηθούν το βράδυ. Τους έχετε καταστρέψει την ψυχολογία, τους έχετε καταστρέψει το ηθικό. Οι αποδοχές όσων έχουν εργασία δεν φτάνουν για να βγάλουν το μήνα τους.

Σε αυτό το πολιτικό πλαίσιο, σε αυτή την πραγματικότητα, η Ένωση Κεντρώων, διά του Προέδρου της Βασίλη Λεβέντη, επέλεξε την υπεύθυνη στάση και μακριά από λαϊκισμούς κάλεσε τους αγρότες να γυρίσουν στα σπίτια τους. Η Ένωση Κεντρώων με γνώμονα το εθνικό συμφέρον καλεί σε αυτοσυγκράτηση απ’ όλες τις πλευρές και εφιστά την προσοχή στους εκφέροντες δημόσιο λόγο να μην ωθούν στη βία και να πάψουν εκείνοι που αδιαφορούν για τη διατήρηση της κοινωνικής συνοχής.

Καταφέρατε με την πολιτική ανωμαλία που φέρατε, με την ανώριμη και αναποτελεσματική διακυβέρνησή σας να διαλύσετε όλες τις κοινωνικές και συλλογικές επιδιώξεις για ένα καλύτερο αύριο. Η αποκάλυψη του ψέματός σας, η κατάρριψη του μύθου σας, η αποδόμηση του αφηγήματος της «πρώτης φοράς αριστερά» κατάφερε τέτοια απογοήτευση στους Έλληνες, που έπαψαν να ενδιαφέρονται και άρχισαν να οργίζονται.

Αυτό είναι το πρώτο βήμα για να διαλύσει κανείς την κοινωνία, να πλήξει την οικογένεια ως θεμέλιο του πολιτισμού μας. Γιατί αυτό συμβαίνει, αυτό ζούμε, αυτό κορυφώνεται σε όλα τα επίπεδα αυτές τις ημέρες: η ολοκληρωτική επίθεση στην ελληνική οικογένεια.

Ξέρετε τι αναστάτωση προκαλούν στις οικογένειες αυτά που κάνετε, αυτά που ψηφίσατε; Οι άνθρωποι που βρίσκονται στους δρόμους δεν έχουν οικογένειες; Οι άνθρωποι που βρίσκονται στους δρόμους δεν έχουν παιδιά; Λέτε να μην επηρεάζεται η ζωή των οικογενειών όλων αυτών, όταν παίρνουν την απόφαση να βγουν στους δρόμους;

Είναι απρόβλεπτα και μη μετρήσιμα τα αποτελέσματα στην ψυχολογία των πολιτών απ’ αυτά που εσείς μας φέρνετε εδώ στη Βουλή να κυρώσουμε με την ψήφο μας. Όπως τα μισά απ’ αυτά τα κακογραμμένα και πρόχειρα που μας έχετε φέρει σήμερα εδώ δεν έχουν ελεγχθεί για την επιβάρυνση που θα φέρουν στον κρατικό προϋπολογισμό, έτσι και το σύνολο των νόμων της «πρώτης φοράς αριστερά» δεν έχει ελεγχθεί για την επιβάρυνση που φέρνει στον θεσμό της ελληνικής οικογένειας.

Είχα την ευκαιρία να ακούσω τον Υφυπουργό των Εξωτερικών της Γερμανίας πριν από δύο μήνες, όταν είχε παρευρεθεί στην Ελλάδα. Είπε στο ακροατήριό του ότι έψαξαν στην Γερμανία να καταλάβουν τι ήταν αυτό που κατάφερε να διατηρήσει την κοινωνική συνοχή στην Ελλάδα, τη στιγμή που εφαρμόστηκαν πάνω της τόσα βάρβαρα δημοσιονομικά μέτρα. Βρήκαν, λέει, πως αυτό το κάτι ήταν ο θεσμός της ελληνικής οικογένειας. Αυτόν τον θεσμό χτυπάτε αλύπητα, κύριοι της Κυβέρνησης.

Κυρίες και κύριοι Βουλευτές, η αδυναμία της Κυβέρνησης να διαχειριστεί με υπεύθυνο και αποτελεσματικό τρόπο τις ανάγκες της χώρας εξυπηρετεί την αδιαφάνεια, εκτρέφει τον παραβατισμό, ευνοεί τη διαφθορά, διογκώνει το θράσος όσων λυμαίνονται το δημόσιο και λεηλατούν τους πολίτες, εκμεταλλευόμενοι το κρατικό κενό, την πολιτική ανυπαρξία, την εγκληματική ανεπάρκεια της Συγκυβέρνησης ΣΥΡΙΖΑ-ΑΝΕΛ.

Η Ελλάδα ξεψυχά στα νοσοκομεία, πνίγεται στο Αιγαίο, πεθαίνει στους δρόμους. Κάνατε καλά και αναλαμβάνετε τις ευθύνες σας απέναντι στο ΚΕΕΛΠΝΟ. Νομίζετε, όμως, πως είναι επαρκής η διατύπωση που έχετε επιλέξει; Τα λύσατε τα προβλήματα; Η πράξη θα δείξει. Με ημίμετρα συνήθως δεν λύνονται τα προβλήματα. Προβληματική ή προς τη σωστή κατεύθυνση η μέριμνά σας για τη λειτουργία των ΚΗΦΗ και ασαφές το ενδιαφέρον σας για τους Ρομά και τις ευπαθείς ομάδες.

Είναι γεμάτες παρατάσεις, αναβολές και αναστολές οι δύο πράξεις νομοθετικού περιεχομένου. Με αναβολές, αναστολές και παρατάσεις δεν λύνονται τα προβλήματα της χώρας. Υπήρχαν πρακτικές που καταδικάζατε έως τώρα. Και τώρα; Αναστολή για ειδικό τέλος ταφής των απορριμμάτων;

Όταν έκανα την παρατήρηση πως η ανάγκη που γεννήθηκε, κύριε Υπουργέ μου, για ρευστότητα οδήγησε στο άδειασμα των ταμείων του ΟΤΑ και συνεπώς, η πρόβλεψη της πράξης νομοθετικού περιεχομένου για αναστολή της υποχρέωσης καταβολής του τέλους ταφής μπορεί να είναι επιβεβλημένη μεν, αλλά στερεί πόρους από το περίφημο Πράσινο Ταμείο, επιλέξατε να μας μαλώσετε. Γιατί αυτό μας κάνατε, μας μαλώσατε λέγοντας πως τα λεφτά του Πράσινου Ταμείου είναι δεσμευμένα από τους δανειστές μας.

Όμως, επιτρέψτε μου να ρωτήσω το εξής: Πώς βρέθηκε, κύριε Υπουργέ, το Πράσινο Ταμείο στα χέρια των δανειστών; Είναι λύση το να μην πληρώνουν οι ΟΤΑ τέλος ταφής γενικότερα;

Έναν χρόνο μετά δεν υπάρχει ούτε μία οικολογική πρωτοβουλία, κατά την άποψή μας, που να μην έχει απογοητευθεί από τη δήθεν οικολογική ευαισθησία της Κυβέρνησης. Εξαντλήσατε την περιβαλλοντική σας ευαισθησία στο να διώξετε την Ελληνικός Χρυσός; Αυτή ήταν όλη η περιβαλλοντική ευαισθησία; Η Κυβέρνηση στα ζητήματα της οικολογίας και προστασίας του περιβάλλοντος, κατά την άποψή μας, δεν έχει βαθμό.

Θέλω να κάνω ένα σχόλιο για τον τρόπο που επιλέγει να νομοθετεί και το Υπουργείο Υγείας. Χθες ξεκίνησε η σχετική συζήτηση του σχεδίου νόμου για ό,τι έχει μείνει από το παράλληλο πρόγραμμα. Πράγματι, όπως διαπίστωσαν πολλοί συνάδελφοι, οι διατάξεις που αφορούν στα ζητήματα του Υπουργείου Υγείας έχουν μοιραστεί με άτσαλο τρόπο ανάμεσα σε πράξεις νομοθετικού περιεχομένου, σε άσχετα με την υγεία νομοσχέδια και έτσι τελικά το συγκεκριμένο νομοσχέδιο που αφορά αποκλειστικά την υγεία είναι κενό, είναι άδειο.

Οι παρατάσεις στις διαδικασίες των προμηθειών, τις οποίες θα ελέγξουμε με ερωτήσεις μας, δεν έχουν κοστολογηθεί. Πόσο θα επιβαρυνθεί ο προϋπολογισμός των νοσοκομείων εξαιτίας των καθυστερήσεων της Κυβέρνησης; Έως πότε θα μας φωνάζετε σε αυτήν την Αίθουσα για να δίνουμε παρατάσεις, αναβολές και αναστολές, αντιμετωπίζοντας με αυτόν τον τρόπο πρόχειρα την ολοφάνερη ανεπάρκειά σας;

Τα ζητήματα υγείας δεν λύνονται έτσι. Και μπορεί να καταλαβαίνουμε τις ανάγκες που οδήγησαν εδώ και τις συνθήκες που δημιούργησαν αυτή την στρεβλή κατάσταση, αλλά δεν μπορούμε να δικαιολογήσουμε τις σπασμωδικές κινήσεις σας. Και ακριβώς αυτό είναι που φοβόμαστε. Και με την απόφασή σας να ανοίξετε τις πόρτες του συστήματος υγείας στους πρόσφυγες και στους μετανάστες –ποιος άνθρωπος θα πει όχι στο να περιθάλψουμε τους ανθρώπους; Ποιος; Κανείς. Προσοχή, γιατί αν επιδείξετε τη γνωστή προχειρότητα και σε αυτό το θέμα, τότε κινδυνεύει να τροφοδοτηθεί η ξενοφοβία και να ενισχυθεί η ρητορεία κατά των μεταναστών. Θέλει πολλή προσοχή, κύριοι της Κυβέρνησης.

Πού είναι το έκτακτο και το απρόβλεπτο στην παράταση της ΦΙΛΚΕΡΑΜ; Πού; Τα δικαιώματα οκτώ ανθρώπων εις βάρος του Συντάγματος και του δημοσίου συμφέροντος; Επαναλαμβάνω: Πού εντοπίζει το κατεπείγον η εισηγήτρια του ΣΥΡΙΖΑ στο συγκεκριμένο θέμα; Αν είναι τόσο σωστά και καλώς καμωμένα όλα, πείτε μας πού είναι οι εκθέσεις του Γενικού Λογιστηρίου του Κράτους; Δεν φτάνει που νομοθετείτε αυθαίρετα, αλλά πλέον νομοθετείτε αδιαφορώντας για το κόστος.

Δεν μάθατε, κύριοι της Κυβέρνησης, από το τράβηγμα του αυτιού που σας έκαναν τα Χριστούγεννα, αναγκάζοντάς σας να αποσύρετε το νομοσχέδιο την ώρα που οι Βουλευτές σας επιχειρηματολογούσαν υπέρ αυτού παρουσιάζοντάς το ως την απάντηση του ΣΥΡΙΖΑ, τη λύση του ΣΥΡΙΖΑ;

Το πήρατε πίσω έπειτα από ένα τηλεφώνημα από τη Βιέννη. Και μην μας λέτε πως σας έφταιξε η Αντιπολίτευση. Δεν μπορείτε να κοροϊδέψετε πια κανέναν. Είναι δυνατόν ένα τηλεφώνημα από το εξωτερικό να αρκεί να πάρετε ένα νομοσχέδιο πίσω και παρ’ όλα αυτά να μην σας αρκεί το ότι η Ελλάδα είναι κομμένη στη μέση και δεν μπορείτε να αποσύρετε το ασφαλιστικό;

Επιτρέψτε μου να σταθώ σε ένα θέμα που πραγματικά μου κάνει εντύπωση. Απαλλάσσετε το ΤΑΙΠΕΔ από τον ΕΝΦΙΑ. Δύο πράγματα έχω να πω επ’ αυτού. Αν το είχε κάνει αυτό η προηγούμενη κυβέρνηση –χωρίς να ανήκω εγώ στην προηγούμενη κυβέρνηση- θα βγαίνατε στα κανάλια, θα ανεβαίνατε στα τρακτέρ και θα μιλάγατε για πραξικόπημα. Αυτή είναι η αλήθεια! Είστε ασυνεπείς, κύριοι της Κυβέρνησης. Τα λόγια σας απέχουν πολύ από τις πράξεις σας.

Και ένα δεύτερο σχόλιο επί τούτου: Για το Χαμόγελο του Παιδιού σας παρακαλάμε τέσσερις μήνες! Για τα Χωριά SOS σας παρακαλάμε τέσσερις μήνες! Για τα Χωριά SOS στο Φίλυρο σας παρακαλάμε τέσσερις μήνες!

Είναι δυνατόν να υπάρχουν δύο μέτρα και δύο σταθμά; Και μη μου πείτε ότι το ένα είναι του δημοσίου και το άλλο ιδιωτικό. Όχι. Εξυπηρετούν και καλύπτουν ανάγκες του δημοσίου, ανάγκες που η Κυβέρνηση δεν μπορεί να καλύψει. Θα έπρεπε να είχαν τις ίδιες απολαβές και τα ίδια ευεργετήματα. Πού είναι η κοινωνική σας ευαισθησία; Γιατί να πληρώσει το Χαμόγελο του Παιδιού και όλα τα υπόλοιπα έναν ΕΝΦΙΑ, όταν καλύπτει το κενό της Κυβέρνησης;

Αυτήν τη στιγμή που μιλάμε, Υπουργοί Εθνικής Άμυνας στη διάσκεψη του ΝΑΤΟ αποφασίζουν ουσιαστικά τις κοινές περιπολίες στο Αιγαίο. Το συνηθισμένο σας κόλπο, να αλλάζουμε όνομα στα πράγματα, μήπως και καταφέρετε να κρύψετε τη γύμνια της πολιτικής σας επιχειρηματολογίας, δεν πρόκειται να σας κερδίσει άλλο χρόνο.

Ο ελληνικός λαός έχει ξαναβρεθεί κοντά στην αδυναμία του συστήματος να λύσει τα προβλήματα του λαού. Η εκάστοτε πολιτική ηγεσία, ψάχνοντας να βρει τρόπους να δικαιολογήσει τα αδικαιολόγητα, επέλεξε την ονομασία, την αλλαγή ορισμών και όρων με την ελπίδα ότι δεν θα καταλάβει ο κόσμος τι γίνεται.

Ο λαός φρόντισε να διατηρήσει τη συλλογική του μνήμη, την απάντηση που πρέπει να δίνει σε όσους επιλέγουν αυτήν την παραπλανητική τακτική, αυτήν την κοροϊδία. Δεν ξεγελάτε κανέναν. Οι κοινές περιπολίες έρχονται. Το κλείσιμο των συνόρων έρχεται εντός της σήμερον ή αύριο. Η κατάρρευση του πολιτικού συστήματος, της κοινωνικής ασφάλισης είναι ορατή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα λεπτό, σας παρακαλώ, με την ανοχή σας.

Η Ελλάδα πεθαίνει κάθε μέρα στους δρόμους κι εσείς απλά αλλάζετε ονόματα σε ό,τι δεν σας αρέσει.

Οι διατάξεις, τα άρθρα που αφορούν την άσκηση της πολιτικής του ασύλου είναι πραγματικά ένας καθρέπτης της προχειρότητας με την οποία αντιμετωπίζει αυτή η Κυβέρνηση τα εθνικά και απολύτως κρίσιμα ζητήματα για τη διατήρηση της κοινωνικής συνοχής.

Συμφωνούμε επί της αρχής. Είναι αδύνατο, όμως, να σας προσφέρουμε τη σχετική στήριξη, καθώς οι διαδικασίες που επιλέξατε μας υποχρεώνουν να ψηφίσουμε πενήντα επτά διαφορετικές ρυθμίσεις και διατάξεις σε δύο μόνο άρθρα. Αυτό και μόνο αποδεικνύει πως είναι ψευδεπίγραφο το ενδιαφέρον σας για την πολιτική συναίνεση. Αν θέλατε συναίνεση, δεν θα νομοθετούσατε με αυτόν τον τρόπο. Αν θέλατε συναίνεση, δεν θα τορπιλίζατε το μοναδικό πεδίο πολιτικής συνεννόησης που βρήκατε έτοιμο από τις προηγούμενες κοινοβουλευτικές περιόδους και δεν θα αφαιρούσατε τη συζήτηση για το Εθνικό Συμβούλιο Ραδιοτηλεόρασης –θα τα πούμε το απόγευμα πάνω σε αυτό- από τη Διάσκεψη των Προέδρων για να τη φέρετε στη Βουλή.

Δεν θέλετε συναίνεση, κύριοι. Προσπαθείτε να πείσετε μάλλον τους εαυτούς σας πως όσα κάνετε είναι στο όνομα της κοινωνικής δικαιοσύνης και του δημοκρατικού ιδεώδους.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Πού είναι η δημοκρατία σήμερα; Συζητούμε κάτι, το οποίο δεν μπορούμε να το πειράξουμε.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σαρίδη, ολοκληρώστε.

**ΙΩΑΝΝΗΣ ΣΑΡΙΔΗΣ:** Σε μισό λεπτό, κύριε Πρόεδρε.

Δεν έχουμε δικαίωμα να αλλάξουμε ούτε έναν τόνο, ούτε ένα κόμμα σε αυτό που μας έχετε φέρει. Άρα, η όποια συζήτηση γίνεται, γίνεται κατ’ επίφαση και κατά παρέκκλιση του Συντάγματος.

Κυρίες και κύριοι συνάδελφοι, σήμερα, σε μια μέρα θλίψης για τον χαμό τριών στελεχών των Ενόπλων Δυνάμεων, η τουρκική πλευρά, ενώ θα έπρεπε να σεβαστεί αυτό το πένθος, μας κουνάει το δάχτυλο και αμφισβητεί το δικαίωμά μας για έρευνα και διάσωση στα ελληνικά χωρικά ύδατα. Εκεί οδηγήσατε τη χώρα, κύριοι. Την έχετε οδηγήσει στο να είναι ανύπαρκτη. Εσείς την έχετε φτάσει μέχρι εκεί.

Εμείς ως Ένωση Κεντρώων θα ψηφίσουμε «παρών» στο παρόν νομοσχέδιο.

Ευχαριστώ πολύ.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Έχουν δηλώσει δεκαεπτά ομιλητές και επτά ή οκτώ Υπουργοί για να μιλήσουν. Κατά συνέπεια πρέπει να γίνει οικονομία χρόνου για να μπορέσουν να μιλήσουν όσο το δυνατόν περισσότεροι.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι από τους Βουλευτές, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Ο κ. Φίλης ως Υπουργός δικαιούται οκτώ λεπτά και προσφέρεται να μιλήσει πέντε λεπτά. Τον ευχαριστούμε.

Με το ίδιο σκεπτικό θα περιορίσουμε τον χρόνο των ομιλητών στα πέντε λεπτά.

Το παράδειγμα δίνει ο κ. Φίλης.

Κύριε Υπουργέ, έχετε τον λόγο.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Επιγραμματικά, στο παρόν νομοσχέδιο, στην κύρωση δηλαδή της πράξης νομοθετικού περιεχομένου, στο άρθρο 3 βρίσκεται το πιλοτικό πρόγραμμα μαθητείας, που είναι μνημονιακή υποχρέωση που αρχίζει να εφαρμόζεται φέτος. Έπρεπε να υπάρξει ανακοίνωση στις 31 Δεκεμβρίου 2015.

Στο άρθρο 5 υπάρχει η αναγκαία ρύθμιση, επειδή έληγε η θητεία για την Επιστημονική Επιτροπή Εποπτείας Πειραματικών και Πρότυπων Σχολείων.

Στο άρθρο 6 υπάρχει ρύθμιση για το ΕΑΠ. Και αυτή η ρύθμιση είχε επείγοντα χαρακτήρα όπως και εκείνη για την εξεταστική περίοδο Φεβρουαρίου στα πανεπιστήμια, καθώς επίσης και η ρύθμιση για τους αθλητές, να αυξηθεί σε 4,5% ο αριθμός των εισακτέων αθλητών –με βάση το θέμα που έχει προκύψει λόγω της καταργηθείσης διάταξης, υπάρχει ένα θέμα ισότητας και μέριμνας-, προκειμένου να ξεκαθαριστεί το ζήτημα αυτό χωρίς να υπάρχουν αμφισβητήσεις.

Ας πάμε λίγο στα γενικότερα τώρα, που έχουν μεγαλύτερη σημασία. Ακούσαμε, με πιο χαρακτηριστική την ομιλία του εκπροσώπου του Ποταμιού μία ρητορική κατεδάφισης της Κυβέρνησης. Θέλω να υπενθυμίσω ότι η Κυβέρνηση αυτή έχει θητεία μόλις τεσσάρων μηνών. Η Κυβέρνηση αυτή προήλθε από επιλογή της προηγούμενης κοινοβουλευτικής πλειοψηφίας του ΣΥΡΙΖΑ στη Βουλή να γίνουν εκλογές. Γιατί να γίνουν εκλογές; Γιατί άλλαξαν οι συνθήκες με τις οποίες πήραμε την ψήφο του λαού τον Ιανουάριο του 2015 και θέλαμε να υπάρχει επιβεβαίωση, απόρριψη ή επιβράβευση του προγράμματος το οποίο προτείνουμε στον ελληνικό λαό. Και επιβραβεύτηκε αυτή η πολιτική μας τον Σεπτέμβριο.

Δεν είμαστε κυβέρνηση Σαμαρά, η οποία πήρε με άλλη ψήφο την κυβέρνηση και άλλο πρόγραμμα εφάρμοσε, δεν είμαστε ούτε κυβέρνηση Παπανδρέου, που έκανε το ίδιο πράγμα. Συνεπώς, τα περί αναξιοπιστίας επιστρέφονται.

Έγινε μία σαφής πολιτική επιλογή με δημοκρατικούς κανόνες. Εκλεγήκαμε όχι εξαπατώντας κανέναν, αλλά με το πρόγραμμα που το ήξερε ο ελληνικός λαός και έκανε επιλογή. Επιλογή να ψηφίσει ξανά Αριστερά.

Δεύτερον, δεν βγήκαμε για τέσσερις μήνες. Και όσοι άρχισαν να λιγουρεύονται εξουσία με τη διαπλοκή μαζί να το πάρουν καλά χαμπάρι. Βγήκαμε για τέσσερα χρόνια και το πρόγραμμά μας θα κρίνεται κάθε μέρα, αλλά θα κριθεί και από τον ελληνικό λαό στο τέλος της τετραετίας.

Θα είναι ένα πρόγραμμα το οποίο, αφού περάσουμε τον κάβο της πρώτης αξιολόγησης, θα έχει κατεύθυνση ανάπτυξης, ώστε του χρόνου τέτοια εποχή η χώρα μας να έχει βγει από το σκοτάδι της κρίσης, από το σκοτάδι της λιτότητας.

Θα είναι ένα πρόγραμμα που θα αναζητά συμμαχίες κοινωνικές και πολιτικές εντός κι εκτός της Ελλάδας, γιατί και στην Ευρώπη, όπως ξέρετε, με το παράδειγμα της Ελλάδας βρίσκουμε μιμητές στη Νότια Ευρώπη και στην Πορτογαλία και στην Ισπανία. Ακόμη και οι διαφοροποιήσεις του Ρέντσι, ακόμη και οι αμφιταλαντεύσεις του Ολάντ δείχνουν μια Ευρώπη, η οποία προβληματίζεται. Δεν υπάρχει η αδιατάρακτη νεοφιλελεύθερη ηγεμονία των νεκροταφείων του κεφαλαίου στην Ευρώπη, των πολιτικών που εφαρμόζει το κεφάλαιο στην Ευρώπη.

Τρίτον, είμαστε μια Κυβέρνηση η οποία στην παρούσα φάση –θα το δούμε και το απόγευμα- με τρόπο δημοκρατικά αδιάλλακτο, το τονίζουμε, χωρίς παζάρια, θα επιχειρήσουμε να επιβάλουμε την νομιμότητα και να συγκρουστούμε με τη διαπλοκή.

Άκουσα την καινοφανή ερμηνεία-θεωρία ότι δεν υπάρχει στην Ελλάδα διαπλοκή. Δεν θέλω να πάω στα παλιά. Ο κ. Θεοχάρης, εκπρόσωπος του Ποταμιού, ένα όνομα ανέφερε εδώ πέρα. Ξέρετε ποιο ήταν αυτό; Το όνομα του μεγαλομέτοχου ραντιέρη Πόλσον, επειδή είναι, λέει, μέτοχος στην ΕΥΔΑΠ και δεν παίρνει, όπως θα ήθελε αυτός να παίρνει, ανάλογο μέρισμα εις βάρος του ελληνικού δημοσίου που είναι ο κύριος μέτοχος εκεί.

Διαπλοκή είπατε; Νέα διαπλοκή; Της μνημονιακής περιόδου; Επαναλαμβάνω: Ένα όνομα επιχειρηματία ειπώθηκε εδώ μέσα και αυτός είναι απέξω. Και το είπε ο κ. Θεοχάρης προφανώς, το είπε κιόλας, διότι κάνουν παράπονα, λέει, και στην τρόικα υπέρ του κ. Πόλσον. Δηλαδή η διαπλοκή έχει έναν ευρύτερο χαρακτήρα.

**ΓΕΩΡΓΙΟΣ ΑΜΥΡΑΣ:** Στην ΕΥΔΑΠ ειδικά, βέβαια.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το ελληνικό δημόσιο και ο κ. Πόλσον. Βεβαίως, το άκουσα. Το ελληνικό δημόσιο και ο κ. Πόλσον. Βεβαίως, και είσαστε υπέρ του κ. Πόλσον, να είναι λιγότερα τα χρήματα του ελληνικού δημοσίου, να μοιράζονται τα μερίσματα. Αυτό λέτε. Πράγματι, λοιπόν, συγχαρητήρια! Θα τα πούμε και το απόγευμα.

Δεύτερον, με διαλλακτικότητα και κοινωνική ευαισθησία και με ικανότητα να συνομιλούμε με τους πολίτες και τα κοινωνικά στρώματα που θίγονται από την κοινωνική κρίση, είμαστε έτοιμοι να προχωρήσουμε τον διάλογο για το ασφαλιστικό, το φορολογικό και τα άλλα μείζονα θέματα ενόψει της πρώτης αξιολόγησης.

Και όσοι αρνούνται αυτόν τον διάλογο, δυστυχώς τον αρνούνται εις βάρος των πραγματικών συμφερόντων των κοινωνικών ομάδων που υποτίθεται ότι εκπροσωπούν.

Εάν εκπροσωπούν τα κοινωνικά συμφέροντα αυτά με γνήσιο τρόπο και όχι τα συμφέροντα των ολίγων, των μεγάλων και των ευνοούμενων από τις διάφορες κατηγορίες του παρελθόντος δεν έχουν λόγο να αρνούνται τον διάλογο. Επαναλαμβάνω: Ιδού ο διάλογος –το είπε χθες ο Πρωθυπουργός-, με μεταβατική δυνατότητα διαφόρων ρυθμίσεων.

Τρίτον, με αυτοπεποίθηση και με σχέδιο εξόδου από την κρίση συνεχίζουμε για να ολοκληρώσουμε την πρώτη διαπραγμάτευση. Επαναλαμβάνω: Με αυτοπεποίθηση, που σημαίνει ότι μετράμε τα λόγια μας και τις πράξεις μας και επιδιώκουμε συμμαχίες εντός και εκτός Ελλάδας σε μια πολιτική υπέρβασης της κρίσης και της λιτότητας και στη χώρα μας και στην Ευρώπη.

Τέταρτον, με δημοκρατική συνείδηση, με δημοκρατική ευαισθησία και ανθρωπισμό -άλλοι διέπρεψαν με τα Φαρμοκονήσια, όπου έπνιγαν τους μετανάστες στα νερά του Αιγαίου, άλλοι έπνιγαν τους πρόσφυγες στα νερά του Αιγαίου, όχι εμείς-…

**ΔΗΜΗΤΡΙΟΣ ΣΤΑΜΑΤΗΣ:** Ποιοι τους έπνιγαν, κύριε Υπουργέ; Πείτε, αν έχετε το θάρρος, ποιοι τους έπνιγαν. Σήμερα πνίγονται πενήντα άτομα και αυτό δεν αποτελεί πια είδηση.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Το ξέρετε ποιοι. Η κυβέρνησή σας. Είχε πολιτική ευθύνη η κυβέρνησή σας, ανάλγητη και απάνθρωπη, η οποία έπαιζε παιχνίδι με την Ακροδεξιά στην Ελλάδα. Η κυβέρνησή σας, ναι.

**ΔΗΜΗΤΡΙΟΣ ΣΤΑΜΑΤΗΣ:** Όταν σήμερα πνίγονται πενήντα άτομα και αυτό δεν αποτελεί πια είδηση, αυτό είναι κατάντια. Εσείς το καταφέρατε αυτό. Έτσι τους προστατεύετε!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Φίλη, προχωρείτε, ολοκληρώστε. Μην απαντάτε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Με δημοκρατική, λοιπόν, ευαισθησία και ανθρωπισμό, αντιμετωπίζουμε το προσφυγικό θέμα, το οποίο δεν είναι πρόβλημα αμιγώς ελληνικό ούτε κυρίως ελληνικό.

Και μου κάνει μεγάλη εντύπωση που αντί να προσφέρετε τη συμβολή σας, τη συνεργασία σας για να αντιμετωπίσουμε αυτό το μείζον πρόβλημα που είναι ευρωπαϊκό και παγκόσμιο, έρχεστε εδώ και στήνετε έναν μικροκομματικό καυγά γύρω από το θέμα το προσφυγικό.

Να πω και κάτι άλλο;

**ΠΡΟΕΔΡΕΥΩΝ (Δημήτριος Κρεμαστινός):** Επτά λεπτά, κύριε Φίλη.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ποιοι κλείνουν τα σύνορα σήμερα στη Βουλγαρία; Πείτε μου.

**ΔΗΜΗΤΡΙΟΣ ΣΤΑΜΑΤΗΣ:** Εμείς, η προηγούμενη κυβέρνηση!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Πείτε μου: Ποιοι εφαρμόζουν στην πράξη ένα ιδιότυπο Grexit, μια ιδιότυπη εφαρμογή της εξόδου της Ελλάδας από τη Σένγκεν; Ποιοι;

**ΔΗΜΗΤΡΙΟΣ ΣΤΑΜΑΤΗΣ:** Εμείς!

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Εσείς! Οι καπεταναίοι σας, που κλείνουν τους δρόμους και συγκρούονται με τους Βούλγαρους οδηγούς. Εσείς τα κλείνετε από κάτω τα σύνορα. Είναι η χειρότερη προσφορά σας σήμερα στο ελληνικό πρόβλημα. Εσείς δίνετε επιχειρήματα στον Σόιμπλε και στους άλλους να θέσουν θέμα Grexit. Κλείνετε τα σύνορα! Τα ταμπονάρετε από κάτω, δήθεν με κοινωνικά αιτήματα!

Απαντήστε. Είναι ή όχι τα δικά σας στελέχη εκεί που εμποδίζουν τη διέλευση;

**ΔΗΜΗΤΡΙΟΣ ΣΤΑΜΑΤΗΣ:** Δώστε μας τη δυνατότητα να απαντήσουμε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Ποιος εμποδίζει τη διέλευση στα σύνορα Ελλάδας-Βουλγαρίας εν ονόματι δήθεν αγροτικών διεκδικήσεων;

**ΔΗΜΗΤΡΙΟΣ ΣΤΑΜΑΤΗΣ:** Ο δικός μας Αρχηγός λέει να μην κλείνουν τα τρακτέρ τους δρόμους. Ο δικός σας Αρχηγός ήταν πάνω στα τρακτέρ και παρίστανε τον Τσε Γκεβάρα! Αυτή είναι η διαφορά μας.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Εσείς, εγκάθετοι της Νέας Δημοκρατίας και της Χρυσής Αυγής! Αυτή είναι η προσφορά σας. Με τον Σόιμπλε χέρι-χέρι! Αυτή είναι η προσφορά σας!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Φίλη, ολοκληρώνετε και μην απαντάτε.

**ΝΙΚΟΛΑΟΣ ΦΙΛΗΣ (Υπουργός Παιδείας, Έρευνας και Θρησκευμάτων):** Τελειώνοντας, λοιπόν, θιασώτες του Grexit στην πράξη, συνήγοροι του Πόλσον μέσα σε αυτήν την Αίθουσα, ερωτώ: Αυτό είναι το ευρωπαϊκό σας πνεύμα; Αυτό προτείνετε ως προοπτική για την Ελλάδα; Την πλήρη υποταγή στα μικρά και μεγάλα συμφέροντα εντός και στα μέγιστα εκτός;

Τα ξέρει αυτά ο ελληνικός λαός και παρά τις δυσκολίες που είναι ομολογημένες και το πάθος για να λύσουμε τα προβλήματα, δεν πρόκειται να υποχωρήσει σε μία αξίωση, την οποία οφείλουμε να λάβουμε υπ’ όψιν μας: κάθαρση! Τελειώσαμε! Δημοκρατική πορεία, ανάπτυξη της χώρας υπέρ των πολλών και όχι υπέρ των μεγάλων ιδιωτικών συμφερόντων!

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο κ. Παππάς έχει τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, τον έχετε.

**ΑΝΔΡΕΑΣ ΛΟΒΕΡΔΟΣ:** Κύριε Παππά, ζητώ συγγνώμη που παίρνω τον λόγο. Σε ένα λεπτό τελειώνω.

Κύριε Πρόεδρε, θα ήθελα μία εκτίμηση από εσάς, από το Προεδρείο. Υπάρχει πράγματι ασφυξία χρόνου διότι στις 18.00΄ έχουμε συνεδρίαση με άλλο θέμα και όπως θυμάστε, ο κύριος Πρόεδρος της Βουλής προχθές μας είπε στη Διάσκεψη των Προέδρων ότι εάν δεν προλάβουμε μέχρι τις 18.00΄, τότε μπορεί να πάμε και σε δεύτερη συνεδρίαση άλλη ημέρα. Το είχαμε ακούσει αυτό ως θετικό και όλες οι πολιτικές δυνάμεις είπαμε ότι θα το συζητήσουμε, βλέποντας και την οικονομία του χρόνου και την πορεία της συνεδρίασης.

Άρα σε εσάς, στο Προεδρείο, ανήκει η ευθύνη να δείτε και να μας πείτε κάποια στιγμή πώς και τι θα γίνει.

Η παρατήρηση που κάναμε στη Διάσκεψη –και ο κ. Μπαλαούρας και εγώ και ο κ. Κακλαμάνης- είχε να κάνει με την εμπειρία που αποκτήσαμε τη Δευτέρα, όπου στη Διαρκή Επιτροπή συνεδριάζαμε επτά ώρες, γιατί είναι δύο πράξεις νομοθετικού περιεχομένου με πολλά άρθρα η κάθε μία και άρα υπήρχε για κάθε εισηγητή τρομακτική πίεση.

Σήμερα έχουμε και μια ή δύο τροπολογίες. Νομίζω ότι απεσύρθη η μία, άρα έχουμε μόνο μια τροπολογία. Αυτό σας υποχρεώνει να μας πείτε πώς θα διεξαχθεί η συζήτηση, διότι είναι πάρα πολλοί Υπουργοί που έχουν θέματα και πρέπει να πάρουν και αυτοί τον λόγο, είναι οι εισηγητές, είναι οι Βουλευτές που έχουν ζητήσει τον λόγο αλλά και εμείς, οι Κοινοβουλευτικοί Εκπρόσωποι.

Άκουσα μια πραγματικά εκρηκτική ομιλία του Υπουργού Παιδείας που σχετίστηκε και με το μεταναστευτικό και μου γεννήθηκε η πολιτική επιθυμία να πάρω τον λόγο. Έχω αυτό το δικαίωμα. Δεν αφήσατε να μιλήσουν πρώτα οι έξι Βουλευτές όπως κάνουμε συνήθως, γιατί έτσι λέει ο Κανονισμός. Πώς θα το πάτε;

**ΠΡΟΕΔΡΕΥΩΝ (Δημήτριος Κρεμαστινός):** Θα το δούμε.

**ΑΝΔΡΕΑΣ ΛΟΒΕΡΔΟΣ:** Τι εννοείτε, θα το δείτε; Μίλησε Υπουργός. Έχω δικαίωμα ως Κοινοβουλευτικός Εκπρόσωπος να πάρω τον λόγο μετά τον Υπουργό. Δεν το κάνω όμως…

**ΠΡΟΕΔΡΕΥΩΝ (Δημήτριος Κρεμαστινός):** Και ο κ. Παππάς είναι Κοινοβουλευτικός Εκπρόσωπος και ζήτησε πριν από εσάς τον λόγο.

**ΑΝΔΡΕΑΣ ΛΟΒΕΡΔΟΣ:** Το ξέρω. Ο κ. Παππάς θα μιλήσει. Δεν έχω αντίρρηση. Ρωτάω απλώς, θα ακολουθήσουν οι Κοινοβουλευτικοί Εκπρόσωποι τώρα; Οι Βουλευτές δεν θα μιλήσουν;

**ΠΡΟΕΔΡΕΥΩΝ (Δημήτριος Κρεμαστινός):** Η σειρά είναι: η ολοκλήρωση των ομιλιών των Κοινοβουλευτικών Εκπροσώπων, των εισηγητών αγορητών, των Βουλευτών και παρεμβαίνουν ενδιάμεσα οι Υπουργοί, σύμφωνα με τον Κανονισμό.

**ΑΝΔΡΕΑΣ ΛΟΒΕΡΔΟΣ:** Άρα, τώρα μιλούν οι Κοινοβουλευτικοί Εκπρόσωποι και παρακάμπτουμε τους Βουλευτές;

**ΠΡΟΕΔΡΕΥΩΝ (Δημήτριος Κρεμαστινός):** Είχε ζητήσει τον λόγο ο κ. Παππάς.

**ΑΝΔΡΕΑΣ ΛΟΒΕΡΔΟΣ:** Κύριοι συνάδελφοι, αυτό δεν είναι δική μας ευθύνη. Δεν το ζητήσαμε εμείς αυτό.

Σας ζητώ και εγώ τον λόγο αμέσως μετά. Όμως δεν είναι σωστά πράγματα αυτά, κύριε Πρόεδρε. Μας φέρνετε σε αντίθεση με τους Βουλευτές, πράγμα που δεν θέλουμε.

**ΓΕΩΡΓΙΟΣ ΑΜΥΡΑΣ:** Και εγώ θέλω τον λόγο, κύριε Πρόεδρε.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Προηγούνται οι Βουλευτές, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Μια στιγμή, σας παρακαλώ. Η σειρά, σύμφωνα με τον Κανονισμό, είναι να μιλήσουν οι Βουλευτές…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Μάλιστα, έτσι.

**ΠΡΟΕΔΡΕΥΩΝ (Δημήτριος Κρεμαστινός):** …μετά τους Κοινοβουλευτικούς Εκπροσώπους και τους ειδικούς αγορητές.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Όχι, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Δεν μπορούμε να διακόψουμε τους ειδικούς αγορητές.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Προηγούνται οι Βουλευτές, κύριε Πρόεδρε. Προηγούνται οι πρώτοι έξι Βουλευτές…

**ΠΡΟΕΔΡΕΥΩΝ (Δημήτριος Κρεμαστινός):** Κυρία Παπακώστα, αν δεν μιλήσουν οι ειδικοί αγορητές, δεν μπορούν να μιλήσουν οι Βουλευτές, το αντιλαμβάνεστε. Δεν γίνεται αυτό που λέτε.

Θα μιλήσουν οι ειδικοί αγορητές, μετά οι Κοινοβουλευτικοί Εκπρόσωποι…

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Όχι, κύριε Πρόεδρε. Μιλούν οι πρώτοι έξι Βουλευτές και μετά αρχίζει η σειρά…

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ.

Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, να σας συγχαρώ για την ψυχραιμία σας. Δείξατε μια μεγάλη αίσθηση ευθύνης με το αξίωμά σας, διότι κρατήσατε την ψυχραιμία σας κατά τη διάρκεια της αντιδικίας, του θεάτρου, θα έλεγα εγώ, μεταξύ κ. Φίλη και κ. Σταμάτη.

Εσείς, κύριε Πρόεδρε, δεν είπατε στον κ. Σταμάτη «Βγες έξω να ηρεμήσεις» όπως είπε συνάδελφός σας -στο αξίωμα εννοώ- Αντιπρόεδρος της Βουλής, προεδρεύων το πρωί, στον Βουλευτή μας κ. Ηλία Κασιδιάρη. Μια που είναι και ο Πρόεδρος της Βουλής στα έδρανα των Βουλευτών, θέλω να πω ότι αυτό θα πρέπει να γίνει αντικείμενο της Διασκέψεως των Προέδρων, δηλαδή ο έλεγχος της συμπεριφοράς και το πώς διευθύνουν οι Αντιπρόεδροι τη συζήτηση.

Θα έχουμε δηλαδή τους Βουλευτές να σκέφτονται και να λένε «έχουμε αυτόν τον –επιτρέψτε μου να το πω, σε εισαγωγικά- “τρελό” στο Προεδρείο, ας μην μιλήσω τώρα»; Διότι βλέπουμε συναδέλφους σας να είναι εκρηκτικοί, να είναι εκτός Κανονισμού Βουλής, να εκφράζονται στον ενικό, με ανεπίτρεπτες εκφράσεις. Κατά τα άλλα σας φταίει ο αιχμηρός λόγος της Χρυσής Αυγής!

Κύριε Πρόεδρε, θα πρέπει να το καταγράψετε και την επόμενη Τρίτη στη Διάσκεψη των Προέδρων να γίνει ανάλογη συζήτηση. Αν δεν το θέσετε εσείς, θα το θέσω εγώ.

Έρχομαι στο προκείμενο. Θέλω να ενημερώσω το Σώμα και διαμέσου της τηλοψίας τον ελληνικό λαό για τη δήλωση του Νικολάου Μιχαλολιάκου, Γενικού Γραμματέα και Αρχηγού της Χρυσής Αυγής, για το τραγικό περιστατικό με την πτώση του ελικοπτέρου του Πολεμικού μας Ναυτικού.

«Πέμπτη 11 Φεβρουαρίου: Η Χρυσή Αυγή εκφράζει τα θερμά της συλλυπητήρια στις οικογένειες των ηρωικών αξιωματικών του Πολεμικού μας Ναυτικού, οι οποίοι έπεσαν εν ώρα καθήκοντος για την υπεράσπιση των κυριαρχικών δικαιωμάτων της πατρίδας μας. Η πολιτική ηγεσία του τόπου έχει μεγάλη ευθύνη για το τραγικό αυτό περιστατικό, αφού φρόντισε επί σειρά ετών να διαλύει τις Ένοπλες Δυνάμεις και να λοιδορεί αυτούς που θέτουν την ίδια τους τη ζωή στην υπηρεσία του έθνους.

Νικόλαος Γεωργίου Μιχαλολιάκος, Γενικός Γραμματέας του Λαϊκού Συνδέσμου- Χρυσή Αυγή».

Είδαμε πώς κατ’ ουσίαν λοιδορείτε, εσείς του συνταγματικού τόξου, τους ήρωες, τους πεσόντες των εθνικών μας αγώνων, τους ανθρώπους που θα πρέπει να έχουμε ως πρότυπο.

Τουναντίον, εσείς έρχεστε και απαγορεύετε εκδηλώσεις τιμής. Απαγορεύετε στην Επιτροπή Εθνικής Μνήμης να καταθέσει στεφάνι στο μνημείο για τους ήρωες των Ιμίων, μπροστά από τη Λέσχη Αξιωματικών των Ενόπλων Δυνάμεων.

Είπαμε το πρωί και θα πρέπει και από το Βήμα αυτό να ξαναπούμε, για να ακουστούν επιτέλους και κάποια ονόματα απλών Ελλήνων αγωνιστών, αγωνιστών του χιλιάρικου, που παίζουν τη ζωή τους κορώνα γράμματα, με άχρηστο πολεμικό υλικό, που φροντίσατε εσείς, οι κυβερνήσεις του μνημονίου, να τους παρέχετε και να έχετε το στράτευμα χωρίς ανταλλακτικά και χωρίς ηθικό, αν θέλετε. Τι ηθικό να έχει κάποιος παντρεμένος με δύο και τρία παιδιά που παίρνει ένα χιλιάρικο, παίζοντας τη ζωή του κορώνα γράμματα;

Τουναντίον, με πίστη στην πατρίδα αυτοί οι αξιωματικοί, στρατιώτες και υπαξιωματικοί, υπερβάλλουν εαυτούς και προσφέρουν μέχρι και τη ζωή τους στην πατρίδα. Αυτοί είναι ο υποπλοίαρχος και κυβερνήτης του ελικοπτέρου Τουλίτσης Αναστάσιος, ο υποπλοίαρχος και συγκυβερνήτης του ελικοπτέρου Πανανάς Κωνσταντίνος και ο ανθυπασπιστής και μηχανικός του ελικοπτέρου Ευαγγέλου Ελευθέριος.

Κύριε Πρόεδρε, τι είχε προηγηθεί της πτώσεως του ελικοπτέρου; Είχαν προηγηθεί τέσσερις τουρκικές ΝΟΤΑΜ, με τις οποίες είχαν αποκρουστεί τρεις ελληνικές που αφορούσαν δεσμεύσεις περιοχών για ασκήσεις των ελληνικών Ενόπλων Δυνάμεων.

Σύμφωνα δε με πληροφορίες, το Υπουργείο Εξωτερικών και το Υπουργείο Εθνικής Αμύνης έχει πάψει πλέον να εκδίδει ΝΟΤΑΜ το τελευταίο διάστημα, από τον Δεκέμβριο, με τις οποίες να αντικρούει τις τουρκικές ΝΟΤΑΜ, έχοντας εκδώσει μόνο μία ΝΟΤΑΜ, η οποία είναι μια απάντηση για όλους και για όλα. Αυτό κάνει ο κ. Καμμένος. Αυτό κάνει ο κύριος Υπουργός των Εξωτερικών.

Τι έλεγαν αυτές οι ΝΟΤΑΜ; Η ΝΟΤΑΜ 265/2016 καλύπτει παρανόμως και, θα έλεγα, δέσμευε τεράστιες περιοχές του Αιγαίου. Η ΝΟΤΑΜ 269 περιείχε τομείς των ελληνοτουρκικών συνόρων τα οποία, κατά την γνώμη της Τουρκίας, είναι ασαφή και δεν έχουν επακριβώς καθοριστεί. Αυτή η περιοχή είναι ανατολικά της Μεγίστης.

Οι περιοχές που δεσμεύονται, επίσης, με τη ΝΟΤΑΜ 270/2016 ακούστε τι περιλαμβάνουν.

(Θόρυβος στην Αίθουσα)

Παρακαλώ, κύριε Πρόεδρε, δεν ακούγομαι.

**ΠΡΟΕΔΡΕΥΩΝ (Δημήτριος Κρεμαστινός):** Με συγχωρείτε, αλλά γίνεται μια μίνι διάσκεψη, για να δούμε αν θα γίνει παράταση ή όχι της συνεδρίασης.

Παρακαλώ, συνεχίστε, κύριε Παππά.

**ΧΡΗΣΤΟΣ ΠΑΠΠΑΣ:** Οι περιοχές, λοιπόν, είναι ο Άη Στράτης, τα Ψαρά, η Χίος, η Τήλος, η Χάλκη, η Ικαρία, η Λήμνος, η Μυτιλήνη, η Σάμος.

Φροντίσατε εσείς οι κυβερνήσεις της Δεξιάς, που απουσιάζει από αυτήν την Αίθουσα –είναι μόνο η κυρία Παπακώστα παρούσα, η μόνη θαρραλέα εδώ- όπως και η Αριστερά, να έχουμε αυτές τις αμφισβητήσεις στο Αιγαίο μας. Το ελληνικό Αιγαίο!

Όπως λέγαμε και λέμε για την ελληνική Κύπρο, για την Κύπρο μας -και θυμόσαστε τα περίφημα αυτοκόλλητα- «Δεν ξεχνώ» με αίμα στη μισή Κύπρο, θα φθάσουμε να έχουμε σηματάκια και να λέμε για το Αιγαίο «Δεν ξεχνώ». Όχι, αυτό δεν πρέπει να γίνει!

Τι έγινε, λοιπόν, σήμερα μέσα στη νύκτα ξημερώματα, στις 2.45΄; Στη νησίδα Κίναρος προσέκρουσε το μοιραίο ελικόπτερο του Πολεμικού Ναυτικού. Έγιναν ανακοινώσεις και εκτιμήσεις, αλλά κανείς δεν μας είπε ότι αυτά τα ιταλικά ελικόπτερα AGUSTA BELL τα είχε προμηθευτεί η Ελλάδα από την Ιταλία και ήταν ένας τύπος ο οποίος βασιζόταν και βασίζεται σε αμερικάνικα παρόμοια ελικόπτερα, με τα οποία πετάει ο Ελληνικός Στρατός, και επίσης είναι ένα τύπος ελικοπτέρου που έχουν οι φρεγάτες του Πολεμικού Ναυτικού.

Ξέρετε τι γίνεται με τις φρεγάτες και τι έχει φροντίσει ο κ. Καμμένος; Όμως αυτό γινόταν και πριν, επί Σαμαρά, και από τους διαφόρους Υπουργούς Άμυνας που είχε, τον Αβραμόπουλο και άλλους.

Έχουμε μία φρεγάτα για την οποία λέμε «η φρεγάτα για τους κανίβαλους». Την κανιβαλίζουν. Έχουμε μια καλή φρεγάτα η οποία δεν πλέει στα νερά του Αιγαίου για να την έχουμε για ανταλλακτικά. Εκεί καταντήσατε το Πολεμικό μας Ναυτικό!

Για να συνεχίσω, αυτά τα ελικόπτερα έχουν ηλικία άνω των τριάντα πέντε χρόνων. Πετάνε τα παιδιά μας, πετάνε τα αδέρφια μας, πετάνε οι αξιωματικοί και οι υπαξιωματικοί με κινούμενες νεκροφόρες στο Αιγαίο.

Τι άλλο είχαμε πριν την πτώση του ελικοπτέρου, πριν τις NOTAM που λέω; Είχαμε την περίφημη δήλωση του κ. Καμμένου, ο οποίος αποδέχθηκε κατ’ ουσίαν τις κοινές περιπολίες στο Αιγαίο. Συζητήθηκε στις Βρυξέλλες με την ελληνική αντιπροσωπεία του ΥΠΕΘΑ, με τον Πάνο τον Καμμένο, η ΝΑΤΟϊκή πρόταση για τη συμβολή στις κοινές περιπολίες, με πρόσχημα το λεγόμενο προσφυγικό.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Εμείς είχαμε τονίσει από την πρώτη στιγμή ότι αυτή η πρόταση πραγματικά συνιστά εκχώρηση εθνικής κυριαρχίας και απορούμε πώς η Αριστερά, πώς ο Μουζάλας ο οποίος κάποτε με το χέρι υψωμένο γροθιά θα φώναζε «Αμερικάνοι, φονιάδες των λαών», τώρα λέει: «Θετική η πρόταση του NATO, την εξετάζουμε.». Είναι δυνατόν; Είναι γλυκιά η μυρωδιά και η όψη του χρήματος.

Φέρνετε τους λαθρομετανάστες ως πρόσχημα τελικά για την διχοτόμηση του Αιγαίου. Το σχέδιο αυτό δεν θα περάσει, όπως δεν θα περάσει και κανένα σας σχέδιο για τα λεγόμενα hot spots.

Δεν τα θέλουν, κύριοι, οι Έλληνες τα hot spots. Ακούστε τη γνώμη του ελληνικού λαού, δεν θέλουν hot spots. Και αν τελικώς γίνουν, διότι έχετε δεσμευθεί με πολύ στενές ημερομηνίες, έως 15 Φεβρουαρίου, θα στήσετε τσαντίρια, θα στήσετε τολ, χημικές τουαλέτες και δεν ξέρω τι άλλο θα κάνετε. Θα φτιάξετε αυτά τα hotspots χρησιμοποιώντας μάλιστα…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα σταματήσετε το κουδούνι, κύριε Πρόεδρε; Τελειώνω.

Μάλιστα, χρησιμοποιείτε τους Έλληνες στρατευσίμους, τα παιδιά μας, να κάνουν κυριολεκτικά τις «Φιλιππινέζες» των λαθρομεταναστών.

Αν τελικώς γίνουν αυτά τα hotspots, όπως έχει υποσχεθεί ο κ. Καμμένος, ο Πρωθυπουργός κ. Τσίπρας και ο κ. Μουζάλας, να θυμηθείτε, κυρίες και κύριοι, τη σημερινή συνεδρίαση της Βουλής, να θυμηθείτε ότι τα γκέτο αυτά, τα hot spots δηλαδή, θα γίνουν ορμητήρια εξέγερσης, θα γίνουν η σπίθα ενός ιδιότυπου εμφυλίου πολέμου.

Επίσης, η δημιουργία των hotspots, δηλαδή η νομιμοποίηση των ισλαμιστών στην Ελλάδα, θα είναι η αφορμή και ένα θέμα με βάση το οποίο δικαίως, αν λέγαμε παλιά ότι ο Σημίτης είναι ο αρχιερέας της διαπλοκής, θα λέμε στην πορεία ότι ο Καμμένος και ο Τσίπρας είναι οι αρχιερείς της απεμπόλησης των εθνικών μας δικαίων.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε ένα λεπτό.

Σε ό,τι αφορά το αγροτικό, περιμένουμε αύριο τους αγρότες. Kαι τονίζω: τους Έλληνες αγρότες. Οι αγρότες δεν είναι Χρυσαυγίτες, Νεοδημοκράτες, Πασοκτζήδες, Κουκουέδες.

Και κακώς κάποιος κ. Μπούτας, ο αιώνιος μεγαλοτσιφλικάς του θεσσαλικού κάμπου, που παριστάνει τον αριστερό και τον κομμουνιστή -ο μεγαλοτσιφλικάς πραγματικά!- βάζει στο στόμα του την Χρυσή Αυγή και θέλει να οικειοποιηθεί τον δίκαιο αγώνα των Ελλήνων αγροτών.

Οι αγρότες, λοιπόν, ό,τι και να κάνετε αύριο, κύριοι της Κυβέρνησης, θα νικήσουν. Όσο και να βάλετε τους ενστόλους συνεργάτες σας, τους μισθοφόρους της εξουσίας, να τα βάλουν μαζί τους, οι αγρότες δεν παίρνουν χαμπάρι. Δεν παίρνουν χαμπάρι –να το πούμε έτσι- ούτε από χημικά ούτε από γκλομπς ούτε από τίποτα.

Θα τραβήξουν μπροστά και θα νικήσουν. Και κανείς δεν θα καπελώσει τον αγώνα τους.

Εμείς τους συμπαραστεκόμαστε ολόθερμα και τους περιμένουμε είτε με τρακτέρ είτε χωρίς τρακτέρ στην πλατεία Συντάγματος. Καλοδεχούμενοι, κοντά τους, μαζί τους στον αγώνα τους!

Σας ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Παππά.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Πρόεδρε, παρακαλώ θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Προτού δώσω τον λόγο για ένα λεπτό στον κ. Σταθάκη, θέλετε να μιλήσετε, κύριε Πρόεδρε;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής ):** Θα μιλήσω για μισό λεπτό μόνο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Δεν θα αναφερθώ καθόλου για τα περί λαθρομεταναστών κ.λπ., είναι πολιτική άποψη. Βέβαια, έχουμε πει ότι στη Βουλή κάποια πράγματα αναφέρονται έτσι ή αλλιώς, αλλά θα παρακαλούσα να διαγραφεί από τα Πρακτικά αυτό το περί «Φιλιππινέζων», διότι είναι μια χώρα με την οποία η χώρα μας έχει σχέσεις…

**ΠΡΟΕΔΡΕΥΩΝ (Δημήτριος Κρεμαστινός):** Βεβαίως.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** …και πέραν της γυναικείας ή όποιας διάστασης, είναι απαράδεκτο ως φρασεολογία.

Θα παρακαλούσα να ζητήσετε να διαγραφεί.

**ΧΡΗΣΤΟΣ ΠΑΠΠΑΣ:** Κύριε Πρόεδρε, οι καπιταλιστές και οι πλουτοκράτες των βορείων προαστείων Φιλιππινέζες έχουν, δυστυχώς!

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ. Εντάξει.

**ΧΡΗΣΤΟΣ ΠΑΠΠΑΣ:** Και υπάρχουν Ελληνίδες που έχουν πραγματικά ανάγκη και αυτοί δεν τις παίρνουν.

Και πολλοί Υπουργοί μπορεί να έχουν και αυτοί τέτοιες στο σπίτι τους.

**ΧΡΗΣΤΟΣ ΜΑΝΤΑΣ:** Το παραλήρημα να σταματήσει!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Οι Έλληνες ήταν στα εστιατόρια της Αμερικής επί δεκαετίες και έπλεναν πιάτα. Θα θέλατε στην αμερικανική Γερουσία να λένε για τους Έλληνες έτσι όπως είπατε εσείς για τις Φιλιππινέζες; Δεν στέκει! Καταλάβετέ το.

**ΧΡΗΣΤΟΣ ΠΑΠΠΑΣ:** ΗΕλλάδα, κύριε Πρόεδρε, είναι ένα κράτος αμιγές.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Τι αμιγές τώρα κ.λπ.; Αυτή την κουβέντα θα κάνουμε;

**ΧΡΗΣΤΟΣ ΠΑΠΠΑΣ:** Άλλο ηΕλλάς και άλλο οι Ηνωμένες Πολιτείες!

**ΠΡΟΕΔΡΕΥΩΝ (Δημήτριος Κρεμαστινός):** Είναι θέμα διεθνών σχέσεων, κύριε Παππά, δεν είναι θέμα δικό μας.

**ΧΡΗΣΤΟΣ ΠΑΠΠΑΣ:** Θα τα χαλάσουμε με τις Φιλιππίνες!

**ΠΡΟΕΔΡΕΥΩΝ (Δημήτριος Κρεμαστινός):** Εντάξει. Σας ευχαριστώ πολύ.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα ήθελα τον λόγο για μισό λεπτό, κύριε Πρόεδρε.

**ΠΡΟΕΔΡΕΥΩΝ (Δημήτριος Κρεμαστινός):** Έχετε τον λόγο για ένα λεπτό, κύριε Σταθάκη.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Σας ευχαριστώ.

Είναι δύσκολο πάντως να μιλήσω μετά το ρατσιστικό παραλήρημα.

Αυτό που θα πω αφορά την τροπολογία που είχα καταθέσει και αφορά δύο παρατάσεις:

Η μια αφορά σε αυτό που αποτελούσε αντικείμενο διαπραγμάτευσης με τους θεσμούς και είναι η παράταση της μη απελευθέρωσης των δανείων της στεγαστικής κατοικίας, των μικρομεσαίων επιχειρήσεων και των καταναλωτικών δανείων. Αυτό είχε καταληκτική ημερομηνία τις 15 Φεβρουαρίου. Με την τροπολογία προτείνεται να παραταθεί μέχρι τις 15 Μαρτίου. Υπενθυμίζω ότι αυτό αποτελεί αντικείμενο διαπραγμάτευσης με τους θεσμούς στην εν εξελίξει διαπραγμάτευση για την πρώτη αξιολόγηση.

Η δεύτερη τροπολογία αφορά, επίσης, παράταση και αναφέρεται στην επικαιροποίηση των στοιχείων που έχει ένας δανειολήπτης που είναι στο «Νόμο Κατσέλη» που πρέπει να προσκομίσει στο δικαστήριο επικαιροποιημένα στοιχεία για την υπόθεσή του, από τρεις τράπεζες. Είναι και αίτημα των δανειοληπτών και αίτημα από τις περισσότερες τράπεζες να δοθεί παράταση προκειμένου να ικανοποιηθεί ο όγκος των αιτήσεων που υπάρχει. Η παράταση που υπάρχει στην τροπολογία είναι για 30 Απριλίου. Προτείνω με νομοτεχνική βελτίωση, επειδή συμπίπτει με την περίοδο του Πάσχα, να αντικατασταθεί η φράση «30 Απριλίου» με τη φράση «4 Μαΐου».

Την καταθέτω.

(Στο σημείο αυτό ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 324)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και τρεις εκπαιδευτικοί συνοδοί τους από το 1ο Γυμνάσιο Άρτας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Παπαδόπουλος έχει τον λόγο για πέντε λεπτά.

**ΑΝΔΡΕΑΣ ΛΟΒΕΡΔΟΣ:** Θα ακολουθήσουν οι ομιλητές;

**ΠΡΟΕΔΡΕΥΩΝ (Δημήτριος Κρεμαστινός):** Θα μιλήσουν τρεις Βουλευτές, μετά ο κ. Λοβέρδος με την ιδιότητα του Κοινοβουλευτικού Εκπροσώπου και μετά ο κ. Μπαλτάς.

Ορίστε κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Η πράξη νομοθετικού περιεχομένου όχι ασφαλώς σε συνθήκες πολέμου ή έκτακτων συνθηκών αλλά οπωσδήποτε σε ιδιάζουσες συνθήκες υπερχρέωσης της χώρας και εκρηκτικών κοινωνικών προβλημάτων και άλλων ζητημάτων που απαιτούν επείγουσα αντιμετώπιση, μαζί με το σχέδιο νόμου για την επιτάχυνση του κυβερνητικού έργου που αρχίσαμε να συζητάμε από χθες στη Βουλή, αποτελούν ένα ενιαίο σύνολο που δαιμονίζει την Αντιπολίτευση, ειδικά τη Νέα Δημοκρατία και ορισμένους, δυστυχώς, συναδέλφους και άλλων κομμάτων, αποδεικνύει ότι το παράλληλο προς τις μνημονιακές δεσμεύσεις κυβερνητικό πρόγραμμα ανασυγκρότησης -παραγωγικής, διοικητικής, αναπτυξιακής- της χώρας υπάρχει. Δεν είναι φαντασιακό, δεν είναι παράλληλο σύμπαν, αντιπερισπασμός, όπως ισχυρίζονται.

Είναι οι αποδείξεις των ταξικών προτιμήσεων αυτής της Κυβέρνησης υπέρ των αδυνάτων, ειδικά σε ζητήματα που αφορούν την αναβάθμιση του δημόσιου συστήματος υγείας, τις δυνατότητες επιτάχυνσης των κρίσεων, για να έχουμε πολύ περισσότερο ανθρώπινο δυναμικό στα δημόσια νοσοκομεία, με κίνητρα για τις άγονες περιοχές, τις δυσπρόσιτες, ειδικά για τα νησιά, με ειδικό ρόλο και πρωτοβουλίες για τον ΕΟΠΥΥ, με τη δυνατότητα να μπορούμε να αντιμετωπίζουμε όλα τα θέματα που αφορούν την ελεύθερη πρόσβαση των ανασφάλιστων στο δημόσιο σύστημα υγείας, και τη χρηματοδότηση αυτής της δυνατότητας από τον ΕΟΠΥΥ. Όλα αυτά είναι, λοιπόν, ένα μεγάλο βήμα των παρεμβάσεων που λαμβάνουν υπ’ όψιν τις τραγικές συνέπειες τις υπερχρέωσης της Ελλάδας και των επιλογών διαχείρισης του χρέους από τις κυβερνήσεις Παπανδρέου, Παπαδήμου, Σαμαρά-Βενιζέλου.

Θέλησα μια ιδιαίτερη παρέμβαση, μετά τη χθεσινή τοποθέτηση του επικεφαλής της Τράπεζας της Ελλάδας κ. Στουρνάρα στη Διαρκή Επιτροπή Οικονομικών Υποθέσεων της Βουλής με τα συμπεράσματα της Τράπεζας της Ελλάδος, για την πορεία της ελληνικής οικονομίας, την πρώτη αξιολόγηση και, βέβαια, την αντιμετώπιση της προοπτικής για την ελληνική οικονομία.

Μπήκε ένα μείζον ζήτημα που νομίζω ότι αφορά όλες τις πολιτικές δυνάμεις: Τι έφταιξε για την εγκληματική ύφεση, τη μείωση του 25% του Ακαθάριστου Εθνικού Προϊόντος της χώρας, την έκρηξη της ανεργίας και των ανισοτήτων, την κοινωνική εξαθλίωση; Η μέθοδος εφαρμογής των μνημονιακών συμφωνιών ή η αρχιτεκτονική τους, η ιδεολογία τους, ο νεοφιλελεύθερος προσανατολισμός τους;

Αγαπητοί συνάδελφοι, η πρόκληση του Υπουργού Οικονομικών της Γερμανίας κ. Σόιμπλε, ο οποίος απευθύνθηκε με τις λέξεις «είναι η εφαρμογή, ηλίθιοι!» -και το «ηλίθιε» απευθύνεται, δυστυχώς, προς όλους εκείνους που συμμετέχουν από το 2010 και μετά σε κυβερνητικές ευθύνες- πρέπει να απαντηθεί από το σύνολο των πολιτικών δυνάμεων.

Δεν είναι οι δικές σας συνταγές, «ηλίθιοι», οι μονεταριστικές εμμονές σας που βύθισαν την ελληνική οικονομία, που διέλυσαν τον παραγωγικό ιστό της χώρας, που σπρώχνουν σε μόνιμη αδυναμία βιώσιμης εξυπηρέτησης του χρέους και ανάκαμψης; Δεν είναι οι επιλογές σας για φοροεισπρακτικά μέτρα, για αύξηση του ΦΠΑ στα νησιά, στο κρασί, στην μπύρα, για νέες περικοπές στις συντάξεις και για όλα αυτά που κινητοποιούν την κοινωνία; Όμως, οι εμμονές αυτές δεν οδηγούν σε ανάκαμψη την ελληνική οικονομία. Δυσχεραίνουν την πορεία της. Αυτή η απάντηση πρέπει να δοθεί.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για να καταλήξω, θεωρώ ότι τα ζητήματα, τα οποία αφορούν τη συνολική ανασυγκρότηση της χώρας και τον τρόπο που αντιμετωπίζονται στο παράλληλο πρόγραμμα που καταθέτει η Κυβέρνηση, είναι τα ζητήματα που αφορούν και την πολιτική των συμμαχιών μας. Δεν μας αφορούν ούτε οι οικουμενικές «σούπες» ούτε οι κυβερνήσεις οι οποίες απευθύνονται σε τεχνοκράτες.

**ΠΡΟΕΔΡΕΥΩΝ (Δημήτριος Κρεμαστινός):** Ολοκληρώνετε, κύριε Παπαδόπουλε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Τα ζητήματα τα οποία αφορούν την πολιτική συμμαχιών μας, είναι η πορεία ανασυγκρότησης αυτής της χώρας, που έχει όλες τις δυνατότητες να ανασυγκροτηθεί με το παράλληλο πρόγραμμα και τις πρωτοβουλίες που παίρνει αυτή η Κυβέρνηση.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Τον λόγο έχει η κ. Παπακώστα για πέντε λεπτά.

**ΑΙΚΑΤΕΡΙΝΗ ΠΑΠΑΚΩΣΤΑ-ΣΙΔΗΡΟΠΟΥΛΟΥ:** Κύριε Πρόεδρε, πριν μπω στην ουσία της κύρωσης των δύο πράξεων νομοθετικού περιεχομένου, επιτρέψτε μου, ως μέλος του ελληνικού Κοινοβουλίου αλλά και ως μέλος της οικογένειας των Ενόπλων Δυνάμεων, να εκφράσω τη συντριβή και τη θλίψη μου για τη σημερινή αποφράδα μέρα, με αφορμή την πτώση του ελικοπτέρου και την απώλεια πληρώματος του Πολεμικού Ναυτικού. Είναι μια αποφράδα μέρα για τη χώρα και είναι μια μέρα η οποία πραγματικά προκαλεί συντριβή και θλίψη, θεωρώ, σε όλες τις πτέρυγες της Βουλής.

Κύριε Πρόεδρε, θα παρακαλέσω πάρα πολύ να μην πιέζετε τους Βουλευτές όσον αφορά το θέμα του χρόνου. Να μην πιέζετε τους κοινοβουλευτικούς να συντμήσουν τις τοποθετήσεις τους, όταν σοβαρότατα ζητήματα -και μάλιστα κατά παράβαση του Κανονισμού- συζητούνται στην Αίθουσα της Ολομέλειας και τα οποία χρήζουν απαντήσεων, χρήζουν επεξεργασίας νομοθετικής και χρήζουν ανάλυσης πολιτικής, προκειμένου να δοθεί η ορθότερη οδός νομοθέτησης.

Πρέπει εδώ να τονίσω και να υπογραμμίσω, με την εμπειρία και της συμμετοχής μου στην Κυβέρνηση, ότι η πράξη νομοθετικού περιεχομένου συνταγματικά προβλέπεται μεν, με βάση το δίκαιο της ανάγκης, η κατάχρησή της, όμως, δεν συνιστά τίποτα άλλο παρά αδυναμία της Κυβέρνησης, η οποία έχει τη νομοθετική πρωτοβουλία να νομοθετήσει ορθά και να νομοθετήσει με έναν τέτοιο τρόπο που να αποδεικνύει ότι δεν ασκεί καταχρηστικά το συνταγματικό αυτό δικαίωμα του δικαίου της ανάγκης. Κλείνω με αυτό, όσον αφορά τις πράξεις νομοθετικού περιεχομένου.

Βλέπετε εμείς, κύριοι της Συγκυβέρνησης και της κυβερνητικής πλειοψηφίας, είμαστε υπεύθυνοι και δεν λαϊκίζουμε στα ζητήματα αυτά. Θυμάμαι τον εαυτό μου, ως Υφυπουργό Υγείας σε αυτήν εδώ τη θέση, με τότε αξιωματική αντιπολίτευση την κυβερνητική σήμερα πλειοψηφία, και τον χαμό -επιτρέψτε μου την έκφραση- για τον τρόπο νομοθέτησης της κυβέρνησής μας τότε, σε εξίσου δύσκολες, ίσως και δυσκολότερες και πιο ασφυκτικές συνθήκες, απέναντι σε μας, που τότε ήμασταν τα μέλη της κυβέρνησης, του Υπουργικού Συμβουλίου και, βέβαια, τους συναδέλφους της κυβερνητικής πλειοψηφίας εκείνης της εποχής.

Η γιαγιά μου η Κατερίνα έλεγε -και είναι σοφή και ορθή η κρίση του λαού- «μεγάλη μπουκιά φάε, μεγάλη κουβέντα μην πεις!». Τα εισπράττετε σήμερα τα επίχειρα των πράξεων και των λόγων και των έργων σας.

Και εδώ θέλω να στηλιτεύσω, κύριε Πρόεδρε -και όφειλε να ανακαλέσει στην τάξη το Προεδρείο- την επαίσχυντη παραληρηματικού τύπου, επονείδιστου μάλιστα παραληρήματος, του κυρίου Υπουργού Παιδείας, ο οποίος έχει τη συνήθεια, όταν προσέρχεται στο Κοινοβούλιο, να πυροδοτεί εκρήξεις, να στρέφεται με διχαστικό και πολωτικό τρόπο απέναντι στην Αξιωματική Αντιπολίτευση αλλά και στα λοιπά κόμματα της Αντιπολίτευσης, θεωρώντας ότι έτσι κάνει το καθήκον του. Θεωρώ ότι η καταισχύνη της παραληρηματικής και επονείδιστης συμπεριφοράς του Υπουργού της Παιδείας, ο οποίος πρέπει να δίνει τον τόνο της αξιοπρέπειας, δεν τιμά την Κυβέρνηση. Την χαρακτηρίζει, όμως, εφόσον δεν βρέθηκε κάποιος από τα υπουργικά έδρανα να πάρει τον λόγο και να πει «ζητώ συγγνώμη από τους Βουλευτές της Αξιωματικής Αντιπολίτευσης ιδιαίτερα, για τον τρόπο συμπεριφοράς του Υπουργού Παιδείας». Αυτό για να καταγραφεί στα Πρακτικά.

Όσον αφορά τώρα στο περιβάλλον στο οποίο νομοθετούμε, κύριοι της Κυβέρνησης.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα εφαρμόσετε τον Κανονισμό όσον αφορά τους Βουλευτές κι όσον αφορά τον χρόνο ομιλίας. Λέω, λοιπόν, ότι ασφυκτιώντας και πιεζόμενοι από τουρκικές ΝΟΤΑΜ, απανωτές, μετά την πτώση του ελικοπτέρου και την τραγική απώλεια του πληρώματός του, εν μέσω της περιδίνησης για το ασφαλιστικό, εν μέσω της συγκρουσιακής ατμόσφαιρας για το αγροτικό, εν μέσω –υποτίθεται- της βούλησης της Κυβέρνησης να πάει στην αξιολόγηση και να την κλείσει, εν μέσω όλου αυτού του κλίματος, διαπιστώνω μετά λύπης μου ότι η Κυβέρνηση έχει επιλέξει ως στρατηγική τον πανικό, τον διχασμό, την πόλωση και ως κερασάκι στην τούρτα φέρνει και τις τηλεοπτικές άδειες.

Γιατί, κύριοι της Κυβέρνησης; Νομίζετε ότι απευθύνεστε σε μια Βουλή κοινοβουλευτικών οι οποίοι πείθονται ότι εσείς θέλετε να κυβερνήσετε για τέσσερα χρόνια;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, σας παρακαλώ την ανοχή σας, όπως ανεχόμεθα και εμείς, οι Βουλευτές, τη συστηματική παραβίαση του ορθού τρόπου νομοθέτησης και της ορθής κοινοβουλευτικής διαδικασίας, κατά τον Κανονισμό που υπερψηφίσαμε.

Σας παρακαλώ, λοιπόν, κύριοι της Κυβέρνησης εάν θέλετε να αποδράσετε, μετακυλίοντας τα δύσκολα είτε αναθέτοντας σε άλλη κυβέρνηση που θα προκύψει από αυτήν εδώ τη Βουλή, είτε αναθέτοντας σε δημοψήφισμα στο λαό τα δικά σας υπεσχημένα, τα οποία μετακυλίετε προς τα πίσω, για να μην πιείτε το πικρό ποτήρι της εφαρμογής, είτε αν θέλετε να αποδράσετε με εκλογές, θεωρώ ότι αυτό πρέπει να το πείτε καθαρά. Γιατί πια είμαστε στον 21ο αιώνα, έστω και αν μας έχετε γυρίσει με τις πρακτικές σας στον 19ο αιώνα.

Θέλω να σας πω ότι πολλές από τις διατάξεις των δύο πράξεων νομοθετικού περιεχομένου θεωρώ ότι είναι θετικές. Θεωρώ, όμως, και κάποιες άλλες ως αδιανόητες. Θεωρώ ως τακτοποίηση κομματικών εκκρεμοτήτων και εξόφληση κομματικών γραμματίων εν όψει των πίσω σκέψεων, των δεύτερων στο πίσω μέρος του μυαλού της Κυβέρνησης και του κυρίου Πρωθυπουργού για όλα τα ενδεχόμενα και σενάρια που σας είπα προηγουμένως. Θεωρώ ότι υπάρχουν και τέτοιες διατάξεις οι οποίες δεν συνάδουν με το δίκαιο της ανάγκης και άρα με τις πράξεις νομοθετικού περιεχομένου.

Θεωρώ, επίσης, ότι θα έπρεπε, εάν επιθυμείτε να κλείσετε την αξιολόγηση και να βάλετε τα μεγάλα ζητήματα μπροστά, να ζητάτε, όχι μονάχα με τη ρητορική σας αλλά και την καθημερινή κυβερνητική σας πρακτική, τη συναίνεση και τη συγκατάνευση. Γιατί θεωρώ ότι εδώ μέσα υπάρχουν μόνο Έλληνες και Ελληνίδες πατριώτες Βουλευτές και Βουλευτίνες, οι οποίοι νοιαζόμαστε για το καλό αυτού του τόπου και δεν υπάρχουν εκείνοι οι οποίοι υπονομεύουν, όπως διαρκώς στηλιτεύετε -και απευθύνεστε στην Αξιωματική Αντιπολίτευση ιδίως- την πορεία της χώρας και εσείς που την υπερασπίζεστε. Διότι σας λέω ότι, εάν δεν πάρετε μέτρα μέχρι το Σαββατοκύριακο, θα διαλύσετε τη χώρα.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κυρία Παπακώστα.

Ο κ. Σαχινίδης έχει τον λόγο.

**ΙΩΑΝΝΗΣ ΣΑΧΙΝΙΔΗΣ:** Κύριε Πρόεδρε, κύριοι Υπουργοί, κυρίες και κύριοι Βουλευτές, οι τοποθετήσεις και οι ομιλίες σήμερα γίνονται σε βαρύ κλίμα. Η Ελλάδα πενθεί, το Πολεμικό μας Ναυτικό πενθεί για άλλη μια φορά, εν καιρώ ειρήνης, τρεις αξιωματικούς. Ελαφρύ να είναι το χώμα τους!

Όσον αφορά τον Υπουργό, τον κ. Σταθάκη, ο οποίος αναφέρθηκε προηγουμένως σε ένα ρατσιστικό παραλήρημα, ας μας αποδείξουν τέλος πάντων με τη δική τους συμπεριφορά -και ο Υπουργός κ. Ξάνθος, που είναι εδώ, και ο Αναπληρωτής Υπουργός κ. Πολάκης- ότι έχουν ανώτερη παιδεία και ανώτερη μόρφωση από εμάς. Ας ανεχτούν -έστω και για μία φορά- τη δική μας διαφορετικότητα και τον διαφορετικό μας τρόπο σκέψης.

Η Συγκυβέρνηση του ΣΥΡΙΖΑ, λοιπόν, δια στόματος Ευρωβουλευτή, Υπουργών, Βουλευτών και στελεχών της, κατηγόρησε του αγρότες για τις κινητοποιήσεις τους και μάλιστα έφτασε σε σημείο να τους αποκαλέσει φοροφυγάδες, αγροτοφασίστες και ό,τι άλλο φαιδρό μπορεί να κατεβάσει ο νους τους, λέγοντας μάλιστα -ο Υπουργός κ. Κατρούγκαλος- ότι το 90% των αγροτών δηλώνει μόνο 5000 ευρώ εισόδημα. Είναι ψέματα! Ας βγει να πάει να ρωτήσει τους αγρότες και να δει ποια είναι τα πραγματικά τους εισοδήματα.

Ο Πρωθυπουργός, ο κ. Τσίπρας, δήλωσε πρόσφατα ότι έχει δώσει μάχες και θα συνεχίσει να δίνει μάχες. Ποιες μάχες, κύριε Πρωθυπουργέ; Οι ψευτοτσαμπουκάδες και οι θεωρητικές διαλέξεις του Βαρουφάκη, τον οποίο εσείς στείλατε για να διαπραγματευτεί; Ποια μάχη; Αυτήν της διαγραφής του χρέους, την οποία ονειρευτήκατε και παρέμεινε ένα όνειρο; Ποια μάχη; Του τρίτου μνημονίου; Ποια μάχη; Του ψευδοψηφίσματος; Ποια μάχη; Των κλειστών τραπεζών και των capital controls; Ποια μάχη; Του τεράστιου κύματος εισροής λαθρομεταναστών;

Η μόνη μάχη που θα δώσετε -και την οποία έχετε χάσει, πριν καν τη δώσετε- είναι αυτή αύριο με τους αγρότες για το αγροτικό, το ασφαλιστικό και το φορολογικό.

Προεκλογικά σκίζατε μνημόνια, μοιράζατε δώρα Πάσχα και Χριστουγέννων, ανεβάζατε τις συντάξεις, υποσχεθήκατε φθηνά αγροτοεφόδια και αφορολόγητο πετρέλαιο στους αγρότες, ασκήσατε κοινωνική πολιτική, αλλά μόνο για τους λαθρομετανάστες. Για όλα όσα υποσχεθήκατε, αλλά δεν υλοποιήσατε. Θα κληθείτε στο άμεσο μέλλον να αναλάβετε τις ευθύνες σας, με κριτή τον ελληνικό λαό.

Η Συγκυβέρνηση, καθώς και ο νεοεκλεγείς Πρόεδρος της Νέας Δημοκρατίας, δεν έχουν απολύτως κανένα αναπτυξιακό σχέδιο όσον αφορά τους αγρότες, κατά τον συνήθη τρόπο, μάλιστα, των αριστερών, οι οποίοι οραματίζεστε το μέλλον των αγροτών με κολχόζ και με κολεκτίβες. Ο δε κεντρώος, νεοφιλελεύθερος Πρόεδρος της Νέας Δημοκρατίας θα πρέπει, μάλλον, να έχει δώσει τις διαβεβαιώσεις του στη νέα τάξη πραγμάτων ότι, αν τον προωθήσουν ως νέο εθνοσωτήρα, αυτός ως αντάλλαγμα θα εξαλείψει τον πρωτογενή τομέα της αγροτικής παραγωγής στην Ελλάδα. Άλλωστε, αυτό φάνηκε από το ότι και ο ίδιος έχει ψηφίσει δύο μνημόνια, είπε «ναι» στο δημοψήφισμα, έκανε απολύσεις και πρόσφατα μας έδειξε και τις πραγματικές του προθέσεις απέναντι στους αγρότες, λέγοντας «φτάνει πια, δεν θα τους χαϊδεύουμε τα αυτιά, τέρμα στην υποκρισία τους». Δηλαδή, μια απόλυτη σύμπλευση με τη σημερινή Συγκυβέρνηση.

Σας ενόχλησε πάρα πολύ, κύριοι της Κυβέρνησης, η μη κομματικοποίηση του αγώνα των αγροτών και «βγάλατε σπυριά» στη θέα της ελληνικής σημαίας σε όλα τα αγροτικά μπλόκα ανά την Ελλάδα. Η προσπάθεια της Κυβέρνησης να ελέγξει τις κινητοποιήσεις αυτές, μέσω των συνδικαλιστικών σας οργάνων, απέτυχε, έπεσε στο κενό. Συνεχίστε με τον ίδιο τρόπο. Βάλτε κι άλλο βούτυρο στο ψωμί της Χρυσής Αυγής!

Η προσπάθειά σας αυτή δεν έφερε καρπούς. Επιτέλους, όμως, πείτε μας τι θέλετε. Τι θέλετε να μας πείτε; Ότι ένας αγρότης ο οποίος ψηφίζει Χρυσή Αυγή δεν είναι Έλληνας πολίτης; Δεν πληρώνει φόρους; Δεν έχει οικογένεια; Δεν έχει τα ίδια δικαιώματα; Ισχύει άλλο Σύνταγμα και άλλοι νόμοι για τους αγρότες χρυσαυγίτες; Δεν έχει το δικαίωμα να διεκδικήσει, να διαμαρτυρηθεί και να αγωνιστεί για τα δικαιώματά του και για την επιβίωσή του; Επιτέλους, πείτε μας πού φτάνουν τα όρια της δημοκρατίας σας και της ανοχής σας στη διαφορετικότητα.

Θέλετε σύμφωνο συμβίωσης; Εμείς θέλουμε σύμφωνο επιβίωσης!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε, τελειώνω.

Θέλετε να είστε άθεοι; Εμείς δηλώνουμε πιστοί στην Ορθοδοξία.

Θέλετε τους λαθρομετανάστες; Πάρτε τους στα σπίτια σας, που αν κρίνω από τις δηλώσεις πόθεν έσχες που κάνετε…

**ΕΛΕΝΗ ΣΤΑΜΑΤΑΚΗ:** Πάλι τα ίδια;

**ΕΥΑΓΓΕΛΙΑ (ΕΥΗ) ΚΑΡΑΚΩΣΤΑ:** Αίσχος!

**ΙΩΑΝΝΗΣ ΣΑΧΙΝΙΔΗΣ:** …δεν θα είναι χρήσιμα τα hot spots. Είναι αρκετά.

Θέλετε να είστε υποτακτικοί στους τοκογλύφους; Η Ελλάς δεν πωλείται, αλλά φρουρείται.

Θέλετε να ξεπουλήσετε την πατρίδα μας; Μολών λαβέ!

Με όλη αυτήν την προκλητική συμπεριφορά απέναντι στην πιο παραγωγική τάξη, αυτή των αγροτών αλλά και όλων των Ελλήνων, καταφέρνετε ένα μόνο πράγμα: την κλιμάκωση των αγώνων τους. Και θα ακολουθήσουν και άλλοι επαγγελματικοί κλάδοι.

Οι αγρότες έχουν προδοθεί και σας δήλωσαν πως αν δεν αποσύρετε αυτά που θέλετε να φέρετε προς ψήφιση, είστε ανεπιθύμητοι στον τόπο καταγωγής σας. Και αυτό το εισέπραξαν αρκετοί Βουλευτές απ’ όλο το συνταγματικό τόξο.

Εγώ επειδή ήμουν από τους τυχερούς που μπόρεσαν να πάνε στα μπλόκα του Νομού Πέλλας, οι αγρότες μού επέδωσαν το ψήφισμά τους και το καταθέτω στα Πρακτικά της Βουλής, παρακαλώ.

(Στο σημείο αυτό ο Βουλευτής κ. Ιωάννης Σαχινίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, ολοκληρώνετε.

**ΙΩΑΝΝΗΣ ΣΑΧΙΝΙΔΗΣ:** Η Χρυσή Αυγή θα είχε τότε απόλυτη πλειοψηφία, και στις επόμενες εκλογές θα ήμασταν κυβέρνηση, αν όντως όλοι οι αγρότες, οι οποίοι διαμαρτύρονται σήμερα ανά την Ελλάδα, ήταν χρυσαυγίτες. Θα ήταν τιμή μας και χαρά μας!

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μπορώ να έχω τον λόγο, για να διευκρινίσω κάτι;

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, μου είχατε δώσει τον λόγο, αλλά σας παρακαλώ πάρα πολύ να ολοκληρωθεί ο κατάλογος των έξι Βουλευτών και μετά να μιλήσω.

**ΠΡΟΕΔΡΕΥΩΝ (Δημήτριος Κρεμαστινός):** Θα μιλήσει ο κ. Κωνσταντινόπουλος, μετά ο κ. Μπαλτάς…

**ΑΝΔΡΕΑΣ ΛΟΒΕΡΔΟΣ:** Όχι, όχι. Αφού τελειώσει ο κ. Κωνσταντινόπουλος, θα ολοκληρωθεί ο κατάλογος. Παρακαλώ να τηρηθεί ο Κανονισμός. Άλλοι δύο συνάδελφοι έχουν μείνει.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, είμαστε στον τέταρτο Βουλευτή. Συμφωνείτε να μιλήσουν έξι Βουλευτές;

**ΑΝΔΡΕΑΣ ΛΟΒΕΡΔΟΣ:** Βέβαια.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συμφωνείτε. Ωραία.

Τον λόγο έχει ο κ. Κωνσταντινόπουλος, μετά ο κ. Μπαλτάς και μετά ο κ. Λοβέρδος.

**ΠΑΥΛΟΣ ΠΟΛΑΚΗΣ** **(Αναπληρωτής Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Μετά, κύριε Πολάκη. Προηγείται ο κ. Μπαλτάς. Είναι Υπουργός.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, κύριοι Υπουργοί, κύριε Πρόεδρε, το προηγούμενο δεκάλεπτο εντός της Βουλής ακούστηκαν εκφράσεις από διάφορους Βουλευτές, διάφορων κομμάτων, όπως «η προηγούμενη κυβέρνηση έπνιγε τους μετανάστες», «αγρότες εγκάθετοι της Νέας Δημοκρατίας, της Χρυσής Αυγής» -θα έρθω σε αυτό- «του Σόιμπλε», «στρατιώτες Φιλιππινέζες των προσφύγων». Και αναρωτιέμαι: Εσείς καταλάβατε από αυτήν τη φρασεολογία ποιος είναι νεοναζιστής ή αριστερός; Εσείς δεν νοιώσατε την ανάγκη να πείτε σε έναν εκπρόσωπο της ελληνικής Κυβέρνησης κάτι για το γεγονός ότι η Κυβέρνηση έπνιγε τους μετανάστες και τους πρόσφυγες στο Αιγαίο;

Κυρίες και κύριοι συνάδελφοι, πρώτα απ’ όλα για να είναι πατριώτες -και οι αγρότες πρέπει να γνωρίζουν με ποιους πρέπει να μιλάνε- δεν μπορούν να μιλάνε με αυτούς που χαιρετάνε νεοναζιστικά…

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Ενώ με εσάς που χαιρετάτε έτσι…

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** …με αυτούς που χαιρετάνε τον Χίτλερ. Πρέπει να γνωρίζουν….

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Κωνσταντινόπουλε!

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Γιατί δεν πας να τους βρεις εσύ;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Πρέπει να γνωρίζουν και να επιλέξουν αν θέλουν τους θιασώτες και τους εκπροσώπους του νεοναζιστικού μορφώματος στη χώρα ή τα δημοκρατικά κόμματα.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Κλεφτοκρατικά κόμματα!

**ΠΡΟΕΔΡΕΥΩΝ (Δημήτριος Κρεμαστινός):** Κύριε Κωνσταντινόπουλε, επί του νομοσχεδίου σας παρακαλώ!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Είναι δική τους η επιλογή και θα την κάνουν αυτοί.

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Κλεφταράδες που μιλάτε κιόλας!

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Κωνσταντινόπουλε, επί του νομοσχεδίου, γιατί δημιουργείτε προϋποθέσεις για συζήτηση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρίες και κύριοι συνάδελφοι, πρέπει να επιλέξουνοι αγρότες αν θέλουν να είναι με αυτούς που έχουν αναλάβει την πολιτική ευθύνη για τη δολοφονία του Παύλου Φύσσα ή με τα κόμματα του δημοκρατικού τόξου. Είναι δική τους η επιλογή.

**ΠΡΟΕΔΡΕΥΩΝ (Δημήτριος Κρεμαστινός):** Σας παρακαλώ, κύριε Κωνσταντινόπουλε!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Αυτοί θα επιλέξουν με ποιους θέλουν να εκφραστούν και ποιοι θέλουν να τους εκπροσωπήσουν.

Κυρίες και κύριοι συνάδελφοι, λυπάμαι αλλά δεν θα μπορούσα να μην μιλήσω για τη δήλωση του Υπουργού Εθνικής Άμυνας της Κυβέρνησης ΣΥΡΙΖΑ–ΑΝΕΛ, ο οποίος αφιέρωσε τη σημερινή απόφαση του ΝΑΤΟ για ανάπτυξη δυνάμεων στο Αιγαίο, προκειμένου να επιβάλει τη φύλαξη των λειτουργικών συνόρων, στα τρία αδικοχαμένα παλικάρια.

Κύριοι συνάδελφοι της «πρώτης φοράς αριστεράς», Δεξιάς, όπως θέλετε να το πείτε, νομίζω ότι αυτό δεν μπορούσε κανένας να το φανταστεί ότι θα το έλεγε Υπουργός Εθνικής Άμυνας και πόσο μάλλον ένας Υπουργός Εθνικής Άμυνας της δικής σας Κυβέρνησης.

Κυρίες και κύριοι συνάδελφοι, μιλάμε σήμερα για την πράξη νομοθετικού περιεχομένου, αλλά θα μου επιτρέψετε να μιλήσω για ένα θέμα εκφράζοντας προσωπικές απόψεις. Το θέμα αφορά την τροπολογία για το Μέγαρο Μουσικής.

Περάσαμε πέντε χρόνια διαμέσου πυρός και σιδήρου όλοι εμείς που αντέξαμε πολύ σε όλη αυτήν τη δύσκολη κατάσταση, έχοντας απέναντι έναν ΣΥΡΙΖΑ με τη γνωστή φρασεολογία. Τότε, όταν μιλούσαμε για το Μέγαρο Μουσικής, έλεγε ότι ήταν «η διαπλοκή» -και το έλεγε ο κ. Τσίπρας- ενώ σήμερα τη βάφτισε διαφορετικά.

Θα μου επιτρέψετε να πω κάποιες απόψεις που αφορούν το αίσθημα κοινού δικαίου, το αίσθημα δικαιοσύνης, κατανοώντας και τους ανθρώπους που δουλεύουν στο Μέγαρο Μουσικής, αλλά και ότι το Μέγαρο Μουσικής αφορά την τέχνη και τον πολιτισμό.

Κυρίες και κύριοι συνάδελφοι, σήμερα το πρωί η Κυβέρνηση φέρνει την κρατικοποίηση του Μεγάρου Μουσικής –την οποία θεωρώ ότι το ΚΚΕ θα την ψηφίσει, γιατί είναι στην κατεύθυνση που πιστεύει- και το βράδυ ζητάει να είναι τέσσερις οι άδειες των καναλιών. Ένα μέρος κρατικοποίησης είναι κι αυτό.

Κοιτάξτε να δείτε, το Μέγαρο Μουσικής αυτήν τη στιγμή έχει, μέσα από μια διαδικασία χρόνου, δάνεια με την εγγύηση του ελληνικού δημοσίου, υπαλλήλους που δουλεύουν, προσφέροντας ένα πολύ μεγάλο έργο στην πατρίδα μας και την Αθήνα.

Όμως, δεν μπορεί –κατά την άποψή μου- να κρατικοποιήσουμε τις ζημιές που αφορούν το Μέγαρο Μουσικής, γιατί το αμέσως επόμενο ερώτημα θα είναι: Θα κρατικοποιήσουμε και τα δάνεια που έχουν παρθεί με εγγύηση του ελληνικού δημοσίου των επιχειρηματιών; Αυτά ανέρχονται στα 4 δισεκατομμύρια ευρώ. Για τους επιχειρηματίες δηλαδή που έχουν πάρει με εγγύηση του ελληνικού δημοσίου, είναι γύρω στα 4 δισεκατομμύρια ευρώ.

Σεβόμενοι τη διαδικασία αυτή και ελπίζοντας ότι η Κυβέρνηση δεν θα φέρει μια διάταξη το βράδυ, η οποία θα λέει για τα κανάλια που δεν θα μπουν στη διαδικασία, εκτός από τα τέσσερα -σε τέσσερα θα δώσετε άδεια- αναρωτιόμαστε: Τα υπόλοιπα τι θα τα κάνουμε; Θα τα κρατικοποιήσουμε; Θα τους διορίσουμε στην ΕΡΤ; Τι θα κάνουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, δεν υπάρχει δικαιοσύνη σ’ αυτήν τη διάταξη. Κατά την άποψή μου, αυτό περιμένουν οι Έλληνες πολίτες, οι χιλιάδες άνεργοι απ’ όλους εμάς, δικαιοσύνη. Με τον τρόπο που θα προχωρήσουμε στην ψήφισή του, να γνωρίζετε ότι ο κόσμος, οι εργαζόμενοι, αυτοί οι επιχειρηματίες που προσπαθούν να επιβιώσουν οι επιχειρήσεις τους, θα καταλάβουν ότι δεν θα συμπεριφερόμαστε δίκαια απέναντί τους.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ, κύριε Κωνσταντινόπουλε.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Κύριε Πρόεδρε, παρακαλώ τον λόγο για μισό λεπτό.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Λαμπρούλη.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Μπορώ να έχω τον λόγο γιατί έγινε μια αναφορά από τον κ. Κωνσταντινόπουλο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ζητάω το λόγο -συγγνώμη από την Ολομέλεια- διότι, ακούσαμε προηγουμένως τον κ. Κωνσταντινόπουλο, τοποθετούμενος, να βάζει ένα ζήτημα σε ό,τι αφορά την τροπολογία, η οποία θα συζητηθεί στην επόμενη συνεδρίαση που αφορά την κύρωση μιας σύμβασης και αφορά το Μέγαρο Μουσικής. Από του Βήματος, ούτε λίγο ούτε πολύ, φωτογράφισε την πρόθεση ψήφου του Κομουνιστικού Κόμματος σε ό,τι αφορά τη συγκεκριμένη τροπολογία, πριν καν τοποθετηθεί το ίδιο το κόμμα και η Κοινοβουλευτική του Ομάδα!

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι, δεν είπα τέτοιο πράγμα.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Ζητώ, κύριε Πρόεδρε, από το Προεδρείο και από τον ίδιο να διαγραφούν ή να ανακληθεί η δήλωση αυτή και να διαγραφεί από τα Πρακτικά. Διότι, επαναλαμβάνω, δεν τοποθετηθήκαμε για το συγκεκριμένο ζήτημα. Θα τοποθετηθούμε όταν έρθει η ώρα του και με την ψήφο μας.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κύριε Πρόεδρε, με συγχωρείτε, να εξηγήσω.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Κωνσταντινόπουλε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Εγώ δεν είπα τι θα ψηφίσει. Είπα ότι η πολιτική των κρατικοποιήσεων θα μπορούσε να αφορά την πολιτική άποψη του ΚΚΕ. Δεν είπα εγώ τι θα κάνουν στην ψηφοφορία, σχετικά με αυτό το θέμα.

**ΠΡΟΕΔΡΕΥΩΝ (Δημήτριος Κρεμαστινός):** Αυτό, βέβαια, παρεξηγήθηκε.

**ΓΕΩΡΓΙΟΣ ΛΑΜΠΡΟΥΛΗΣ (Ζ΄ Αντιπρόεδρος της Βουλής):** Δεν υπάρχει παρεξήγηση. Έγινε διευκρίνιση. Εφόσον έγινε διευκρίνιση, εντάξει.

**ΠΡΟΕΔΡΕΥΩΝ (Δημήτριος Κρεμαστινός):** Έγινε διευκρίνιση, σύμφωνοι.

Η Ολομέλεια αποφάσισε να μιλήσουν έξι Βουλευτές και αμέσως μετά εσείς, κύριε Μπαλτά.

Ο κ. Γεώργιος Μαυρωτάς έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Επιτρέψτε μου να πρωτοτυπήσω και να μείνω στο περιεχόμενο της πράξης νομοθετικού περιεχομένου, την οποία εξετάζουμε σήμερα και συγκεκριμένα θα περιοριστώ στο άρθρο 6, της συγκεκριμένης πράξης νομοθετικού περιεχομένου, που ήρθε με τα κάλαντα της Πρωτοχρονιάς.

Είναι κάποιες διατάξεις, οι οποίες δεν είναι ευρέως γνωστές αλλά είναι πολύ ενδεικτικές της νοοτροπίας που κυριαρχεί. Βλέπουμε, λοιπόν, να νομοθετούνται ακόμα μερικές ρουσφετολογικές πρακτικές της Κυβέρνησης και μάλιστα, την τελευταία στιγμή και επί τροχάδην.

Κι εξηγούμαι, ξεκινώντας από την παράγραφο 3, του εν λόγω άρθρου, του άρθρου 6. Εδώ, το Υπουργείο Παιδείας δίνει τη δυνατότητα της διπλής εξεταστικής στους φοιτητές επί πτυχίω για όλες τις εξεταστικές του ακαδημαϊκού έτους 2015-2016, ξεκινώντας από τον Φεβρουάριο. Δηλαδή, στην εξεταστική του Φεβρουαρίου θα μπορούν να δώσουν οι επι πτυχίω φοιτητές και τα εαρινά και τα χειμερινά μαθήματα.

Αυτό είχε θεσμοθετηθεί και τις δύο προηγούμενες χρονιές για να διευκολυνθούν οι φοιτητές να τελειώσουν, όταν υπήρχε το όριο ανώτατης φοίτησης, ώστε να μην τους πιάσει αυτό το όριο. Με την κατάργηση, όμως, του ορίου φοίτησης, ποια είναι η χρησιμότητα μιας τέτοιας διάταξης διπλής εξεταστικής, πτυχιακής εξεταστικής;

Για να φανεί, λοιπόν, αρεστή η Κυβέρνηση στους τελειόφοιτους φοιτητές μετατρέπει τα πανεπιστήμια σε εξεταστικά κέντρα, εις βάρος της εκπαιδευτικής διαδικασίας. Κλείνει το μάτι, δηλαδή, σε μία εκλογική πελατεία, παραβλέποντας αν αυτό επιβαρύνει τη λειτουργία των πανεπιστημίων.

Εδώ επιτρέψτε μου να αναφερθώ στη στάση του Ποταμιού, στο συγκεκριμένο θέμα. Το Ποτάμι θεωρεί ότι τέτοια ζητήματα, δεν θα έπρεπε να είναι στη δικαιοδοσία του Υπουργείου ούτε θέμα αντιπολιτευτικών διεκδικήσεων. Σε όλο τον κόσμο αυτά τα ζητήματα είναι στην πλήρη αρμοδιότητα των πανεπιστημίων, στο πλαίσιο του αυτοδιοίκητου.

Και μάλιστα, το έχουμε δει αυτό να συμβαίνει στο παρελθόν, δηλαδή, τις προηγούμενες χρονιές, υπήρχε μέσα στο πλαίσιο της κάθε σχολής η λεγόμενη χαριστική περίοδος, όπου όσοι απείχαν λίγα μαθήματα μόνο από το πτυχίο μπορούσαν να δώσουν μία εξεταστική περίοδο άτυπα.

Τέτοιες λύσεις, λοιπόν, θα έπρεπε να είναι θέματα που λαμβάνονται από τα ίδια τα πανεπιστήμια, τα τμήματα και τις σχολές κι όχι από το Υπουργείο, σε κάποια ΑΕΙ τα οποία, όμως, θα είναι αυτοδιοίκητα κι όχι αδιοίκητα ή έρμαια δυναμικών μειοψηφιών. Αυτό ήταν το πρώτο θέμα.

Το δεύτερο θέμα, έχει να κάνει με την παράγραφο 5, του άρθρου 6, που αφορά μαθητές αθλητές. Εδώ κι αν η έννοια ρουσφέτι παίρνει σάρκα και οστά. Ξαφνικά, ο αριθμός των μοριοδοτηθέντων αθλητών που εισάγονται σε σχολές τριτοβάθμιας εκπαίδευσης από το 3% των εισακτέων, που υπήρχε με βάση το νόμο, ειδικά και εξαιρετικά για τη φετινή χρονιά γίνεται 4,5%. Το 3% γίνεται 4,5% και εδώ γεννιούνται τα εύλογα ερωτήματα. Τι συνέβη, εξαιρετικό, το 2015-2016 που να δικαιολογεί μια τέτοια επείγουσα παρέκκλιση από το νόμο;

Και βέβαια, γιατί αυτή η ρύθμιση έρχεται, αφού πρώτα καταρτίστηκαν οι αντίστοιχοι πίνακες εισακτέων αθλητών στις 9-12-2015 και ανακοινώθηκαν από το Υπουργείο Παιδείας; Στις 9-12-2015 ανακοινώθηκαν οι πίνακες και στις 30-12-2015 ήρθε η ρύθμιση αυτή με την πράξη νομοθετικού περιεχομένου.

Είναι εύλογα τα ερωτήματα για κάθε συμπολίτη μας. Τα θέσαμε κι εμείς στον Υπουργό Παιδείας και Πολιτισμού και Αθλητισμού και μάλιστα προχθές πήραμε από τον κ. Φίλη, ο οποίος δεν είναι εδώ να τα ακούσει, την εξής απάντηση: «Η συγκεκριμένη ρύθμιση έγινε για να αποκατασταθεί -λέει- η αδικία και η αναστάτωση που προκάλεσε στους υποψηφίους η κατάργηση της βεβαίωσης ενεργού αθλητή, που έπρεπε να προσκομίσει προκειμένου να τύχει του ευεργετήματος».

Ποια αναστάτωση εννοεί, όμως; Η κατάργηση αυτή αφορά τους αθλητές μαθητές από τη ψήφιση του νόμου και μετά. Δεν είχε καμμία αναδρομική ισχύ, όπως ψηφίστηκε, για να αφορά τα προηγούμενα χρόνια. Κι αν αφορά και τα προηγούμενα χρόνια, πώς κάποιοι ήξεραν, ήδη, από τον Σεπτέμβριο ότι και χωρίς τη βεβαίωση του ενεργού αθλητή μπορούν να κάνουν την αίτηση και να μπουν στους πίνακες των αθλητών;

Κι ας το δεχθούμε και αυτό. Άραγε, εκεί στο Υπουργείο δεν ήξεραν το νόμο; Δεν ήξεραν ότι δεν μπορούν να εξετάσουν αυτές τις αιτήσεις; Κι αυτοί που δεν είχαν τη βεβαίωση και δεν έκαναν αίτηση γιατί τώρα να αδικηθούν, εφόσον θα μπορούσαν να την είχαν κάνει;

Μας δημιουργεί, λοιπόν, πολλές υποψίες το θέμα αυτό για αποσπασματικές, ρουσφετολογικές ρυθμίσεις.

Κλείνοντας, ομολογώ ότι αυτά τα δύο ερωτηματικά για τις δύο διατάξεις είναι κάποια από τα πολλά που έχουμε δει. Και οι απαντήσεις σας πρέπει να είναι ξεκάθαρες για να μην κατηγορηθεί η Κυβέρνηση για ρουσφετολογικές και φωτογραφικές πρακτικές, αν αυτό την ενδιαφέρει.

Οι πράξεις νομοθετικού περιεχομένου είναι μια κακή νομοθετική πρακτική. Όταν, όμως, γίνονται επιπλέον πεδίο ρουσφετολογικών, φωτογραφικών και πελατειακών διατάξεων, γίνεται ακόμα χειρότερη πρακτική, ευτελίζοντας τη νομοθετική διαδικασία.

Κύριοι συνάδελφοι της συμπολίτευσης, γρήγορα μάθατε τα «παραθυράκια» της εξουσίας, πολύ πιο γρήγορα από τους πρώτους διδάξαντες.

Ευχαριστώ πολύ.

(Χειροκροτήματα από τις πτέρυγες του Ποταμιού και της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Τον λόγο έχει ο κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ, κύριε Πρόεδρε.

Θέλω να εκφράσω τα ειλικρινή μου συλλυπητήρια στις οικογένειες των αξιωματικών και του υπαξιωματικού, που έπεσαν υπέρ πατρίδος.

Τώρα όσον αφορά το νομοσχέδιο. Εισάγετε, λοιπόν, την πράξη νομοθετικού περιεχομένου ερμηνεύοντας το Σύνταγμα κατά το δοκούν, που το επιτρέπει μόνο με επίκληση του επείγοντος ή του απρόβλεπτου.

Εσείς έχετε, βέβαια, και το μαχαίρι και το πεπόνι, οπότε το εισάγετε γρήγορα, γρήγορα, με προχειρότητα. Αυξάνετε αμοιβές ημετέρων, κρατάτε στην υπηρεσία πέραν του προβλεπόμενου υπαλλήλους με απόφαση Υπουργού μόνο, ΤΑΙΠΕΔ εκτός ΕΝΦΙΑ, παρατάσεις, αναστολές, εξαιρέσεις και αυθαιρεσίες. Καμμία, όμως, πρόβλεψη δεν υπάρχει για τις σχετικές δαπάνες, εφόσον υπάρχουν όλες αυτές οι εξαιρέσεις, αναστολές κ.λπ..

Στο άρθρο 36, παραδείγματος χάριν, δύναται ο Υπουργός τουλάχιστον να αυθαιρετεί παρακάμπτοντας διαφανείς διαδικασίες, αφού του επιτρέπεται να κρατάει στην υπηρεσία κατά την κρίση του υπαλλήλους, καθυστερώντας την έξοδό τους προς συνταξιοδότηση. Περιέργως, βέβαια, εξαιρούνται οι δικαστικοί για τους οποίους αποφαίνεται το υπηρεσιακό συμβούλιο.

Επί της παρούσης, εκτίθεστε. Είναι ολοφάνερη η προσπάθεια διατήρησης της λογικής παρελθουσών κυβερνήσεων. Ουδείς αναμάρτητος. Είναι γεμάτο ρουσφετολογικές διατάξεις. Παραδείγματος χάριν, κατά την αξιολόγηση υπαλλήλου το κριτήριο κατόπιν συμβουλευτικής συνέντευξης μπορεί να αντλεί την κατ’ εσάς πλήρη εικόνα του αξιολογουμένου υπαλλήλου, κατά την κοινή λογική όμως είναι απόλυτα διαβλητό.

Υπάρχουν αδιαφανείς αξιολογήσεις, παντού, σταλινικού τύπου. Έχουν βρεθεί και διάφορες ωραίες εκφράσεις. Έχει διακοσμηθεί με ωραίες εκφράσεις. Για παράδειγμα, κατά την επιλογή του προϊστάμενου διενεργείται «δομημένη» συνέντευξη.

Η κατάργηση, λοιπόν, της γραπτής εξέτασης είναι προφανής λόγος ανησυχίας για εμάς. Όσο γι’ αυτές τις «δικαιολογίες» ότι τίθενται στην κρίση ενώπιον επιτροπής, ποιας επιτροπής; Ασφαλώς, της δικής σας επιτροπής.

Επίσης, αποκλείονται αξιόλογα στελέχη του ιδιωτικού τομέα, διότι με αυθαίρετο τρόπο ισχυρίζεστε ότι το δημόσιο συμφέρον υπηρετείται καλύτερα από στελέχη προερχόμενα εκ του σώματος δημοσίων υπαλλήλων, δηλαδή, από τα δικά μας διορισμένα παιδιά.

Τώρα, στο άρθρο 32 προβλέπεται με απόφαση «έκτακτης ανάγκης», με απλή υπογραφή του Υπουργού, χωρίς γνωμοδότηση του υπηρεσιακού συμβουλίου, η τοποθέτηση, η απόσπαση δημοσίου υπαλλήλου σε θέση δημοσίου τομέα. Ποια, όμως, είναι η δημοκρατική ευαισθησία σας, κύριοι, που μας φέρνετε αυτήν την πράξη νομοθετικού περιεχομένου;

Εδώ βέβαια, υπάρχουν απορίες. Λύνονται, όμως, εύκολα οι απορίες, όταν κανένας δει την προσπάθεια που κάνετε να κλείσετε τα κανάλια. Και θα σας πω κάτι. Έχω μείνει πολλά χρόνια στην Ιταλία. Βεβαίως, θα αναφερθώ μετά και θα το καταθέσω μετά. Κύριοι, υπάρχουν εκατόν τέσσερα κανάλια εθνικής εμβέλειας στην Ιταλία. Θα το καταθέσω.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Στις άλλες χώρες;

**ΔΗΜΗΤΡΙΟΣ ΚΑΒΑΔΕΛΛΑΣ:** Σας λέω για την Ιταλία, που είναι ευρωπαϊκή χώρα. Το χειρότερο θα πάρουμε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Στη Γαλλία, στη Γερμανία;

**ΔΗΜΗΤΡΙΟΣ ΚΑΒΑΔΕΛΛΑΣ:** Γιατί, η Ιταλία δεν σας κάνει; Ποιες να πάρουμε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Και τις άλλες χώρες.

**ΔΗΜΗΤΡΙΟΣ ΚΑΒΑΔΕΛΛΑΣ:** Εμένα μου κάνει η Ιταλία, γιατί εκεί έχω ζήσει και έχω περάσει πολύ ωραία.

**ΠΡΟΕΔΡΕΥΩΝ (Δημήτριος Κρεμαστινός):** Συνεχίστε παρακαλώ.

**ΔΗΜΗΤΡΙΟΣ ΚΑΒΑΔΕΛΛΑΣ:** Ευχαριστώ πολύ.

Τελειώνω, δεν είναι ότι τελείωσε ο χρόνος μου.

Εγώ δεν λέω να έχουμε εκατό και παραπάνω. Να έχουμε όσα αντέχει ο επιχειρηματίας. Γιατί δεν μπορείτε να κάνετε εσείς τον επιχειρηματία. Μετά θα μας πείτε ότι τόσα ραδιόφωνα αντέχει το σύστημα, τόσα περιοδικά, τόσες εφημερίδες και τόσο μπορείτε να απεργείτε. Είναι λάθος η κατεύθυνση που έχετε πάρει.

Η Αριστερά πάντα ήθελε να φιμώνει τις δημοκρατικές φωνές. Έτσι ήταν, έτσι είναι. Αποδεικνύεται τώρα. Ποιος θα τολμούσε από τις άλλες κυβερνήσεις, που προηγήθησαν να κάνει τον τροχονόμο στα κανάλια;

**ΝΙΚΟΛΑΟΣ ΗΓΟΥΜΕΝΙΔΗΣ:** Αυτούς που στηρίχθηκαν σ’ αυτά τα κανάλια…

**ΔΗΜΗΤΡΙΟΣ ΚΑΒΑΔΕΛΛΑΣ:** Και θα σας πω κάτι. Εσάς βλέπω συνέχεια. Δεν εννοώ εσάς προσωπικά, αλλά εσάς ως κόμμα βλέπω συνέχεια.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Τελειώνω αμέσως.

Θα τους στείλετε όλους στον δορυφόρο, που είναι πολύ φθηνά κιόλας, δεν θα μπορείτε να τους κατεβάσετε από εκεί και θα είναι χίλιοι.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Δημήτριος Κρεμαστινός):** Ο Υπουργός Πολιτισμού, κ. Μπαλτάς, έχει τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ, κύριε Πρόεδρε.

Πάρα πολλά ζητήματα έχουν εγερθεί και θα απαιτούσαν απάντηση από την πλευρά της Κυβέρνησης, αλλά θα σταθώ μόνο σε ένα θέμα. Και θα σταθώ σ’ αυτό, γιατί είναι κάποια πράγματα που δεν έχουν γίνει κατανοητά. Αναφέρομαι στην τροπολογία που αφορά το Μέγαρο Μουσικής. Ξέρουμε την ιστορία σε επίπεδο δημόσιου λόγου επί πολλά χρόνια τώρα. Έρχεται η στιγμή να τελειώσει αυτή η φάση της ιστορίας και να περάσουμε σε νέα σελίδα με αυτή την τροπολογία.

Δύο λόγια για την ιστορία ξερά, και σε επίπεδο γεγονότων. Κάποτε, γύρω στο 1980-1981, αν θυμάμαι καλά, ο Σύλλογος Φίλων της Μουσικής συνεβλήθη με το ελληνικό δημόσιο για την κατασκευή του Μεγάρου. Το δημόσιο προσέφερε το γνωστό οικόπεδο, ενώ ο Σύλλογος στοιχεία της περιουσίας των μελών του, προκειμένου να εγερθεί το κτήριο. Ξεκίνησε έτσι η διαδικασία. Το κτήριο αναγέρθηκε μέχρι κάποιου επιπέδου –θα θυμάστε ότι επί χρόνια ήταν γιαπί- και σ’ αυτήν την έως εκεί οικοδόμηση είχαν συμβάλει οι Φίλοι της Μουσικής.

Η από εκεί και πέρα εξέλιξη συνέχισε, πάλι με πρωτοβουλία των Φίλων της Μουσικής, ώστε να βρεθούν τα χρήματα για τη συνέχιση της οικοδόμησης. Συνήφθησαν σε αυτήν τη διαδικασία διάφορα δάνεια. Τα χαρακτηριστικά, που αναφέρονται και σε αυτή τη σύμβαση, είναι δύο μεγάλα: ένα με την Ευρωπαϊκή Τράπεζα Επενδύσεων και ένα με την Εθνική Τράπεζα, συνολικού ύψους περίπου 250 εκατομμυρίων ευρώ.

Στη βάση και αυτών των δανείων, λοιπόν, αποπερατώθηκε το όλο κτήριο, το παλιό και το καινούργιο Μέγαρο και άρχισε να λειτουργεί. Σε όλη αυτή την πορεία το Μέγαρο είχε μία διοίκηση η μισή από την οποία προερχόταν από το δημόσιο και η άλλη μισή από τους Φίλους της Μουσικής. Με ένα είδος βέτο από τους Φίλους της Μουσικής. Άρα το Μέγαρο ήταν και δεν ήταν του δημοσίου. Προφανώς, ήταν ιδιωτικού δικαίου, αλλά ήταν και δεν ήταν του δημοσίου, λόγω αυτής της σύνθεσης του διοικητικού συμβουλίου του.

Από εκεί και πέρα, το 2011 επί Υπουργίας Παπακωνσταντίνου, αν δεν κάνω λάθος, το δημόσιο ανέλαβε ως τριτεγγυητής που ήταν προηγουμένως των δανείων, την αποπληρωμή τους, εγγράφοντας αυτήν την αποπληρωμή στον προϋπολογισμό. Έκτοτε το ελληνικό δημόσιο πληρώνει συστηματικά τις δόσεις και τα χρεολύσια του δανείου.

Το ερώτημα που τέθηκε στη δική μας Κυβέρνηση ήταν να ολοκληρωθεί αυτή η διαδικασία με την αλλαγή του καταστατικού του Μεγάρου και το πέρασμα του Μεγάρου στην κυριότητα του δημοσίου, ενόσω παραμένει ακόμα ιδιωτικού δικαίου κατά νόμο. Στόχος ήταν το όλο Μέγαρο και οι χώροι του να γίνουν του δημοσίου, οι εργαζόμενοί του να ενταχθούν στο γενικό κανόνα που αφορά το δημόσιο και από εκεί και πέρα οι στόχοι του Μεγάρου να διευρυνθούν, κατά το δυνατόν, ώστε να περιλάβουν όχι μόνο την κλασική μουσική, στην οποία είχε το Μέγαρο ειδικευθεί με πολύ υψηλή ποιότητα εκδηλώσεων ομολογουμένως, αλλά ενδεχομένως και σε άλλες δραστηριότητες, οι οποίες επίσης θα υπάκουαν στην υψηλή ποιότητα που μας έχει συνηθίσει το Μέγαρο.

Το γιατί άργησε από την εποχή Παπακωνσταντίνου έως σήμερα να διατυπωθεί αυτή η σύμβαση είχε σχέση με συσχετισμούς δυνάμεως εντός του Δ.Σ., με τάσεις παραχωρήσεων από τις τότε κυβερνήσεις προς τους Φίλους της Μουσικής, και άλλα ανάλογα. Τώρα αυτά τα εμπόδια έχουν αρθεί και φτάσαμε στη στιγμή να έχουμε υπογράψει ως Υπουργείο Οικονομικών και Υπουργείο Πολιτισμού μία σύμβαση με τους Φίλους της Μουσικής -οι οποίοι κρατούσαν κάποια δικαιώματα λόγω του ιδιοκτησιακού καθεστώτος αυτού που προσέφεραν αρχικά στο Μέγαρο-, να διαρθρώσουμε ένα διοικητικό συμβούλιο και να συνθέσουμε μία νέα αντίληψη για το καταστατικό και τους στόχους του Μεγάρου, συνθήκες, οι οποίες καθιστούν το Μέγαρο υπηρέτη του δημοσίου συμφέροντος.

Νόμιζα ότι αυτή η συζήτηση είχε εξαντληθεί τις δύο φορές που αναγκαστήκαμε να φέρουμε τροπολογία, ώστε το Μέγαρο να συνεχίζει να λειτουργεί και να πληρώνει τους εργαζόμενους. Φέραμε δύο φορές ως Κυβέρνηση τροπολογίες που παρέτειναν την προηγούμενη κατάσταση, μέχρι να οριστικοποιηθεί η συμφωνία, που φέρνουμε σήμερα.

Τα λέω αυτά, διότι νόμιζα μέχρι σήμερα το πρωί ότι αυτή η συζήτηση επί της ουσίας είχε εξαντληθεί. Δεν είχαν μείνει απορίες, σε σχέση με το καθεστώς του Μεγάρου. Αλλά φτάνοντας σήμερα εδώ άκουσα διάφορες απορίες και ενστάσεις, ως προς το τι ακριβώς κάνουμε με την τροπολογία που φέρνουμε σήμερα. Και εκεί που επικεντρώνονταν οι απορίες και οι ενστάσεις είναι σε μία φράση, που έχει η τροπολογία και αναφέρεται στα επόμενα τριάντα χρόνια καθεστώτος του Μεγάρου.

Με τις σχετικές διατυπώσεις δεν εννοώ κατά κανέναν τρόπο ότι για τριάντα χρόνια αφήνουμε το Μέγαρο στους Φίλους της Μουσικής. Κάθε άλλο. Πρόκειται για τα τριάντα χρόνια που, λόγω των προηγούμενων ιδιοκτησιακών καθεστώτων σε κομμάτια του Μεγάρου, αφήνουμε στους Φίλους της Μουσικής τα εξής δύο πολύ απλά δικαιώματα: Το ένα είναι να έχουν και να κρατήσουν εκεί, χωρίς κόστος τη Μουσική Βιβλιοθήκη, που είναι εξαιρετικής ποιότητας γιατί έχει στηθεί σωστά και λειτουργεί εκεί κανονικά. Αφ’ ετέρου, να έχουν τη δυνατότητα κάποιες μουσικές εκδηλώσεις ετησίως να τις οργανώνουν αυτοί σε συμφωνία προφανώς με τη διοίκηση του Μεγάρου.

Η διοίκηση του Μεγάρου, εκεί που ήταν δεκαμελής με πέντε μέλη του δημοσίου και πέντε μέλη οριζόμενα από τους Φίλους της Μουσικής και δημιουργούσαν συνθήκη για το βέτο, που έλεγα προηγουμένως, γίνεται εντεκαμελής, όπου οι Φίλοι της Μουσικής λόγω της προηγούμενης ιστορίας –και επειδή εμείς θέλουμε να σεβαστούμε αυτή την ιστορία- έχουν τη δυνατότητα να ορίσουν τρία στα έντεκα μέλη χωρίς κανενός άλλου είδους προνόμια.

Από εκεί και πέρα, το Μέγαρο περνάει στην πλήρη ευθύνη του δημοσίου. Εποπτεύεται και αυτό από το Υπουργείο Πολιτισμού, όπως εποπτεύονται και άλλοι οργανισμοί ιδιωτικού δικαίου. Ορίζει το Υπουργείο Οικονομικών και το Υπουργείο Πολιτισμού το διοικητικό συμβούλιο κατά 8/11. Τα τρία, μας τα προτείνουν οι Φίλοι της Μουσικής. Επιχορηγείται από το Υπουργείο Πολιτισμού, όπως και άλλοι εποπτευόμενοι οργανισμοί, μέσω συμβάσεων που συνάπτει το δημόσιο με τη νέα διοίκηση του Μεγάρου.

Οι εργαζόμενοί του εντάσσονται στο ενιαίο μισθολόγιο κανονικά αλλά και με μία γενναιοδωρία, σε σχέση με την προσωπική διαφορά, ώστε να μην γίνει πάρα πολύ απότομα η μείωση των μισθών τους.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Ολοκληρώνω, κύριε Πρόεδρε.

Ταυτόχρονα, διευρύνονται οι στόχοι γιατί στην αντίληψή μας είναι να χρησιμοποιηθεί το εξαιρετικό αυτό κτήριο, για να φιλοξενήσει και άλλους φορείς, που μπορούν να χωρέσουν εκεί και να συλλειτουργήσουν με την κλασική μουσική. Είμαστε, ήδη, σε συζήτηση με το Θεατρικό Μουσείο για να στεγαστεί εκεί. Έχει ήδη στεγαστεί η ΚΟΑ. Βλέπουμε και άλλες τέτοιες δυνατότητες. Έτσι, το πραγματικά αυτό σημαντικό οικοδόμημα θα ενταχθεί στο σύνολο των υποδομών του Υπουργείου Πολιτισμού, ώστε ολόκληρη η πολιτική πολιτισμού πια της χώρας μας να έχει κατά ενιαίο τρόπο τη δυνατότητα να αντιμετωπίσει, να χρησιμοποιήσει και να αξιοποιήσει ένα σύνολο κτηριακών υποδομών, που μας έχουν έρθει με τον άλφα ή βήτα τρόπο στη δικαιοδοσία μας.

Αυτή είναι όλη η ιστορία. Είναι κάτι που έπρεπε να έχει γίνει πολύ νωρίτερα. Υπήρξαν δυσκολίες μέχρι να πειστούν διάφοροι ότι έτσι μπορεί και πρέπει να εξελιχθούν τα πράγματα, ότι δεν μπορούμε να κάνουμε παραχωρήσεις ως δημόσιο στους ιδιωτικούς φορείς, παρά την ιστορία αυτών των φορέων και τη σημασία τους. Άρα αιτιάσεις του τύπου «κρατικοποιούμε το Μέγαρο» - η μία αιτίαση- ή «ιδιωτικοποιούμε το Μέγαρο» -η άλλη αιτίαση - είναι απολύτως εκτός θέματος.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε πολύ, κύριε Υπουργέ.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, ο κ. Κουτσούκος το πρωί ζήτησε ειδικό χρόνο για τις τροπολογίες. Δεν το επιφυλάξατε για τους Βουλευτές και για εμάς. Σας παρακαλώ να μου δώσετε ένα λεπτό παραπάνω για να μιλήσω για αυτά που είπε ο κ. Μπαλτάς και να επιτρέψετε στους εισηγητές των κομμάτων και στους αγορητές για δύο λεπτά να μιλήσουν για τις τροπολογίες. Αλλιώς, δεν βγαίνει πέρα. Άλλωστε, στη Διάσκεψη των Προέδρων αποφασίσαμε την Τρίτη να πάμε ακόμη και σε δεύτερη συνεδρίαση, προκειμένου να φέρουμε σε πέρας την κύρωση των δύο πράξεων νομοθετικού περιεχομένου.

Εγώ θα συμφωνήσω με τον κ. Μπαλτά, γιατί έχουμε δώσει μάχες –θύμισε το ιστορικό, να μην το επαναλάβω- για να διαμορφώσουμε θετικούς συσχετισμούς δυνάμεων για να σώσουμε την ιστορία του Μεγάρου. Σε αυτούς οι οποίοι εκφράζουν αντιρρήσεις, θέλω να πω ότι πρέπει να σκεφθούν τι θα συμβεί αν το Μέγαρο εξοκείλει ως οργανισμός, καταπέσουν οι εγγυήσεις του ελληνικού δημοσίου και στα χέρια του ελληνικού δημοσίου δεν μείνει τίποτα.

Όσοι έχουν κριτικό λόγο ή και κάτι παρά πάνω από αυτό, θα πρέπει να σκεφθούν ότι χωρίς να το καταλαβαίνουν, στρέφονται σε βάρος του ελληνικού δημοσίου τελικά.

Εδώ, πρέπει να προσθέσουμε το επιχείρημα της χρησιμότητας αυτής της κυψέλης πολιτισμού στο κέντρο της Αθήνας. Και όποιος είναι μέτοχος των δραστηριοτήτων του, δηλαδή, παρακολουθεί αυτός τα παιδιά του, μπορεί να καταλάβει την προσφορά, ακόμα και τώρα, σε αυτούς τους δύσκολους χρόνους που διαμορφώνονται λαϊκίστικες συνειδήσεις άρνησης των αξιών και των πάντων και τη σημασία που έχει Έλληνες, Ελληνίδες, μικροί στην ηλικία, μεγαλύτεροι, να παίρνουν τις ανάσες πολιτισμού που δίνει το Μέγαρο.

Αν είχα χρόνο θα στεκόμουν και στις ειδικές διατάξεις, ειδικά σε αυτές που αφορούν τη λειτουργία του, αλλά και το προσωπικό. Δεν έχω όμως. Γι’ αυτό, περιορίζομαι να εκφράσω τη συμφωνία της Δημοκρατικής Συμπαράταξης στην πρωτοβουλία του κ. Μπαλτά. Θα ήθελα να θυμίσω την πρωτοβουλία του κ. Τασούλα, η οποία είχε φτάσει στο τέλος, αλλά η κυβέρνηση έπεσε.

Επίσης, θα ήθελα να θυμίσω, συνάδελφοι, εδώ, στους παλαιότερους, ότι είχαμε ψηφίσει, όπως ο Υπουργός ανέφερε, αρκετές τροπολογίες. Σε μία, δυο από αυτές τις τροπολογίες θυμάμαι ότι είχα πάρει κι εγώ το λόγο για να στηρίξω και να δίνουμε ανάσες ζωής έως ότου έρθει η τελική λύση, η οποία ήρθε σήμερα. Νομίζω ότι πρέπει να τη στηρίξουμε, ο καθένας με τον τρόπο του. Εμείς πάντως θα τη στηρίξουμε με την ψήφο μας. Ως Δημοκρατική Συμπαράταξη συμφωνούμε.

Έρχομαι τώρα στις δύο υπό κύρωση πράξεις νομοθετικού περιεχομένου. Θα το κάνω και αργότερα, όταν θα έχουμε τη συζήτηση για τα άλλα θέματα, αλλά θα το κάνω και αυτή τη στιγμή, συνάδελφοι της Πλειοψηφίας: Θα σας θυμίσω τι είπε ο Πρωθυπουργός στις 8 Φεβρουαρίου 2015 για το θέμα μας.

«Θα αγωνιστούμε να ανατρέψουμε τόσο στο εσωτερικό, όσο και στο εξωτερικό τα αδιέξοδα που έχουν δημιουργηθεί, αποκαθιστώντας άμεσα τη λειτουργία της Δημοκρατίας.». Τότε δεν υπήρχε κατά τον Πρωθυπουργό. «Πρώτα απ’ όλα…» -ακούστε!- «…τη λειτουργία του Κοινοβουλίου που ουσιαστικά έχει καταργηθεί μέσα από τις διαρκείς πράξεις νομοθετικού περιεχομένου. Θα αγωνιστούμε να αποκαταστήσουμε το σεβασμό και την τήρηση του ελληνικού Συντάγματος…» κλπ..

Γίνατε οι καλύτεροι μαθητές, συνάδελφοι της Πλειοψηφίας που σήμερα θα κυρώσετε, μιας πρακτικής η οποία πολλές φορές υπαγορεύεται από τις έκτακτες συνθήκες, αλλά που δεν μπορεί να υποκαταστήσει την κλασική, συνταγματικά προβλεπόμενη και από τον Κανονισμό ρυθμισμένη, νομοθετική λειτουργία της Εθνικής Αντιπροσωπείας. Το κάνετε και γελάτε και από πάνω και ειρωνεύεστε τα αντίθετα επιχειρήματα και είστε και πολύ μαχητικοί!

Νομίζω ότι πρέπει να το ξανασκεφθείτε και τουλάχιστον η αυτοκριτική να γίνει μέσα σας. Ας λέτε απ’ έξω τα όσα κομματικά επιχειρήματα έχετε για να βγαίνετε από τον κόπο.

Κυρίες και κύριοι Βουλευτές, ζούμε την κατάρρευση του ΣΥΡΙΖΑ, αποτέλεσμα επιθυμητό αφού αποδείχτηκαν μοιραίοι για τον τόπο και για τους πολίτες αυτής της χώρας, αφού αποδείχτηκαν μοιραίοι άνθρωποι για τον λαό και για τη χώρα.

Δυστυχώς, όμως, η κατάρρευση του ΣΥΡΙΖΑ συνοδεύει την κατάρρευση της πατρίδας μας. Ως σύνολο μοιραίων ανθρώπων ας καταρρεύσουμε. Όμως, η πατρίδα και οι πολίτες πρέπει να υποστηριχθούν. Η ντροπή των ψηφοφόρων σας μας νοιάζει, γιατί είναι ντροπή Ελλήνων πολιτών για μια επιλογή τους. Πρέπει, ωστόσο, κάτι να γίνει στον τόπο αυτό.

Κι όποιος σας πλησιάζει, κυρίες και κύριοι Βουλευτές, απαξιώνεται. Εδώ, σε αυτή την Αίθουσα, έχουμε βάλει ως Δημοκρατική Συμπαράταξη -κι όχι μόνο εμείς κι άλλα κόμματα της αντιπολίτευσης, μα και Βουλευτές της Συμπολίτευσης- πολλές φορές το θέμα της μετανάστευσης και του προσφυγικού. Έχουμε επικαλεστεί το πολύ καλό παράδειγμα του κ. Μουζάλα τέλη Νοεμβρίου να έρθει εδώ, να διακοπεί η συζήτηση του Προϋπολογισμού για να συζητήσουμε για το προσφυγικό και να δώσει εξηγήσεις, να μας πει ότι τα hot spots στις 15 Δεκεμβρίου θα είναι έτοιμα και να αποκαταστήσει την, κατά τη γνώμη του, αλήθεια σε σχέση με τις απειλές να μας βγάλουν από τη Σένγκεν.

Τον ακούσαμε και τον συμπαθήσαμε, γιατί είχε ένα ύφος πραγματικά μοναδικό για τη λειτουργία Υπουργού μέσα στη Βουλή. Υποδειγματικό θα έλεγα! Κι εγώ προσωπικά με τα θέματα προσφύγων, μεταναστών -ό,τι θέλετε- που έχω στην περιφέρειά μου, το έκανα και μέσα στις γιορτές. Τον στήριξα προσωπικά με συνεντεύξεις μου, όχι από μέσα μου ή στους διαδρόμους της Βουλής.

Ο κ. Μουζάλας, όμως, άλλαξε. Δεν προσέρχεται. Του ζητάμε να έρθει και δεν έρχεται πια. Φοβάται το Κοινοβούλιο; Δικό του θέμα. Εμείς ως κόμμα πήραμε πολιτική πρωτοβουλία να μιλήσουμε με την Κυβέρνηση απέναντι σε ένα θέμα που η Κυβέρνηση παρόξυνε με τις λογικές του πρώτου της εξαμήνου, αλλά που απέκτησε τόσο τραγικές διαστάσεις που έγινε θέμα όλων, εθνικό θέμα.

Από χθες, προχθές δύο Υπουργοί σας, ο Αντιπρόεδρος της Κυβέρνησης και ο κ. Μουζάλας, αναφέρονται στο ενδεχόμενο να κλείσουν τα βόρεια σύνορά μας όχι από εμάς από άλλους -αναγωγή της FYROM σε παίχτη της περιοχής- από μία χώρα την οποία ουδείς ήθελε να πλησιάσει.

**ΙΩΑΝΝΗΣ ΘΕΩΝΑΣ:** Πάντως, ήταν εδώ από το πρωί.

**ΜΕΡΟΠΗ ΤΖΟΥΦΗ:** Σήμερα ήταν εδώ και απαντούσε σε επίκαιρες ερωτήσεις.

**ΑΝΔΡΕΑΣ ΛΟΒΕΡΔΟΣ:** Ποιος;

**ΙΩΑΝΝΗΣ ΘΕΩΝΑΣ:** Ο κ. Μουζάλας.

**ΑΝΔΡΕΑΣ ΛΟΒΕΡΔΟΣ:** Και λοιπόν; Σε επίκαιρη ερώτηση. Ευχαριστώ πολύ!

Και σήμερα έχουμε τον κ. Δρίτσα να μας λέει ότι οι εκατοντάδες χιλιάδες -το προσφυγικό, μεταναστευτικό- τις επόμενες εβδομάδες, ειδικά όταν ο καιρός βελτιωθεί, θα διαχυθούν σε όλη τη χώρα.

Ζητήσαμε, λοιπόν, να συμβάλουμε και κάθε κόμμα πρέπει να το κάνει αυτό. Ο κύριος Πρωθυπουργός συνάντησε την Πρόεδρό μας, αμέσως μετά έβαλε συνάντηση με τον κ. Κουβέλη και επί δέκα μέρες οι διαρροές γινόντουσαν με κριτήριο τη διεύρυνση της κοινοβουλευτικής πλειοψηφίας. Και είχαμε συμμετοχή στον δημόσιο διάλογο, στα μέσα ενημέρωσης και μας ρωτούσαν αυτό, αν θα στηρίξουμε τις κυβερνητικές πρωτοβουλίες της Κυβέρνησης.

Πλησιάζουμε για ένα θέμα εθνικό και μας αντιγυρίζουνε ψιθύρους. Έχουμε μείωση της αξιοπρέπειάς μας. Όποιος σας πλησιάζει, αυτά παθαίνει. Και είναι απόκτηση εμπειρίας αυτό που πάθαμε τις τελευταίες δέκα μέρες, γιατί πλησιάσαμε για ένα θέμα που εδώ λέμε όλοι ότι έχει εθνικές διαστάσεις. Δεν αξίζετε τον κόπο, ούτε να μιλάει κανείς με εσάς. Αποκρούουμε τους ψιθύρους, αλλά υπογραμμίζουμε την ανάγκη για μια εθνική συνεννόηση.

(Θόρυβος-διαμαρτυρίες από την πτέρυγα του ΣΥΡΙΖΑ)

Γιατί διαμαρτύρεστε, συνάδελφοι; Δεν έγινε έτσι; Να διαμαρτύρεστε, αν και η πραγματικότητα σας ευνοεί.

Κλείνουν τα σύνορα της χώρας. Θα εγκλωβιστούν εδώ εκατοντάδες χιλιάδες άνθρωποι και εσείς θα έχετε κομματική κοινοβουλευτική αυταρέσκεια. Το μήνυμά σας δεν περνάει από τις αίθουσες του Κοινοβουλίου. Ο κόσμος σάς έχει άχτι γιατί τον κοροϊδέψατε. Και τον κοροϊδέψατε με τον πιο έντονο τρόπο!

(Θόρυβος-διαμαρτυρίες από την πτέρυγα του ΣΥΡΙΖΑ)

**ΧΡΗΣΤΟΣ ΑΝΤΩΝΙΟΥ:** Εσάς να δεις πόσο άχτι σας έχει!

**ΜΕΡΟΠΗ ΤΖΟΥΦΗ:** Εσείς μας έχετε άχτι. Αυτό είναι το πρόβλημα.

**ΑΝΔΡΕΑΣ ΛΟΒΕΡΔΟΣ:** Επί του προκειμένου, τα άρθρα 6, 7, 8, 10, 11 της πρώτης υπό κύρωση πράξης νομοθετικού περιεχομένου, αναφέρονται στο προσφυγικό.

Είχα πει, εδώ, την περασμένη εβδομάδα ότι περίπου 150 εκατομμύρια ευρώ διατίθενται -εξ όσων μαθαίνουμε, δεν είμαστε Κυβέρνηση- από την Ευρωπαϊκή Ένωση στην Ελλάδα για το προσφυγικό και έχουν απορροφηθεί 40.000 ευρώ. Ο κύριος Πρόεδρος της Βουλής λέει: Μην τα ακούτε αυτά. Τα λένε οι συντηρητικοί κύκλοι των Βρυξελλών. Δύο επιχειρήματα που διεκδικούν το χαρακτηριστικό της αλήθειας.

Το δικό μας ρεπορτάζ, η δική μας έρευνα αυτές τις ημέρες αναδεικνύει ως αληθή τα όσα ακούγονται για μη απορρόφηση. Οι αιτίες τής μη απορρόφησης ανάγονται σε διχογνωμίες Υπουργών, σε αδυναμίες να γίνουν απευθείας αναθέσεις, σε φοβίες ανάξιων λόγου στελεχών της Κυβέρνησης. Όποιος φοβάται, δεν είναι για εδώ. Ο φόβος δεν είναι πολιτική επιλογή. Αν μου πείτε, όμως, ότι «θέλουμε μια κατοχύρωση των ενεργειών απορρόφησης», να σας ρωτήσω: Στις πέντε διατάξεις που συζητούμε σήμερα εδώ, κυρίες και κύριοι που θέλετε να λέγεστε Υπουργοί, υπάρχει μία που να διευκολύνει την απορροφητικότητα; Αν υπάρχει, να την ψηφίσουμε μετ’ επαίνων! Σιγή ασυρμάτου!

Είναι φανερό ότι το Υπουργικό Συμβούλιο δεν έχει συνείδηση. Και είναι, επίσης, φανερό ότι αυτά τα περί δήθεν διαπραγμάτευσης, αποπροσανατόλισαν το ενδιαφέρον της κοινής γνώμης, της κοινωνίας από το τι Πρωθυπουργό έχουμε. Έχουμε Πρωθυπουργό που παίρνει αποφάσεις ή που τις αναβάλλει, όπως άλλοι στο παρελθόν; Στα δύσκολα παραπέμπει και αναθέτει; Σηκώνει στις πλάτες του τις ευθύνες ή μόνο τις ευθύνες των εκλογών και τίποτα άλλο όταν οι συσχετισμοί τον ευνοούν; Δεν το έχουμε προσέξει αυτό.

Αναδεικνύεται εβδομάδα την εβδομάδα ότι η χώρα δεν έχει Πρωθυπουργό αντάξιο των περιστάσεων, γιατί διαφορετικοί θα ήταν οι χειρισμοί του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και επειδή δεν έχω χρόνο, κύριε Πρόεδρε, σας παρακαλώ δώστε μου ένα λεπτό για να κλείσω.

Θα ήθελα να αναφερθώ σε ένα πολιτικό θέμα, που το έθεσα και στη Διαρκή Επιτροπή την περασμένη εβδομάδα. Αφορά την αξιοπρέπεια, την εντιμότητα, το ήθος και το κύρος καθενός και καθεμιάς εδώ μέσα.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Είκοσι Βουλευτές του ΣΥΡΙΖΑ έκαναν ερώτηση στον Υπουργό Εξωτερικών, τον κ. Κοτζιά, για τη λίστα Μπόργιανς, ισχυριζόμενοι ότι το 2012, επί υπουργίας Βαγγέλη Βενιζέλου, ο Υφυπουργός Δημήτρης Κούρκουλας αρνήθηκε να την παραλάβει. Είκοσι Βουλευτές το υπέγραψαν αυτό.

Συνήθως στις ερωτήσεις την πολιτική ευθύνη την έχει ο πρώτος. Δεν θέλω να απευθυνθώ στον συνάδελφο ούτε να μιλήσω εναντίον του. Είκοσι, όμως, Βουλευτές είναι είκοσι Βουλευτές. Είναι ένα μέγεθος.

Θα ήθελα να κάνω δύο διευκρινίσεις επ’ αυτού:

Πρώτον, εκείνη την περίοδο δεν ήταν Υπουργός ο κ. Βενιζέλος.

Δεύτερον, ο κ. Κούρκουλας εξέδωσε μια ανακοίνωση –δεν είναι ανάμεσά μας, δεν είναι Βουλευτής- όπου μίλησε για εμπαθή ανευθυνότητα. Εγώ συμπληρώνω, κακεντρεχή ανευθυνότητα, διότι ουδέποτε, εξ όσων προκύπτουν από τις ανακοινώσεις Τύπου για την ημερήσια διάταξη των θεμάτων που χειρίζονται οι Υπουργοί και των συναντήσεων που έχουν, συναντήθηκε με τον κ. Μπόργιανς ή ήρθε σε επαφή μαζί του.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, συντομεύετε παρακαλώ.

**ΑΝΔΡΕΑΣ ΛΟΒΕΡΔΟΣ:** Ο δε κ. Μπόργιανς σε συνέντευξή του στον ΣΚΑΪ, προ ημερών, ανέφερε ότι παρέλαβε τη σχετική λίστα την άνοιξη του 2015 και ενημέρωσε την ελληνική Κυβέρνηση τον Νοέμβριο του 2015.

Αιδώς! Να προσέχουμε τα λόγια μας! Τα λόγια περπατάνε και δημιουργούν ψυχώσεις. Είναι ανακριβής η συγκεκριμένη μομφή, την οποία και άλλοι συνάδελφοι της Πλειοψηφίας διακίνησαν με τις παρεμβάσεις τους στα μέσα ενημέρωσης. Η λίστα είναι εδώ.

Βλέπω εδώ τον κ. Αλεξιάδη, Αναπληρωτή Υπουργό Οικονομικών. Εύχομαι, κύριε Υπουργέ, να εμφανίσετε καλά αποτελέσματα, γιατί μέχρι τώρα είστε πολύ πληθωρικός στις υπερβολές, πάρα πολύ πληθωρικός στα κακά λόγια, στην προσβολή των αντιπάλων, αλλά δεν έχετε αποτελέσματα. Και επειδή δεν έχετε αποτελέσματα, σε ό,τι αφορά την κριτική έρχεται η ώρα σας, κύριε Υπουργέ.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ζητήσει ο κ. Καμμένος, ειδικός αγορητής των Ανεξαρτήτων Ελλήνων.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κυρία Πρόεδρε, έχω ζητήσει από πριν τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σύμφωνα με τον κατάλογο που έχω μπροστά μου είστε πολύ κάτω, κύριε Πολάκη, τουλάχιστον μετά από έξι, επτά ομιλητές.

Κύριε Καμμένο, έχετε τον λόγο για δώδεκα λεπτά.

**ΔΗΜΗΤΡΙΟΣ ΚΑΜΜΕΝΟΣ:** Θα προσπαθήσω να είμαι και αρκετά συντομότερος, κυρία Πρόεδρε.

Κυρία Πρόεδρε, κύριοι Υπουργοί, αγαπητοί συνάδελφοι, θα ξεκινήσω και θα κλείσω με το Μέγαρο και ενδιάμεσα θα πούμε και για την πράξη νομοθετικού περιεχομένου, διότι τα έχουμε πει και στις επιτροπές.

Οι Ανεξάρτητοι Έλληνες -και εγώ προσωπικά από πέρυσι, από τότε που ξεκίνησε η ιστορία του Μεγάρου- έχουμε ασχοληθεί επισταμένα -το θεωρούσα σωστό και σαν πολίτης και σαν Βουλευτής αργότερα, κατέθεσα και μία ερώτηση πέρυσι το Μάιο, την οποία θα δώσω αργότερα για τα Πρακτικά- διότι οι οικονομικές χρήσεις του Μεγάρου έχρηζαν ενός ελέγχου. Δεν έχει γίνει ποτέ έλεγχος, διότι απαγορεύεται. Δεν παίρνουν φορολογικές ενημερότητες ούτε ασφαλιστικές ενημερότητες. Λειτουργούν σαν κράτος εν κράτει.

Να βοηθήσω τον αξιότιμο κ. Λοβέρδο, που είπε για τις εγγυήσεις και τις καταπτώσεις αυτών και να τον ενημερώσω, διότι είμαι σίγουρος ότι απλώς δεν το γνώριζε, ότι το ελληνικό δημόσιο μέχρι σήμερα έχει πληρώσει από καταπτώσεις εγγυήσεων για το Μέγαρο Μουσικής το 2010, 5.247, το 2011, 20.561, το 2012, 16.901, το 2013, 16.886. Έχω νούμερα μέχρι το 2016. Σύνολο 59.596.908,20 ευρώ.

**ΑΝΔΡΕΑΣ ΛΟΒΕΡΔΟΣ:** Θα καταπέσουν άλλα διακόσια πενήντα;

**ΔΗΜΗΤΡΙΟΣ ΚΑΜΜΕΝΟΣ:** Όχι, όχι, θα το εξηγήσω εγώ τώρα. Πενήντα εννιά εκατομμύρια έχει πληρώσει ήδη το δημόσιο. Έχουν καταπέσει οι εγγυήσεις.

Κατάπτωση εγγύησης σημαίνει ότι ο δανειζόμενος, ο οποίος έχει δανειστεί με εγγύηση του ελληνικού δημοσίου, αδυνατεί για οποιοδήποτε λόγο να πληρώσει και έρχεται ο εγγυητής και πληρώνει το ελληνικό δημόσιο, ο Έλληνας φορολογούμενος.

Σύμφωνα με τα στοιχεία που έχουμε αυτή τη στιγμή, το ανεξόφλητο υπόλοιπο τοκοχρεολυσίων -αν θέλετε και κεφάλαιο μόνο, όμως θα πω το σύνολο- είναι 326,33 εκατομμύρια. Το επαναλαμβάνω, 326,33 εκατομμύρια ευρώ. Αυτό καλείται να πληρώσει ο ελληνικός λαός.

Θα σημειώσω κάτι χαριτολογώντας, αλλά είναι πάρα, πάρα πολύ σοβαρό. Το 2011, όταν ο κ. Παπακωνσταντίνου εν μέσω μνημονίων βρήκε τους δανειστές και ενώ ο ίδιος έπαιρνε εμπροσθοβαρή μέτρα ύψους 18% στο ΑΕΠ -πάνω από 24 δισεκατομμύρια- και οριζόντια -κακώς κατά πολλούς και το ΔΝΤ είπε ότι τότε δεν χρειαζόταν τόσο μεγάλη προσπάθεια εμπροσθοβαρών μέτρων και οριζόντιας καταστροφής του εισοδήματος των Ελλήνων στον ιδιωτικό τομέα και σε μισθούς και σε συντάξεις- συγχρόνως ερχόταν σε μια συμφωνία με τους δανειστές για να πληρώσει το δημόσιο τότε 245 εκατομμύρια ευρώ.

Το Μέγαρο Μουσικής, όπως είπε ο αγαπητός κύριος Υπουργός, έχει τους «Φίλους της Μουσικής». Ποιοι είναι αυτοί οι Φίλοι της Μουσικής; Γιατί έρχεται σήμερα το ελληνικό δημόσιο να συγχωρέσει, φίλοι και φίλες, αγαπητοί συνάδελφοι, τους «Φίλους» που έκαναν κακοδιαχείριση για είκοσι, τριάντα χρόνια στο Μέγαρο Μουσικής; Να πληρώσουμε εμείς 326 εκατομμύρια ευρώ, την ώρα που ψάχνουμε πενήντα, εκατό, διακόσια, τριακόσια, πεντακόσια από ΦΠΑ, από κρασιά, από φάρμακα, από οτιδήποτε άλλο, να βρούμε μέτρα για να καλύψουμε τη συμφωνία του καλοκαιριού που την κάναμε –και καλώς την κάναμε- για να μη χρεοκοπήσουμε τον Ιούλιο; Για ποιον λόγο θα χαρίσουμε 326,3 εκατομμύρια ευρώ;

Ο κ. Παπακωνσταντίνου ήταν εξαιρετικά τυχερός γιατί βρήκε καλλιτέχνες δανειστές. Και απευθύνω την ερώτηση ευθέως στους δανειστές: Γιατί δέχθηκαν οι δανειστές το 2011 να συγχωρέσουν 250 εκατομμύρια ευρώ σε έναν Οργανισμό ο οποίος ήταν άμεσα εμπλεκόμενος με τα μέσα μαζικής ενημέρωσης; Ρωτώ ευθέως; Για ποιον λόγο; Για ποιον λόγο, αγαπητοί συνάδελφοι;

Οι δανειστές κυνηγούσαν εμένα, τον άλλο, έβαζαν φυλακή κόσμο, κούρευαν οριζόντια τις συντάξεις με λάθος πολλαπλασιαστές και συγχρόνως έλεγαν «Έλληνα φορολογούμενε, πήγαινε και φεσώσου 250 εκατομμύρια των φίλων του κλαρίνου»; Δεν σας καταλαβαίνω. Τι ερχόμαστε να κάνουμε σήμερα εδώ; Δεν θα δώσουμε κανένα συγχωροχάρτι.

Ερωτώ ευθέως και την Κυβέρνηση με την οποία συγκυβερνούμε. Έχει γίνει διαχειριστικός έλεγχος; Τι παραλαμβάνουμε; Ήρθε ένας ορκωτός λογιστής να μου πει: «Θα παραλάβεις αυτά; Έτσι βγήκαν τα δάνεια; Έτσι έγινε η διαχείριση; Εκεί πήγαν τα λεφτά;».

Ποιες δύο ταχύτητες καλλιτεχνών-εργαζομένων; Για ποιον λόγο υπάρχουν δύο ταχύτητες καλλιτεχνών-εργαζομένων; Γιατί φορτώνετε το δημόσιο με το κόστος του pay roll, της μισθοδοσίας με ειδική ταχύτητα; Για ποιον λόγο; Έγινε ποτέ …

**ΑΘΑΝΑΣΙΟΣ ΜΠΟΥΡΑΣ:** Κύριε Υπουργέ…

**ΔΗΜΗΤΡΙΟΣ ΚΑΜΜΕΝΟΣ:** Κύριε Μπούρα, σας παρακαλώ πάρα πολύ. Όταν τελειώσω…

**ΑΘΑΝΑΣΙΟΣ ΜΠΟΥΡΑΣ:** Σας ενοχλώ;

**ΔΗΜΗΤΡΙΟΣ ΚΑΜΜΕΝΟΣ:** Ναι, με ενοχλείτε. Μιλάω.

**ΑΘΑΝΑΣΙΟΣ ΜΠΟΥΡΑΣ:** Θα μας κάνετε και παρατήρηση για το πού κοιτάμε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Καμμένο, εγώ διευθύνω τη συζήτηση.

Σας παρακαλώ, ηρεμία.

**ΔΗΜΗΤΡΙΟΣ ΚΑΜΜΕΝΟΣ:** Και συνεχίζω: Παίρνουμε εκατόν εβδομήντα χιλιάδες τετραγωνικά μέτρα ακίνητα. Υπάρχει εκτίμηση ανεξάρτητου εκτιμητή για το ποια είναι η αξία των ακινήτων σήμερα; Τι παίρνει το δημόσιο ακριβώς;

Φεσώνουμε τον φορολογούμενο με 326.000.000 ευρώ. Συγχωρούμε το ΠΑΣΟΚ, τη Νέα Δημοκρατία, Υπουργούς Οικονομικών, Υπουργούς Πολιτισμού που όλοι πέρασαν και δεν τους ενδιάφερε η κατάπτωση εγγυήσεων. Διότι είναι τζάμπα το να καταπίπτει η εγγύηση και να την πληρώνει το ελληνικό δημόσιο. Και σου λέει σήμερα «πήρα το ακίνητο». Να το κάνω τι το ακίνητο;

Κι ερχόμαστε τώρα σε αυτό που είπε ο κ. Μπαλτάς. Τριάντα χρόνια γιατί δεν παίρνω ένα ευρώ στη σύμβασή μου; Δηλαδή το παίρνω το ακίνητο για τριάντα χρόνια, το ξαναδίνω για διαχείριση στον ΟΜΜΑ, στο Μέγαρο Μουσικής, έστω με δική μου πλειοψηφία και γιατί δεν παίρνω ένα ευρώ; Δηλαδή, χάνω 326.000.000 ευρώ, φεσώνομαι το pay roll και για τριάντα χρόνια με μηδέν έσοδα.

Και ερωτώ: Ποιος είναι ο ελεγκτικός μηχανισμός; Θα αλλάξει το καταστατικό του; Θα υπάρχει έλεγχος; Υπάρχει business plan; Θα μας ξαναβάλει στον κουβά η νέα διαχείριση; Θα μας ξαναβάλει ή δεν θα μας ξαναβάλει; Και ποιος θα το ελέγξει; Θα ξαναδώσει η ελληνική Κυβέρνηση εγγύηση, για να ξαναπάρουν δάνεια για βιολιά;

Ο λαός πεινάει. Θέλει εξηγήσεις. Εγώ δεν είμαι καλλιτέχνης. Εγώ είμαι καλλιτέχνης της δικαιοσύνης, της ισότητας και του ελέγχου.

Δεν γίνεται το ελληνικό δημόσιο για τριάντα χρόνια να γυρίσει τη διαχείριση με νόμο σε αυτούς που το κατέστρεψαν και μας έβαλαν στον κουβά και να τους λέει, «πάρτε το και δεν θέλω ένα ευρώ».

Γιατί δεν πάει στο ΤΑΙΠΕΔ; Γιατί δεν το δίνουμε στη Φιλαρμονική της Αυστρίας να μας δίνει 5.000.000 ευρώ το χρόνο, για τριάντα χρόνια 150.000.000; Κάντε μια πράξη. Κάντε ένα σχέδιο. Ειλικρινά δεν το καταλαβαίνω.

Οι ευθύνες έχουν ξεκινήσει από τον κ. Παπακωνσταντίνου. Συνεχίστηκαν επί Νέας Δημοκρατίας. Είναι σαφές. Σήμερα, όμως, ψαχνόμαστε όλοι μαζί υπεύθυνα να βρούμε λύσεις σε όλα. Έχουμε πράξεις νομοθετικού περιεχομένου για τον Υπουργό Ναυτιλίας. Καράβια πάνε, έρχονται. Δυστυχισμένοι άνθρωποι. Υπουργείο Ανάπτυξης. Υπουργείο Υγείας.

Με τον φίλο Τρύφωνα ψάχναμε, με ερώτησή μου, το ΕΣΡ. Τα βρήκαμε. Τριάντα τέσσερα εκατομμύρια πάλι κατά τύχη τα ΜΜΕ! Πάλι κατά τύχη τα ΜΜΕ! Απλήρωτα πρόστιμα του ΕΣΡ 34.000.000 ευρώ! Και θα τους φέρουμε να συμμετέχουν τώρα στις άδειες, ενώ χρωστούν πρόστιμα και προφανώς, θα χρωστούν και στο φόρο μισθωτών υπηρεσιών, ΦΠΑ και έσοδα; Θα τα δούμε την άλλη εβδομάδα. Και θα παρακαλούσα τον κύριο Υπουργό να μας φέρει και τα στοιχεία.

Θα κάνω εδώ μία μικρή παρένθεση, που, όμως, έχει να κάνει με τα μέσα μαζικής ενημέρωσης, γιατί ίδιοι μέτοχοι ήταν παντού. Ποιες ΔΟΥ έχουν την ευθύνη που δεν εισέπραξαν τα πρόστιμα του ΕΣΡ; Γιατί ακούσαμε ότι ήταν περιφερειακά τα κανάλια. Ήταν στην Καλαμάτα; Στη Φλώρινα; Στα Χανιά; Ποιες ΔΟΥ δεν πήγαν να εισπράξουν τα βεβαιωμένα πρόστιμα του φόρου διαφήμισης και του ΕΣΡ;

Θέλουμε πλήρη διαφάνεια. Μεθαύριο έχουμε διαγωνισμό. Το βράδυ ψηφίζουμε άδειες. Γιατί να έρθει στο διαγωνισμό, με ποιο δικαίωμα, κάποιος που χρωστάει στο δημόσιο; Θα προβλεφθεί στον νόμο; Και όλα αυτά τα βγάλαμε με τον αγαπητό κ. Αλεξιάδη. Θα τον φέρω, λοιπόν, αυτόν να μου συμμετέχει;

Αν, παραδείγματος χάριν, έχει κεφάλαιο 3.000.000 ευρώ και χρωστάει τα 2.500.000 ευρώ ή χρωστά παραπάνω και έχει αρνητικά κεφάλαια, θα τον φέρω εγώ να μου συμμετέχει και να πάρει άδεια, να μου ξαναφουντάρει το νέο κανάλι σε δύο χρόνια; Εδώ θα πρέπει να φέρουμε κανονικότητα είπαμε.

Τα κόκκινα δάνεια θα έρθουν. Και θα έρθουν διότι εργάζεται αυτή η Κυβέρνηση για να φέρει τη διαχείριση των κόκκινων δανείων. Τα κόκκινα δάνεια, όμως, του Μεγάρου τα φεσώνουμε στον Έλληνα φορολογούμενο. Τριάντα χρόνια λέμε, «Πάρ’ το εσύ που ήσουν εξαιρετικός διαχειριστής, με μειοψηφία, αλλά μην μου δώσεις ένα ευρώ γιατί είμαι large, γιατί θα φέρω και τσάμικα εκτός από κλαρίνα».

Δεν γίνεται έτσι η διαχείριση του δημοσίου. Να πάει στο ΤΑΙΠΕΔ η μετοχή του. Να γίνει αξιοποίηση της περιουσίας. Να έρθει ο ορκωτός να παραδώσει, να υπογράψει ο ΣΟΛ, ο Grant Thornton και να πει, «Αυτά θα πάρετε ως δημόσιο, αυτή είναι η αξία των 170.000». Και από εδώ και πέρα, εφόσον και το λογιστήριο λέει ότι χάνω έσοδα με αυτό -το λέει η έκθεση- θα πρέπει να μην χάνω πλέον σαν δημόσιο, να μην δημιουργώ κόστος ούτε άμεσο ούτε έμμεσο.

Κλείνοντας, θα αναφερθώ στο ΚΕΕΛΠΝΟ, γιατί είναι πάρα πολύ σημαντικό και έχει να κάνει άμεσα με τις λοιμώδεις νόσους. Και αυτή η Κυβέρνηση βοηθά το ΚΕΕΛΠΝΟ να λειτουργήσει. Το ΚΕΕΛΠΝΟ έχει μια πολύ συγκεκριμένη δραστηριότητα στη χώρα, στρατηγικής σημασίας, πολύ υπεύθυνο ρόλο. Για όποιον δεν καταλαβαίνει, τα μεταδιδόμενα νοσήματα είναι εξαιρετικά επικίνδυνα. Οι κύριοι Υπουργοί και οι γιατροί που είναι ανάμεσά μας γνωρίζουν το ρόλο του και καλώς κάνουμε και βοηθούμε.

Για το Παιδείας, το Εσωτερικών, το Ενέργειας δεν έχουμε. Για το Άμυνας τι να συζητήσουμε; Έπρεπε να λειτουργήσουν οι επιχειρήσεις για να πάρουν φορολογική ενημερότητα. Βέβαια, αν η «Μεταλλουργική Αθηνών» ή τα «Ελληνικά Αμυντικά Συστήματα» ήταν Μέγαρο, δεν θα ήθελαν και φορολογικές ενημερότητες, δεν θα τα φέρναμε στην πράξη νομοθετικού περιεχομένου. Τέλος πάντων.

Κλείνοντας, θέλω να πω ότι οι Ανεξάρτητοι Έλληνες προβληματιζόμαστε ιδιαίτερα. Θα καταθέσω μια ερώτησή μου για τα Πρακτικά, που δείχνει τις εγγυήσεις που έχουν καταπέσει στο ελληνικό δημόσιο. Αυτό για όποιον θέλει να διαβάσει και να δει τι έχει γίνει μέχρι στιγμής.

(Στο σημείο αυτό ο Βουλευτής κ. Δημήτριος Καμμένος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταψηφίσουμε τη συγκεκριμένη τροπολογία για τους λόγους που μόλις ανέπτυξα. Δεν πείθομαι αυτήν τη στιγμή από τους λόγους για τους οποίους και την τεκμηρίωση για την οποία πρέπει ο ελληνικός λαός αυτή τη στιγμή να πάρει 326 εκατομμύρια στην πλάτη του, να κλείσω την ιστορία για το ντουλάπι και να δώσω συγχωροχάρτι στο ΠΑΣΟΚ και τη Νέα Δημοκρατία, τα οποία σε συνέργεια με τους φίλους της μουσικής και όχι με τους φίλους της δημοκρατίας και της αλήθειας από τότε φέσωσαν τον λαό, να βάλω τους ίδιους διαχειριστές και να συνεχίζουν για τριάντα χρόνια να μη μου δίνουν ούτε ένα ευρώ, δηλαδή να δημιουργήσω μόνο έξοδα από εδώ και πέρα.

Θα πρέπει να πούμε την αλήθεια στον ελληνικό λαό και εμείς, οι Ανεξάρτητοι Έλληνες θα το καταψηφίσουμε. Στις υπόλοιπες πράξεις νομοθετικού περιεχομένου ψηφίζουμε κατ’ άρθρον και στο σύνολό τους τις διατάξεις.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Καμμένο για την τήρηση του χρόνου.

Τον λόγο έχει τώρα ο Υπουργός κ. Αλεξιάδης.

Κύριε Αλεξιάδη, βοηθήστε και εσείς με τον χρόνο γιατί έχουμε πέσει εντελώς έξω.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Θα βοηθήσω, κυρία Πρόεδρε, αλλά επειδή απουσιάζει ο κ. Τσακαλώτος και ο κ. Χουλιαράκης στο εξωτερικό σε υποχρέωση που όλοι γνωρίζετε, είμαι υποχρεωμένος να μιλήσω και για το νομοσχέδιο. Θα προσπαθήσω να περιορίσω όσο μπορώ τον χρόνο αλλά πρέπει και να τεθούν θέματα, σε σχέση με τις διατάξεις και να απαντηθούν πολιτικά ζητήματα που έχουν μπει από το πρωί σε αυτή την Αίθουσα. Εγώ με αμηχανία, θα έχω τον άχαρο ρόλο να μιλήσω πιο πολύ για τις διατάξεις. Θα προσπαθήσω, όμως, να μιλήσω και για τα πολιτικά ζητήματα, γιατί δεν πρέπει να φανεί σε καμμιά περίπτωση ότι η Κυβέρνηση δεν έχει να απαντήσει ή ότι φοβάται οτιδήποτε.

Πρώτα από όλα, θα ήθελα να ξεκαθαρίσω ότι στον τίτλο του σχεδίου νόμου πρέπει να προστεθούν μετά τις λέξεις «ΕΡΤ Α.Ε. (Α΄184)», τρεις λέξεις: «και άλλες διατάξεις».

Σε ό,τι αφορά στις δύο πράξεις νομοθετικού περιεχομένου, το Υπουργείο Οικονομικών εισηγείται την κύρωση των διατάξεων των δύο πράξεων νομοθετικού περιεχομένου. Στο άρθρο 1 ρυθμίζονται θέματα του ΚΕΕΛΠΝΟ. Στο άρθρο 2, παρατείνεται για διάστημα δεκαοκτώ μηνών η ισχύς των εγγυήσεων του ελληνικού δημοσίου προς την Τράπεζα της Ελλάδος. Στο άρθρο 4, καθίσταται δυνατή η ενταλματοποίηση και η πληρωμή δαπανών μετακινήσεων υπαλλήλων του Υπουργείου Οικονομικών.

Με αφορμή αυτό το άρθρο θέλω να σταθώ σε όλη αυτή την ιστορία που ακούστηκε σήμερα και την κριτική των προηγούμενων ημερών. Προσπαθούν κάποιοι να ανακαλύψουν δράκους, φαντάσματα, να βάλουν ονόματα στο τραπέζι και δεν κάνουν τον στοιχειώδη κόπο να διαβάσουν τα έγγραφα που κατατέθηκαν στη Βουλή.

Αν διαβάσει, λοιπόν, κάποιος την αιτιολογική έκθεση του νομοσχεδίου, με σαφήνεια περιγράφει στο άρθρο 4 ότι αυτή η διάταξη ήρθε για να καλύψει υπαλλήλους του Υπουργείου Οικονομικών, που μετέβησαν εκτάκτως στο εξωτερικό το 2015 ή παρατάθηκε η διαμονή τους κατ’ εντολή της υπηρεσίας τους, προκειμένου να συμμετάσχουν σε έκτακτες συζητήσεις και διαπραγματεύσεις. Έρχονται εδώ και καταθέτουν κριτική και προσπαθούν να δημιουργήσουν εντυπώσεις, διότι δεν τους δίνουν τα δελτία των 20.00΄ και τα διάφορα «παπαγαλάκια» άλλα επιχειρήματα για να χτυπήσουν την Κυβέρνηση και προσπαθούν εδώ να βρουν επιχειρήματα.

Για ποιον λόγο γίνεται όλη αυτή η κριτική; Το λέει η ειδική έκθεση την οποία βαρέθηκαν να διαβάσουν. Για 15.000 ευρώ. Για να καλύψουμε δαπάνες υπαλλήλων του Υπουργείου Οικονομικών, οι οποίοι αναγκάστηκαν για έκτακτους λόγους να πάνε στο εξωτερικό για να εκπροσωπήσουν τη χώρα σε μια πολύ δύσκολη χρονιά δημιουργούν ολόκληρο ζήτημα.

Προχωρούμε, όμως, παρακάτω. Στο άρθρο 6, είναι η παράταση θητείας γενικών διευθυντών σε ανεξάρτητες αρχές. Με την προτεινόμενη ρύθμιση συμπληρώνεται το άρθρο 7 του ν. 4111/2013, με την αναφορά «…εκτός από τους Γενικές Διευθυντές των Υπουργείων και των Οργανισμών Τοπικής Αυτοδιοίκησης και των Γενικών Διευθυντών των Ανεξάρτητων Διοικητικών Αρχών».

Με το άρθρο 21, προστίθεται νέα παράγραφος στο άρθρο 58 του ν. 4174 και αποσαφηνίζονται τα θέματα σχετικά με τα πρόστιμα του ΦΠΑ.

Με το άρθρο 22, παρατείνεται η προθεσμία έναρξης ισχύος της παραγράφου 1 του άρθρου 55 σχετικά με τον Κώδικα Φορολογικών Διαδικασιών, για να αποφύγουμε νομοθετικά κενά.

Με το άρθρο 23, έχουμε παράταση του πίνακα κατάταξης των επιτυχόντων υποψηφίων του διαγωνισμού για την πλήρωση κενών οργανικών θέσεων των δικαστικών πληρεξουσίων του Νομικού Συμβουλίου του Κράτους.

Στην πράξη νομοθετικού περιεχομένου 30-12-2015, με το άρθρο 1 έχουμε απαλλαγή εταιρειών ειδικού σκοπού του ΤΑΙΠΕΔ από ΕΝΦΙΑ. Επειδή και στο σημείο αυτό ακούμε κριτική, δηλαδή, αυτοί που κάνουν κριτική σε αυτό το άρθρο της Κυβέρνησης τι προτείνουν; Όταν υπάρχει η αναγκαιότητα για επενδύσεις, όταν τα προηγούμενα χρόνια έκαναν ό,τι έκαναν, τι προτείνουν; Να σταματήσουμε όλη αυτή τη διαδικασία για τυπικούς και γραφειοκρατικούς λόγους και για να αναγκάσουμε το ΤΑΙΠΕΔ να μην προχωρήσει στις υπόλοιπες διαδικασίες;

Με το άρθρο 19, χορηγείται φορολογική και ασφαλιστική ενημερότητα στην εταιρεία με την επωνυμία «Ελληνικά Αμυντικά Συστήματα ΑΒΕΕ» και ξέρουν όλοι πολύ καλά τη σχέση της εταιρείας αυτής με τα αμυντικά θέματα της χώρας.

Με το άρθρο 20, χορηγείται ασφαλιστική και φορολογική ενημερότητα στην εταιρεία «Μεταλλουργική Βιομηχανία Ηπείρου ΑΕ» χωρίς παρακράτηση, προκειμένου να εξασφαλιστεί η δυνατότητα εκτέλεσης σύμβασης με την εταιρεία «Ελληνικά Αμυντικά Συστήματα» για την παραγωγή υλικών που αποτελούν απαραίτητο μέρος πυρομαχικών, που προορίζονται για τις ελληνικές Ένοπλες Δυνάμεις.

Τέλος, με το άρθρο 21 χορηγείται φορολογική και ασφαλιστική ενημερότητα στην «Ελληνική Αεροπορική Βιομηχανία». Νομίζω είναι προφανείς οι λόγοι. Δεν χρειάζεται να μιλήσω παραπάνω γι’ αυτό.

Σε ό,τι αφορά, όμως, κυρίες και κύριοι, τα γενικότερα ζητήματα του νομοσχεδίου -γιατί για τα άλλα άρθρα έχουν μιλήσει με επάρκεια οι προηγούμενοι Υπουργοί και στην Επιτροπή Οικονομικών Υποθέσεων- θέλω να αναφερθώ ειδικά στην ομιλία του Υπουργού Υγείας στην Επιτροπή Οικονομικών Υποθέσεων. Σήμερα θέλω να αναφερθώ ειδικά στην ομιλία του Υπουργού Παιδείας, όπου κάλυψαν και τα πολιτικά και τα υπόλοιπα ζητήματα, όπως και οι υπόλοιποι Υπουργοί που έχουν μιλήσει και έχουν απαντήσει σε όλα τα πολιτικά ζητήματα.

Θέλω, όμως, να τονίσω τι είναι αυτό, το οποίο είναι από πάνω μας σήμερα και αιωρείται ως σύννεφο. Είναι η βασική πολιτική σύγκρουση, που ξέρουμε πολύ καλά γιατί γίνεται αυτές τις ημέρες. Ξέρουμε πολύ καλά γιατί αυτές τις μέρες έχουμε όλη αυτήν την επίθεση, όλη αυτήν την παραπληροφόρηση. Ξέρουμε πολύ καλά, γιατί προσπαθούν κάποιοι να κάνουν την τρίχα τριχιά.

Παρακολούθησα, όμως, από το πρωί και στην Επιτροπή Οικονομικών Υποθέσεων και σήμερα τις διαδικασίες της Βουλής. Ξέρετε ποιο είναι το χαρακτηριστικό που ενοποιεί την κριτική στην Κυβέρνηση; Η απουσία εναλλακτικής πολιτικής πρότασης. Ακούμε πολλή κριτική για το ασφαλιστικό. Πρόταση; Καμμία. Ακούμε πολλή κριτική για τα θέματα του προσφυγικού. Πρόταση; Καμμία. Εκτός κι αν πρόταση για το προσφυγικό είναι αυτό το οποίο προσπαθούν κάποιοι να πουν ανάμεσα στα δόντια τους ή σε κάποιες παρέες εκτός Βουλής, ότι έπρεπε να κάνουμε αυτά που έκαναν κάποιοι άλλοι ή αυτά που γίνονταν στο παρελθόν.

Όχι, κυρίες και κύριοι. Εμείς στο προσφυγικό αποδεικνύουμε και τη θέση μας σε σχέση με τα συμφέροντα της χώρας και τη θέση μας σε σχέση με τους ανθρώπους αυτούς, οι οποίοι έχουν οδηγηθεί σ’ αυτήν την περιπέτεια. Και όσοι από εμάς καταγόμαστε από οικογένειες που ήρθαν από την Καππαδοκία, τη Μικρά Ασία και ξέρουμε τι σημαίνει προσφυγιά, ξέρουμε τι σημαίνει να έρχεσαι με τα ρούχα σου κι έχοντας χάσει τη μισή οικογένειά σου, δεν μπορεί να δεχόμαστε μαθήματα πατριωτισμού και θρησκευτικότητας από αυτούς που δεν καταλαβαίνουν τι είναι πατρίδα, δεν καταλαβαίνουν τι σημαίνει χριστιανισμός.

Ακούμε κριτική στα θέματα της φορολογίας, για παράδειγμα, και δεν ακούσαμε καμμία πρόταση για το τι άλλο έπρεπε να κάνει η Κυβέρνηση. Και θα έρθω στην κριτική που ασκήθηκε από προλαλήσαντα Βουλευτή, όπου έτρεξε κρύος ιδρώτας στην πλάτη μου, όταν είπε ότι πλησιάζει η ώρα της κριτικής για μένα. Εγώ προκαλώ οποτεδήποτε, είτε στην Επιτροπή Οικονομικών Υποθέσεων είτε στην Ολομέλεια είτε οπουδήποτε, να συζητήσουμε τα θέματα φορολογικής πολιτικής και τι γινόταν χθες και τι γίνεται σήμερα.

Διότι ακόμα μένει αναπάντητο το ερώτημα, που βάζω σε κάθε ομιλία μου και θα το βάζω από αυτό το βήμα, τι έχει γίνει με τη Λίστα Λαγκάρντ; Διότι τολμούν κάποιοι να έρχονται εδώ και να αμφισβητούν τα όσα είπε ο κ. Μπόγιαρνς -ευτυχώς, τα είπε σε δημόσια συνέντευξη, ευτυχώς είναι καταγεγραμμένα σε βίντεο, για τις ευθύνες προηγουμένων κυβερνήσεων- και δεν απαντούν στο στοιχειώδες ερώτημα. Εμείς θα απολογηθούμε γιατί για τη λίστα Μπόγιαρνς καθυστερήσαμε τρεις εβδομάδες για να ταυτοποιήσουμε τα πρώτα ονόματα. Ναι, θα απολογηθούμε γι’ αυτό. Έπρεπε να το κάνουμε μάλλον σε τρεις μέρες ή σε τρεις ώρες.

Αυτοί που χρειάστηκαν τρία χρόνια για να ταυτοποιήσουν το πρώτο όνομα στη λίστα Λαγκάρντ τι έχουν, ώστε να απολογηθούν; Αυτοί οι οποίοι καλύπτουν ακόμα, είτε με τη σιωπή τους είτε με την εμφανή πολιτική τους στήριξη, φοροφυγάδες, για τους οποίους έχει τελειώσει η εισαγγελική έρευνα (γιατί εισαγγελική παραγγελία είναι, κύριοι, η Λίστα Λαγκάρντ) έχουν βεβαιώσει φόρους και βρίσκουν κάποιοι πολύ άνετα 3,3 εκατομμύρια ευρώ και πηγαίνουν και πληρώνουν και εξακολουθούν κάποιοι να θεωρούν ότι είναι αθώοι του αίματος και δεν έχουν κανένα πρόβλημα;

Γι’ αυτά τα ζητήματα, λοιπόν, να απαντήσετε εδώ μέσα. Και όποτε θέλετε σύγκριση της φορολογικής πολιτικής σας με τη φορολογική πολιτική της Κυβέρνησης, είμαστε έτοιμοι να την κάνουμε, ειδικά σε ορισμένα σημεία.

Μας κάνετε κριτική περί των πράξεων νομοθετικού περιεχομένου, αλλά έχει πει και ο Πρωθυπουργός και οι Υπουργοί ότι αυτές, όπως και πολλά άλλα απ’ αυτά που κάνει η Κυβέρνηση, δεν είναι πολιτική μας επιλογή, αλλά πολιτική μας αναγκαιότητα.

Θα ήθελα, όμως, να σας θυμίσω κάτι, γιατί μάλλον το έχετε ξεχάσει. Θυμάστε κάποια πράξη νομοθετικού περιεχομένου στις 31 Δεκεμβρίου για το φόρο τηλεοπτικών διαφημίσεων που ήταν στο πρώτο μνημόνιο του 2010 που η τότε ανεξάρτητη Γενική Γραμματεία Δημοσίων Εσόδων –εντός εισαγωγικών το ανεξάρτητη- με συγκεκριμένους πρωταγωνιστές και επικεφαλής, έφερνε διατάξεις εδώ και παρέπεμπε την εφαρμογή τους, η οποία θα ξεκινούσε την επόμενη μέρα έναν χρόνο μετά; Τι έχετε να πείτε γι’ αυτές τις πράξεις νομοθετικού περιεχομένου; Εκτός κι αν ξεχάστηκαν αυτά τα πράγματα, δεν ξέρετε τι γινόταν και δεν μπορείτε να δικαιολογήσετε γιατί στερούσατε εκατομμύρια ευρώ από το ελληνικό δημόσιο –θα πω παρακάτω γι’ αυτά τα στοιχεία, γιατί αγωνιάτε συνήθως για στοιχεία- από τον φόρο τηλεοπτικών διαφημίσεων.

Εμείς, λοιπόν, τέτοιες μεθοδεύσεις δεν κάνουμε. Οι πράξεις νομοθετικού περιεχομένου, όπως και οι άλλες ενέργειές μας, αποδεικνύουν πολιτικά την κατεύθυνσή μας. Τη φέρνουμε με μεγάλη περηφάνεια και δείχνει τι πρόκειται να γίνει το επόμενο χρονικό διάστημα.

Κυρία Πρόεδρε, για να είμαι συνεπής στο χρόνο και για να διευκολύνω τη συζήτηση, κλείνω καταθέτοντας στα Πρακτικά της Βουλής πλήρη στοιχεία, προκειμένου να ενημερωθεί το Σώμα, επειδή δημιουργήθηκε τις προηγούμενες ημέρες ένα ζήτημα με τα στοιχεία που κατέθεσα σε ερώτηση του κ. Καμμένου στη Βουλή. Δεν μιλώ για στοιχεία του Αλεξιάδη. Ο Αλεξιάδης, όπως και το κάθε πολιτικό στέλεχος του Υπουργείου Οικονομικών, δεν δικαιολογείται να έχει δικά του στοιχεία για θέματα φορολογικού απορρήτου.

(Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατέθεσα, λοιπόν, στη Βουλή στοιχεία της Γενικής Γραμματείας Δημοσίων Εσόδων σε σχέση με τα πρόστιμα του ΕΣΡ και τον Φόρο Τηλεοπτικών Διαφημίσεων των καναλιών. Βεβαίως, αυτοί που δίνουν την ιδεολογική κατεύθυνση για πολλές από τις ομιλίες που γίνονται εδώ μέσα και για την κριτική στην Κυβέρνηση, βγήκαν αμέσως στα δελτία των ειδήσεων να επιτεθούν στον Αλεξιάδη και την Κυβέρνηση. Κανένα πρόβλημα! Ας λένε ό,τι θέλουν!

Καταθέτουμε, όμως και σήμερα στοιχεία. Καταθέτουμε έγγραφο της Γενικής Γραμματείας Δημοσίων Εσόδων σε απάντηση δικού μας εγγράφου με το οποίο ζητήσαμε να κατατεθούν αυτά τα στοιχεία.

Επειδή, λοιπόν, υπήρχε μία αμφισβήτηση σχετικά με το ποιους αφορούν τα χρέη για τον φόρο τηλεοπτικών διαφημίσεων και με τα θέματα των προστίμων του ΕΣΡ και υπήρχε μία ανακοίνωση της σχετικής Ένωσης Ιδιοκτητών ότι δεν αφορούν τα μεγάλα κανάλια των Αθηνών, αλλά την περιφέρεια, εγώ θιγμένος και επειδή αμφισβήτησαν Υπηρεσίες του Υπουργείου Οικονομικών αλλά και επειδή είμαι από την περιφέρεια, ζήτησα τα στοιχεία.

Από μία προσεκτική ανάγνωση των στοιχείων του φόρου τηλεοπτικών διαφημίσεων προκύπτει ότι στο σύνολο της Αττικής είναι 18.086.000 ευρώ. Για όλη την υπόλοιπη χώρα είναι 181.072 ευρώ. Όσον αφορά τα στοιχεία των προστίμων του ΕΣΡ, από τα 7 εκατομμύρια ευρώ περίπου, τα 4.800.000 ευρώ είναι στην Αττική.

Άρα να σταματήσουν κάποιοι να προσπαθούν να κρύβονται. Τα στοιχεία είναι δεδομένα. Τα χρέη των καναλιών είναι δεδομένα. Αν κάποιους δεν τους βολεύουν τα νούμερα, η λύση δεν είναι να μάθουμε εμείς άλλη αριθμητική. Η πραγματικότητα είναι αυτή και πρέπει να καταλάβουν ότι αυτήν τη στιγμή υπάρχει μία σημαντική πολιτική σύγκρουση, της οποίας το περιεχόμενο η Κυβέρνηση καταλαβαίνει πολύ καλά και θα τα βγάλει πέρα, γιατί καταλαβαίνει πού είναι το δίκιο.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Αλεξιάδη.

Τον λόγο έχει τώρα ο κ. Παφίλης για δέκα λεπτά.

**ΑΘΑΝΑΣΙΟΣ ΠΑΦΙΛΗΣ:** Είναι προφανές ότι η σημερινή συνεδρίαση σκιάζεται από το θάνατο τριών Αξιωματικών του Πολεμικού Ναυτικού μετά την πτώση του ελικοπτέρου, για τους οποίους εκφράσαμε και τη θλίψη μας και τα συλλυπητήρια στις οικογένειές τους, ζητώντας να διερευνηθούν σε βάθος τα αίτια της πτώσης του ελικοπτέρου. Δεν έχουμε κάποιες συγκεκριμένες πληροφορίες, αλλά το θέτουμε έτσι ακριβώς και «ο νοών νοείτω».

Με αφορμή αυτό, κυρίες και κύριοι Βουλευτές, θα θέλαμε να θέσουμε ορισμένα σοβαρότατα ζητήματα που αφορούν την εμπλοκή του ΝΑΤΟ στο προσφυγικό-μεταναστευτικό, την οποία θεωρούμε ως πάρα πολύ επικίνδυνη εξέλιξη. Θεωρούμε, επίσης, τεράστιες τις ευθύνες της Κυβέρνησης με την πρόταση που κατέθεσε ο Υπουργός Άμυνας –και που φαίνεται ότι γίνεται αποδεκτή- εχθές στις Βρυξέλλες, όπως νομίζω.

Τι λένε οι προτάσεις; Λένε ότι τα ελληνικά πολεμικά πλοία θα επιχειρούν στον ελληνικό θαλάσσιο χώρο, τα τουρκικά θα επιχειρούν στα τουρκικά ύδατα και στα διεθνή θα επιχειρεί η μόνιμη ναυτική δύναμη του NATO, η μία από τις δυνάμεις που υπάρχουν στην περιοχή. Λένε, επίσης, ότι θα είναι γερμανική η διοίκηση για τους επόμενους έξι μήνες και ότι θα υπάρχει σεβασμός και ευθύνη συνολικά στα θέματα της διάσωσης, όπως καθορίζονται από το Διεθνές Δίκαιο.

Θα μας επιτρέψετε να πούμε, εκφράζοντας τη μεγάλη μας ανησυχία, ότι όχι μόνο διαφωνούμε ριζικά αλλά θεωρούμε ότι ανοίγουν επικίνδυνοι δρόμοι για τη χώρα μας. Με την εμπλοκή του NATO ουσιαστικά προωθείται η συγκυριαρχία στο Αιγαίο κάτω από την ομπρέλα του NATO. Γιατί;

Θα πούμε τα επιχειρήματά μας και να κρίνει ο ελληνικός λαός και όσοι μας βλέπουν και μας ακούν.

Πρώτον, τα επιτελεία τα NATOϊκά θεωρούν ενιαίο επιχειρησιακό χώρο τον χώρο του Αιγαίου. Δεν ξεχωρίζουν σύνορα. Και αυτό φάνηκε με τον πιο δραματικό τρόπο το βράδυ των Ιμίων, όταν ζητήθηκε από την τότε ελληνική Κυβέρνηση η άποψη του NATO για το τι είναι τα Ίμια και το NATO απάντησε: «Είναι ενιαίος αμυντικός χώρος». Δεν έδωσε καμμία απάντηση στην πραγματικότητα.

Δεύτερον, η Τουρκία, με τις πλάτες του NATO, αμφισβητεί την ελληνική κυριαρχία σε μια σειρά από νησίδες. Άρα θεωρεί ότι είναι ζώνες δικής της ευθύνης. Και καταλαβαίνετε τι συνέπειες έχει αυτό και τι συνέπειες θα έχει στον καθορισμό, του πού περιπολούν τα ελληνικά πλοία και πού περιπολούν τα τουρκικά και πού τα NATOϊκά.

Πρώτο αποτέλεσμα αυτής της συμφωνίας είναι η σημερινή NOTAM της Τουρκίας, η οποία είναι απαράδεκτη, απορρίπτεται και στη πραγματικότητα λέει ότι όποιος θέλει να κάνει διάσωση στην περιοχή, θα πάρει άδεια από εμάς. Να τα πρώτα αποτελέσματα που αποθρασύνουν, μέσα στο γενικότερο παιχνίδι, την επιθετικότητα της Τουρκίας.

Δεύτερο θέμα είναι ότι στη μόνιμη NATOϊκή δύναμη συμμετέχει μία ελληνική φρεγάτα, η φρεγάτα «ΣΑΛΑΜΙΣ», αλλά και μία τουρκική, η «BARBAROS». Άρα τα τουρκικά πλοία -το τουρκικό πλοίο συγκεκριμένα- θα επιχειρούν στα διεθνή ύδατα κάτω από τις ευλογίες και τη συμφωνία της ελληνικής Κυβέρνησης, στηρίζοντας όλα τα προηγούμενα αντικειμενικά. Και οι στρατιωτικοί το καταλαβαίνουν και αυτοί που ασχολούνται με τα διεθνή το καταλαβαίνουν ακόμα περισσότερο.

Τρίτο θέμα, τα αεροσκάφη ναυτικής συνεργασίας της Τουρκίας, που ήδη πετούν με NATOϊκή ομπρέλα, παραβιάζουν στην πραγματικότητα -αλλά θεωρείται νόμιμη η παραβίαση γιατί είναι NATOϊκά, γιατί το NATO θέλει να έχει εικόνα του Αιγαίου- συνεχώς τον ελληνικό εναέριο χώρο.

Τέταρτο θέμα, η μόνιμη ναυτική δύναμη, η SNMG2, όπως λέγεται στα αγγλικά, δηλαδή η μόνιμη ναυτική δύναμη του NATO, αποτελείται σήμερα από τέσσερα πλοία, τρία πολεμικά και ένα υποστηρικτικό. Υπάρχουν και άλλοι τρεις «στολίσκοι» -ας το πούμε έτσι- που δρουν στην ανατολική Μεσόγειο και είναι πάλι του NATO.

Η τάση, η κατεύθυνση και η δέσμευση του NATO είναι να αυξηθούν αυτές οι ναυτικές δυνάμεις στην περιοχή. Γιατί άραγε; Για να αντιμετωπίσουν το προσφυγικό, το μεταναστευτικό; Αν θέλει κάποιος να δει το τι ακριβώς συμβαίνει, ας θυμηθεί το επεισόδιο με το τουρκικό αλιευτικό και το ρωσικό πολεμικό.

Η πραγματικότητα είναι ότι, πέρα από τη συνδιαχείριση του Αιγαίου, κατεβαίνουν μεγάλες NATOϊκές δυνάμεις -και θα κατέβουν με την ευλογία της Κυβέρνησης και τη συμφωνία των άλλων κομμάτων- διότι στην περιοχή μυρίζει μπαρούτι, διότι αυτή τη στιγμή θέλει το NATO ουσιαστικά να δώσει μια απάντηση στη Ρωσία, η οποία έχει μπλοκάρει σε έναν βαθμό με τα οπλικά της συστήματα την ίδια την Τουρκία.

Και επειδή, λοιπόν, αντιλαμβανόμαστε το τι ακριβώς συμβαίνει στην περιοχή και ότι ο πόλεμος διαφαίνεται να κλιμακωθεί, θεωρούμε ότι η ελληνική Κυβέρνηση έχει τεράστιες ευθύνες, όπως και όσα κόμματα υποστηρίζουν την εμπλοκή της Ελλάδας σε τέτοιες ιμπεριαλιστικές ενέργειες που θα γίνουν στο μέλλον.

Γι’ αυτό καλούμε και τον ελληνικό λαό να βρίσκεται σε επιφυλακή, σε ετοιμότητα. Δεν είναι ήσσονος, μικρότερης σημασίας, αυτές οι διεθνείς εξελίξεις και για έναν λόγο παραπάνω. Γιατί όλα αυτά τα οποία λέτε –κι εσείς, κι εσείς- για την οικονομία και για όλα αυτά –μη βιάζεστε, κύριε Βορίδη, θα τα ακούσετε!- έχουν και ένα μεγάλο ερωτηματικό. Είναι η εξέλιξη της κρίσης στην παγκόσμια οικονομία και στην Ευρώπη, η οποία κρίση, όπως είχαμε πει εμείς –και γι’ αυτό θεωρούμασταν γραφικοί κ.λπ.-, επανέρχεται, βαθαίνει, θα είναι γενικευμένη και πιθανά θα είναι και συγχρονισμένη κρίση. Βλέπε Deutsche Bank. Μιλάμε για τρισεκατομμύρια! Βλέπε, επίσης, και άλλες εξελίξεις, όπως την καθυστέρηση στην ανάπτυξη και τα προβλήματα σε όλες τις καπιταλιστικές οικονομίες. Και η ιστορία έχει αποδείξει και αποδεικνύει ότι τέτοιες μεγάλες κρίσεις δεν ξεπερνιούνται παρά μόνο με πόλεμο.

Εμείς χτυπάμε την καμπάνα και όσοι θέλουν ας την ακούσουν. Πιστεύουμε και λέμε ξανά ότι ο ελληνικός λαός δεν έχει κανένα, μα κανένα συμφέρον να εμπλέκεται και να εμπλακεί, ούτε και θα χύσει το αίμα του για τα συμφέροντα του μεγάλου κεφαλαίου και των μονοπωλίων.

Σε ό,τι αφορά τώρα το νομοσχέδιο για τη γενική πολιτική συζήτηση, ειπώθηκε εδώ από τον Εισηγητή –νομίζω- του ΣΥΡΙΖΑ ότι συνεχίζουν την πολιτική τους με ψήγματα, αν δεν κάνω λάθος, κοινωνικής πολιτικής. Δηλαδή «να σε κάψω Γιάννη, να σ’ αλείψω λάδι», όπως λένε!

Ας δούμε τι συμβαίνει αυτή τη στιγμή. Υπάρχει επιτάχυνση της αντιλαϊκής πολιτικής της Κυβέρνησης; Υπάρχει! Κανένας δεν μπορεί να την αμφισβητήσει. Φορτώνεται όλο και περισσότερα βάρη ο ελληνικός λαός, οι εργαζόμενοι, τα μικρομεσαία και λαϊκά στρώματα και με το ασφαλιστικό και με το φορολογικό. Και όλο αυτό τον έχει βγάλει στον δρόμο.

Τι κάνει η Κυβέρνηση, αλλά και τα άλλα κόμματα;

Όταν ψηφίζατε, κύριε Βορίδη –που διαμαρτύρεστε- στις 14 Αυγούστου, ξέρατε τι ψηφίζατε! Μην κάνετε τώρα ότι δεν ξέρετε ούτε επειδή σας κάνει τέτοια πολιτική ο ΣΥΡΙΖΑ και συνεχίζει τη δική σας, να ψάχνετε και εσείς τώρα να πάρετε άφεση αμαρτιών. Δεν γίνεται αυτό! Φταίτε όλοι που φτάσαμε ως εδώ και συνεχίζετε ως εδώ.

Η Κυβέρνηση, λοιπόν, κάνει ορισμένες κινήσεις αποπροσανατολισμού, έχουν δεν έχουν βάση. Ένα είναι το παράλληλο πρόγραμμα. Τι είναι; Ούτε αντίδωρο. Ψίχουλα! Ελάχιστα!

Δεύτερον, φέρνει το τηλεοπτικό θέμα και προσπαθεί να αποπροσανατολίσει. Μάλιστα, ακούστηκαν και πράγματα, τα οποία δεν ξέρω πώς τα μετράτε, αλλά είναι πολύ επικίνδυνα. Συνδέετε τους αγώνες με τη διαπάλη ή με το παζάρι για το μοίρασμα των τηλεοπτικών αδειών και άλλων; Δηλαδή, όλος αυτός ο κόσμος που βγαίνει στο δρόμο –πέραν από ορισμένους- έχει σχέση ή επηρεάζεται από αυτά τα πράγματα ή τα καυτά προβλήματα, τα αδιέξοδα και η καταστροφή που βρίσκεται μπροστά του είναι αυτά που τον βγάζουν στο δρόμο;

Δεν λέτε τίποτα διαφορετικό. Αυτά έλεγαν και οι προηγούμενοι. Και το ΠΑΣΟΚ και η Νέα Δημοκρατία που σκίζουν τα ρούχα τους σήμερα! Τι δεν έλεγαν πριν; Υποκινητές, συνήθως, ήταν οι συνήθεις ύποπτοι, οι Κομμουνιστές, το ΚΚΕ δηλαδή! Και ας ήταν και μειοψηφία πολλές φορές μέσα σε διάφορα μαζικά κινήματα. Εμείς αναλαμβάνουμε την ευθύνη ότι καλούμε τον κόσμο να βγει και να παλέψει και του δίνουμε και προοπτική. Αυτό δεν το κρύψαμε ποτέ. Όμως, όχι και έτσι! Πλήρης αντιγραφή;

Και έρχομαι στη συκοφάντηση των αγώνων των αγροτών. Άκουσα και τον κ. Φίλη πριν και δεν κατάλαβα τι κάνει. Όσον αφορά τους αγρότες δηλαδή, πάει να αναλάβει το ρόλο κάποιου γνωστού, που ήταν στο ΠΑΣΟΚ παλιότερα; Δηλαδή όλοι οι αγρότες, όλοι αυτοί που βρίσκονται στο δρόμο, βρίσκονται για να σαμποτάρουν την ελληνική οικονομία και να ρίξουν την ελληνική Κυβέρνηση; όχι βέβαια! Εμείς το ξέρουμε ότι παίζουν παιχνίδια και άλλες δυνάμεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, δώστε μου δυο λεπτά ακόμα, σας παρακαλώ.

Δεύτερο θέμα. Διάλογος. Αλήθεια, πού ζούμε; Άκουσα και πριν τον κ. Αλεξιάδη. Πού είναι; Έφυγε;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Εδώ είμαι!

**ΑΘΑΝΑΣΙΟΣ ΠΑΦΙΛΗΣ:** Δεν έχετε προτάσεις;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Βεβαίως!

**ΑΘΑΝΑΣΙΟΣ ΠΑΦΙΛΗΣ:** Μας δουλεύετε; Και τα συνδικάτα έχουν προτάσεις, και οι αγρότες έχουν προτάσεις. Οι αγρότες κατέθεσαν προτάσεις και μάλιστα όχι αυτές που θα θέλαμε. Έκαναν έναν συμβιβασμό και λένε για κάποια άμεσα πράγματα. Δεν τις ξέρετε αυτές; Τι τους καλείτε σε διάλογο;

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Τους περίμενε ο Πρωθυπουργός, αλλά δεν τους στέλνετε!

**ΑΘΑΝΑΣΙΟΣ ΠΑΦΙΛΗΣ:** Αφού δεν απαντάτε σε τίποτα! Τι λέτε εσείς;

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Εσείς δεν τους στέλνετε!

**ΑΘΑΝΑΣΙΟΣ ΠΑΦΙΛΗΣ:** Τι λέτε; Εδώ κατέθεσαν χθες εξήντα οκτώ μπλόκα όχι τις προτάσεις του ΚΚΕ, αλλά αυτά που συμφώνησαν όλοι.

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Εσείς δεν τους στέλνετε!

**ΑΘΑΝΑΣΙΟΣ ΠΑΦΙΛΗΣ:** Μην εκνευρίζεστε!

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Εγώ;

**ΑΘΑΝΑΣΙΟΣ ΠΑΦΙΛΗΣ:** Δεν ξέρετε το διάλογο; Δεν ξέρετε τι προϋποθέτει ο διάλογος; Να πείτε, δέχομαι ή δεν δέχομαι, συζητάω ή δεν συζητάω. Ποιες είναι οι προτάσεις; Να έρθουν, δηλαδή, να συζητήσουν για να τους σφάξετε; Γιατί παίζετε αυτό το παιχνίδι, όταν υπάρχουν προτάσεις; Όλοι έχουν προτάσεις!

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Ελάτε!

**ΑΘΑΝΑΣΙΟΣ ΠΑΦΙΛΗΣ:** Πείτε ότι δεν τις υλοποιείτε! Δεν έχουν κατατεθεί;

**ΤΕΡΕΝΣ-ΣΠΕΝΣΕΡ-ΝΙΚΟΛΑΟΣ ΚΟΥΙΚ (Υφυπουργός Επικρατείας):** Από πού;

**ΑΘΑΝΑΣΙΟΣ ΠΑΦΙΛΗΣ:** Από τους ίδιους! Δεν τις ξέρετε; Δεν διαβάζετε εφημερίδες; Δεν παίρνετε ανακοινώσεις;

Άρα τι τους λέτε; «Όχι, αυτό είναι δεδομένο». Επομένως, ας σταματήσει όλη αυτή η ιστορία με τον διάλογο.

Τώρα, βγήκε και η Χρυσή Αυγή να μιλήσει και μάλιστα, έβαλε και στο σημάδι τον Μπούτα –βέβαια, όταν έχεις μάθει με κουκούλα από τους πολιτικούς σου πρόγονους, με κουκούλα θα δουλεύεις και μέσα στη Βουλή- και μιλάει για τα προβλήματα των αγροτών και προσπαθεί να μπει. Όμως τους έχουν απομονώσει, σε ελάχιστα σημεία είναι. Τους ξέρουν οι αγρότες τι ρόλο παίζουν, στην αναμπουμπούλα προσπαθούν να νομιμοποιηθούν, τους διώχνουν. Ακόμα και οι αστυνομικοί τους έδιωξαν, που το θεωρούσαν προνομιακό πεδίο, που πήγαν να πουλήσουν φιγούρα.

Και τι κάνουν τώρα; Αυτό που κάνουν πάντα: Ποιον βάζουν στο σημάδι; Όχι την κοινή αγροτική πολιτική, όχι τις πολυεθνικές, όχι το μεγάλο κεφάλαιο, αλλά το ΚΚΕ. Αυτό τους φταίει. Ο Μπούτας τους φταίει. Ε, φυσικά, τον βλέπουν στον ύπνο τους. Τι να κάνουμε τώρα; Όπως τους φταίνε και άλλα πράγματα. Και πιστεύουμε ότι οι αγρότες θα τους απομονώσουν ακόμα περισσότερο. Είναι συκοφάντες, λειτουργούν με λογική υπόκοσμου, γιατί τέτοιοι είναι, εκεί είναι κρυμμένοι και τα γνωρίζουμε πάρα πολύ καλά και καλά θα κάνουν να τα μαζέψουν και να μην μας ξαναπιάσουν στο στόμα τους.

Τέλος, λέτε ότι βάζετε ταξικό πρόσημο στην πολιτική σας. Αυτό είναι ειρωνεία. Να υπηρετείς, δηλαδή, το καπιταλιστικό σύστημα, να το υπηρετείς σε συνθήκες κρίσης που γίνεται βάρβαρο και επιθετικό, να εφαρμόζεις αυτά που σου υπαγορεύουν τα μονοπώλια και να λες ότι έχω και ταξικό πρόσημο, έλεος! Να πείτε ότι πάμε να απαλύνουμε, θέλετε να τα απαλύνετε;

Ερώτημα. Γιατί κανένας Υπουργός δεν απαντάει γιατί δεν δέχεστε τις τρεις τροπολογίες του ΚΚΕ; Είναι ανατροπή του συστήματος; Είναι σοσιαλισμός; Τι είναι αυτές οι τροπολογίες; Είναι μέτρα στοιχειώδη για να ζήσουν κάποιοι άνθρωποι. Γιατί με αυτά τα μέτρα, που παίρνετε, δεν ζουν, ούτε με το ρεύμα. Πόσο δίνετε, 500 κιλοβατώρες; Πόσο είναι τον χρόνο, που καταναλώνει ένα μικρό νοικοκυριό; Αυτά προτείνουμε. Αυτά, που χρειάζονται για να ζήσουν.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Παφίλη, ολοκληρώστε, πέρασαν και τα δύο λεπτά, πάμε για το τρίτο.

**ΑΘΑΝΑΣΙΟΣ ΠΑΦΙΛΗΣ:** Γιατί δεν απαντάτε; Ούτε μία τροπολογία για δείγμα; Ποτέ δεν το έχετε κάνει. Και σας το έχω ξαναπεί από εδώ και σας έχουμε προκαλέσει ξανά.

Λέμε, λοιπόν, εμείς ότι έχει ταξικό πρόσημο. Η πολιτική σας είναι συνέχεια της προηγούμενης, συντρίβει τα λαϊκά στρώματα. Γι’ αυτό η απάντηση είναι διπλή: οργάνωση των αγώνων των αγροτών, των εργατών, των φτωχομεσαίων αγροτών. Τα μεγάλα συμφέροντα άλλοι τα υποστηρίζουν. Και αυτά τα «κατά κύριο επάγγελμα αγρότης» και όλα τα υπόλοιπα που λανσάρετε, τα έχουν πει και προηγούμενα και ουσιαστικά, σκοπεύουν να διώξουν από την παραγωγή τους μικρομεσαίους, όπως και στον χώρο των επιστημόνων. Αλλά, αυτή είναι η γραμμή, για να μπορέσει να ανοίξει ο χώρος και να μπουν τα μεγάλα μονοπωλιακά συμφέροντα.

Για αυτό λέμε ότι είναι μονόδρομος: αγώνας, λαϊκή συμμαχία και ισχυρό ΚΚΕ, για να μπορέσουν να σταματήσουν αυτά τα βάρβαρα μέτρα και να ανοίξει ο δρόμος για μια γενικότερη ανατροπή.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Αρβανιτίδης για πέντε λεπτά.

**ΓΕΩΡΓΙΟΣ ΑΡΒΑΝΙΤΙΔΗΣ:** Κυρία Πρόεδρε, κυρίες και κύριοι συνάδελφοι, δεν υπάρχουν λόγια για να περιγράψει κανείς τον τρόπο, με τον οποίο νομοθετεί η Κυβέρνηση.

Άλλη μια φορά έρχονται στη Βουλή για κύρωση πράξεις νομοθετικού περιεχομένου, αυτές που όσο καιρό ήσασταν Αντιπολίτευση τις καταγγέλλατε ως πραξικόπημα, ενώ οι περισσότερες ρυθμίσεις θα μπορούσαν να έρθουν για συζήτηση και ψήφιση με την κανονική νομοθετική διαδικασία. Μάλλον, πρέπει να συμπεραίνουμε ότι η Κυβέρνηση έχει αρχίσει να φοβάται πια τον διάλογο.

Επειδή δεν έχω πολύ χρόνο στη διάθεσή μου, θα σταθώ μόνο στα άρθρα 10 και 11 της πρώτης πράξης νομοθετικού περιεχομένου, τα οποία ρυθμίζουν θέματα αρμοδιότητας του Υπουργείου Ναυτιλίας.

Στο άρθρο 10, ο Υπουργός νομοθετεί μια νέα διαδικασία σύναψης συμβάσεων μίσθωσης - ναύλωσης πλωτών μέσων για τη μεταφορά προσφύγων. Γιατί το κάνει αυτό; Όπως είπε και ο ίδιος στην Επιτροπή, δεν υπάρχει νομικό πλαίσιο, που να καλύπτει τις ανάγκες που δημιουργήθηκαν από τις προσφυγικές ροές και για τον λόγο αυτό χρησιμοποιεί το νομικό πλαίσιο, που διέπει τις συμβάσεις για τις άγονες γραμμές. Με άλλα λόγια θεωρεί ότι η μεταφορά προσφύγων πρέπει να αντιμετωπίζεται θεσμικά με τον ίδιο τρόπο ή σχεδόν με τον ίδιο τρόπο, που αντιμετωπίζονται οι συμβάσεις δημοσίου συμφέροντος για την κάλυψη αναγκών θαλάσσιας σύνδεσης των νησιών της Ελλάδας.

Τα δύο θέματα είναι παντελώς άσχετα μεταξύ τους και κάθε προσπάθεια διασύνδεσης ή συσχετισμού τους, έστω και μέσω κοινών νομοθετικών αναφορών, είναι πλήρως αστοιχείωτη και εξηγούμαι:

Θέμα πρώτο: Οι θαλάσσιες κρατικές ναυλώσεις πλοίων για μεταφορά αγαθών ή προσώπων για κρατικά συμφέροντα συνήθιζαν να διενεργούνται από την πρώην διεύθυνση θαλάσσιων κρατικών μεταφορών, σύμφωνα με το ισχύον κάθε φορά νομικό πλαίσιο περί προμηθειών του δημοσίου, χωρίς ιδιαίτερα προβλήματα, ακόμα και σε περιπτώσεις ναύλωσης πλοίων για τη μεταφορά προσώπων κατόπιν έκτακτων περιστατικών.

Γιατί, λοιπόν, κύριε Υπουργέ, δεν εφαρμόσατε μια επίσημη δοκιμασμένη διαδικασία, η οποία ενσωματώνει πλήρως και όχι αποσπασματικά τις διατάξεις του Π.Δ. 118/2007 περί προμηθειών του δημοσίου; Μήπως, επειδή ως Κυβέρνηση επιλέγετε αρμοδιότητες να ασκούνται από τους Υπουργούς και όχι από τη δημόσια διοίκηση;

Θέμα δεύτερον: Δεν αναφέρετε στα άρθρα 10 και 11 αν παρά την αποζημίωση που προβλέπεται από τη σύμβαση ναύλωσης, ο ανάδοχος θα έχει το δικαίωμα αξίωσης ναύλου και από τους μεταφερόμενους επιβάτες. Σημειώνεται ότι στην περίπτωση των συμβάσεων για τις άγονες γραμμές, κατά τεκμήριο οι ακτοπλοϊκές εταιρείες, πέραν του τιμήματος που προβλέπεται από τη σύμβαση με το Υπουργείο, επιβαρύνουν τους επιβάτες με την καταβολή ναύλου για το ατομικό τους εισιτήριο ή για τη μεταφορά οχημάτων ή αγαθών.

Αν συνδυάσουμε το γεγονός αυτό με το άρθρο 11, στο οποίο αναφέρεται ότι το κόστος από τη σύμβαση των εν λόγω συμβάσεων ναύλωσης βαρύνει τον κρατικό προϋπολογισμό, θεωρώ ότι είναι εξαιρετικά δύσκολο να αντλήσετε τους αναγκαίους πόρους από την Ευρωπαϊκή Ένωση, με αποτέλεσμα να επωμισθούν το σύνολο των βαρών αποκλειστικά οι Έλληνες φορολογούμενοι.

Θα ήθελα, πριν κλείσω, να αναφερθώ και σε μια ακόμα διάταξη του νομοσχεδίου, αυτήν που αφορά την «ΦΙΛΚΕΡΑΜ JOHNSON». Με τον τρόπο που νομοθετεί η Κυβέρνηση όχι μόνον δεν λύνει το πρόβλημα, αλλά κάνει ακόμα χειρότερα τα πράγματα. Στόχος θα πρέπει να είναι αφ’ ενός να στηριχθούν τόσο οι διακόσιοι είκοσι πέντε πρώην εργαζόμενοι της «ΦΙΛΚΕΡΑΜ», ώστε να πάρουν αποζημιώσεις που δικαιούνται, όσο και το εγχείρημα της συνεργατικής των εργαζομένων της «ΒΙΟ.ΜΕ».

Κατ’ αρχάς, η παράταση της καταστολής των πλειστηριασμών δημιουργεί δύο σημαντικά προβλήματα. Πρώτον, καθυστερεί την πληρωμή των αποζημιώσεων που δικαιούνται οι διακόσιοι είκοσι πέντε πρώην εργαζόμενοι της «ΦΙΛΚΕΡΑΜ» και δεύτερον, εντείνει τα προβλήματα στην εγκατάσταση, αφού όσο δεν γίνονται πλειστηριασμοί, δεν υπάρχουν τα απαραίτητα έσοδα για τη φύλαξη του χώρου, με αποτέλεσμα τα φαινόμενα λεηλασιών να συνεχίζονται.

Μια πρόταση που θα μπορούσε να στηριχτεί από τις δύο πλευρές είναι η παραχώρηση χώρου από το Υπουργείο Εργασίας στη συνεργατική των εργαζομένων ΒΙΟ.ΜΕ., των οποίων οι ανάγκες δεν ξεπερνούν τα διακόσια με τριακόσια μέτρα, αφού η δραστηριότητά τους δεν εξαρτάται από τις εγκαταστάσεις «ΦΙΛΚΕΡΑΜ».

Κυρίες και κύριοι της Κυβέρνησης, θέλω να κλείσω με ένα σχόλιο. Ζητάτε συναίνεση και νομοθετείτε με πράξεις νομοθετικού περιεχομένου. Προτείνετε διάλογο για σημαντικά θέματα, την ίδια ώρα που λύνετε όλα τα ζητήματα με τροπολογίες. Εμπιστεύεστε τη δημόσια διοίκηση και τους θεσμούς, αλλά μεταβιβάζεται διαρκώς αρμοδιότητες στους Υπουργούς.

Όσο δεν αντιλαμβάνεστε την αποστολή και τις υποχρεώσεις σας, τα πράγματα θα χειροτερεύουν και η ευθύνη είναι δυστυχώς αποκλειστικά δική σας.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε τον κ. Αρβανιτίδη.

Τον λόγο έχει ο κ. Αναστασιάδης.

Κύριε Αναστασιάδη, και εσείς να σεβαστείτε τον χρόνο.

**ΣΑΒΒΑΣ ΑΝΑΣΤΑΣΙΑΔΗΣ:** Ευχαριστώ, κυρία Πρόεδρε.

Ακόμη ηχούν στα αφτιά μας, κυρίες και κύριοι συνάδελφοι της Συμπολίτευσης και της Κυβέρνησης, τα λόγια και οι διαμαρτυρίες που εκφράζατε για πράξεις νομοθετικού περιεχομένου, που έρχονταν από προηγούμενες κυβερνήσεις. Κατακεραυνώνατε τότε την πρακτική και κάνατε λόγο για θεσμικό ατόπημα. Σήμερα, βέβαια, επικαλείστε έκτακτες καταστάσεις, επικαλείστε τα οξυμένα προβλήματα της χώρας και την πολύ δύσκολη διαχείριση της κατάστασης.

Και δεν σας αθωώνει, κύριε Αλεξιάδη, το επιχείρημα ότι πράξεις νομοθετικού περιεχομένου φέρνανε και άλλες κυβερνήσεις στο παρελθόν.

Αυτά που ζούμε σήμερα, κυρίες και κύριοι συνάδελφοι της Κυβέρνησης και της συγκυβέρνησης, είναι τα αποτελέσματα της διακυβέρνησής σας, τα αποτελέσματα ενός χρόνου διακυβέρνησης. Παραλάβατε μια χώρα με πολιτική σταθερότητα, μια χώρα με μηδενικά ελλείμματα, με πλεονάσματα, με αξιοπιστία, με προβλήματα βέβαια, αλλά μια χώρα που έμπαινε στην κανονικότητα.

Καταφέρατε μέσα σε πάρα πολύ μικρό χρονικό διάστημα με τους λάθος χειρισμούς σας και με αποκορύφωμα το διχαστικό δημοψήφισμα, που οδήγησε στο κλείσιμο των τραπεζών, να επαναφέρετε στη χώρα την ύφεση, τα ελλείματα, την αναξιοπιστία, την αστάθεια και την αβεβαιότητα, με κίνδυνο την απομόνωση της χώρας και την αγωνία βέβαια για το αύριο.

Δεν υπάρχει Έλληνας πολίτης σήμερα σε αυτήν τη χώρα που να πιστεύει ή να δέχεται ότι σήμερα τα πράγματα είναι καλύτερα ή να ισχυρίζεται ότι είναι καλύτερα απ’ ό,τι ήταν πριν από έναν χρόνο.

Η Κυβέρνησή σας σήμερα βρίσκεται στριμωγμένη ανάμεσα στις συμπληγάδες της διαπραγμάτευσης με τους δανειστές μας για το ασφαλιστικό και τα άλλα μέτρα και τη διογκούμενη κοινωνική οργή. Βρίσκεται εγκλωβισμένη από τη μια ανάμεσα στις ανέξοδες υποσχέσεις περί επαναφοράς των συντάξεων, στα προ του μνημονίου επίπεδα, και της επαναχορήγησης της δέκατης τρίτης σύνταξης και από την άλλη, στις πολύ, πολύ συγκεκριμένες δεσμεύσεις που αναλάβατε αποδεχόμενοι και υπογράφοντας το μνημόνιο, το οποίο αποδεχθήκατε παίζοντας στα ζάρια τη χρεοκοπία της χώρας.

Τώρα ακολουθώντας πάλι την ίδια τακτική με πέρυσι, την τακτική των αέναων διαπραγματεύσεων με τους δανειστές, προσδοκάτε να κερδίσετε χρόνο, τον οποίο όμως δεν ξέρω ή κι εσείς δεν ξέρετε τι θα τον κάνετε, ενώ φαίνεται πως ο περσινός εφιάλτης ξαναχτυπά την πόρτα μας.

Η χώρα εξαιτίας των ατυχών και ανεύθυνων πολιτικών, της πολιτικής των ανοικτών συνόρων που εφάρμοσε η Κυβέρνηση, που εφαρμόσατε για το προσφυγικό και μεταναστευτικό, κινδυνεύει να μετατραπεί σε έναν υπαίθριο προσφυγικό καταυλισμό, σε ένα τεράστιο κρατητήριο και να απομονωθεί, ενώ μόλις χθες ο Αντιπρόεδρος της Κυβέρνησης ο κ. Δραγασάκης κι αυτός μετά τον κ. Μουζάλα παραδέχτηκε ότι υπάρχει κίνδυνος να κλείσουν τα ελληνικά προς βορρά σύνορά μας.

Το Χρηματιστήριο Αθηνών καταρρέει, ενώ με τους αγρότες να βρίσκονται στους δρόμους σχεδόν έναν μήνα και να απειλούν αύριο να κατέβουν και στην πλατεία Συντάγματος, η κατάσταση στο εσωτερικό της χώρας γίνεται εκρηκτική, χωρίς να διαφαίνεται στον ορίζοντα καμμία προοπτική σύγκλισης, ενώ στο εξωτερικό κάθε άλλο παρά ευνοϊκές μπορεί κανείς να χαρακτηρίσει τις διαθέσεις των εταίρων απέναντί μας.

Κάπως έτσι μπορεί να περιγραφεί η κατάσταση έναν χρόνο μετά από τη διακυβέρνηση ΣΥΡΙΖΑ-ΑΝΕΛ.

Μέσα σ’ αυτό το περιβάλλον το εκρηκτικό, το οικονομικό, το πολιτικό, το κοινωνικό, η Κυβέρνηση χωρίς σχέδιο και στρατηγική αποφάσισε να νομοθετεί και να λειτουργεί –μέχρι σήμερα τουλάχιστον, να δούμε τι θα κάνει στο μέλλον- με πράξεις νομοθετικού περιεχομένου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εστιάζοντας στις διατάξεις που συζητάμε σήμερα, που υπογράφηκαν και εκδόθηκαν παραμονή Χριστουγέννων –τελειώνω, κυρία Πρόεδρε- του 2015 και παραμονή πρωτοχρονιάς του 2016, διαπιστώνουμε ότι συνιστούν ένα πλήθος διατάξεων διαφορετικών και ασύντακτων μεταξύ τους, άσχετων θα έλεγα, την αναγκαιότητα και το επείγον των οποίων δεν έχω αντιληφθεί και δεν θα αντιληφθώ, διότι διαπιστώνω ότι για πολλές από αυτές δεν υπήρξε τέτοια αναγκαιότητα. Υπήρξε μόνο κομματική σκοπιμότητα.

Γιατί, δεν κατάλαβα, ποια ήταν η αναγκαιότητα, κύριε Αλεξιάδη, οι δαπάνες για τη μετάβαση στο εξωτερικό υπαλλήλων του Υπουργείου Οικονομικών να έρθουν με πράξη νομοθετικού περιεχομένου; Ποια αναγκαιότητα το επέβαλε αυτό δεν το αντιλήφθηκα ποτέ. Αυτό αποτελεί, κυρίες και κύριοι συνάδελφοι, συνταγματική εκτροπή, την οποία όλοι σας αντιλαμβάνεστε, αλλά δυσκολεύεστε να ομολογήσετε για ευνόητους λόγους, γιατί οι περισσότερες από αυτές τις διατάξεις που αφορούν σχεδόν το σύνολο των Υπουργείων κάθε άλλο παρά το κριτήριο του κατεπείγοντος, σύμφωνα με το άρθρο 44 του Συντάγματος, μπορούν να καλύπτουν.

Όπως πολύ εύστοχα ειπώθηκε από τον εισηγητή μας, έχετε εισάγει στην ελληνική νομοθετική διαδικασία τη διαδικασία των πράξεων νομοθετικού περιεχομένου «σκούπα». Η Βουλή υπάρχει, κυρίες και κύριοι συνάδελφοι για να συζητά, να μορφοποιεί, να ψηφίζει νομοσχέδια με τη διαδικασία που προβλέπεται από το Σύνταγμα κι όχι για να κυρώνει πράξεις νομοθετικού περιεχομένου. Καταλύεται έτσι κάθε έννοια κοινοβουλευτικής διαδικασίας και δημοκρατίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Αναστασιάδη, κοντεύουμε τα επτά λεπτά. Ολοκληρώστε, σας παρακαλώ.

**ΣΑΒΒΑΣ ΑΝΑΣΤΑΣΙΑΔΗΣ:** Τελειώνω, κυρία Πρόεδρε. Κι ενώ υπάρχουν εβδομάδες που η Βουλή είναι κενή, γιατί δεν υπάρχει νομοσχέδιο, φέρνετε νομοθετήματα με τη διαδικασία του κατ’ επείγοντος ή πράξεις νομοθετικού περιεχομένου.

Κι ενώ συμφωνούμε ή θα συμφωνούσαμε με πάρα πολλές από αυτές τις διατάξεις, κυρίες και κύριοι συνάδελφοι, αδυνατούμε να τις στηρίξουμε και να τις ψηφίσουμε, διαμαρτυρόμενοι με τον τρόπο που νομοθετείτε και με τον τρόπο που έρχονται αυτές για κύρωση.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Αναστασιάδη.

Κύριε Κεγκέρογλου, έχετε τον λόγο για πέντε λεπτά. Είστε ο τελευταίος ομιλητής. Αμέσως μετά διακόπτουμε, για να ξεκινήσει η άλλη ημερήσια διάταξη.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Καρρά, θα το θέσετε στην αυριανή συνεδρίαση. Θα είναι στις 10.00΄ μέχρι τις 12.00΄.

Ορίστε, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κυρία Πρόεδρε.

Συζητάμε για την κύρωση της 15ης και 16ης πράξης νομοθετικού περιεχομένου αυτής της Κυβέρνησης μέσα σε έναν χρόνο. Βέβαια, πρέπει να ξεκαθαριστεί κάτι από την πλευρά της Κυβέρνησης. Ή έχουμε ένα παράλληλο πρόγραμμα, το οποίο είχε σχεδιαστεί, παρουσιαστεί στον κόσμο και άρα, από τον Οκτώβριο και μετά θα έπρεπε να έχει υλοποιηθεί, ή έχουμε να κάνουμε με έκτακτες ρυθμίσεις, οι οποίες απαιτούν και τη σύνταξη πράξης νομοθετικού περιεχομένου. Ή το ένα είναι ή το άλλο. Δεν μπορεί να είναι και τα δύο. Αν λοιπόν, μας το ξεκαθαρίσετε, μας το λέτε κι εμάς και σας κάνουμε την ανάλογη κριτική.

Στην ουσία, όμως, τι είναι; Είναι μια συρραφή διατάξεων, ορισμένων απαραίτητων –λόγω της ολιγωρίας την οποία επιδείξατε πολιτικά, έφθασε ο κόμπος στο χτένι και έπρεπε κάποιες διατάξεις να νομοθετηθούν- αλλά και άλλων διατάξεων, ρουσφετολογικών και διαχειριστικών, που δεν είχαν κανέναν μα κανέναν χαρακτήρα επείγοντος.

Ασφαλώς, όπως είπαμε και στην επιτροπή, με κάποιες διατάξεις συμφωνούμε, όπως είναι η χρονική επέκταση κάποιων προγραμμάτων, τα οποία από δική σας κακή νομοθετική πρόβλεψη δεν υπήρχε η δυνατότητα να υλοποιηθούν μέσα στο 2016. Διότι, δεν κάνατε καμμία προσθήκη, καμμία επέκταση των προγραμμάτων. Λέτε απλά ότι «το εννεάμηνο πρόγραμμα, το οποίο δεν καταφέραμε να υλοποιήσουμε όπως προβλεπόταν μέσα στο 2015, πρέπει να επεκταθεί και στο 2016». Βεβαίως από τη στιγμή που έγινε αυτό το πράγμα, να γίνει. Αυτό, όμως, μέχρι τη ρύθμιση για τα κατ’ εξαίρεση έξοδα στο εξωτερικό των Υπουργών και των συμβούλων, νομίζω ότι απέχει πάρα πολύ.

Έχω τοποθετηθεί στο παρελθόν, όταν ο ΣΥΡΙΖΑ στα έδρανα πάνω φώναζε για τις πράξεις νομοθετικού περιεχομένου, ότι όταν πρόκειται για μια πράξη που αφορά την κοινωνία και προβλήματα, θα πρέπει να συναινούμε. Όμως, οι κυβερνώντες ας μην σπρώχνουν μέσα σε αυτές τις πράξεις και άλλα θέματα, που δυστυχώς εγείρουν τις ενστάσεις και δεν έτσι υπάρχει κλίμα συναίνεσης.

Κύριοι, θα πρέπει να απολογηθείτε γενικότερα και δεν το κάνετε. Έχετε πολύ έπαρση. Μπορείτε να μας πείτε τι παρεμβλήθηκε, τι συνέβη στη χώρα από το Δεκέμβριο του 2014, κύριε Αλεξιάδη, μέχρι σήμερα, που ενώ τον Δεκέμβριο του 2014 μπορούσε το ασφαλιστικό να δώσει 13η σύνταξη, σήμερα εδώ που έχουμε φθάσει, έχετε φάει τη μισή 12η και σκοπεύετε να φάτε και την επόμενη;

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Αύριο το πρωί στις 10.00΄.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Έχει παρεμβληθεί η διακυβέρνηση του κ. Τσίπρα. Τι συνέβη στην οικονομία από τον Δεκέμβριο του 2014, που μπορούσε να έχει 12.0000 αφορολόγητο, μέχρι σήμερα, που έχετε αυξήσει όλους τους συντελεστές φορολόγησης στους πάντες και δεν συζητάτε για αφορολόγητο; Μα η διακυβέρνηση ΣΥΡΙΖΑ.

Τι έχει παρεμβληθεί ανάμεσα στον Δεκέμβρη του 2014, που μας κάνετε κριτική για το 13% φορολόγησης βιβλίων εσόδων-εξόδων με τους αγρότες, μέχρι σήμερα που θέλετε το 13% να το κάνετε 26%; Μα η διακυβέρνηση ΣΥΡΙΖΑ.

Τι έχει παρεμβληθεί από το φθινόπωρο του 2014, που μας κάνατε κριτική για την πιθανή αύξηση του ΦΠΑ από 6% σε 9% μόνο για τις τουριστικές κλίνες, από το σήμερα που φτάσαμε να έχετε αυξήσει τον ΦΠΑ στο 23% για όλον τον τουρισμό, για όλη την εστίαση, καταργήσατε τις εκπτώσεις στα νησιά και επιβάλατε τον ΦΠΑ στο 23% για όλα τα εφόδια στους αγρότες; Τι έχει παρεμβληθεί; Μα η διακυβέρνηση ενός χρόνου του ΣΥΡΙΖΑ.

Τι έχει παρεμβληθεί από πέρσι το φθινόπωρο, που οι τράπεζες είχαν περάσει όλα τα στρες τεστ –τα πιο σκληρά θα έλεγα- με επιτυχία, μέχρι το καλοκαίρι που χρειάστηκε να ανακεφαλαιοποιηθούν; Μα, η διακυβέρνηση ΣΥΡΙΖΑ.

Τι παρεμβλήθηκε από πέρσι, που είχαμε συμφωνήσει με τους εταίρους –τώρα ως νεομνημονιακοί, μας τους βάλατε ως μπαμπούλα- το ΕΚΑΣ να διατηρηθεί με αναμορφωμένα επικαιροποιημένα κριτήρια, μέχρι σήμερα που συμφωνήσατε να καταργηθεί; Τι μεσολάβησε; Μα η δικιά σας διαπραγμάτευση και διακυβέρνηση.

Κυρίες και κύριοι συνάδελφοι, λίγη σεμνότητα για τα θέματα που έχετε δημιουργήσει στη χώρα. Τι μεσολάβησε από πέρσι το φθινόπωρο, που είχαμε θετικό ρυθμό ανάπτυξης μετά από έξι χρόνια στη χώρα, μέχρι σήμερα που το ξαναφέρατε σε ύφεση και το 2015 και το 2016; Μα, η διακυβέρνηση ΣΥΡΙΖΑ. Τι μεσολάβησε και σε σχέση με τα πλεονάσματα και έγιναν ξανά ελλείμματα; Η Κυβέρνηση ΣΥΡΙΖΑ.

Γελάς και σε χαρακτηρίζει, Υπουργέ, που απευθύνομαι σε εσένα τόση ώρα, γιατί πράγματι είσαι η γελαδερή εκπροσώπηση της Κυβέρνησης, που ενώ υπάρχουν τόσα κοινωνικά προβλήματα, είναι ξεσηκωμένοι οι αγρότες στους δρόμους, λέτε πού είναι οι προτάσεις.

Οι προτάσεις, λοιπόν, κατατέθηκαν στη συζήτηση για το ασφαλιστικό. Ο κ. Κατρούγκαλος βγήκε σε αυτό το Βήμα και είπε: «Εξαιρώ τη Δημοκρατική Συμπαράταξη, η οποία κατέθεσε ολοκληρωμένες προτάσεις για το ασφαλιστικό». Εδώ το είπε ο Υπουργός σας. Ελάτε, λοιπόν, αύριο στην επερώτηση που θα συζητηθεί για τα αγροτικά, να μας δώσετε απαντήσεις για τις προτάσεις που ήδη σας έχουμε καταθέσει και για τους αγρότες και για άλλες κοινωνικές ομάδες και για το φορολογικό. Και μην αποφεύγετε με συνδικαλιστικά, σας το έχω ξαναπεί.

Ευχαριστώ, κυρία Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ και εγώ.

Κυρίες και κύριοι συνάδελφοι, όπως μας ενημέρωσε ο Υπουργός Άμυνας κ. Καμμένος, οι ταυτοποιημένοι νεκροί είναι πλέον δύο, ο Υποπλοίαρχος Κωνσταντίνος Πανανάς και ο Ανθυπασπιστής Ελευθέριος Ευαγγέλου. Αγνοούμενος είναι ο Υποπλοίαρχος Αναστάσιος Τουλίτσης.

Σε αυτό το σημείο θα ήθελα να κάνω την πρόταση στην Ολομέλεια να τηρηθεί ενός λεπτού σιγή για τους δύο νεκρούς.

(Στο σημείο αυτό τηρείται στην Αίθουσα ενός λεπτού σιγή)

**ΜΑΥΡΟΥΔΗΣ ΒΟΡΙΔΗΣ:** Αθάνατοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αθάνατοι.

**ΟΛΟΙ ΟΙ ΒΟΥΛΕΥΤΕΣ:** Αθάνατοι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στο σημείο αυτό προτείνω να διακόψουμε τη συζήτηση που αφορά το σχέδιο νόμου του Υπουργείου Οικονομικών «Κύρωση: α) της από 24-12-2015 πράξης νομοθετικού περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30-12-2015 πράξης νομοθετικού περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184) και άλλες διατάξεις», για αύριο τελικά Παρασκευή 12 Φεβρουαρίου και ώρα 9.30΄.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στο σημείο αυτό διακόπτουμε τη συνεδρίαση.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, επαναλαμβάνεται η συνεδρίαση.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές».

Το νομοσχέδιο αυτό ψηφίστηκε στη Διαρκή Επιτροπή κατά πλειοψηφία.

Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο μόνο όσοι έχουν αντίρρηση επί της κυρώσεως αυτής της συμφωνίας.

Κατ’ αρχάς να πούμε εδώ ότι στην επιτροπή έχουν ήδη ψηφίσει υπέρ της συμφωνίας ο ΣΥΡΙΖΑ κι η Νέα Δημοκρατία, «παρών» η Χρυσή Αυγή, υπέρ ψήφισε η Δημοκρατική Συμπαράταξη ΠΑΣΟΚ-ΔΗΜΑΡ, υπέρ το ΚΚΕ, υπέρ το Ποτάμι, υπέρ οι Ανεξάρτητοι Έλληνες, υπέρ η Ένωση Κεντρώων.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μπορώ να έχω τον λόγο;

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, θα ήθελα κι εγώ τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Περιμένετε.

Έχω εδώ, κύριοι συνάδελφοι, δύο γραπτά αιτήματα του κ. Βενιζέλου.

Πριν όμως σας δώσω τον λόγο, κύριε Βενιζέλο, να πω τη διαδικασία που έχω να προτείνω.

Επειδή έχει κατατεθεί μαζί και η τροπολογία με γενικό αριθμό 186 και ειδικό 1, προτείνω να τοποθετηθούν οι εισηγητές και οι ειδικοί αγορητές για πέντε λεπτά.

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, επί της διαδικασίας θα ήθελα τον λόγο, αν έχετε την καλοσύνη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω πρώτα τον λόγο στον κ. Βενιζέλο, που έχει υποβάλει γραπτά το αίτημα για ζήτημα Κανονισμού και μετά θα μιλήσετε κι εσείς.

Ορίστε, κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Κυρία Πρόεδρε, το νομοσχέδιο αυτό εισάγεται με τις ειδικές νομοθετικές διαδικασίες του άρθρου 108 παράγραφος 6. Έχει ψηφιστεί στην αρμόδια Διαρκή Επιτροπή με πλειοψηφία που υπερβαίνει τα 4/5, άρα συζητείται και ψηφίζεται συνοπτικά και ως εκ τούτου η δυνατότητά του να υποδεχθεί τροπολογίες είναι προφανώς περιορισμένη γιατί έτσι αλλάζει η αρχή και η φύση του. Παύει να είναι ένα νομοσχέδιο κύρωσης διεθνούς συνθήκης, παύει να είναι ένα συναινετικό νομοσχέδιο ψηφισμένο με ευρύτατη πλειοψηφία και γίνεται ένα συγκρουσιακό νομοσχέδιο άλλου αντικειμένου, που πρέπει να συζητηθεί με άλλη διαδικασία. Ο Κανονισμός είναι σαφής.

Άρα η διαδικασία που προτείνετε παραβιάζει ευθέως το άρθρο 108 παράγραφοι 1 και 6 του Κανονισμού.

Επιπλέον, η τροπολογία η οποία εισάγεται είναι οφθαλμοφανώς εκπρόθεσμη, με σφραγίδα. Παραβιάζει, συνεπώς, το άρθρο 87 παράγραφος 2 του Κανονισμού και το άρθρο 74 παράγραφος 5 του Συντάγματος κι επιπλέον είναι προφανώς παντελώς άσχετη με το αντικείμενο του νομοσχεδίου, το οποίο κυρώνει μια σύμβαση με τη Λευκορωσία για τις οδικές μεταφορές.

Άρα, αντιλαμβάνεστε ότι δεν μπορεί να εισαχθεί η τροπολογία αυτή για συζήτηση και να αλλάξει η φύση της διαδικασίας. Κι εσείς ως Πρόεδρος της Βουλής πρέπει να αρνηθείτε να θέσετε προς συζήτηση το ζήτημα. Έχετε υποχρέωση εκ του Κανονισμού και εκ του Συντάγματος να αρνηθείτε να ανοίξετε τη συζήτηση για το θέμα αυτό.

Κι εν πάση περιπτώσει, θεωρώ ότι αυτού του είδους η διαδικασία προσβάλλει βαθύτατα το κοινοβουλευτικό πολίτευμα, ευθέως το Σύνταγμα, τον Κανονισμό της Βουλής, αλλά και την έννοια του δημοκρατικού διαλόγου.

Να το φέρει η Κυβέρνηση, να το συζητήσουμε, αλλά κανονικά. Να εισαχθεί στην αρμόδια επιτροπή, να γίνει μια πρώτη συζήτηση, να γίνει διαβούλευση, ακρόαση των φορέων -αν χρειαστεί- και μετά να εγγραφεί στην ημερήσια διάταξη κανονικά. Τι κατεπείγον υπάρχει όταν αυτό το ζήτημα λέτε ότι εκκρεμεί για τόσο καιρό και δεν σας αφήνει η Αντιπολίτευση να επιλέξετε τα μέλη του Εθνικού Συμβουλίου Ραδιοτηλεόρασης;

Τα λέω όλα αυτά πριν ανοίξουμε τη συζήτηση για τις κραυγαλέες και ωμές αντισυνταγματικότητες αυτής της τροπολογίας. Δεν μπαίνω στην ουσία του θέματος, ούτε τη νομική ούτε τη θεσμική ούτε την πολιτική. Υπάρχει ένα προδικαστικό ζήτημα και επί του προδικαστικού ζητήματος δεν θέλω τοποθέτηση της Κυβέρνησης ή των κομμάτων, θέλω τοποθέτηση του Προέδρου της Βουλής, της κατέχουσας την Έδρα, η οποία πρέπει να τιμήσει ως θεματοφύλακας του Συντάγματος και του Κανονισμού τον ρόλο της ή τον ρόλο του.

Δεν αναφέρομαι στο πρόσωπό σας που ξέρετε τι φιλικά αισθήματα τρέφω, αλλά στον κατέχοντα την Έδρα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βενιζέλο, πράγματι θα ήταν πολύ δόκιμο να τηρείται ο Κανονισμός, να μην υπάρχουν πράξεις νομοθετικού περιεχομένου, να έρχονται οι κυρώσεις των διεθνών συμβάσεων μόνες τους. Μιλάω γενικά για τη σημερινή μέρα, γιατί μας έχουν απασχολήσει όλα. Πάρα ταύτα βλέπουμε ότι η πραγματικότητα, τόσο αυτή που βιώνουμε αυτόν τον καιρό όσο και αυτή που ζήσαμε τα προηγούμενα χρόνια, άλλα μας εξαναγκάζει να κάνουμε.

Εγώ δεν θα πάω μακριά, γιατί δεν ήμουν και μέλος της Βουλής και δεν θέλω ως εξωκοινοβουλευτικό μέλος να επικαλεστώ τι γινόταν επί κυβερνήσεων Νέας Δημοκρατίας και ΠΑΣΟΚ. Θα πω τι έγινε την προηγούμενη φορά.

**ΕΥΑΓΓΕΛΟΣ ΒΕΝΙΖΕΛΟΣ:** Να επικαλεστείτε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Την προηγούμενη φορά, λοιπόν, κάναμε πάλι μια κύρωση -ήταν του Υπουργείου Δικαιοσύνης- συμφωνίας μεταξύ της Ελληνικής Δημοκρατίας και της Δημοκρατίας του Καναδά και εκεί υπήρχε πάλι μια τροπολογία για την αύξηση των μελών του ΕΣΡ. Εκεί τέθηκε πάλι το ζήτημα σε σχέση με τον Κανονισμό, όπως θα θυμόσαστε, αναπτύχθηκε ένας πλούσιος διάλογος. Δεν είναι άλλοθι το ότι αυτά γινόντουσαν και επί κυβερνήσεών σας και επί Νέας Δημοκρατίας. Διότι επικαλέστηκα μια σειρά από κυρώσεις συμβάσεων που έγιναν και ταυτόχρονα είχαν τροπολογίες. Εν πάση περιπτώσει, όμως, νομίζω ότι το να επαναλάβουμε εκείνη τη συζήτηση που έγινε πριν δεκαπέντε μέρες, στις 19-1-2016, δεν θα προσθέσει τίποτα, δεν θα αλλάξει τίποτα δεδομένου τού ότι η Κυβέρνηση θεωρώντας ότι έχει εξαντλήσει πάρα πολύ χρόνο, μήνες από την ψήφιση του νόμου, μήνες αναμένοντας την εκλογή του Προέδρου της Δημοκρατίας και απανωτές συνεδριάσεις στη Διάσκεψη των Προέδρων, θεωρεί ότι είναι ένα κατεπείγον θέμα.

Αυτά τα θέτω υπ’ όψιν του Σώματος. Αν θεωρείτε ότι πρέπει να γίνει τώρα πάλι ένας διάλογος με τα ίδια επιχειρήματα, να καλέσω εδώ τη γραμματεία να μου φέρει όλες τις συμβάσεις που είχατε επικυρώσει μαζί με τροπολογίες, ευχαρίστως θα το κάνω.

**ΕΥΑΓΓΕΛΟΣ ΒΕΝΙΖΕΛΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βενιζέλο.

**ΕΥΑΓΓΕΛΟΣ ΒΕΝΙΖΕΛΟΣ:** Με συγχωρείτε, αλλά εγώ δεν ήμουν παρών στη συζήτηση εκείνη. Αν ήμουν θα αντιδρούσα…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήσασταν.

**ΕΥΑΓΓΕΛΟΣ ΒΕΝΙΖΕΛΟΣ:** Όχι, δεν ήμουνα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ήσασταν.

**ΕΥΑΓΓΕΛΟΣ ΒΕΝΙΖΕΛΟΣ:** Δεν ήμουνα στη συζήτηση αυτή που λέτε ότι αποδέχθηκε η Βουλή να παραβιάσει ευθέως το Σύνταγμα και τον Κανονισμό. Ούτε είναι επιχείρημα ότι και εσείς βασανίζατε τούς και εγώ δεν ξέρω ποιους…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το είπα, κύριε Βενιζέλο.

**ΕΥΑΓΓΕΛΟΣ ΒΕΝΙΖΕΛΟΣ:** …και άρα μπορούμε να είμαστε όλοι ελεύθερα ρατσιστές και ξενοφοβικοί.

Η επανάληψη των παραβάσεων και των παραβιάσεων δεν δημιουργεί δίκαιο. Και, εν πάση περιπτώσει, προφανώς υπήρξε αντίδραση στην προηγούμενη σχετική τροπολογία, γιατί ήταν βέβαιο ότι θα ακολουθήσει η σημερινή σχετική τροπολογία και άλλες πολλές. Διότι αυτός ο νόμος και τροποποιούμενος, όπως έχω προβλέψει, δεν θα εφαρμοστεί.

Η Κυβέρνηση απλώς δημιουργεί ένα σκηνικό αντιπερισπασμού. Δεν μπορεί να ελέγξει το προσφυγικό. Δεν μπορεί να διαχειριστεί μείζονα θέματα εθνικής κυριαρχίας και ασφάλειας, και θα δούμε τι συνέβη στο ΝΑΤΟ. Δεν μπορεί να κλείσει την αξιολόγηση. Δεν μπορεί να εμφανίσει στην κοινωνία μια ολοκληρωμένη πρόταση για το ασφαλιστικό. Έχει χάσει την ικανότητα πολιτικής διεύθυνσης της χώρας και ο αντιπερισπασμός είναι ο αγώνας κατά της διαπλοκής, κατά της διαφθοράς, οι κακοί, οι συνωμότες, οι πολιτικοί εχθροί της Κυβέρνησης, τα μέσα ενημέρωσης που έκαναν τον ΣΥΡΙΖΑ πλειοψηφία και τον κ. Τσίπρα Πρωθυπουργό.

(Θόρυβος-διαμαρτυρίες από την πτέρυγα του ΣΥΡΙΖΑ)

Κι εμάς μας είχαν στα έξι μέτρα όλα τα χρόνια του εθνικού και πατριωτικού αγώνα να κρατηθεί η χώρα όρθια, όλα τα χρόνια που ο ΣΥΡΙΖΑ και οι εταίροι του έλεγαν ωμά ψέματα, παραμύθια στον ελληνικό λαό, που του υπόσχονταν παραδείσους ανύπαρκτους, για να εμφανιστούν τώρα κίνδυνοι άμεσοι και χειροπιαστοί μες στην αυλή του εθνικού μας σπιτιού.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Βενιζέλο, ακούστηκε η πρότασή σας. Να μιλήσουν και οι άλλοι.

**ΕΥΑΓΓΕΛΟΣ ΒΕΝΙΖΕΛΟΣ:** Έχετε μεγάλη ευθύνη προσωπικά. Και ο κύριος Πρόεδρος της Βουλής θα έπρεπε να είναι στην Έδρα του τώρα και αυτός να δίνει τις απαντήσεις, όχι να μεταφέρει σε εσάς την ευθύνη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχω πρόβλημα, κύριε Βενιζέλο. Αναλαμβάνω ευθύνες. Δεν έχω πρόβλημα. Δεν θέλω προστασία.

**ΕΥΑΓΓΕΛΟΣ ΒΕΝΙΖΕΛΟΣ:** Πρέπει να ασκήσει τα κοινοβουλευτικά καθήκοντά του, τα οποία είναι βαριά και τον φέρνουν σε αντίθεση με το κόμμα του και την Κυβέρνηση του κόμματός του.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Δένδια, έχετε τον λόγο για πέντε λεπτά κι εσείς.

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, κυρίες και κύριοι συνάδελφοι, υπάρχει εδώ το προφανές.

**ΜΑΥΡΟΥΔΗΣ ΒΟΡΙΔΗΣ:** Σας ενδιαφέρει πολύ το θέμα της Λευκορωσίας βλέπω, κύριε Υπουργέ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Για την κατακύρωση λέμε.

**ΝΙΚΟΛΑΟΣ ΔΕΝΔΙΑΣ:** Κύριε Παππά, συγκρατηθείτε, αν έχετε λίγο την καλοσύνη.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Συγκρατούμαι. Δέχομαι παρεμβολές από τον κ. Βορίδη.

**ΝΙΚΟΛΑΟΣ ΔΕΝΔΙΑΣ:** Εισάγεται, λοιπόν, η κύρωση της παρούσας Σύμβασης μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας, όπως πολύ καλά είπατε, με το άρθρο 108 του Κανονισμού της Βουλής και ειδικά με την παράγραφο 6, καθότι ψηφίστηκε με την πλειοψηφία των 4/5 στην αρμόδια Επιτροπή.

Κατ’ αρχάς, κυρία Πρόεδρε, εδώ συμβαίνει το εξής: Εκ παραδρομής της Κυβερνήσεως –άλλωστε η Κυβέρνηση δεν φημίζεται για τη νομοτεχνική της επάρκεια στα νομοθετήματα με τα οποία βομβαρδίζει εκ του προχείρου το εθνικό Κοινοβούλιο- της έχει διαφύγει στον τίτλο της τροπολογίας να προσθέσει τις λέξεις «και άλλες διατάξεις». Κατά συνέπεια, εισαγόμενη η τροπολογία ούτως δεν μπορεί να ενταχθεί υπό το υπό την κρίση νομοθέτημα και άρα να συζητηθεί.

Θα έπρεπε, άμα τη καταθέσει και πριν εισέλθουμε στη συζήτηση, ο αρμόδιος Υπουργός να εγερθεί από τη θέση του και να καταθέσει νομοτεχνική βελτίωση και να προσθέσει λέξεις εδώ. Προφανώς, του διέφυγε.

Πέραν αυτού, το άρθρο 108 παράγραφος 6 προσδιορίζει τρόπο ψήφισης χωρίς συζήτηση κατ’ ανάλογη εφαρμογή της παραγράφου 1. Όπως καταλαβαίνετε, κι αν ακόμη θελήσουμε να το υπερβούμε –θέλω να είμαι ειλικρινής, δεν θέλουμε καθόλου- αυτή η διάταξη είναι προκλητική, αντισυνταγματική και επιβλαβής.

Ας υποθέσουμε όμως ότι θα δείχναμε κάποια κατανόηση. Παρά ταύτα, δεν μπορεί να συζητηθεί με τη διαδικασία του άρθρου 108. Είναι παντελώς αδύνατο, η Αντιπολίτευση, είτε η μείζων είτε η ελάσσων, να μην έχει δυνατότητα λόγου.

Κατά συνέπεια, λοιπόν, κυρία Πρόεδρε, δύο τινά μπορούν να συμβούν: Το πρώτο και δέον είναι η Κυβέρνηση, η οποία ούτως ή άλλως τύποις δεν έχει καταθέσει την τροπολογία, αφού πρώτον, είναι εκπρόθεσμη και δεύτερον, δεν ζήτησε τη νομοτεχνική μεταβολή, να την αποσύρει και να την επαναφέρει κανονικά σε νομοθέτημα ή αυτοτελώς ως νομοθέτημα.

Εν πάση περιπτώσει, όμως, δεν υπάρχει καμμία πιθανότητα –και το ξεκαθαρίζω- να περάσει αυτή η τροπολογία από τη Βουλή των Ελλήνων με τις διατάξεις του άρθρου 108. Αυτό συνιστά μέγιστη πρόκληση στο δημοκρατικό πολίτευμα. Ούτως ή άλλως, η κυβερνητική Πλειοψηφία με τις δύο πράξεις νομοθετικού περιεχομένου υπέπεσε σε δύο αντισυνταγματικότητες σήμερα το πρωί. Το πολίτευμα δεν αντέχει αυτή τη θεσμική συμπεριφορά.

(Χειροκροτήματα από την πτέρυγα της Νέας Δημοκρατίας)

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Αλεξιάδη, έχετε τον λόγο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Επειδή δεν άκουσα εάν αυτό που λέτε αφορούσε το προηγούμενο νομοσχέδιο ή αυτό, θα ήθελα να σας πω ότι στο προηγούμενο νομοσχέδιο για τις πράξεις νομοθετικού περιεχομένου στην ομιλία μου ανέφερα το «και άλλες διατάξεις», αν αναφέρεστε σε αυτό.

**ΠΑΝΑΓΙΩΤΗΣ ΜΗΤΑΡΑΚΗΣ:** Όχι, για άλλο είναι αυτό που λέμε. Προχωρήσαμε σε άλλο νομοσχέδιο.

**ΤΡΥΦΩΝ ΑΛΕΞΙΑΔΗΣ (Αναπληρωτής Υπουργός Οικονομικών):** Το αποσύρω, κύριε Δένδια. Το αποσύρω.

**ΝΙΚΟΛΑΟΣ ΔΕΝΔΙΑΣ:** Χαίρομαι που ο κ. Αλεξιάδης έχει γνώση των τυπικών διαδικασιών, τις οποίες προφανώς ως θεσμική μνήμη η Κυβέρνηση δεν τις έχει, κύριε Αλεξιάδη. Διότι αυτό το οποίο ορθά πράξατε εσείς –και γι’ αυτό δεν αντέλεξα όταν εσείς μιλήσατε προηγουμένως- δεν το έπραξε ο κύριος Υπουργός Επικρατείας.

Κατά συνέπεια, ξαναλέω: Επειδή το Σύνταγμα της χώρας και ο Κανονισμός της Βουλής δεν είναι κενά περιεχομένου, τα οποία επικαλούμαστε όταν θέλουμε και όπως θέλουμε, η παρούσα τροπολογία, κατά τον ισχύοντα Κανονισμό, δεν μπορεί να συζητηθεί! Δεν μπορεί! Δεν διορθώσατε εγκαίρως τον τίτλο του νομοσχεδίου, κύριε Υπουργέ. Κι αν περιφρονείτε έτσι τα τυπικά, φαντάζομαι πόσο θα περιφρονείτε τα ουσιαστικά.

**ΧΡΗΣΤΟΣ ΠΑΠΠΑΣ:** Κυρία Πρόεδρε, μπορώ να έχω τον λόγο;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, περιμένετε να μιλήσουν κι άλλα κόμματα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Θεοχάρη, έχετε τον λόγο.

**ΧΡΗΣΤΟΣ ΠΑΠΠΑΣ:** Είχα ζητήσει πρώτος τον λόγο, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συγγνώμη, δεν σας είδα, κύριε Παππά. Κοίταγα από την άλλη. Περιμένετε, κύριε Θεοχάρη.

Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Έγινε το πρωί, μην γίνει και το απόγευμα, κύριε Θεοχάρη.

Κυρία Πρόεδρε, παρακολούθησα με μεγάλη προσοχή την τοποθέτηση του κ. Βενιζέλου και τοποθετούμαι κι εγώ, λέγοντας ότι η τοποθέτησή του, αν το κατάλαβα καλά, σε ένα μεγάλο μέρος είχε ως βάση τις επιστημονικές γνώσεις και το γνωστικό αντικείμενο του κ. Βενιζέλου.

Σε ένα μεγάλο μέρος, θα συμφωνήσω με τα ερωτήματα που έθεσε και θα αναρωτηθώ κι εγώ, όπως και ο κόσμος: Προς τι αυτή η πρεμούρα για το Εθνικό Συμβούλιο Ραδιοτηλεόρασης; Τι θα αλλάξει, δηλαδή; Θα αλλάξει η κ. Αλεξίου ή ο κ. Ταγματάρχης θα γίνει ο κ. Λαοκράτης και τα ονόματα που πρότεινε ο κύριος Πρόεδρος της Βουλής στη Διάσκεψη των Προέδρων; Γιατί βιάζεται τόσο πολύ η Κυβέρνηση και πραγματικά εσφαλμένα φέρνει αυτή την τροπολογία σε μία απλή κύρωση που έχει να κάνει με τις διεθνείς σχέσεις της πατρίδας μας; Απορούμε.

Κι επειδή ο διάβολος κρύβεται στις λεπτομέρειες, θα πούμε: Μήπως θέλει η Κυβέρνηση με τον αριθμό της αδειοδότησης, με τον αριθμό των καναλιών, να καταστήσει τη Βουλή «κολυμβήθρα του Σιλωάμ» για τα υπάρχοντα κανάλια πανελλήνιας εμβέλειας; Μήπως δηλαδή «ξεπλένουμε» τα χρέη των βαρόνων και κάνουμε μία νέα αρχή πάλι με τα ίδια πρόσωπα; Αναρωτιέμαι.

Εμείς δεν έχουμε ακόμα καταλάβει πού το πάει η Κυβέρνηση. Απ’ ό,τι φαίνεται και με τις παρουσίες των στελεχών της Κυβέρνησης και των στελεχών του ΣΥΡΙΖΑ σε όλα τα συστημικά ΜΜΕ, δεν υπάρχει κάποια ανοιχτή σύγκρουση. Ο κ. Παππάς δέχεται νυχθημερόν εκπροσώπους των καναλιών, μιλάει, κανονίζει, φτιάχνει και φτιάχνει πράγματα τα οποία τελικώς, απ’ ό,τι φαίνεται, γίνονται ερήμην της νομοθετικής εξουσίας, ερήμην ημών και ερήμην της βούλησης του ελληνικού λαού.

Σε ό,τι αφορά την ευαισθησία που έδειξε ο Κοινοβουλευτικός Εκπρόσωπος της Νέας Δημοκρατίας, θα ήθελα αυτός ο άνθρωπος να είχε την ίδια ευαισθησία δύο χρόνια πριν, όταν βασιζόμενος σε μία ιδιαιτερότητα σε ό,τι αφορά το θρησκευτικό συναίσθημα και την πίστη της κ. Γκουτζαμάνη του Αρείου Πάγου στην Ορθοδοξία έκανε το χείριστο ατόπημα να προσπαθήσει να την πείσει ότι εγώ είμαι ο Βελζεβούλ, ότι εγώ βγάζω φωτιές από το στόμα κι ότι εγώ είμαι σατανιστής κι από τα χέρια μου βγαίνουν κοτόπουλα που καίγονται.

Βασίστηκε σε τέτοια φαιδρά ο κύριος αυτός, τα οποία κυκλοφόρησαν και με το βίντεο Μπαλτάκου και κανείς, μα κανείς και από τη Νέα Δημοκρατία και από τον ΣΥΡΙΖΑ δεν στάθηκε στην ουσία του βίντεο Μπαλτάκου, σε αυτά που ειπώθηκαν στο βίντεο Μπαλτάκου.

Να θυμίσω –δεν είναι βέβαια συζήτηση για την Ολομέλεια αυτό, αλλά όλοι είμαστε πολιτικά πρόσωπα κι όλοι παρακολουθούμε την επικαιρότητα- ότι ο Ηλίας Κασιδιάρης αθωώθηκε για την υπόθεση του βίντεο Μπαλτάκου.

Και το βίντεο Μπαλτάκου, κύριοι «Σαμαριστές» της Νέας Δημοκρατίας, και αγαπητοί συνάδελφοι του ΣΥΡΙΖΑ, είναι πλέον μέρος της δικογραφίας. Άντε τώρα να ξεμπλέξεις αυτά που έχουν μπλέξει οι άνθρωποι του Σαμαρά και οι άνθρωποι της ξενόδουλης, πλουτοκρατικής, προδοτικής Δεξιάς στην Ελλάδα.

Μην χαμογελάτε, κύριοι του ΣΥΡΙΖΑ. Άξιοι συνεχιστές τους είστε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Θεοχάρης, μετά είναι ο κ. Φάμελλος και ο κ. Καρράς.

Ορίστε, κύριε Θεοχάρη, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κυρία Πρόεδρε.

Η Κυβέρνηση καταπατά το Σύνταγμα με κάθε τρόπο με τον οποίο μπορεί να το κάνει. Είναι προφανές ότι αυτό οδηγεί σε ένα γενικευμένο αίσθημα ανομίας και οδηγεί τους πολίτες να μην σέβονται τον νόμο, την ειδοποιό διαφορά μεταξύ του πρώτου και του τρίτου κόσμου, των ανεπτυγμένων και των υπανάπτυκτων χωρών, που είναι ο σεβασμός στον νόμο. Δυστυχώς εκεί βρισκόμαστε. Δεν θα μπω, όμως, περισσότερο στην ουσία της συνταγματικότητας ή μη αυτής της τροπολογίας που φέρνει ο Υπουργός Επικρατείας.

Στο θέμα όμως που έχει τεθεί, δηλαδή στο γεγονός ότι η Κυβέρνηση διαλέγει να φέρει αυτή τη σοβαρότατη, αντισυνταγματική κατά την άποψή μας, τροπολογία σε ένα νομοσχέδιο το οποίο συζητείται με συνοπτικές διαδικασίες δείχνει ότι η Κυβέρνηση φοβάται τον διάλογο και τον αντίλογο.

Υπήρχε νομοσχέδιο σήμερα το οποίο συζητήθηκε με τις κανονικές διαδικασίες. Η Κυβέρνηση, όμως, φοβήθηκε. Δεν έφερε την τροπολογία σε αυτό το νομοσχέδιο για να συζητήσουμε και το έφερε σε ένα νομοσχέδιο το οποίο συζητείται με μια διαδικασία στην οποία δεν έχουν λόγο όλα τα υπόλοιπα κόμματα, εκτός και αν διαφωνούν με την κύρωση της συμφωνίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρότεινα, κύριε Θεοχάρη –δεν με ακούσατε- να αλλάξει η διαδικασία.

Συνεχίστε, όμως.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Προτείνατε να αλλάξει εσείς -και είναι προς τιμήν σας- γιατί είστε εκπρόσωπος της νομοθετικής εξουσίας. Δεν βολεύει αυτό την Κυβέρνηση. Δεν το έκανε με αυτόν τον σκοπό. Προσπάθησε η Κυβέρνηση και δεν μπορεί να αποφύγει τη συζήτηση. Θα συζητήσουμε, λοιπόν, αυτή την τροπολογία όπως πρέπει.

Για ποιον λόγο, όμως, όλη αυτή η πρεμούρα; Για ποιον λόγο η βιασύνη; Μήπως γιατί η Κυβέρνηση απέτυχε σε όλα τα μέτωπα, δεν μπόρεσε να ελέγξει τις συστημικές τράπεζες, δεν μπόρεσε να φτιάξει το παράλληλο τραπεζικό σύστημα και τώρα δραπετεύει, όπως όλη η Ελλάδα καταλαβαίνει; Δραπετεύει και άρα τι πρέπει να κάνει για να δραπετεύσει; Να εκβιάσει τα κανάλια -και τρέχει να το κάνει- να αλλάξει ενδεχομένως τον εκλογικό νόμο, για να μην μπορέσει να υπάρξει σταθερότητα στην Κυβέρνηση και μετά να παραιτηθεί και να φύγει; Αυτός είναι ο σκοπός της Κυβέρνησης;

Θα πρέπει να μας το πει ξεκάθαρα για ποιον λόγο φέρνει τόσο γρήγορα και τόσο βιαστικά αυτές τις αντισυνταγματικές διατάξεις. Πρέπει να αποσυρθούν, ειδάλλως να συζητηθούν με την πλήρη και κανονική διαδικασία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ πολύ, κυρία Πρόεδρε.

Αγαπητοί συνάδελφοι, πριν από τρεισήμισι μήνες σε αυτή την Αίθουσα η Κυβέρνηση έκανε μια μεγάλη δημοκρατική τομή. Με τον νόμο τον οποίο ψηφίσαμε εισάγαμε την εφαρμογή του Συντάγματος στη λειτουργία της ελληνικής κοινωνίας. Και αυτό ήταν το βασικό χαρακτηριστικό της επιλογής μας, η εφαρμογή της δημοκρατίας, η λειτουργία της διαφάνειας και η ισονομία και στον χώρο των τηλεοπτικών συχνοτήτων.

Ταυτόχρονα με τη διαδικασία αδειοδότησης των παρόχων περιεχομένου τηλεοπτικού σήματος διασφαλίσαμε και την παροχή ψηφιακού σήματος σε όλη την Ελλάδα -κάτι που δεν είχατε κάνει τόσα χρόνια- και ταυτόχρονα αναστείλαμε και το ιδιωτικό μονοπώλιο στην παροχή ψηφιακού σήματος και δημιουργήσαμε ένα πλαίσιο ανεξάρτητης και τίμιας λειτουργίας στον χώρο των τηλεοπτικών συχνοτήτων, κάτι το οποίο για είκοσι πέντε χρόνια σε ένα καθεστώς ανομίας δεν τολμήσατε ή δεν μπορέσατε -γιατί δεν είχατε δυνάμεις- να το κάνετε.

Εμείς, όμως, με την επιλογή του ελληνικού λαού τον Ιανουάριο και τον Σεπτέμβριο και με τη στήριξη της κοινωνίας προχωρήσαμε σ’ αυτή τη σημαντική αλλαγή, που είναι ένα βασικό δημοκρατικό δικαίωμα της χώρας μας η εφαρμογή του Συντάγματος, αυτό που ο Πρωθυπουργός είπε από το Βήμα των προγραμματικών δηλώσεων: «Επειδή εμείς είμαστε κάθε λέξη του Συντάγματος», προχωρούμε στην εφαρμογή του άρθρου 15 παράγραφος 2.

Οι τηλεοπτικές συχνότητες είναι κάτω από τον έλεγχο του κράτους, κάτι το οποίο επιλέξατε να μην κάνετε όλο το προηγούμενο διάστημα. Όμως, αυτή τη δημοκρατική τομή εδώ και τρεισήμισι μήνες προσπαθείτε με κάθε τρόπο να την καθυστερήσετε, να μην επιτρέψτε να εφαρμοστεί. Και δεν βιάζεται η Κυβέρνηση. Η Κυβέρνηση υποχρεούται έναντι του λαού να εφαρμόσει το Σύνταγμα, κάτι που πιθανώς για κάποιο κόμμα της Βουλής που μας ρώτησε δεν είναι σημαντικό έγγραφο της Ελληνικής Δημοκρατίας.

Όμως, εμείς βιαζόμαστε και περιμέναμε η Αντιπολίτευση να βγάλει πρόεδρο, περιμέναμε σε τρεις συνεχείς Διασκέψεις των Προέδρων της Βουλής να συμφωνήσετε σ’ αυτό που είναι συνταγματική σας υποχρέωση, να συγκροτηθεί δηλαδή με ομοφωνία, εάν είναι δυνατόν, η Ανεξάρτητη Αρχή του Εθνικού Συμβουλίου Ραδιοτηλεόρασης. Όμως, όλες αυτές οι προσπάθειες, ακόμη και δύο τροπολογίες που διεύρυναν τον αριθμό του ΕΣΡ και μία που μετέφερε την αρμοδιότητα του Υπουργού Επικρατείας στη Βουλή για τον αριθμό των τηλεοπτικών καναλιών, καμμία απ’ αυτές τις κινήσεις συναίνεσης και συνεργασίας που έκανε η Κυβέρνηση δεν έγινε αποδεκτή από την Αντιπολίτευση.

Επειδή εμείς επιμένουμε στην εφαρμογή του Συντάγματος, στο Υπουργικό Συμβούλιο ο Πρωθυπουργός ξεκαθάρισε ότι δεν θα κάνουμε πίσω απ’ αυτή τη βασική δημοκρατική μας υποχρέωση.

Και επειδή καταλαβαίνουμε ότι το θέμα αυτό αφορά όλη τη Βουλή και πρέπει να συζητηθεί μπροστά στους Έλληνες πολίτες -προς όφελός μας είναι, μην ανησυχείτε, δεν θα μας κάνετε κακό- η Πρόεδρος εισηγήθηκε και εισηγητές και αγορητές να υπάρχουν απ’ όλα τα κόμματα. Όμως, εσείς είχατε τόση πρεμούρα –και ο κ. Βενιζέλος και ο κ. Δένδιας- να δημιουργήσετε θέμα, που δεν ακούσατε καν την εισήγηση, που λέει τοποθετήσεις και όχι μία συνοπτική διαδικασία επικυρώσεως σύμβασης.

Ο δε κ. Θεοχάρης δεν κατάλαβε καν ότι δεν συζητάμε τώρα για την αντισυνταγματικότητα.

Κύριε Θεοχάρη, να σας ενημερώσω. Θα έρθει θέμα συνταγματικότητας, είμαστε σίγουροι, θα προσπαθήσετε με κάθε τρόπο να σταματήσετε αυτό που θα κάνουμε, να γίνει διαγωνισμός και να δοθούν άδειες. Οι συνεργασίες σας τελειώσανε. Θα δοθούν άδειες και θα γίνουν διαγωνισμοί μπροστά στους Έλληνες πολίτες.

(Θόρυβος από την πτέρυγα της Νέας Δημοκρατίας)

**ΜΑΡΙΑ ΑΝΤΩΝΙΟΥ:** Αύριο στην πράξη νομοθετικού περιεχομένου.

**ΣΩΚΡΑΤΗΣ ΦΑΜΕΛΛΟΣ:** Εμείς ξέρουμε ότι θα κάνετε ό,τι είναι δυνατόν. Δεν έχουμε τα όπλα τα δικά σας, είναι γεγονός. Δεν έχουμε ούτε το βαθύ κράτος, ούτε τα πλούσια γραφεία, ούτε τα ωραία, εάν θέλετε, λόγια των δικηγόρων στη Βουλή. Έχουμε έναν σύμμαχο, την ελληνική κοινωνία, τη δημοκρατία, τον ελληνικό λαό.

**ΣΟΦΙΑ ΒΟΥΛΤΕΨΗ:** Αύριο αυτό. Αύριο η κοινωνία.

**ΣΩΚΡΑΤΗΣ ΦΑΜΕΛΛΟΣ:** Εξαιτίας αυτού του συμμάχου και με αυτόν τον σύμμαχο τα κανάλια θα μπουν σε διαγωνισμό και θα δοθούν άδειες. Μην ανησυχείτε, θα γίνουν όλα και θα γίνουν με τη διαδικασία που πρέπει, με τη συζήτηση που πρότεινε η Πρόεδρος και καλά έκανε το Προεδρείο της Βουλής, το οποίο δεν είναι μια ανεξάρτητη αρχή. Αναγνωρίζουμε την αυτονομία και τη δεοντολογία του προεδρείου, αλλά είναι στελέχη, σύντροφοί μας και πρότειναν να γίνει με διάλογο η συζήτηση στη Βουλή, κάτι που κανείς σας δεν θα τολμούσε να κάνει όταν ήταν στην κυβέρνηση.

Επιτρέψτε μου να το πω, κύριε Βενιζέλο. Και εσείς δεν θα το τολμούσατε, όπως δεν το τολμήσατε τόσα χρόνια να λύσετε το πρόβλημα της ανομίας στα τηλεοπτικά κανάλια.

Εμείς ζητάμε τη συνεργασία, να πάμε σε διαγωνισμό και να αναμετρηθούν όλοι τίμια μπροστά στους Έλληνες πολίτες. Έτσι θα αποκατασταθεί και αυτό το κομμάτι της δημοκρατίας στη χώρα μας. Έτσι θα προχωρήσουμε, γιατί το θέλει ο λαός. Δεν το θέλουν οι καναλάρχες; Το θέλουν οι πολίτες, όμως.

**ΣΟΦΙΑ ΒΟΥΛΤΕΨΗ:** Αύριο θα μιλήσει ο λαός.

**ΣΩΚΡΑΤΗΣ ΦΑΜΕΛΛΟΣ:** Να προχωρήσει, κυρία Πρόεδρε, με την πρότασή σας η διαδικασία.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΣΟΦΙΑ ΒΟΥΛΤΕΨΗ:** Αύριο θα μιλήσει ο λαός, με τα τρακτέρ.

**ΚΩΝΣΤΑΝΤΙΝΟΣ ΜΠΑΡΚΑΣ:** Μη φωνάζετε, κυρία Βούλτεψη!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Θα ξαναπούμε τα ίδια, αλλά η επανάληψη είναι η μήτηρ της μαθήσεως, γιατί τα έχουμε δει όλα.

Κατ’ αρχάς, κυρία Πρόεδρε, θεωρούμε ότι η διαδικασία είναι απαράδεκτη. Υπάρχει τροπολογία που δεν έχει καμμία σχέση με τη σύμβαση. Επομένως, συνεχίζετε στον δρόμο που χάραξαν οι προηγούμενοι, γιατί και αυτοί το ίδιο έκαναν. Απλώς, τότε τους καταγγέλλατε για πραξικόπημα -ο ΣΥΡΙΖΑ εννοώ- και τώρα καταγγέλλει η Νέα Δημοκρατία τον ΣΥΡΙΖΑ για πραξικόπημα. Μάλλον είστε και οι δύο πραξικοπηματίες τελικά, εάν μπούμε σ’ αυτή τη λογική και έτσι είναι.

Δεν συμφωνούμε, λοιπόν, με αυτή τη διαδικασία, η οποία υπάρχει. Μην βιάζεστε να τα πείτε, γιατί άλλα λέγατε. Πότε είχατε δίκιο; Τότε που λέγατε ότι είναι πραξικόπημα ή τώρα που λέτε ότι είναι νόμιμο;

Πείτε και εσείς η Νέα Δημοκρατία και οι άλλοι πότε είχατε δίκιο. Όταν τα κάνατε εσείς ήταν καλά και τώρα που τα κάνουν οι άλλοι είναι πραξικόπημα. Αυτό το παιχνίδι παίζεται. Αυτός ο καβγάς έχει να κάνει με την αναδιανομή της αγοράς συνολικά. Kαι η μεν Κυβέρνηση θέλει να ανοίξει, φαίνεται, και σε άλλους παίκτες –ας το πω έτσι- το θέμα των μέσων μαζικής ενημέρωσης, η δε Αντιπολίτευση, η Νέα Δημοκρατία, υπερασπίζεται το σημερινό καθεστώς.

Εμείς τι θέλουμε να πούμε; Η ουσία ποια είναι; Αφήστε τις κορώνες περί διαφάνειας και των άλλων των υπολοίπων. Η ουσία είναι ότι η ενημέρωση στη συντριπτική της πλειοψηφία, που είναι κοινωνικό αγαθό, θα είναι πάλι στα χέρια των επιχειρηματικών ομίλων. Το ότι θα μπει τάξη με τον διαγωνισμό κ.λπ., αυτά είναι τουλάχιστον για αφελείς.

Γιατί ακόμη και το θέμα της διαφάνειας σας το θέσαμε και στο νομοσχέδιο. Γιατί εξαιρείτε τις αλλοδαπές εταιρείες που είναι εισηγμένες στο χρηματιστήριο, ώστε οι μετοχές να μην είναι ονομαστικές μέχρι φυσικό πρόσωπο; Δεν θα προκύψουν πάλι εκεί υπόγεια πράγματα;

Σε τελευταία ανάλυση αυτό που βασιλεύει, όταν η ενημέρωση είναι στα χέρια των επιχειρηματικών ομίλων, είναι το συμφέρον των επιχειρηματικών ομίλων και γι’ αυτό τυχαίνει εντελώς «τυχαία» να βγάζουν όλοι τις ίδιες ειδήσεις κατά καιρούς.

Εμείς, λοιπόν, δεν πρόκειται να μπούμε σε αυτή την ψευτοαντιπαράθεση, η οποία γίνεται και σε ό,τι αφορά το ποιος θα δίνει τις άδειες, δηλαδή αν θα είναι ο Γιάννης ή αν θα είναι ο Γιαννάκης, αν θα είναι ο Νίκος ή ο Νικολάκης. Δηλαδή**,** ποιο ΕΣΡ είναι ανεξάρτητο; Είναι ανεξάρτητο το Εθνικό Ραδιοτηλεοπτικό Συμβούλιο; Από πότε ήταν ανεξάρτητο; Όλες οι αποφάσεις που έπαιρνε ανεξάρτητες ήταν!

Επομένως, δεν μπαίνουμε σε αυτή τη λογική. Θέλουμε να θέσουμε προκαταβολικά το θέμα των εργαζομένων, οι οποίοι δεν προστατεύονται ή μπορεί να φαίνεται ότι προστατεύονται προσωρινά. Προσέξτε, μη σημειώνετε, γιατί έχει και άλλα. Στην αρχή, ναι, υποτίθεται ότι πρέπει να έχουν τόσους. Όμως, στην πορεία μπορεί να αλλάξουν και οι εργασιακές σχέσεις και πάρα πολλά άλλα.

Εμείς αυτό το θέμα το θεωρούμε πάρα πολύ σοβαρό, το θέμα των εργαζομένων στα μέσα μαζικής ενημέρωσης. Γι’ αυτό λέμε ότι δεν μπαίνουμε σε τέτοια συζήτηση πια. Είναι κοροϊδία, όπως είπα και το πρωί. Δεν ήσασταν εσείς, κυρία Πρόεδρε. Σε ό,τι αφορά την τροπολογία θα ψηφίσουμε «παρών» και θα εξηγήσουμε αναλυτικά γιατί.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, μπορώ να έχω τον λόγο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα δώσω τον λόγο στον κ. Καρρά και μετά θα συμπληρώσω και την πρότασή μου.

Δεν θα σας δώσω, κύριε Λοβέρδο, τον λόγο. Τελειώσαμε. Θα υποβάλω την πρότασή μου και μετά θα ολοκληρωθεί η διαδικασία.

**ΑΝΔΡΕΑΣ ΛΟΒΕΡΔΟΣ:** Είναι λάθος! Όχι, κυρία Πρόεδρε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχετε τον λόγο κύριε Καρρά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κυρία Πρόεδρε.

Το πρωί αντιμετωπίσαμε το ίδιο ζήτημα στην Ολομέλεια. Ετέθη σε σχέση με την κύρωση των πράξεων νομοθετικού περιεχομένου, αν μπορεί να γίνεται πραγματική συζήτηση ή θα πρέπει να έρχονται κείμενα μέσω πράξεων νομοθετικού περιεχομένου και να ψηφίζονται ως έχουν.

Τίθεται, λοιπόν, και πάλι σήμερα το απόγευμα το ίδιο πρόβλημα. Η Βουλή, η οποία αφ’ ενός μεν είναι η πεμπτουσία της δημοκρατίας και αφ’ ετέρου η μοναδική δυνατότητα συζήτησης των κρίσιμων θεμάτων της χώρας, να έχει τη δυνατότητα να μπορεί αναλυτικά να τοποθετείται όχι μόνο σε ζητήματα συνταγματικότητος ή μη διατάξεων αλλά επιπλέον και επί ουσιαστικών ρυθμίσεων, οι οποίες αντανακλούν συνέπειες όχι μόνο σε οικονομικά ή άλλα συμφέροντα αλλά σε αυτή καθ’ αυτή τη ζωή μεγάλων ομάδων πολιτών ή και του συνόλου.

Κυρία Πρόεδρε, έχει ταλαιπωρηθεί η Αίθουσα και η Βουλή γενικότερα με τον νόμο των καναλιών, τον ν. 4339/2015. Ξεκινήσαμε τον Οκτώβρη να συζητάμε, υποτίθεται, την είσοδο μίας τάξης στην αταξία. Προσπαθήσαμε, λοιπόν, και εμείς από την πλευρά της Ένωσης Κεντρώων να συνεισφέρουμε κατά το δυνατόν και τις κρίσιμες διατάξεις του νομοσχεδίου αυτού τις είχαμε ψηφίσει. Όμως, όταν είδαμε ότι αφαιρούνται κρίσιμες αρμοδιότητες από το ΕΣΡ, είδαμε πλέον ότι δεν μπορούν αυτές οι διατάξεις να ισχύσουν, διότι αντιμετωπίζεται θέμα συμφωνίας ή όχι με το Σύνταγμα.

Θέτω, λοιπόν, ένα ζήτημα, κυρία Πρόεδρε, στην παρούσα φάση. Όταν ο ν. 4339/2015 εισήχθη στη Βουλή, συνοδεύτηκε στην ψήφιση στην Ολομέλεια και από μία έκθεση της Επιστημονικής Επιτροπής και μας έδωσε τον οδηγό να δούμε μέχρι ποιου σημείου θα μπορεί να εφαρμοστεί το άρθρο 15 του Συντάγματος, μέχρι ποιου σημείου θα μπορούμε να έχουμε συνταγματικότητα ή μη. Όμως, ξεκίνησαν τροπολογίες, σειρά τροπολογιών, μία πριν από δεκαπέντε μέρες με τη μορφή τροπολογίας και μία σήμερα, η οποία οφείλω να πω ότι είναι κρισιμότερη των προηγουμένων, διότι πλέον μεταθέτει ένα τεράστιο εύρος εξουσιών στον Υπουργό και μέσω του Υπουργού στη Γενική Γραμματεία Επικοινωνίας.

Ζητούμε, λοιπόν, αν θέλετε, για να μπορούμε να τοποθετηθούμε στην Αίθουσα αυτή, να τη συνοδεύει έκθεση της Επιστημονικής Υπηρεσίας της Βουλής, γιατί υπάρχει τέτοια δυνατότητα, κυρία Πρόεδρε. Υπάρχει από τον Κανονισμό η δυνατότητα να συνοδεύεται από έκθεση. Είναι ένα όργανο κύρους η Επιστημονική Υπηρεσία, την οποία εμείς εμπιστευόμεθα και εμπιστευόμεθα και στην αντικειμενικότητά της και στην επιστημονική της επάρκεια.

Δεν μπορούμε, λοιπόν, να ευτελίζουμε το Κοινοβούλιο αυτή τη στιγμή, να εκφράζει η πλειοψηφία άποψη αντισυνταγματικότητας, η μειοψηφία άποψη συνταγματικότητας και ο ελληνικός λαός να μας βλέπει έξω και να μην καταλαβαίνει τι γίνεται ή τι αντιμετωπίζεται στην Αίθουσα αυτή, για τον λόγο ότι τελικά κανείς από εμάς δεν είναι πειστικός. Διότι και τα ίδια τα μέσα για τα οποία συζητούμε αυτή τη στιγμή εμφανίζουν κατά το δοκούν τις απόψεις μας.

Κυρία Πρόεδρε, θα επιμείνω σε αυτό και θα παρακαλέσω ιδιαίτερα και τον Υπουργό, θα παρακαλέσω και τον κύριο Πρόεδρο της Βουλής κι εσάς. Θέλουμε έκθεση της Επιστημονικής Υπηρεσίας της Βουλής, γιατί αναγκαζόμαστε να γνωμοδοτούμε μόνοι μας. Εγώ δεν το θέλω πια να συνεχίσω αυτό το «βιολί», αν μου επιτρέψετε την έκφραση, κάθε μέρα να τοποθετούμαι εδώ ή στις επιτροπές αν κάτι είναι συνταγματικό ή κάτι δεν είναι. Είμαι άνθρωπος κι εγώ και μπορεί να έχω κάνει σφάλματα. Θα παρακαλέσω και πάλι να τίθεται αυτό το ζήτημα, έστω και με την τροπολογία -ο Κανονισμός το επιτρέπει- και να έχουμε εκθέσεις. Έχουμε υπηρεσίες στη Βουλή.

Τελειώνοντας θέλω να πω και τούτο: Διευρυμένη συζήτηση σε αυτά τα θέματα, ανοιχτή συζήτηση ακόμη και στις τροπολογίες και προηγούμενη διαβούλευση. Σε ήσσονος σημασίας διατάξεις διακηρύσσουμε, διατυμπανίζουμε ότι υπάρχει διαβούλευση, φέρνουμε έκθεση, την καμαρώνουμε, ακούμε απόψεις, καταλήγουμε. Ε, όχι με τροπολογίες το κρίσιμο αυτό ζήτημα, το οποίο –σημειωτέον- δεν έχει μόνο συνέπειες στην ενημέρωση! Έχει συνέπειες και σε εργαζόμενους.

Είπε χθες ο κ. Παππάς στην τηλεόραση σε κάποιο κανάλι -μην πω τι κανάλι μπορεί να ήταν αυτό- ότι εν ανάγκη θα φέρουμε μια ρύθμιση να έχει πεντακόσιους εργαζόμενους, αν δεν μπορούμε να καλύψουμε τις θέσεις. Τίθεται εκποδών το επιχείρημα του κ. Βούτση περί βιωσιμότητας πλέον, το οποίο συζητούσαμε και στη Διάσκεψη των Προέδρων.

Ας μείνουμε, λοιπόν, σε αυτά, ας ξεκινήσουμε να έχουμε μια αντικειμενική άποψη και ας προχωρήσουμε σε κανονική συζήτηση με βοήθεια και των επιστημόνων της Βουλής.

Ευχαριστώ, κυρία Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κύριος Υπουργός.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, δεν ολοκληρώθηκε ο κύκλος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Αφήστε, κύριε Λοβέρδο. Δεν είναι συζήτηση στην οποία μπορεί να πάρουν όλοι τον λόγο.

**ΑΝΔΡΕΑΣ ΛΟΒΕΡΔΟΣ:** Δεν έχει ολοκληρωθεί ο κύκλος!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είναι παρεμπίπτον ζήτημα. Το ότι έδωσα τον λόγο είναι…

**ΑΝΔΡΕΑΣ ΛΟΒΕΡΔΟΣ:** Δώστε μου τον λόγο να μιλήσω, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ!

**ΑΝΔΡΕΑΣ ΛΟΒΕΡΔΟΣ:** Να πάρουμε τον λόγο όλες οι δυνάμεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σύμφωνα με το άρθρο 67, δεν μιλάνε όλοι. Ο υπογράφων μόνο. Ανοίξτε το άρθρο 67 να το δείτε.

**ΑΝΔΡΕΑΣ ΛΟΒΕΡΔΟΣ:** Κάνετε λάθος.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έδωσα τον λόγο έτσι σε όλους, για να ακούσουμε τη γνώμη όλων των κομμάτων και να συμπληρώσω την πρότασή μου. Μόνο ο υπογράφων μιλάει.

Κύριε Υπουργέ, έχετε πέντε λεπτά.

**ΑΝΔΡΕΑΣ ΛΟΒΕΡΔΟΣ:** Θα μου δώσετε τον λόγο! Δεν υπάρχει περίπτωση.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ένα λεπτό μόνο, κυρία Πρόεδρε.

**ΑΝΔΡΕΑΣ ΛΟΒΕΡΔΟΣ:** Θα μου δώσετε τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν σας τον δίνω. Είναι τόσοι Κοινοβουλευτικοί Εκπρόσωποι.

**ΑΝΔΡΕΑΣ ΛΟΒΕΡΔΟΣ:** Είμαι Κοινοβουλευτικός Εκπρόσωπος και σας ζητώ τον λόγο.

**ΜΑΥΡΟΥΔΗΣ ΒΟΡΙΔΗΣ:** Δεν έχει μιλήσει ως Κοινοβουλευτικός Εκπρόσωπος, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μίλησε ο κ. Βενιζέλος και τα είπε πολύ καλά, με σαφήνεια. Αφήστε, κύριε Λοβέρδο, τώρα.

**ΑΝΔΡΕΑΣ ΛΟΒΕΡΔΟΣ:** Παραβιάζετε τον Κανονισμό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας παρακαλώ! Δεν θα κρατήσει αυτή η συζήτηση πέντε ώρες.

**ΑΝΔΡΕΑΣ ΛΟΒΕΡΔΟΣ:** Παραβιάζετε τον Κανονισμό!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Αν μου επιτρέπετε, η Αξιωματική Αντιπολίτευση νομίζω ότι προσκόμισε…

**ΑΝΔΡΕΑΣ ΛΟΒΕΡΔΟΣ:** Παραβιάζετε τον Κανονισμό! Κύριε Υπουργέ, μην το κάνετε αυτό!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Τι θέλετε, κύριε Λοβέρδο;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Διαβάστε το άρθρο 67, κύριε Λοβέρδο. Είσαστε τόσο χρόνια στη Βουλή! Ντροπή!

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα είχα τελειώσει! Κάνετε λάθος!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Η Αξιωματική Αντιπολίτευση, λοιπόν, λέει ότι βιαζόμαστε. Ομολογώ ότι αυτό είναι συγκλονιστικό επιχείρημα. Και ξέρετε γιατί είναι συγκλονιστικό; Διότι δεν μπορούμε να τους το επιστρέψουμε. Δεν έχουμε τη δυνατότητα να τους το επιστρέψουμε, διότι για εικοσιπέντε χρόνια είχε παραλύσει αυτή η διαδικασία! Και ενώ προβλεπόταν ο διαγωνισμός, ποτέ δεν έγινε.

**ΑΝΔΡΕΑΣ ΛΟΒΕΡΔΟΣ:** Κύριε Υπουργέ και εσείς κάνετε λάθος!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Συνεπώς τα κόμματα που αυτή τη στιγμή είναι στην Αντιπολίτευση, για το μόνο πράγμα που δεν μπορούν να κατηγορηθούν είναι ότι βιάζονταν.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, πρέπει να κλείσει ο κύκλος των Κοινοβουλευτικών Εκπροσώπων.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Καθίστε κάτω. Θα τα ακούσετε. Ζητήστε τον λόγο μετά. Εγώ ζήτησα τον λόγο για ένα λεπτό.

Επιτρέπετε, κύριε Λοβέρδο; Μα, τι συμπεριφορά είναι αυτή;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, έδωσα τον λόγο στον Υπουργό, όπως δικαιούμαι. Καθίστε κάτω. Θα μιλήσει ο Υπουργός και θα συζητήσουμε τι λέει ο Κανονισμός.

**ΑΝΔΡΕΑΣ ΛΟΒΕΡΔΟΣ:** Κύρια Πρόεδρε, έχω τον λόγο και θα τον πάρω! Μεροληπτείτε! Ζητάω τον λόγο από την αρχή και έχω σειρά. Δεν θα προχωρήσει η διαδικασία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν έχετε καμμία σειρά. Μου ζήτησε τον λόγο και του τον έδωσα. Τελείωσε.

**ΑΝΔΡΕΑΣ ΛΟΒΕΡΔΟΣ:** Δεν πρόκειται να προχωρήσει η διαδικασία!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κυρία Πρόεδρε, παρακαλώ, έστω και κατά παρέκκλιση των προβλεπομένων, να πάρει τον λόγο ο κ. Λοβέρδος, για να συνεχίσουμε. Ήμαρτον!

**ΑΝΔΡΕΑΣ ΛΟΒΕΡΔΟΣ:** Βοηθείστε, κύριε Παππά!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, πραγματικά είστε προβληματικός!

(Χειροκροτήματα από την πτέρυγα του ΣΥΡΙΖΑ)

Διαβάστε το άρθρο 67 του Κανονισμού. Για όνομα του Θεού! Τι είναι αυτό;

Δεν δικαιούστε να πάρετε τον λόγο. Κατά παρέκκλιση, για δύο λεπτά, γιατί η επιμονή σας δεν έχει όρια.

**ΑΝΔΡΕΑΣ ΛΟΒΕΡΔΟΣ:** Καμμία παρέκκλιση!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είστε παράνομος αυτή τη στιγμή! Έχετε τον λόγο για δύο λεπτά.

**ΑΝΔΡΕΑΣ ΛΟΒΕΡΔΟΣ:** Θα μου δώσετε τον χρόνο που δώσατε σε όλους.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, κύριε Λοβέρδο. Διότι θα μου ζητήσουν τον λόγο όλοι οι Κοινοβουλευτικοί Εκπρόσωποι.

**ΑΝΔΡΕΑΣ ΛΟΒΕΡΔΟΣ:** Μα, τον πήραν τον λόγο όλοι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συμπτωματικό ήταν. Θα μπορούσε να μιλήσει οποιοσδήποτε ήθελε να εκπροσωπήσει το κόμμα.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, τώρα γλιστράτε διανοητικά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κατέθεσε γραπτό αίτημα ο κ. Βενιζέλος. Ας συνεννοούσασταν μεταξύ σας. Τώρα τελείωσε.

**ΑΝΔΡΕΑΣ ΛΟΒΕΡΔΟΣ:** Ο κ. Βενιζέλος μίλησε επί του Κανονισμού, όπως ο Κανονισμός ορίζει. Μετά, βάσει των προτάσεών του, άνοιξε μια συζήτηση. Δικαιούνται συμμετοχής όλες οι Κοινοβουλευτικές Ομάδες.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ας τελειώνουμε τώρα, ολοκληρώνετε.

**ΑΝΔΡΕΑΣ ΛΟΒΕΡΔΟΣ:** Θα έχω πέντε λεπτά, όπως όλοι, και θα χρησιμοποιήσω όσα θέλω από αυτά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι, δεν θα έχετε πέντε λεπτά. Σας δίνω κατά παρέκκλιση τον λόγο

**ΑΝΔΡΕΑΣ ΛΟΒΕΡΔΟΣ:** Καμμία μεροληψία σε βάρος μας! Παρεκτρέπεστε!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μετά έχουμε την ένσταση αντισυνταγματικότητας, που είναι ολόκληρη διαδικασία.

**ΑΝΔΡΕΑΣ ΛΟΒΕΡΔΟΣ:** Εάν θέλετε να μην προχωρήσει η διαδικασία…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δηλαδή, ο τσαμπουκάς θα περάσει εδώ; Δεν κατάλαβα! Θέλετε πέντε λεπτά, γιατί αλλιώς θα διαλύσετε τη συνεδρίαση; Τι θέλετε ακριβώς;

**ΑΝΔΡΕΑΣ ΛΟΒΕΡΔΟΣ:** Καθόλου τσαμπουκάς. Εσείς παρεκτρέπεστε, με σκοπό να μην προχωρήσει η διαδικασία. Παρεκτρέπεστε για να εμποδίσετε τη διαδικασία. Το κάνετε επίτηδες! Θα είχα τελειώσει.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εσείς, κύριε Λοβέρδο, το κάνετε συνέχεια αυτό και σκόπιμα. Είναι τα δελτία ειδήσεων τώρα ή όχι ακόμα;

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, θα πρέπει να αξιοποιήσετε με την πρότασή σας αύριο την πρόταση που σας έκανε ο κ. Βενιζέλος, που πραγματικά συνάδει με το λειτούργημα του Προεδρείου της Βουλής και καθενός και καθεμιάς από τα μέλη του. Σας έδωσε την καταστρωμένη από τον Κανονισμό της Βουλής και το Σύνταγμα διαδικασία επί των τροπολογιών. Εάν δεν το ακολουθήσετε, υπάρχουν και άλλες λύσεις να μετριάσετε το πρόβλημα που δημιουργήθηκε. Ένα πρόβλημα, που στην κατάληξή του εμπλέκει στον ανταγωνισμό μας, στα προβλήματα τα οποία ο ένας ή ο άλλος από εμάς θέτουμε, στις συγκρούσεις μας –εάν θέλετε- και στον διάλογό μας -για να είναι πιο ήπια αυτή η έκφρασή μου- τον Πρόεδρο της Δημοκρατίας.

Ό,τι θα φύγει από εδώ απόψε εμπλέκει τον ρυθμιστή του πολιτεύματος. Γι’ αυτό, τουλάχιστον, ως προς τα εσωτερικά θέματα λειτουργίας του Κοινοβουλίου πρέπει να είστε και να είμαστε άψογοι.

Επαναλαμβάνω ότι εάν δεν ακολουθήσετε την πρόταση που σας έγινε προηγουμένως από τον κ. Βενιζέλο, θα πρέπει να μας εξηγήσετε ποια διαδικασία του νομοθετείν ακολουθείτε.

Εσείς με έναν τρόπο τελείως πρόχειρο –για να μην πω άλλη λέξη- μας είπατε ότι είναι κύρωση και όταν τελειώσει, φαντάζομαι, η διαδικασία της κυρώσεως, να μιλήσουν για την τροπολογία οι εισηγητές και οι ειδικοί αγορητές επί πέντε λεπτά.

Προφανώς αγνοείτε, κυρία Πρόεδρε, ότι επί όλων των κυρώσεων συμβάσεων τους τελευταίους μήνες το Προεδρείο της Βουλής δίνει τον λόγο σε όλα τα κόμματα, ακόμα και σε αυτά που έχουν συμφωνήσει. Μάλιστα, με την άδεια του Προεδρείου, θίγονται και ζητήματα που είναι έξω από το πλαίσιο της κυρούμενης σύμβασης αλλά μέσα στους παλμούς της κοινωνίας και της πολιτικής. Αυτό το κάνετε ως Προεδρείο για δύο λεπτά ή για τρία λεπτά.

Έρχεστε σήμερα και λέτε «θα τελειώσουμε με την κύρωση και μετά θα πάρει κάθε κόμμα πέντε λεπτά, για να συζητήσουμε για ένα τόσο σοβαρό θέμα». Κάνετε λάθος!

Θα πρέπει να δείτε, κατ’ αρχάς, το άρθρο 101 του Κανονισμού, που είναι η μήτρα, και μετά να μας πείτε ποιες ειδικές διατάξεις θα βάλετε στο τραπέζι, για να διεκπεραιωθεί η συζήτηση αυτής της τροπολογίας. Εάν δεν το κάνετε και επιμείνετε σε αυτά τα πέντε λεπτά, είστε εκτός πλαισίου και θα δείτε στην πορεία των συζητήσεων ότι θα οδηγηθούμε σε αδιέξοδο και σε συγκρούσεις.

Θα πρέπει, λοιπόν, να αναφέρετε τον χρόνο που έχουν οι εισηγητές και οι ειδικοί αγορητές, τον χρόνο που έχουν οι Κοινοβουλευτικοί Εκπρόσωποι -μαθαίνουμε εδώ από τα κόμματα ότι θα έρθουν και Αρχηγοί κομμάτων- τον χρόνο που έχουν οι Αρχηγοί κομμάτων και τα συναφή, διότι αν δεν ξέρουμε τη διαδικασία, κάποια ώρα, όπως κάνατε και το απόγευμα και άλλες φορές, θα μας πείτε ότι δεν έχουμε χρόνο.

Κυρία Πρόεδρε, χρόνο θα έχουμε! Και αν δεν θέλετε να τον δώσετε εσείς, θα τον πάρουμε μόνοι μας!

(Θόρυβος-διαμαρτυρίες από την πτέρυγα του ΣΥΡΙΖΑ)

Γι’ αυτό, κυρία Πρόεδρε, πρέπει να γυρίσετε σελίδα. Αυτά τα πονηρά που μας εισηγηθήκατε στην αρχή, πέντε λεπτά το κάθε κόμμα, να τα ξεχάσατε και η πρότασή σας, πρώτον, να είναι θεμελιωμένη στον Κανονισμό της Βουλής και, δεύτερον, να μην παραβιάζει τις αρχές της λογικής. Ειδάλλως, δεν θα είναι καλή η εξέλιξη της διαδικασίας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, τις απειλές όπου περνάνε! Αφήστε τις απειλές στο Κοινοβούλιο, γιατί δεν ξέρω πώς το έχετε εισπράξει αυτό το θάρρος!

(Χειροκροτήματα από την πτέρυγα του ΣΥΡΙΖΑ)

Επειδή, όμως, θα κάνω δεκτό το μισό αίτημά σας, θα διαβάσω το αίτημα του κ. Βενιζέλου, για να τελειώνουμε: «Κύριε Πρόεδρε, ζητώ να μου δοθεί ο λόγος κατά το άρθρο 100 του Κανονισμού…».

**ΕΥΑΓΓΕΛΟΣ ΒΕΝΙΖΕΛΟΣ:** Αυτό είναι μετά, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συγγνώμη.

«Στην αρχή της συζήτησης του σχεδίου νόμου «Κύρωση της Συμφωνίας κ.λπ.», προκειμένου να προβάλλω αντιρρήσεις…».

**ΕΥΑΓΓΕΛΟΣ ΒΕΝΙΖΕΛΟΣ:** Όχι, κυρία Πρόεδρε, δεν είναι αυτό το αίτημά μου. Το άλλο αίτημά μου είναι!

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα τα πω όλα!

Και συνεχίζετε «…ως προς τη συνταγματικότητα σε σχέση με την κύρωση της τροποποίησης με γενικό αριθμό τάδε και ειδικό τάδε του κυρίου Υπουργού Επικρατείας».

Διαβάζω και το άλλο αίτημά σας: «Κύριε Πρόεδρε, ζητώ να μου δοθεί ο λόγος επί του Κανονισμού της Βουλής ως πρώτος υπογράφων».

**ΕΥΑΓΓΕΛΟΣ ΒΕΝΙΖΕΛΟΣ:** Σε αυτό είμαστε τώρα, στον Κανονισμό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Είμαστε, λοιπόν, σε αυτό. Αυτό, λοιπόν, είναι παρεμπίπτον ζήτημα. Σύμφωνα με το άρθρο 67 του Κανονισμού της Βουλής, παίρνει τον λόγο μόνο αυτός ο οποίος καταθέτει αυτό το παρεμπίπτον ζήτημα.

Παρ’ όλα αυτά, εγώ έδωσα τον λόγο σε όσους τον ζήτησαν. Ήθελε και ο κ. Λοβέρδος, διότι δεν μπορεί να μην τοποθετηθεί. Αλλοίμονό μας, αν δεν μιλήσει! Του τον έδωσα τον λόγο. Μόνο ο κύριος Υπουργός δεν έπρεπε να μιλήσει, έπρεπε να προηγηθεί ο κ. Λοβέρδος, γιατί θα ήταν ιστορική η τοποθέτησή του.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Λοβέρδο, αφήστε το. Κάνατε τις απειλές, ησυχάστε τώρα. Δεν «ξεφορτώσατε»;

Εν πάση περιπτώσει, τώρα βρισκόμαστε στο σημείο που εγώ είχα κάνει μία πρόταση να πάρουν τον λόγο αγορητές, Κοινοβουλευτικοί Εκπρόσωποι, Αρχηγοί κομμάτων κ.λπ., πράγμα που θεωρείται λίγο. Βελτιώνω την πρότασή μου. Είπαμε ότι θα πάρω τον λόγο, για να συμπληρώσω την πρότασή μου, προκειμένου να λάβουν τον λόγο και όσοι Βουλευτές επιθυμούν, με το δεδομένο ότι έχουμε συγκεκριμένες ώρες στις οποίες πρέπει να τελειώσουμε, δύο, τρεις ώρες.

Δείτε το και κρίνετε. Θέλετε όλοι; Εντάξει!

(Θόρυβος στην Αίθουσα)

Το θέμα είναι ότι όλοι, κάτω από αυτή τη συζήτηση που κάνουμε, κρινόμαστε, διότι, βεβαίως, με το να καθυστερήσουμε και να το ψηφίσουμε αύριο δεν αλλάζει τίποτα, κύριοι. Άρα, όλο αυτό το δυναμικό, ανταγωνιστικό, υβριστικό και απειλητικό δεν καταλαβαίνω γιατί αναπτύσσεται μέσα στον χώρο της Βουλής. Ίσως να καταλάβουμε σε λίγο.

Παρά ταύτα, θα δώσω τον λόγο στον κύριο Υπουργό που τον δικαιούται, γιατί είναι δική του η τροπολογία και θα αποφασίσουμε αμέσως μετά. Όπως ξέρετε, σύμφωνα με το άρθρο 67, αποφασίζει ο προεδρεύων.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Να ενημερώσω το Σώμα ότι ο αρμόδιος Υπουργός κατέθεσε τη σχετική νομοτεχνική βελτίωση, όπου προστίθεται στο τέλος του τίτλου του νομοσχεδίου η φράση «και άλλες διατάξεις».

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 468)

ΑΛΛΑΓΗ ΣΕΛΙΔΑΣ

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Νομίζω ότι η Αντιπολίτευση έχει πραγματικά βάλει στο τραπέζι του διαλόγου ένα επιχείρημα, το οποίο δεν μπορούμε εμείς να αντιγυρίσουμε, το επιχείρημα περί βιασύνης.

Είναι προφανές -και το γνωρίζει το πανελλήνιο- ότι εσείς δεν βιαζόσασταν καθόλου να γίνει διαγωνισμός. Το πανελλήνιο καταλαβαίνει, επίσης. Καθώς περνάει η ώρα, μία φταίνε οι αρμοδιότητες του Υπουργού, την άλλη φταίει η ασυμβατότητα με τον Κανονισμό της Βουλής, σε λίγο -μας παρακολουθεί όλη η Ελλάδα- θα φταίει η ασυμβατότητα με το Σύνταγμα. Τα περιμένουμε και τα ξέρουμε όλα.

Είναι προφανές ότι εσείς δεν βιαζόσασταν, διότι επί είκοσι πέντε χρόνια ζήσατε μαζί και με το καθεστώς της ανομίας.

Θέλω μόνο να παρακαλέσω για το εξής: Δεν δέχομαι το επιχείρημα ότι εμείς αιφνιδιάσαμε. Το νομοσχέδιο έχει ψηφιστεί εδώ και τρεισήμισι μήνες. Την ημέρα της ψήφισης είπαμε ρητά ότι αυτό είναι το πρώτο βήμα και καλέσαμε εκείνη τη στιγμή την Αξιωματική Αντιπολίτευση να συμβάλει, για να συγκροτηθεί Εθνικό Συμβούλιο Ραδιοτηλεόρασης. Τίποτα δεν συνέβη. Μετά από αυτό, περιμέναμε τις εσωκομματικές διαδικασίες της Νέας Δημοκρατίας. Κάναμε δύο αλλεπάλληλες κινήσεις καλής θέλησης, για να οικοδομηθεί συναίνεση. Προφάσεις εν αμαρτίαις σε κάθε φάση! Και ερχόμαστε τώρα, για να δούμε την τελευταία πράξη του δράματος.

Ένα πράγμα θα σας πω: Κόφτε το κατενάτσιο και μπείτε στο γήπεδο να παίξετε μπάλα!

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με βάση, λοιπόν, αυτά που ανέφερα σε σχέση με τον Κανονισμό, για το παρεμπίπτον ζήτημα αποφασίζει ο Πρόεδρος της συνεδρίασης. Με βάση την τοποθέτηση που έκανα μετά την τοποθέτηση του κ. Βενιζέλου, παρ’ όλο που θεωρώ ότι μπορεί να μην είναι δόκιμα όλα αυτά που γίνονται στη Βουλή αυτό το κρίσιμο χρονικό διάστημα, όπως δεν ήταν και στην προηγούμενη -χωρίς αυτό να αποτελεί άλλοθι-, δεν μπορούμε να συνεχίσουμε έτσι, με όλη αυτήν την αντιπαράθεση.

Εγώ θεωρώ ότι αυτό το παρεμπίπτον ζήτημα δεν μπορεί να τεθεί στη συνεδρίαση, διότι μόλις στις 19 Ιανουαρίου πάλι σε επικύρωση διεθνούς συμφωνίας με τον Καναδά ψηφίσαμε την αύξηση των μελών του Ραδιοτηλεοπτικού Συμβουλίου. Δεν αναφέρομαι, λοιπόν, στη δική σας νομολογία και στις δικές σας πρακτικές, όταν ήσασταν κυβέρνηση, για να μην κάνω συμψηφισμούς. Αναφέρομαι στην πρόσφατη δική μας ψήφιση που έγινε στις 19 Ιανουαρίου και απορρίπτω το αίτημα του κ. Βενιζέλου.

**ΕΥΑΓΓΕΛΟΣ ΒΕΝΙΖΕΛΟΣ:** Υποβάλλω ένσταση, προβάλλω αντιρρήσεις στην απόφασή σας, σύμφωνα με το άρθρο 67. Δώστε μου τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, κύριε Βενιζέλο. Θα το θέσω τότε σε ψηφοφορία δι’ εγέρσεως. Προτείνω όσοι συμφωνούν με το…

**ΕΥΑΓΓΕΛΟΣ ΒΕΝΙΖΕΛΟΣ:** Δώστε μου τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ορίστε, κύριε Βενιζέλο.

**ΕΥΑΓΓΕΛΟΣ ΒΕΝΙΖΕΛΟΣ:** Η αντίρρησή μου έγκειται στο ότι το παρεμπίπτον ζήτημα αφορά το γεγονός ότι η τροπολογία είναι εκπρόθεσμη και άσχετη.

Εσείς απορρίπτετε τη δική μου ένσταση επί του Κανονισμού λέγοντας «θα εφαρμόσω μια διαδικασία κατ’ οικονομία», για να συζητηθεί μια εκπρόθεσμη και άσχετη τροπολογία. Αυτό συνιστά παραβίαση του Κανονισμού. Δεν μπορείτε να αποφασίσετε εν ψυχρώ παραβίαση του Κανονισμού. Μπορείτε να κάνετε διευθετήσεις του χρόνου της συζήτησης και του χρόνου των ομιλητών, όταν το θέμα συζητείται κατά τον Κανονισμό όχι αντίθετα προς τον Κανονισμό.

Άρα, ό,τι και να πείτε, ό,τι και να ψηφίσετε, έχουμε εδώ ζήτημα εσωτερικής τυπικής αντισυνταγματικότητας του τρόπου ψήφισης της τροπολογίας. Και ξέρετε πάρα πολύ καλά ότι το Ελεγκτικό Συνέδριο κατά παράδοση ελέγχει στα δικά του θέματα την εσωτερική τυπική αντισυνταγματικότητα. Οι άλλοι κλάδοι της δικαιοσύνης δεν το κάνουν, αλλά, εάν ακολουθήσετε τον δρόμο αυτόν, και αυτή η νομολογία –γιατί περί νομολογίας πρόκειται- θα αλλάξει.

Αυτά που λέμε, δεν τα λέμε για να τα απορρίπτει η πλειοψηφία του ΣΥΡΙΖΑ. Τα λέμε, για να γράφονται στα Πρακτικά και θα κριθούν από τη Δικαιοσύνη και από την Ιστορία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να αναφέρω σε αυτό το σημείο ότι σύμφωνα με το άρθρο 67 παρεμπίπτον ζήτημα θεωρείται μεταξύ άλλων –που υποθέτω ότι δεν το γράφει ο κ. Βενιζέλος, αλλά το εικάζω- είναι η αιτίαση για παραβίαση συγκεκριμένης διάταξης του Κανονισμού της Βουλής.

**ΕΥΑΓΓΕΛΟΣ ΒΕΝΙΖΕΛΟΣ:** Τις ανέπτυξα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πριν μιλήσω για το ότι κλείνει η συζήτηση γι’ αυτό το θέμα, ανέφερα τη συμπληρωματική πρότασή μου, την οποία δεν σχολιάσατε βεβαίως …

**ΕΥΑΓΓΕΛΟΣ ΒΕΝΙΖΕΛΟΣ:** Η πρότασή σας σε ποιο άρθρο του Κανονισμού βασίζεται;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Γιατί πρέπει να πω, κύριε Βενιζέλο; Προτείνω στο Σώμα να μιλήσουν -όχι μόνο κατά παρέκκλιση των διατάξεων όπου θα μίλαγε, επειδή είναι κύρωση συμφωνίας, μόνο ο αντιλέγων- αρχικά και αγορητές και Κοινοβουλευτικοί Εκπρόσωποι και συμπληρώνω αυτή την πρόταση με το να μιλήσουν και Βουλευτές σε ένα τέτοιο αριθμό, όμως, που να μπορούμε να διεκπεραιώσουμε τη συζήτηση. Με βάση όλα αυτά λοιπόν…

**ΑΝΔΡΕΑΣ ΛΟΒΕΡΔΟΣ:** Πόσοι Βουλευτές και για πόσο χρόνο;

**ΝΙΚΟΛΑΟΣ ΔΕΝΔΙΑΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα σας δώσω τον λόγο, κύριε Δένδια.

Είπα ότι απορρίπτω το αίτημά σας, κύριε Βενιζέλο. Αν εσείς παρά ταύτα θέλετε να το θέσουμε και σε ψηφοφορία δι’ εγέρσεως, θα το κάνουμε.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Δεν θα ταλαιπωρήσω την Εθνική Αντιπροσωπεία, αλλά θα ήθελα να υποβάλω και εγώ το αίτημα προς εσάς να τεκμηριώσετε το πού εδράζετε η πρότασή σας για τον τρόπο συζήτησης. Kαι το κάνω, γιατί; Δεν το κάνω για να σας ταλαιπωρήσω. Δεν θα είχα αυτήν την αγένεια. Το κάνω, διότι θέλω να εξηγήσω ακριβώς στο εθνικό Κοινοβούλιο περί τίνος πρόκειται.

Δεν έχουμε ψευδαισθήσεις. Γνωρίζουμε πάρα πολύ καλά ότι η κοινοβουλευτική πλειοψηφία θα ψηφίσει αυτό που ζητά ο κύριος Υπουργός, δηλαδή τις τέσσερις άδειες, με τη διαφορά ότι καίτοι θα πρόκειται περί τυπικού νόμου, δεν θα πρόκειται περί ουσιαστικού νόμου, θα πρόκειται περί διοικητικής πράξεως.

Σας προβλέπω με πάσα βεβαιότητα -και θα ελεγχθώ σύντομα γι’ αυτό- ότι αυτή η διοικητική πράξη θα προσβληθεί στο Συμβούλιο της Επικρατείας με αίτηση αναστολής και ακυρώσεις. Σας προβλέπω, επίσης, ότι και τα δύο θα πετύχουν το αποτέλεσμά τους.

Ζητώ, όμως, να είναι καταγεγραμμένη στα Πρακτικά της Βουλής η δική σας, κυρία Πρόεδρε, επί της διαδικασίας απόφαση και πού εδράζεται αυτή, για να μπορεί το Συμβούλιο της Επικρατείας να ακυρώσει απολύτως όλη αυτή την παράνομη διαδικασία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Θέλω να καταθέσω ειλικρινά την άποψή μου.

Είδαμε εδώ, αντί για Ολομέλεια, να επικρατεί μία κατάσταση θείας Λένας, η χαρά του παιδιού. Είδαμε, δηλαδή, τη μία πλευρά να λέει «εσείς το κάνατε πρώτοι», την άλλη πλευρά να λέει «όχι, εσείς το κάνατε πρώτοι» και την κυρία Πρόεδρο να λέει «όχι, παιδιά, εμείς το κάναμε στις 19 Ιανουαρίου». Και επειδή, λοιπόν, και τα δύο παιδιά –γιατί η συζήτηση που κάνετε σήμερα είναι για μικρά παιδιά- κάνατε τα ίδια λάθη, θα πρέπει να τα επαναλάβουμε; Θα πρέπει να ξεκινήσουμε μία διαδικασία όπου θα νομιμοποιείται πλέον η ανομία;

Εγώ δεν θα μπω στην ουσία της αντισυνταγματικότητας, όπου όντως υπάρχει θέμα. Θα πω όμως ότι το ΕΣΡ είναι συνταγματικά υπεύθυνο για τα της τηλοψίας. Ούτε ο Υπουργός είναι υπεύθυνος, ούτε η Ολομέλεια της Βουλής.

Σε κάθε περίπτωση, κύριοι της Κυβέρνησης, η Κυβέρνηση ΣΥΡΙΖΑ-ΑΝΕΛ θα έχει την πλειοψηφία. Είτε με τα 4/5 της Διάσκεψης των Προέδρων, θα είχατε τους δικούς σας ανθρώπους στο ΕΣΡ, στην υποτιθέμενη ανεξάρτητη αρχή, είτε αν είχατε εσείς την ευθύνη –που το πήρατε πίσω, κύριε Παππά- θα παίρνατε εσείς ως Υπουργός τις αποφάσεις. Μετακυλήσατε πλέον αυτές τις αποφάσεις και τη δική σας ευθύνη.

Σας λέω ότι σε ένα σωστό καθεστώς, σε ένα καθεστώς με εθνική κατεύθυνση και όχι ένα καθεστώς που συνεχίζει, θα έλεγα, μία παράδοση ξενοκρατίας, όπως είστε και εσείς πια –από το σύνθημα «έξω από το ΝΑΤΟ», πήγαμε στο «να έρθει το ΝΑΤΟ να μας χωρίσει στο Αιγαίο»- θα έπρεπε η εκτελεστική εξουσία, ο Υπουργός, να καθορίζει τα της σωστής τηλεόρασης, όπως τα καθορίζει και το άρθρο του Συντάγματος περί παιδείας, δηλαδή, την εθνική διαπαιδαγώγηση των Ελλήνων, κάτι που δεν υφίσταται.

Εν πάση περιπτώσει, θέλω να πω –και να κλείσω- κάτι που θα παίξει πολύ σήμερα στα κανάλια. Τι θα παίξει σήμερα στα κανάλια; Δεν θα παίξει η ουσία όσων σωστών ή λάθος –το κρίνει το κάθε κόμμα- είπε ο κάθε εκπρόσωπος του κόμματος. Θα παίξει η αντιμαχία κ. Λοβέρδου και κυρίας Προέδρου. Αυτό θα παίξει, κύριε Λοβέρδο.

Και θα πω το εξής και θέλω να μου πείτε κι εσείς τη γνώμη σας, αν σας δώσει χρόνο η κυρία Πρόεδρος.

Δεν έπρεπε να καλέσετε, κυρία Πρόεδρε, τον φρούραρχο της Βουλής; Φανταστείτε στη θέση του κ. Λοβέρδου να ήταν ο κ. Παππάς και φώναζα εγώ στον Πρόεδρο «Όχι, μην μου μιλάς εμένα έτσι!». Έτσι δεν σας μίλαγε ο κ. Λοβέρδος; Θα είχατε φωνάξει τώρα τον φρούραρχο και θα είχαν βγει όλα τα «τσοντοκάναλα» και θα έλεγαν: «Πρόκληση της Χρυσής Αυγής στο Ελληνικό Κοινοβούλιο». Κατά τα άλλα, εμείς είμαστε οι υβριστές κι εμείς χαλάμε εδώ την ατμόσφαιρα! Κύριε Λοβέρδο, είναι έτσι;

Είστε συνυπεύθυνοι. Ο λαός βλέπει και μας κρίνει. Ο λαός αύριο κατεβαίνει με τρακτέρ ή χωρίς τρακτέρ. Ο λαός δεν έχει να φάει και εσείς κανονίζετε για τους καναλάρχες.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα επτά μαθητές και μαθήτριες και τέσσερις εκπαιδευτικοί συνοδοί τους από το 2ο Γυμνάσιο Τυρνάβου.

Σας καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Σε σχέση τώρα με το ερώτημα του κ. Δένδια, σύμφωνα με το άρθρο 101, οι τροπολογίες και τα άρθρα των τροπολογιών συζητούνται όπως και τα κοινά άρθρα.

Κατά συνέπεια, σύμφωνα με το άρθρο 103 που ορίζεται ο χρόνος για τους ομιλητές, έβαλα τα τέσσερα λεπτά που πρότεινα από την αρχή για τους ομιλητές, με βάση αυτά τα άρθρα. Τώρα αν προσβληθούν κ.λπ., αυτό θα κριθεί δικαστικώς και θα το δούμε.

**ΑΝΔΡΕΑΣ ΛΟΒΕΡΔΟΣ:** Κυρία Πρόεδρε, το λόγο θα ήθελα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Σας τα βγάζουμε με το τσιγκέλι τώρα ένα-ένα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τι ένα-ένα; Με ρώτησε ο κύριος. Μια χαρά τα λέω. Δεν θα μιλάω εκ περισσού. Όταν ερωτώμαι, απαντώ.

**ΑΝΔΡΕΑΣ ΛΟΒΕΡΔΟΣ:** Το άρθρο 101 ορθώς το επικαλεστήκατε και το άρθρο 103 δίνει λύσεις. Πρέπει, όμως, να μας πείτε χρόνους -γιατί έτσι κάνουν όλοι οι προεδρεύοντες- για τους εισηγητές, τους ειδικούς αγορητές, τους κοινοβουλευτικούς εκπροσώπους και αν έρθουν αρχηγοί κομμάτων, και ως προς την τροπολογία αυτή, και γι’ αυτούς. Θα το κάνετε τώρα πριν βάλετε, όμως, σε ψηφοφορία την πρότασή σας.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Έχω προτείνει για όλους αυτούς που είπατε, συν για Βουλευτές κομμάτων –δύο με τρεις το πολύ- προκειμένου να καλύψουμε τον χρόνο που είναι εύλογος για να ολοκληρωθεί η συνεδρίαση. Αυτά τα πρότεινα ως προεδρεύουσα στη συνεδρίασή μας σήμερα.

Κατά συνέπεια, ως προς αυτό, το προτείνω στη συνεδρίασή μας, αν το αποδέχεται και ταυτόχρονα, το ζήτημα που έθεσε ο κ. Βενιζέλος ως προεδρεύουσα το απορρίπτω, αν και μπορεί να θεωρηθεί ότι ακριβώς συμψηφίζεται με την απάντησή μου.

Προχωράμε, λοιπόν, στην αίτηση αντισυνταγματικότητας. Μόνος σας θα την καταθέσετε τελικά, κύριε Βενιζέλο;

**ΕΥΑΓΓΕΛΟΣ ΒΕΝΙΖΕΛΟΣ:** Εγώ θα πω τη δική μου ένσταση. Καθένας έχει τα επιχειρήματά του.

Κυρία Πρόεδρε, η τροπολογία που υπογράφει ο Υπουργός Επικρατείας και ενσωματώνεται στο νομοσχέδιο του Υπουργείου Μεταφορών δημιουργεί ζήτημα αντισυνταγματικότητας του νομοσχεδίου, το οποίο και θέτω κατά το άρθρο 100 του Κανονισμού της Βουλής.

Το ζήτημα της αντισυνταγματικότητας δεν το θέτω, προκειμένου να κριθεί από τη Βουλή οριστικά και αμετάκλητα. Αυτός είναι ένας πολιτικός έλεγχος της συνταγματικότητας. Το θέτω για να καταγραφεί η συζήτηση στα Πρακτικά, γιατί τα θέματα αυτά θα γίνουν αντικείμενο και δικαστικού ελέγχου από τα εθνικά δικαστήρια και διεθνούς δικαστικού ελέγχου στο επίπεδο του Συμβουλίου της Ευρώπης και της Ευρωπαϊκής Ένωσης, όπως συνέβη και με άλλες χώρες που έκαναν ωμές παρεμβάσεις στο πεδίο των μέσων ενημέρωσης. Αυτό συνέβη πρόσφατα και με την Ουγγαρία και με την Πολωνία, γιατί παραβιάζονται όχι μόνο συνταγματικές αρχές, αλλά και οι αρχές και οι αξίες της Ευρωπαϊκής Ένωσης και οι συστάσεις του Συμβουλίου της Ευρώπης, της Κοινοβουλευτικής Συνέλευσης και της Επιτροπής Υπουργών, αλλά βεβαίως και το άρθρο 10 της Ευρωπαϊκής Σύμβασης Δικαιωμάτων του Ανθρώπου.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΑΝΑΣΤΑΣΙΟΣ ΚΟΥΡΑΚΗΣ**)

Η τροπολογία, λοιπόν, πάσχει από δύο κραυγαλέες και οφθαλμοφανείς αντισυνταγματικότητες. Η διάταξη με την οποία προβλέπεται η μεταφορά της αρμοδιότητας για τους διαγωνισμούς αδειών από το Εθνικό Συμβούλιο Ραδιοτηλεόρασης στον αρμόδιο Υπουργό είναι αντίθετη στο γράμμα και το πνεύμα του άρθρου 15 παράγραφος 2 του Συντάγματος, που λέει ότι στα ηλεκτρονικά μέσα ενημέρωσης ασκείται άμεσος έλεγχος του κράτους διά του Εθνικού Συμβουλίου Ραδιοτηλεόρασης και ο έλεγχος αυτός περιλαμβάνει και την προηγούμενη άδεια.

Το επιχείρημα ότι δεν έχουμε Εθνικό Συμβούλιο Ραδιοτηλεόρασης -η Αντιπολίτευση δεν συμφωνεί- δεν μπορούμε να επιλέξουμε νέα μέλη του Εθνικού Συμβουλίου Ραδιοτηλεόρασης, είναι ένα αβάσιμο και προκλητικό επιχείρημα. Διότι, όπως σας είχαμε πει, όταν με νόμο που εισήγαγε η Κυβέρνηση αυτή έληξε η θητεία των μελών του Εθνικού Συμβουλίου Ραδιοτηλεόρασης, η ανεξάρτητη αρχή είναι όργανο του κράτους άμεσο, δηλαδή προβλεπόμενο απευθείας από το Σύνταγμα και διαρκές. Δεν νοείται κενό στην ύπαρξη των οργάνων αυτών.

Άμεσο και διαρκές όργανο σημαίνει ότι δεν μπορεί να υπάρξει αντικατάσταση με κενό, δηλαδή δεν μπορεί να λήξει η θητεία χωρίς να έχουν επιλεγεί ήδη οι επόμενοι. Άρα, υπό την έννοια αυτή, η λύση δεν είναι να μεταφέρουμε την αρμοδιότητα στον Υπουργό, αλλά ή θα υπάρξει άμεσα επιλογή νέων μελών με συναίνεση και άρα, με διάθεση συζήτησης εκ μέρους της Κυβέρνησης ή θα αναβιώσουν τα μέλη τα οποία παύτηκαν προώρως εκ του νόμου που ψήφισε η Βουλή με εισήγηση του κ. Παππά.

Το επιχείρημα «σκοτώσαμε το Εθνικό Συμβούλιο Ραδιοτηλεόρασης, είμαστε ορφανοί, ελάτε να πάρουμε τις αρμοδιότητές του» είναι ένα επιχείρημα αβάσιμο, αντισυνταγματικό και βεβαίως, θα ελεγχθεί δικαστικά κατά τρόπο εύκολο και γρήγορο, διότι όλα τα θέματα θα πάνε αμέσως στο Συμβούλιο της Επικρατείας.

Υπάρχει, όμως και η άλλη ρύθμιση, η ρύθμιση που λέει ότι ο νόμος καθορίζει τον αριθμό των αδειών. Βεβαίως, ο νόμος να καθορίσει τον αριθμό των αδειών. Όμως, πρέπει να τηρήσει τη διαδικασία που ήδη προβλεπόταν επί χρόνια και είχε προβλέψει και η αρχική ρύθμιση του κ. Παππά για τη δημόσια διαβούλευση και την αιτιολογημένη γνώμη του Εθνικού Συμβουλίου Ραδιοτηλεόρασης. Και έχει πει η νομολογία του Συμβουλίου της Επικρατείας ότι και ο νομοθέτης δεσμεύεται από αυτές τις διαδικαστικές προϋποθέσεις και αυτό ελέγχεται δικαστικά. Άρα, δεν μπορείς να μεταφέρεις την αρμοδιότητα για τον αριθμό των αδειών στον νόμο χωρίς δημόσια διαβούλευση και χωρίς αιτιολογημένη γνώμη του Εθνικού Συμβουλίου Ραδιοτηλεόρασης.

Πάλι, όμως, χρειάζεσαι αιτιολογία του νόμου που ελέγχεται. Δεν μπορεί ο νόμος να πει «καθορίζω τον αριθμό των αδειών με βάση τη χωρητικότητα της διαφημιστικής αγοράς και την πλειοδοσία ως προς το τίμημα». Αυτά δεν είναι συνταγματικά κριτήρια. Η νομοθεσία εδώ και είκοσι χρόνια λέει ότι πρέπει να εξαντλείται η τεχνική ευρυχωρία του συστήματος. Δεν μπορείς να έχεις εννέα άδειες εθνικής εμβέλειας με αναλογική εκπομπή και τέσσερις με ψηφιακή. Ο νόμος έως την εποχή της σημερινής Κυβέρνησης έλεγε ότι καθορίζονται τεχνικά οι δίαυλοι με βάση τη χωρητικότητα, το 60% για εθνικής εμβέλειας κανάλια, το 40% για περιφερειακής και τοπικής.

Δεν μπορείς να πεις τώρα, όταν έχουμε ταχύτατες εξελίξεις και πολλαπλασιάζονται ραγδαία οι συχνότητες, ότι το μειώνουμε αυτό γιατί αν ένας σταθμός έχει τετρακόσια άτομα προσωπικό πρέπει να έχει μία μερίδα διαφημιστικής αγοράς που δεν υπάρχει σήμερα. Μπορεί κάποιος να θέλει να οργανώσει διαφορετικά την επιχείρησή του ή μπορεί να είναι μη κερδοσκοπική. Δεν μπορείς να πεις ότι το κριτήριο είναι η διαφημιστική αγορά και η δυνατότητα να αντλήσει ένα ποσοστό, διότι αυτό αντιβαίνει στη νομολογία του Ευρωπαϊκού Δικαστηρίου των Δικαιωμάτων του Ανθρώπου που τα τελευταία χρόνια έχει επεξεργαστεί με κάθε λεπτομέρεια αυτά τα θέματα με αφορμή ιταλικές, τουρκικές, βελγικές υποθέσεις. Η νομολογία είναι πλουσιότατη.

Πρόκειται για μία οφθαλμοφανή, παιδαριώδη σύγκρουση με το άρθρο 10 της Ευρωπαϊκής Σύμβασης Δικαιωμάτων του Ανθρώπου και, βεβαίως, με το άρθρο 14, παράγραφος 9, του Συντάγματός μας που λέει ότι ο νομοθέτης μπορεί να θέσει περιορισμούς ως προς τη συγκέντρωση –δεν μπορείς να έχεις παραπάνω από μία άδεια- και όχι ως προς το συνολικό αριθμό των αδειών. Ο νομοθέτης μπορεί να παρέμβει μόνο ως προς τις εγγυήσεις διαφάνειας και ως προς τον έλεγχο του τρόπου απόκτησης των οικονομικών μέσων.

(Θόρυβος-διαμαρτυρίες από την πτέρυγα του ΣΥΡΙΖΑ)

Ακούστε. Αυτή η διάταξη συνιστά οπισθοχώρηση. Συνιστά παραβίαση του Συντάγματος, των αξιών της Ευρωπαϊκής Ένωσης, της Ευρωπαϊκής Σύμβασης των Δικαιωμάτων του Ανθρώπου. Είναι μάταιη παραβίαση. Δεν πρόκειται να γίνει τίποτα, διότι όταν θα έρθουν οι νέοι διεκδικητές αδειών και θα τεθούν τα ερωτήματα «ποιος είσαι», «ποιον εκπροσωπείς», «πού βρήκες τα λεφτά», «ποιο είναι το συμφέρον που σε παρακινεί», θα ανέβουν στο δέντρο. Κι όταν ανέβουν στο δέντρο, η παροιμία λέει ότι θα φανούν τα οπίσθια. Σε συνδυασμό, μάλιστα, με άλλα θέματα –για παράδειγμα, ένα αγαπημένο θέμα θα είναι η «ΤΡΑΠΕΖΑ ΑΤΤΙΚΗΣ»- θα δείτε πώς θα λειτουργήσει ο συνδυασμός των θεμάτων του χρηματοπιστωτικού συστήματος και των μέσων ενημέρωσης και τι θα μας θυμίσει.

(Θόρυβος-διαμαρτυρίες από την πτέρυγα του ΣΥΡΙΖΑ)

Δεν θα πάτε πουθενά. Οδηγείστε απλώς σε ένα διπλό πολιτικό εκβιασμό. Νομίζετε ότι εκβιάζετε τους παλιούς και υπόσχεστε στους καινούργιους, κατά βάθος εκβιάζοντάς τους. Δεν μπορείτε να τα διαχειριστείτε αυτά. Έχετε υποσχεθεί πολλά. Έχετε απλώσει πολύ τραχανά. Οδηγείστε σε απόλυτο αδιέξοδο. Δεν έχετε διαφυγή.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε, σας παρακαλώ.

Κυρίες και κύριοι συνάδελφοι, θα ήθελα να σας πω κάτι για τη διαδικασία. Κανονικά, θα έπρεπε να μιλήσει ο αντιλέγων κ. Λάππας. Ζήτησε τον λόγο ο κ. Φορτσάκης εκ μέρους της Νέας Δημοκρατίας και μπορεί να λάβει τον λόγο…

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, με συγχωρείτε, αλλά θα ήθελα να μιλήσω, για να μην υπάρχει σύγχυση, γιατί επικοινωνούσαμε με την Έδρα διά της κυρίας υπαλλήλου της Βουλής.

Εμείς καταθέτουμε αυτοτελώς διαφορετική πρόταση αντισυνταγματικότητας.

**ΠΡΟΕΔΡΕΥΩΝ (Αναστάσιος Κουράκης):** Δεν την έχουμε, όμως, ξέρετε. Αν μας πείτε ότι θα την καταθέσετε, εντάξει.

**ΝΙΚΟΛΑΟΣ ΔΕΝΔΙΑΣ:** Την καταθέτουμε και θα την αναπτύξει ο κ. Φορτσάκης.

**ΠΡΟΕΔΡΕΥΩΝ (Αναστάσιος Κουράκης):** Εντάξει. Ωραία.

**ΝΙΚΟΛΑΟΣ ΔΕΝΔΙΑΣ:** Επ’ αυτής δε, επειδή ερωτήθην αν θα μιλήσουν οι Κοινοβουλευτικοί Εκπρόσωποι, το άρθρο 100, παράγραφος 2, προβλέπει ότι ομιλούν οι Αρχηγοί των Κομμάτων, ήτοι οι Κοινοβουλευτικοί Εκπρόσωποι αργότερα.

**ΠΡΟΕΔΡΕΥΩΝ (Αναστάσιος Κουράκης):** Εντάξει. Απλώς δεν είχαμε το έγγραφο. Αν λέτε ότι θα μας το φέρετε, δεν υπάρχει κανένα πρόβλημα.

Κύριε Φορτσάκη, μπορείτε να αναπτύξετε τη θέση της Νέας Δημοκρατίας.

**ΘΕΟΔΩΡΟΣ ΦΟΡΤΣΑΚΗΣ:** Κυρίες και κύριοι συνάδελφοι, βρισκόμαστε εδώ ενώπιον μίας τροπολογίας η οποία είναι καταφανώς αντισυνταγματική. Πού πάσχει αυτή η τροπολογία; Για να το αντιληφθεί κάποιος, αρκεί να διαβάσει τι γράφει το Σύνταγμα. Κι ένα μικρό παιδί αντιλαμβάνεται τα ελληνικά του Συντάγματος και βλέπει διαβάζοντας το Σύνταγμα ότι δεν χωρεί διαφορετική ερμηνεία απ’ αυτήν η οποία προκύπτει από την απλή ανάγνωση.

Τι λέει το Σύνταγμα; Λέει ότι η Ραδιοφωνία και η Τηλεόραση τίθενται υπό τον άμεσο έλεγχο του κράτους. Συνεχίζει και λέει ότι αυτός ο έλεγχος, καθώς και οι κυρώσεις οι οποίες εννοείται ότι θα προκύψουν ενδεχομένως από τον έλεγχο, ανατίθενται στην αποκλειστική αρμοδιότητα του ραδιοτηλεοπτικού συμβουλίου, το οποίο είναι Ανεξάρτητη Αρχή. Μιλάμε για αποκλειστική αρμοδιότητα.

Ο έλεγχος του κράτους, λοιπόν, ασκείται μόνο από το ραδιοτηλεοπτικό συμβούλιο που έχει την αποκλειστική αρμοδιότητα. Γιατί το κάνει το Σύνταγμα αυτό; Το κάνει διότι το ραδιοτηλεοπτικό συμβούλιο έχει μία θέση κομβική στο συνταγματικό μας σύστημα. Είναι ένας θεσμός που εγγυάται σημαντικές συνταγματικές ελευθερίες, όπως την πληροφόρηση, το ιδιωτικό απόρρητο, την προσωπικότητα και λοιπά.

Είναι ένας θεσμός ο οποίος ασκεί σημαντικές εποπτείες στην αγορά τη ραδιοτηλεοπτική, τη διαφημιστική. Είναι ένας θεσμός ο οποίος έχει σημαντικό ρυθμιστικό ρόλο -ανταγωνιστικότητα και λοιπά- και ένας θεσμός στον οποίο το Σύνταγμα δίνει τον ρόλο αυτό, διότι θέλει να απαλλάξει από τον κομματισμό, στον οποίον θα έπεφτε το κράτος αν έκανε το ίδιο τη ρύθμιση χωρίς να περνάει από ανεξάρτητη αρχή.

Και έρχεται, μάλιστα, το Σύνταγμα και προσθέτει ότι, «Στον έλεγχο…». Διότι ένα ερωτηματικό που μπορούμε να θέσουμε στον εαυτό μας είναι τι σημαίνει η λέξη «έλεγχος». Ο έλεγχος, λοιπόν, λέει το Σύνταγμα ρητά, expressis verbis, περιλαμβάνει και τη χορήγηση προηγούμενης άδειας. Δεν υπάρχει, λοιπόν, καμμία αμφιβολία ως προς αυτό.

Εδώ η προκείμενη τροπολογία λέει τα ακριβώς αντίθετα. Έρχεται και ορίζει τον αριθμό των αδειών, ο οποίος, βεβαίως, μπορεί να ορισθεί από τον νόμο, αλλά με σεβασμό των κριτηρίων του Συντάγματος -και θα μιλήσω γι’ αυτό αμέσως μετά-, αλλά συγχρόνως μεταφέρει στον Υπουργό και τη διαγωνιστική διαδικασία και την προκήρυξη και τη χορήγηση άδειας και τις λεπτομέρειες, αλλά του δίνει και τη δυνατότητα να μεταβιβάσει σε τρίτους, στη γραμματεία, τη ρύθμιση διαφόρων ζητημάτων που κανονικά ανήκουν στο ραδιοτηλεοπτικό συμβούλιο.

Έχουμε, λοιπόν, εδώ μία ρύθμιση η οποία είναι κατάφορα αντισυνταγματική. Και αυτή η αντισυνταγματικότητα είναι πάρα πολύ απλό να γίνει αντιληπτή.

Έρχεται η τροπολογία αυτή και δίδει τέσσερις άδειες. Δεν θα μπω τώρα στο τεχνικό ζήτημα του αν έπρεπε να δώσει περισσότερες ή λιγότερες. Μιλάει για τις λεγόμενες «υψηλής ευκρίνειας». Ξέρουμε, διαβάζοντας την έκθεση, ότι ούτως ή άλλως περισσότερες θα έπρεπε να χορηγηθούν, διότι από την έκθεση προκύπτει ότι η χωρητικότητα είναι μεγαλύτερη. Όμως, ας μην μπούμε τώρα σε πράξεις απλής διαίρεσης, μαθηματικών, που ο καθένας τις αντιλαμβάνεται, διαβάζοντας την έκθεση. Εγώ θα εστιάσω στα κριτήρια που χρησιμοποίησε το Υπουργείο για να προτείνει στον νομοθέτη τη ρύθμιση.

Ποια είναι τα κριτήρια που λέει το Σύνταγμα; Το Σύνταγμα έχει κριτήρια τα οποία είναι σαφή. Λέει ότι άδεια χορηγείται με κριτήριο την αντικειμενική και με ίσους όρους μετάδοση πληροφοριών και ειδήσεων, καθώς και προϊόντων λόγου και τέχνης. Λέει ότι η άδεια χορηγείται με σκοπό και κριτήριο την εξασφάλιση της ποιοτικής στάθμης των προγραμμάτων που επιβάλλει η κοινωνική αποστολή της ραδιοφωνίας και της τηλεόρασης. Λέει, επίσης, ότι λαμβάνεται υπ’ όψιν η πολιτιστική ανάπτυξη της χώρας, ο σεβασμός της αξίας του ανθρώπου, η προστασία της παιδικής ηλικίας και της νεότητας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Έχουμε, λοιπόν, κριτήρια τα οποία είναι απολύτως προσδιορισμένα. Και αντ’ αυτού τι διαβάζουμε στην αιτιολογική έκθεση; Διαβάζουμε ότι οι άδειες υπολογίστηκαν σε τέσσερις με βάση τα εξής αντικειμενικά κριτήρια: Στοιχεία που θα προσδιορίζουν την οικονομική βιωσιμότητα των αδειοδοτούμενων επιχειρήσεων και ειδικότερα τα αναφερόμενα έσοδα από τη διαφημιστική απορρόφηση, το ετήσιο κόστος λειτουργίας, καθώς και ο περιορισμός του διαθέσιμου ψηφιακού φάσματος -και δεν μπαίνω εδώ στην τεχνική συζήτηση πόσες χωράει το φάσμα, γιατί όλοι ξέρουμε ότι το φάσμα χωράει πολλαπλάσιους από όσους αδειοδοτούμε- και η αναλογία του αριθμού των αδειών της ίδιας κατηγορίας στις ευρωπαϊκές χώρες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ούτε κι εδώ θα μπω στη συζήτηση να σας πω ότι οι άδειες που καταγράφονται για τις ξένες χώρες είναι μόνο υψηλής ευκρίνειας, ενώ υπάρχουν και άλλες άδειες που δεν είναι υψηλής ευκρίνειας. Θα πω μονάχα ότι όχι μόνο είναι αντίθετα αυτά τα κριτήρια με αυτά τα οποία ρητά ορίζει το Σύνταγμα, αλλά επιπλέον είναι κατάφορα αντίθετα με βασικές αρχές του Συντάγματος, καθώς και με βασικές αρχές του ενωσιακού Δικαίου.

Πού ξανακούστηκε να ορίζει ο Υπουργός ποια θα είναι η τηλεόραση που θα επιβιώσει στην αγορά, ποια θα είναι εκείνη η οποία μπορεί να έχει διαφημίσεις ή ποια θα είναι εκείνη η οποία έχει την οικονομική ευρωστία να ανταποκριθεί στις απαιτήσεις των τηλεθεατών; Αυτά θα τα επιλέξουν οι τηλεθεατές. Αυτό είναι ο πλουραλισμός. Γι’ αυτό είναι η ελευθερία της πληροφόρησης. Ειδάλλως, έχουμε μία ολοκληρωτική αντίληψη η οποία επιβάλλει στον ακροατή το κανάλι που θέλουμε εμείς να ακούσει και δεν τον αφήνουμε να επιλέξει το κανάλι που θέλει εκείνος να ακούσει. Αν ένα κανάλι δεν του προσφέρει αυτά που θέλει, το κανάλι θα υποστεί τις συνέπειες και θα κλείσει.

Φοβάμαι ότι η Κυβέρνηση διαβάζει το Σύνταγμα όσο καλά το διαβάζουμε και εμείς. Αυτό σημαίνει, με λίγα λόγια, ότι συνειδητά προχωρεί προς την κατεύθυνση την οποία έχει επιλέξει. Και αυτό αποδεικνύεται εάν σκεφτείτε ότι ήδη έχει δοθεί σε διαβούλευση το νομοσχέδιο για τη συλλογική διαχείριση των πνευματικών δικαιωμάτων. Και εκεί θα δείτε ότι, δυστυχώς, το πνεύμα της ρύθμισης -η οποία υιοθετείται και εκεί- είναι να υπάρξει ένας μοναδικός φορέας διαχείρισης.

Μάλιστα –ακούστε και αυτό!- προβλέπεται η δυνατότητα να υπάρχει επίτροπος στη συλλογική διαχείριση αυτών των δικαιωμάτων, όπερ σημαίνει ότι καμμία τηλεόραση ή κανένας σταθμός δεν θα μπορεί να παίρνει το πρόγραμμα που θέλει, παρά μόνο ό,τι αρέσει στον επίτροπο. Δηλαδή και τέσσερα κανάλια μόνο -για να έχουμε αυτά που θέλουμε-, αλλά και το πρόγραμμα των καναλιών να μπορεί να ελέγχεται αύριο από τον επίτροπο.

Αυτή η κατάσταση είναι εξαιρετικά ανησυχητική και νομίζω ότι όλοι οι ενεργοί πολίτες πρέπει να συνειδητοποιήσουν ότι κινδυνεύει πραγματικά το σύστημα του πλουραλισμού και της ελευθερίας στην πληροφόρηση. Γι’ αυτό νομίζω ότι είναι επείγον και σημαντικό να αποσυρθεί αυτό το νομοσχέδιο.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Και θέλω να σας πω και κάτι άλλο.

**ΠΡΟΕΔΡΕΥΩΝ (Αναστάσιος Κουράκης):** Κύριε Φορτσάκη, θα πρέπει να ολοκληρώσετε τη σκέψη σας.

**ΘΕΟΔΩΡΟΣ ΦΟΡΤΣΑΚΗΣ:** Κύριε Πρόεδρε, τελειώνω σε μισό δευτερόλεπτο.

Θέλω να σας πω και κάτι άλλο –το είπε και ο κ. Βενιζέλος- σχετικά με το τι γίνεται στην περίπτωση κατά την οποία δεν μπορεί να συγκροτηθεί το συμβούλιο. Η Κυβέρνηση ξέρει –ο Πρόεδρος της Νέας Δημοκρατίας το έχει πει πολλές φορές και από το Βήμα του κεντρικού ομιλητή στην Αίθουσα αυτή- ότι αν δεχθεί να επαναπατρίσει στο ραδιοτηλεοπτικό συμβούλιο τις αρμοδιότητες που του ανήκουν εκ του Συντάγματος, εμείς θα συναινέσουμε στο να υπάρξει η συγκρότηση την οποία απαιτεί το Σύνταγμα.

(Θόρυβος-διαμαρτυρίες από την πτέρυγα του ΣΥΡΙΖΑ)

Αυτό ήταν σαφές, σαφέστατο! Το είπε και το επαναλαμβάνει. Μην κάνετε πως δεν το ακούτε. Να καταλάβουν όλοι καλά ότι εσείς αφαιρείτε από το συμβούλιο τις αρμοδιότητες που προβλέπει το Σύνταγμα, ενώ γνωρίζετε πως μπορεί το ζήτημα να ρυθμιστεί διαφορετικά!

Για να μην μπω τώρα και σε άλλη πρόταση, καθώς μου δίνεται αυτή η δυνατότητα…

**ΠΡΟΕΔΡΕΥΩΝ (Αναστάσιος Κουράκης):** Να μη μπείτε σε άλλο θέμα, κύριε Φορτσάκη.

**ΘΕΟΔΩΡΟΣ ΦΟΡΤΣΑΚΗΣ:** …ρυθμίζεται το ζήτημα και διαφορετικά.

Είναι επείγον, κύριε Πρόεδρε, να υπάρξει σε αυτό ανάταξη της πρότασης του κυρίου Υπουργού.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Φορτσάκη.

Τον λόγο έχει ο αντιλέγων κ. Σπυρίδων Λάππας από την πλευρά του ΣΥΡΙΖΑ.

Κύριε Λάππα, έχετε τον λόγο.

**ΣΠΥΡΙΔΩΝΑΣ ΛΑΠΠΑΣ:** Ευχαριστώ, κύριε Πρόεδρε.

Πριν τοποθετηθώ αντιλέγοντας στους δυο βασικούς πυλώνες της ένστασης του κ. Βενιζέλου κατ’ αρχάς, θα πω σαν προοίμιο ότι έχουμε ένα ιστορικό και ένα δεδομένο. Επί είκοσι πέντε χρόνια δεν λειτουργούν οι σταθμοί στα όρια της ιδιότυπης, θέλετε, νομιμότητας; Εγώ προτιμώ αυτό που υπαινίσσεται το Συμβούλιο της Επικρατείας, της ιδιότυπης παρανομίας.

Δώσατε δεκαπέντε ή δεκαέξι παρατάσεις με δικούς σας νόμους στα κανάλια, στους τηλεοπτικούς σταθμούς. Δεν τους ανοίξατε ποτέ. Γράφατε στα παλαιότερα των υποδημάτων σας τις αποφάσεις του Συμβουλίου της Επικρατείας και τελευταία τροποποιήσατε –αν θυμάμαι καλά- το άρθρο 13. Δεν θυμάμαι καλά. Πιθανόν το άρθρο 13 ή το άρθρο 14. Αυτό είναι το ένα δεδομένο.

**ΣΟΦΙΑ ΒΟΥΛΤΕΨΗ:** Τι λέτε;

**ΣΠΥΡΙΔΩΝΑΣ ΛΑΠΠΑΣ:** Δεν το λέω για να πω ότι ξεκινάω από αυτό το κακό που έγινε για να δικαιολογήσω κάποια άλλα κακά. Απλά θα επιχειρηματολογήσω πάνω σε αυτό το ιστορικό δεδομένο. Αυτό είναι το ένα δεδομένο.

Δεύτερον, όσον αφορά την ένσταση αντισυνταγματικότητας, θα ξεκινήσω από το δεύτερο σκέλος που είπατε, κύριε Βενιζέλο, σχετικά με τη λήξη της θητείας.

Πρέπει να ξέρετε ότι το Συμβούλιο της Επικρατείας έχει σωρεία αποφάσεων –έχω μία στα χέρια μου- και δεν ανέχεται παράταση της θητείας των ανεξάρτητων αρχών και ιδίως του ΕΣΡ, όπου ad hoc νομολόγησε, παρά μόνο για εύλογο χρονικό διάστημα. Και αυτό είναι ελάχιστο. Σε καμμία, δε, περίπτωση δεν είναι ίσο με τη θητεία του ή κλάσμα της θητείας του. Έχω την απόφαση και θα σας τη δώσω. Αυτό είναι το ένα δεδομένο. Άρα, επ’ αυτού δεν έχετε δίκιο.

Πάμε τώρα στο βασικό, στο πρώτο, που είναι η μεταφορά των αρμοδιοτήτων, η οποία μέχρι τώρα ήταν στο ΕΣΡ, από το αρμόδιο όργανο, που είναι η Βουλή, στον αρμόδιο Υπουργό.

Κυρίες και κύριοι συνάδελφοι, πρέπει να σας πω και κάτι, σχετικά με το ποια είναι η φύση του προς αδειοδότηση αντικειμένου. Εδώ υπάρχει συμφωνία νομολογίας του ΣτΕ με σωρεία αποφάσεων της θεωρίας, αλλά και του Ευρωπαϊκού Δικαστηρίου Ανθρωπίνων Δικαιωμάτων. Είναι δημόσια υπηρεσία. Περί αυτής πρόκειται.

Άρα, λοιπόν, όταν μιλάμε σήμερα για το τι θα αναθέσουμε στον αρμόδιο Υπουργό με απόφαση της Βουλής, θα του αναθέσουμε την παροχή, για να μπορεί να λειτουργεί ως δημόσια υπηρεσία. Συνεπώς, η αδειοδότηση για να λειτουργεί σύμφωνα με το άρθρο 15, παράγραφος 2 του Συντάγματος είναι η δημόσια υπηρεσία. Αυτό είναι το ένα.

Δεύτερον, ποιο είναι το συνταγματικό πλαίσιο πάνω στο οποίο πρέπει να στηριχθούμε όλοι για να δούμε αν έχει βάση η ένσταση αντισυνταγματικότητας ή όχι; Είναι το άρθρο 15, παράγραφος 2 του Συντάγματος. Και, βεβαίως, δεν μπορούμε να απομακρυνθούμε απ’ όσα έχει πει μέχρι τώρα το ΣτΕ.

Θα διαβάσω μόνο μια απόφαση, αυτήν για την οποία ο κ. Δένδιας είπε κάποτε ότι του έδωσα το σκοινί να μας κρεμάσει.

Το Συμβούλιο της Επικρατείας σε πολλαπλές αποφάσεις του λέει: «Οι άδειες χορηγούνται με απόφαση του Υπουργού Τύπου και ΜΜΕ». Και ξέρετε πολύ καλά ότι αν αυτό ήταν πέραν του νόμου ή ήταν στα όρια του Συντάγματος, το Συμβούλιο της Επικρατείας θα το ήλεγχε αυτεπαγγέλτως ως αντισυνταγματικό. Θα το δώσω κι αυτό για τα Πρακτικά. Δεν το είπε ποτέ.

Άρα, η μεταφορά αρμοδιότητας για τον αριθμό των καναλιών στον Υπουργό, δεν πάσχει από καμμία αντισυνταγματικότητα. Είναι λυμένο και με τη βούλα από το Συμβούλιο της Επικρατείας.

Πάμε τώρα να δούμε κάτι άλλο.

**ΧΑΡΑΛΑΜΠΟΣ ΑΘΑΝΑΣΙΟΥ:** Αυτό ενισχύει το επιχείρημα της αντισυνταγματικότητας. Παραχώρηση ως δημόσια υπηρεσία σε ανεξάρτητη αρχή.

**ΠΡΟΕΔΡΕΥΩΝ (Αναστάσιος Κουράκης):** Παρακαλώ, να μην κάνουμε διάλογο.

**ΣΠΥΡΙΔΩΝΑΣ ΛΑΠΠΑΣ:** Θα σας τα πω σε λίγο, κύριε Αθανασίου.

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Λάππα.

**ΣΠΥΡΙΔΩΝΑΣ ΛΑΠΠΑΣ:** Αυτή η ρύθμιση του ν.4339, του νόμου του δικού μας, σχετικά με τη δυνατότητα του Υπουργού να ορίζει τον αριθμό των καναλιών είναι αντιγραφή ουσιαστικά δύο προηγούμενων νομοθετικών ρυθμίσεων: Του ν.3592/2007 που λέει ότι με κοινή απόφαση του Υπουργού Μεταφορών και Επικοινωνιών ανατίθεται στον Υπουργό να καθορίσει τον αριθμό, την τιμή εκκίνησης και λοιπά, σχετικά με τη διαδικασία. Αυτό είναι το πρώτο. Και έχουμε και την παλαιότερη διάταξη του ν.2328/1995. Είναι ο πρώτος νόμος που αφορά τις αδειοδοτήσεις για τα ΜΜΕ. Τι λέει δηλαδή; «Με απόφαση του Υπουργού Τύπου και ΜΜΕ…». Άρα, δεν είναι το πρώτο. Και είναι υποκριτικό σήμερα να λέτε ότι εμείς κάνουμε πράγματα που υποτίθεται πως είναι εκτός του ορίου του Συντάγματος.

Πάμε παρακάτω. Κύριοι συνάδελφοι, εδώ έχουμε ένα πρόβλημα. Δεν διαφωνεί κανένας ότι τη διαγωνιστική διαδικασία θα έπρεπε να την κάνει το Εθνικό Συμβούλιο Ραδιοτηλεόρασης ή καθίσταται αδύνατη η συγκρότησή του; Τίθεται το ερώτημα: Τι θα λέγατε δηλαδή; Θα λέγατε ότι ο συνταγματικός έλεγχος που απορρέει από το άρθρο 15, παράγραφος 2 δεν θα γίνει ποτέ μέχρις ότου τεθούν δύο πράγματα διαζευκτικώς; Ή θα συγκροτηθεί το Εθνικό Συμβούλιο Ραδιοτηλεόρασης -που κατά την άποψη του κ Τραγάκη δεν πρόκειται ποτέ να προσέλθετε για να συγκροτηθεί- ή θα περιμένουμε να γίνει αναθεώρηση του Συντάγματος για να αλλάξει ο τρόπος σύνθεσης του Εθνικού Συμβουλίου Ραδιοτηλεόρασης σύμφωνα με το άρθρο 101 του Συντάγματος. Αυτό θέλετε; Άρα, θα καταστεί νεκρός ο συνταγματικός έλεγχος;

Υπάρχει και μία άλλη λύση, σύμφωνα με το –δήθεν- Βορεοκορεατικής έμπνευσης. Να μας πείτε, δηλαδή, αύριο το πρωί «μαύρο» σε όλα τα κανάλια μέχρι να συγκροτηθεί το Εθνικό Συμβούλιο Ραδιοτηλεόρασης. Αυτό μας λέτε; Εμείς λέμε κάτι άλλο: Θέλουμε να συνεχιστεί με τρόπο νόμιμο και συνταγματικό ο συνταγματικός έλεγχος του άρθρου 15, παράγραφος 2.

Τι πρέπει να γίνει, λοιπόν; Ποιο είναι το αρμόδιο όργανο το οποίο μπορεί να το κάνει αυτό σήμερα με το δεδομένο της πλήρους αδυναμίας και χωρίς προοπτική συγκρότησης του Εθνικού Συμβουλίου Ραδιοτηλεόρασης; Θεωρούμε ότι το μοναδικό όργανο το οποίο μπορεί να δώσει τέτοια εξουσιοδότηση και δυνατότητα είναι η Βουλή, διότι παρέχει όλες τις θεσμικές, πολιτικές και κοινοβουλευτικές εγγυήσεις, ώστε, επιλέγοντας το αρμόδιο όργανο, να είναι και συνταγματικά ώριμο και σύμφωνο με το Σύνταγμα.

Τελειώνω, λέγοντας το εξής: Ξέρετε ότι θα μπορούσε η Ελλάδα να είναι από τις χώρες που δεν έχουν καν Εθνικό Συμβούλιο Ραδιοτηλεόρασης. Για εμένα, καλώς έχει.

Την προηγούμενη φορά, καταθέσαμε στα Πρακτικά ένα έγγραφο του Ευρωπαϊκού Παρατηρητηρίου Οπτικοακουστικών Μέσων, από το οποίο προέκυπτε ότι επτά χώρες, η Ιταλία, η Ισπανία, το Βέλγιο, το Λουξεμβούργο, η Δανία και η Φιλανδία, χώρες πολύ μεγαλύτερες από την Ελλάδα, δεν έχουν συνταγματική πρόβλεψη ούτε νομοθετική ρύθμιση για ανεξάρτητη αρχή που να διεξάγει τη διαγωνιστική διαδικασία. Την έχει απευθείας η εκτελεστική εξουσία, ο αρμόδιος Υπουργός. Και μιλάμε για τα επτά αυτά κράτη.

**ΝΙΚΟΛΑΟΣ ΔΕΝΔΙΑΣ:** Ο αρμόδιος Υπουργός ή η εκτελεστική εξουσία;

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, τη σκέψη σας, κύριε Λάππα. Θα μιλήσει μετά ο κ. Δένδιας.

**ΣΠΥΡΙΔΩΝΑΣ ΛΑΠΠΑΣ:** Κι αυτό έχει κριθεί ότι δεν παραβιάζει κανένα ευρωπαϊκό κεκτημένο.

Ας έρθουμε τώρα στο ευρωπαϊκό κεκτημένο. Σήμερα, πήρα στα χέρια μου μία απάντηση του κ. Σχοινά εκ μέρους του Γραφείου Τύπου και Επικοινωνίας της Κομισιόν, σχετικά με το ερώτημα αν παραβιάζει η απόπειρα νομοθέτησής μας το ενωσιακό Δίκαιο.

Θα σας αναφέρω κομμάτι από την απάντηση του κ. Σχοινά: «Στο μνημόνιο η ελληνική Κυβέρνηση δεσμεύεται να προκηρύξει ένα διεθνή διαγωνισμό…» -άρα, είναι και μία μνημονιακή υποχρέωση, την οποία ψηφίσατε κι εσείς και είναι υποκριτικό σήμερα να την αρνείστε- «…για την απόκτηση των τηλεοπτικών αδειών και επίσης να χρησιμοποιήσει τα έσοδα για δημοσιονομικούς λόγους. Ωστόσο, εναπόκειται στα κράτη μέλη να εναρμονίσουν και να θεσμοθετήσουν τις διαδικασίες για τη χορήγηση των τηλεοπτικών αδειών, διότι δεν υπάρχει καμμία υποχρέωση ευρωπαϊκής εναρμόνισης.». Αυτό είναι το πρώτο.

**ΔΗΜΗΤΡΙΟΣ ΚΥΡΙΑΖΙΔΗΣ:** Πιο μπροστά, τι λέει;

**ΣΠΥΡΙΔΩΝΑΣ ΛΑΠΠΑΣ:** Δεύτερον, πριν από δέκα μέρες σε ερώτηση της Ευρωβουλευτού σας κ. Σπυράκη, υποχρεώσατε τον Ευρωπαίο αξιωματούχο κ. Έτινγκερ να δώσει απάντηση, αν πράγματι αυτή η απόπειρα που κάναμε για την ανάθεση στον Υπουργό, παραβιάζει το ενωσιακό Δίκαιο.

Η απόφαση του Έτινγκερ είναι πολύπλοκη. Δόθηκε στο EurActiv. Δεν υπάρχει καμμία υποχρέωση. Ορθώς κάνει ό,τι κάνει η ελληνική πολιτεία και δεν παραβιάζεται πολλαπλώς ή μονομερώς.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, κύριε Λάππα.

**ΣΠΥΡΙΔΩΝΑΣ ΛΑΠΠΑΣ:** Τελειώνω, κύριε Πρόεδρε.

Θα δώσω έναν πίνακα, κύριε Πρόεδρε, σχετικά με τον αριθμό των αδειών που έχουν όλα τα κράτη. Είναι γενικού περιεχομένου. Απλά τον αναφέρω: Αυστρία τέσσερις, Βουλγαρία δύο, …

**ΠΡΟΕΔΡΕΥΩΝ (Αναστάσιος Κουράκης):** Καλά, αυτά μπορείτε να τα πείτε μετά, στη συζήτηση.

**ΣΠΥΡΙΔΩΝΑΣ ΛΑΠΠΑΣ:** Τελειώνω, κύριε Πρόεδρε.

Θα έπρεπε, κύριε Πρόεδρε, πράγματι αν θέλαμε όλοι να υπακούμε στο Σύνταγμα, όλες οι πολιτικές δυνάμεις, να τηρήσουμε μια βασική υποχρέωση: Να καταλαβαίνουμε από πού απορρέουν και ποιες είναι οι υποχρεώσεις μας.

Όταν η Αξιωματική Αντιπολίτευση προσέρχεται για τρεις φορές στο ΕΣΡ, παρ’ ότι παλαιότερα είχε δεσμευτεί ότι θα προτείνει συγκεκριμένα ονόματα -διέρρευσαν τα ονόματα, κανένας δεν ήταν του ΣΥΡΙΖΑ πλην ενός- και δεν προσέρχεται στη συγκρότηση του συνταγματικώς προβλεπόμενου οργάνου, ποιος έχει την ευθύνη, κύριε Πρόεδρε, αυτής της κατάστασης;

Και ξέρετε τι λέει η κοινωνία; Κάντε κάτι επιτέλους με τα κανάλια. Και έχει υποχρέωση η Κυβέρνηση να ικανοποιήσει και το περί δικαίου λαϊκό αίσθημα, αλλά κυρίως να εντοπίσει και τις ευθύνες της Αντιπολίτευσης και του ΠΑΣΟΚ που δεν προσέρχονται σε υποχρεώσεις που απορρέουν από το Σύνταγμα. Και αυτό είναι τεράστια ευθύνη.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού πρώτα ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα δύο μαθητές και μαθήτριες καθώς και επτά εκπαιδευτικοί συνοδοί τους από το 8ο Δημοτικό Σχολείο Άρτας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κ. Νικόλαος Δένδιας, Κοινοβουλευτικός Εκπρόσωπος της Νέας Δημοκρατίας, έχει τον λόγο για πέντε λεπτά.

**ΝΙΚΟΛΑΟΣ ΔΕΝΔΙΑΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δεν είναι ευχάριστο για εμένα ότι σηκώνομαι τρίτη φορά μέσα στην ίδια ημέρα για να υποστηρίξω ενστάσεις αντισυνταγματικότητας προτεινομένων νομοθετημάτων στην Εθνική Αντιπροσωπεία από την Κυβέρνηση ΣΥΡΙΖΑ-ΑΝΕΛ, γιατί είναι ενδεικτικό αυτό –το είπα και πριν- της αρχής μιας προϊούσας αυθαιρεσίας, η οποία φαίνεται μεν γοητευτική για την κοινοβουλευτική πλειοψηφία σε πρώτο χρόνο, αλλά σας διαβεβαιώ, κυρίες και κύριοι συνάδελφοι, ότι σας εισάγει σε επικίνδυνες ατραπούς.

Και αν μου επιτρέπετε και την προσωπική παρατήρηση, δεν πιστεύω ότι αυτή είναι –κατά την παράδοση, τουλάχιστον- η θεσμική απάντηση της Αριστεράς στο δημοκρατικό διάλογο.

Έρχομαι τώρα στο συγκεκριμένο ζήτημα, το οποίο συζητάμε.

Κυρίες και κύριοι συνάδελφοι, η παρούσα τροπολογία είναι προδήλως αντισυνταγματική. Θα είναι πολύ ενδιαφέρον να την βλέπουμε στο μέλλον, διότι θα διδάσκεται στο Συνταγματικό Δίκαιο των Νομικών Σχολών ως πρωτόλεια άσκηση για να γράψουν οι φοιτητές σε ποιες διατάξεις του ισχύοντος Συντάγματος αντίκειται.

Προς διευκόλυνση, λοιπόν, στο μέλλον των φοιτητών αυτών, θα μου επιτρέψετε να σας απαριθμήσω τις διατάξεις που η παρούσα τροπολογία αντίκειται στο ισχύον Σύνταγμα της Ελληνικής Δημοκρατίας.

Κατ’ αρχάς, παραβιάζει το άρθρο 74, παράγραφος 5, εδάφια 3 και 4, διότι εισάγεται και εκπροθέσμως και είναι προδήλως τελείως άσχετη με τη συμφωνία μεταξύ της Ελλάδος και της Λευκορωσίας.

Δεύτερον -πολύ πιο σημαντικό- παραβιάζει το άρθρο 15, παράγραφος 2 του Συντάγματος, γιατί αναθέτει στην Κυβέρνηση, διά της κοινοβουλευτικής πλειοψηφίας -χρησιμοποιεί εσάς ως όργανα- να ρυθμίζει θέματα που στην πραγματικότητα ανήκουν στο Εθνικό Συμβούλιο Ραδιοτηλεόρασης.

Ο κύριος συνάδελφος προηγουμένως αναφέρθηκε παρεμπιπτόντως –εδώ διακόπτω, δεν έχει σημασία αυτό, κύριε συνάδελφε, που είπατε, αλλά θα σας απαντήσω και σε αυτό - σε νομολογία του Συμβουλίου της Επικρατείας. Σας επανακαταθέτω την απόφαση της Ολομέλειας 3578 του 2010, την οποία εκ παραδρομής εσείς καταθέσατε την προηγούμενη φορά ως επιρρωτική, ενισχυτική δηλαδή, των απόψεών σας.

**ΣΠΥΡΙΔΩΝΑΣ ΛΑΠΠΑΣ:** Αυτή ανέγνωσα.

**ΝΙΚΟΛΑΟΣ ΔΕΝΔΙΑΣ:** Επί λέξει αναφέρει για την ερμηνεία, κυρίες και κύριοι συνάδελφοι, του ισχύοντος Συντάγματος: «Η ραδιοφωνία και η τηλεόραση υπάγονται στον άμεσο έλεγχο του κράτους. Ο έλεγχος και η επιβολή των διοικητικών κυρώσεων υπάγονται στην αποκλειστική αρμοδιότητα του Εθνικού Συμβουλίου Ραδιοτηλεόρασης, που είναι Ανεξάρτητη Αρχή, όπως νόμος ορίζει. Και ο άμεσος έλεγχος λαμβάνει και τη μορφή του καθεστώτος της προηγούμενης άδειας». Η ολομέλεια δεν αφήνει το παραμικρό θέμα ερμηνείας ως προς το τι ισχύει.

Πάμε πιο κάτω. Η τροπολογία παραβιάζει το άρθρο 26, παράγραφοι 1 και 2 του Συντάγματος, δηλαδή την αρχή της διάκρισης των εξουσιών, γιατί αποδίδει σε εσάς, στην κοινοβουλευτική πλειοψηφία, μια αρμοδιότητα του κράτους ασκούμενη δι’ Ανεξάρτητης Αρχής. Παραβιάζει το άρθρο 4, παράγραφος 1 του Συντάγματος και το άρθρο 20 του Χάρτη Θεμελιωδών Δικαιωμάτων της Ευρωπαϊκής Ένωσης, που κατοχυρώνουν την αρχή της ισότητας, γιατί παρά την έλλειψη τεχνικών περιορισμών εσείς επιβάλλετε περιορισμούς.

Παραβιάζει το άρθρο 5, παράγραφος 1 του Συντάγματος και το άρθρο 16 του ιδίου Χάρτη περί επιχειρηματικής ελευθερίας, γιατί περιορίζει, χωρίς λόγο, άσκηση πιθανής επιχειρηματικής δραστηριότητας.

Θίγει την ελευθερία έκφρασης και πληροφόρησης, δηλαδή το άρθρο 5Α του ισχύοντος Συντάγματος. Θίγει τον Χάρτη Θεμελιωδών Δικαιωμάτων της Ευρωπαϊκής Ένωσης -άρθρο 11- που αφορά την ελευθερία της έκφρασης και θίγει και παραβιάζει το άρθρο 10 της Ευρωπαϊκής Σύμβασης των Δικαιωμάτων του Ανθρώπου.

Πρέπει να σας πω ότι εις τη δωδεκαετή κοινοβουλευτική μου παρουσία ουδέποτε αντιμετωπίσαμε τροπολογία, η οποία να θίγει εν ταυτώ περισσότερα άρθρα του Συντάγματος και να αποτελεί τεκμήριο και απόδειξη πλήρους αντισυνταγματικότητας.

Παρά ταύτα, για τη δική σας, κυρίες και κύριοι συνάδελφοι, διαφώτιση, πέραν της πρόδηλης αντισυνταγματικότητας, θέλω να σχολιάσω και κάτι το οποίο ο κύριος συνάδελφος ανέφερε σχετικά με το ευρωπαϊκό κεκτημένο. Όχι ότι αυτό θα δημιουργούσε αμφιβολία, διότι το ελληνικό Σύνταγμα στέκεται αυτοτελώς. Και επί του άρθρου αυτού -άρθρο 15, παράγραφος 2- ουδεμία συντρέχει διαφορά ως προς το γενικό Acquis, το οποίο υπάρχει στην Ευρωπαϊκή Ένωση, αλλά παρουσιάστηκε εδώ, ενώπιών σας, μια μεσανατολική πραγματικότητα ως δήθεν η ευρωπαϊκή πρακτική, η αντίληψη, δηλαδή, ότι στα προηγμένα ευρωπαϊκά κράτη διά των Υπουργών και κατά την αυθαίρετη κρίση των Υπουργών χορηγούνται οι τηλεοπτικές άδειες.

Αυτό βεβαίως αντίκειται, κύριε Πρόεδρε, κυρίες και κύριοι συνάδελφοι, στην κοινή σας λογική.

Παρακαλώ -χωρίς να θέλω να σας ταλαιπωρήσω- να σας αναφέρω σωρεία χωρών όπως η Αυστρία, η Γαλλία, η Πορτογαλία, το Ηνωμένο Βασίλειο, ακόμα και η Ιταλία με το κεκτημένο Μπερλουσκόνι, με πιθανή εξαίρεση μόνο το Λουξεμβούργο -στις χώρες αυτές προσθέτω και τη Γερμανία και την Ισπανία και τη Σουηδία- οι οποίες έχουν αρχές που εντάσσονται, βεβαίως, στο ευρύτερο κράτος -μην κάνετε λάθος σε αυτό, βεβαίως στο ευρύτερο κράτος- αλλά όχι στον αρμόδιο Υπουργό. Διότι άλλο είναι το κράτος και άλλο η ανεξάρτητη αρχή.

Πέραν αυτού, δε, θέλω να σας πω το εξής: Με αυτό το οποίο θα ψηφίσετε, εάν το ψηφίσετε, απόψε το βράδυ, θα καταστήσετε την Ελλάδα όμορη και συγγενή χώρα με μόνο μία στην Ευρωπαϊκή Ένωση, την Πολωνία, η οποία έχει ήδη παραπεμφθεί για παραβιάσεις των ανθρωπίνων δικαιωμάτων, έχει ήδη καταστεί το «μαύρο πρόβατο» της επιτροπής. Και νομίζω ότι το ελάχιστο που χρειάζεται μέσα στην κρίση η Ελληνική Δημοκρατία, κυρίες και κύριοι συνάδελφοι, είναι να την καταστήσετε και δακτυλοδεικτούμενη για την παραβίαση των ανθρωπίνων δικαιωμάτων και της ελευθερίας της έκφρασης!

Και εν πάση περιπτώσει, να σας πω και το εξής: Υπάρχει ένα βιβλίο, μπορείτε να το βρείτε, που αναφέρεται στην Αριστερά της Γαλλίας. Αναφέρεται σε όλη την ιστορία της Αριστεράς στη Γαλλία από τον Ροβεσπιέρο και τον Νταντόν μέχρι τον Ολάντ σήμερα. Πρέπει να σας πω πως παρ’ ότι πολλές φορές η γαλλική Αριστερά -η οποία είναι η ισχυρότερη Αριστερά παραδοσιακά στην Ευρώπη- υπέπεσε σε ατοπήματα, τίποτε δεν μπορεί να εξισωθεί με αυτά που κάνετε εσείς σε αυτήν την Αίθουσα τους τρεις τελευταίους μήνες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Δένδια.

Τον λόγο έχει ο κ. Χρήστος Παππάς, Κοινοβουλευτικός Εκπρόσωπος της Χρυσής Αυγής.

Έχετε πέντε λεπτά, κύριε Παππά.

**ΧΡΗΣΤΟΣ ΠΑΠΠΑΣ:** Κύριε Πρόεδρε, δεν θέλω να δυναμιτίσω τη συζήτηση, αλλά να πω ότι είμαι ιδιαίτερα χαρούμενος, αλλά και προβληματισμένος, που βλέπω στις θέσεις των Υπουργών τον κ. Κοτζιά, ο οποίος αρνείται κατ’ αρχάς –αυτό είναι το έλασσον- να έρθει να απαντήσει στις καίριες ερωτήσεις της Χρυσής Αυγής. Το μείζον, όμως, είναι ότι σήμερα, που έχουμε αυτές τις υποθέσεις με τα ελληνοτουρκικά, με τις NOTAM, αντί να είναι στο Υπουργείο Εξωτερικών, σε ένα Υπουργείο Εξωτερικών που αυτήν τη στιγμή θα έπρεπε να υπάρχει ένας οργασμός δουλειάς, για την προάσπιση των εθνικών μας δικαίων και του ελληνικού μας Αιγαίου, ο κ. Κοτζιάς έρχεται να συμμετάσχει στη συζήτηση για τα κανάλια.

Άκουσα με μεγάλη προσοχή τους προλαλήσαντες. Ξεκίνησε την όλη ιστορία της συζήτησης για τη συνταγματικότητα, χωρίς όμως να τη θέσει στην ουσία της -δεν έθεσε θέμα συνταγματικότητας ο κ. Βενιζέλος-, λέγοντας, «το θέτω το θέμα διά τα Πρακτικά, για την ιστορία, διότι η σημερινή συζήτηση θα τύχει δικαστικής διερεύνησης και στα ελληνικά δικαστήρια αλλά και στα διεθνή», όπως είπε ως σωστός –θα έλεγα- επιστήμων και συνταγματολόγος.

Ο κ. Βενιζέλος είναι άριστος χρήστης της ελληνικής γλώσσης, εξαίρετος ακαδημαϊκός θα έλεγα, αλλά πολιτικά έχει πολύ κοντή μνήμη ή θα έλεγα καλύτερα, έχει επιλεκτική μνήμη.

Να θυμίσω ότι ο κ. Βενιζέλος είναι –αν δεν κάνω λάθος- ο εμπνευστής του λεγομένου νόμου -που δεν είναι νόμος, είναι συνταγματική διάταξη- περί ευθύνης Υπουργών; Πώς θα…

**ΕΥΑΓΓΕΛΟΣ ΒΕΝΙΖΕΛΟΣ:** Αυτός ο νόμος είναι του ’44.

**ΧΡΗΣΤΟΣ ΠΑΠΠΑΣ:** Ο νόμος. Η διάταξη η συνταγματική, κύριε Βενιζέλο…

**ΕΥΑΓΓΕΛΟΣ ΒΕΝΙΖΕΛΟΣ:** Η διάταξη…

**ΧΡΗΣΤΟΣ ΠΑΠΠΑΣ:** Κύριε Βενιζέλο, αφήστε με και το συζητάμε. Η διάταξη η συνταγματική. Δεν θέλω να σας κατηγορήσω ή οτιδήποτε, αλλά θα μπορούσατε κι εσείς με την επιστημοσύνη σας αυτό το σκάνδαλο περί της ανομίας των Υπουργών να το είχατε λήξει μια και καλή. Δηλαδή, θα έχουμε στην ελληνική πολιτική σκηνή για μεγάλα σκάνδαλα τον κ. Παπαντωνίου με το πρόστιμο το ευτελές ή -την Αντιγόνη της μεταπολίτευσης- τον κ. Τσοχατζόπουλο και τη διωκόμενη αδίκως –και εκφράζω και τη συμπάθειά μου στη γυναίκα που είναι κι άρρωστη- σύζυγό του; Δηλαδή εκεί φτάνει η κάθαρση; Αυτήν τη κάθαρση θέλετε να συνεχίσετε κι εσείς; Και δέχεστε και μαθήματα αριστεροσύνης από κάποιον υποτιθέμενο δεξιό; Τώρα, πριν από λίγο δεν σας τα είπε ο κ. Δένδιας; Και ποια αριστεροσύνη τελικά; Μάλλον το καράβι μπάζει με νερά προς τα δεξιά πλέον.

Εν πάση περιπτώσει, άκουσα λοιπόν τον κ. Βενιζέλο και μετά πήρε τον λόγο ο κ. Φορτσάκης, τον οποίο εκτιμώ κι έχω και την κοινωνική «καλημέρα» και «καλησπέρα», που έλεγε και ο πρώην Πρόεδρος της Βουλής και Αρχηγός της Νέας Δημοκρατίας ο κ. Μεϊμαράκης. Έτσι δεν είναι;

Εισπράττετε τα σκουπίδια και τις φωνές των φοιτητών με μια εμπλοκή σας –δεν ξέρω αν τη θέλετε ή όχι- με τα πολιτικά πράγματα. Τελικώς, θα πάτε σπίτι και θα πείτε «πού έμπλεξα;». Γιατί μπλέξατε, κύριε Φορτσάκη. Ο Σαμαράς σάς έμπλεξε.

Αλήθεια, πού είναι ο κ. Σαμαράς; Ο κ. Σαμαράς πληρώνεται για τη συμμετοχή του στο Ελληνικό Κοινοβούλιο; Δεν είναι σε επιτροπές, δεν έρχεται. Τον πληρώνει ο ελληνικός λαός τον κ. Σαμαρά; Γιατί; Δεν τον βλέπω ποτέ εδώ.

Εν πάση περιπτώσει, ο κ. Σαμαράς ασχολείται με αυτά που ξέρει να ασχολείται. Σας έχει δίπλα…

**ΔΗΜΗΤΡΙΟΣ ΣΤΑΜΑΤΗΣ:** Σας λείπει;

**ΧΡΗΣΤΟΣ ΠΑΠΠΑΣ:** Μου λείπει, για να του τα πω. Όταν πέρναγε από εδώ μια φορά του λέω: «Να μην τα ακούς…

**ΔΗΜΗΤΡΙΟΣ ΣΤΑΜΑΤΗΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** …και γι’ αυτό δεν περνάς ούτε εσύ, ούτε ο Σαμαράς από εδώ»…

**ΔΗΜΗΤΡΙΟΣ ΣΤΑΜΑΤΗΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** Είσαι γνωστός προβοκάτορας, Σταμάτη, το έκανες και το πρωί. Μη μου κόβεις την κουβέντα.

**ΔΗΜΗΤΡΙΟΣ ΣΤΑΜΑΤΗΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** Σε ξέρουμε ποιος είσαι, ξέρουμε τι είσαι, ξέρουμε τι λαμόγιο είσαι. Σε παρακαλώ πάρα πολύ.

**ΔΗΜΗΤΡΙΟΣ ΣΤΑΜΑΤΗΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** Σε παρακαλώ πάρα πολύ! Έτσι;

**ΠΡΟΕΔΡΕΥΩΝ (Αναστάσιος Κουράκης):** Να λείπουν οι χαρακτηρισμοί και οι προσωπικές αναφορές.

**ΧΡΗΣΤΟΣ ΠΑΠΠΑΣ:** Κάνε μου και μήνυση και αγωγή. Ο βρεγμένος τη βροχή δεν τη φοβάται…

**ΠΡΟΕΔΡΕΥΩΝ (Αναστάσιος Κουράκης):** Κύριε Παππά!

Να μη γράφεται τίποτα στα Πρακτικά, σας παρακαλώ, από όλα αυτά που λέγονται.

**ΧΡΗΣΤΟΣ ΠΑΠΠΑΣ:** …

**ΔΗΜΗΤΡΙΟΣ ΣΤΑΜΑΤΗΣ:** …

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Παππά.

**ΔΗΜΗΤΡΙΟΣ ΣΤΑΜΑΤΗΣ:** …

**ΧΡΗΣΤΟΣ ΠΑΠΠΑΣ:** …

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, παρακαλώ.

**ΧΡΗΣΤΟΣ ΠΑΠΠΑΣ:** Κύριε Φορτσάκη, είπατε εν τη ρύμη του λόγου σας κάτι σωστό. Είπατε προς την Κυβέρνηση «μελετούμε το Σύνταγμα τόσο καλά, όσο πιστεύουμε ότι το μελετάτε κι εσείς». Αυτό δεν είπατε; Κάνω λάθος; «Μελετούμε το Σύνταγμα, όσο καλά το μελετάτε κι εσείς».

**ΘΕΟΔΩΡΟΣ ΦΟΡΤΣΑΚΗΣ:** …(δεν ακούστηκε)

**ΧΡΗΣΤΟΣ ΠΑΠΠΑΣ:** Λοιπόν, είπατε κάτι λάθος. Ξέρουν τι κάνουν, γιατί κάνουν ακριβώς αυτά που κάνατε κι εσείς. Θυμάμαι τον ΣΥΡΙΖΑ, τον κ. Λαφαζάνη εδώ ως Κοινοβουλευτικό Εκπρόσωπο, που φώναζε με την εκπρόθεσμη και έλεγε «Εκπρόθεσμος, εκπρόθεσμος!» σε εσάς ως κυβέρνηση. Δεν ήσασταν στη Βουλή τότε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τώρα τι γίνεται; Δεν είναι εκπρόθεσμος η τροπολογία; Μόνο γι’ αυτό, κύριε Φορτσάκη, κύριε Βενιζέλο και οι υπόλοιποι, θα έπρεπε να μιλήσουμε. Εκπρόθεσμη τροπολογία δεν γίνεται δεκτή. Η συζήτηση πρέπει να γίνει σε επίπεδο υψηλό, να μιλήσουν όσο πιο πολλοί Βουλευτές γίνεται. Είναι ένα θέμα μείζονος σημασίας.

Κλείνοντας, κύριε Πρόεδρε και ευχαριστώ για την ανοχή σας –αν και άλλοι μίλησαν πολύ πιο πολύ-, θέλω να πω ότι είτε τέσσερα είναι τα κανάλια είτε δεκατέσσερα εμείς δεν θα είμαστε προσκεκλημένοι.

Κύριε Δένδια, εμείς θα είμαστε οι αποσυνάγωγοι αυτής της συναγωγής σας. Δεν παίζουμε με τα δικά σας πακέτα και με τα δικά σας συμφέροντα.

Εμείς είμαστε με το πλευρό του δοκιμαζόμενου ελληνικού λαού. Είμαστε τελικώς με το πλευρό αυτών όλων που είναι εγγυητές του Συντάγματος, βάσει του άρθρου 120.

Μάλιστα, θα σας διορθώσω κύριε Φορτσάκη. Τι σημαίνει ενεργοί πολίτες; Δηλαδή, υπάρχουν και ανενεργοί πολίτες; Δεν είναι όλοι οι πολίτες ίσοι; Δεν είναι όλοι πολίτες; Ξεχωρίζουμε τους πολίτες σε κατηγορίες; Οι ενεργοί και οι ανενεργοί; Λάθος έκφραση, του συρμού, κάπου το διαβάσατε και το μεταφέρετε.

Λέω, λοιπόν, ότι εμείς είμαστε με την πλευρά του λαού, ο οποίος είναι εγγυητής του Συντάγματος, βάσει του άρθρου 120. Μια καλή αρχή γίνεται αύριο. Καλούμε και άλλες κοινωνικές τάξεις να ξεσηκωθούν. Η μόνη λύση είναι αγώνας, αγώνας, αγώνας. Η λευτεριά δεν χαρίζεται. Κατακτιέται.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον Κοινοβουλευτικό Εκπρόσωπο της Δημοκρατικής Συμπαράταξης κ. Ανδρέα Λοβέρδο.

Κύριε Λοβέρδο, έχετε τον λόγο για πέντε λεπτά.

**ΑΝΔΡΕΑΣ ΛΟΒΕΡΔΟΣ:** Κύριοι της Κυβέρνησης, δύο φορές την εβδομάδα μάς φέρνετε στη Βουλή ή στα όργανά της γι’ αυτό το θέμα. Κάποιος που παρακολουθεί τις εργασίες μας θα θεωρεί ότι εμείς από το πρωί μέχρι το βράδυ εδώ συζητάμε για τα κανάλια. Δύο φορές την εβδομάδα μάς φέρνετε εδώ στη Βουλή, έχοντας δημιουργήσει οριακές εμπλοκές στο συμβούλιο ραδιοτηλεόρασης και τελικά σε αυτό που θέλετε να κάνετε, που είναι η εξυγίανση, υποτίθεται, του τηλεοπτικού τοπίου. Δεν προκύπτει αυτό. Το αντίθετο επιδιώκετε και αυτό έχετε μέχρι στιγμής επιτύχει. Να μην γίνει ακριβώς τίποτα. Να μην γίνει απολύτως τίποτα.

Κυρίες και κύριοι της Κυβέρνησης, έχετε ξεφύγει. Έχετε ξεφύγει πολιτικά, ανοίγοντας τόσα θέματα για τη χώρα, δραματικά θέματα, όπως το μεταναστευτικό-προσφυγικό, αλλά έχετε ξεφύγει ανοίγοντας και θέματα τα οποία δημιουργούν εμπλοκές, παραβιάζοντας ταυτόχρονα το Σύνταγμα.

Στις 8 Φεβρουαρίου του 2015 ο Πρωθυπουργός μας έλεγε ότι είστε κάθε λέξη του Συντάγματος. Εσείς, είστε κάθε λέξη του Συντάγματος. Και προκύπτει μετά από ένα χρόνο ότι είστε η κάθε λέξη ενός σταλινικού παρασυντάγματος. Αυτό είστε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Μπράβο, μπράβο!

**ΑΝΔΡΕΑΣ ΛΟΒΕΡΔΟΣ:** Και έχω τώρα εδώ μία δέσμη διατάξεων. Μία δέσμη διατάξεων, τις οποίες παραβιάζετε με τρόπο κατάδηλο. Το άρθρο 15 παράγραφος 2 του Συντάγματος για το συμβούλιο ραδιοτηλεόρασης και το άρθρο 101Α για τις ανεξάρτητες συνταγματικά θεμελιωμένες αρχές, τις σχετικές ρυθμίσεις του Χάρτη Δικαιωμάτων του Ανθρώπου, αλλά και τη Σύμβαση των Δικαιωμάτων του Ανθρώπου.

Και έχουμε ζητήματα που σχετίζονται με τον ανταγωνισμό και την οικονομία και το άρθρο 4 του Συντάγματος και το άρθρο 5 του Συντάγματος και τη σχετική με τον ανταγωνισμό Οδηγία 21 του 2002 και την τελευταία Οδηγία του ενωσιακού Δικαίου, τη 13/2010 σχετικά με τη δυνατότητα που δίδουν οι τεχνολογίες και την οποία υποχρεούστε ως Κυβέρνηση να αξιοποιήσετε χάριν της ενημέρωσης. Αυτό είναι το πλέγμα των διατάξεων που με έναν τρόπο κατάφορο έχετε παραβιάσει.

Τι σας λέμε; Τι μας χωρίζει; Γιατί, κύριε Πρόεδρε, τόση φασαρία και τόση ένταση; Σας λέμε ότι κατά τη συνταγματική τάξη, εδώ η Βουλή καθορίζει τη νομιμότητα, ποιες είναι οι προϋποθέσεις και την καθόρισε για μια ακόμη φορά τον Οκτώβριο. Μπορεί να διαφωνούμε με κάποιες ρυθμίσεις από αυτές, αλλά εν πάση περιπτώσει η πλειοψηφία τις δέχτηκε και όποιος εκ των ενδιαφερομένων έχει αντίρρηση, μπορεί να προσφύγει στα ευρωπαϊκά ή ελληνικά δικαστήρια ή οποιαδήποτε άλλα θέλει.

Τη νομιμότητα αυτή την τηρεί η ελληνική πολιτεία, ελέγχοντας την, όχι με το κεντρικό της κράτος -τα μπερδεύετε εδώ- αλλά όπως το άρθρο 15 παράγραφος 2 και το άρθρο 101Α του Συντάγματος ορίζει με την Ανεξάρτητη Αρχή του Εθνικού Συμβουλίου Ραδιοτηλεόρασης. Και σας λέμε -εσείς θα προτείνετε- να μεταφέρετε και την αρμοδιότητα του καθορισμού του αριθμού των αδειών, τώρα που η τεχνολογία επιτρέπει τα πάντα, στο Εθνικό Συμβούλιο Ραδιοτηλεόρασης και από εκεί και πέρα, όπως κάναμε και κατά τη ψηφοφορία για την αύξηση του αριθμού των μελών του Εθνικού Συμβουλίου Ραδιοτηλεόρασης, για να υπάρξει μια τελική συνθετική πρόταση που να αποτυπώνει τις διαθέσεις πολλών, αυτό το όργανο, αυτή η ανεξάρτητη αρχή, θα ελέγξει την τήρηση της νομιμότητας, θα χορηγηθούν άδειες αλλά και θα αφαιρεθούν, κύριε Πρόεδρε, αν η νομιμότητα παύει να τηρείται στο μέλλον.

Αυτή είναι η δική μας θέση και αυτό μας χωρίζει. Γιατί εσείς τι θέλετε; Θέλετε εσείς να δίνετε τον αριθμό των αδειών -τώρα διά της πλειοψηφίας της Βουλής- εσείς να κάνετε τον διαγωνισμό, εσείς να δίνετε τις άδειες και εν τέλει κύριε Υπουργέ, εσείς να λέτε και τις ειδήσεις. Αλλά έτσι είναι τόσο οφθαλμοφανής η παραβίαση του Συντάγματος, που μας προκαλεί ερωτηματικά για το τι ακριβώς έχετε στο μυαλό σας.

Υπάρχουν υποσχέσεις που έχετε δώσει και πρέπει να εκπληρώσετε; Γιατί τη σύνθεση του συμβουλίου ραδιοτηλεόρασης την προτείνει ο Πρόεδρος της Βουλής. Δεν έχετε εμπιστοσύνη ότι μπορεί να το κάνει; Πρέπει, δηλαδή, αυτά που εσείς έχετε υποσχεθεί, εσείς και να τα δώσετε ή από την άλλη πλευρά θέλετε να δώσετε επιχειρήματα στην Κοινοβουλευτική σας Ομάδα και τα στελέχη σας που είναι απογοητευμένοι από όλα όσα συμβαίνουν –με φορολογικά, αγροτικά, ασφαλιστικά- και δεν έχουν πρόσωπο στις περιφέρειές τους ούτε στο δημόσιο διάλογο; Θέλετε να κάνετε εκλογές στην άκρη αυτών των εξελίξεων;

Ό,τι και να θέλετε, ένα είναι το δεδομένο, κυρίες και κύριοι Βουλευτές. Όπως ειπώθηκε και από πολλές πλευρές, αυτή η ρύθμιση όταν τελειώσει και γίνει ρύθμιση, πριν δημοσιευτεί στο Φύλλο Εφημερίδας της Κυβερνήσεως, θα έχει εμπλέξει, κύριε Υπουργέ, τον Πρόεδρο της Δημοκρατίας, ο οποίος οπωσδήποτε καταλαβαίνει τι είναι αυτό το οποίο έχετε κάνει εδώ σε σχέση με το Σύνταγμα και θα κληθεί να το προσυπογράψει, προκειμένου αυτό να δημοσιευτεί. Δημιουργείτε προβλήματα και με το ρυθμιστή του πολιτεύματος. Και αυτό πρέπει να το σκεφτείτε πάρα πολύ καλά και ο ίδιος να το σκεφτεί πάρα πολύ καλά.

Αλλά παράλληλα, κυρίες και κύριοι Βουλευτές, να είστε βέβαιοι ότι αυτή η ρύθμιση θα προσβληθεί και εκτός Ελλάδος και στην ελληνική δικαιοσύνη. Και οι δικαστικές εμπλοκές θα κάνουν χρόνια να τελειώσουν. Αυτό αποκλείεται κάποιος νομικός σας σύμβουλος να μην σας το έχει πει.

Προφανώς, λοιπόν, την θέλετε αυτήν την εμπλοκή. Θέλετε αυτήν την αβεβαιότητα, ενός έτους τώρα και ποιος ξέρει για πόσα χρόνια ακόμη. Γιατί φανταζόμενοι ότι θα είστε εξουσία –που δεν θα είστε- θέλετε έναν χώρο σε ομηρία και τον εαυτό σας να παίζει παιχνίδια.

Κύριε Υπουργέ, αυτά που έχετε φέρει εδώ σήμερα στη Βουλή, είναι αντισυνταγματικά. Εμείς, ο κ. Βενιζέλος και άλλοι συνάδελφοι, προβάλαμε τη σχετική ένσταση. Τα κόμματα τοποθετούνται, οι κοινοβουλευτικές ομάδες τοποθετούνται. Τοποθετούμαστε θετικά «υπέρ» της πρότασης η Βουλή να δεχθεί την αντισυνταγματικότητα αυτής της ρύθμισης που, πιστέψτε με, κύριε Υπουργέ, αν την έβλεπε κάποιος ειδικός περί τα θέματα, που δεν θα ήταν και στην Αίθουσα να έχει υπ’ όψιν του τις συγκρούσεις μας, τις αντιπαραθέσεις μας, θα σας έλεγε ότι είναι τόσο χοντρά τα χέρια αυτού που έπιασε το μολύβι για να τη γράψει, που τελικά δεν κατάφερε να κάνει έστω αντισυνταγματική ρύθμιση, αλλά αντισυνταγματική μουτζούρα.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον Κοινοβουλευτικό Εκπρόσωπο του Κομμουνιστικού Κόμματος Ελλάδας κ. Αθανάσιο Παφίλη για πέντε λεπτά.

**ΑΘΑΝΑΣΙΟΣ ΠΑΦΙΛΗΣ:** Πριν τοποθετηθώ, επειδή ο κ. Λοβέρδος τώρα τελευταία έχει ανοίξει την κασέτα του σταλινικού, όπως είπε, «παρασυντάγματος» και όλα τα υπόλοιπα, μιας και υπερασπίζεται το αστικό Σύνταγμα, αυτό λέει στο άρθρο 22: «H εργασία αποτελεί δικαίωμα και προστατεύεται από το κράτος, που μεριμνά για τη δημιουργία συνθηκών απασχόλησης όλων των πολιτών και για την ηθική και υλική εξύψωση του εργαζόμενου αγροτικού και αστικού πληθυσμού».

Κύριε Λοβέρδο, εσείς και οι κυβερνήσεις που υπηρετήσατε, τι κάνατε; Ενάμισι εκατομμύριο ανέργους. Τι διασφαλίσατε; Για ποιο Σύνταγμα μιλάτε; Το σταλινικό, όπως λέτε, Σύνταγμα στο άρθρο πρώτο έλεγε ότι απαγορεύεται η εκμετάλλευση ανθρώπου από άνθρωπο. Συμφωνείτε ή διαφωνείτε; Ποιο είναι πιο προοδευτικό; Επειδή μιλάτε και έχετε πάρει την καραμέλα τώρα.

Το Σύνταγμα εκείνο που εσείς κατηγορείτε, έλεγε ότι όλοι οι πολίτες –ήταν από τα πρώτα διατάγματα της Οκτωβριανής Επανάστασης- δικαιούνται δωρεάν υγεία, παιδεία, πολιτισμό και λοιπά και εφαρμόστηκαν σε εκείνες τις συνθήκες και με εκείνη την κατάσταση. Εσείς και όλοι οι υπόλοιποι, λοιπόν, γι’ αυτό το άρθρο 22, τι έχετε να πείτε στον ελληνικό λαό και στη νεολαία, όταν υπερασπίζεστε αυτό το σύστημα;

Διασφαλίζετε την εργασία; Διασφαλίζετε αξιοπρεπή ζωή; Τι διασφαλίζετε και μιλάτε λοιπόν και κόπτεστε για το Σύνταγμα και το Σύνταγμα και το Σύνταγμα;

Δεύτερον, άρθρο 15 –απευθύνομαι προς όλους: Τι λέει, λοιπόν, το άρθρο 15; Τα είπε και ο κ. Φορτσάκης. «Ο άμεσος έλεγχος του κράτους κ.λπ. κ.λπ. έχει ως σκοπό την αντικειμενική και με ίσους όρους μετάδοση πληροφοριών και ειδήσεων, καθώς και προϊόντων του λόγου και της τέχνης, την εξασφάλιση της ποιοτικής στάθμης των προγραμμάτων που επιβάλει η κοινωνική αποστολή της ραδιοφωνίας και της τηλεόρασης και η πολιτιστική ανάπτυξη της χώρας, καθώς και τον σεβασμό της αξίας του ανθρώπου και την προστασία της παιδικής ηλικίας και νεότητας».

Όλα, λοιπόν, αυτά τα χρόνια που κυβερνάτε, οι προηγούμενοι και που λέτε κι εσείς οι επόμενοι, αυτό γινόταν από το ραδιόφωνο και την τηλεόραση. Έτσι δεν είναι; Αυτό δεν έκαναν όλα τα κανάλια; Αντικειμενική ενημέρωση, ποιοτικά προγράμματα. Και τα κρατικά μέσα. Αυτά δεν έκαναν; Και μιλάτε τώρα και κάνετε διαξιφισμούς;

Για πείτε μας, κύριε Φορτσάκη, εσείς όταν ήσασταν στην κυβέρνηση, έτσι δουλεύανε τα κανάλια -όλα, λέω- με βάση αυτές τις αρχές; Υποκρισία είναι!

Η αρχή είναι μία: Πρώτον, υπεράσπιση της κυρίαρχης ιδεολογίας, δηλαδή του ίδιου του συστήματος, του καπιταλισμού, του απάνθρωπου και βάρβαρου, που σήμερα οδηγεί την ανθρωπότητα στην κόλαση. Σε όλες τις χώρες. Κι εσείς οι επόμενοι λέτε ότι θα τον βελτιώσετε, τον κάνετε διαφανή τώρα. Κοροϊδία για τον κόσμο, δηλαδή.

Δεύτερον, τα επιχειρηματικά συμφέροντα. Ποιοι είναι οι διαπλεκόμενοι τελικά που λέτε εδώ και δεν ονομάζετε; Ποιοι τα έχουν τα μέσα ενημέρωσης; Ποιοι κυριαρχούν; Δεν είναι αυτοί που έχουν τις τράπεζες; Δεν είναι οι εφοπλιστές; Δεν είναι οι βιομήχανοι; Δεν είναι οι μεγαλέμποροι; Δεν είναι η ολιγαρχία, η οποία κάνει πολλά πράγματα και ιδεολογικά –υπερασπίζεται, δηλαδή, τη βαρβαρότητα της κυριαρχίας της, γιατί αυτή είναι, είναι βαρβαρότητα και από τη λέξη αυτή δεν υπάρχει χειρότερη για να την πούμε- και τι άλλο κάνει; Κατευθύνει στον βαθμό που μπορεί και τις ειδήσεις και τα πάντα και πουλάει και πολιτιστικά σκουπίδια. Ποια προστασία; Δεν βλέπουμε τηλεόραση όλα αυτά τα χρόνια; Και τι έρχεται η Κυβέρνηση και λέει τώρα; Ότι θα το αλλάξει.

Τι θα αλλάξετε, κύριε Παππά; Δηλαδή τι; Ξαφνικά θα αλλάξουν γραμμή όλοι οι επιχειρηματίες και θα υπερασπίζονται τα λαϊκά συμφέροντα; Ή μήπως τα δικά τους; Θα αρχίσουν να υπερασπίζονται ένα άλλο δίκαιο κοινωνικό σύστημα ή θα προσπαθούν με χέρια και με πόδια, όποιοι και όσοι έρθουν, να υπερασπίζουν την κυρίαρχη ιδεολογία, να προσανατολίζουν τον λαό, να του πιπιλάνε το κεφάλι από το πρωί μέχρι το βράδυ, από όλους τους τομείς -από όλους- από ειδησεογραφικά μέχρι πολιτιστικά μέχρι και στις διαφημίσεις. Να τον ποτίσουν, αν είναι δυνατόν, από έμβρυο όταν είναι, όχι από τότε που αρχίζει και παρακολουθεί τηλεόραση και μέσα ενημέρωσης. Θα το αλλάξετε αυτό; Όχι. Απλώς θα το δώσετε σε κάποιους άλλους. Θα αλλάξει, λοιπόν, αυτό το τοπίο;

Άρα, αυτή η συζήτηση, κατά τη γνώμη μας, είναι υποκριτική απέναντι στον ελληνικό λαό. Αν ο ίδιος ο λαός δεν έχει την εξουσία στα χέρια του, αν ο ίδιος ο λαός δεν ελέγχει τα μέσα ενημέρωσης, αν δεν είναι κοινωνική ιδιοκτησία, αν δεν κινούνται με γνώμονα τις λαϊκές ανάγκες, δεν πρόκειται να υπάρξει αντικειμενική τηλεόραση.

Εμείς παλεύουμε μέσα από την κρατική, τουλάχιστον, που υπάρχει μία παρέμβαση, να υπάρχει κάποιο καλύτερο τοπίο, αλλά δυστυχώς συνεχίζεται η ίδια κατάσταση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Παφίλη και για τη συνέπεια στον χρόνο.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ κ. Σωκράτης Φάμελλος, για πέντε λεπτά.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Πρόεδρε, δυστυχώς, επιβεβαιωνόμαστε. Είχαμε αναφέρει στην αρχή της συνεδρίασης πως είναι σίγουρο ότι από τους συναδέλφους της Νέας Δημοκρατίας, αλλά και της Δημοκρατικής Συμπαράταξης ΠΑΣΟΚ-ΔΗΜΑΡ θα προκύψει θέμα αντισυνταγματικότητας. Και το έβαλαν και οι δύο, όπως βέβαια το είχαν βάλει και στη συζήτηση στο τέλος Οκτωβρίου. Με τις ίδιες αιτιάσεις, όπως έκαναν και το πρωί και όπως προσπαθούν, με κάθε τρόπο, να σταματήσουν τη διαδικασία εκδημοκρατισμού και στον χώρο των τηλεοπτικών συχνοτήτων. Καταλαβαίνουμε τι κάνετε.

**ΚΩΝΣΤΑΝΤΙΝΟΣ ΣΚΡΕΚΑΣ:** Να μαντέψετε…

**ΣΩΚΡΑΤΗΣ ΦΑΜΕΛΛΟΣ:** Θέλετε με κάθε τρόπο να δημιουργήσετε κώλυμα. Όχι, δεν είναι δύσκολο. Πράγματι, είναι πολύ εύκολο να μαντέψουμε τι θέλετε να κάνετε.

Προσπαθείτε με κάθε τρόπο να μην γίνει διαγωνισμός. Το είπε ο κ. Βορίδης, ο κ. Βενιζέλος, ο κ. Λοβέρδος. Δεν θέλετε να γίνει διαγωνισμός. Το έχετε πει εδώ, μέσα στο εθνικό Κοινοβούλιο.

Επιτρέψτε μου, όμως, κύριε Πρόεδρε, να πω ότι έχουμε εκπλαγεί με την ωμότητα της δήλωσης του κ. Δένδια, αλλά και του κ. Λοβέρδου, που προέβλεψαν ότι θα γίνει προσφυγή στο Συμβούλιο της Επικρατείας και στα ανώτατα όργανα της Δικαιοσύνης, για τον νόμο αυτό.

**ΑΘΑΝΑΣΙΟΣ ΜΠΟΥΡΑΣ:** Τι είναι αυτό; Μαντεψιά είναι αυτό;

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ:** Και αναρωτιέμαι: Μέχρι εκεί έχετε φτάσει; Μήπως ξέρετε και ποιος καναλάρχης θα κάνει την προσφυγή;

**ΣΟΦΙΑ ΒΟΥΛΤΕΨΗ:** Όχι, εσείς ξέρετε.

(Θόρυβος από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Μήπως ξέρετε και ποιος από όλους αυτούς που αφήσατε χωρίς άδεια να αλωνίζουν είκοσι πέντε χρόνια; Μήπως, κύριε Πρόεδρε, και αυτό είναι τακτοποιημένο; Αναρωτιόμαστε: Μέχρι εκεί έχει φτάσει ο κατήφορός σας;

**ΣΟΦΙΑ ΒΟΥΛΤΕΨΗ:** Εσείς ξέρετε σε ποιον θα δώσετε.

**ΣΩΚΡΑΤΗΣ ΦΑΜΕΛΛΟΣ:** Γνωρίζετε και ποιο οικονομικό συμφέρον θα προσβάλει τον νόμο της Κυβέρνησης; Όλα ποια τα γνωρίζετε σε αυτήν τη χώρα; Τόσο πολύ διαπλεκόμενο είναι αυτό το βαθύ κράτος; Μας κάνει φοβερή εντύπωση, κύριε Πρόεδρε.

**ΣΟΦΙΑ ΒΟΥΛΤΕΨΗ:** Και εμάς η πολιτική ανάλυση.

**ΣΩΚΡΑΤΗΣ ΦΑΜΕΛΛΟΣ:** Εμείς, βέβαια, ξέρουμε ποιο είναι το βασικό συνταγματικό θέμα που συζητάμε σήμερα, το ότι επί είκοσι πέντε χρόνια οι κυβερνήσεις του δικομματισμού επέμεναν και επέλεγαν να μην εφαρμόζουν το άρθρο 15 παράγραφος 2 του Συντάγματος, γιατί όλες οι πράξεις τους, ακόμα και αυτή η φασαρία σήμερα, συνηγορεί υπέρ αυτού του σκοπού, να εξυπηρετήσουν ένα φαύλο σύστημα εξαρτήσεων της πολιτικής, της οικονομικής και της επικοινωνίας. Αυτό κάνατε και αυτό κάνετε ακόμα και σήμερα. Διότι δεν θίγει αυτό μόνο την ενημέρωση, πρέπει να είμαστε ξεκάθαροι, θίγει την παιδεία μας, θίγει τον πολιτισμό, θίγει την κουλτούρα του λαού μας, τα ήθη του λαού μας, την εικόνα της χώρας στο εξωτερικό. Και όλα αυτά μπορούν να υποστηριχθούν από την τηλεόραση.

Βέβαια, δεν έχουν σταματήσει μόνο στην αδειοδότηση, να πούμε την αλήθεια, αλλά έριξαν το «μαύρο» στην ΕΡΤ, έδωσαν το μονοπώλιο στους ιδιώτες, στη «DIGEA», όλα αυτά που είναι πολύ πέρα από την αντισυνταγματικότητα. Για εμάς, όμως, το Σύνταγμα είναι πάνω από όλα, γιατί είναι η δημοκρατία της πατρίδας μας.

Πρέπει να ανακοινώσουμε βέβαια κάτι που προσπαθείτε να κρύψετε, λες και έχουμε κοντή μνήμη, ότι από το 1997 υπάρχει απόφαση του Συμβουλίου της Επικρατείας -στο οποίο, τάχατες, θα προσφύγετε-, την οποία δεν υλοποιήσατε, που ήταν να γίνει διαγωνισμός και να δοθούν άδειες. Γιατί τώρα θα προσφύγετε στο ΣτΕ; Και γιατί μια απόφαση του ΣτΕ του 1997 δεν την τηρείτε; Αναρωτιόμαστε: Αυτό είναι; Κατά όπως μας βολεύει; Α λα καρτ δημοκρατία;

Αυτή τη δημοκρατία υπηρετείτε, κύριοι συνάδελφοι. Έχουμε όλοι ίδια δικαιώματα σε αυτήν την Αίθουσα, αλλά να λέμε την αλήθεια.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ίσα, όχι ίδια.

**ΣΩΚΡΑΤΗΣ ΦΑΜΕΛΛΟΣ:** Βέβαια, αυτό που σας πειράζει είναι ότι ο νόμος του Οκτωβρίου πρακτικά οχύρωσε και το άρθρο 15 αλλά και τη λειτουργία της ανεξάρτητης αρχής.

Ποιο είναι το βασικό θέμα της συνταγματικότητας που πρέπει να συζητήσουμε σήμερα; Πολύ πρακτικά, αγαπητοί συνάδελφοι, είναι ότι η Νέα Δημοκρατία κυρίως, αλλά και η υπόλοιπη Αντιπολίτευση, λειτουργεί αντισυνταγματικά, διότι σε τρεις διασκέψεις των Προέδρων της Βουλής δεν προτείνει κανέναν για την συγκρότηση του Εθνικού Συμβουλίου Ραδιοτηλεόρασης. Είναι συνταγματική σας υποχρέωση, όχι δυνατότητα, να συμβάλλετε, ει δυνατόν και ομόφωνα λέει το Σύνταγμα, στη συγκρότηση της ανεξάρτητης αρχής.

**ΣΟΦΙΑ ΒΟΥΛΤΕΨΗ:** Όχι δεν λέει αυτό.

**ΣΩΚΡΑΤΗΣ ΦΑΜΕΛΛΟΣ:** Όμως, όχι απλά παραβιάζετε το άρθρο 101 Α του Συντάγματος με τη μη συγκρότηση της αρχής, αλλά ταυτόχρονα επιμένετε να μην εφαρμοστεί και το άρθρο 15, παράγραφος 2. Ποιος, λοιπόν, λειτουργεί αντισυνταγματικά;

**ΣΟΦΙΑ ΒΟΥΛΤΕΨΗ:** Το υποθέτει αυτό.

**ΣΩΚΡΑΤΗΣ ΦΑΜΕΛΛΟΣ:** Η Αντιπολίτευση που μέχρι τώρα προσπαθεί να αναιρέσει δύο άρθρα του Συντάγματος ή εμείς που λέμε ότι παρ’ όλες τις προσπάθειές σας δεν θα σας κάνουμε τη χάρη;

Το άρθρο 15, παράγραφος 2 του Συντάγματος θα εφαρμοστεί και θα γίνει διαγωνισμός και θα είναι ανοικτός στην κοινωνία και θα δοθούν οι τηλεοπτικές άδειες και έσοδα θα υπάρχουν και νομιμότητα θα υπάρχει, γιατί αποτελεί αντιδημοκρατική εκτροπή η δική σας λειτουργία μέχρι τώρα και είναι ευθύνη της Κυβέρνησης να τηρήσει τη δημοκρατία στη χώρα μας. Επιλέγουμε την εισαγωγή της τροπολογίας για την εφαρμογή του Συντάγματος.

Χωρίς, λοιπόν, να μπούμε επί της ουσίας, κύριε Πρόεδρε, κάτι που δεν απέφυγαν βέβαια οι συνάδελφοι ενιστάμενοι, τοποθετούμαστε κατά των ενστάσεων και της Δημοκρατικής Συμπαράταξης και της Νέας Δημοκρατίας, διότι πολύ απλά εμείς υπηρετούμε το Σύνταγμα και όχι βέβαια το πάρτι της διαπλοκής, της διαφθοράς και της ανομίας που στήσατε και υπηρετείτε ακόμα και σήμερα.

(Χειροκροτήματα)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον κ. Θεοχάρη Θεοχάρη, Κοινοβουλευτικό Εκπρόσωπο από το Ποτάμι, για πέντε λεπτά.

Ορίστε, κύριε συνάδελφε, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Η Κυβέρνηση φέρνει μία τροπολογία εκπρόθεσμη και ως εκ τούτου αντισυνταγματική μόνο εξ αυτού του λόγου. Όμως είναι μια τροπολογία που και επί της ουσίας είναι αντισυνταγματική.

Έρχομαι στο άρθρο 15 παράγραφος 2. Δεν θα τα ξαναδιαβάσω, θα αναφερθώ πολύ γρήγορα. Στον άμεσο έλεγχο του κράτους η ραδιοφωνία και η τηλεόραση. Ο έλεγχος και η επιβολή των διοικητικών κυρώσεων υπάγονται στην αποκλειστική αρμοδιότητα του Εθνικού Συμβουλίου Ραδιοτηλεόρασης.

Εδώ, το κρίσιμο ερώτημα, η κρίσιμη έννοια, είναι η έννοια του κράτους. Ο μόνος τρόπος να υποστηρίξει κάποιος ότι η αδειοδότηση δεν είναι αποκλειστική αρμοδιότητα του ΕΣΡ, είναι να θεωρήσει ότι το ΕΣΡ δεν ανήκει στην έννοια «κράτος». Και στο άρθρο 15 παράγραφος 2 ορίζεται μια πρώτη μορφή ελέγχου και επιβολής κυρώσεων, που ανήκει στην αποκλειστική αρμοδιότητα του ΕΣΡ, και μια δεύτερη μορφή ελέγχου, η αδειοδότηση που μπορεί να ασκείται από το κράτος.

Όμως, είναι αδιαμφισβήτητο στη νομική θεωρία ότι όλες οι ανεξάρτητες αρχές αποτελούν τμήμα του κράτους και ασκούν δημόσια εξουσία. Ή, με άλλη διατύπωση και με διαφορετική θεωρία, οι Ανεξάρτητες Αρχές ανήκουν στο νομικό πρόσωπο του κράτους. Καμμία ανεξάρτητη αρχή δεν έχει τη δική της νομική προσωπικότητα. Είναι κρατικά όργανα. Και ως εκ τούτου δεν μπορεί να δεχθεί κανείς ότι υπάρχουν δύο μορφές ελέγχου. Μία είναι η μορφή ελέγχου και ανήκει στην αποκλειστική αρμοδιότητα του Εθνικού Συμβουλίου Ραδιοτηλεόρασης.

Γιατί όμως; Γιατί ο συνταγματικός νομοθέτης ορίζει το ΕΣΡ ως ανεξάρτητη αρχή και δίνει σε αυτήν την αποκλειστικότητα; Για δύο λόγους. Διότι το πολιτικό σύστημα έχει είτε την αδυναμία είτε είναι διαπλεκόμενο και δεν μπορεί να εφαρμόσει σωστά τον έλεγχο πάνω στα μέσα μαζικής ενημέρωσης, καθότι στην πραγματικότητα τα μέσα μαζικής ενημέρωσης είναι η τέταρτη εξουσία. Έτσι είναι ουσιώδες ο έλεγχος αυτός να γίνεται μέσα από το Εθνικό Συμβούλιο Ραδιοτηλεόρασης.

Αυτή η διάταξη είναι αλυσιτελής, παρ’ όλο που θα ήθελε ο κ. Φάμελλος να περιορίσει, στην καθεστωτική αντίληψη που έχει, και το δικαίωμα στις προσφυγές και στα δικαστήρια. Ελάτε και περάστε διατάξεις, να απαγορεύσετε τις προσφυγές σε κάποιους ανθρώπους. Όποιος έχει κανάλια, όποιος έχει τράπεζες, όποιος είναι επιχειρηματίας να μην έχει τη δυνατότητα να προσφεύγει στη δικαιοσύνη. Αυτό μας είπε εδώ. Σηκώθηκε στο Κοινοβούλιο ο κ. Φάμελλος και μας είπε ότι δεν θα πρέπει να έχουν δικαίωμα οι ιδιοκτήτες καναλιών σε προσφυγές. Και αυτή είναι η αντίληψη περί Δημοκρατίας που έχει ο κ. Φάμελλος και ο ΣΥΡΙΖΑ.

Είναι αλυσιτελής η διάταξη, διότι θα προσβληθεί. Όμως, δεν είναι απλώς αλυσιτελής. Το ξέρει η Κυβέρνηση και θέλει και αυτήν την αλυσιτέλεια. Δεν θέλει η Κυβέρνηση να δοθούν οι άδειες, διότι τότε αυτοί που τις πήραν τις άδειες θα τη χαιρετήσουν και θα πουν «τώρα πια δεν είμαστε υπό το κράτος και υπό την ομηρία της Κυβέρνησης». Και αυτοί που θα τις χάσουν θα τους παλέψουν με όποιο τρόπο μπορούν.

Θέλει, λοιπόν, ομήρους τους ιδιοκτήτες και τα κανάλια η Κυβέρνηση για όσο μεγαλύτερο χρονικό διάστημα μπορεί. Γι’ αυτό τον λόγο φέρνει αυτού του είδους τη διάταξη, η οποία ξέρει ότι δεν θα υλοποιηθεί. Είναι ηλίου φαεινότερο.

Στην αιτιολογική έκθεση έχουμε μια πρωτοφανή…

(Θόρυβος-διαμαρτυρίες από την πτέρυγα του ΣΥΡΙΖΑ)

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο Ψυχάρης ακούει. Δώσε εξετάσεις, τις περνάς.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Βεβαίως, να τα ακούσετε. Πονάνε. Δεν πειράζει. Πονάνε.

(Θόρυβος-διαμαρτυρίες από την πτέρυγα του ΣΥΡΙΖΑ)

Οι φωνές σας είναι τίτλος τιμής σε εμένα. Σας πονάνε. Η αιτιολογική έκθεση λέει το πρωτοφανές: Λόγω των εξελίξεων στην τεχνολογία –άκουσον άκουσον, ελληνικέ λαέ!- πρέπει να μειωθούν τα κανάλια. Λόγω των εξελίξεων, εκεί που πάμε καλύτερα τεχνολογικά, θα μειώσουμε τα κανάλια από οχτώ σε τέσσερα. Αν αυτό δεν είναι εμπαιγμός του ελληνικού Κοινοβουλίου και μέσω του Κοινοβουλίου και του ελληνικού λαού, τότε τι είναι;

Ο πλουραλισμός υπηρετείται με τη μείωση των καναλιών. Σας το είπα και προηγουμένως, όταν συζητήθηκε το ζήτημα σε προηγούμενο νομοσχέδιο. Δεν έχετε κανέναν λόγο να ορίσετε τον αριθμό των καναλιών. Κανέναν λόγο! Θα οριστούν από τους κανόνες τους οποίους βάλατε. Είναι ζήτημα διαπλοκής. Είστε υπέρ της διαπλοκής, ορίζοντας τον αριθμό των καναλιών. Πρέπει να βάλετε κανόνες αδειοδότησης, κανόνες χρηματοδότησης, κανόνες για τους ισολογισμούς τους και αυτοί είναι ευπρόσδεκτοι.

Αλλά, όπως ο καθηγητής των μέσων μαζικής ενημέρωσης, που ανήκει στον ΣΥΡΙΖΑ, που τον προτείνει ο ΣΥΡΙΖΑ για το Εθνικό Συμβούλιο Ραδιοτηλεόρασης, ο κ. Πλειός, έχει αρθρογραφήσει και έχει πει και σε συνεντεύξεις του: «Δεν βάζει αυτό το νομοσχέδιο κανένα φρένο στη διαπλοκή, κανένα φρένο στη συναλλαγή και στην πραγματικότητα δίνει υπερεξουσίες» -είναι δικά του τα λόγια- «στον Υπουργό».

Ποια είναι η δικαιολογία σας –και με αυτό θα κλείσω- για να φέρετε αυτές τις τροπολογίες, οι οποίες είναι καταφανώς αντισυνταγματικές; Η δικαιολογία σας είναι ότι δεν υπήρξε συναίνεση στο Εθνικό Συμβούλιο Ραδιοτηλεόρασης. Το μόνο που είχατε να κάνετε είναι να πάρετε την αρμοδιότητα από τον Υπουργό και την πάτε στο Εθνικό Συμβούλιο Ραδιοτηλεόρασης. Την επόμενη μέρα θα είχαμε σύνθεση του εθνικού συμβουλίου.

Δεν το θέλατε, όμως, καίτοι το ξέρατε, καίτοι το είχαμε πει εμείς, αλλά και άλλοι Εκπρόσωποι, μέσα στην Διάσκεψη των Προέδρων. Δεν το κάνατε, γιατί θέλετε να κάνετε αντισυνταγματική διάταξη.

Κλείνω, λοιπόν, λέγοντας ότι αυτή η διάταξη είναι δείγμα της καθεστωτικής αντίληψης με την οποία αντιμετωπίζετε τα θέματα. Είναι φανερό ότι στο μυαλό σας υπάρχει μια μπολσεβίκικη αντίληψη ότι πρέπει να καταλάβετε το κράτος.

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Μιλάει ο Μπρέσνιεφ!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είστε, όμως, μπολσεβίκοι μόνο στο μυαλό σας. Στην πραγματικότητα είστε μενσεβίκοι και γι’ αυτό, ούτε σε τρεις μήνες, με τη μπότα με την οποία καταπατάτε το Σύνταγμα αυτήν την μπότα θα σας δώσει ο ελληνικός λαός.

(Θόρυβος από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Είσαι γελοίος!

**ΠΡΟΕΔΡΕΥΩΝ (Αναστάσιος Κουράκης):** Όχι τέτοιοι χαρακτηρισμοί, σας παρακαλώ.

Ο κ. Αθανάσιος Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, έχει τον λόγο για πέντε λεπτά.

Και παρακαλώ, να γίνει λίγη ησυχία στα ορεινά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Δεν μπορούσα να φανταστώ, όταν πριν πολλά χρόνια διάβαζα ένα φοβερό, κατά τη γνώμη μου, βιβλίο του Ιγνάσιο Ραμονέ, τη «Γεωπολιτική του χάους», ότι πράγματι η για όλους και για πολλά χρόνια τέταρτη εξουσία, που ελέγχει την πραγματική εξουσία, θα ήταν η πρώτη και μακράν η πρώτη. Γράφει εκεί για τα πολυμέσα. Ήταν πολλά χρόνια πριν κι εμείς εδώ τουλάχιστον στην Ελλάδα το νοιώσαμε στο πετσί μας.

Όπως, επίσης, δεν θα μπορούσα να φανταστώ ένα επιχείρημα που το ακούω από το ΚΚΕ, αλλά δεν ξέρω γιατί το λέει μόνο το ΚΚΕ. Η «OXFAM» είναι μια ΜΚΟ που στις δημοσκοπήσεις της είναι πάντα ακριβής. Λέει ότι εξήντα δύο άτομα σήμερα, μεγιστάνες, έχουν περιουσιακά στοιχεία όσο τα τρεισήμισι δισεκατομμύρια φτωχότερων του πλανήτη. Τι σχέση έχουν όλα αυτά;

Θέλω να κάνω μια μικρή αναδρομή στο παρελθόν, τότε που ο μοναδικός κοινοβουλευτικός που αντιπαρατάχθηκε στην πρόταση του Κωνσταντίνου Μητσοτάκη να δοθούν άδειες με τον τρόπο που δόθηκαν, ήταν ο Κωστής Στεφανόπουλος. Δεν το αναφέρει κανένας. Εξαφανίστηκε, τότε, από την πολιτική, για όσους θυμούνται και έγινε αργότερα Πρόεδρος της Δημοκρατίας. Από την ενεργό πολιτική, όμως, εξαφανίστηκε.

Πάντα είχαμε στο μυαλό μας ότι αυτή η εξουσία ήταν η τέταρτη, την αγαπάγαμε όλοι. Θυμόμαστε την «ΕΛΕΥΘΕΡΙΑ» του Κόρκα, θυμόμαστε τον Βλάχο, θυμόμαστε όλους εκείνους τους εκδότες που δεν κάνανε καμμιά άλλη δουλειά, έκαναν μόνο αυτήν τη δουλειά και έλεγχαν πραγματικά την εξουσία, με διαφορές μεταξύ τους, αλλά έλεγχαν την εξουσία.

Θέλω να θυμίσω, λοιπόν, μερικά γεγονότα και θα ξεκινήσω από το χρηματιστήριο. Αντί, λοιπόν, τα τότε μέσα να διαφωτίζουν τον Έλληνα πολίτη να μην πέσει στον γκρεμό ότι η άνοδος του χρηματιστηρίου σημαίνει και οικονομική ευρωστία της χώρας, στην κυριολεξία παρέσυραν τους ανθρώπους να πουλάνε οικόπεδα, να σταματάνε τις δουλειές τους και οι ίδιοι να είναι σε εισηγμένες εταιρείες και να κερδίζουν αμύθητα ποσά.

Θέλω να θυμίσω ένα δεύτερο γεγονός. Πάω λίγο αργότερα, όταν βλέπαμε, κατά περίεργο τρόπο, έξι εταιρείες να παίρνουν το 80% των δημοσίων έργων και να δίνουν κάποιο ξεροκόμματο.

**ΣΟΦΙΑ ΒΟΥΛΤΕΨΗ:** Άρα, να τα κλείσουμε!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** …(δεν ακούστηκε).

**ΣΟΦΙΑ ΒΟΥΛΤΕΨΗ:** Εντατικές δεν έχεις, αλλά έχεις ΕΡΤ.

**ΑΘΑΝΑΣΙΟΣ ΠΑΠΑΧΡΙΣΤΌΠΟΥΛΟΣ:** Μιλάμε σε άλλη οκτάβα, κυρία Βούλτεψη.

**ΣΟΦΙΑ ΒΟΥΛΤΕΨΗ:** Να τα κλείσετε τα κανάλια, αφού τα έκαναν όλα αυτά.

**ΑΘΑΝΑΣΙΟΣ ΠΑΠΑΧΡΙΣΤΌΠΟΥΛΟΣ:** Θα περίμενε, λοιπόν, κάποιος τότε έλεγχο. Τι έγινε, ρε παιδιά, γιατί έξι εταιρείες; Τίποτα στις εφημερίδες, στα κανάλια. Εάν το ψάξει κάποιος, θα δει ότι μέσα σε αυτές τις εταιρείες ήταν κάποιοι οι οποίοι είχαν κανάλια και ταυτόχρονα και εταιρείες.

**ΣΟΦΙΑ ΒΟΥΛΤΕΨΗ:** Έπρεπε να είναι φυλακή τότε. Βάλ’ τους μέσα.

**ΑΘΑΝΑΣΙΟΣ ΠΑΠΑΧΡΙΣΤΌΠΟΥΛΟΣ:** Να πάμε σε τρίτο γεγονός. Γίνονται οι Ολυμπιακοί Αγώνες και βλέπουμε στο παρά πέντε να γίνονται όλα τα έργα με απευθείας αναθέσεις και από τέσσερα δισεκατομμύρια που ήταν προγραμματισμένα, έφτασαν σαράντα δισεκατομμύρια ίσως και περισσότερα. Ψάξτε καλά να δείτε ποιοι άνθρωποι επωφελήθηκαν τότε απ’ αυτό το πάρτι.

**ΣΟΦΙΑ ΒΟΥΛΤΕΨΗ:** Βέβαια. Φίλοι σας είναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Πάμε σε τέταρτο παράδειγμα. Βλέπαμε μια «ΑΓΡΟΤΙΚΗ ΤΡΑΠΕΖΑ» να λειτουργεί κατά περίεργο τρόπο. Θα περίμενα την τέταρτη εξουσία να κάνει κριτική. Να δούμε τι γίνεται, πώς, τι; Νύχτα πέρναγαν εδώ παράνομες τροπολογίες, οι οποίες έδιναν ασυλία στην απιστία τραπεζιτών οι οποίοι έδιναν δάνεια χωρίς καμμία εγγύηση. Δεν θέλω να σας τα θυμίσω με λεπτομέρειες, τα έχω.

Πάμε στο μεγάλο πάρτι των εξοπλιστικών. Ο ήδη προφυλακισμένος Λιακουνάκος με συγκεκριμένο εκδότη πίεζαν για τα F-16. Δεν ήταν μόνο ο Λιακουνάκος με τον εκδότη. Ήταν πολλοί άλλοι. Πού ήταν τότε τα μίντια; Πού ήταν ο Τύπος;

**ΧΑΡΑΛΑΜΠΟΣ ΑΘΑΝΑΣΙΟΥ:** Τι σχέση έχουν αυτά;

**ΣΟΦΙΑ ΒΟΥΛΤΕΨΗ:** Τι σχέση έχουν αυτά με τον νόμο;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θέλω ακόμα να θυμίσω και κάτι άλλο, για να συνεννοούμαστε, γιατί είμαστε μικρή χώρα και γνωριζόμαστε μεταξύ μας. Ποιες ειδήσεις έπαιζαν –συγχωρείστε μου τη λαϊκή έκφραση- πρώτο τραπέζι πίστα και πότε έμαθε ο Έλληνας πολίτης, ένα παράδειγμα λέω, ότι το δεξί χέρι του Σαμαρά, ο κ. Παπασταύρου –του εύχομαι να αθωωθεί- πήγε και πλήρωσε 3.300.000; Ήταν όγδοη είδηση ή και καθόλου. Πότε έμαθε ο Έλληνας πολίτης ότι η «Πανουσιάδα», που έπαιζε κάνα μήνα, δεν έδειξε τίποτα; Τα παραδείγματα δεν είναι ένα, είναι χίλια ένα.

Ζήσαμε μια σκληρή μιντιακή δικτατορία. Λυπάμαι για τη έκφραση, αλλά αυτή είναι η αλήθεια. Δεν ήταν η φοροδιαφυγή, δεν ήταν η διαφθορά και η διαπλοκή.

**ΣΟΦΙΑ ΒΟΥΛΤΕΨΗ:** Να κάνουμε ημερίδα γι’ αυτά.

**ΑΘΑΝΑΣΙΟΣ ΠΑΠΑΧΡΙΣΤΌΠΟΥΛΟΣ:** Ήταν η θηριώδης παντοδυναμία που είχαν άνθρωποι, που δεν τους εξέλεξε ποτέ κανένας. Μάθαμε ποτέ ότι πέντε υπόδικοι τραπεζίτες θα δικαστούν σε πολύ λίγο καιρό; Παίζει σε κανένα κανάλι; Μάθαμε ότι θα έρθει η δίκη της «SIEMENS» μετά από οκτώ χρόνια; Μάθαμε ότι παραπέμπονται αυτήν τη στιγμή άνθρωποι που χειρίστηκαν με άφρονα τρόπο τα χρήματα των Ελλήνων στο «ΤΑΧΥΔΡΟΜΙΚΟ ΤΑΜΙΕΥΤΗΡΙΟ»; Ποτέ! Και ούτε θα τα μάθουμε.

Θέλω επίσης να θυμίσω ότι ο Κώστας Καραμανλής απηυδισμένος από αυτήν την κατάσταση, που δεν ήρθε να ψηφίσει τις προάλλες, ίσως να είναι σημειολογικό, μπορεί και τυχαίο…

**ΣΟΦΙΑ ΒΟΥΛΤΕΨΗ:** Μάλλον τυχαίο.

**ΑΘΑΝΑΣΙΟΣ ΠΑΠΑΧΡΙΣΤΌΠΟΥΛΟΣ:** Ο Κώστας Καραμανλής, λοιπόν, ήταν ο άνθρωπος που ταλαιπωρήθηκε όσο κανένας άλλος.

Μπορεί με τον Γιώργο Παπανδρέου να έχουμε διαφωνίες. Όταν άφησε τους τρεις καναλάρχες να περιμένουν μία ώρα, του κράτησαν πείσμα. Το δαχτυλίδι δόθηκε αλλού.

Θέλω ακόμη να θυμίσω πως καναλάρχης εκείνη την εποχή και εκδότης είχε βάλει στοίχημα για τον Κωνσταντίνο Μητσοτάκη και τα κατάφερε.

**ΣΟΦΙΑ ΒΟΥΛΤΕΨΗ:** Η αντισυνταγματικότητα να μας πείτε πού είναι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θέλω δύο λεπτά, εάν έχετε την καλοσύνη. Δεν μίλησα καθόλου σήμερα ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Αναστάσιος Κουράκης):** Ναι, αλλά η υπέρβαση να είναι για ένα λεπτό.

**ΣΟΦΙΑ ΒΟΥΛΤΕΨΗ:** Ποια δύο λεπτά; Ήταν στα πέντε λεπτά και πάει στα επτά!

**ΑΘΑΝΑΣΙΟΣ ΠΑΠΑΧΡΙΣΤΌΠΟΥΛΟΣ:** Είναι κατάντια και ντροπή –και μιλάω για όλους μας, βάζω και τον εαυτό μου μέσα– εκλεγμένοι από τον Έλληνα πολίτη εμείς να ρυθμίζουμε τα του οίκου μας με τις διαφωνίες μας. Δεν είναι κακό –η Δημοκρατία έχει αυτό το μεγαλείο– να μπορούμε να συνυπάρχουμε με επιχειρήματα. Αλλά όχι με χαρακτηρισμούς. Δεν το καταδέχομαι να χαρακτηρίσω και δεν θα με ακούσετε ποτέ. Φέρτε επιχειρήματα. Κάποιοι λίγοι το κάνουν στη Νέα Δημοκρατία και σε άλλα κόμματα. Ακούσαμε για ψέματα, λαιμητόμους, ταφόπλακες. Επιχειρήματα;

Δεν θέλω να πω περισσότερα. Μου έκανε φοβερή εντύπωση μια κραυγή αγωνίας του Βύρωνα Πολύδωρα. Ξέρετε όλοι πόσο έντιμος ήταν αυτός ο πολιτικός. Μπορεί να ήταν συντηρητικός πολιτικός, όμως κανείς ποτέ δεν είπε κάτι για τον Βύρωνα.

Θέλω να θυμίσω πώς εκπαραθυρώθηκε ο Αλέκος Παπαδόπουλος. Σας είπα για τον Κωστή Στεφανόπουλο. Όποιος με τον άλφα ή βήτα τρόπο αντιτάχθηκε στη θηριώδη παντοδυναμία των media, τoν εξόντωναν και τον εξαφάνιζαν.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε τη σκέψη σας, παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ακούω συνέχεια το εξής: Η σύγχρονη τεχνολογία, λέει, δικαιολογεί διακόσιες ή τετρακόσιες άδειες. Είναι θέμα αγοράς ή θέμα Δημοκρατίας;

(Θόρυβος στην Αίθουσα)

**ΣΟΦΙΑ ΒΟΥΛΤΕΨΗ:** Ε, ωραία, κλείστε τα!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ρωτώ: Είναι θέμα αγοράς ή θέμα Δημοκρατίας;

**ΣΟΦΙΑ ΒΟΥΛΤΕΨΗ:** Αφού είναι εκτός Δημοκρατίας, κλείστε τα!

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Επιτρέψτε μου!

**ΠΡΟΕΔΡΕΥΩΝ (Αναστάσιος Κουράκης):** Συνεχίστε και κλείστε, σας παρακαλώ, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τελειώνοντας, θέλω να πω το εξής: Είναι αυτονόητο…

**ΣΟΦΙΑ ΒΟΥΛΤΕΨΗ:** Εάν δεν μας αρέσουν οι ειδήσεις, τα κλείνουμε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Είναι αυτονόητο, είναι το λιγότερο που θα μπορούσε να κάνει μια κυβέρνηση και το κάνει η συγκεκριμένη: να βάλει τέρμα στη θηριώδη παντοδυναμία καναλαρχών μιας οικογένειας ή δύο και μερικών τραπεζιτών, που είχαν κάνει μπαλάκι και είχαν εγκαταστήσει κλαδικές.

**ΣΟΦΙΑ ΒΟΥΛΤΕΨΗ:** Πώς θα γίνει αυτό;

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Τα έλεγε ο Στέφανος Τζουμάκας, δικός σας άνθρωπος, μέσα στο Κοινοβούλιο, κλαδικές καναλαρχών! Είναι κατάντια και ντροπή να μην ξεφεύγουμε κάποτε!

**ΣΟΦΙΑ ΒΟΥΛΤΕΨΗ:** Τι είναι αυτά; Στην Τουρκία τα κάνουν αυτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Θέλω να πω ένα «μπράβο» σ’ αυτήν την Κυβέρνηση, που έστω με αυτόν τον τρόπο –και πιστεύω ότι μπορεί να βελτιωθεί κι άλλο- το κάνει τώρα.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Πιστεύω και τελειώνω με αυτό, ότι τουλάχιστον τα 808 εκατομμύρια που χρωστάνε, τα 600 με 700 εκατομμύρια που χάσαμε από την «DIGEA», το 2% και το 20% θα το πληρώσουν οπωσδήποτε.

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Γεώργιος-Δημήτριος Καρράς για πέντε λεπτά.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Θα μου επιτρέψει ο κ. Παπαχριστόπουλος, καθ’ όλα συμπαθέστατος, να τον σχολιάσω λίγο.

Μίλησε για έξι τεχνικές εταιρείες, που ελυμαίνοντο τα δημόσια έργα και πλούτισαν σε βάρος του ελληνικού λαού. Έρχεται, λοιπόν, μια πρόταση από την Κυβέρνηση και μας λέει να κάνουμε τέσσερα κανάλια, γιατί αυτά τα τέσσερα κανάλια θα είναι βιώσιμα.

**ΣΟΦΙΑ ΒΟΥΛΤΕΨΗ:** Και θα λένε και καλές ειδήσεις.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Μήπως, όμως, αυτά τα τέσσερα κανάλια δημιουργήσουν ένα ολιγοπώλιο και έρθουμε ύστερα από λίγο καιρό να λέμε ότι όπως οι τεχνικές εταιρείες -στη δεκαετία του πλούτου, της ευμάρειας, της σπατάλης- πήραν όλα τα χρήματα του ελληνικού κράτους, θα τα πάρουν και τα κανάλια με άλλους τρόπους; Το εγκαταλείπω αυτό το επιχείρημα, διότι έχουμε μιλήσει πάρα πολύ τις τελευταίες μέρες και ιδιαίτερα εγώ, σήμερα είναι η τρίτη φορά που μιλώ, για συνταγματικότητα ή μη σε αυτήν την Αίθουσα.

Πρέπει να πω τούτο, ότι ως νέος Βουλευτής λυπούμαι. Λυπούμαι, γιατί τίθεται θέμα συνταγματικότητας διατάξεων νόμου. Νωρίτερα ετέθη το θέμα εάν είναι συνταγματικός ο τρόπος νομοθέτησης για τις πράξεις νομοθετικού περιεχομένου και έδωσα τα επιχειρήματα της πλευράς μας. Υποστήριξα την αντισυνταγματικότητα, προχώρησε αυτό το θέμα.

Πριν από λίγο, πριν καμμιά-δύο ώρες, κύριε Πρόεδρε, αναφέρθηκα στη διαδικασία να μας δοθεί η δυνατότητα να αναλυθεί αυτό το νομοσχέδιο και πρότεινα –έχουν καταγραφεί όλα αυτά, δεν θα είμαι κουραστικός με επανάληψη- να υπάρξει μια έκθεση της Επιστημονικής Επιτροπής της Βουλής, να δούμε τέλος πάντων τι κρύβουν αυτές οι διατάξεις και να τεθεί σε δημόσια διαβούλευση, εφόσον έρχεται σε τροποποίηση νόμου, του ν.4339, που είχε τεθεί όμως σε δημόσια διαβούλευση.

Τα επιχειρήματα για το άρθρο 15 δεν θα τα αναφέρω, κύριε Πρόεδρε. Είναι γνωστά στην Αίθουσα. Εμείς έχουμε καταλήξει ότι στην έννοια της εξουσίας του ΕΣΡ περιλαμβάνεται και ο αριθμός, διότι είναι το προηγούμενο της αδειοδότησης. Τα έχω πει και στη Διάσκεψη των Προέδρων, έχει εξαντληθεί, νομίζω, αυτό το θέμα και έχει γίνει κτήμα όλης της Αίθουσας τι υποστηρίζει η κάθε πλευρά.

Θα πω κάτι άλλο, όμως, για το οποίο μου έδωσε την αφορμή ο κ. Λοβέρδος, μιλώντας για τις δυνατότητες δικαστικής προσφυγής. Έχω πει και το πρωί ότι έχω μια νομική διαστροφή στο μυαλό μου, την οποία δυστυχώς δεν μπορώ να την εγκαταλείψω και το βασάνισα στη σκέψη μου. Ο αριθμός τέσσερα ή έξι ή πέντε που θα νομοθετήσει η Κυβέρνηση και θα αποφασίσει είναι θέμα που ελέγχεται δικαστικά ή είναι τεχνική κρίση της διοικήσεως, που έντεχνα βάζει τον αριθμό, για να ξεφύγει τον οποιονδήποτε δικαστικό έλεγχο;

Είναι ένα λεπτό σημείο, κύριε Πρόεδρε, κυρίες και κύριοι συνάδελφοι. Όμως, θα πω την άποψή μου σε αυτό το σημείο. Νομοθετεί η Κυβέρνηση τον αριθμό τέσσερα ή έξι. Αμφισβητείται ο αριθμός με την ευκαιρία της εκδόσεως μιας κανονιστικής πράξης –είναι πολλοί που θα έχουν έννομο συμφέρον να προσφύγουν δικαστικά σε αυτές τις πράξεις- ή μιας ατομικής επ’ ευκαιρία ενός διαγωνισμού που κάποιος αποκλείστηκε του διαγωνισμού και θα πει «αποκλείστηκα, να τινάξω το διαγωνισμό στον αέρα».

Ακούμε κατά κόρον ότι οι συχνότητες είναι δημόσιο αγαθό. Ακούμε κατά κόρον ότι εξυπηρετούν το δημόσιο συμφέρον. Και εδώ είναι το «κουμπί» της ιστορίας που θα ταλανίσει στο μέλλον τη χώρα, κύριε Πρόεδρε, κυρίες και κύριοι συνάδελφοι. Γιατί το λέω αυτό; Διότι θα αμφισβητηθεί. Είναι δεδομένο. Σας μιλώ με εμπειρία προσωπική. Στον ανταγωνισμό που θα υπάρξει, θα υπάρξουν και δικαστικές προσφυγές όχι μόνο στην εσωτερική έννομη τάξη αλλά και πανευρωπαϊκά.

Τι θα προκύψει εκεί κατά τη δική μου άποψη και με τη διαστροφή που έχω αναφέρει, κύριε Πρόεδρε; Θα τεθεί θέμα. Θα ελεγχθεί ο αριθμός δικαστικά. Θα ελεγχθεί ο νόμος. Για ποιον λόγο; Θα τεθεί θέμα αν παραβιάζεται το δημόσιο συμφέρον με τον κλειστό αριθμό, numerus clausus, σε σχέση με τον πλουραλισμό, σε σχέση με την ενημέρωση που πρέπει συνταγματικά να παρέχεται στον ελληνικό λαό και θα ξεκινήσουμε μετά από κάποια χρόνια το ίδιο βιολί.

Γιατί το λέω αυτό; Θα κληθεί, λοιπόν, ο δικαστής να πει αν ο αριθμός αυτός αιτιολογείται, εξυπηρετεί το δημόσιο συμφέρον ή έπρεπε να ήταν διαφορετικός. Ε, λοιπόν, αυτό είναι μια πρόσθετη αντισυνταγματικότητα, η οποία, κατά την άποψή μας, οδηγεί στο να ψηφίσουμε και να αποδεχθούμε τη θέση για μία ακόμα φορά της αντισυνταγματικότητας.

Και τελειώνω, κύριε Πρόεδρε, γιατί σήμερα ήθελα να είναι σύντομος …

**ΧΑΡΑΛΑΜΠΟΣ ΑΘΑΝΑΣΙΟΥ:** Το θέμα είναι τεχνικό, δεν είναι πολιτικό.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Είναι και ουσιαστικής κρίσεως, κύριε Αθανασίου, διότι ξεφεύγει στην αιτιολογία. Θα πάμε στην αιτιολογία.

**ΧΑΡΑΛΑΜΠΟΣ ΑΘΑΝΑΣΙΟΥ:** Συμφωνώ. Συμφωνώ, γιατί περιορίζεται η πολυφωνία.

**ΓΕΩΡΓΙΟΣ-ΔΗΜΗΤΡΙΟΣ ΚΑΡΡΑΣ:** Τελειώνω και θα πω τούτο. Συζητούμε σήμερα, λοιπόν, τη συνταγματική ή μη διάσταση. Θα βρούμε λύση; Σας λέω ότι δεν θα βρούμε λύση, κύριε Πρόεδρε. Θα επαναφέρω, λοιπόν, την πρόταση την οποία είχα φέρει προηγουμένως. Ξέρω ότι η Συμπολίτευση θα ψηφίσει κατά των προτάσεων και θα αρχίσει η συζήτηση, η οποία θα γίνει εδώ και θα μας ταλαιπωρήσει πολλές ώρες με τα εκατέρωθεν επιχειρήματα.

Επαναφέρω την πρόταση: Δώστε διέξοδο και ο κ. Βούτσης και εσείς και η Κυβέρνηση. Φέρτε μας μια έκθεση. Όχι την έκθεση της Φλωρεντίας. Δεν είναι έκθεση αυτό. Έχω πει την άποψή μου, το έχω σχολιάσει. Είναι μια έκθεση ιδεών μη τεχνικού χαρακτήρα. Φέρτε μας μια επιστημονική έκθεση να ακούσουμε. Δεν θέλω να γνωμοδοτήσω στην Αίθουσα αυτήν. Να ακούσουμε, λοιπόν, μέχρι ποια όρια μπορεί να νομοθετήσει η Κυβέρνηση συνταγματικά και μέχρι ποια όχι. Από εκεί και πέρα να μπούμε στην ουσιαστική συζήτηση με διαβούλευση, να κριθεί πια ο νόμος, όμως όχι ο ν.4339. Κρίθηκε αυτός. Να κριθούν ποιες; Οι διατάξεις αυτές που εισάγονται, αν συμβαδίζουν ή όχι με την αρχική βασική νομοθεσία, γιατί και εκεί θα είναι ένα πρόσθετο ζήτημα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Καρρά.

Τον λόγο έχει ο Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Γεώργιος Κατρούγκαλος.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριοι συνάδελφοι, και σήμερα το θέαμα της Εθνικής Αντιπροσωπείας δεν ήταν αυτό που θα θέλαμε. Οι αιτιάσεις, που ακούσαμε για την υποτιθέμενη αντισυνταγματικότητα, θυμίζουν τις προσπάθειες των απελπισμένων δικηγόρων που έχουν να χειριστούν μια χαμένη υπόθεση, που υποβάλλουν ενστάσεις όχι γιατί ελπίζουν ότι κάτι θα κερδίσουν, αλλά απλώς για να καθυστερήσουν την αναπόφευκτη δυσμενή γι’ αυτούς ετυμηγορία.

**ΣΟΦΙΑ ΒΟΥΛΤΕΨΗ:** Αφού είσαι πλειοψηφία. Γιατί το λες;

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αντιλαμβάνομαι την πολιτική απορία. Είναι προφανές ότι η ετυμηγορία του ελληνικού λαού είναι δεδομένη. Δεν μπορεί να υπάρχει συγχώρεση για τόσες δεκαετίες ανομίας που έθρεψαν τη διαπλοκή.

(Χειροκροτήματα από την πτέρυγα του ΣΥΡΙΖΑ)

**ΣΟΦΙΑ ΒΟΥΛΤΕΨΗ:** Αύριο θα δείτε εσείς την ετυμηγορία.

(Θόρυβος στην Αίθουσα)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όμως, θα περίμενα από συναδέλφους, των οποίων την επιστημοσύνη σέβομαι…

**ΣΟΦΙΑ ΒΟΥΛΤΕΨΗ:** Μα δεν ντρέπεσαι; Εσύ τώρα έχεις το ασφαλιστικό και έρχεσαι γι’ αυτό; Μα δεν είσαι καλά!

(Θόρυβος-διαμαρτυρίες από την πτέρυγα του ΣΥΡΙΖΑ)

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα περίμενα πειστικότερα νομικά επιχειρήματα από συναδέλφους των οποίων την επιστημοσύνη σέβομαι. Τι λέει το άρθρο 15 παράγραφος 2 του Συντάγματος; Η γραμματική του ερμηνεία αρκεί. Ξεκινά με την αναγγελία ότι η ραδιοφωνία και τηλεόραση υπάγονται στον άμεσο έλεγχο του κράτους.

Διακρίνει στη συνέχεια το πώς ασκείται αυτός ο άμεσος έλεγχος. Το επόμενο εδάφιο λέει: «Ο έλεγχος και η επιβολή των διοικητικών κυρώσεων ανήκει στην αποκλειστική αρμοδιότητα του Εθνικού Συμβουλίου Ραδιοτηλεόρασης». Άρα ο πυρήνας των αποκλειστικών αρμοδιοτήτων του Εθνικού Συμβουλίου Ραδιοτηλεόρασης είναι ο έλεγχος και η επιβολή των διοικητικών κυρώσεων.

Συνεχίζει: «Ο άμεσος έλεγχος του κράτους, που λαμβάνει και τη μορφή του καθεστώτος της προηγούμενης άδειας, έχει ως σκοπό την αντικειμενική και με ίσους όρους μετάδοση πληροφοριών και ειδήσεων». Άρα ο άμεσος έλεγχος του κράτους δεν εξαντλείται στις αποκλειστικές αρμοδιότητες του Εθνικού Συμβουλίου Ραδιοτηλεόρασης, που ανάγονται στην επιβολή των διοικητικών κυρώσεων.

Αυτό δεν το λέω εγώ. Όταν αναφέρθηκα σε αδυναμία στήριξης των επιχειρημάτων άκουσα την γενική επίκληση της νομολογίας του Συμβουλίου της Επικρατείας. Εγώ, όμως, θα σας μιλήσω για συγκεκριμένες αποφάσεις. Απόφαση της ολομέλειας 1901/2014.

**ΚΩΝΣΤΑΝΤΙΝΟΣ ΤΣΙΑΡΑΣ:** Είναι αυτή που διαβάσαμε.

**ΣΟΦΙΑ ΒΟΥΛΤΕΨΗ:** Είναι αυτή που διαβάσαμε.

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λέει, λοιπόν, ότι ενόψει του άρθρου 15 παράγραφος 2 το κράτος καθίσταται ο ρυθμιστής της λειτουργίας της ραδιοτηλεόρασης και ο εγγυητής του πλουραλισμού. Και εξειδικεύει: Ποιος είναι αυτός που ασκεί την εγγυητική και ρυθμιστική αυτή λειτουργία; Διακρίνει και είναι σε εισαγωγικά αυτά που σας λέω τώρα: «Το κράτος (η νομοθετική και η εκτελεστική εξουσία καθώς και το Εθνικό Συμβούλιο Ραδιοτηλεόρασης ως ανεξάρτητη διοικητική αρχή)». Διακριτές αρμοδιότητες, κυρίες και κύριοι συνάδελφοι.

Το Εθνικό Ραδιοτηλεοπτικό Συμβούλιο έχει έναν πυρήνα αρμοδιοτήτων, να ελέγχει την ποιότητα των εκπομπών και να επιβάλλει κυρώσεις ούτως ώστε να εξυπηρετείται ο σκοπός της αντικειμενικής πολιτικής ενημέρωσης και του υψηλού πολιτιστικού επιπέδου. Το κράτος δεν απεκδύεται την ευθύνη του και τη διατηρεί.

**ΧΑΡΑΛΑΜΠΟΣ ΑΘΑΝΑΣΙΟΥ:** Ο έλεγχος του Συμβουλίου… (δεν ακούστηκε).

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Στη συνέχεια, ποιος ματαίωσε τη δυνατότητα του Εθνικού Συμβουλίου Ραδιοτηλεόρασης να ασκήσει πλήρως της αρμοδιότητές του; Ποιος; Εσείς, κυρίες και κύριοι. Άρα τι; Και τίκτοντες και παρθενεύοντες; Εσείς που ματαιώσατε τη δυνατότητα του Εθνικού Συμβουλίου Ραδιοτηλεόρασης να εκπληρώσει το συνταγματικό του ρόλο, έρχεστε σήμερα και μας ελέγχετε;

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό στην αίθουσα της Ολομέλειας εισέρχεται ο Πρωθυπουργός κ. Αλέξης Τσίπρας)

(Χειροκροτήματα από την πτέρυγα του ΣΥΡΙΖΑ)

Και να σας πω: Εγώ σας είπα ότι το Συμβούλιο της Επικρατείας ρητά λέει ότι δεν είναι αποκλειστική η αρμοδιότητα του Εθνικού Συμβουλίου Ραδιοτηλεόρασης για όλα τα ζητήματα. Δεν έχει αρμοδιότητα για τη χορήγηση της προηγούμενης άδειας.

Να πάω ένα βήμα παρακάτω; Ας πούμε ότι είχε, που δεν έχει. Ξέρουν οι συνάδελφοί μου καθηγητές του δημοσίου δικαίου ότι όταν καθίσταται αδύνατη η εκπλήρωση ενός συνταγματικού σκοπού, πάλι θεωρεί η νομολογία του Γαλλικού Συμβουλίου της Επικρατείας με τη θεωρία των εξαιρετικών περιστάσεων – υπάρχει σωρεία αποφάσεων, όπως οι Dames Dol et Laurent, Heyriès– ότι θα πρέπει ο συνταγματικός σκοπός να μη ματαιωθεί και να βρεθεί ένας τρόπος να εκπληρωθεί.

Ποιος είναι ο συνταγματικός σκοπός εδώ της διάταξης; Η αντικειμενικότητα της πληροφόρησης. Εάν εσείς με τις ενέργειές σας καταστήσατε αδύνατο το Εθνικό Συμβούλιο Ραδιοτηλεόρασης να ασκήσει αυτήν την αρμοδιότητα, ποιος έχει την αρμοδιότητα; Εκείνο το όργανο που είναι το τεκμήριο της αρμοδιότητας, τη γενική αρμοδιότητα σε μια δημοκρατική πολιτεία: η Βουλή.

Αυτή, λοιπόν, σύμφωνα με την πρότασή μας, είναι αυτή που θα καταλήξει, όχι ο Υπουργός, αλλά η Βουλή, το όργανο που εκφράζει τη δημοκρατική νομιμοποίηση με καλύτερο τρόπο από κάθε άλλο.

Η δεύτερη ένσταση αντισυνταγματικότητας έπληττε το ότι ορίσαμε ορισμένο αριθμό αδειών και δεν αφήσαμε την αγορά ή την τεχνολογία να αποφασίσει. Εδώ αναφέρομαι στην απόφαση του ΣτΕ 2594/2015. Δεν αφορά μόνο παραχώρηση δημόσιας υπηρεσίας αυτό που πρόκειται να κάνουμε. Αφορά, λέει το Συμβούλιο της Επικρατείας, κι ένα δημόσιο αγαθό που αποτελεί, «σπάνιο πόρο» και η διαχείριση του οποίου συνιστά «κυριαρχικό δικαίωμα του κράτους».

Γιατί δεν είναι ζήτημα αγοράς, κυρίες και κύριοι, είναι ζήτημα δημοκρατίας, είναι ζήτημα αντικειμενικότητας της πληροφόρησης και δυνατότητας να διαμορφώνει ο ελληνικός λαός τη βούλησή του ελεύθερα και όχι όπως θα ήθελαν ορισμένοι «νταβατζήδες», για να χρησιμοποιήσω τον δίκαιο όρο που δίκαια χρησιμοποίησε προσωπικότητα της δικής σας παράταξης, όπως έκαναν στο δημοψήφισμα, όπως επιχειρούν και τώρα να κάνουν, διαστρέφοντας κάθε πολιτική μας πρωτοβουλία.

Τέλος, επειδή έγινε μια αναφορά και στο ευρωπαϊκό κεκτημένο και μάλιστα τολμήσατε να αναφέρετε την Πολωνία, που ουσιαστικά αποτελεί ένα αντίγραφο αυτού που κάνατε εσείς με την ΕΡΤ, διότι στην Πολωνία έδιωξαν δημοσιογράφους και έκλεισαν Μέσα,…

**ΣΟΦΙΑ ΒΟΥΛΤΕΨΗ:** Δεν έκαναν αυτό στην Πολωνία. Ψέμα!

**ΓΕΩΡΓΙΟΣ ΚΑΤΡΟΥΓΚΑΛΟΣ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** …θα ήθελα να πω ότι αυτό που κάνουμε εμείς είναι τελείως διαφορετικό. Εμείς είμαστε με τη δημοκρατία, με την αμεροληψία, με την αντικειμενικότητα, ενάντια στη διαπλοκή.

Σας θυμίζω, απλώς προς ενημέρωσή σας, ότι η τελευταία χώρα η οποία προχώρησε σε διαγωνισμό ανάλογο με αυτόν που προχωρούμε εμείς ήταν η Ιταλία πριν δύο χρόνια. Και ποιος έκανε τον διαγωνισμό στην Ιταλία, κυρίες και κύριοι; Το αρμόδιο Υπουργείο.

Άρα αυτά είναι προφάσεις εν αμαρτίαις! Τη διαπλοκή υπερασπίζεστε, όχι τη δημοκρατία. Και η διαπλοκή θα ηττηθεί!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Κατρούγκαλο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, επειδή δεν το είπα στον λόγο μου και θα ήθελα να καταγραφεί, η Χρυσή Αυγή δηλώνει «παρών».

**ΠΡΟΕΔΡΕΥΩΝ (Αναστάσιος Κουράκης):** Καλώς.

Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα αντισυνταγματικότητας που ετέθη.

Οι αποδεχόμενοι την ένσταση αντισυνταγματικότητας, δηλαδή ότι η τροπολογία δεν είναι σύμφωνη με το Σύνταγμα, παρακαλώ να εγερθούν.

(Εγείρονται οι αποδεχόμενοι την ένσταση αντισυνταγματικότητας)

Δεν ηγέρθη ο απαιτούμενος και προβλεπόμενος από τον Κανονισμό της Βουλής αριθμός Βουλευτών και ένσταση αντισυνταγματικότητας απορρίπτεται.

Ο Πρωθυπουργός κ. Αλέξης Τσίπρας έχει ζητήσει τον λόγο.

Ορίστε, κύριε Πρωθυπουργέ, έχετε τον λόγο.

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Κυρίες και κύριοι Βουλευτές, πριν μπω στην ουσία του θέματος, επιτρέψτε μου να αποτίσω φόρο τιμής στους αδικοχαμένους πιλότους του ελικοπτέρου του Πολεμικού μας Ναυτικού, που χάθηκαν χθες τα ξημερώματα κάνοντας το καθήκον τους και υπηρετώντας με αυταπάρνηση την πατρίδα.

Θέλω να εκφράσω τα ειλικρινή μου συλλυπητήρια στις οικογένειες των θανόντων, στους οικείους τους και να διαβεβαιώσω ότι η πολιτεία θα κάνει ό,τι περνάει από το χέρι της για να τους συνδράμει σε αυτές τις δύσκολες στιγμές.

Γνωρίζω, βέβαια, ότι μπροστά στην ανθρώπινη απώλεια λίγη παρηγοριά προσφέρουν τα λόγια και οι πράξεις. Όμως, είναι χρέος μας ηθικό να στεκόμαστε δίπλα στις οικογένειές τους και να θυμόμαστε πάντα όσους δίνουν ακόμη και την ίδια τους τη ζωή για το καθήκον.

Κυρίες και κύριοι Βουλευτές, η σημερινή συνεδρίαση μέχρι στιγμής αποδεικνύει με τον πιο ξεκάθαρο τρόπο ποιοι είναι αυτοί που επιδιώκουν να μπει επιτέλους μια τάξη στην κοινώς διαπιστωμένη ασυδοσία και ανομία στο ραδιοτηλεοπτικό τοπίο της χώρας και ποιοι είναι αυτοί οι οποίοι επιχειρούν να εμποδίσουν την Κυβέρνηση να τηρήσει τις δεσμεύσεις της και να προχωρήσει στον διαγωνισμό για την αδειοδότηση των τηλεοπτικών μέσων ενημέρωσης.

Βεβαίως, νομίζω ότι και η έκβαση αυτής της διαδικασίας θα δώσει την εξαιρετικά σημαντική δυνατότητα στον ελληνικό λαό να βγάλει συμπεράσματα.

Εδώ και πάρα πολλά χρόνια στην πολιτική ζωή του τόπου ακούγεται από πολλές πλευρές μια έννοια, ένας όρος: «Διαπλοκή». Διαπλοκή οικονομικών συμφερόντων και πολιτικού συστήματος.

Πολλές φορές κάποιοι χρησιμοποιούν αυτόν τον όρο όταν θέλουν να αποφύγουν να συγκρουστούν με τις πραγματικές αιτίες και τα πραγματικά συμφέροντα. Έρχεται όμως κάποια στιγμή η ώρα να βάλει κανείς το δάχτυλο εις τον τύπον των ήλων και να εξηγήσει τι σημαίνει «διαπλοκή», ποιες είναι οι αιτίες που την παράγουν και πώς μπορεί να την αντιμετωπίσει, αν θέλει, φυσικά να την αντιμετωπίσει. Εκτός κι αν θέλει να την καλύψει.

Οι υπόγειες διαδρομές νομίζω αυτού του λαβύρινθου της διαπλοκής των οικονομικών συμφερόντων στη χώρα μας, ιδιαίτερα μετά τη δυνατότητα που έδωσε η τεχνολογία για να υπάρχει ιδιωτική τηλεόραση, είναι λίγο-πολύ γνωστές σε όλους μας. Η πολιτική εξουσία τρέφει την οικονομική και μιντιακή εξουσία και αυτή με τη σειρά της προσφέρει απλόχερη υποστήριξη στην πολιτική εξουσία, για να αναπαράγεται το ίδιο χρεοκοπημένο και σαθρό πολιτικό σύστημα, ένα πολιτικό σύστημα που αποτελεί μία από τις βασικές αιτίες που η χώρα έφτασε εδώ που έφτασε.

Πρόκειται για μέσα ενημέρωσης που κατά κοινή ομολογία έχουν μόνο ζημιές και όχι κέρδη, που συντηρούνται και δανειοδοτούνται από τράπεζες με μοναδικό στόχο να στηρίζουν πολιτικά χρεοκοπημένες κυβερνήσεις, πολιτικά χρεοκοπημένα κόμματα –όχι μόνο πολιτικά χρεοκοπημένα κόμματα, αλλά και χρεοκοπημένα κόμματα- με αντάλλαγμα φυσικά κυβερνητικές διευκολύνσεις σε παράλληλες επιχειρηματικές δράσεις των ιδιοκτητών των μέσων ενημέρωσης, σε κρατικές εργολαβίες και προμήθειες, στη δυνατότητα ευνοϊκής δανειοδότησης και για τα ίδια τα μέσα, αλλά και για άλλες επιχειρήσεις, τη στιγμή μάλιστα που τα τελευταία πέντε χρόνια στον τόπο οι τράπεζες δεν δανειοδοτούν υγιείς επιχειρήσεις και βεβαίως μέσα από την ευνοϊκή συμπεριφορά των ελεγκτικών μηχανισμών και πολλές φορές την ανυπαρξία φορολογικών ελέγχων.

Αν θέλουμε, λοιπόν, να πούμε αλήθειες, αυτή είναι η δομή της διαπλοκής στη χώρα χρόνια τώρα, με αίσθηση μάλιστα, για αυτούς που έστησαν χρόνια τώρα αυτό το σύστημα της διαπλοκής, ότι αυτή η πραγματικότητα στον τόπο εφόσον διαρκεί δεκαετίες, θα διαρκεί για πάντα. Ακόμα κι αν κάποιες κυβερνήσεις θέλησαν να συγκρουστούν -αν θέλετε και επιφανειακά- δεν τα κατάφεραν.

Συνέβη όμως εξαιτίας της κρίσης –δεν υπάρχει αμφιβολία- κάτι που κανείς δεν μπορούσε να φανταστεί ότι θα συμβεί: Τα δύο κόμματα εξουσίας που για καιρό εναλλάσσονταν το ένα με το άλλο στην εξουσία, εναλλάσσοντας και τα συστήματα υποστήριξης, ξαφνικά βρέθηκαν να συγκυβερνούν προσπαθώντας με νύχια και με δόντια να διασώσουν αυτό το σύστημα και το σύστημα να τους διασώσει και κάποια στιγμή έχασαν την εξουσία.

Έναν χρόνο πριν, ο λαός μας έδωσε σαφή εντολή και στήριξη σε μία νέα Κυβέρνηση, προκειμένου να συγκρουστεί με τα συμφέροντα και με αυτό το κατεστημένο, μία στήριξη που επιβεβαιώθηκε όχι μόνο μία, αλλά τρεις φορές σε λιγότερο από έναν χρόνο και με εξαιρετικά δύσκολες συνθήκες. Ο λαός μας έδωσε μία στήριξη όμως η οποία είχε και μία σαφή εντολή, την οποία εμείς δεν την ξεχνάμε: «Συγκρουστείτε με το κατεστημένο, αλλάξτε τις παθογένειες, πολεμήστε τα συστήματα διαπλοκής και διαφθοράς, καθαρίστε τη χώρα από τις εστίες παραβατικότητας, από τις πραγματικές εστίες της ανομίας, τις εστίες ανομίας των κρατικοδίαιτων και διαπλεκόμενων ολιγαρχών και των συνεταίρων τους που πλούτισαν στην πλάτη του ελληνικού λαού, στην πλάτη των εργαζόμενων, των συνταξιούχων, των ζωντανών δυνάμεων της ελληνικής κοινωνίας, που τα τελευταία χρόνια είναι αυτοί οι οποίοι δίνουν το αίμα τους για να βγούμε από την κρίση».

Μιλάω για όλους αυτούς που ιδιαίτερα τα χρόνια της ανάπτυξης, αλλά δυστυχώς και στα χρόνια της κρίσης, νέμονταν κρατικό χρήμα είτε από προμήθειες μεγάλων κρατικών εργολαβιών με συγκεκριμένες εταιρείες, όπως για παράδειγμα η «SIEMENS» –για να μην ξεχνιόμαστε σε αυτόν τον τόπο- που έδινε σημαντικό ποσοστό από τα κέρδη της κατευθείαν στα κόμματα και στα στελέχη των κομμάτων που κυβερνούσαν, είτε με «θαλασσοδάνεια» από κρατικές ή ιδιωτικές τράπεζες που φυσικά την ανακεφαλαιοποίησή τους έχει πληρώσει μέχρι στιγμής με αίμα ο ελληνικός λαός.

Τα υπερκέρδη τους όλοι αυτοί προφανώς και τα τοποθέτησαν, χωρίς να φορολογηθούν, σε κάποιες τράπεζες του εξωτερικού. Γι’ αυτό και όταν κάποιες φορές έρχονταν ή ήρθαν λίστες και στοιχεία καταθετών σε τράπεζες του εξωτερικού, οι προηγούμενες κυβερνήσεις, οι δικές σας κυβερνήσεις, φρόντιζαν αυτές τις λίστες και αυτά τα στοιχεία να τα κρύβουν, να τα χώνουν σε κάποια συρτάρια και να μην γίνονται έλεγχοι.

Τώρα, λοιπόν, έρχεται η ώρα όλοι αυτοί που για χρόνια τώρα –όχι μόνο στην κρίση- παρασιτούσαν και απομύζησαν όλη τη ζωτική δύναμη της ελληνικής κοινωνίας να κληθούν να δώσουν εξηγήσεις, να περάσουν από το ταμείο, να πληρώσουν τους φόρους τους και αυτοί, όπως όλοι οι άλλοι Έλληνες, να πληρώσουν όσοι έχουν βγάλει τα χρήματά τους στο εξωτερικό αφορολόγητα και είναι στις διάφορες λίστες της φοροδιαφυγής.

Θυμάμαι και τον πρώην Πρωθυπουργό, τον κ. Σαμαρά, σε αυτήν εδώ την Αίθουσα, όταν συζητάγαμε για τη λίστα Λαγκάρντ να λέει για τον στενό του συνεργάτη, τον κ. Παπασταύρου, που ευρέθη με μεγάλα ποσά αφορολόγητα και πλήρωσε 3.500.000 ευρώ, «μακάρι να είχαμε δέκα Παπασταύρους!». Ε, λοιπόν, όχι δέκα, εκατόν δέκα θα έχουμε και θα πληρώσουν!

(Χειροκροτήματα από την πτέρυγα του ΣΥΡΙΖΑ)

Τι ζητάμε, λοιπόν; Να πληρώσουν τους φόρους τους, όπως όλοι οι άλλοι Έλληνες, να πληρώσουν όσοι έχουν δάνεια που δεν εξυπηρετούν, όπως συνέβη με όλους τους υπόλοιπους Έλληνες, υγιείς επιχειρηματίες που μέσα από την κρίση είχαν δάνεια που δεν μπορούσαν να τα εξυπηρετήσουν και αναγκάστηκαν να πληρώσουν ή να κλείσουν τις επιχειρήσεις τους. Χιλιάδες λουκέτα σε επιχειρήσεις στα πέντε χρόνια, αλλά δεν είδα κανέναν πόνο για αυτά τα λουκέτα!

**ΣΟΦΙΑ ΒΟΥΛΤΕΨΗ:** Ας βάλουμε μερικά ακόμα!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Να μας πουν γιατί ξέχναγαν να κάνουν κάποιοι δηλώσεις «πόθεν έσχες» για χρόνια και ιδίως στα χρόνια όπου εμφανίζονταν να φέρνουν στην Ελλάδα και να διαχειρίζονται δεκάδες εκατομμύρια ευρώ και να τα τοποθετούν σε επιχειρήσεις μέσων ενημέρωσης. Να πληρώσουν και αυτοί τους φόρους τους!

Βεβαίως να πληρώσουν φόρους και τέλη συχνοτήτων και διαφήμισης και οι ιδιοκτήτες μέσων ενημέρωσης, όπως όλοι οι άλλοι Έλληνες επιχειρηματίες πράττουν, παρά τις δυσκολίες, και να μπει και μία τάξη. Είμαστε η μόνη χώρα της Ευρώπης που δεν έχουμε νόμιμη λειτουργία στα ιδιωτικά μέσα ενημέρωσης. Πρέπει να μπει μία τάξη, να αδειοδοτηθούν τα μέσα ενημέρωσης, όπως συμβαίνει σε κάθε άλλη χώρα της Ευρωπαϊκής Ένωσης.

Σήμερα βρισκόμαστε στο εξής παράδοξο: Έρχεστε όλοι εσείς, που κυβερνήσατε τόσα χρόνια και που συγκροτήσατε αυτό το πλέγμα της διαπλοκής, έρχεστε όλοι εσείς που είχατε τη βασική ευθύνη και κάνατε πλάτες σε όλους αυτούς τόσα χρόνια και προσπαθείτε και τώρα που είσαστε στην Αντιπολίτευση να τους καλύψετε. Προσπαθείτε και τώρα να τους κάνετε πλάτες.

Δεν φτάνει που κάνατε πλάτες στους φοροφυγάδες και κρύβατε τη λίστα Λαγκάρντ όταν ήσασταν κυβέρνηση, δεν φτάνει που δεν ελέγχατε τα δάνεια συγκεκριμένων επιχειρήσεων, με αντάλλαγμα τη στήριξή τους από τα μέσα ενημέρωσης όσο ήσασταν κυβέρνηση, δεν φτάνει που καλύπτατε την ασυδοσία των μη αδειοδοτούμενων μέσων ενημέρωσης για είκοσι επτά χρόνια όσο ήσασταν κυβερνήσεις, έρχεστε τώρα και ζητάτε και κάνετε το ίδιο και προσπαθείτε, χωρίς να καταλαβαίνετε ή κάνοντας ότι δεν καταλαβαίνετε ότι ο ελληνικός λαός έχει ψηφίσει τρεις φορές να αλλάξουν τα πράγματα στον τόπο. Και σαν να μη φτάνει αυτό…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Η δεύτερη ποια ήταν;

(Θόρυβος από την πτέρυγα της Νέας Δημοκρατίας)

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** Ξέρω ότι δεν σας αρέσουν αυτά που λέω, αλλά θα τα ακούσετε.

Σαν να μη φτάνει αυτό, πουλάτε και εκδούλευση σε κάποιους κυρίους. Τους υπόσχεστε ότι θα καταφέρετε να μας εμποδίσετε, ότι δήθεν με την προσπάθειά σας να μην οριστεί το Εθνικό Συμβούλιο Ραδιοτηλεόρασης θα μας εμποδίζατε.

Ε, λοιπόν, είστε βαθιά γελασμένοι. Δεν θα μας εμποδίσετε, διότι είναι λαϊκή επιταγή να βάλουμε τέλος στη διαπλοκή και στη διαφθορά και είμαστε αποφασισμένοι να βάλουμε και θα βάλουμε τέλος στη διαπλοκή και στη διαφθορά, είτε το θέλετε είτε δεν το θέλετε.

(Ζωηρά και παρατεταμένα χειροκροτήματα από την πτέρυγα του ΣΥΡΙΖΑ)

Μας λένε, όμως, κάποιοι, κυρίες και κύριοι Βουλευτές, ότι φέρνουμε δήθεν εσπευσμένα αυτήν τη ρύθμιση. Κάνουν μάλλον πως δεν θυμούνται ότι αποτελεί μία εκ των βασικών μας προγραμματικών δηλώσεων και στην πρώτη φάση της διακυβέρνησης και στην επανεκλογή μας. Δηλώσαμε σε κάθε δυνατή ευκαιρία και με κάθε τρόπο τη δέσμευσή μας να ρυθμιστεί το ραδιοτηλεοπτικό τοπίο, τη δέσμευσή μας ότι μετά από είκοσι επτά ολόκληρα χρόνια εκκρεμότητας θα δοθούν επιτέλους άδειες, υπό αυστηρές συνθήκες διαφάνειας και με απαρέγκλιτη τήρηση των αρχών της ισότητας και του κράτους δικαίου, όπως συμβαίνει σε κάθε πολιτισμένη ευρωπαϊκή χώρα.

Αν για κάτι θα μπορούσε να μας κατηγορήσει ίσως κανείς, είναι όχι ότι το φέρνουμε εσπευσμένα, αλλά ίσως ότι αργήσαμε. Δεν αργήσαμε, όμως, επειδή ταλαντευτήκαμε κάποια στιγμή ούτε επειδή επιχειρήσαμε να συμβιβαστούμε. Αργήσαμε επειδή τρέφαμε την ελπίδα και ταυτόχρονα την αυταπάτη ότι σε αυτόν τον τόπο θα μπορούσαμε να γυρίσουμε σελίδα όλοι μαζί και ότι θα ερχόταν και η συντηρητική παράταξη με συναίνεση να βάλουμε τάξη στο ραδιοτηλεοπτικό τοπίο.

Στην πρώτη περίοδο της διακυβέρνησης, προφανώς οι συνθήκες διαπραγμάτευσης, της οικονομικής ασφυξίας δεν μας επέτρεψαν να προχωρήσουμε. Αμέσως μετά τις εκλογές, ήταν ο πρώτος νόμος που ψηφίσαμε. Αμέσως μετά και κατά τη διάρκεια της συζήτησης του νόμου στη Βουλή, επιδιώξαμε την ευρύτερη δυνατή συναίνεση με δυνάμεις της Αντιπολίτευσης, ώστε να προχωρήσουμε όλοι μαζί, όπως οφείλουμε, σε αυτήν τη μεγάλη δημοκρατική τομή για το πολιτικό και οικονομικό σύστημα της χώρας, που ταλαιπωρείται τα τελευταία χρόνια.

Στόχος μας αμέσως μετά την ψήφιση του νόμου ήταν να ορίσουμε συναινετικά, όπως ορίζει και επιτάσσει το Σύνταγμα, τα μέλη του Εθνικού Συμβουλίου Ραδιοτηλεόρασης, στο οποίο είχαμε εμείς με τον ίδιο νόμο αποδώσει την αρμοδιότητα για τη διεξαγωγή του σχετικού διαγωνισμού.

Στην αρχή σεβαστήκαμε το επιχείρημα της Αξιωματικής Αντιπολίτευσης ότι πρέπει πρώτα να ολοκληρώσει τις εσωκομματικές της διαδικασίες και στη συνέχεια από κοινού να προχωρήσουμε. Και φρονώ ότι από ορισμένους εκ των εκπροσώπων της Αξιωματικής Αντιπολίτευσης αυτό το επιχείρημα δεν ήταν παρελκυστικό αλλά ειλικρινές.

Μόλις, όμως, εξελέγη ο κ. Μητσοτάκης στην ηγεσία της Νέας Δημοκρατίας, έσπευσε αμέσως με λογής τερτίπια και προσχήματα να παρακωλύσει, να εμποδίσει την εκλογή της Ανεξάρτητης Αρχής, του Εθνικού Συμβουλίου Ραδιοτηλεόρασης.

Αρχικά, ειπώθηκε ότι θέλει περισσότερα μέλη στο Εθνικό Συμβούλιο Ραδιοτηλεόρασης. Δείξαμε καλή θέληση, ήρθαμε εδώ στη Βουλή, αυξήσαμε των αριθμό των μελών του Συμβουλίου. Αργότερα μας είπε «όχι, ούτε τώρα μπορώ να συναινέσω, διότι έχει υπερεξουσίες ο Υπουργός».

Και αυτήν την πρόφαση την αντιμετωπίσαμε με καλή θέληση και ήρθαμε εδώ στη Βουλή και όσες εξουσίες είχε ο Υπουργός τις φέραμε στην Εθνική Αντιπροσωπεία,…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Θρίαμβος!

**ΑΛΕΞΗΣ ΤΣΙΠΡΑΣ (Πρόεδρος της Κυβέρνησης):** …ώστε η Εθνική Αντιπροσωπεία, το πιο αντιπροσωπευτικό και δημοκρατικό από το Σύνταγμα Σώμα, να είναι αυτή που θα αποφασίσει για το ποιος πρέπει και πώς πρέπει να γίνει η διαδικασία.

Βεβαίως, πολύ γρήγορα συνειδητοποιήσαμε ότι και αυτή ήταν μία πρόφαση. Έγιναν τρεις απανωτές συνεδριάσεις. Και στις τρεις συνεδριάσεις στην πραγματικότητα η Νέα Δημοκρατία μάς είπε ένα πράγμα: «Δεν θέλουμε να γίνει διαγωνισμός και δεν πρόκειται να συναινέσουμε».

Νομίζω ότι αυτό έχει αποδειχθεί πια περίτρανα. Δεν υπάρχει πλέον κανένα επιχείρημα για να μπορέσει να αντικρούσει την πραγματικότητα ότι αρνείστε να προσφέρετε συναίνεση για την εκλογή της ανεξάρτητης αρχής, για την απρόσκοπτη ολοκλήρωση της διαδικασίας, ακριβώς γιατί δεν επιθυμείτε να διεξαχθεί διαγωνισμός.

Είπα χθες στη συνεδρίαση του Υπουργικού Συμβουλίου -και το επαναλαμβάνω κι εδώ- ότι πρόκειται για ένα είδος θεσμικής εκτροπής. Και εξηγούμαι. Η συναίνεση για τον ορισμό των μελών του Εθνικού Συμβουλίου Ραδιοτηλεόρασης δεν είναι απλώς μία πολιτική ευχή ή μία απλή προτροπή του Συντάγματος. Είναι συνταγματική επιταγή με την στενή έννοια του όρου, καθώς η μη συναίνεση οδηγεί σε βραχυκύκλωμα τους κρατικούς και διοικητικούς θεσμούς.

Η Νέα Δημοκρατία, λοιπόν, δυστυχώς παραβιάζει μία σαφή συνταγματική της υποχρέωση και αυτό δεν μπορούμε, δεν δικαιούμαστε πολιτικά, αλλά και νομικά, να το επιτρέψουμε.

Βεβαίως, ας μη γελιόμαστε. Όλοι γνωρίζουμε ότι εδώ και αρκετό καιρό κάποιοι παίζουν τα ρέστα τους, επιδιώκοντας, ευελπιστώντας ότι δεν θα υπάρξει διαδικασία αδειοδότησης, επιδιώκοντας ότι θα διακόψουν αυτήν τη μεγάλη προσπάθεια εξυγίανσης, που πράγματι κάτω από δύσκολες συνθήκες επιχειρούμε. Και βέβαια, ορισμένες φορές αυτοί που προσπαθούν, δίνοντας τα ρέστα τους, να δημιουργήσουν συνθήκες κοινωνικής και πολιτικής κρίσης, αντί να επιφέρουν αυτό το αποτέλεσμα, μάλλον σκορπούν το γέλιο, γιατί ο ελληνικός λαός τούς γνωρίζει.

Αυτοί που τις τελευταίες μέρες αγωνιούν για τον αγροτικό κόσμο, αναδεικνύουν τις λαϊκές κινητοποιήσεις, το πόσο βάρβαρη και αντιλαϊκή είναι η πολιτική των μνημονίων, ήταν οι ίδιοι που υποστήριζαν, προπαγάνδιζαν με νύχια και με δόντια πολύ χειρότερες πολιτικές.

Οι ίδιοι άνθρωποι, τα ίδια μέσα για παράδειγμα, πριν από λίγα μόλις χρόνια, λοιδορούσαν τις αγροτικές κινητοποιήσεις και εξαπέλυαν μύδρους κατά των αγροτών και σήμερα εμφανίζονται ως τιμητές και συνοδοιπόροι. Το θέμα, όμως, είναι ότι δεν τους πιστεύει κανείς.

Έχουν, όμως, συνηθίσει, διότι –και αυτή είναι μια αλήθεια- πολλοί από αυτούς, όχι όλοι, βέβαια -γιατί επαναλαμβάνω ότι ήταν ένα σύστημα εναλλαγής στη διακυβέρνηση, που έφτιαχνε και το δικό του σύστημα παραεξουσίας και στήριξης- αλλά κάποιοι απ’ αυτούς και εσάς σας εκβίαζαν, όταν ήσασταν στην κυβέρνηση.

Βεβαίως, με τον εκβιασμό ότι θα δημιουργήσουν κύμα αντίδρασης στην πολιτική σας, εσείς κάνατε πίσω και έχουν συνηθίσει. Νομίζουν ότι κι εμείς θα κάνουμε πίσω και δεν θα προχωρήσουμε να υλοποιήσουμε τις δεσμεύσεις που έχουμε αναλάβει απέναντι στον ελληνικό λαό. Κάνουν τεράστιο λάθος!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Διότι εμείς δεν έχουμε έρθει στην εξουσία, για να διαχειριστούμε τις δικές σας δομές, αλλά για να τις αλλάξουμε, ούτε για να παρακολουθήσουμε ή ακόμη χειρότερα να συμμετέχουμε κι εμείς σε αυτό το πάρτι της διαπλοκής.

Έχουμε δεσμευτεί στον ελληνικό λαό να το τελειώσουμε και θα το τελειώσουμε. Έχουμε δεσμευτεί να καταπολεμήσουμε τα αίτια και όχι απλώς τα συμπτώματα της κρίσης. Όλοι γνωρίζουν ότι μεταξύ των αιτίων, με σημαντική συνεισφορά σε όλα τα κακά που συνέβησαν στον τόπο, ήταν και αυτό το πλέγμα της διαφθοράς, της φοροδιαφυγής, της διαπλοκής, όλες δηλαδή οι πρακτικές της ολιγαρχίας για εύκολο και γρήγορο χρήμα.

Ξέρετε, έχουμε ξεκινήσει αυτόν τον αγώνα που ήδη παράγει αποτελέσματα. Ελέγχουμε εξαντλητικά τις λίστες των φοροφυγάδων. Δίνουμε μάχη εναντίον του λαθρεμπορίου. Αυξάνουμε τα δημόσια έσοδα, παρά τις συνθήκες κρίσης. Ανασυγκροτούμε τους ελεγκτικούς μηχανισμούς. Σήμερα κάνουμε ένα ακόμη αποφασιστικό βήμα: Βάζουμε τάξη στο ραδιοτηλεοπτικό τοπίο.

Σύμφωνα με τη διάταξη που καλούμε σήμερα την εθνική αντιπροσωπεία να υπερψηφίσει, ξεκινάμε τον διαγωνισμό για τέσσερις τηλεοπτικές άδειες πανελλαδικής εμβέλειας. Ξέρετε, όσοι ήθελαν να μη γίνει διαγωνισμός μάς έλεγαν μεταξύ άλλων ένα πράγμα: «Μην βάζετε κανένα όριο στον αριθμό των αδειών». Ο λόγος είναι προφανής.

Αν πηγαίναμε να κάνουμε διαγωνισμό με απεριόριστο αριθμό αδειών, όλες οι προσπάθειες θα έβγαιναν άγονες. Είναι σαν να αποφασίσεις να κάνεις διαγωνισμό για να πουλήσεις πάγο στον Βόρειο Πόλο ή άμμο στην έρημο. Δεν υπήρχε κανένας λόγος.

Κυρίες και κύριοι της Αντιπολίτευσης, εσείς ειδικά που μας λέγατε το καλοκαίρι ότι θέλετε να μένουμε Ευρώπη και είστε φιλοευρωπαίοι, μιας και μας εγκαλείτε για τον κλειστό αριθμό αδειών, ότι είναι δήθεν μικρός και ότι δήθεν περιορίζει τον ανταγωνισμό, θέλω να σας απευθύνω μια ευθεία ερώτηση: Στην υπόλοιπη Ευρώπη είναι ηλίθιοι που έχουν κάνει διαγωνισμούς και έχουν περιορισμένο αριθμό αδειών κι εμείς είμαστε εδώ αυτοί που θα ανακαλύψουμε τον τροχό;

Αν εξαιρέσει κανείς την Ιταλία με τα γνωστά φαινόμενα μπερλουσκονισμού -και γι’ αυτό αποτελεί μια εξαίρεση- τι συμβαίνει σε όλες τις άλλες ευρωπαϊκές χώρες, όπου έχουν γίνει διαγωνισμοί; Να σας πω εγώ τι συμβαίνει.

Ξέρετε πόσες είναι οι άδειες σε όλες τις χώρες που έχουν –ας ξεκινήσουμε απ’ αυτές- παρόμοιο πληθυσμό με αυτόν της Ελλάδας; Στην Πορτογαλία, την Αυστρία και την Τσεχία, που είναι ανάλογες πληθυσμιακά με την Ελλάδα, δεν έχουμε τέσσερις άδειες αλλά δύο. Στις ευρωπαϊκές χώρες με αντίστοιχο πληθυσμό είναι μόνο δύο οι άδειες.

Ξέρετε πόσες είναι οι άδειες στην Ισπανία, η οποία έχει πέντε φορές μεγαλύτερο πληθυσμό από την Ελλάδα; Πέντε. Στην Ελλάδα είναι σήμερα οκτώ, φυσικά σε συνθήκες παρανομίας.

Ξέρετε, πόσες είναι στη Γαλλία, η οποία έχει έξι φορές μεγαλύτερο πληθυσμό από την Ελλάδα; Είναι μόλις πέντε. Στη Γερμανία, η οποία είναι οκτώ φορές μεγαλύτερη, είναι μόλις έξι.

Συνεπώς με βάση τα ευρωπαϊκά δεδομένα, οι τέσσερις άδειες που προτείνουμε είναι πολλές, δεν είναι λίγες.

Αν θέλετε, λοιπόν, και μας λέτε ότι θέλετε να μένετε στην Ευρώπη, όπως μας λέγατε το καλοκαίρι, ακολουθήστε και το παράδειγμα της Ευρώπης. Όμως, εσείς θέλετε Ευρώπη σε ό,τι αφορά στη λιτότητα για τους πολλούς και θέλετε «μπανανία» σε ό,τι αφορά στα προνόμια των λίγων. Με αυτήν την Ευρώπη είστε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Γι’ αυτό, άλλωστε, εδώ και πέντε χρόνια που η χώρα βρίσκεται υπό επιτήρηση, σε όλες τις συμφωνίες που έχουμε υπογράψει ως χώρα ένα πράγμα δεν έχετε τηρήσει -όλα τα άλλα τα έχετε κάνει πέντε χρόνια που ήσασταν κυβέρνηση- να προχωρήσετε στον διαγωνισμό για τις τηλεοπτικές άδειες.

Εμείς, λοιπόν, σας απαντάμε: Ναι, η Ελλάδα θα παραμείνει ευρωπαϊκή χώρα, αλλά ευρωπαϊκή «μπανανία», όπως εσείς τη θέλετε, όχι, δεν θα επιτρέψουμε να γίνει.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Όσο για εκείνους τους φανατικούς νεοφιλελεύθερους, που ισχυρίζονται ότι όλα αυτά πρέπει να τα λύνει η ίδια η αγορά, ένα σχόλιο μόνο θέλω να κάνω: Αλήθεια, γιατί αυτή η αγορά, η οποία όλα τα λύνει από μόνη της, είκοσι επτά χρόνια δεν κατάφερε να λύσει το πρόβλημα και έχουμε καταλήξει σε υπερχρεωμένα και μη βιώσιμα σχήματα, τα οποία διατηρούνται στη ζωή από τις ενέσεις ρευστότητας των τραπεζών, ενώ όλη η υπόλοιπη οικονομία έχει στεγνώσει;

Η αγορά, κυρίες και κύριοι συνάδελφοι -και ιδίως εσείς που την υπερασπίζεστε- γνωρίζετε ότι έχει κανόνες, τους οποίους οφείλει να θέτει και να εγγυάται το κράτος, η δημοκρατική πολιτεία. Αυτό, λοιπόν, σκοπεύουμε να κάνουμε, να θέσουμε επιτέλους κανόνες και να εγγυηθούμε την τήρησή τους. Άλλωστε, αυτό μας συμβουλεύει και η Ευρωπαϊκή Επιτροπή. Φαντάζομαι ότι θα είδατε σήμερα τη σχετική απάντηση του εκπροσώπου της σε σχετική ερώτηση δημοσιογράφου. Αν θέλετε, μπορείτε να τη ρωτήστε και εσείς ξανά.

Μας λέτε, όμως -και επικαλείστε διαρκώς το ίδιο το Σύνταγμα της χώρας εσείς που πολλές φορές το έχετε παρακάμψει- ότι με βάση το Σύνταγμα, το κράτος δεν δικαιούται να διεξάγει τον διαγωνισμό.

Θα σας απαντήσω, λοιπόν, και σε αυτό. Σύμφωνα με το Σύνταγμα της χώρας, το ραδιοτηλεοπτικό τοπίο είναι υπό τον άμεσο έλεγχο του κράτους και όχι υπό τον άμεσο έλεγχο του Συμβουλίου Ραδιοτηλεόρασης. Αν ο συνταγματικός νομοθέτης ήθελε τον διαγωνισμό για τις άδειες να τον διεξάγει ντε και καλά το ΕΣΡ, θα το όριζε ρητά και δεν το έπραξε, δίνοντας την ευχέρεια στη Βουλή να αποφασίσει.

Η Βουλή, λοιπόν, σήμερα, μετά τις εξαντλητικές προσπάθειες της Κυβέρνησης για εξασφάλιση συναίνεσης για τον ορισμό του ΕΣΡ, δεν έχει παρά να αποφασίσει ότι τα ψέματα στο θέμα αυτό τελείωσαν και ο καθένας καλείται να αναλάβει τις ευθύνες του.

Αποφασίσατε να παραβιάσετε το Σύνταγμα, κωλυσιεργώντας, εμποδίζοντας την εκλογή του Συμβουλίου Ραδιοτηλεόρασης. Εμείς δεν έχουμε μπροστά μας παρά μόνο μία επιλογή, να τηρήσουμε το Σύνταγμα και να υλοποιήσουμε τη λαϊκή επιταγή, βάσει της οποίας έχουμε εκλεγεί: Να βάλουμε τάξη στο ραδιοτηλεοπτικό τοπίο.

Η Κυβέρνηση, λοιπόν, σήμερα θα αναλάβει, μετά την εντολή της Βουλής, της Εθνικής Αντιπροσωπείας, να προχωρήσει τον διαγωνισμό σε συνθήκες διαφάνειας και αυστηρής τήρησης της νομιμότητας, όπως έχει εντολή και καθήκον απέναντι στον ελληνικό λαό.

Επειδή βλέπω ότι πολύ μεγάλη φασαρία έχετε κάνει, αλλά εξ όσων γνωρίζω μέχρι τώρα δεν έχετε ζητήσει ονομαστική ψηφοφορία για το θέμα αυτό, σας λέγω ότι, αν δεν ζητήσετε εσείς, θα ζητήσουμε εμείς.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Διότι η Εθνική Αντιπροσωπεία πρέπει να καταγράψει τις ψήφους υπέρ αυτής της δημοκρατικής τομής και ποιοι είναι αντίθετοι.

(Όρθιοι οι Βουλευτές του ΣΥΡΙΖΑ και των ΑΝΕΛ χειροκροτούν

ζωηρά και παρατεταμένα)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, τον λόγο έχει τώρα ο Αρχηγός της Αξιωματικής Αντιπολίτευσης κ. Κυριάκος Μητσοτάκης.

Κύριε Μητσοτάκη, ορίστε, έχετε τον λόγο.

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Μην αγχώνεστε, κύριε Πρωθυπουργέ, για την ονομαστική ψηφοφορία. Έρχεται το αίτημα. Μην ανησυχείτε καθόλου γι’ αυτό.

(Γέλωτες από την πτέρυγα του ΣΥΡΙΖΑ)

Δέκα λεπτά θα χρειαστώ, κύριε Πρόεδρε. Θα είμαι συνοπτικός. Δεν έχω σκοπό να πλατειάσω, όπως ο Πρωθυπουργός.

**ΠΡΟΕΔΡΕΥΩΝ (Αναστάσιος Κουράκης):** Όσο θέλετε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κυρίες και κύριοι Βουλευτές, επιτρέψτε μου να ξεκινήσω κι εγώ την παρέμβασή μου ως εξής: Όπως όλοι οι Έλληνες, αισθάνομαι κι εγώ οδύνη για την απώλεια τριών στελεχών του Πολεμικού Ναυτικού που έχασαν τη ζωή τους σήμερα τα ξημερώματα εν ώρα καθήκοντος. Η Ελλάδα, οι Έλληνες, οι Ένοπλες Δυνάμεις πενθούμε. Εκφράζω κι εγώ από το Βήμα της Βουλής τα ειλικρινά μου συλλυπητήρια στις οικογένειες των στελεχών. Θα αποτελούν πάντα για μας παράδειγμα προς μίμηση.

Βέβαια, ελπίζω σύντομα το αρμόδιο Υπουργείο αλλά και το Γενικό Επιτελείο Εθνικής Άμυνας να δώσουν επαρκείς απαντήσεις, κύριε Πρωθυπουργέ, στα αίτια αυτής της τραγωδίας.

Κύριε Πρωθυπουργέ, επιδοθήκατε σήμερα σε μία εξαιρετικά ενδιαφέρουσα και –τολμώ να πω- μακροσκελή άσκηση αποπροσανατολισμού. Δεν ξέρω αν έχετε αντιληφθεί πόσο κρίσιμη είναι η κατάσταση στη χώρα. Δεν ξέρω αν έχετε αντιληφθεί ότι η κοινωνία είναι σε αναβρασμό, ότι η οικονομία είναι σε τέλμα και ότι, βέβαια, όπως θα σας εξηγήσω σε λίγο, οι θεσμοί καταρρακώνονται. Δεν χρειάζεται να μιλήσω για τη διεθνή εικόνα της χώρας, καθώς αυτή είναι ήδη στα τάρταρα. Βέβαια, κρίσιμες αποφάσεις που άπτονται της εθνικής κυριαρχίας της χώρας, λαμβάνονται σε μία νύχτα, ερήμην των πολιτικών δυνάμεων και του ελληνικού λαού.

Βέβαια, δυστυχώς, η ελεύθερη ενημέρωση και ο πλουραλισμός απειλούνται και η πολιτική αβεβαιότητα, κύριε Πρωθυπουργέ, επανέρχεται με ευθύνη δική σας, των στελεχών της Κυβέρνησης και με δηλώσεις στελεχών του ΣΥΡΙΖΑ και των Ανεξαρτήτων Ελλήνων. Επίσης, το Σύνταγμα της χώρας παραβιάζεται κατάφωρα και για όλα αυτά, οι ευθύνες της δικής σας Κυβέρνησης είναι τεράστιες.

Ξέρετε πολύ καλά ότι η Κυβέρνησή σας, κύριε Πρωθυπουργέ, έχει πει συστηματικά ψέματα σε όλες τις κοινωνικές ομάδες. Συμπεριφέρεται και σήμερα με τακτικισμούς. Διχάζετε τους Έλληνες και αντιμετωπίζετε με επιπολαιότητα πολύ σοβαρά θέματα.

Θα ήθελα να πω μία κουβέντα μόνο για τις κινητοποιήσεις της κοινωνίας, στις οποίες και εσείς αναφερθήκατε. Όλες οι κοινωνικές ομάδες είναι απέναντί σας. Η παραγωγική Ελλάδα είναι απέναντί σας. Η δημιουργική Ελλάδα είναι απέναντί σας. Ξέρετε γιατί; Διότι τους είπατε ψέματα. Το πρόβλημα, δυστυχώς, έχει οξυνθεί, εξαιτίας των ιδεοληψιών και της ανικανότητάς σας.

Η αλήθεια, κύριε Τσίπρα, είναι ότι μπορείτε να μετακινηθείτε από το Μέγαρο Μαξίμου στη Βουλή και πίσω. Όμως, στην κοινωνία δεν μπορείτε να βγείτε.

(Χειροκροτήματα από την πτέρυγα της Νέας Δημοκρατίας)

Τι τη θέλατε, κύριε Πρωθυπουργέ, αυτήν την αναφορά στα τρακτέρ; Τι τη θέλατε; Να σας θυμίσω τι λέγατε πάνω στα τρακτέρ; Να σας θυμίσω την αποστροφή του αγρότη, ο οποίος, όταν του είπατε ότι θα καταργήσετε όλους τους μνημονιακούς νόμους, σας θύμισε «να τα κάνεις, αφότου εκλεγείς»;

Εσείς τι του απαντήσατε, κύριε Πρωθυπουργέ; Του είπατε: «Βέβαια, θα τα κάνω, διότι αυτή είναι η εντολή που θα πάρω από τον ελληνικό λαό». Και κάνατε ακριβώς τα ανάποδα. Απλώς, για να μην ξεχνιόμαστε!

Θα ήθελα, λοιπόν, να σας δώσω μία συμβουλή από καρδιάς. Σταματήστε να βλέπετε παντού μόνο εχθρούς. Σταματήστε, κυρίως, να αντιμετωπίζετε τους πολίτες ως εχθρούς. Αντιμετωπίζετε ως εχθρούς όλες τις κοινωνικές δυνάμεις οι οποίες σήμερα διαμαρτύρονται. Σταματήστε, επιτέλους, να διχάζετε την κοινωνία.

Έρχομαι τώρα στο κύριο αντικείμενο της σημερινής συζήτησης, στο ζήτημα της αδειοδότησης των τηλεοπτικών σταθμών. Κοιτάξτε, η στάση μας σ’ αυτό το θέμα είναι απολύτως ξεκάθαρη. Η Νέα Δημοκρατία θα υπερασπίζεται την ελεύθερη ενημέρωση του ελληνικού λαού και την ελεύθερη λειτουργία της αγοράς, πάντα, όμως, κύριε Πρωθυπουργέ, υπό τον έλεγχο της συνταγματικά κατοχυρωμένης ανεξάρτητης αρχής.

Διαφώνησε κανείς, κυρίες και κύριοι συνάδελφοι, κύριε Πρωθυπουργέ, ότι πρέπει να υπάρχει διαφάνεια και καθαροί κανόνες στο ραδιοτηλεοπτικό τοπίο; Κανείς δεν διαφωνεί με αυτό. Και ό,τι ισχύει για όλους τους επιχειρηματίες πρέπει να ισχύει και για τους ιδιοκτήτες τηλεοπτικών μέσων.

(Θόρυβος από την πτέρυγα του ΣΥΡΙΖΑ)

Εσείς, όμως, δεν το πάτε εκεί, κύριε Πρωθυπουργέ. Δεν το πάτε εκεί! Με την σημερινή τροπολογία έχετε έναν σκοπό και μόνο: Θέλετε να καταστήσετε τον κ. Παππά, τον Υπουργό Επικρατείας, τον απόλυτο κυρίαρχο των μέσων ενημέρωσης. Αυτό θέλετε να κάνετε, και αφού προηγουμένως έχετε φροντίσει να αδρανοποιήσετε πλήρως το Εθνικό Συμβούλιο Ραδιοτηλεόρασης, το μόνο αρμόδιο όργανο για τον έλεγχο των ραδιοτηλεοπτικών μέσων.

Κύριε Πρωθυπουργέ, θα με αναγκάσετε, διότι αναφερθήκατε στη στάση της Αξιωματικής Αντιπολίτευσης, να σας θυμίσω τι σας είπα στην κατ’ ιδίαν συζήτηση την οποία είχαμε λίγες μέρες μετά την εκλογή μου ως Προέδρου της Αξιωματικής Αντιπολίτευσης. Τι σας είπα, κύριε Πρωθυπουργέ; Σας είπα ότι δεν θέλουμε να δώσουμε λύση στο πρόβλημα; Σας είπα μία απλή κουβέντα: Επιστρέψτε τις αρμοδιότητες πίσω στο ΕΣΡ, εκεί που ανήκουν, και εμείς θα ψηφίσουμε αμέσως τη σύνθεση του ΕΣΡ. Αυτό σας είπα.

(Χειροκροτήματα από την πτέρυγα της Νέας Δημοκρατίας)

Προσποιηθήκατε τάχατες άγνοια για τις αρμοδιότητες τις οποίες είχατε μεταφέρει στον Υπουργό Επικρατείας.

Διαβάσατε σήμερα, κύριε Πρωθυπουργέ, και το Σύνταγμα της χώρας, αλλά ξεχάσατε να διαβάσετε και τη δεύτερη πρόταση του σχετικού εδαφίου. Επειδή προφανώς, λοιπόν, χρειάζεστε ολίγη υπενθύμιση ως προς το τι λέει το Σύνταγμα, σας διαβάζω από την παράγραφο 2 του άρθρου 15: «Η ραδιοφωνία και η τηλεόραση υπάγονται στον άμεσο έλεγχο του Κράτους». Αυτό μας το είπατε και εσείς, κύριε Πρωθυπουργέ. Αυτό το οποίο δεν μας διαβάσατε είναι η δεύτερη πρόταση που λέει: «Ο έλεγχος και η επιβολή των διοικητικών κυρώσεων υπάγονται στην αποκλειστική αρμοδιότητα του Εθνικού Συμβουλίου Ραδιοτηλεόρασης». Ο έλεγχος!

(Θόρυβος-διαμαρτυρίες από την πτέρυγα του ΣΥΡΙΖΑ)

**ΚΩΝΣΤΑΝΤΙΝΟΣ ΜΠΑΡΚΑΣ:** Το ίδιο λέμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Δεν χρειάζεται να είναι κάποιος συνταγματολόγος για να αντιληφθεί, κύριε Πρωθυπουργέ, ότι το Σύνταγμα ρητά και κατηγορηματικά αναφέρεται στον έλεγχο –στον έλεγχο!- του κράτους, ο οποίος ασκείται αποκλειστικά, κύριοι συνάδελφοι, διαμέσου του Εθνικού Συμβουλίου Ραδιοτηλεόρασης.

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Λίγη ησυχία σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Τα πράγματα, λοιπόν, κύριε Πρωθυπουργέ, είναι πάρα πολύ απλά. Δεν χρειάζεται να είναι κανείς συνταγματολόγος για να αντιληφθεί και το πνεύμα και το γράμμα του συνταγματικού νομοθέτη.

Αλήθεια, αναφερθήκατε και εσείς στις τέσσερις άδειες τις οποίες καθορίζετε διά νόμου. Έχω κάποιες απλές απορίες και κάποια ερωτήματα να σας θέσω, κύριε Πρωθυπουργέ. Γιατί μόνο τέσσερις άδειες και όχι δεκατέσσερις, είκοσι τέσσερις ή τριάντα τέσσερις;

Αν ενδιαφερόσασταν πραγματικά να τιθασεύσετε τη διαπλοκή και να προάγετε την πολυφωνία, θα υπέθετα ότι θα θέλατε να δώσετε περισσότερες άδειες και όχι λιγότερες. Αυτό φαντάζομαι ότι είναι ο σκοπός σας. Και όταν αναφερθήκατε στην κατάσταση που επικρατεί…

(Θόρυβος από την πτέρυγα του ΣΥΡΙΖΑ)

Κύριε Πρόεδρε, μπορούμε να έχουμε λίγη ησυχία, παρακαλώ; Καταλαβαίνω τη νευρικότητα των συναδέλφων, αλλά…

**ΠΡΟΕΔΡΕΥΩΝ (Αναστάσιος Κουράκης):** Μισό λεπτό...

**ΚΩΝΣΤΑΝΤΙΝΟΣ ΣΚΡΕΚΑΣ:** Θα επιβάλετε την τάξη ή όχι;

**ΜΙΛΤΙΑΔΗΣ ΒΑΡΒΙΤΣΙΩΤΗΣ:** Πού είναι ο Πρόεδρος; Πρωτοφανές να μην υπάρχει στη συζήτηση!

**ΠΡΟΕΔΡΕΥΩΝ (Αναστάσιος Κουράκης):** Θα σας πω, κύριοι συνάδελφοι. Προσέξτε λίγο. Εξασκώ με εξαιρετική σύνεση…

(Θόρυβος από την πτέρυγα της Νέας Δημοκρατίας)

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν το κάνετε.

**ΠΡΟΕΔΡΕΥΩΝ (Αναστάσιος Κουράκης):** Προσέξτε λίγο, σας παρακαλώ, γιατί διακόπτεται ο ειρμός του ομιλητή. Προσπαθώ να το κάνω με σύνεση, ώστε να μην διακόπτω τον ομιλητή.

**ΣΟΦΙΑ ΒΟΥΛΤΕΨΗ:** Μα, τον διακόπτουν όλοι οι υπόλοιποι!

**ΚΩΝΣΤΑΝΤΙΝΟΣ ΜΠΑΡΚΑΣ:** Στην κυρία να το πείτε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Προς το παρόν, κύριε Πρόεδρε, δεν το έχετε κάνει καθόλου, αλλά δεν πειράζει. Δεν πειράζει, κύριε Πρόεδρε!

**ΠΡΟΕΔΡΕΥΩΝ (Αναστάσιος Κουράκης):** Συνεχίστε, κύριε Μητσοτάκη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρωθυπουργέ, αναφερθήκατε στο ευρωπαϊκό ραδιοτηλεοπτικό τοπίο. Πρώτον, τα στοιχεία τα οποία δώσατε είναι ανακριβή.

Δεύτερον, αναφερθήκατε στο πόσα κανάλια λειτουργούν και όχι στο πόσες άδειες έχουν δοθεί. Έχετε μπλέξει την ελεύθερη λειτουργία της αγοράς με το καθεστώς αδειοδότησης. Η ίδια η αγορά επέβαλε στις ευρωπαϊκές αγορές των μέσων μαζικής ενημέρωσης αυτόν τον αριθμό των καναλιών. Δεν επεβλήθη αυτό διά νόμου.

Έχω και μια απορία όσον αφορά αυτήν την πολύ ενδιαφέρουσα έκθεση του Ευρωπαϊκού Κέντρου Τεχνολογίας της Φλωρεντίας, την οποία και καταθέσατε. Δεν ξέρω καν ποιος ζήτησε αυτήν την έκθεση και αν έχει πληρωθεί, αλλά πείτε στο συντάκτη της ότι όταν διαιρεί κάποιος το 24 διά του 8, κάνει 3 και όχι 2!

(Χειροκροτήματα από την πτέρυγα της Νέας Δημοκρατίας)

Την καταθέτω και στα Πρακτικά.

(Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και είναι απολύτως σαφές –και το ξέρετε και εσείς- ότι δεν υπάρχει κανείς ουσιαστικός τεχνικός περιορισμός στον αριθμό των αδειών. Ούτε καν εσείς δεν το είπατε σήμερα. Όμως, αυτό ακριβώς είναι το επιχείρημα το οποίο επικαλείται η δήθεν έκθεση, την οποία μας προσκομίσατε εδώ.

Μια και είμαστε στο θέμα του τρόπου λειτουργίας της αγοράς, κύριε Πρωθυπουργέ, γιατί δεν επιβάλλετε και αντίστοιχους περιορισμούς στη λειτουργία άλλων αγορών; Γιατί δεν ορίζετε κιόλας ανώτατο αριθμό κινηματογράφων, σουπεμάρκετ, εστιατορίων, κομμωτηρίων; Έτσι αντιλαμβάνεστε τη λειτουργία της αγοράς;

(Θόρυβος-διαμαρτυρίες από την πτέρυγα του ΣΥΡΙΖΑ)

**ΓΕΡΑΣΙΜΟΣ ΜΠΑΛΑΟΥΡΑΣ:** Είναι δικό σας αγαθό. Αυτή είναι η διαφορά μας!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Κύριε Πρωθυπουργέ, η αλήθεια είναι …

(Θόρυβος-διαμαρτυρίες από την πτέρυγα του ΣΥΡΙΖΑ)

Ησυχία, κύριοι συνάδελφοι! Ησυχία!

**ΠΡΟΕΔΡΕΥΩΝ (Αναστάσιος Κουράκης):** Σας παρακαλώ, κύριοι συνάδελφοι! Σας παρακαλώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ένα πράγμα σας ενδιαφέρει, κύριε Πρωθυπουργέ.

**ΓΕΡΑΣΙΜΟΣ ΜΠΑΛΑΟΥΡΑΣ:**…(δεν ακούστηκε)

**ΠΡΟΕΔΡΕΥΩΝ (Αναστάσιος Κουράκης):** Κύριε Μπαλαούρα, σας παρακαλώ! Ηρεμήστε λιγάκι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Νέας Δημοκρατίας):** Ηρεμήστε, κύριοι συνάδελφοι!

Κύριε Πρωθυπουργέ, δημιουργείτε το δικό σας σύστημα διαπλοκής. Εσείς είστε η διαπλοκή, κύριε Τσίπρα! Εσείς είστε η διαπλοκή, είστε πιο παλιό και από το παλιό!

Επειδή η ενημέρωση είναι δικαίωμα του ελληνικού λαού, αυτήν την ενημέρωση δεν μπορείτε να την ποδοπατάτε.

Δυστυχώς, όμως, κύριε Πρωθυπουργέ, αυτή είναι η συνολική σας νοοτροπία, διότι εδώ πέρα το πρόβλημα είναι ευρύτερο. Και αυτό το οποίο βιώνουμε σήμερα είναι μόλις ένας κρίκος σε μια αλυσίδα θεσμικής απαξίωσης της χώρας, διότι μετατρέπετε τη χώρα βήμα, βήμα σε ένα ιδιότυπο αυταρχικό καθεστώς.

Να φρεσκάρω λίγο τη μνήμη σας, κύριε Πρωθυπουργέ και κυρίες και κύριοι συνάδελφοι, σχετικά με το τι έχετε κάνει τον τελευταίο χρόνο; Επιδιώξατε να χειραγωγήσετε τις ανεξάρτητες αρχές. Την Εθνική Επιτροπή Τηλεπικοινωνιών και Ταχυδρομείων, την Επιτροπή Κεφαλαιαγοράς, τη ΡΑΕ.

Παρακάμπτετε κάθε έννοια αξιοκρατίας στις τοποθετήσεις στελεχών στη δημόσια διοίκηση. Κάνατε επιλογές στη δικαιοσύνη, οι οποίες γεννούν εύλογα ερωτηματικά. Επισπεύσατε τις κρίσεις στην Ελληνική Αστυνομία. Έχετε κάνει απόλυτη κατάχρηση των πράξεων νομοθετικού περιεχομένου. Στην ουσία νομοθετείτε μόνο με πράξεις νομοθετικού περιεχομένου. Και τώρα καταργείτε πλήρως το Εθνικό Συμβούλιο Ραδιοτηλεόρασης με έναν και μόνο σκοπό, να διαμορφώσετε εσείς, όπως το επιθυμείτε, το νέο ραδιοτηλεοπτικό τοπίο.

Σας προειδοποιώ, λοιπόν, κύριε Πρωθυπουργέ, ότι ο δρόμος τον οποίο έχετε ακολουθήσει είναι ολισθηρός δρόμος. Το ξέρετε πολύ καλά -κατ’ ιδίαν το λέει και ο Υπουργός σας- ότι η συγκεκριμένη διάταξη δεν θα αντέξει στην κρίση του Συμβουλίου της Επικρατείας. Είναι, επίσης, βέβαιο ότι η διάταξη αυτή θα ενεργοποιήσει τα θεσμικά αντανακλαστικά των Βρυξελλών. Αρκετά προβλήματα αξιοπιστίας έχει η χώρα από τις πολιτικές σας. Το τελευταίο που χρειάζεται είναι να αντιμετωπίζεται νομικά και πολιτικά, όπως η Πολωνία και η Ουγγαρία. Και εκεί, δυστυχώς, οδηγείτε τη χώρα, κύριε Πρωθυπουργέ, με τις επιλογές σας.

Είχατε πει, κύριε Πρωθυπουργέ, ότι είστε κάθε λέξη του Συντάγματος. Προφανώς, ξεχάσατε το σχετικό άρθρο 15 παράγραφος 2. Το ίδιο Σύνταγμα, στο οποίο ορκιστήκατε και εσείς και εγώ και όλοι οι υπόλοιποι συνάδελφοι να υπηρετήσουμε, παραβιάζεται βάναυσα σήμερα από την προτεινόμενη ρύθμιση.

Και δυστυχώς, επειδή η Κυβέρνησή σας είναι ανήμπορη να αντιμετωπίσει τη ζοφερή πραγματικότητα που εσείς οι ίδιοι δημιουργήσατε, επιλέγετε το δρόμο των καθεστωτικών πρακτικών. Πρόκειται για πρακτικές που, δυστυχώς, απομακρύνουν την Ελλάδα, απομακρύνουν τη χώρα από τις ευρωπαϊκές αξίες του κράτους δικαίου.

Και αυτό, κύριε Τσίπρα, δεν θα σας το επιτρέψουμε ούτε εμείς ούτε το σύνολο των φιλοευρωπαϊκών δυνάμεων. Διότι κάνατε πολλές αναφορές στην Αξιωματική Αντιπολίτευση –καταλαβαίνω γιατί, καταλαβαίνω ότι σας δημιουργεί μία ανησυχία η δυναμική που αναπτύσσει η Αξιωματική Αντιπολίτευση- αλλά παραγνωρίσατε να πείτε όλα τα κόμματα είναι απέναντι στις ρυθμίσεις τις οποίες φέρατε, όχι μόνο η Αξιωματική Αντιπολίτευση. Όλα τα υπόλοιπα κόμματα σας άσκησαν δριμεία κριτική.

Η Νέα Δημοκρατία, λοιπόν, αλλά και όλες οι φιλοευρωπαϊκές δυνάμεις θα αγωνιστούν, για να αποτρέψουν αυτό το ιδιότυπο θεσμικό Grexit, που δρομολογεί η κυβερνητική πλειοψηφία.

Θα τελειώσω, κύριε Πρωθυπουργέ, με μία διδακτική ιστορία, μία ιστορία η οποία έρχεται από την εποχή της Γαλλικής Επανάστασης. Από την εποχή της Γαλλικής Επανάστασης, λοιπόν, κυρίες και κύριοι συνάδελφοι, η οποία κατοχύρωσε, όπως θα ξέρετε, κύριε Πρωθυπουργέ, το 1792 την ελευθερία του Τύπου, η εκάστοτε εξουσία έψαχνε πάντα να βρει τρόπους ελέγχου και καταστολής της ελευθεροτυπίας.

Ο Ναπολέων, ο οποίος ακολούθησε την Γαλλική Επανάσταση, ασχολήθηκε ο ίδιος με τον περιορισμό του Τύπου. Ίδρυσε, λοιπόν, το 1810 τη Διεύθυνση Τυπογραφίας και εκδόσεων και ο Τύπος πέρασε υπό τον απόλυτο έλεγχο του αυτοκράτορα ως της μόνης αρχής. Σε κάθε γεωγραφικό διαμέρισμα, λοιπόν, στη Γαλλία, κύριε Πρωθυπουργέ, επιτρεπόταν μία μόνο εφημερίδα εκείνη την εποχή. Στο Παρίσι έγινε μία εξαίρεση. Ξέρετε πόσες επιτρεπόντουσαν; Τέσσερις, κύριε Πρωθυπουργέ. Είδατε κάτι συμπτώσεις, λοιπόν, που κρύβει η Ιστορία;

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ο Υπουργός Επικρατείας, κ. Νικόλαος Παππάς, για δεκαπέντε λεπτά.

Φαντάζομαι σας φτάνουν, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Κυρίες και κύριοι Βουλευτές, είχαμε συνηθίσει μέχρι στιγμής η Νέα Δημοκρατία να ανατρέχει πριν από τις εκλογές του περασμένου Γενάρη, για να μας κάνει κριτική και για να μας κάνει κριτική για όσα δεν καταφέραμε από αυτά που προσδοκούσαμε να τελεσφορήσουν. Ότι θα ανατρέξει στη Γαλλική Επανάσταση, διαστρεβλώνοντας και το νόημά της, ειλικρινά δεν το περιμέναμε!

(Χειροκροτήματα από την πτέρυγα του ΣΥΡΙΖΑ)

Ότι θα έχετε τέτοια ανάγκη να πάτε τόσο μακριά στο παρελθόν, για να βρείτε επιχειρήματα, δεν το περιμέναμε!

**ΣΟΦΙΑ ΒΟΥΛΤΕΨΗ:** Στον Ναπολέοντα…

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Περιμέναμε ειλικρινά, μία κουβέντα αυτοκριτικής. Είστε ικανοποιημένοι από το τηλεοπτικό τοπίο;

**ΣΟΦΙΑ ΒΟΥΛΤΕΨΗ:** Ναι!

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Είστε ικανοποιημένη!Μάλιστα! Αυτό είναι –θα το επαναλάβω- για τα Πρακτικά. Είστε ικανοποιημένη από το τηλεοπτικό τοπίο.

(Χειροκροτήματα από την πτέρυγα του ΣΥΡΙΖΑ)

Ο καινούργιος Αρχηγός της παράταξής σας, κυρία Βούλτεψη, είναι πιο μετρημένος.

**ΣΩΚΡΑΤΗΣ ΦΑΜΕΛΛΟΣ:** Δεν σας φταίνε τα στραβά σας, δεν συμφωνείτε και μεταξύ σας.

**ΣΟΦΙΑ ΒΟΥΛΤΕΨΗ:** Αφού δεν σου αρέσει το «MEGA», τότε γιατί πήγες;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Θα περίμενα, λοιπόν, μία κουβέντα αυτοκριτικής, για την κατάντια στην οποία έχει έρθει αυτήν τη στιγμή η ελληνική τηλεόραση. Και απ’ ό,τι καταλαβαίνω από τις αντιδράσεις, μόνο η κ. Βούλτεψη είναι ικανοποιημένη, εκτός εάν είναι συνολικά και όλη η συντηρητική παράταξη στην Ελλάδα. Θα είναι καινούργιο αυτό.

Θα περίμενα και μία κουβέντα νοσταλγίας. Δεν βρέθηκε ένας από εσάς -τρεις ώρες συζητάτε διαδικαστικά θέματα- να πει και να υποστηρίξει ότι κάτι προσπαθήσατε να κάνετε με την ιστορία του βασικού μετόχου. Ένας δεν βρέθηκε να βγει και να πει ότι ναι, αυτή η παράταξη προσπάθησε να κάνει κάτι. Δεν ακούσαμε τίποτε.

**ΚΩΝΣΤΑΝΤΙΝΟΣ ΤΣΙΑΡΑΣ:** Το έχουμε πει κύριε Παππά, δεν το ακούσατε.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Τίποτε! Το γνωστό κατενάτσιο των διαδικαστικών. Εντάξει.

**ΝΙΚΟΛΑΟΣ ΔΕΝΔΙΑΣ:** Πάσχετε από πολιτική βαρηκοΐα, κύριε Παππά.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Σήμερα η Ελλάδα παύει να είναι η ντροπή της Ευρώπης, κυρίες και κύριοι Βουλευτές. Παύει να είναι η μόνη χώρα που αφήνει να εκπέμπουν χωρίς άδειες.

**ΣΟΦΙΑ ΒΟΥΛΤΕΨΗ:** Ό,τι δεν σου αρέσει, θα το κλείσεις;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Μη μου λέτε τώρα εάν μου αρέσει ή δεν μου αρέσει. Κύριε Πρόεδρε!

**ΣΟΦΙΑ ΒΟΥΛΤΕΨΗ:** Ό,τι δεν σου αρέσει, θα το κλείσεις; Απάντησε!

**ΠΡΟΕΔΡΕΥΩΝ (Αναστάσιος Κουράκης):** Κυρία Βούλτεψη!

**ΣΩΚΡΑΤΗΣ ΦΑΜΕΛΛΟΣ:** Όπως έκανες στην ΕΡΤ εσύ, Σοφία;

**ΠΡΟΕΔΡΕΥΩΝ (Αναστάσιος Κουράκης):** Δεν θα μιλήσουμε έτσι.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Η τελευταία παρέκβαση από την ομιλία μου.

**ΠΡΟΕΔΡΕΥΩΝ (Αναστάσιος Κουράκης):** Κύριε Παππά, σας παρακαλώ μην κάνετε διάλογο.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Ναι, αλλά θα σας παρακαλέσω την κ. Βούλτεψη να την επαναφέρετε στην τάξη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Δεν επανέρχεται στην τάξη.

**ΠΡΟΕΔΡΕΥΩΝ (Αναστάσιος Κουράκης):** «Δεν επανέρχεται» το λέει ο κ. Σκουρολιάκος.

Συνεχίστε, παρακαλώ.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Δεν υπάρχει μέτρο απ’ ό,τι καταλαβαίνουμε. Λυπάμαι πάρα πολύ.

Ήλπιζα ότι τέτοιου τύπου κριτική δεν θα τολμάτε να την κομίζετε στο τραπέζι της συζήτησης.

Θυμάμαι να βλέπω δελτίο ειδήσεων λίγο μετά την εκλογή του νέου σας αρχηγού και να αισθάνομαι ότι βλέπω προεκλογικό σας σποτ. Κοροϊδευόμαστε εδώ πέρα; Τη λάσπη, τα αίσχη και τον εμετό που έχουν εκτοξεύσει διάφοροι εναντίον των στελεχών της Κυβέρνησης δεν τα βλέπετε; Και υποστηρίζετε ότι εμείς ελέγχουμε τη ροή της ενημέρωσης; Λίγη ντροπή επιτέλους!

Έχουμε μια ευκαιρία σήμερα, κυρίες και κύριοι Βουλευτές, η Ελλάδα να πάψει να είναι η μοναδική χώρα που ουδέποτε έχει υλοποιήσει επίσημη διαδικασία αδειοδότησης. Τα ιδιωτικά κανάλια λειτουργούν επί είκοσι πέντε χρόνια υπό καθεστώς προσωρινά νόμιμης λειτουργίας, ούτε καν προσωρινών αδειών, διότι Νέα Δημοκρατία και ΠΑΣΟΚ ποτέ δεν ήθελαν -και δυστυχώς φοβάμαι ότι ούτε σήμερα θέλουν- να κάνουν έναν διαγωνισμό, για να βάλουν τάξη στο ραδιοτηλεοπτικό τοπίο.

Επέλεξαν συνειδητά να συντηρούν, να καλλιεργούν και να «ποτίσουν», να αναπτύσσουν το τρίγωνο της διαπλοκής. Δεν θέλουν να γίνει διαγωνισμός. Ο πρώτος νόμος που προέβλεπε διαγωνισμό ψηφίστηκε το 1995. Η πρώτη παράταση νόμιμης λειτουργίας ψηφίστηκε το 1998. Είναι σαφές ότι δεν θέλουν να γίνει διαγωνισμός. Το 2002 καταργείται η διαγωνιστική διαδικασία στον νόμο. Είναι σαφές ότι δεν θέλουν να γίνει διαγωνισμός. Το 2006 ξεκινάει νέος κύκλος παρατάσεων, δεκαπέντε τον αριθμό. Επιτρέψτε μου να τις καταθέσω στα Πρακτικά.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε αυτές τις παρατάσεις είχαμε μία υπουργική υπογραφή. Δεν θυμάμαι κανένα τότε να εξεγείρεται, να μιλάει για χούντες, για Γεωργαλάδες, για Βόρεια Κορέα και εγώ δεν ξέρω για τι άλλο. Δεν χοροπήδαγε κανένας στα ορεινά έδρανα, όταν γίνονταν αυτά, συνήθως παραμονή Πρωτοχρονιάς, λίγο πριν τη βασιλόπιτα, με τελευταία αμαρτωλή πράξη λίγο πριν τον Γενάρη του περασμένου έτους.

Η Κυβέρνησή μας, λοιπόν, είναι η πρώτη κυβέρνηση, η οποία είναι αποφασισμένη να κάνει διαγωνισμό -και προχωράμε παρ’ όλο που προσπαθείτε ακόμα και τώρα να υπονομεύσετε αυτήν τη διαδικασία- με τον ν.4339/2015, που ψηφίσαμε στα τέλη Οκτωβρίου με πλειοψηφία, για τις βασικές διατάξεις -το επαναλαμβάνω- πολύ ευρύτερη της κυβερνητικής. Οι διατάξεις, οι οποίες αφορούσαν τη διεξαγωγή διαγωνισμού, ψηφίστηκαν και από μικρότερα κόμματα της αντιπολίτευσης, από τη Δημοκρατική Συμπαράταξη και το Ποτάμι, όπως και οι διατάξεις που είχαν να κάνουν με την ανάπτυξη του ψηφιακού δικτύου της ΕΡΤ. Και αυτό το έχουμε επανειλημμένα χαιρετίσει.

Πώς αντέδρασε η Νέα Δημοκρατία μετά την ψήφιση του νόμου; Αφού δεν είναι πια κυβέρνηση και δεν μπορούν να κόβουν και να ράβουν νυχτερινές παρατάσεις, βρήκαν άλλο τρόπο να σκοτώσουν τον διαγωνισμό: διά του μπλοκαρίσματος της διαδικασίας συγκρότησης του Εθνικού Συμβουλίου Ραδιοτηλεόρασης.

Η πλειοψηφία της Βουλής, η Συμπολίτευση, εξάντλησε όλα τα όρια, έκανε ό,τι είναι ανθρωπίνως και κοινοβουλευτικώς δυνατό, για να συγκροτηθεί Εθνικό Συμβούλιο Ραδιοτηλεόρασης. Ο Πρόεδρος της Βουλής κατάθεσε εγκαίρως προτάσεις, οι οποίες -εάν καλώς ενθυμούμαι- χαιρετίστηκαν ως πολύ σοβαρές, αλλά μπλοκαρίστηκε η διαδικασία.

Με ποια αξιοπιστία, λοιπόν, έρχεται αυτήν τη στιγμή η Αξιωματική Αντιπολίτευση εδώ και μας ζητάει και άλλες τροποποιήσεις. Καμμία από τις κινήσεις καλής θέλησης τις οποίες κάναμε δεν αξιοποιήθηκε, για να προχωρήσουμε. Ποιος περιμένετε να πιστέψει ότι σας αφορά το ποιος έχει την υπογραφή, για να γίνει ο διαγωνισμός; Καθόλου δεν σας αφορά αυτό, καθόλου. Διότι καθόλου δεν σας ένοιαξε, καθόλου δεν σκοτιστήκατε στο να παρατείνετε αυτήν την παρανομία, με νυχτερινές, πανομοιότυπες τροπολογίες δεκαπέντε φορές, όπου άλλαζε μόνο η ημερομηνία, όπου δίνατε παράταση στην παράταση.

Και αντί για αυτοκριτική, εδώ έχουμε και ακρότητες.

Λοιπόν, ρωτάμε: Σε ποια χώρα της Ευρώπης είναι άπειρα τα κανάλια ελεύθερης λήψης, επίγειας ευρυεκπομπής, τα κανάλια δηλαδή των οποίων το πρόγραμμα μεταδίδεται ελεύθερα μέσα από το δίκτυο των κεραιών; Πουθενά δεν είναι άπειρα. Σας ανέφερε ο Πρωθυπουργός τους αριθμούς. Μην προσπαθείτε να δημιουργήσετε σύγχυση. Μην συγχύζετε τον κόσμο.

Είναι άλλα τα κανάλια που μπορείς να δεις σε ένα «μπουκέτο» συνδρομητικής τηλεόρασης, άλλος ο αριθμός αθροιστικά και των εθνικών και των καναλιών εθνικής εμβέλειας και των περιφερειακών καναλιών, που προφανέστατα σε μεταγενέστερο χρόνο θα έρθουμε να αδειοδοτήσουμε και άλλο τα κανάλια εθνικής εμβέλειας επίγειας ψηφιακής ευρυεκπομπής. Είναι τα πανελλαδικά κανάλια, τα οποία μπορεί ο κόσμος να βλέπει, χωρίς να πληρώνει καμία συνδρομή. Αυτά τα κανάλια είναι μετρημένα. Στη Βρετανία είναι πέντε. Τι είναι αυτοί; Δεν καταλαβαίνω. Θέλουν κι αυτοί να γίνουν σαν την Πολωνία; Θέλουν να γίνουν Βόρεια Κορέα; Πώς εκστομίζουμε τέτοιες ακρότητες ενώπιον της Εθνικής Αντιπροσωπείας; Τι ακριβώς νομίζουμε ότι υπηρετούμε;

Βέβαια, τώρα αισθάνομαι ότι κρούω ανοιχτές θύρες, διότι η Νέα Δημοκρατία από την αρχή αυτής της συζήτησης…

**ΚΩΝΣΤΑΝΤΙΝΟΣ ΤΖΑΒΑΡΑΣ:** Παραβιάζετε ανοιχτές θύρες.

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Παραβιάζω ανοιχτές θύρες, ωραία.

Μπήκε από την αρχή της συζήτησης η Νέα Δημοκρατία με το εξής επιχείρημα: Δεν χρειάζεται καμμία διαδικασία αδειοδότησης. Και για να το στηρίξει, έχει εφεύρει, έχει επινοήσει οποιουδήποτε τύπου επιχείρημα και οποιουδήποτε είδους διαδικαστικό τερτίπι και πρόφαση. Πόσες καθυστερήσεις από την εσωκομματική σας διαδικασία μέχρι την άρνηση συναίνεσης στη Διάσκεψη των Προέδρων της Βουλής, μέχρι και τώρα τα διαδικαστικά ζητήματα! Ξεκίνησε η διαδικασία στις 17.00΄ και η συζήτηση στις 20.30΄. Για ποιον λόγο; Τι καταφέρνετε, δηλαδή; Είναι σαφές, νομίζω, στον ελληνικό λαό ότι η Νέα Δημοκρατία δεν θέλει να γίνει διαγωνισμός.

Μας είπαν ότι παραβιάζουμε το Σύνταγμα. Εάν ο συνταγματικός νομοθέτης, κυρίες και κύριοι της Αντιπολίτευσης, ήθελε η αρμοδιότητα της αδειοδότησης να ανήκει αποκλειστικά στο Εθνικό Συμβούλιο Ραδιοτηλεόρασης, δεν είχε παρά να την περιλάβει στο ίδιο εδάφιο το οποίο μιλάει για τις διοικητικές κυρώσεις.

Επιτρέψτε μου να καταθέσω στα Πρακτικά γνωμοδότηση του Καθηγητή Συνταγματικού Δικαίου της Νομικής Σχολής Αθηνών κ. Γιάννη Δρόσου, ο οποίος επιβεβαιώνει πως είναι απολύτως συμβατή με το Σύνταγμα η νομοθετική ρύθμιση της Κυβέρνησης που αναθέτει τη διεξαγωγή διαγωνισμού στην εκλεγμένη κυβέρνηση του τόπου.

(Στο σημείο αυτό ο Υπουργός Επικρατείας κ. Νικόλαος Παππάς καταθέτει για τα Πρακτικά την προαναφερθείσα γνωμοδότηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από την πλευρά μας, όπως είπα, κάναμε αλλεπάλληλες υποχωρήσεις. Ισχυρίστηκαν ξανά εδώ οι της Αντιπολίτευσης, δυστυχώς και ο Αρχηγός της Αξιωματικής Αντιπολίτευσης, ότι θα σκοντάψει στο ευρωπαϊκό κεκτημένο η δική μας νομοθετική πρωτοβουλία. Θα σας παρότρυνα να ενημερώσετε και την Κομισιόν, διότι ο εκπρόσωπός της σήμερα είπε αυτό που εμείς γνωρίζαμε εδώ και καιρό, όταν Ευρωβουλευτής σας προσπάθησε αυτήν τη διαδικασία να τη ναρκοθετήσει, ότι η διαδικασία της αδειοδότησης αποτελεί εθνική αρμοδιότητα. Να μην ελπίζετε, λοιπόν, σε δεύτερο σενάριο βασικού μετόχου, όπου θα έρθει από έξω το απαγορευτικό. Απλά έχετε αλλάξει ρόλους τώρα, διότι τότε ήρθε το απαγορευτικό σε κυβέρνηση δική σας. Τώρα ελπίζετε στο απαγορευτικό, για να εξυπηρετήσετε αλλότρια συμφέροντα. Λυπάμαι πάρα πολύ.

Η επόμενη μέρα, λοιπόν, κυρίες και κύριοι Βουλευτές, θα είναι μια μέρα νομιμότητας. Η επομένη μέρα μπορεί να βρει την Ελλάδα με τέσσερα κανάλια ελεύθερης λήψης ψηφιακής ευρυεκπομπής και υψηλής ανάλυσης, πανελλαδικής εμβέλειας.

Και θα σας έλεγα να υπάρχει και ένα μέτρο όταν ξιφουλκείτε με τόση άνεση, απέναντι σε επιστημονικές μελέτες, τις οποίες τις έχουν κάνει άνθρωποι, οι οποίοι κατά τεκμήριο το αντικείμενο το γνωρίζουν. Θα σας παρότρυνα να στείλετε μια αναλυτική επιστολή με τις ενστάσεις σας στο εν λόγω πανεπιστήμιο και να εξηγήσετε τη θέση σας.

Εμείς, από την πρώτη στιγμή της συζήτησης, προκρίναμε το ζήτημα της οικονομικής βιωσιμότητας των σταθμών, διότι δεν θέλουμε τηλεοπτικά κανάλια τα οποία να είναι ζημιογόνα, τηλεοπτικά κανάλια τα οποία να ζουν με τον υπερδανεισμό και να αναπτύσσουν ως εκ τούτου τις σχέσεις τις ανάρμοστες, ας μου επιτραπεί. Η μελέτη αυτή έρχεται πραγματικά να ξεθεμελιώσει τη δική σας επιχειρηματολογία, περί άπειρης τεχνολογικής δυνατότητας, αδειοδότησης.

**ΣΟΦΙΑ ΒΟΥΛΤΕΨΗ:** Πού τη βρήκατε αυτήν τη μελέτη;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Μη λέτε πού το βρήκαμε. Ευρωπαϊκό Ινστιτούτο. Ψάξτε και βρείτε πόσες φορές έχει συνεργαστεί με την Ευρωπαϊκή Επιτροπή.

**ΣΟΦΙΑ ΒΟΥΛΤΕΨΗ:** Ποιοι είναι αυτοί; Δεν τους ξέρουμε. Τι έρευνες έχουν κάνει;

**ΜΑΥΡΟΥΔΗΣ ΒΟΡΙΔΗΣ:** Το Harvard είναι και το επικαλείστε;

**ΝΙΚΟΛΑΟΣ ΠΑΠΠΑΣ (Υπουργός Επικρατείας):** Έχετε μια ευκαιρία, κυρίες και κύριοι της Αντιπολίτευσης, να δείξετε ότι στοιχειωδώς έχετε βγάλει συμπεράσματα από την εικοσιπεντάχρονη ιστορία ανομίας και -θα σας έλεγα- υποταγής της πολιτικής στα διαπλεκόμενα συμφέροντα. Αυτό σας το λέω απευθυνόμενος κυρίως σε σας. Διότι θεωρώ ότι αυτό δεν αφορά την Αριστερά μόνο. Αφορά και τη δική σας την παράταξη. Αφορά την πολιτική και τη δημοκρατία συνολικά.

Σταθείτε στο ύψος των περιστάσεων και βάλτε έστω και τώρα πλάτη, για να ξεπλύνουμε την ντροπή των τελευταίων είκοσι πέντε ετών. Δεν ελπίζω πολύ, ελπίζω λίγο. Δείξτε αν καταλάβατε κάτι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Πριν δώσω τον λόγο στον κ. Σταύρο Θεοδωράκη, να ενημερώσω το Σώμα ότι κατατέθηκε αίτημα ονομαστικής ψηφοφορίας από Βουλευτές του ΣΥΡΙΖΑ.

Κύριε Θεοδωράκη, έχετε τον λόγο.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Ας μιλήσουμε, λοιπόν, για τηλεόραση και ας μιλήσουμε και για διαπλοκή.

Στην πρώτη μου ομιλία εδώ στη Βουλή πέρυσι, πρότεινα να προσπαθήσουμε από κοινού να διαλύσουμε την τριγωνική σχέση τραπεζών-media-πολιτικής, μια σχέση που νοθεύει την ενημέρωση, μια σχέση που προσπαθεί να καθορίσει τις πολιτικές εξελίξεις και επιβαρύνει τα δημόσια ταμεία.

Αυτές τις λέξεις, κύριοι συνάδελφοι του ΣΥΡΙΖΑ, χρησιμοποίησα πέρυσι, περίπου τέτοιες μέρες στις προγραμματικές δηλώσεις της Κυβέρνησης, τον Φεβρουάριο του 2015. Αυτή ήταν και αυτή είναι η πρώτη προτεραιότητα στον χώρο των μέσων μαζικής ενημέρωσης. Και εδώ είμαι σύμφωνος με τον Πρωθυπουργό, να κόψουμε την τροφοδοσία των μέσων μαζικής ενημέρωσης με πολιτικό χρήμα. Όταν λέω πολιτικό χρήμα, εννοώ τα δάνεια, όχι τα νόμιμα δάνεια που παίρνει κάθε επιχείρηση, αλλά τα δάνεια που δίνονται μετά από πολιτικές εντολές και εννοώ, βέβαια, και τις ενισχύσεις από αυτούς που κάνουν δουλειές για το δημόσιο. Ενισχύω ένα κανάλι και αυτό ενισχύει τον πολιτικό ο οποίος με τη σειρά του θα μου δώσει μια νέα δουλειά.

Θυμάμαι στα χρόνια της δημοσιογραφίας έναν Αύγουστο, πριν μερικά χρόνια δηλαδή, που κάποιες εφημερίδες και κάποια κανάλια είχαν γεμίσει με καταχωρήσεις του ΕΟΤ. Ήταν προφανές ότι ο τότε Υπουργός Πολιτισμού είχε αποφασίσει να βοηθήσει κάποιους φίλους του στα ΜΜΕ για να τον βοηθήσουν και αυτοί τον επόμενο δύσκολο χειμώνα.

Αυτό, λοιπόν, είναι το πρόβλημα στη χώρα κάτω από την πινακίδα «διαπλοκή». Είναι το πολιτικό χρήμα στα μέσα μαζικής ενημέρωσης. Μπορεί να έχει περιοριστεί σήμερα γιατί λεφτά δεν υπάρχουν, αλλά με την πρώτη ευκαιρία θα είναι ξανά εδώ για να νοθεύσει και το επιχειρηματικό παιχνίδι αλλά και το πολιτικό παιχνίδι.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Πάμε, λοιπόν, να δούμε τι προτείνει η Κυβέρνηση. Λέει ότι θέλω να κλείσω δύο κανάλια και να δώσω άδεια σε άλλα τέσσερα κανάλια. Το ερώτημα, όμως, είναι απλό και συγκεκριμένο και πρέπει να το επαναλαμβάνουμε: Γιατί μόνο τέσσερα κανάλια;

Τώρα εκπέμπουν οκτώ κανάλια εθνικής εμβέλειας και γελάνε οι τεχνικοί της τηλεόρασης με τον ισχυρισμό ότι στο ψηφιακό φάσμα της Ελλάδα χωρούν μόνο τέσσερα κανάλια. Και τώρα πώς εκπέμπουν, δηλαδή, οκτώ κανάλια αφού χωρούν μόνο τέσσερα; Με τη σημερινή τεχνολογία η χώρα μας έχει δυνατότητα να εκπέμψει δεκαέξι προγράμματα υψηλής ευκρίνειας.

Η έκθεση που επικαλείται η Κυβέρνηση με πηγή τη γραφική Φλωρεντία είναι γεμάτη ανακρίβειες. Λέει: Η Βουλγαρία έχει αδειοδοτήσει δύο κανάλια. Όχι, έχει αδειοδοτήσει τέσσερα. Η Τσεχία έχει αδειοδοτήσει και αυτή τέσσερα και όχι δύο που λέει η έκθεση. Και η Πολωνία έχει αδειοδοτήσει οκτώ και όχι τρία που λέει η έκθεσή σας.

Αλλά ας αφήσουμε τις ανακρίβειες που έρχονται. Και γιατί πήγαμε στη Φλωρεντία; Είχαμε και εδώ ειδικούς να μας πουν τι γίνεται με το ψηφιακό φάσμα, στα ελληνικά πανεπιστήμια. Αλλά ας αφήσουμε τη Φλωρεντία.

Όταν εσείς λέτε τέσσερα, κύριε Πρωθυπουργέ, είναι σαν να λέτε –και έτσι το λαμβάνει ο κόσμος: «Απειλώ τους οκτώ ότι θα γίνουν τέσσερις με προφανή σκοπό να μπουν σε παζάρια μαζί μου. Ταυτόχρονα, θα πω και σε έναν Τούρκο φίλο ότι θα πάρει κανάλι. Τα πράγματα δυσκολεύουν. Άρα όλοι είναι πιο εύκολοι στις απειλές μου».

Νομίζω ότι όλοι αντιλαμβάνονται ότι οι ρυθμίσεις που προσπαθείτε να κάνετε τους τελευταίους μήνες τις τελευταίες εβδομάδες σε σχέση με την τηλεόραση δεν βάζουν τάξη στο χάος, αλλά δημιουργούν έδαφος για παζάρια με τους καναλάρχες, με τον Υπουργό να κρατά τη σπάθα και να αποφασίζει ποιος θα επιβιώσει, ποιος θα είναι ένας από τους τέσσερις, ποιος θα είναι ένας από τους τρεις. Και προφανώς, όπως διδάσκει το πολιτικό σύστημα του παρελθόντος θα επιβιώσει ο πιο υπάκουος στην πολιτική εξουσία αυτής της εποχής.

Φτιάχνετε, λοιπόν, ένα καθεστώς δική σας διαπλοκής. Δηλαδή, το δίλημμα που θέτετε σήμερα, είναι διαπλοκή παλαιού τύπου, διαπλοκή που έχει επιλέξει και έχει στηρίξει η Νέα Δημοκρατία και το ΠΑΣΟΚ ή διαπλοκή ΣΥΡΙΖΑ-ΑΝΕΛ;

Αν θέλετε να σπάσει –εμείς θέλουμε- η αμαρτωλή σχέση πολιτικών με την τηλεόραση, υπάρχει μόνο μία λύση, εύκολη: Φέρτε μια τροπολογία, μια απόφαση στη Βουλή που θα δυναμώσει τις αρμοδιότητες στο ΕΣΡ.

Αλλά πραγματικά, η Κυβέρνηση το τελευταίο διάστημα δείχνει μία αλλεργία στις ανεξάρτητες αρχές. Δεν είναι μόνο για το ΕΣΡ. Υπάρχουν στάσεις Υπουργών, υπάρχουν στάσεις στελεχών του ΣΥΡΙΖΑ για όλες τις ανεξάρτητες αρχές. Όλο και συχνότερα ακούμε στελέχη που έρχονται από τους ΣΥΡΙΖΑ και από τους ΑΝΕΛ να λένε ότι δεν χρειάζονται οι ανεξάρτητες αρχές. Είναι δημόσιες αυτές οι δηλώσεις.

Όμως, σε όλη την Ευρωπαϊκή Ένωση, αν εξαιρέσεις το Λουξεμβούργο, έχουν αναθέσει τον έλεγχο και την ευθύνη της ρύθμισης της τηλεόρασης σε ανεξάρτητες αρχές. Σε όλη την Ευρώπη εκτός από το Λουξεμβούργο!

Βέβαια, είναι αλήθεια ότι και η ακροδεξιά κυβέρνηση της Πολωνίας αυτές τις μέρες αποφάσισε να επιβάλλει κρατικό έλεγχο στην τηλεόραση, γεγονός που ανάγκασε την Ευρωπαϊκή Επιτροπή να τη θέσει υπό επιτήρηση.

Να ρωτήσω, όμως, κύριοι της Κυβέρνησης, και κάτι άλλο: Η διαφημιστική πίτα για την τηλεόραση υπολογίζεται ότι θα είναι για το 2015 περί τα 230 εκατομμύρια, που θα τα μοιραστούν οι οκτώ παίκτες που σήμερα είναι στην τηλεόραση. Εσείς λέτε, λοιπόν, τα 230 εκατομμύρια -όσα προκύψουν την επόμενη χρονιά- να μην τα μοιραστούν οι οκτώ, να τα μοιραστούν οι τέσσερις. Αυτό με ποιον τρόπο αποδυναμώνει τους ολιγάρχες καναλάρχες; Μοιράζετε τα λεφτά σε λιγότερους. Και, βέβαια, κάνετε ισχυρότερους τους καινούργιους καναλάρχες.

Η Ευρώπη λέει συνεχώς ότι ο κίνδυνος -γιατί υπάρχει κίνδυνος- είναι η συγκέντρωση της εξουσίας των ΜΜΕ σε λίγα χέρια. Αυτό ακριβώς, δηλαδή, που προωθείτε. Το λέει ομοφώνως και η Ένωση Συντακτών. Δικοί σας άνθρωποι το λένε στην Ένωση Συντακτών. Είναι αντίθετοι σε οποιαδήποτε απόπειρα συγκέντρωσης των ΜΜΕ σε λίγα χέρια είτε μετά από πολιτικές αποφάσεις είτε μετά από επιχειρηματικές αποφάσεις.

Εμείς, λοιπόν, σας καλούμε, κύριε Πρόεδρε της Κυβέρνησης, να ακούσετε την Ευρώπη, να ακούσετε τους εργαζόμενους, να ακούσετε τους δημοσιογράφους, να ακούσετε τη λογική και να ξεκολλήσετε από τον ρόλο του μεγάλου καναλάρχη.

Υπάρχει κι ένα ερώτημα, που πρέπει να απαντήσετε: Με τους σταθμούς που θα κλείσουν, τους τέσσερις σταθμούς που θα κλείσουν, τι θα γίνει; Οι εργαζόμενοι πού θα πάνε; Ανεβαίνετε στα κάγκελα για τη δημόσια τηλεόραση και αδιαφορείτε για τους εργαζόμενους στην ιδιωτική τηλεόραση που θα χάσουν, με την πρότασή σας, τη δουλειά τους.

Αναγγέλλοντας, κύριοι της Κυβέρνησης, την πρωτοβουλία σας για τον Υπουργό καναλάρχη, είπατε ότι θα βγάλετε και πολλά λεφτά για τους Έλληνες. Και είχατε πει, «Υπολογίζουμε 8 εκατομμύρια σε κάθε άδεια» και τώρα λέτε, «3,5 εκατομμύρια η κάθε άδεια, γιατί είχαμε υπολογίσει πολλά». Δηλαδή, 4,5 εκατομμύρια μείον ανά άδεια. Ψιλολόγια;

Θα μου πείτε, είχατε πει ότι από τις πέντε χιλιάδες υποθέσεις φοροδιαφυγής θα φέρνατε 2,5 δισεκατομμύρια. Πού είναι; Είχατε πει ότι από τον έλεγχο των εμβασμάτων στο εξωτερικό, θα βρίσκατε 1 δισεκατομμύριο. Πού είναι;

Κι εσείς ο ίδιος, κύριε Τσίπρα, είχατε πει ένα χρόνο πριν, εδώ, τον Φλεβάρη του 2015, ότι θα βγάλουμε 1,5 δισεκατομμύριο από την πάταξη του λαθρεμπορίου των καυσίμων και του καπνού. Και είχαμε πει, «Βεβαίως, κάντε το». Πού είναι; Λεφτά, δηλαδή, να φάνε και οι κότες! Όμως, επειδή τελικά λεφτά δεν υπάρχουν ή, για την ακρίβεια, λεφτά υπάρχουν, αλλά είσαστε ανίκανοι να τα βρείτε και να τα φέρετε στα δημόσια ταμεία, λέτε: «Να δώσουμε λίγο θέαμα στον λαό. Να κάνουμε ένα σόου για τη διαπλοκή, να ξεχάσει και ο κόσμος το ασφαλιστικό».

Συνοψίζω τη δική μας πρόταση: Να κλείσουμε με κάθε τρόπο και απολύτως τη στρόφιγγα του πολιτικού χρήματος. Να δώσουμε άδειες σε όσους πληρούν τις προϋποθέσεις, να πληρώσουν τις άδειες, να ενισχύσουμε την εξουσία του ΕΣΡ, όχι μόνο στις αδειοδοτήσεις, αλλά και στον έλεγχο. Κι εδώ βάζουμε πλάτη, αν το επιχειρήσετε. Όποιος παραβιάζει τον νόμο, να υφίσταται τις κυρώσεις.

Το Ποτάμι, κύριε Τσίπρα, ήταν το μόνο Κόμμα που έκανε συγκεκριμένη πρόταση για τη συγκρότηση του ΕΣΡ, συγκεκριμένα ονόματα, κατά την άποψή μας οικουμενικής αποδοχής αρκετά από αυτά. Όμως, την πρότασή μας, την πρόταση που κάναμε…

**ΣΠΥΡΙΔΩΝΑΣ ΛΑΠΠΑΣ:** Οι άλλοι το έκαναν;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Οι άλλοι δεν έκαναν. Μιλώ για εμένα. Μιλώ για το Ποτάμι. Μιλώ για εμάς.

Η πρότασή μας, όμως, ούτε καν συζητήθηκε, γιατί βεβαίως ο σκοπός από την πρώτη στιγμή είναι: ή τα δικά μας πρόσωπα ή τίποτα, ή ελεγχόμενο ΕΣΡ ή τίποτα.

Είναι φανερό, λοιπόν, ότι δεν έχετε σκοπό να βάλετε τάξη στο ραδιοτηλεοπτικό τοπίο. Δεν σας ενδιαφέρει η πολυφωνία στην τηλεόραση. Δεν σας ενδιαφέρει η σύγκρουση με τη διαπλοκή. Σας ενδιαφέρει η σύγκρουση με τη διαπλοκή των άλλων.

Για να γίνω πιο σαφής, ακούστε -θέλω να το διαβάσω για να μην κάνω κάποιο λάθος και θα καταλάβετε το γιατί- το εξής: «Η καταρρέουσα Κυβέρνηση για να στηριχθεί, στήνει τη δική της διαπλοκή. Η Κυβέρνηση παζαρεύει με τους καναλάρχες. Προσπαθεί να βάλει στη θέση των παλιών καναλαρχών νέους, πιο συνεργάσιμους με το Μαξίμου». Υπογραφή; Υπογραφή για να μην μιλάτε; Παναγιώτης Λαφαζάνης. Σήμερα! Παναγιώτης Λαφαζάνης!

(Χειροκροτήματα από την πτέρυγα του Ποταμιού)

(Θόρυβος από την πτέρυγα του ΣΥΡΙΖΑ)

Εκτός αν πείτε ότι και ο σύντροφος Λαφαζάνης εξαγοράστηκε τώρα στα γεράματα από τους ολιγάρχες της διαπλοκής.

(Θόρυβος-διαμαρτυρίες από την πτέρυγα του ΣΥΡΙΖΑ)

Επειδή σας βλέπω, κύριε συνάδελφε της Υγείας, να θορυβείτε, επειδή δυσκολεύεστε να πάτε στην Κρήτη, μην βγάζετε το απωθημένο σας στη Βουλή.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Εγώ δυσκολεύομαι να πάω;

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Πηγαίνετε να μιλήσετε στην Κρήτη, που σας ψάχνουν, για τις υποσχέσεις που δώσατε και μην θορυβείτε στο Κοινοβούλιο. Μην είστε απρεπής στο Κοινοβούλιο! Πηγαίνετε στην Κρήτη, χωρίς μια φρουρά, βέβαια, να σας προσέχει. Πηγαίνετε στην Κρήτη και σταματήστε να θορυβείτε στο Κοινοβούλιο. Σας περιμένουν οι αγρότες στην Κρήτη.

Να επιστρέψω, όμως, στο θέμα μας.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Μόλις τελειώσετε, θα σας απαντήσω!

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Είστε και Υπουργός. Ελάτε στα έδρανα και μη θορυβείτε.

Λοιπόν, για να τελειώνουμε, η εκτίμηση η δική μας, εμείς που δεν έχουμε σχέση με τους νόμους του παρελθόντος, είναι ότι η έγνοια και του νέου καθεστώτος είναι να φτιάξει ένα καινούργιο, δικό της, ελεγχόμενο καθεστώς στην τηλεόραση και στα μέσα μαζικής ενημέρωσης. Το ίδιο επιχειρεί και σε άλλους τομείς: στο κράτος, στη δημόσια διοίκηση, στην Αστυνομία.

Ζηλέψατε τη δόξα των προκατόχων σας, γιατί αυτά δεν γίνονται πρώτη φορά. Και εδώ έχετε δίκιο. Έχουν γίνει πολλές φορές από τη μεταπολίτευση και μετά. Και βεβαίως…

**ΒΑΣΙΛΕΙΟΣ ΚΕΓΚΕΡΟΓΛΟΥ:** …(δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ μη διακόπτετε, κύριε Κεγκέρογλου.

**ΣΤΑΥΡΟΣ ΘΕΟΔΩΡΑΚΗΣ (Πρόεδρος του κόμματος Το Ποτάμι):** Και, βεβαίως, θα πρέπει να πούμε ότι η Ελλάδα πρέπει να αφήσει τα περιθώρια στην τηλεόραση, στις εφημερίδες, να υπάρξει μια αληθινή επιχειρηματική σύγκρουση χωρίς νόθευση.

Εάν λέμε ότι χωρούν τέσσερα κανάλια, πόσες εφημερίδες χωρούν; Θα υπάρξει επόμενη ρύθμιση για τη ζημιογόνες εφημερίδες; Θα κλείσουμε τις εφημερίδες που δεν μπορούν να βγουν σήμερα, τις μικρότερες εφημερίδες;

(Χειροκροτήματα από την πτέρυγα του Ποταμιού)

Η λύση, λοιπόν, δεν είναι να κλείνουμε. Η λύση είναι να επιβάλουμε κανόνες, να κόβουμε τη στρόφιγγα του πολιτικού χρήματος, αλλά να αφήνουμε τον ανταγωνισμό να λύνει τα προβλήματα και να μην παρεμβαίνουμε πολιτικά.

Τέλος πάντων, νομίζω ότι δεν θα πρέπει να γίνετε η πρώτη Κυβέρνηση στην Ευρώπη που θα κλείσει ιδιωτικούς σταθμούς. Παραφράζοντας τους ποιητές θα έλεγα: «Είστε το παλιό που σέρνεται πάνω σε καινούργια δεκανίκια. Όμως, αυτό δεν σας κάνει νέο!».

Σας ευχαριστώ.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Θεοδωράκη.

**ΠΑΥΛΟΣ ΠΟΛΑΚΗΣ (Αναπληρωτής Υπουργός Υγείας):** Κύριε Πρόεδρε, παρακαλώ τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Βουλής, κ. Νικόλαος Βούτσης.

Μετά τον κ. Βούτση θα ακολουθήσει η Πρόεδρος της Κοινοβουλευτικής Ομάδας της Δημοκρατικής Συμπαράταξης, η κ. Γενηματά. Κατόπιν θα μιλήσει ο κ. Λεβέντης, ο Πρόεδρος της Κοινοβουλευτικής Ομάδας της Ένωσης Κεντρώων και μετά οι Κοινοβουλευτικοί Εκπρόσωποι των Κοινοβουλευτικών Ομάδων των κομμάτων που δεν τοποθετήθηκαν οι Πρόεδροι τους.

Κύριε Βούτση, έχετε τον λόγο.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, αποτελεί πραγματικά πολιτικό θράσος να σηκώνεται η κραυγή και να αναπτύσσεται η ρητορεία ότι στήνεται -μάλιστα με βεβαιότητα, όχι ως εικασία- μία διαπλοκή. Δηλαδή, η Αριστερά στην Κυβέρνηση, τουλάχιστον μεταπολιτευτικά, μετά από σαράντα χρόνια και δεν έχει δικαίωμα να κάνει οτιδήποτε που θα αλλάξει τα δεδομένα τα οποία βρίσκονται σήμερα σε κατάσταση ανομίας, έτσι όπως όλοι και όλες αναγνωρίζουν. Δεν έχει δικαίωμα! Εάν επιχειρήσει να κάνει, στήνει διαπλοκή. Αν αυτό δεν είναι πολιτικό θράσος και δεν είναι και επιτομή μιας πολιτικής για πρόκληση σε διαπλοκή, τι θα ήταν;

Επιτρέψτε μου να σας πω ότι πριν λίγες ημέρες έγινε μια συζήτηση εδώ. Το λέω, διότι θα έρθουν ύστερα και Αρχηγοί κομμάτων κ.λπ. να μιλήσουν. Αυτά τα συζητήσαμε και στη Διάσκεψη των Προέδρων. Σε αυτήν τη συζήτηση έχουν κατατεθεί στα Πρακτικά πίνακες, αποκόμματα, τα οποία ισχυρίζονταν -ενώ τους λέγαμε με επιχειρήματα πως είναι μια διαφορετική κατάσταση- ότι στην Ευρώπη, σε αυτές όλες τις χώρες, οι άδειες των καναλιών που έχουν δοθεί για ψηφιακή αναμετάδοση αυτής της ποιότητας για την οποία μιλάμε, ήταν πέντε, δέκα, δεκαπέντε, είκοσι, είκοσι πέντε. Θυμηθείτε. Κι έχουν κατατεθεί στα Πρακτικά. Και λέγαμε, «Δεν είναι σωστοί οι πίνακες, ψάξτε το», διότι μιλούμε για τις συγκεκριμένες εκπομπές στο ψηφιακό φάσμα, τις ευρυεκπομπές, της υψηλής πιστότητας κ.λπ.. Είναι το πινακάκι ακριβώς που παρουσίασε προηγούμενα και ο Πρωθυπουργός, για το οποίο δεν υπάρχει καμμία αμφισβήτηση, γιατί είναι τόσες. Διότι όπως πράγματι είπε ο κ. Μητσοτάκης ύστερα, επί της ουσίας δεν διόρθωσε. Επιβεβαίωσε. Τόσες χώρεσε η αγορά εκεί, σε χώρες με διπλάσιους και τριπλάσιους πληθυσμούς από την Ελλάδα.

Σας είχα πει -τουλάχιστον πέντε φορές θυμάμαι, σας επαναλαμβάνω, και τον εαυτό μου να το λέει- πως ό,τι είχε γίνει και προ κρίσεως, όλες οι συζητήσεις που εγίνοντο μέσα στη Βουλή και στα φόρα, σε όλα τα φόρα, έδειχναν ότι για τη χώρα μας μπορούν, με την έννοια της βιωσιμότητας -άρα, από τη διαφήμιση, μιλώντας για τα ιδιωτικά τηλεοπτικά κανάλια πανελλαδικής εμβέλειας- να σταθούν τόσες άδειες. Έλεγαν για δύο, τρεις, τέσσερις. Αυτά είναι γεγονότα πασιφανή πλέον -είναι γνωστά, είναι σαφή- τα οποία δεν μπορούν να αμφισβητηθούν.

Αν είναι οκτώ -ακούστηκε προηγούμενα- δεν επιβιώνουν; Δεν επιβιώνουν με επιχειρηματικούς και πραγματικούς όρους αγοράς, πληρωμής των μισθών, των ασφαλίστρων, νέου προγράμματος, ρεπόρτερ -κύριε Αμυρά, είστε και δημοσιογράφος, ακούστε- που χρειάζονται ίσως και σε όλο τον κόσμο κ.λπ.. Δεν επιβιώνουν έτσι! Δεν μπορούν να επιβιώσουν ούτε επτά, ούτε οκτώ, ούτε εννέα κανάλια στην ελληνική αγορά!

**ΓΡΗΓΟΡΙΟΣ ΨΑΡΙΑΝΟΣ:** Τέσσερα γιατί επιβιώνουν; Ας γίνουν δύο να επιβιώσουν σίγουρα. Γιατί να επιβιώνουν τέσσερα;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Κύριε Ψαριανέ, σας παρακαλώ, είστε και δημοσιογράφος. Σας παρακαλώ.

**ΓΡΗΓΟΡΙΟΣ ΨΑΡΙΑΝΟΣ:** Έλεος δηλαδή. Δύο!

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, σας παρακαλώ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Όχι σε εμένα αυτά. Σας παρακαλώ πάρα πολύ. Αν δεν μπορείτε να απαντήσετε σε επιχειρήματα, αν δεν μπορείτε να πείτε πως είτε ήσασταν άσχετοι είτε δεν είχατε μελετήσει σε τέσσερις συζητήσεις που είχαν γίνει στην Ολομέλεια, τις Επιτροπές και σε τρεις στη Διάσκεψη των Προέδρων, τουλάχιστον ακούστε επιχειρήματα.

**ΓΡΗΓΟΡΙΟΣ ΨΑΡΙΑΝΟΣ:** Ακούω.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Μη φωνασκείτε για πράγματα που δεν γνωρίζετε. Σας παρακαλώ!

Κυρίες και κύριοι, εδώ είναι σαφές ότι παίζεται ένα παιχνίδι. Όλοι γνωρίζουν, πραγματικά, ότι η νέα τεχνολογία προσφέρει πολύ μεγάλες δυνατότητες για να υπάρχουν συνδρομητικά κανάλια, καλωδιακές τηλεοράσεις, web TV, περιφερειακά, θεματικά. Υπάρχουν πάρα πολύ μεγάλες δυνατότητες, για δεκάδες, εκατοντάδες τέτοιες εκπομπές καναλιών. Ήδη δε έχουμε στην Ελλάδα τον ΟΤΕ TV, τη NOVA, με δεκάδες κανάλια;

Τα έχετε μπλέξει, επιτρέψτε μου να πω, μερικοί εξ υμών, τεχνηέντως και επίτηδες, ότι οι υπόλοιποι δεν καταλαβαίνουμε. Τα έχετε μπλέξει! Δεν μιλάμε για τις άδειες γι’ αυτά τα κανάλια. Μιλάμε για τα άλλα.

Τα άλλα, λοιπόν, μπορεί να είναι πράγματι μέχρι τέσσερα με βάση τη βιωσιμότητα, με βάση οικονομικά στοιχεία. Δεν σας προξένησε εντύπωση ότι σας αφήσαν μόνους, μερικούς εξ υμών –και δεν αναφέρομαι καθόλου ισοπεδωτικά- να λέτε αυτά τα πράγματα; Οι καναλάρχες, η ένωσή τους, οι άνθρωποι που ξέρουν μέσα από την τηλεόραση και τη δημοσιογραφία βγήκε κανείς αυτές τις μέρες να υπερασπίσει και να πει ότι χρειάζονται οκτώ, δέκα, δώδεκα, ότι δεν υπάρχει κανένα πρόβλημα; Ουδείς!

**ΜΑΥΡΟΥΔΗΣ ΒΟΡΙΔΗΣ:** Η Ένωση της ΕΣΗΕΑ.

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Όχι, βέβαια. Ίσως δεν διαβάσατε τις ανακοινώσεις της ΕΣΗΕΑ, που έχει το πραγματικό πρόβλημα, όπως όλοι πρέπει να το έχουμε, για τους εργαζόμενους και το μέλλον των εργαζομένων. Αυτό τι σχέση έχει με τον αριθμό των αδειών, κύριε Βορίδη; Σας παρακαλώ, λοιπόν.

**ΜΑΥΡΟΥΔΗΣ ΒΟΡΙΔΗΣ:** Γιατί τέσσερα κανάλια; Από πού δημιουργείται η αντιστοιχία; Από το κεφάλι τους;

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Αφήστε το κεφάλι σας.

**ΜΑΥΡΟΥΔΗΣ ΒΟΡΙΔΗΣ:** Όχι από το δικό μου. Από το κεφάλι τους!

**ΝΙΚΟΛΑΟΣ ΒΟΥΤΣΗΣ (Πρόεδρος της Βουλής):** Υπήρχε πραγματικά μία αίσθηση ότι κάποιοι δίνουν τα ρέστα τους. Κάποιοι δίνουνε τα ρέστα τους! Γιατί άραγε; Μήπως κάποιοι άλλοι, σε κρίσιμες φάσεις και ιδιαίτερα μέσα σε αυτόν τον χρόνο, αυτήν τη χρονιά που διεξάγεται ένας πολιτικός πόλεμος απέναντι στην Κυβέρνηση της Αριστεράς, δώσανε τα δικά τους ρέστα; Μήπως έδωσαν τα δικά τους ρέστα;

Θέλετε να σας πω μια μικρή ιστορία, που δεν είναι γνωστή; Θα σας την πω. Τη βίωσα στο Υπουργείο Εσωτερικών που ήμουν υπεύθυνος για να διεξαχθεί το δημοψήφισμα εκείνη τη δύσκολη εβδομάδα. Όχι μόνο κάθε μέρα υπήρχαν οι συγκεκριμένες εκπομπές που όλοι καταλάβαμε και βλέπαμε πόσο ήταν σε μεγάλο βαθμό χειραγωγημένες, αλλά συνέβη και το εξής: Την τελευταία μέρα, το Σάββατο, είχε υπάρξει –για μην πω την λέξη «στηθεί»- μία υπόθεση για να ακυρωθεί το δημοψήφισμα, για να μην γίνει το δημοψήφισμα, για να βγει περίπου παράνομο, ότι, δηλαδή, δεν υπήρχαν οι τεχνικοί όροι -σας λέω πράγματα που δεν είναι γνωστά- φάκελοι, αλλά και ότι δεν είχαν δοθεί προς τους δικαστικούς τα χρήματα που έπρεπε λόγω των περιορισμών στις τράπεζες, δεν είχαν ετοιμαστεί σάκοι κ.λπ.. Το Σάββατο, λοιπόν, υπήρχε μία αγωνία από κάποιους κύκλους. Εμείς ξέραμε, ως Υπουργείο, ότι ήταν όλα έτοιμα. Ξέραμε και τις ώρες που θα ερχόντουσαν και τα υλικά και, όπως είδατε, δεν υπήρξε και καμμία ένσταση και δεν υπήρξε και κανένα πρόβλημα την επόμενη μέρα.

Εκεί, λοιπόν, κατά τις 19:00-19:30, μισή ώρα πριν από τις 20:00, ήρθε μία ευρύτατη αντιπροσωπεία κομμάτων, αλλά και της Επιτροπής του «Ναι» στο Υπουργείο, με μία μεγάλη αγωνία να καταθέσει την αγωνία της, όπως και κάποιοι επιστημονικοί σύλλογοι με χαρτιά, για να υπάρχουν και ντοκουμέντα, ότι δεν μπορεί να γίνει το δημοψήφισμα την άλλη μέρα.

(Θόρυβος στην Αίθουσα)

Δεν ακούτε. Δεν τα έχετε ξανακούσει.

Τους καθησυχάσαμε. Τους έδωσα όλα τα στοιχεία και με τους υπηρεσιακούς του Υπουργείου και τους καθησυχάσαμε. Κάναμε πως δεν καταλάβαμε πως αυτό το πράγμα είχε από κάπου σπρωχτεί, είχε δρομολογηθεί κ.λπ..

Την ίδια, όμως, ώρα άρχιζαν τα δελτία. Όλα τα δελτία έλεγαν ότι το δημοψήφισμα είχε προβλήματα, ένα, δύο, τρία, τέσσερα, πέντε. Και τα βλέπαμε όλοι μαζί. Αφού ήδη είχαν καθησυχαστεί οι εκπρόσωποι των κομμάτων κ.λπ., βλέπαμε να παίζεται προς τον ελληνικό λαό το σενάριο ότι δεν υπήρχαν τα δεδομένα για να γίνει την άλλη μέρα δημοψήφισμα και πως οδηγούμασταν σε φιάσκο. Ήταν μια στημένη ιστορία τώρα, μέσα στη δημοκρατία μας!

Για να μην πω για εκείνο το Σάββατο που ένα κανάλι –προς τιμήν τους όχι άλλα κανάλια- από το πρωί μέχρι το βράδυ έπαιζε πολιτικές εκπομπές σε αντίθεση με το Σύνταγμα.

Έτσι, λοιπόν, όταν μιλάμε για το Σύνταγμα και την υπεράσπισή του, να ξέρουμε πως οι συχνότητες δεν είναι σουπερμάρκετ, όπως αναφέρθηκε, δυστυχώς, προηγούμενα από τον Αρχηγό της Αξιωματικής Αντιπολίτευσης. Δεν είναι σουπερμάρκετ! Με συγχωρείτε πάρα πολύ, δεν είναι εμπορικά προϊόντα. Ήταν το ίδιο που έγινε -για όσους γνωρίζουν- τότε με τον «βασικό μέτοχο», όπου επικράτησε η νομολογία η Ολλανδική που έφερε όλο το πολιτιστικό προϊόν σαν να ήταν φέτα. Εκείνη η σύγκρουση είχε γίνει τότε. Το πέρασε σαν να είναι αυτοκίνητα, φέτα, λουλούδια κ.λπ., σαν να είναι εμπορικό προϊόν.

Το Σύνταγμα, λοιπόν, είναι πάρα πολύ σαφές. Το κράτος για τις συχνότητες και μόνο για τις συχνότητες -όχι για τον Τύπο, όπου μπορεί να βγαίνει κι ένα εφημεριδάκι σε τρία αντίτυπα και να λέει ό,τι λέει- έχει την πλήρη ευθύνη για την αντικειμενικότητα, για τη χρήση τους, για το επίπεδο, για την ποιότητα.

Και μιλάμε –επαναλαμβάνω- γι’ αυτές τις εκπομπές. Δεν μιλάμε για την ποιότητα των «μπουκέτων», για το εάν –ας πούμε- το ένα κανάλι δείχνει πώς κυνηγάνε τα βουβάλια και το άλλο έχει μόνο αθλητικές αναμεταδόσεις. Μιλάμε γι’ αυτά τα κανάλια της ευρυεκπομπής -όπως αναλύθηκε- τα οποία είναι «Free On Air,» όπου μπορεί, δηλαδή, ο καθένας, ο τελευταίος άνθρωπος που περνάει έξω από ένα μαγαζί, ο φτωχός, ο μη φτωχός, σπίτι του χωρίς να πληρώνει τίποτα, να έχει πρόσβαση. Εκεί είναι, λοιπόν, υποχρεωτικό να υπάρχει μία δημόσια εποπτεία –και αυτό κάνει το ΕΣΡ- πάνω στην ποιότητα και στην αντικειμενικότητα.

Το ΕΣΡ, λοιπόν, είναι πράγματι υπεύθυνο για τον έλεγχο, για τα πρόστιμα, για να αφαιρεί ενδεχομένως άδειες –βεβαίως!- για να βλέπει κάθε χρόνο τα πάγια οικονομικά του στοιχεία και τα άλλα, για να βλέπει τις φορολογικές και άλλες υποχρεώσεις σε συνδυασμό, βέβαια, με τα αρμόδια Υπουργεία. Καθόλου δεν προκύπτει από το Σύνταγμα να δίνει το ΕΣΡ, όταν μάλιστα δεν υπάρχει νόμιμη σύνθεση του -και έχουν γίνει όλες οι προσπάθειες, που όλοι ξέρουμε πλέον- τις άδειες προς τα κανάλια.

Είναι, λοιπόν, πάρα πολύ σαφές αυτό. Και δεν είναι ανάγκη να είναι κανείς νομικός ή εγνωσμένης επιφάνειας συνταγματολόγος για να αντιληφθεί περί τίνος πρόκειται.

Άρα, σας καλώ ευθύτατα, μετά και τη σημερινή συζήτηση και ανάλογα και με τις αποφάσεις που θα ληφθούν, να εφορεύσουμε όλοι –και μπορούμε, διότι θα είναι μια διαφανέστατη, προφανώς, διαδικασία, μία δημόσια διαδικασία με όλα τα οικονομικά δεδομένα και όλους τους φακέλους που θα υπάρξουν- ώστε το νέο ψηφιακό τοπίο στη χώρα μας, η νέα εποχή στη χώρα μας, να ξεκινήσει διαφορετικά και όχι όπως κακώς και με ευθύνη όλων των πτερύγων της Βουλής ξεκίνησε πριν από είκοσι επτά χρόνια και ζήσαμε αυτό που ζήσαμε.

Έχουμε υποχρέωση για τα παιδιά μας και για όλες τις πολιτικές δυνάμεις του τόπου και για τη Δημοκρατία, να βάλουμε όλοι το λιθαράκι μας για να ανοίξει διαφορετικά το ψηφιακό τοπίο στη χώρα μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η Πρόεδρος της Κοινοβουλευτικής Ομάδας της Δημοκρατικής Συμπαράταξης, κ. Γενηματά.

**ΝΙΚΟΛΑΟΣ ΔΕΝΔΙΑΣ:** Κύριε Πρόεδρε, με συγχωρείτε, σας ζήτησα προηγουμένως τον λόγο…

**ΠΡΟΕΔΡΕΥΩΝ (Γεώργιος Λαμπρούλης):** Σε εμένα;

**ΝΙΚΟΛΑΟΣ ΔΕΝΔΙΑΣ:** Ναι σε εσάς. Με συγχωρείτε εάν δεν με αντιληφθήκατε. Προσπαθώ να μην φωνασκώ και να μην κάνω χειρονομίες.

**ΠΡΟΕΔΡΕΥΩΝ (Γεώργιος Λαμπρούλης):** Εγώ νοήματα δεν πιάνω. Ας σηκώνατε το χέρι ή ας στέλνετε το διάβημά σας γραπτώς.

**ΝΙΚΟΛΑΟΣ ΔΕΝΔΙΑΣ:** Μίλησε ο κύριος Πρωθυπουργός, μίλησε ο κ. Παππάς και μίλησε και ο κύριος Πρόεδρος της Βουλής.

Επί της τοποθετήσεως του Προέδρου της Βουλής, θα θέλαμε κατά τι να συμβάλουμε. Δεν θέλω να διακόψω την κυρία Πρόεδρο της Δημοκρατικής Συμπαράταξης δια λόγους ευγενείας, αλλά θα ήθελα να σας πω ότι αμέσως μετά χρειάζομαι ένα τρίλεπτο.

**ΠΡΟΕΔΡΕΥΩΝ (Γεώργιος Λαμπρούλης):** Καταλαβαίνω και θα σας δώσουμε τον λόγο, για να τοποθετηθείτε, αλλά ήδη έχω ανακοινώσει την κ. Γενηματά.

Για να συνεννοηθούμε, θα μιλήσει πρώτα η Πρόεδρος, η κ. Γενηματά, μετά ακολουθεί ο κ. Λεβέντης, όπως είπαμε, μετά ακολουθούν τρεις Κοινοβουλευτικοί Εκπρόσωποι Κοινοβουλευτικών Ομάδων, των οποίων δεν έχουν μιλήσει οι Πρόεδροί τους, που δεν έχουν τοποθετηθεί και μετά ευχαρίστως να πάρετε τον λόγο. Δεν γίνεται διαφορετικά.

Κυρία Γενηματά, έχετε τον λόγο.

**ΦΩΤΕΙΝΗ ΓΕΝΗΜΑΤΑ (Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, πριν ξεκινήσω την ομιλία μου, θα ήθελα να εκφράσω την οδύνη και τη βαθιά θλίψη των μελών της Κοινοβουλευτικής Ομάδας της Δημοκρατικής Συμπαράταξης προς τις οικογένειες των τριών αξιωματικών που έχασαν την ζωή τους, αλλά και προς τη μεγάλη οικογένεια του Πολεμικού Ναυτικού. Με την ευκαιρία θα ήθελα να ευχαριστήσουμε απ’ αυτό το Βήμα, η Δημοκρατική Συμπαράταξη, τα στελέχη των Ενόπλων Δυνάμεων, γυναίκες και άνδρες, που με πολύ μεγάλο επαγγελματισμό, αφοσίωση και αυτοθυσία υπηρετούν την πατρίδα.

Κυρίες και κύριοι της Κυβέρνησης, καθαρές κουβέντες. Με αυτήν την τροπολογία επιδιώκετε να ρίξετε στάχτη στα μάτια του κόσμου που πλήττεται από τις δικές σας πολιτικές, με ένα πυροτέχνημα. Με τους αγρότες θα ασχολούμαστε τώρα; Με τους νέους θα ασχολούμαστε; Με το κίνημα της γραβάτας, όπως το ονομάζετε ειρωνικά; Με το πρόγραμμά σας; Με το μνημόνιό σας; Με την αγωνία για την παραμονή της χώρας μας στην Ευρώπη και στην Ευρωζώνη ως ισότιμο μέλος; Με την αγωνία για την παραμονή της χώρας μας στη Σένγκεν; Εδώ τώρα έχουμε τη μητέρα των μαχών, να χτυπηθεί, υποτίθεται, η διαπλοκή, ενώ στην πραγματικότητα με ακραία αντιδημοκρατικό κα ευθέως αντισυνταγματικό τρόπο επιχειρείτε να στήσετε μια βολική για σας διαπλοκή. Επιδιώκετε τον έλεγχο του τοπίου και πλήττετε τους θεμελιώδεις θεσμούς της δημοκρατίας.

Γιατί φοβάστε τόσο; Επειδή βλέπετε τη λαϊκή οργή. Επειδή είναι η αλήθεια ότι έχετε καταπιεί όλα σας τα λόγια, όλες σας τις υποσχέσεις, όλες σας τις προγραμματικές διακηρύξεις. Η κοινωνική σας και η πολιτική σας απομόνωση σας οδηγεί σε σπασμωδικές κινήσεις αντιπερισπασμού. Αναμασάτε και εσείς την ιστορία της διαπλοκής.

Κουράστηκε, κύριοι της Κυβέρνησης, ο κόσμος να ακούει για πολλά χρόνια συνεχώς αοριστίες για μια αόρατη διαπλοκή, που κανείς ποτέ δεν αντιμετωπίζει και δεν ονομάζει. Και μην υποκρίνεστε ότι εσείς σήμερα αντιμετωπίζετε το πρόβλημα. Κάθε άλλο. Εάν οικονομικά συμφέροντα προσδιορίζουν, κατά την εκτίμησή σας, την πολιτική ζωή της χώρας, πάρτε ευθέως μέτρα εναντίον τους, με καθαρό περιεχόμενο και εμείς θα είμαστε εδώ να στηρίξουμε. Γιατί εμείς θέλουμε να μπει τάξη και στο ραδιοτηλεοπτικό τοπίο.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ–ΔΗΜΑΡ)

Υπάρχει, όμως, μόνο ένας τρόπος για να γίνει αυτό, ο συνταγματικά προβλεπόμενος. Το Σύνταγμα είναι σαφές. Οι αρμοδιότητες σ’ αυτό το θέμα έχουν ανατεθεί συγκεκριμένα στο Εθνικό Συμβούλιο Ραδιοτηλεόρασης. Οι διατάξεις δε, υπάγονται στο τμήμα που αφορά τη δημόσια διοίκηση, γιατί το ΕΣΡ ανήκει στο κράτος σε σχέση με όσα είπατε πριν, κύριε Πρωθυπουργέ.

Το Σύνταγμα, εξάλλου, επιβάλει στα θέματα της ρύθμισης του ραδιοτηλεοπτικού τοπίου ομοφωνία ή τουλάχιστον πολύ μεγάλη πλειοψηφία των κοινοβουλευτικών δυνάμεων. Η τροπολογία σας, λοιπόν, πάσχει πολλαπλά.

Κυρίες και κύριοι Βουλευτές, αυτό που επιχειρεί σήμερα η Κυβέρνηση δια της τροπολογίας του κ. Παππά, την οποία βέβαια εξήγγειλε ήδη από χθες ο κ. Τσίπρας, είναι πρωτοφανές.

Κύριε Πρωθυπουργέ, απ’ αυτό εδώ το Βήμα σάς θυμάται ολόκληρος ο ελληνικός λαός έναν χρόνο πριν, σχεδόν δακρυσμένο, να αναφωνείτε πώς είστε κάθε λέξη αυτού του Συντάγματος. Το τι έχετε κάνει όλο αυτό το διάστημα μπορούμε όποτε θέλετε να σας το θυμίσουμε, αλλά αυτό που πάτε να κάνετε σήμερα, να παρακάμψετε σαφή συνταγματική διάταξη, με το έτσι θέλω, με έναν πρωτοφανή τσαμπουκά, δεν έχει προηγούμενο και οφείλουμε να πάρουμε όλοι σαφή θέση.

Οφείλουμε να σας προειδοποιήσουμε για όσα θα ακολουθήσουν, τα οποία θα σας εκθέσουν ανεπανόρθωτα αλλά μαζί με εσάς και τη χώρα, γιατί επί της ουσίας το μόνο που θα κάνετε είναι μια τρύπα στο νερό. Δεν υπάρχει περίπτωση να προχωρήσει η διαδικασία με τον τρόπο που προτείνετε, ακόμη και αν περάσει η διάταξη, γιατί θα σταματήσει από τα όργανα της Ευρωπαϊκής Ένωσης.

Το Εθνικό Συμβούλιο Ραδιοτηλεόρασης είναι η πιο σημαντική ανεξάρτητη αρχή στα πλαίσια της συγκρότησης ενός δημοκρατικού κράτους. Συστάθηκε το 1989 με συμφωνία όλων των κομμάτων. Το 2001 ήρθε η κατοχύρωση του θεσμού απευθείας από το Σύνταγμα. Κάθε, λοιπόν, προφανής προσπάθεια ουσιώδους συρρίκνωσης των αρμοδιοτήτων του ακυρώνει τη συνταγματική κατοχύρωση. Τώρα που τα περιθώρια της Κυβέρνησής σας έχουν στενέψει επικίνδυνα και τα αδιέξοδα είναι παντού, τώρα αναζητάτε και πάλι τους βαρβάρους. Χωρίς αυτούς απλά δεν μπορείτε να επιβιώσετε.

Προσπαθείτε να βρείτε επιχειρήματα -το καταλαβαίνουμε- για τα απογοητευμένα στελέχη σας, για τους Βουλευτές σας. Δεν σας ενδιαφέρει απλά και μόνο η ρύθμιση του τοπίου. Επιχειρείτε με τρόπο άκομψο και άτεχνο να παρέμβετε σε έναν πολύ ευαίσθητο τομέα. Επιχειρείτε αλαζονικά να διαμορφώσετε ένα τοπίο που θα ελέγχεται από εσάς.

Με ποιους συνομιλείτε για τις νέες άδειες που θέλετε να χορηγήσετε; Με ποια κριτήρια αποφασίσατε για τον αριθμό τους; Τι σημαίνει στη σύγχρονη εποχή της τεχνολογικής επανάστασης και της πληροφορίας τέσσερις άδειες; Από πού προκύπτει αυτός ο αριθμός; Γιατί τέσσερις και όχι τρεις ή πέντε ή τελικά μία; Θα ήταν και πιο εύκολα ελεγχόμενη.

Πόσους και ποιους εργαζόμενους ανθρώπους θα στείλετε στα σπίτια τους και με ποιο πρόσχημα; Το μόνο, λοιπόν, που θα πετύχετε με αυτήν την πρόταση είναι η δημιουργία ακόμα μεγαλύτερης αταξίας.

Ανοίγετε τον δρόμο σε μια μακρά διαδικασία με νομικές περιπλοκές. Είναι λυπηρό αυτό το κατάντημα. Μπροστά στην ανησυχία σας για την επικείμενη κατάρρευση από αυτά που εσείς δημιουργήσατε, προσπαθείτε να αποφύγετε τον πνιγμό και πιάνεστε από τα μαλλιά σας αλλά και τα μαλλιά όλων μας, της χώρας και της δημοκρατίας. Πάρτε πίσω αυτό το νομικό εξάμβλωμα και ελάτε στο τραπέζι του διαλόγου να ρυθμίσουμε το τοπίο με τον μόνο τρόπο που αυτό είναι εφικτό και θεμιτό: Να συγκροτήσουμε σωστά το Εθνικό Συμβούλιο Ραδιοτηλεόρασης και να το αφήσουμε να επιτελέσει το ρόλο του.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

Έχετε δικαίωμα και υποχρέωση να διαμορφώσετε πολύ αυστηρά κριτήρια για να είναι υγιείς οι επιχειρήσεις, αλλά δεν έχετε το δικαίωμα να καθορίσετε αυτό το τοπίο. Συνέλθετε, λοιπόν, γιατί υπάρχει ακόμα χρόνος να μην εκθέσετε άλλο τη χώρα και την υστεροφημία σας και επιτέλους κυβερνήστε. Ασχοληθείτε με τα μεγάλα θέματα, που είναι έτοιμα να σκάσουν στα χέρια σας. Κυβερνείστε ή αποχωρήστε επιτέλους έντιμα και μην κάνετε άλλη ζημιά σε αυτή τη χώρα.

Και κλείνοντας, θέλω να κάνω μια πολύ σύντομη παρένθεση, όμως, θεωρώ ότι είναι για πολύ σοβαρό θέμα. Παρακολουθούμε με ιδιαίτερη προσοχή και περίσκεψη τις εξελίξεις στο ΝΑΤΟ και την εμπλοκή του στην προσφυγική κρίση. Είναι σημαντικό η χώρα μας να μην είναι μόνη απέναντι σε αυτό το ζήτημα με μια Ευρωπαϊκή Ένωση που καθυστερεί να πάρει αποφάσεις και προσπαθεί να κρυφτεί πίσω από την Ελλάδα. Είμαστε χώρα-μέλος του ΝΑΤΟ και έχουμε ρόλο και λόγο στη συμμαχία και στη χάραξη στρατηγικής αλλά και στον επιχειρησιακό βραχίονα.

Το θέμα είναι ιδιαίτερα λεπτό κι ευαίσθητο. Γι’ αυτό και σε πρώτη φάση ζητούμε άμεση και λεπτομερή ενημέρωση για το κρίσιμο επιχειρησιακό μέρος από τον Υπουργό Εθνικής Άμυνας και από τον ίδιο τον Πρωθυπουργό.

Σε αυτή τη φάση και ενώ είναι σε εξέλιξη ο επιχειρησιακός σχεδιασμός του ΝΑΤΟ, θα πρέπει να γίνει ξεκάθαρο σε όλους τους τόνους και σε όλα τα επίπεδα πως σε καμμία περίπτωση δεν πρέπει να χρησιμοποιηθεί το ΝΑΤΟ από τη γείτονα χώρα ως προκάλυμμα για να καταγράψει τις μονομερείς διεκδικήσεις της. Τα ελληνικά χωρικά ύδατα τελούν και θα τελούν υπό τον πλήρη έλεγχο και την πλήρη άσκηση κυριαρχικών δικαιωμάτων της χώρας.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Γενηματά.

Τον λόγο έχει ο Πρόεδρος της Κοινοβουλευτικής Ομάδας της Ένωσης Κεντρώων κ. Λεβέντης.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, κυρίες και κύριοι συνάδελφοι, νομίζω ότι η Αίθουσα αυτή έχει γίνει θέατρο του παραλόγου. Κάνουμε ότι δεν καταλαβαίνουμε τα αυτονόητα. Τι εννοώ; Να σας πω.

Με κάλεσαν πριν δύο μέρες στην ΕΡΤ να μιλήσω και είχαν βάλει γύρω μου έναν δημοσιογράφο της Δεξιάς και δύο-τρεις του ΣΥΡΙΖΑ, ένας ήταν από τη Θεσσαλονίκη του ΣΥΡΙΖΑ και άλλοι δύο του ΣΥΡΙΖΑ. Και την ώρα που πήγαινα να εξηγήσω τι θα πει «κυβέρνηση τεχνοκρατών» και πώς τη θέλω εγώ, επεμβαίνανε και λέγανε «Μα, είναι δοτός ο Πρωθυπουργός άμα είναι τεχνοκράτης». Ενώ άμα είναι πολιτικός είναι σπουδαίος! Και πολεμούσα να μιλήσω και δεν με αφήναν να μιλήσω.

Αυτή είναι η ΕΡΤ και είναι η δική σας ΕΡΤ, κύριε Παππά. Γιατί αν στην ΕΡΤ είχατε κάνει πράγματι δημοκρατία, θα μπορούσα να υποθέσω μήπως θέλετε να κάνετε δημοκρατία και στα κανάλια και μήπως είστε ειλικρινής.

Πολέμησα γύρω στα είκοσι λεπτά να μιλήσω, πάλι δεν με αφήνανε. Λέω ότι μετά από πολύ καιρό με καλέσατε και δεν με αφήνετε να μιλήσω. Έτσι εννοούμε τη δημοκρατία, να εμποδίζουμε τον άλλο να ομιλεί; Και όταν τελείωσε το εικοσάλεπτο βάλανε μισή ώρα Τσίπρα. Συνδέσανε με το Υπουργικό Συμβούλιο, για μισή ώρα Τσίπρα.

Και παρακολουθώ κι εδώ στη Βουλή ο χρόνος πώς πάει. Μίλησε ο κ. Παππάς, μίλησε ο κ. Βούτσης, μίλησε ο κ. Τσίπρας. Εμείς θα μιλήσουμε τώρα δεκαπέντε λεπτά. Νομίζω ότι το 70% ή το 80% του χρόνου είναι ΣΥΡΙΖΑ. Έτσι δεν είναι; Αφού μιλάει χωριστά ο Υπουργός, χωριστά μίλησε ο Κατρούγκαλος, χωριστά ο Βούτσης, κ.λπ., και όλοι περισσότερο από τον χρόνο τους. Έτσι αντιλαμβανόμεθα την ισοπολιτεία. Ενώ η μεγαλοψυχία ενός κυβερνώντος είναι να ισομερίζει το χρόνο, αναλογικά έστω, κι όχι να μιλάνε δέκα του ενός, ένας του αλλουνού κ.λπ..

Τα θέτω αυτά ως προβληματισμό, γιατί η ΕΡΤ από το πρωί μέχρι το βράδυ είναι λιβανιστήρι. Και τους πρόβλεψα ότι θα ξανακλείσει. Και τελικά δεν θα κλείσετε τα κανάλια, κύριε Παππά. Η ΕΡΤ θα ξανακλείσει. Αυτή την πρόβλεψη σημειώστε. Δεν θα προλάβετε να κλείσετε τα κανάλια, αλλά η ΕΡΤ θα κλείσει, γιατί ό,τι είναι μονόπλευρο και είναι και λιβανιστήρι δεν μπορεί να επιβιώσει σε μια δημοκρατία που υποτίθεται ότι ωριμάζει και προχωράει.

Λέτε όποιον αντιστέκεται στις απόψεις σας ακροδεξιό. Εγώ είμαι ο μόνος πολιτικός Αρχηγός που ζήτησα από τους αγρότες να γυρίσουν στο σπίτι τους.

**ΓΕΩΡΓΙΟΣ ΑΜΥΡΑΣ:** Και εμείς το είπαμε.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν ξέρω. Εγώ είπα ευθέως: «Γυρίστε σπίτι σας, είναι μάταιο να αγωνίζεστε στη σημερινή εποχή. Πέρασε η εποχή που ο Ανδρέας Παπανδρέου έδινε κάτι στους αγρότες». Ήμουν ξεκάθαρος. Ενώ όλοι οι υπόλοιποι το παίζατε «λίγο και λίγο» για να είστε συμπαθείς.

Εν πάση περιπτώσει ήμουν ξεκάθαρος και είπα ότι υπάρχει η Ένωση Κεντρώων στη Βουλή, για να στριμώξει και να πει αυτά που πρέπει. Δεν είναι σωστό να κλείνουν οι δρόμοι. Δεν είναι λύση ο καθένας, προκειμένου να πετύχει τα δικά του, να έχει αντικοινωνική συμπεριφορά.

Ενώ εσείς κύριοι, άνθρωποι του Τσίπρα, όταν έβγαιναν οι αγρότες επιχαίρατε και τους λέγατε να κλείνουν τους δρόμους και ει δυνατόν να ρίξουν και τις κυβερνήσεις! Έτσι δεν είναι; Δεν νομίζω να τους λέγατε αυτό που λέει η Ένωση Κεντρώων, «γυρίστε στα σπίτια σας και υπάρχει Κοινοβούλιο, υπάρχουν κόμματα για να σας εκπροσωπήσουν».

Εσείς επιχαίρατε στην ανταρσία τους και στον ξεσηκωμό τους και τώρα θερίζετε τις θύελλες από τους ανέμους που εσείς σπείρατε. Επί πέντε χρόνια, από το 2009, ήσασταν κατά του μνημονίου και μια ωραία νύχτα του Ιουλίου του 2015 καταλάβατε ότι όλα αυτά που λέγατε ήταν ασυναρτησίες και πήγατε και υπογράψατε.

Και αυτά που υπογράψατε τον Ιούλιο τα μεταβάλλατε ως «κόπανο επί των κεφαλών» των ελευθέρων επαγγελματιών και των αγροτών, οι οποίοι αγρότες δεν έχουν πρόβλημα μόνο με τον νόμο Κατρούγκαλου. Εγώ συνομίλησα στα μπλόκα και είδα ότι είναι άλλο το πρόβλημα: Ότι το κόστος παραγωγής είναι μεγάλο και οι τιμές διάθεσης είναι ευτελείς. Δηλαδή, μπορεί ένας αγρότης να έχει τζίρο 200 και 300 χιλιάδες και να μην πάει σπίτι του φαγητό! Το ακούσατε;

Οι αγρότες δεν θεωρούν λύση το να τους κατεβάσετε τους συντελεστές. Δεν εξεγείρονται για τους συντελεστές. Έχει γίνει η ζωή τους αγχώδης. Δεν μπορούν να ζήσουν. Η ζωή τους είναι ανασφαλής, είναι έτοιμοι να φύγουν στο εξωτερικό, δεν έχουν να πιάσουν άλλες δουλειές. Έτοιμοι να αυτοκτονήσουν είναι πολλοί αγρότες.

Υπάρχουν και φεουδάρχες που εκμεταλλεύονται τους υπολοίπους. Όμως, δεν μπορείτε να δείχνετε τους φεουδάρχες, για να υποκύπτει η μεγάλη μάζα των αγροτών, που είναι άνθρωποι του μόχθου και της βιοπάλης.

Άρα, στους αγρότες πρέπει να σκύψει διαφορετικά η Βουλή, η Κυβέρνηση και τα κόμματα, να δούμε τι θα γίνουν αυτοί οι άνθρωποι. Πώς θα συσχετίσουμε τις τιμές διάθεσης με το κόστος παραγωγής, που είναι ιδιαίτερα αυξημένο. Να δούμε εάν γενικά αυτό το επάγγελμα θα υπάρχει και στο μέλλον ή θα εκλείψει. Γιατί έτσι όπως το πάτε θα εκλείψει.

Και την ώρα που οι αγρότες έχουν αυτές τις ανασφάλειες, πάτε και αυξάνετε ασφάλιστρα και φόρους, λες και είναι η κατάλληλη ώρα για να τους εξοντώσετε!

Στο θέμα των καναλιών, δεν σας καταλαβαίνω. Γιατί δεν κάνετε το απλούστατο: Να βάλετε τους κανόνες, να δίνει 1 εκατομμύριο το χρόνο για τη δημόσια συχνότητα το κάθε κανάλι, να ελέγχεται εάν πληρώνει ΙΚΑ, εάν πληρώνει αγγελιόσημο, εάν πληρώνει τους εργαζομένους και όποιοι δεν τηρούν τα παραπάνω να κλείνουν. Να κλείνουν επειδή δεν τηρούν, όχι επειδή τους κλείνετε εσείς!

Τον αντίκτυπο του να μάθει η Ευρώπη ότι η Ελλάδα κλείνει κανάλια που λειτουργούν επί τριάντα χρόνια και πλέον, τον έχετε σκεφτεί; Άλλη χώρα έπραξε έτσι; Έκλεισε κανάλια; Είναι και θέμα δημοκρατίας αλλά και θέμα ουσίας. Το να μάθουν στη Γερμανία, στην Ολλανδία, στην Αμερική ότι κλείνουμε κανάλια σας τιμά στην Αίθουσα αυτή;

Λέτε «είναι διαπλεκόμενοι». Εσείς τι θα φέρετε, αγίους;

**ΚΩΝΣΤΑΝΤΙΝΟΣ ΤΑΣΟΥΛΑΣ:** Οσίους!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** «Αγίους» θα φέρετε, εντάξει!

Εάν ήταν διαπλεκόμενοι, γιατί ήσασταν όλη μέρα στα κανάλια τους από το πρωί μέχρι το βράδυ;

(Χειροκροτήματα από την πτέρυγα της Ένωσης Κεντρώων)

**ΣΟΦΙΑ ΒΟΥΛΤΕΨΗ:** Πες τους τα! Δεν τους αρέσει αλλά πάνε!

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δεν αντιλαμβάνομαι τι στόχους έχετε. Προσπαθώ να αντιληφθώ. Λέτε ότι πάτε να πατάξετε τη διαπλοκή και τη διαφθορά. Με διαπλοκή πατάσσεται η διαπλοκή; Δεν κατάλαβα. Δηλαδή πού θα βρείτε τους καλούς; Ποιοι είναι οι καλοί επιχειρηματίες; Ορισμένοι από εσάς είστε κατά της επιχειρηματικότητας. Η Νέα Δημοκρατία, η Δεξιά, είχε κάνει τις επιλογές της που ήταν άθλιες και το πλήρωσε και λέτε ότι είναι συνδεδεμένη με τη διαπλοκή. Εσείς θα βρείτε καλύτερους; Πέστε μου ένα όνομα να το ακούσω, να πω «μπράβο, αυτός είναι ωραίος!». Μιλήστε!

Μιλάει ο Πρωθυπουργός για συναίνεση, μας κάλεσε στο Προεδρικό Μέγαρο για να πετύχουμε συναίνεση και στο μόνο σημείο που το Σύνταγμα προβλέπει συναίνεση 4/5, το παίρνετε από τα 4/5 που δεν σας εξυπηρετεί και το πάτε στα 2,5/5. Πώς να σας πιστέψει η Ένωση Κεντρώων για το ότι θέλετε συναίνεση, όταν στο μόνο σημείο που ο νομοθέτης προβλέπει συναίνεση, εσείς αφαιρείτε τη δικαιοδοσία από εκεί και την πάτε αλλού;

Εν πάση περιπτώσει, φρονώ ότι ο ελληνικός λαός έχει βγάλει τα συμπεράσματά του, ότι ο χρόνος σας τελείωσε. Είναι άποψή μου αυτή.

Δεν με άφησαν στην ΕΡΤ να εξηγήσω τι θα πει κυβέρνηση τεχνοκρατών, γιατί λέτε και κάποιες ασυναρτησίες κάποιοι –δεν λέω για εσάς, όσοι τα λένε- ότι αν ένας Πρωθυπουργός είναι τεχνοκράτης, είναι δοτός. Δηλαδή τι θα πει δοτός; Δεν θα ψηφίσει η Βουλή; Δεν θα δώσει ψήφο εμπιστοσύνης η Βουλή; Δηλαδή θα είναι δικτάτορας; Δεν προτείνουμε δικτάτορα, προτείνουμε πρωθυπουργό που θα απολάβει της εμπιστοσύνης του Κοινοβουλίου. Είναι ύβρις για το Κοινοβούλιο να ονομάζεται ο τεχνοκράτης δοτός.

Και έχω πει ότι η κυβέρνηση Παπαδήμου θα ήταν αποτελεσματική, αν έμενε δύο χρόνια, αλλά τότε τον κ. Σαμαρά τον είχε πιάσει η «κουζουλάδα» -να το πω έτσι- να θέλει εκλογές γρήγορα. Νόμιζε ότι θα έπαιρνε 50% και πήρε 18%. Τα ενθυμείστε. Την ορκίσαμε αυτή την Κυβέρνηση Νοέμβριο και ο κ. Σαμαράς ήθελε εκλογές στις 20 Ιανουαρίου. Δηλαδή ζητούσαμε από έναν τεχνοκράτη σε πενήντα μέρες να λύσει το οικονομικό πρόβλημα της χώρας, το οποίο οι πολιτικοί εξήντα χρόνια είχαν δημιουργήσει και είχαν πτωχεύσει την οικονομία της χώρας. Αυτό ζητούσε ο κ. Σαμαράς. Ήταν τελείως παράλογος. Από όλα τα πεπραγμένα του κ. Σαμαρά αυτό ήταν το πιο παράλογο. Εν πάση περιπτώσει, τιμωρήθηκε ο κ. Σαμαράς.

Όμως, δοτός τι σημαίνει; Δηλαδή αν αύριο πάει στον Πρόεδρο της Δημοκρατίας ο κ. Τσίπρας και υποβάλει την παραίτησή του, γιατί αισθάνεται αδύναμος ή γιατί αισθάνεται ότι είναι όμηρος τεσσάρων, πέντε Βουλευτών που μπορεί αύριο να καταψηφίζουν τα νομοσχέδια και προταθεί ένα όνομα για τεχνοκράτη Πρωθυπουργό με καμιά δεκαπενταριά Υπουργούς τεχνοκράτες, θα είναι δοτή αυτή η Κυβέρνηση; Δεν θα την εμπιστευθεί η Βουλή; Δεν καταλαβαίνω.

Μετά λέει κάποιος «γιατί είμαστε αποτυχημένοι εμείς οι τριακόσιοι;». Άκουσα και αυτό στην ΕΡΤ. «Δεν μπορούν από εμάς, από τους τριακόσιους να γίνουν Υπουργοί είκοσι πέντε; Θα απευθυνθούμε έξω;». Μα, όσο καιρό, επί όσες δεκαετίες απευθυνόμασταν μέσα, είδαμε τις συνέπειες! Ποιες ήταν οι συνέπειες; Ρουσφέτια, σκάνδαλα, ατιμίες! Δεν μπορεί όλος ο λαός να είναι τρελός και στην Αίθουσα αυτή να είστε οι γνωστικοί! Απλά υποκρινόμαστε ότι δεν καταλαβαίνουμε πώς αισθάνεται η κοινωνία. Αν αυτή η Αίθουσα είχε άνδρες τίμιους και καλούς, τότε δεν θα είχε φθάσει η χώρα στην πτώχευση! Θα υπήρχαν οι Βουλευτές που θα είχαν αντισταθεί.

Όμως, για την καρέκλα, για το κομματικό συμφέρον θυσιάσατε τα πάντα. Δεν απευθύνομαι σε εσάς, γιατί υπάρχουν και οι προηγούμενες Βουλές που ενδεχομένως και από εκείνες έγιναν αυτά.

Όμως, για τους τεχνοκράτες μην ειρωνεύεστε, γιατί εκεί θα καταλήξουμε, σε κυβέρνηση τεχνοκρατών. Ξέρετε γιατί; Ο μεν κ. Μητσοτάκης θα πάει σε λίγες μέρες στο Ευρωπαϊκό Λαϊκό Κόμμα και θα του τραβήξουν το αυτί και θα του πουν «ψήφισε το ασφαλιστικό!», αυτά που κάνει δε κ. Τσίπρας, κατ’ εμέ, είναι εκτός ελέγχου. Εγώ τον άκουσα λίγο εκεί στην ΕΡΤ στο Υπουργικό Συμβούλιο και είδα έναν άνθρωπο που τους αποκαλεί όλους ακροδεξιούς και διαπλεκόμενους. Όταν φτάνει ένας πρωθυπουργός να ονομάζει τους πάντες ακροδεξιούς και διαπλεκόμενους, έχει χάσει την εξουσία από τα χέρια του.

Ο Πρωθυπουργός αυτός υπάρχει επειδή τον χειροκροτάτε ακόμα ορισμένοι. Όταν σταματήσει και αυτό, θα υποβάλει την παραίτησή του. Μην αμφιβάλετε και μην γελάτε, γιατί μπορούμε να φωτογραφηθούμε στην Αίθουσα αυτή και να δούμε τις εξελίξεις σε λίγες εβδομάδες, να δείτε ποιος εξ όλων θα δικαιωθεί.

Κυρίες και κύριοι, εάν είναι για το καλό της χώρας να κάνουμε μια κυβέρνηση σοβαρή, να κάτσει δύο χρόνια, να μιλήσει με ειλικρίνεια στην κοινωνία –γιατί εκείνο που λείπει είναι η ειλικρίνεια-, γιατί να μην το κάνουμε; Από εγωισμούς; Δεν είναι ήττα του κ. Τσίπρα να χάσει την εξουσία. Είναι γενναιότητα, όσο και αν αισθάνεστε εσείς ότι είναι ήττα που το κόμμα σας θα χάσει την εξουσία.

Με τον Γιώργο Παπανδρέου εγώ διαφωνώ εις όλα. Εκείνα που έλεγε περί δημοψηφίσματος ήταν τρέλες. Όλη εκείνη η θητεία, ότι θα βρει λεφτά από την Κίνα, από τη Ρωσία κ.λπ., ομοιάζει με τη θητεία του Τσίπρα και με τα πεπραγμένα του κόμματός του. Έτσι σκέπτονται. Το ότι όμως πήγε ένα πρωί στον Πρόεδρο της Δημοκρατίας, ενώ είχε πάνω από εκατόν εξήντα Βουλευτές και υπέβαλε την παραίτησή του είναι πράξη γενναιότητας, που οφείλουμε να του αναγνωρίσουμε. Και γι’ αυτό ανέβηκα στο Βήμα σήμερα, να αναγνωρίσω ότι ένας Πρωθυπουργός που είχε τη δεδηλωμένη, πήγε και παρέδωσε την εξουσία. Αισθάνθηκε αδύναμος, αισθάνθηκε τα λάθη του, πάντως έχει την εντιμότητα και τη γενναιότητα να αναγνωρίσει την αδυναμία του.

Εδώ έχουμε έναν Πρωθυπουργό που λέει ότι μπορεί και μόνος του. Τα αρνητικά μηνύματα συνεχίζονται από παντού και κάνει ότι δεν ακούει! Λέει ακροδεξιούς τους πάντες, τους αγρότες, τους ελεύθερους επαγγελματίες. Όλοι είναι υποκινούμενοι! Όταν όμως ήταν στην αντιπολίτευση ήταν δίπλα τους, πάντα πρώτος. Δεν είναι αυτή διαγωγή Πρωθυπουργού. Δεν είναι τίμια διαγωγή. Ο κόσμος ακούει, ο ίδιος που στις περιφέρειές σας δεν τολμάτε να τον αντικρίσετε.

Σας ευχαριστώ.

(Χειροκροτήματα από την πτέρυγα της Ένωσης Κεντρώων)

**ΠΑΝΑΓΙΩΤΑ ΚΟΖΟΜΠΟΛΗ-ΑΜΑΝΑΤΙΔΗ:** Κάνετε λάθος.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Λεβέντη.

Τον λόγο έχει ο κ. Παππάς, στη συνέχεια ο κ. Παφίλης και ο κ. Παπαχριστόπουλος. Οι Κοινοβουλευτικοί Εκπρόσωποι θα μιλήσουν, επειδή δεν μιλήσαν οι Πρόεδροι των αντίστοιχων Κοινοβουλευτικών Ομάδων.

Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, κατ’ αρχάς, προτού βάλετε χρόνο, να ρωτήσω γιατί μου δίνετε πέντε λεπτά. Ούτως ή άλλως θα μίλαγα πέντε λεπτά ως Κοινοβουλευτικός Εκπρόσωπος για το θέμα της κυρώσεως.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει. Τα πέντε λεπτά βγήκαν με βάση τον προγραμματισμό, αλλά ανοχή χρόνου θα υπάρξει. Μην ανησυχείτε.

**ΧΡΗΣΤΟΣ ΠΑΠΠΑΣ:** Μπορώ να σας ρωτήσω κάτι; Εμείς πότε, κύριε Πρόεδρε, θα κάνουμε την ονομαστική ψηφοφορία; Το γνωρίζετε; Τι ώρα θα την κάνουμε;

**ΠΡΟΕΔΡΕΥΩΝ (Γεώργιος Λαμπρούλης):** Μπορεί να κλείσει η συζήτηση με τις ομιλίες των Κοινοβουλευτικών Εκπροσώπων που απέμειναν και με τον κ. Δένδια, που ζήτησε ως Κοινοβουλευτικός Εκπρόσωπος να κάνει μια παρέμβαση, και με τον κ. Σπίρτζη. Μέχρι στιγμής αυτή είναι η εικόνα που έχω.

**ΧΡΗΣΤΟΣ ΠΑΠΠΑΣ:** Κύριε Πρόεδρε, το θεωρείτε δημοκρατικό…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, σας λέω, επειδή με ρωτήσατε, ότι θα σας δώσω τον απαραίτητο χρόνο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θεωρείτε δημοκρατικό και σύμφωνο με τον Κανονισμό της Βουλής να μην τοποθετηθούμε εμείς που ψηφίσαμε «παρών» κατά τη διάρκεια της συζητήσεως στην Επιτροπή για την κύρωση της συμφωνίας του Υπουργείου Μεταφορών με τη Λευκορωσία; Έχουμε χάσει την μπάλα.

Σήμερα υποτίθεται ότι μιλάμε για μια κύρωση, μια διακρατική συμφωνία μεταξύ Ελλάδος και Λευκορωσίας και όλη η συζήτηση γίνεται –κακώς, θα συμφωνήσω- για μία τροπολογία που μπαίνει σε αυτό το σχέδιο νόμου, σε αυτήν τη συμφωνία.

Κύριε Πρόεδρε, αφού αναφερθώ στην περιβόητη τροπολογία για τις άδειες και την αδειοδότηση των τηλεοπτικών σταθμών και τον αριθμό των αδειών, θα αναφερθώ και στην κύρωση της συμφωνίας με τη Λευκορωσία.

Θέλω να πω το εξής: Άκουσα με πολύ ενδιαφέρον τις τοποθετήσεις τόσο των πολιτικών αρχηγών όσο και του Προέδρου της Βουλής, όπως και του συνεπώνυμού μου κυρίου Υπουργού Επικρατείας. Παρατηρώ ότι σήμερα εδώ υπάρχει μια προσχηματική κατήφεια, μια κατήφεια για ένα τραγικό εθνικό συμβάν και για τις Ένοπλες Δυνάμεις εκ μέρους πολιτικών αρχηγών. Είναι προσχηματική η λύπη όταν ανεβαίνουν σε αυτό το Βήμα και λένε στον ελληνικό λαό και στο Κοινοβούλιο «εκφράζω την οδύνη μου» κ.λπ. και όταν μετά παίρνουν τον λόγο για να μιλήσουν για την τροπολογία και τα πολιτικά που συζητούμε εδώ, κάνουν ένα χιούμορ χειρίστου είδους σε λάθος στιγμή, για κομμωτήρια κ.λπ..

Δεν το λέω για εσάς, κύριε Πρόεδρε, γιατί νομίζω ότι Προεδρεύων ήταν ο κ. Κουράκης. Θέλω δι’ υμών να γίνει μια παρέμβαση –όσο ιερό πράγμα και να είναι ένας πολιτικός αρχηγός- και να συστήσετε και να πείτε ότι πρέπει να είμαστε πολύ πιο σοβαροί σε αυτήν την Αίθουσα, εδώ συζητάμε, δεν είναι τηλεοπτική εκπομπή ούτε η εκπομπή του Μίστερ Μπιν, για να χαριτολογούμε και να γελάμε, ιδιαιτέρως σε στιγμές τόσο σοβαρές. Και ο νοών νοείτω, νομίζω.

Εν πάση περιπτώσει, θέλω να πω ότι άκουσα με ενδιαφέρον τον κ. Μητσοτάκη, ο οποίος ανεφέρθη μέχρι και στη Γαλλική Επανάσταση, για να μπορέσει να τεκμηριώσει τον λόγο του. Να θυμίσω ότι η Γαλλική Επανάσταση, στην οποία αναφέρεστε όλοι, δεν ήταν μια λαϊκή, αναίμακτη επανάσταση. Ήταν μια επανάσταση, η οποία πρώτα γέννησε έναν Βοναπάρτη και δεύτερον ήταν μια επανάσταση που στηρίχθηκε στη γκιλοτίνα, σε ποταμούς αίματος, που κατέπνιξε αντεπαναστάσεις στη Βανδέα κ.λπ.. Μας είπε πόσες εφημερίδες υπήρχαν τότε, βρίσκοντας ένα ευφυολόγημα –καλώς έκανε- για να εναντιωθεί στην Κυβέρνηση.

Απορώ, λοιπόν, αφού η μία πλευρά είπε για τη Γαλλική Επανάσταση, για τη μήτρα της ιδεολογίας της, πώς η άλλη πλευρά δεν μίλησε για την Οκτωβριανή Επανάσταση, την άλλη μήτρα της δικής της ιδεολογίας, της Αριστεράς; Δεν είχε το θάρρος η άλλη παράταξη, η αριστερή Κυβέρνηση, να αναφερθεί και αυτή στη δική της επανάσταση και να μας αναφέρει και αυτή πόσες εφημερίδες υπήρχαν κατά τη διάρκεια της Οκτωβριανής Επανάστασης. Μήπως υπήρχε μόνο μία, η «Ίσκρα»;

Εν πάση περιπτώσει, έγινε και μια αναφορά εκ μέρους του Αρχηγού της μέχρι τώρα, αν θέλετε –γιατί στο μέλλον δεν θα είναι- Αξιωματικής Αντιπολίτευσης και στο ιερό τοτέμ του Κοινοβουλίου και της δημοκρατίας και του σημερινού Συντάγματος, τις ανεξάρτητες αρχές. Είπε τις διάφορες αρχές. Ξέχασε, όμως, να αναφέρει και μια αμαρτωλή αρχή, την Αρχή Προστασίας του Ανταγωνισμού. Γιατί δεν αναφέρθηκε σε αυτήν ο κ. Μητσοτάκης;

Το λέω αυτό, γιατί τελευταία είχα την εμπειρία να παρευρίσκομαι και να αναπληρώνω Βουλευτή συνάδελφό μου, τον κ. Αϊβατίδη, στην εν λόγω επιτροπή. Δεν την ανέφερε μήπως επειδή ο πρόεδρος αυτής της επιτροπής, ο κ. Κυριτσάκης, είναι δικός σας άνθρωπος; Και μάλιστα είναι ο άνθρωπος που δεν κάνει τίποτα για τα καρτέλ των τροφίμων, για το ράφι της νοικοκυράς και συνεχίζεται αυτή η αμαρτωλή κατάσταση με τις τιμές στις οποίες αναφέρθηκε άλλος πολιτικός Αρχηγός;

Εν πάση περιπτώσει, δεν είναι το θέμα μας αυτό σήμερα. Εγώ θέλω να πω ότι όλα αυτά που ανέφερε η Αξιωματική Αντιπολίτευση, είναι προσχηματικά. Δεν ανεφέρθη τίποτα –και δικαίως ειπώθηκε αυτό- περί βασικού μετόχου. Και πώς να αναφέρει η Αξιωματική Αντιπολίτευση την περίπτωση του Καραμανλή και του βασικού μετόχου; Μήπως επειδή είναι οι ίδιοι άνθρωποι που τότε ακούγοντας τις επιταγές της Ευρώπης δεν έμπαιναν να ψηφίσουν το νομοσχέδιο που έφερνε τότε ο Κώστας Καραμανλής για το θέμα του βασικού μετόχου και εκβίαζαν τον Καραμανλή να το πάρει πίσω;

Άκουσα, επίσης, με ενδιαφέρον τον κύριο Πρωθυπουργό. Θέλω καλοπροαίρετα να πω στον κύριο Πρωθυπουργό ότι δεν είναι πιλότοι οι χειριστές της Πολεμικής Αεροπορίας. Είναι οι χειριστές του ελικοπτέρου, δεν είναι οι πιλότοι.

Πιλότους λέμε αυτούς που είναι στην Πολιτική Αεροπορία. Και δικαίως δεν το ξέρει διότι η στρατιωτική εμπειρία του είναι πάρα πολύ μικρή. Υπηρέτησε στο Ναυτικό, στο ΓΕΝ. Πρέπει να δείξει και ο κύριος Πρωθυπουργός έναν ιδιαίτερο σεβασμό, ειδικά τη σημερινή ημέρα.

Επίσης, ο κύριος Πρωθυπουργός μίλησε σήμερα παρουσία –τώρα έχουν φύγει- ολόκληρου του Υπουργικού Συμβουλίου. Και θέλω να ρωτήσω το εξής: Το Υπουργικό Συμβούλιο έπρεπε να είναι σήμερα εδώ σύσσωμο, σε στιγμές τόσο κρίσιμες;

Αυτήν τη στιγμή παίζονται τρελά και βρόμικα παιχνίδια, και εκ μέρους του ΝΑΤΟ, σε ό,τι αφορά την ελληνική κυριαρχία στο Αιγαίο και το Υπουργικό Συμβούλιο ασχολείται –τόσο σπουδαίο είναι το θέμα για την Κυβέρνηση- με τις άδειες των τηλεοπτικών σταθμών.

Εμείς δεν έχουμε καμιά εμπιστοσύνη σε αυτή την Κυβέρνηση. Και πολύ περισσότερο, δεν έχουμε εμπιστοσύνη όταν υπάρχει μέλος της Κυβέρνησης –η δυαρχία της Κυβέρνησης- ο κ. Καμμένος, ο οποίος έφθασε στο αίσχιστο επίπεδο πολιτικού αρχηγού και προϊσταμένου των Ενόπλων Δυνάμεων, να πει ότι τη σημερινή συμφωνία με το ΝΑΤΟ την αφιερώνει στους πεσόντες του ελικοπτέρου. Δηλαδή αφιέρωσε την παράδοση της ελληνικής κυριαρχίας στο ΝΑΤΟ σε αυτούς που έπεσαν για να προστατεύσουν την ελληνική κυριαρχία στο Αιγαίο. Έκανε ένα τέτοιο τεράστιο ατόπημα σήμερα ο κ. Καμμένος.

Θα τον δούμε ενδεχομένως και στις δύσκολες στιγμές για τις οικογένειες, στις εξόδιους ακολουθίες των πεσόντων, και με τζάκετ παραλλαγής να κάνει τη φιγούρα του; Ντροπή! Μόνο αυτό έχω να πω.

Εμείς δεν έχουμε καμμιά εμπιστοσύνη στην Κυβέρνηση ΣΥΡΙΖΑ-ΑΝΕΛ. Και δεν το λέω με αντιπολιτευτική διάθεση. Και τελειώνω με αυτό, κύριε Πρόεδρε. Δεν έχουμε εμπιστοσύνη, διότι το ράπισμα του Γερμανού Υπουργού Οικονομικών ήταν ράπισμα όχι μόνο προς τον Πρωθυπουργό. Αυτό το «ηλίθιε» δεν ήταν για τον Πρωθυπουργό της Ελλάδος. Ήταν για ολόκληρο τον ελληνικό λαό.

Και μακάρι να υπήρχε Πρωθυπουργός της Ελλάδος ο οποίος θα έχαιρε της εμπιστοσύνης και ημών των αντιπάλων, αν στεκόταν στο ύψος του και απαντούσε ως Έλληνας Πρωθυπουργός, Πρωθυπουργός όλων των Ελλήνων. Δεν το έκανε. Απεδείχθη πολιτικός «νάνος».

Ένας άλλος πολύ κοντός άνθρωπος, αλλά σπουδαίος και με μεγάλη καρδιά, ο στρατηγός Ιωάννης Μεταξάς –κοντός ήταν ο Μεταξάς- κατάφερε να ενώσει τον πολιτικό…

**ΙΩΑΝΝΗΣ ΘΕΩΝΑΣ:** …(δεν ακούστηκε).

**ΧΡΗΣΤΟΣ ΠΑΠΠΑΣ:** Σας παρακαλώ, κύριε. Τι να σου πω; Είσαι τόσο χαμηλού επιπέδου. Σε παρακαλώ. Έκανες το σπουδαίο κομμάτι σου τώρα; Σε παρακαλώ πολύ.

Κύριε Πρόεδρε, προεδρεύετε; Εδώ με διακόπτουν, κύριε Πρόεδρε. Παρακαλώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ποιος σας διέκοψε; Ο κ. Βρούτσης; Ποιος;

**ΧΡΗΣΤΟΣ ΠΑΠΠΑΣ:** Δεν ξέρω πώς λέγεται.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θέλω να πω ότι ο δικτάτορας Μεταξάς –ναι, ήταν δικτάτορας ο Μεταξάς- κατάφερε να ενώσει όλους τους Έλληνες στα βορειοηπειρωτικά βουνά. Δεν πολέμησαν οι δεξιοί, οι βασιλικοί, οι μεταξικοί. Πολέμησε όλος ο ελληνικός λαός.

Ενώ ο κ. Τσίπρας, που του εδόθη μια τεράστια ευκαιρία και με το δημοψήφισμα και με τις συνομιλίες με τους τροϊκανούς και με το επεισόδιο με τον Σόιμπλε, να αποδειχθεί μεγάλος και ιστορικός ηγέτης, κλώτσησε αυτήν την ευκαιρία και φάνηκε πόσο μικρός και πόσο λίγος είναι, πόσο φτιαγμένος για τα μικρά και τα λίγα είναι.

Κύριε Πρόεδρε, για εμάς το παλαιό σύνθημα του κόμματος το οποίο υπηρετείτε, του ΚΚΕ, είναι πολύ επίκαιρο. «Τι Παπάγος, τι Πλαστήρας» έλεγαν τότε. Αν θέλετε και την άποψή μου, πολύ καλύτερος ο Πλαστήρας, πολύ πιο μεγάλος στρατηγός, πολύ πιο μεγάλος πολιτικός. Το ίδιο σύνθημα με άλλα ονόματα, όχι όμως της ίδιας εμβέλειας –προς θεού!- θα ήταν «τι Σαμαράς;». Μάλλον, τελείωσε ο Σαμαράς. Θα ήταν: «Τι Μητσοτάκης, τι Τσίπρας». Το ίδιο και το αυτό.

Κύριε Πρόεδρε, μπαίνω στην υπόθεση που μας αφορά σήμερα πέρα από τις άδειες. Αγαπητές κυρίες και αγαπητοί κύριοι, μιλώ για το θέμα για το οποίο έχουμε μαζευτεί σήμερα εδώ. Η τροπολογία είναι «τσόντα» στην κύρωση. Έχω δικαίωμα να μιλήσω για την κύρωση και ομιλώ.

Για τη συμφωνία, λοιπόν, μεταφορών μεταξύ Ελλάδος και Λευκορωσίας τοποθετηθήκαμε στην επιτροπή με το «παρών». Είπαμε «παρών» όχι γιατί δεν υπάρχουν πάρα πολλά θετικά σε αυτήν τη συμφωνία μεταξύ Λευκορωσίας και Ελλάδος, αλλά είπαμε «παρών», διότι υπάρχουν και αρνητικά και δεν είπαμε «όχι». Γιατί δεν είπαμε «όχι» να κάνουμε αντιπολίτευση; Οι πάντες πρέπει να λένε όχι στην Κυβέρνηση. Όχι, πρέπει να λέμε και τα σωστά. Εμείς είπαμε «παρών», διότι η Λευκορωσία είναι ένα κράτος-δορυφόρος της Ρωσικής Ομοσπονδίας. Εμάς μας ενδιαφέρει και είμαστε εκφραστές, θα έλεγα, της προσέγγισης με το ορθόδοξο έθνος, το ορθόδοξο κράτος, τη Ρωσική Ομοσπονδία και με αυτό το κριτήριο ψηφίσαμε «παρών».

Θα μας βρείτε θετικούς και θα δουλέψουμε αόκνως γι’ αυτήν την προσέγγιση και δεν θα πούμε ότι είχε πει κάποιος πολιτικός της παράταξης της Νέας Δημοκρατίας, ο γερο-Καραμανλής, ο έχων πρόβλημα και στα ώτα, ο «κουφός» λεγόμενος, ότι «στην πολιτική υπάρχουν πράγματα που γίνονται και δεν λέγονται και πράγματα που λέγονται και δεν γίνονται».

Κύριοι της Κυβέρνησης και κύριε Υπουργέ Εξωτερικών, θα πρέπει να κάνετε επιτέλους εθνική εξωτερική πολιτική και ας κάνετε πράγματα που να γίνονται και να μη λέγονται. Διότι είδαμε η περίφημη προσέγγιση με τις τυμπανοκρουσίες για πολιτικό όφελος που είχε κάνει τότε ο Κώστας Καραμανλής με τη Ρωσία πού κατέληξε. Κάντε εθνική εξωτερική πολιτική, βρείτε τα με ένα έθνος με το οποίο πάντοτε μας συνδέουν δεσμοί φιλίας, αν θέλετε και ασχέτως καθεστώτος. Να θυμίσω στη Δεξιά ότι ο Στάλιν μάς έδωσε τα Δωδεκάνησα στις Συμφωνίες. Το γνωρίζετε. Βλέπω ότι συμφωνείτε, κουνήσατε το κεφάλι κάποιοι συνάδελφοι. Να τα λέμε όλα.

Βρείτε τα, λοιπόν, με τη μεγάλη Ρωσική Ομοσπονδία προς όφελος του ελληνικού λαού.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Πριν δώσω τον λόγο στον κ. Παφίλη, εν τάχει σας ανακοινώνω ότι στο Προεδρείο έχουν κατατεθεί τα δύο αιτήματα –είχαν τουλάχιστον εκφραστεί προφορικά- ονομαστικής ψηφοφορίας τόσο από Βουλευτές του ΣΥΡΙΖΑ όσο και από Βουλευτές της Νέας Δημοκρατίας.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος κ. Παφίλης. Θα ακολουθήσει ο κ. Παπαχριστόπουλος…

**ΝΙΚΟΛΑΟΣ ΔΕΝΔΙΑΣ:** Πάλι;

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Παπαχριστόπουλος μιλάει ως Κοινοβουλευτικός Εκπρόσωπος μεν, αλλά στη θέση του Προέδρου της Κοινοβουλευτικής Ομάδας, ο οποίος δεν τοποθετήθηκε. Μετά τον κ. Παπαχριστόπουλο, έχει τον λόγο ο κ. Δένδιας, που τον ζήτησε…

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Αν θέλει, μπορεί να προηγηθεί ο κ. Δένδιας, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** …και στη συνέχεια, οι δύο Υπουργοί, ο κ. Σπίρτζης και ο κ. Τσιρώνης, θα έχουν από μια τρίλεπτη έως τετράλεπτη παρέμβαση και θα κλείσουμε με την ονομαστική ψηφοφορία.

Κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Επειδή πολλά ακούγονται –τώρα ακούστηκε ο Μεταξάς, ο Παπαδόπουλος, τον οποίο σήκωσε σημαία ο Παππάς- λέω, λοιπόν…

**ΧΡΗΣΤΟΣ ΠΑΠΠΑΣ:** Παπαδόπουλο δεν είπα. Στάλιν, είπα. Πες το.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Παππά! Ακουστήκατε με ησυχία! Ακούστε κι εσείς.

**ΑΘΑΝΑΣΙΟΣ ΠΑΦΙΛΗΣ:** Σήκωσε τη σημαία στην Κρήτη της Χούντας! Ακούστηκε ο Μεταξάς του ρετσινόλαδου, ο Μεταξάς των βασανιστηρίων, για να υπογράψουν τη δήλωση μετανοίας…

**ΧΡΗΣΤΟΣ ΠΑΠΠΑΣ:** Κρίμα που φοράς παντελόνια Δεν τα έχεις τα ούμπαλα, να τα πεις. Θα σε κάνω εγώ τώρα άρχοντα!

**ΑΘΑΝΑΣΙΟΣ ΠΑΦΙΛΗΣ:** Ακούστηκε ο Μεταξάς ο οποίος…

(Θόρυβος-διαμαρτυρίες από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, αν θέλετε, καθίστε να ακούσετε, όπως υπομονετικά σας άκουσε όλη η Αίθουσα.

**ΑΘΑΝΑΣΙΟΣ ΠΑΦΙΛΗΣ:** Όχι, δεν χρειάζεται, κύριε Πρόεδρε. Κανένα πρόβλημα.

**ΠΡΟΕΔΡΕΥΩΝ (Γεώργιος Λαμπρούλης):** Όχι, αν θέλει, να καθίσει. Ειδάλλως, ας εξέλθει, όπως δήλωσε ότι θέλει να εξέλθει.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, ότι ο μεγάλος πατριώτης Μεταξάς αρνήθηκε στους κομμουνιστές που ζήτησαν να πάνε να πολεμήσουν στην Αλβανία. Και όχι μόνο αρνήθηκε, αλλά τους παρέδωσε στους χιτλερικούς. Αυτοί είναι οι φασίστες! Και πάνε να εξαγνιστούν τώρα!

(Χειροκροτήματα)

Αυτός παρέδωσε Έλληνες στους Γερμανούς, στους χιτλερικούς. Τι έκανε, λοιπόν, στη συνέχεια; Ο Παπαδόπουλος που υπερασπίζονται, ήταν Αξιωματικός των Ταγμάτων Ασφαλείας, υπεύθυνος να μαζεύει τη σοδειά στον Νομό Αχαΐας για τα γερμανικά στρατεύματα. Αυτοί είναι! Και παριστάνουν τους εθνικιστές! Προχθές είχαν και τους Γερμανούς Ναζί στα γραφεία τους και το έκαναν γαργάρα!

(Θόρυβος-διαμαρτυρίες από την πτέρυγα της Χρυσής Αυγής)

Και έρχονται εδώ και μας πουλάνε πατριωτισμό, όταν ο Μεταξάς …

**ΚΩΝΣΤΑΝΤΙΝΟΣ ΜΠΑΡΜΠΑΡΟΥΣΗΣ:** Για το παιδομάζωμα θα πεις, βρε καραγκιόζη; Γενίτσαρε!

**ΑΘΑΝΑΣΙΟΣ ΠΑΦΙΛΗΣ:** Κάτσε κάτω τώρα!

**ΠΡΟΕΔΡΕΥΩΝ (Γεώργιος Λαμπρούλης):** Τώρα φωνάζουμε, έτσι;

**ΑΘΑΝΑΣΙΟΣ ΠΑΦΙΛΗΣ:** Αυτοί είστε!Βάλε και κουκούλα!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία!

**ΑΘΑΝΑΣΙΟΣ ΠΑΦΙΛΗΣ:** Αυτοί είναι, λοιπόν, αυτοί οι οποίοι προκαλούν σήμερα και προσπαθούν να ποτίσουν τον λαό χυμό από λωτό!

**ΣΩΤΗΡΙΑ ΒΛΑΧΟΥ:** Γενίτσαρε! Ε, γενίτσαρε!

**ΠΡΟΕΔΡΕΥΩΝ (Γεώργιος Λαμπρούλης):** Πείτε κι άλλα!

**ΑΘΑΝΑΣΙΟΣ ΠΑΦΙΛΗΣ:** Όμως, ο λαός μας σας γνωρίζει. Θα σας τσακίσει και πάλι, ό,τι και να κάνετε.

Αυτοί, λοιπόν, είναι που βγαίνουν και μας λένε πατριωτικούς λόγους, υποτίθεται, για το ΝΑΤΟ. Τι ρόλο έπαιξε το ΝΑΤΟ στον διαμελισμό της Κύπρου; Τι ρόλο έπαιξε η δικτατορία στον διαμελισμό της Κύπρου; Ένας από τους βασικούς λόγους που έγινε η δικτατορία ήταν αυτός και τον υπηρέτησαν πιστά οι πολιτικοί τους πρόγονοι. Αυτά τα λέω για να γνωριζόμαστε και να συστηνόμαστε σ’ αυτήν την Αίθουσα.

Ας περάσουμε τώρα στο προκείμενο, στην τροπολογία. Προηγουμένως τοποθετηθήκαμε επανειλημμένα για τα θέματα της συνταγματικότητας. Περιγράψαμε όλη αυτήν την υποκρισία –την απύθμενη, κατά τη γνώμη μας- σε ό,τι αφορά το αστικό Σύνταγμα που περιγράφει, για παράδειγμα, το δικαίωμα όλων των Ελλήνων στην εργασία, όπως είπα και προηγουμένως και έχουμε ενάμισι εκατομμύριο ανέργους ή που περιγράφει την αντικειμενική πληροφόρηση και όλα τα υπόλοιπα και αυτό που ζούμε όλα τα προηγούμενα χρόνια είναι τραγωδία.

Δεν θέλω να συνεχίσω προς αυτήν την κατεύθυνση.

Τι επιδιώκει, λοιπόν, η Κυβέρνηση; Πρώτα απ’ όλα, επιδιώκει έναν επικοινωνιακό αντιπερισπασμό, να αλλάξει την ατζέντα της επικαιρότητας, γιατί σήμερα θα περιμέναμε από τον κύριο Πρωθυπουργό να μιλήσει και για τα καυτά θέματα. Η Ελλάδα είναι στο πόδι, οι εργαζόμενοι, οι μικρομεσαίοι αγρότες, οι επαγγελματίες, οι νέοι. Περιμέναμε να πει κάτι. Κουβέντα γι’ αυτό!

Στο επίκεντρο, έτσι κι αλλιώς, είναι οι μεγάλες κινητοποιήσεις του ελληνικού λαού για το ασφαλιστικό, για το φορολογικό, για την αντιλαϊκή πολιτική η οποία συνεχίζεται και εντείνεται και γίνεται πιο βαριά. Αντ’ αυτού, έχουμε το θέμα των καναλιών. Είναι σοβαρό, βέβαια, αλλά έπρεπε να απαντηθούν ορισμένα πράγματα.

Τα λέω σε σας, κύριε Παππά και ελπίζω να ακούει και ο κύριος Πρωθυπουργός. Μαζέψτε ορισμένους, γιατί το έργο το έχουμε ξαναδεί. Ο Νεφελούδης λέει ότι τα τρακτέρ είναι τανκς. Τον καλύπτετε. Λέω να τους μαζέψετε. Ο κ. Φίλης είπε ότι οι αγρότες πηγαίνουν για το «Grexit». Δεν μας αφορά εμάς ούτε είμαστε εμείς που καθορίζουμε τις μορφές πάλης των αγροτών και το τι κάνουν ορισμένοι ή ορισμένες ομάδες. Όμως, λέω να τους μαζέψετε. Για τελευταία φορά το λέμε αυτό, γιατί θα πολλαπλασιάζεται. Και αυτό είναι λογικό μ’ αυτά που λέτε. Η λογική του «ελάτε σε διάλογο, αλλά έχετε τανκς» ή «πηγαίνετε για «Grexit» και κλείνετε τα σύνορα» δεν συμβιβάζεται.

Αυτή τη λογική την έχουμε ζήσει πάρα πολλά χρόνια και με το ΠΑΣΟΚ και με τη Νέα Δημοκρατία που βγαίνουν τώρα στα κεραμίδια. Εσείς δεν ξεφουσκώσατε τα λάστιχα; Μεγάλη επιτυχία τότε.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Όχι εγώ.

**ΑΘΑΝΑΣΙΟΣ ΠΑΦΙΛΗΣ:** Λέω, εσείς, το ΠΑΣΟΚ. Δεν ήσασταν προσωπικά. Δεν ξέρω, κύριε, αν έχετε τις ικανότητες βουλκανιζατέρ.

Η Νέα Δημοκρατία δεν ήταν που κατηγορούσε για υποκινήσεις και τέτοια τους αγρότες, που έστηνε τα ΜΑΤ παντού; Τώρα τι σας έπιασε ξαφνικά; Σας έπιασε, γιατί σας δίνει πάσα η πολιτική του ΣΥΡΙΖΑ. Και προσπαθείτε τώρα αυτήν την πολιτική να την χρησιμοποιήσετε ως «πλυντήριο». Δικαίωμά σας, βέβαια! Όμως, ο ελληνικός λαός, ξαναλέμε, δεν πρέπει να ξεχνά και ούτε πρέπει να μην βλέπει το τι συμβαίνει σήμερα.

Θέλω να πω και κάτι ακόμα. Εδώ, πέρα από τα δύο κόμματα, έχουμε και άλλων την υποκρισία. Βγαίνει εδώ ο κ. Λεβέντης, που παίζει πολύ συγκεκριμένο ρόλο και αποδεικνύεται –μάλλον θα έχει διδαχές από την Δέσποινα Παπαδοπούλου, έτσι λένε, έτσι γράφουν διάφοροι-, και λέει: «Να πάνε οι αγρότες στα σπίτια τους».

Ξέρω τι λέω, κυρία Βούλτεψη.

**ΣΟΦΙΑ ΒΟΥΛΤΕΨΗ:** Τι; Δεν κατάλαβα.

**ΑΘΑΝΑΣΙΟΣ ΠΑΦΙΛΗΣ:** Έλεγα, λοιπόν, ότι ζητά από τους αγρότες να πάνε στα σπίτια τους, να σταματήσουν να αγωνίζονται και την ίδια ώρα λέει ότι υποστηρίζει τα αιτήματά τους. Δηλαδή πώς αυτοί οι αγρότες θα παλέψουν για τα αιτήματά τους; Από το σπίτι στην πολυθρόνα ή κουνώντας τα μαντηλάκια; Βρίσκουν κάποιες μορφές πάλης.

Το δεύτερο θέμα το πολύ σοβαρό, για το οποίο θα έπρεπε να υπάρξει τοποθέτηση σήμερα από την Κυβέρνηση, είναι το θέμα της εμπλοκής του NATO στο Αιγαίο. Είναι τεράστιο. Εγώ το ανέλυσα πριν. Εδώ υπάρχει ανοιχτό πρόβλημα πλέον, με αφορμή το προσφυγικό, -τα είπα πριν, δεν θέλω να τα επαναλάβω-, αμφισβήτησης των κυριαρχικών δικαιωμάτων της χώρας. Έχουμε καθαρά αμφισβήτηση των κυριαρχικών δικαιωμάτων της χώρας και ξέρουμε τι λέμε! Είπα ότι επιχειρήματα δεν θα αναφέρω, γιατί δεν θέλω να σπαταλήσω τον χρόνο.

Δεύτερον, υπάρχει θέμα συνδιαχείρισης του Αιγαίου, η οποία συνδιαχείριση προωθείται.

Και τρίτον, υπάρχει θέμα εμπλοκής της χώρας στις ιμπεριαλιστικές επιδιώξεις για έναν μεγαλύτερο πόλεμο στην περιοχή για το μοίρασμα της λείας ανάμεσα στις μεγάλες δυνάμεις. Και έπρεπε να μιλήσει γι’ αυτό. Είναι τεράστιο και σοβαρό θέμα.

Δεύτερος στόχος: Η Κυβέρνηση προχωρά γρήγορα στη διαδικασία αναδιανομής της αγοράς των μέσων μαζικής ενημέρωσης και στη συγκέντρωση της «πίτας» σε λιγότερα χέρια. Αυτό θα γίνει, αντικειμενικά. Δεν μπαίνουμε εμείς σε αυτήν την αντιπαράθεση.

Έχουμε δυο μπλοκ τώρα: Την Κυβέρνηση, η οποία προσπαθεί να κάνει αυτά που είπα πριν, να βάλει και νέους παίκτες, και την Αντιπολίτευση που υπερασπίζεται το σημερινό καθεστώς, που είναι απαράδεκτο -και το έχουμε πει εδώ και πάρα πολύ καιρό.

Ποια είναι, όμως, η κοινή γραμμή, η κοινή στρατηγική -θα έλεγα- και των δύο; Αποδέχονται ότι η ενημέρωση του ελληνικού λαού, τα κανάλια θα ανήκουν σε επιχειρηματικά συμφέροντα. Διαφωνείτε; Εμείς διαφωνούμε ριζικά. Εσείς, όλοι σας, πλην ΚΚΕ, λέτε ότι είναι εμπόρευμα η ενημέρωση. Και αφού είναι εμπόρευμα, πάει στους νόμους της αγοράς, στα επιχειρηματικά συμφέροντα! Δεν φαντάζομαι κανένας να υπονοεί ότι η εργατική τάξη, ότι οι αγρότες, οι μικρομεσαίοι και οι άλλοι θα φτιάξουν και θα στήσουν κάποια κανάλια. Σε αυτά τα χέρια θα πάει. Και αρχίζει, λοιπόν, το παραμύθι, το οποίο είναι πραγματικό, της διαπλοκής. Η διαπλοκή, της διαπλοκής! Ο ένας διαπλέκει, ο άλλος φέρνει καινούργια διαπλοκή! Η ουσία της διαπλοκής βρίσκεται στο ίδιο το σύστημα.

Σας είπα και προηγουμένως: Ποιος έχει τα κανάλια; Ποιος τα έχει; Δεν τα έχουν αυτοί που κατέχουν τον πλούτο της χώρας; Δεν τα έχουν σε παγκόσμιο επίπεδο, σε μεγάλο βαθμό οι εξήντα πέντε που κατέχουν το μισό ΑΕΠ της γης; Αυτοί δεν τα έχουν τα κανάλια; Η διαπλοκή είναι στην ίδια τη φύση του συστήματος. Και η διαπλοκή δεν προέρχεται μόνο με το αλισβερίσι το πολιτικό, αλλά και με την αντικειμενική εξυπηρέτηση των συμφερόντων του κεφαλαίου. Τα βάζει κανένας με αυτούς; Χτυπάει κανένας αυτή τη διαπλοκή που προέρχεται από τη στυγνή εκμετάλλευση των εργαζομένων;

Υπάρχουν και άλλα πράγματα; Βεβαίως, υπάρχουν και άλλα πράγματα. Υπάρχουν και συναλλαγές; Βεβαίως και υπάρχουν. Αυτά είναι μέσα στο παιχνίδι. Μπορεί να λειτουργήσει ένα βάρβαρο σύστημα χωρίς να ρίχνει λάδι στη μηχανή;

Επομένως, να μη λέμε ότι χτυπάμε τη διαπλοκή. Θα πρέπει να σταματήσει να λέγεται αυτό το πράγμα, ότι χτυπάμε τη διαπλοκή. Αν θέλεις να χτυπήσεις τη διαπλοκή, τέρμα τα ιδιωτικά συμφέροντα. Κοινωνική ιδιοκτησία, τα μέσα παραγωγής, η ενημέρωση να πάει στον λαό που παράγει, εκεί όπου ανήκει. Αυτή είναι η δική μας η άποψη.

Τα υπόλοιπα τι είναι; Είναι θα αλλάξει ο Μανωλιός και θα βάλει το παντελόνι του αλλιώς! Θα βγουν κάποιοι παλιοί εκτός, αν βγουν, και όσοι βγουν. Θα μπουν κάποιοι νέοι στην αγορά, εγχώριοι ή διεθνείς ή σε συνεργασία. Πάλι οι ίδιοι δηλαδή θα ελέγχουν την ενημέρωση!

Βέβαια, το ξαναείπα και πριν, αλλά δεν απαντήσατε και οι δύο, ότι δίνεται η δυνατότητα συμμετοχής ξένων εταιρειών, οι οποίες απαλλάσσονται από την ονομαστικοποίηση των μετοχών, όσες είναι εισαγμένες στο χρηματιστήριο. Επομένως, αυτό περί διαφάνειας σβήνει. Δεν βρίσκεις καμμία άκρη!

Θα έχουμε, λέει, αντικειμενική ενημέρωση. Σοβαρολογείτε;

Κύριε Παππά, έξυπνος άνθρωπος είστε. Και απευθύνομαι και στην Κυβέρνηση, αλλά και στους υπόλοιπους: Σοβαρολογείτε ότι με τις τέσσερις άδειες που θα πάρουν οι επιχειρηματικοί όμιλοι θα κάνουμε αντικειμενική ενημέρωση; Τι μας λέτε; Ποια πρότυπα έχετε; Όταν συζητούσαμε για την ΕΡΤ, μας είχατε πει ότι το πρότυπο που σκέπτεστε, κι εσείς και όλοι οι υπόλοιποι, είναι το BBC. Έτσι δεν είχατε πει; Τι είναι το «BBC»; Αντικειμενική ενημέρωση; Η MI6 είναι στον έβδομο όροφο και ελέγχει το τι βγαίνει κάθε φορά. Ποια είναι η αντικειμενική ενημέρωση; Το «CNN»; Εδώ το «CNN» έστηνε κινηματογραφικά έργα με κομπάρσους για να δείξει τους Ιρακινούς που παραδίδονταν!

Τι υπηρετούν όλα τα μεγαθήρια –γιατί τέτοια θα δημιουργηθούν και στην Ελλάδα, αλλά σε μικρή κλίμακα βέβαια- των μέσων ενημέρωσης; Υπηρετούν την κυρίαρχη ιδεολογία και όχι μόνο! Είναι αυτοί που απαγόρευαν και έκαναν κριτική –να το θυμηθούμε- στα ελληνικά κανάλια, γιατί προέβαλαν την πραγματικότητα στον πόλεμο κατά της Γιουγκοσλαβίας. Αυτοί δεν ήταν; Αυτούς δεν υποστηρίζετε όλοι σας; Αυτούς που έλεγαν ότι τα ελληνικά κανάλια κακώς τα προέβαλαν αυτά; Δεν είχε γίνει και παρατήρηση στα κανάλια «γιατί προβάλλετε τις βαρβαρότητες που κάνει το ΝΑΤΟ σκοτώνοντας αμάχους, πρόσφυγες, βομβαρδίζοντας με βόμβες στείρωσης;»

Δεν ήταν το «CNN», το «FOX» και όλα τα υπόλοιπα -δεν ξέρω πώς τα λένε!-, αυτά που έχετε σαν πρότυπα; Ποια αντικειμενική ενημέρωση; Το σύστημα υπηρετούν! Και το υπηρετούν σε όλη του τη μεγαλοπρέπεια και σε όλους τους τομείς, όπως είπα προηγουμένως. Άρα, ας τα αφήσουμε αυτά.

Και λέτε και για την Ευρωπαϊκή Ένωση, πόσες άδειες έχει. Αλήθεια, παρακολουθείτε τα ευρωπαϊκά κανάλια; Εσείς πρέπει να τα παρακολουθείτε. Εγώ λίγα χρόνια ήμουν στο Ευρωπαϊκό Κοινοβούλιο. Έχετε παρακολουθήσει, λοιπόν, τα ευρωπαϊκά κανάλια; Τι θα μας πείτε, δηλαδή, ότι με τις άδειες που θα δώσετε, θα κάνουμε αναφορά στον Μάρξ και μαθήματα μαρξισμού; Θα βάζουν την ιστορία; Αυτοί διαστρεβλώνουν τα πάντα! Αυτοί στήνουν ολόκληρες επιχειρήσεις –εννοώ προπαγανδιστικές επιχειρήσεις- με εκατομμύρια που ξοδεύουν, για να φύγει από τη μνήμη του κόσμου το τι έχει γίνει στην ιστορία της Ευρώπης συνολικά, αλλά και του κόσμου ολόκληρου.

Τι θα τους κάνετε, δηλαδή; Θα τους υπαγορεύσετε εσείς να έχουν αντικειμενικούς κανόνες, να προβάλλουν τη βαρβαρότητα του καπιταλισμού και να πουν ότι χρειαζόμαστε μια άλλη κοινωνία, μια κοινωνία δίκαιη, ότι δεν μπορεί οι εξήντα πέντε να έχουν αυτά, ότι δεν μπορεί να υπάρχουν άνεργοι και πεινασμένοι το 2015;

Αλήθεια, σε ποιον τα λέτε αυτά; Εσείς θα τα εκσυγχρονίσετε; Οι άλλοι τα δέχονται, έτσι αβλεπί, όπως λένε. Και λένε ότι έτσι είναι, τι να κάνουμε, αυτό είναι!

Θα φέρετε, λοιπόν, αντικειμενική ενημέρωση; Ποιοι θα συγκεντρωθούν άραγε στα τέσσερα κανάλια; Γιατί αυτό είναι το μεγάλο ερώτημα. Τέτοιοι επιχειρηματικοί όμιλοι θα συγκεντρωθούν! Και όσοι είναι πιο ισχυροί, θα τα πάρουν και με καλύτερους όρους. Και αν χρειαστεί, θα δώσουν και κάτι παραπάνω για να βγάλουν άλλους από τη μέση, όχι τόσο για να έχουν το κέρδος -αλλά είναι και αυτό!- αλλά κυρίως για να μπορούν να ελέγξουν τα μυαλά, το νου των ανθρώπων.

Σε ό,τι αφορά τους εργαζόμενους, τους προστατεύετε; Γιατί γίνεται και συζήτηση μεγάλη. Και η Νέα Δημοκρατία το προβάλλει σαν ένα από τα επιχειρήματα, κόπτεται! Ψηφίζοντας όλα τα μνημόνια και ανατρέποντας όλη την εργατική νομοθεσία, έχετε τσακίσει όλους τους εργαζόμενους και τους έχετε στείλει σε τρίωρα, τετράωρα με 200, 300 και 400 ευρώ! Και βγαίνετε και στα κεραμίδια! Έλεος!

Έρχεται και ο ΣΥΡΙΖΑ που υποσχέθηκε ότι θα καταργήσει όλα τα προηγούμενα και τι κάνει; Διατηρεί σε ισχύ όλους τους αντεργατικούς νόμους -ναι ή όχι;- που εφαρμόζονται στα μέσα μαζικής ενημέρωσης και δίνουν τη δυνατότητα για απολύσεις κλπ.

Δεύτερον, δεν υπάρχει πρόβλεψη για μόνιμο προσωπικό που θα εργάζεται με οργανόγραμμα, με κλαδικές συλλογικές συμβάσεις των ενώσεων των δημοσιογράφων και των τεχνικών. Έτσι είναι! Δεν υπάρχει τέτοια πρόβλεψη. Άρα, εργασιακές σχέσεις ζούγκλας!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Υπάρχει!

**ΑΘΑΝΑΣΙΟΣ ΠΑΦΙΛΗΣ:** Δεν υπάρχει!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Και μητρώο υπάρχει!

**ΑΘΑΝΑΣΙΟΣ ΠΑΦΙΛΗΣ:** Να τα δούμε! Να τα δούμε και τα οργανογράμματα και όλα τα υπόλοιπα. Αφηρημένο είναι.

Δεν υπάρχει υποχρέωση τήρησης. Η υποχρέωση για να κρατήσουν κάποιον αριθμό εργαζομένων είναι μόνο στην αρχή. Στην πορεία μπορούν να το αλλάξουν. Μπορούν να αλλάξουν τις εργασιακές σχέσεις κ.λπ. Ξέρετε τι γίνεται. Παίρνουν δύο με «μπλοκάκια», με τετράωρα και τρίωρα. Αυτή θα είναι η κατάσταση.

Με βάση αυτά τα δεδομένα και για να μην καταχρώμαι και τον χρόνο, εμείς δεν παίρνουμε μέρος σ’ αυτά τα οικονομικά και πολιτικά παιχνίδια που γίνονται.

(Στο σημείο αυτό χτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

Για εμάς είναι δευτερεύον το ποιος θα δώσει τις άδειες, ποιος θα κάνει τον διαγωνισμό, αν θα είναι δηλαδή το «ανεξάρτητο» –εντός πολλών εισαγωγικών- ΕΣΡ ή αν θα είναι η Κυβέρνηση.

Και ξέρετε, να τελειώνει και το παραμύθι! Το ΕΣΡ, το Εθνικό Ραδιοτηλεοπτικό Συμβούλιο, έχει αποφασιστική αρμοδιότητα; Μπορεί, δηλαδή, να μη δώσει άδειες; Όχι! Γνωμοδοτική αρμοδιότητα έχει! Τι φωνάζετε τόσο πολύ; Και εσείς, τι φωνάζετε τόσο πολύ; Γνώμη εκφράζει το ΕΣΡ, η Κυβέρνηση αποφασίζει τελικά. Και αφήστε τα αυτά και να είστε πιο προσεκτικοί με αυτά τα θέματα της αντισυνταγματικότητας -πέρα από το ότι δεν στέκουν- ή το εάν θα το δώσει η Κυβέρνηση.

Η ουσία είναι άλλη, γι’ αυτό και ψηφίζουμε «παρών». Η ουσία είναι άλλη, το ποιος θα έχει στα χέρια του τα μέσα μαζικής ενημέρωσης -εδώ είναι η ριζική μας αντίθεση- και τι θα υπηρετεί.

**ΝΙΚΟΛΑΟΣ ΔΕΝΔΙΑΣ:** Άλλο τι φαίνεται, άλλο τι υπάρχει.

**ΑΘΑΝΑΣΙΟΣ ΠΑΦΙΛΗΣ:** Εμείς λοιπόν ψηφίζουμε «παρών», γιατί δεν μπαίνουμε σε αυτό το παιχνίδι.

Και δεύτερον, τι μπορούμε να κάνουμε σαν Κομμουνιστικό Κόμμα Ελλάδας; Να προσπαθήσουμε να υπερασπιστούμε τα συμφέροντα των εργαζομένων, να αντιπαλέψουμε αρνητικές εξελίξεις προς τους εργαζόμενους, τη μείωση των θέσεων εργασίας, μαζί με το συνδικαλιστικό κίνημα.

Εμείς λέμε, λοιπόν, ότι η ενημέρωση, οι συχνότητες και όλα αυτά είναι λαϊκή περιουσία. Και η ενημέρωση είναι κοινωνικό αγαθό, δεν είναι εμπόρευμα στα χέρια των λίγων, αυτών που κατέχουν τον πλούτο και έχουν την εξουσία. Γι’ αυτό λέμε ότι όλα αυτά, κανάλια, υποδομές, τηλεπικοινωνίες πρέπει να είναι κοινωνική ιδιοκτησία, να λειτουργούν με βάση τα λαϊκά συμφέροντα, τα συμφέροντα του λαού και όχι τα συμφέροντα αυτών που έχουν τον πλούτο, να υπάρχει εργατικός λαϊκός έλεγχος. Όμως, αυτό βέβαια χρειάζεται μια ριζική ανατροπή, η οποία είναι αντικειμενικά ώριμη, όχι επειδή τη θέλουμε εμείς, αλλά είναι αντικειμενικά ώριμη γιατί αυτό που βγάζει και ο τομέας της ενημέρωσης είναι τέρας απέναντι στα παιδιά, στους εργαζόμενους, στον κόσμο ολόκληρο, γιατί υπερασπίζεται ένα τερατώδες πια σύστημα που έχει ιστορικά χρεοκοπήσει. Και προς αυτήν την κατεύθυνση θα παλέψουμε να ενημερώσουμε και να πείσουμε τους εργαζόμενους και τα λαϊκά στρώματα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος των Ανεξαρτήτων Ελλήνων, κ. Παπαχριστόπουλος.

Θα ακολουθήσει, όπως έχω πει, ο κ. Δένδιας, που έχει ζητήσει να κάνει μια ολιγόλεπτη παρέμβαση και στη συνέχεια δύο Υπουργοί για δύο ολιγόλεπτες παρεμβάσεις. Και μετά ακολουθεί ονομαστική ψηφοφορία.

Ορίστε, κύριε Παπαχριστόπουλε, έχετε τον λόγο.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Οι πρόγονοί μας έλεγαν «το σιγάν κρείττον του λαλείν». Εγώ μίλησα πριν από σαράντα λεπτά. Απλά ο Αρχηγός των Ανεξαρτήτων Ελλήνων, για λόγους φαντάζομαι ευνόητους, δεν ήθελε να μιλήσει με αυτό το συμβάν και γι’ αυτό από τον Κανονισμό ξαναμιλάω.

Θέλω κατ’ αρχάς να θυμίσω ότι γίνεται πολύς θόρυβος για τις ανεξάρτητες αρχές. Ο πρόεδρος της προηγούμενης θητείας στην Ανεξάρτητη Αρχή, στο ΕΣΡ, κατάντησε να είναι ισόβιος. Δεν εφαρμόστηκε κανένας νόμος και κανένας Κανονισμός.

Θέλω ακόμα να πω ότι γινόντουσαν σημεία και τέρατα με τα κανάλια -και σε βάρος όχι μόνο του δικού μου κόμματος, αλλά σε όλα τα κόμματα της Βουλής- και δεν άκουσα ποτέ το ΕΣΡ να διαμαρτυρηθεί. Βούιζε ο κόσμος για τα «θαλασσοδάνεια». Καμία εταιρεία δεν έπαιρνε χρηματοδότηση, οι μόνοι που έπαιρναν ήταν οι ιδιοκτήτες καναλιών και δεν άκουσα το ΕΣΡ να διαμαρτυρηθεί ποτέ για το 2% που δεν πλήρωναν, το 20% στις διαφημίσεις ή όταν έγινε το deal με την «DIGEA», που έχασε το ελληνικό δημόσιο γύρω στα 700 εκατομμύρια. Το λέω αυτό γιατί και εμένα μου αρέσουν οι ανεξάρτητες αρχές, αλλά δεν είναι πραγματικά ανεξάρτητες.

Θέλω να φύγω λίγο από το θέμα και να θυμίσω το εξής. Ο Ούλοφ Πάλμε, ένας Πρωθυπουργός που δεν ήταν αριστερός -δεν ξέρω τι «ταμπέλα» θα του έδινε κανείς- όσο κυβερνούσε τη χώρα του, η χώρα ήταν πρότυπο δημοκρατίας με την κυριολεξία της λέξης, ήταν σημείο αναφοράς για όλους τους πολίτες σε όλο τον κόσμο: Πρόνοια, αλληλεγγύη, πραγματική δημοκρατία. Ο ίδιος κυκλοφορούσε ελεύθερος, άνετος, Πρωθυπουργός της χώρας, ήταν εύκολο θύμα και ακόμα δεν έχει βρεθεί ποιος τον έχει δολοφονήσει.

Γιατί αναφέρομαι στον Ούλοφ Πάλμε; Υπήρχε τότε ένα σύστημα στη Σουηδία καλύτερο από το BBC. Οι άνθρωποι που του έκαναν σκληρή κριτική ήταν οι καλύτεροι φίλοι του. Είναι σημείο αναφοράς.

Και το λέω αυτό γιατί σε αυτή τη Βουλή –εγώ είμαι καινούργιος Βουλευτής- βλέπω συχνά μία αντιπαράθεση που θα μπορούσαμε να την είχαμε αποφύγει. Κυριαρχούν οι χαρακτηρισμοί και όχι τα επιχειρήματα.

Δεν σας κρύβω ότι εγώ τουλάχιστον είμαι διατεθειμένος να ακούσω το πιο σκληρό επιχείρημα. Μπορεί να διαφωνώ μαζί του, αλλά να είναι επιχείρημα. Ακούω συχνά χαρακτηρισμούς. Για ποιον λόγο; Εγώ πιστεύω ότι όλοι έχουμε καλές πλευρές σε αυτήν την Αίθουσα και αυτές μπορούμε να τις καλλιεργήσουμε, υπάρχει ένα μίνιμουμ δηλαδή να συνυπάρχουμε με ευπρέπεια σε αυτήν την Αίθουσα.

Μου έκανε φοβερά καλή εντύπωση το «ευχαριστώ» που είπε το κόμμα του Αναστασιάδη στην Κύπρο -ένα μεγάλο «ευχαριστώ»- στην Αξιωματική Αντιπολίτευση και σε όλη την αντιπολίτευση, γιατί βοήθησε να βγουν από το μνημόνιο. Αυτό έγινε στην Κύπρο, στη μικρούλα Κύπρο. Τα λέω αυτά, γιατί πιστεύω ότι η όξυνση έχει πάρει διαστάσεις εκρηκτικές μέσα σε αυτήν την Αίθουσα.

Δεν θα καταχραστώ τον χρόνο, κύριε Πρόεδρε. Στο μέτρο που μου αναλογεί, εγώ θα κάνω προσπάθεια όσο μπορώ, με όσες δυνάμεις έχω. Γιατί μέσα σε αυτήν την Αίθουσα έχουν περάσει –δεν θέλω να πω υπερβολές, να μην πω τη λέξη «γίγαντες»- πολύ αξιόλογοι άνθρωποι. Αν τους σκεφτείς και τους φέρεις στο μυαλό σου, πιστεύω ότι θα είσαι πιο συγκρατημένος. Δεν θέλω να πω ονόματα.

Θέλω να μου επιτρέψετε να φύγω λίγο από το θέμα του ΕΣΡ. Θα πω μόνο ότι άκουσα με πολύ σεβασμό τον Αρχηγό της Αξιωματικής Αντιπολίτευσης να φέρνει παραδείγματα για το πόσο πολλές θα μπορούσαν να ήταν οι εφημερίδες και διάφορα άλλα πράγματα. Ένα επιχείρημα είναι αυτό και είναι σεβαστό, αλλά έχουμε διαφορετική άποψη. Εγώ πιστεύω ότι η τηλεόραση σε ό,τι αφορά τις τέσσερις συχνότητες, δεν αφορά την αγορά. Αφορά τη δημοκρατία -και το λέω με έμφαση. Αφορά τη δημοκρατία. Είναι μία διαφορά που έχουμε.

Θέλω απλώς να θυμίσω το παράδειγμα –το είπα, αλλά ίσως να μην έγινε κατανοητό- ότι η αγορά είναι αυτή που έχει καταφέρει εξήντα δύο άτομα –έφυγε ο κ. Παφίλης;- να έχουν, όντως, περιουσιακά στοιχεία όσο τα τρεισήμισι φτωχότερα δισεκατομμύρια του πλανήτη. Αυτό το κατάφερε η αγορά, αγαπητοί συνάδελφοι, για να μην ξεχνιόμαστε. Κλείνω τώρα την παρένθεση. Είναι, λοιπόν, θέμα δημοκρατίας, κοινοβουλευτικής δημοκρατίας και τίποτε περισσότερο.

Θέλω να μου επιτρέψετε να φύγω λίγο από το θέμα, αν έχω λίγο χρόνο, και να πω το εξής, επειδή αύριο έρχονται οι αγρότες στην Αθήνα και γίνεται μεγάλος θόρυβος. Εγώ πιστεύω ότι οι περισσότεροι εδώ μέσα είμαστε αγροτόπαιδα. Και εγώ σε χωριό έχω μεγαλώσει. Τους αγαπάω αυτούς τους ανθρώπους, τους σέβομαι, έχω κερδίσει πολλά από αυτούς. Δεν πιστεύω ότι τους υποκινεί κανένας. Πιστεύω ότι εφτά χρόνια ύφεσης είναι ικανά, είναι αρκετά να ξεσηκώσουν και νεκρό από κάτω, όχι μόνο τους αγρότες, αλλά όλη την ελληνική κοινωνία. Γι’ αυτό η λέξη «υποκίνηση» εμένα τουλάχιστον δεν μου ταιριάζει.

Θέλω, όμως, να πω το εξής: Επειδή ζω στην Κορινθία, εκεί είναι το σπίτι μου, το χωριό μου, περνάω από τον Ισθμό και μιλάω μαζί τους. Όταν, λοιπόν, τους ανέφερα και τους είπα: «Βρε παιδιά, να κάτσουμε κάτω, σήμερα τα χαρτιά σάς δείχνουν ότι είσαστε εννιακόσιες χιλιάδες. Αν εφαρμοστεί το μητρώο –γιατί και εγώ γιατρός είμαι και έχω κτήματα και πηγαίνω, δεν είμαι όμως αγρότης- μένετε γύρω στις διακόσιες εβδομήντα χιλιάδες. Δεν θέλετε να το ξεκαθαρίσουμε αυτό;» Μου είπαν «ναι».

Δεύτερον, επίσης σημαντικό, τους λέω: «Η κάρτα του αγρότη, που θα πηγαίνετε με αυτήν στην τράπεζα -να βρεθούμε σε συνεννόηση, να το δούμε-, που θα σας εξασφαλίζει ρευστότητα και όλα αυτά. Δεν είναι λογικό επιχείρημα; Δεν είναι κάτι που πρέπει να το παλέψουμε;». Είπαν «ναι».

Τρίτον, τους λέω: «Πουλάτε 1 ευρώ το προϊόν σας εδώ και εγώ το αγοράζω στα 100 χιλιόμετρα 7 ευρώ. Ο μέσος όρος στην τιμή του παραγωγού με τον καταναλωτή είναι 1 προς 3,5. Δεν πρέπει να το παλέψουμε αυτό, που διαιωνίζεται δεκαετίες ολόκληρες, και θα σας δώσει κέρδη;». Είπαν «ναι».

Τέταρτον, τους λέω: «Σχετικά με το εργόσημο. Έχετε εργάτες ανασφάλιστους, τους έχετε, πληρώνουν, κάνουν και δεν εισπράττει κανένας. Θα βγάζαμε πάνω από 150-200 εκατομμύρια. Δεν το θέλουμε αυτό;».

Τους πληροφορείς με σεβασμό ότι είναι το μοναδικό ταμείο ο ΟΓΑ, που από τον κρατικό προϋπολογισμό παίρνει το 90%, ενώ όλα τα άλλα ταμεία παίρνουν μόλις 50%. Να το δούμε, βρε παιδιά, με επιείκεια. Το λέω αυτό.

Λέξεις, όπως: «λαιμητόμος», «ταφόπλακα», «εμπαιγμός», είναι απίστευτα πράγματα. Υπάρχει κοινός τόπος να τα βρούμε; Εγώ πιστεύω ότι υπάρχει. Έχουν δίκαια αιτήματα, πράγματι.

Όταν λένε ότι δεν ξέρουν τον επόμενο χρόνο τι θα εισπράξουν είτε από το εμπάργκο των Ρώσων στην Ουκρανία είτε λόγω των θεομηνιών, έχουν δίκιο. Αυτό πρέπει να το δούμε.

Τι θέλω να πω; Με καλή πρόθεση πιστεύω ότι το θέμα μπορεί να λυθεί και θα λυθεί. Ήδη έχω δει πώς έχει προσαρμοστεί ο Αποστόλου –δεν ξέρω αν είναι εδώ-, ο οποίος πραγματικά έχει κάνει μια σπουδαία δουλειά, κατά τη γνώμη μου. Και τους λέω: «Ρε, παιδιά, είναι λογικό πράγμα να λέτε ,μας λέει ο Πρωθυπουργός ελάτε να τα βρούμε» και να λέτε «όχι»; Δεν κολλάει. Μην παρασύρεστε.

Πιστεύω ότι η λογική θα επικρατήσει. Η νηφαλιότητα θα επικρατήσει. Θα βρεθεί λύση και με τους ελεύθερους επαγγελματίες, όπου έφτασε ο Κατρούγκαλος 50% έκπτωση σε εισόδημα μέχρι 10.000. Είναι πολλά κι άλλα, να συμφωνήσω. Να τα δούμε, καμμία αντίρρηση. Συμφωνώ. Νομίζω, όμως, ότι όλα αυτά λύνονται με τον διάλογο.

Εγώ είμαι αισιόδοξος και λέω το εξής -και τελειώνω με αυτό: Σε αυτόν τον μαραθώνιο που έχει μπει η Κυβέρνηση, έχουμε σκαμπανεβάσματα. Έχουμε ευχάριστες στιγμές, έχουμε δυσάρεστες. Είναι μαραθώνιος για σκληρούς παίκτες, σκληροτράχηλους παίκτες που έχουν ένα και μοναδικό όπλο, να είναι ειλικρινείς. Και έχω ακούσει πολλές φορές τις λέξεις «ψέμα» και «ψεύτης». Δικαίωμά σας. Επιχείρημα, όχι χαρακτηρισμός γι’ αυτό και για εκείνο. Και είμαι απ’ αυτούς που έχω κάνει αυτοκριτική για τις υπερβολές που ελέχθησαν τον Ιανουάριο. Το έχω πει πενήντα χιλιάδες φορές. Δεν είναι κακό.

Έγιναν, όμως, ξέρετε, εκλογές τον Σεπτέμβριο. Εκεί δεν υπήρχε καμμιά υπερβολή. Υπάρχει μια συγκεκριμένη συμφωνία. Εγώ δεν καταλογίζω ευθύνη σε αυτούς που την ψήφισαν. Ας λένε ό,τι θέλουν. Κρίνονται. Αυτήν τη στιγμή κλήθηκε για τρίτη φορά αυτή η Κυβέρνηση να την εφαρμόσει. Γιατί όλοι ξεχνάμε ότι έγιναν εκλογές τον Σεπτέμβριο και επικαλούμαστε συνέχεια την επιχειρηματολογία του Ιανουαρίου;

Τι θέλω να πω και τελειώνω: Πιστεύω ότι η αξιολόγηση θα τελειώσει θετικά. Πιστεύω, όσο κι αν είναι χιλιοπαιγμένο αυτό το έργο, ότι το χρέος θα μπει στο τραπέζι. Πιστεύω ότι η χώρα με τις συνθήκες που είναι τώρα, έστω κι αν υπάρχει μια παγκόσμια κάπως αρνητική κατάσταση, θα γίνει πόλος έλξης επενδυτικών χρημάτων –αυτή είναι η δικιά μου η πρόβλεψη-, αρκεί να αξιοποιήσουμε σωστά τα δισεκατομμύρια σε τέσσερα αναπτυξιακά πακέτα: Γιούνκερ, χαλάρωση του Ντράγκι, 20 δισεκατομμύρια από τα χαμηλά πλεονάσματα και το ΕΣΠΑ, που τρέχει αυτήν τη στιγμή με τους καλύτερους οιωνούς. Δεν είναι υπερβολική αισιοδοξία. Είναι η πραγματικότητα για την οποία κάποιοι δουλεύουν σκληρά εδώ μέσα!

Ευχαριστώ πολύ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Παπαχριστόπουλο και για την οικονομία του λόγου.

Κύριε Δένδια, έχετε τον λόγο.

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Κύριε Πρόεδρε, θέλω τον λόγο επί προσωπικού. Θέλω να μιλήσω για τον κ. Παφίλη.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε. Επί προσωπικού, κύριε Πρόεδρε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Ναι, είναι προσωπικό το θέμα.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε.

Κύριε Δένδια, θα κάνετε υπομονή, σας παρακαλώ.

Δύο λεπτά, κύριε Πρόεδρε;

**ΒΑΣΙΛΗΣ ΛΕΒΕΝΤΗΣ (Πρόεδρος της Ένωσης Κεντρώων):** Δύο λεπτά δώστε μου και μπορεί και λιγότερο.

Ο κ. Παφίλης τη απουσία μου είπε, επειδή είπα στους αγρότες να πάνε σπίτι τους, πέρασαν οι εποχές που έβγαιναν, έκλειναν τους δρόμους και ο Ανδρέας Παπανδρέου έδινε ό,τι έδινε και γύριζαν ευτυχισμένοι και υπέδειξα -και αυτή είναι θέση της Ένωσης Κεντρώων- να μην έχουν αντικοινωνική συμπεριφορά οι διάφοροι κλάδοι, δηλαδή να κλείνουν τους δρόμους, να αποκλείουν εφορίες, να κάνουν παρεμπόδιση λειτουργίας του κράτους -δεν μας εκφράζει, εμείς σαν κόμμα έχουμε αυτήν την άποψη- είπε, λοιπόν, ότι μοιάζουμε με τη Δέσποινα Παπαδοπούλου, του δικτάτορα τη γυναίκα, η οποία απ’ τη μια έλεγε «είμαστε με τους αγρότες» κι απ’ την άλλη «πρέπει να πάτε σπίτι σας». Κι εκείνος λέει «πώς θα γίνει αγώνας, άμα δεν κλείσουμε τους δρόμους;».

Παρακαλώ το ΚΚΕ, το οποίο έχει μείνει ακόμα στην εποχή του Στάλιν, να μην ξεχνάει ότι έκανε και κυβέρνηση με τον Μητσοτάκη το ’89.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Ευχαριστώ, κύριε Πρόεδρε.

Θα προσπαθήσω, κυρίες και κύριοι συνάδελφοι, να είμαι σύντομος. Η ώρα άλλωστε είναι πολύ προχωρημένη.

Κατ’ αρχάς, θα ήθελα να παρακαλέσω κάτι την ευρύτερη Αριστερά στην εθνική αντιπροσωπεία

Νομίζω ότι είναι φρόνιμο, κυρίες και κύριοι συνάδελφοι της Αριστεράς, να αποφεύγουμε τις ιστορικές υπεραπλουστεύσεις. Και γιατί το λέω αυτό; Άκουσα προηγουμένως την τοποθέτηση του κ. Παφίλη. Ξέρετε, ανεξάρτητα από την ιστορική του πορεία και τα σκαμπανεβάσματά του, ο Ιωάννης Μεταξάς είναι αυτός ο οποίος πρόφερε το «ΟΧΙ» στον ναζισμό και στον φασισμό. Να το χαρίσουμε, λοιπόν, αυτό στη Χρυσή Αυγή είναι λάθος. Αν πρέπει να βρείτε ιστορικό ανάλογο της Χρυσής Αυγής, θα πρέπει να το βρείτε στον στρατηγό Τσολάκογλου, ο οποίος υπέγραψε τη συνθηκολόγηση στο Βοτονόσι. Και αν θέλετε να μάθετε σε ποιον την υπέγραψε, την υπέγραψε στον στρατηγό Ζεπ Ντίτριχ, ο οποίος ήταν ο μέραρχος της μεραρχίας «Αδόλφος Χίτλερ». Αυτό, για να είμαστε λίγο προσεκτικοί.

Από εκεί και πέρα, πάμε στα πράγματα τα οποία αφορούν το σήμερα και όχι το χθες. Συζητήσαμε πάρα πολύ εδώ για την αντισυνταγματικότητα. Θέλω να πω, κατ’ αρχάς, ότι μου έκανε αλγεινή εντύπωση -και είμαι βέβαιος, έστω και αν δεν μπορεί να εκφέρει γνώμη, ότι έκανε αλγεινή εντύπωση και στο Προεδρείο της Βουλής- ότι η κοινοβουλευτική ομάδα του ΣΥΡΙΖΑ ή κάποιοι Βουλευτές του ΣΥΡΙΖΑ κατέθεσαν πρόταση ονομαστικής ψηφοφορίας, μη περιμένοντας απόφανση της εθνικής αντιπροσωπείας για την αντισυνταγματικότητα.

Νομίζω ότι στοιχειώδης σεβασμός στον Κανονισμό επιβάλλει να αποφασίσουμε πρώτα…

**ΣΩΚΡΑΤΗΣ ΦΑΜΕΛΛΟΣ:** Τι λέτε τώρα;

**ΝΙΚΟΛΑΟΣ ΔΕΝΔΙΑΣ:** Να αποφασίσουμε πρώτα για το συνταγματικό…

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ:** Απορώ. Δεν παρακολουθείτε;

**ΝΙΚΟΛΑΟΣ ΔΕΝΔΙΑΣ:** Γιατί είστε έτσι excités απόψε;

Δεύτερον, παρατήρησα την τοποθέτηση του κ. Κατρούγκαλου. Κυρίες και κύριοι συνάδελφοι, ένα πράγμα δεν είναι σωστό. Να παίρνουμε δικαστικές αποφάσεις και να διαβάζουμε στην εθνική αντιπροσωπεία αυτό το οποίο μας βολεύει.

Καταθέτω για τα Πρακτικά το σύνολο της απόφασης του Συμβουλίου της Επικρατείας, την οποία ανέγνωσε ο Υπουργός κ. Κατρούγκαλος. Επί λέξει αναφέρει -το έχω περάσει με κίτρινο μαρκαδόρο, για να το δείτε- ότι «ειδικά ως προς τους ραδιοτηλεοπτικούς σταθμούς ο συνταγματικός νομοθέτης, έχοντας υπόψη τη μεγάλη εμβέλεια …» κ.λπ., «…σύμφωνα με τις διατάξεις του άρθρου 15 παράγραφος 2 του Συντάγματος, μεριμνά κατά τη λειτουργία τους να εξυπηρετούνται συγκεκριμένοι σκοποί δημοσίου συμφέροντος. Ο έλεγχος περιλαμβάνει τόσο τη χορήγηση της άδειας λειτουργίας, …». Ρητά.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν είναι ωραίο να διαβάζουμε αυτό που μας βολεύει, αλλά πέραν αυτού, κυρίες και κύριοι συνάδελφοι, επί της ουσίας εμφανίζεται στην Αίθουσα ο Υπουργός κ. Παππάς ως «αρχάγγελος», ως «μεσσίας» της καθαρότητος του πολιτικού συστήματος, ήλθε να κατηγορήσει τους πάντες λίγο-πολύ ως διαπλεκόμενους πλην του εαυτού του, μας παρότρυνε, μας εμήνυσε, εν μέρει μας εξύβρισε.

Ερωτώ: Προς τι όλα αυτά; Ποια είναι η θέση της Νέας Δημοκρατίας, κύριε Παππά; Ποια είναι η θέση της; Σας είπαμε ότι δεν θέλουμε να συνεργήσουμε στη διαγωνιστική διαδικασία; Είναι εδώ ο κύριος Πρόεδρος της Βουλής ο οποίος ρητά μου απηύθυνε ερώτημα κατά τη Διάσκεψη των Προέδρων.

Ένα πράγμα σας λέμε μόνο και σας το λέω ευθέως και σας το λέω κοιτώντας σας στα μάτια: Δεν σας εμπιστευόμαστε εσάς και δεν εμπιστευόμαστε την Κυβέρνησή σας. Δεν δεχόμαστε εσάς ως κριτές, πόσες άδειες πρέπει να χορηγηθούν. Και τι σας λέμε, κύριε Υπουργέ; Σας λέμε από κοινού να αφήσουμε την ευθύνη στο αρμόδιο όργανο, το Εθνικό Συμβούλιο Ραδιοτηλεόρασης.

**ΑΝΑΣΤΑΣΙΑ ΓΚΑΡΑ:** Δεν σέβεστε τη Βουλή που θα αποφασίσει;

**ΝΙΚΟΛΑΟΣ ΔΕΝΔΙΑΣ:** Και ποιος, κύριε Υπουργέ, έχει βαρύνοντα λόγο για τη σύνθεση αυτού του Συμβουλίου; Δεν έχετε εσείς που έχετε τη σχετική πλειοψηφία στη Διάσκεψη των Προέδρων; Εσείς δεν έχετε; Τα περισσότερα μέλη που θα εκλεγούν, εφόσον συμφωνήσουμε, δεν θα πρόσκεινται στον δικό σας ιδεολογικό χώρο, έστω και αν δεν είναι κομματικά σας μέλη, αλλά αν θέλετε, ας είναι και κομματικά σας μέλη, δεν μας αφορά εμάς.

Γιατί αρνείστε το αυτονόητο; Και γιατί μας βάζετε όλους σε μια περιπέτεια. Και αν θέλετε, γιατί περνάτε απέναντι την Εθνική Αντιπροσωπεία; Γιατί κρατάτε για τον εαυτό σας, πάνω σας, την απόλυτη γνώση ότι εσείς πρέπει να αποφασίσετε πόσα κανάλια και με ποιους όρους; Γιατί το κάνετε αυτό το πράγμα; Γιατί τελικά απαιτείτε την εμπιστοσύνη μας; Δεν σας τη δίνουμε την εμπιστοσύνη μας, κύριε Παππά. Δεν σας τη δίνουμε, να είμαστε ξεκάθαροι σε αυτό.

Αυτή η Κυβέρνηση απέτυχε επί δώδεκα μήνες να κερδίσει την εμπιστοσύνη μας. Κομματικούς διορισμούς, πράξεις νομοθετικού περιεχομένου, ευνοιοκρατία, αυτά έχετε δείξει.

(Θόρυβος στην Αίθουσα)

Αυτά έχετε δείξει.

(Χειροκροτήματα από την πτέρυγα της Νέας Δημοκρατίας)

Και επειδή είναι καλό τα πράγματα να τα λέμε, κυρίες και κύριοι, συζητάμε για τα τέσσερα ή τα πέντε ή τα έξι ή τα δεκαέξι κανάλια, τη στιγμή που συμβαίνουν κοσμοϊστορικά γεγονότα στη χώρα. Γιατί οφείλω να σας πω ότι εγώ ποτέ δεν πίστευα ότι θα έρθει στιγμή που θα δω κόμμα της Αριστεράς να υπογράφει αίτημα προς το ΝΑΤΟ για να έρθει να ασκήσει αστυνομικά καθήκοντα στα ελληνικά χωρικά ύδατα!

(Χειροκροτήματα από την πτέρυγα της Νέας Δημοκρατίας)

Να διαβάσετε δε την ανακοίνωση του ΝΑΤΟ, η οποία αναφέρεται σε joint request δικό σας και της Τουρκίας.

**ΓΕΩΡΓΙΟΣ ΠΑΝΤΖΑΣ:** Προβοκατόρικο είναι αυτό που λέτε.

**ΝΙΚΟΛΑΟΣ ΗΓΟΥΜΕΝΙΔΗΣ:** Είναι ψέματα όλη σας η τοποθέτηση!

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ!

Κύριε Δένδια, συνεχίστε.

**ΝΙΚΟΛΑΟΣ ΔΕΝΔΙΑΣ:** Χαίρομαι που σας ξύπνησα, αλλά ηρεμήστε.

(Θόρυβος- διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ πολύ, μη διακόπτετε!

**ΝΙΚΟΛΑΟΣ ΔΕΝΔΙΑΣ:** Και είναι φρόνιμο αύριο να έρθει εδώ ο κύριος Υπουργός των Εξωτερικών και να μας φέρει αυτό το joint request Ελλάδος και Τουρκίας προς το ΝΑΤΟ υπό γερμανική διοίκηση. Γιατί θέλουμε να το δούμε. Αυτό το κοινό αίτημα που υποβάλαμε εμείς οι Έλληνες με τους Τούρκους για να έρθουν τα βαπόρια του ΝΑΤΟ με Γερμανό διοικητή στο Αιγαίο θέλουμε να το δούμε και να το διαβάσουμε, να δούμε τι λέει. Να δούμε τι σημαίνει πρώτη φορά Αριστερά.

(Χειροκροτήματα από την πτέρυγα της Νέας Δημοκρατίας)

Και για να είμαστε συνεννοημένοι, κυρίες και κύριοι συνάδελφοι, εμείς δεν βγάλαμε την ουρά μας απ’έξω. Από την πρώτη μέρα των ημερών σας ως Κυβέρνηση ήρθαμε και σας προσφέραμε τη βοήθειά μας. Και σας είπαμε ό,τι γνώσεις έχουμε, ό,τι εμπειρία έχουμε, ό,τι βοήθεια θέλετε στο μεταναστευτικό είμαστε στην απόλυτη διάθεσή σας.

Και το ξέραμε το παιχνίδι, όταν αναλάβαμε. Διότι πριν αναλάβουμε –και καταθέτω την έκθεση Σένγκεν- η κυβέρνηση Σαμαρά τότε, θα δείτε τις παρατηρήσεις. Και καταθέτω και την έκθεση Σένγκεν έξι μήνες μετά, όπου λέει ότι εξαιτίας της επιχείρησης «Ασπίδα» η Ελλάδα παύει να έχει πρόβλημα από πλευράς Σένγκεν.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Θόρυβος-διαμαρτυρίες από την πτέρυγα του ΣΥΡΙΖΑ)

Αφήστε μας να σας πούμε τι γίνεται. Αλλά ξέρετε σε τι επίπεδο βρίσκεστε; Να σας πω.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ησυχία. Παρακαλώ!

**ΝΙΚΟΛΑΟΣ ΔΕΝΔΙΑΣ:** Στις 3-12-2015, κυρίες και κύριοι συνάδελφοι, καταθέτω ερώτηση στον κύριο Υπουργό Εσωτερικών, στον οποίο του λέω ότι, σύμφωνα με πληροφορίες, δημιουργείται θέμα στη ζώνη Σένγκεν για την Ελλάδα.

(Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και στις 22-12-2015, δηλαδή πριν από πενήντα μέρες από τώρα, ξέρετε τι μου απάντησε η Κυβέρνησή σας στην επισήμανση του κινδύνου για την πατρίδα μας; Μου απαντάει το εξής: «Η χώρα μας όχι μόνο δεν απειλήθηκε από τη Σένγκεν αλλά αντιθέτως εδέχθη συγχαρητήρια, καθώς, παρά τις τεράστιες δυσκολίες που προκαλούνται από τις εισροές, ανταποκρίνεται με τον καλύτερο τρόπο». Και μετά βρεθήκαμε εδώ που είμαστε.

**ΣΩΚΡΑΤΗΣ ΦΑΜΕΛΛΟΣ:** Πού είμαστε;

(Θόρυβος-διαμαρτυρίες από την πτέρυγα του ΣΥΡΙΖΑ)

**ΝΙΚΟΛΑΟΣ ΔΕΝΔΙΑΣ:** Δεν ξέρετε ότι κινδυνεύουμε;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε!

**ΣΩΚΡΑΤΗΣ ΦΑΜΕΛΛΟΣ:** Από ποιον κινδυνεύουμε, κύριε Δένδια;

**ΝΙΚΟΛΑΟΣ ΔΕΝΔΙΑΣ:** Μου επιτρέπετε τότε να σας ξυπνήσω;

(Θόρυβος- διαμαρτυρίες από την πτέρυγα του ΣΥΡΙΖΑ)

Θα σας πω αμέσως. Μου επιτρέπετε να σας ξυπνήσω οριστικά και να σας πω τι έχετε κάνει και τι έχετε πετύχει;

Έχετε πετύχει τα εξής μέσα σε δώδεκα μήνες: Πρώτον, έχετε φέρει το ΝΑΤΟ με Γερμανό διοικητή ως αστυνομικό στο Αιγαίο. Ναι ή όχι;

Δεύτερον, έχετε κάνει τον κ. Ερντογάν «σουλτάνο» και αναγκάζεται η Ευρώπη και όλοι οι Αρχηγοί κρατών να πηγαίνουν στον κ. Ερντογάν να τον παρακαλέσουν. Ναι ή όχι;

(Χειροκροτήματα από την πτέρυγα της Νέας Δημοκρατίας)

Έχετε κάνει τα Σκόπια τον φράχτη της Ευρώπης και έχετε φέρει την πατρίδα μας σε κίνδυνο από το μεταναστευτικό.

**ΑΝΑΣΤΑΣΙΑ ΓΚΑΡΑ:** Έλεος! Μιλάτε στην ελληνική Βουλή! Έλεος!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, σταματήστε!

**ΝΙΚΟΛΑΟΣ ΔΕΝΔΙΑΣ:** Εάν αυτά δεν τα ξέρετε, τότε δεν ξέρετε ούτε πού πατάτε ούτε πού βρίσκεστε.

Αλλά ούτως ή άλλως, κυρίες και κύριοι συνάδελφοι, η πραγματικότητα είναι…

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Θα σταματήσετε, κυρίες και κύριοι;

Κύριε Δένδια, θα σας παρακαλούσα να συντομεύετε.

**ΝΙΚΟΛΑΟΣ ΔΕΝΔΙΑΣ:** Τελειώνω, κύριε Πρόεδρε.

Κυρίες και κύριοι συνάδελφοι, δεν έχουμε κανάλια σήμερα. Αυτά είναι μεταξύ μας.

Κυρίες και κύριοι συνάδελφοι, μακάρι να ζούσαμε σε καιρούς που να μπορούσε η χώρα να αντέξει τα λάθη, τις αστοχίες, τους ερασιτεχνισμούς, τις αβελτηρίες, τις αλαζονείες, τις μονοκομματικές νοοτροπίες, τις αριστερίστικες καταβολές, τις ιδεοληψίες. Όμως, η χώρα δεν μπορεί να τα αντέξει αυτά.

Γι’ αυτό σας καλώ, με αυτήν την ευκαιρία, να βρούμε τρόπο συνεννόησης. Να δεχθείτε την τροπολογία της Νέας Δημοκρατίας για το ΕΣΡ -είναι μια πολύ καλή αρχή- και να κοιτάξουμε μαζί τα μεγάλα προβλήματα του τόπου. Διότι εσείς, μετά από λίγους μήνες, ίσως και πολύ νωρίτερα, στην Κυβέρνηση δεν θα είστε, αλλά τα προβλήματα θα είναι εδώ και θα πρέπει να τα λύσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Σπίρτζης.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, θέλω να κάνω μία παρέμβαση προς τον κ. Δένδια.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κύριε Καμμένε, έχετε τον λόγο για δύο λεπτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, κυρίες και κύριοι συνάδελφοι, σήμερα λόγω του πένθους των Ενόπλων Δυνάμεων είχα αποφασίσει να μην μιλήσω. Λυπάμαι που ο κ. Δένδιας ζήτησε λεπτομέρειες, διότι φαίνεται ότι η Νέα Δημοκρατία δεν συνεννοείται μεταξύ της.

Μετά την έξοδό μου από τη Σύνοδο του ΝΑΤΟ, επικοινώνησα με την κ. Ντόρα Μπακογιάννη, την οποία έχετε ορίσει επικεφαλής Εξωτερικών και Άμυνας της Νέας Δημοκρατίας.

Είχα μια συνομιλία μαζί της…

Κύριε Δένδια, …

(Θόρυβος στην Αίθουσα)

Κύριε Δένδια, συνομιλούσα μαζί της επί τριάντα πέντε λεπτά…

**ΝΙΚΟΛΑΟΣ ΔΕΝΔΙΑΣ:** Με μένα ασχολείστε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Νομίζω ότι δεν λέγεστε Μπακογιάννη, εκτός αν έχετε αλλάξει ρόλους.

**ΝΙΚΟΛΑΟΣ ΔΕΝΔΙΑΣ:** Όλα μπορούν να συμβούν.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Μίλησα με την κ. Ντόρα Μπακογιάννη, την οποία απέστειλε ο Πρόεδρός σας στο Υπουργείο Άμυνας, για να ενημερωθεί για τη συζήτηση των άρθρων. Την ενημέρωσα για όλο το κείμενο, το οποίο είναι απόρρητο, ως όφειλα ως Υπουργός Εθνικής Άμυνας προς την υπεύθυνη τομεάρχη Εξωτερικών και Άμυνας της Αξιωματικής Αντιπολιτεύσεως.

Ο κ. Κουμουτσάκος –που τώρα φεύγει- δεν είχε καμμία ενημέρωση κι έκανε διάφορες περίεργες δηλώσεις. Θα σας παρακαλέσω, κατ’ αρχάς, να συνεννοηθείτε μεταξύ σας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Περιμένω να πάρω τον λόγο επί προσωπικού αμέσως μετά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Η απάντηση της κ. Μπακογιάννη ήταν ότι οι συνομιλίες, οι οποίες έγιναν είναι προς θετική κατεύθυνση. Με ευχαρίστησε που την ενημέρωσα. Κι επειδή βρισκόταν στη Γερμανία, της ζήτησα να επικοινωνήσει με τη γερμανική πλευρά, προκειμένου κάποιες λεπτομέρειες, οι οποίες αφορούν τις σχέσεις της Ελλάδας και της Γερμανίας στη συγκεκριμένη επιχείρηση, να είναι σαφείς.

Τέλος πάντων, εγώ σέβομαι τη Βουλή των Ελλήνων και σέβομαι κι εσάς και τον ρόλο σας. Αντιλαμβάνομαι ότι η Νέα Δημοκρατία δεν έχει πλέον επικοινωνία μεταξύ της.

Θα σας ενημερώσω, λοιπόν -αφού θέλετε δημόσια-, κι εσάς χωρίς να πω λεπτομέρειες, τις οποίες, όπως αντιλαμβάνεστε ως πρώην Υπουργός Άμυνας, δεν μου επιτρέπεται δημοσίως να αναφέρω.

Σας βεβαιώνω, λοιπόν, ότι η συμφωνία η οποία έγινε και κοινά αποδεκτή από όλες τις χώρες-μέλη του ΝΑΤΟ –το πρωί κατά τη διάρκεια του Συμβουλίου Υπουργών Αμύνης του ΝΑΤΟ και από τον Γενικό Γραμματέα- έχει να κάνει με την ανάπτυξη της νατοϊκής δύναμης SNMG 2 στην περιοχή του Αιγαίου, έχοντας γίνει αποδεκτές όλες οι ελληνικές θέσεις.

Στην παράγραφο 4 αναφέρεται συγκεκριμένα ότι σε περίπτωση που θα γίνει rescue, δηλαδή, διάσωση ανθρώπων, οι οποίοι έρχονται από την Τουρκία, όλοι αυτοί, ανεξαρτήτως αν είναι πρόσφυγες ή μετανάστες, θα προωθούνται αυτόματα στην Τουρκία. Οι ελληνικές δυνάμεις, οι οποίες θα συμμετέχουν στη νατοϊκή δύναμη, κατά δημόσια δήλωση του Γενικού Γραμματέα του ΝΑΤΟ και της Υπουργού Αμύνης της Γερμανίας που είχε αναλάβει την πρωτοβουλία, θα επιχειρούν στα ελληνικά χωρικά ύδατα και στον ελληνικό εναέριο χώρο. Οι τουρκικές δυνάμεις που θα συμμετέχουν στη δύναμη αυτή, θα επιχειρούν αποκλειστικά στα τουρκικά χωρικά ύδατα και στον τουρκικό εναέριο χώρο. Είναι απόλυτα σαφές ότι γίνεται απόλυτα σεβαστό.

Όσον αφορά τον συντονισμό…

**ΚΩΝΣΤΑΝΤΙΝΟΣ ΤΑΣΟΥΛΑΣ:** Οι Τούρκοι αμφισβητούν τον εναέριο χώρο μας. Δεν το ξέρετε;

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Σας παρακαλώ, κύριε Τασούλα, δεν είναι ο κ. Φούσας εδώ. Σας παρακαλώ πάρα πολύ, σιωπήστε, επιτέλους, μια φορά. Σιωπήστε.

Αποφασίστε ποιος θα μιλάει εκ μέρους της Νέας Δημοκρατίας, κάποια στιγμή.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, μη διακόπτετε!

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Σας ενημερώνουμε, λοιπόν, ότι όσον αφορά την έρευνα και τη διάσωση, υπάρχει απόλυτος σεβασμός των ανάλογων κέντρων έρευνας και διάσωσης και αυτό περιλαμβάνεται στη συμφωνία, για την οποία έχει ενημερωθεί το κόμμα σας μέσω της υπεύθυνης τομεάρχου σας.

Θέλω ακόμα να σας πω, γιατί άκουσα τον κ. Κουμουτσάκο να λέει διάφορα σενάρια το απόγευμα, παρ’ ότι είχε ενημερωθεί το κόμμα σας, όσον αφορά την διοίκηση των Ενόπλων Δυνάμεων, ότι η δύναμη αυτήν τη συγκεκριμένη στιγμή είναι υπό τη διοίκηση της Γερμανίας. Η επόμενη προγραμματισμένη ανάληψη της διοίκησης ήταν από την Τουρκία. Για να εξαιρέσουμε, λοιπόν, την Τουρκία συμφωνήσαμε, όπως ενημερώσαμε το κόμμα σας την ώρα που έπρεπε και κατά τη διάρκεια των συνομιλιών, και εξαιρέσαμε από τη διοίκηση και την Ελλάδα και την Τουρκία κατά τη διάρκεια των επιχειρήσεων.

Θέλω ακόμα να σας πω ότι έχουν εξασφαλιστεί απόλυτα -και σας βεβαιώνω για αυτό- κάποια απόρρητα θέματα. Είμαι στη διάθεσή σας να σας ενημερώσω όποτε θέλετε στο Υπουργείο Εθνικής Άμυνας, όπως ενημέρωσα και τον Πρόεδρο της Ένωσης Κεντρώων τον κ. Λεβέντη, και από το ΠΑΣΟΚ τον κ. Λοβέρδο και τον κ. Θεοδωράκη, και το Κομμουνιστικό Κόμμα Ελλάδος για κάποια απόρρητα θέματα, ότι έχουν εξασφαλιστεί όλα εκείνα τα οποία η ελληνική πλευρά ζήτησε και εννοώ τον μόνιμο αντιπρόσωπό μας στο ΝΑΤΟ, τον στρατιωτικό διοικητή του ΝΑΤΟ, τα επιτελεία, το Υπουργείο Εξωτερικών.

Θα σας παρακαλέσω πάρα πολύ, λοιπόν, στα ζητήματα που έχουν να κάνουν με τα εθνικά θέματα να έχουμε μια συνεννόηση. Ξέρω ότι γνωρίζετε, ως πρώην Υπουργός Άμυνας, ότι υπάρχουν πράγματα, τα οποία δεν μπορώ να σας ανακοινώσω, αλλά σας διαβεβαιώνω ως Υπουργός Άμυνας και όχι ως Αρχηγός των Ανεξαρτήτων Ελλήνων, σαν Έλληνας πολίτης ότι τα ελληνικά κυριαρχικά δικαιώματα είναι απόλυτα εξασφαλισμένα, τα θέματα της έρευνας και της διάσωσης είναι απόλυτα εξασφαλισμένα και θέλω σήμερα να σας ζητήσω να σεβαστούμε ότι χάσαμε τρεις αξιωματικούς.

Είμαι σίγουρος ότι έχετε και την υπευθυνότητα να αποδεχτείτε αυτά που σας λέω. Αύριο το πρωί σας περιμένω στο γραφείο μου, όπως και όλα τα κόμματα για να γίνει η αρμόζουσα ενημέρωση και βεβαίως στην Επιτροπή Εξωτερικών και Άμυνας, όταν εκείνη συγκληθεί και ζητήσει την ενημέρωση, θα είμαι στη διάθεσή της.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Καμμένο.

Είχε ζητήσει τον λόγο ο κ. Δένδιας για ένα λεπτό. Μετά ακολουθεί ο κ. Λοβέρδος που ζήτησε και ο ίδιος τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μόνο αριστερά βλέπετε.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε. Δεν σας ακούμε. Ένας - ένας. Τι θέλετε, κύριε Λοβέρδο;

**ΑΝΔΡΕΑΣ ΛΟΒΕΡΔΟΣ:** Τον Υπουργό πίσω από τον κ. Σπίρτζη τον βλέπετε;

**ΠΡΟΕΔΡΕΥΩΝ (Γεώργιος Λαμπρούλης):** Είναι και άλλος Υπουργός μετά τον κ. Σπίρτζη.

Κύριε Δένδια, έχετε τον λόγο.

**ΝΙΚΟΛΑΟΣ ΔΕΝΔΙΑΣ:** Κατ’ αρχάς, ουδέποτε σε αυτήν την Αίθουσα έχω αμφισβητήσει τον πατριωτισμό οιουδήποτε. Κατά συνέπεια, κύριε Υπουργέ, προδήλως δεν πρόκειται να αμφισβητήσω τον δικό σας ούτε πρόκειται να αμφισβητήσω τη διάθεσή σας να προασπίσετε τα εθνικά συμφέροντα.

Θα μου επιτρέψετε, όμως, να σας πω ότι ανεμείχθητε σε μια συζήτηση που το ερώτημα δεν ήταν αυτό το οποίο απαντήσατε. Εσείς απαντήσατε επί ενός επιχειρησιακού σχεδιασμού. Όποιος και αν είναι, εάν εσείς κρίνετε ότι δεν θέλετε να το ανακοινώσετε εδώ, εγώ θα σεβαστώ τη δική σας κρίση, όπως είμαι βέβαιος ότι θα σεβόσασταν και τη δική μου ή οποιουδήποτε άλλου συναδέλφου. Το ερώτημα, όμως, δεν είναι αυτό και δεν αφορά εσάς, δεν αφορά καν το κόμμα σας, αν θέλετε.

Το ερώτημα, κυρίες και κύριοι συνάδελφοι, κύριε Πρόεδρε, που ετέθη είναι το εξής: Η Κυβέρνηση, στην οποία μετέχει ο ΣΥΡΙΖΑ υπέβαλε αίτημα στο ΝΑΤΟ, ναι ή όχι; Εάν η Κυβέρνηση του ΣΥΡΙΖΑ δεν υπέβαλε αίτημα στο ΝΑΤΟ και εάν το ΝΑΤΟ δεν αποφάσισε να ασκεί επιχείρηση υπό Γερμανό διοικητή, τότε κακώς εγώ απευθύνθηκα στην Κοινοβουλευτική Ομάδα του ΣΥΡΙΖΑ με αυτόν τον τρόπο.

Η πραγματικότητα, όμως, είναι ότι αυτά συνέβησαν. Και εδώ έχουμε το εξής εμφανώς οξύμωρο: Αυτοί οι οποίοι προ ολίγων μηνών απευθύνοντο προς αυτήν την πλευρά της Βουλής με επικλήσεις του τύπου «μερκελόδουλοι» και «γερμανοτσολιάδες» υποβάλουν αίτημα στη γερμανική πλευρά να έρθει να διοικήσει μοίρα στα χωρικά ύδατα της Ελλάδας στο Αιγαίο για οποιοδήποτε λόγο, κύριε Υπουργέ. Δεν είναι αυτή η συζήτηση.

Πέστε μου, κυρίες και κύριοι του ΣΥΡΙΖΑ, αυτό με την ιδεολογία σας πώς συμβιβάζεται;

**ΠΡΟΕΔΡΕΥΩΝ (Γεώργιος Λαμπρούλης):** Μην απευθύνεστε στους Βουλευτές. Τα ερωτήματά σας...

**ΝΙΚΟΛΑΟΣ ΔΕΝΔΙΑΣ:** Πώς συμβιβάζεται το ΝΑΤΟ, κύριε Πρόεδρε, να αποτελεί τον αστυνομικό, τον οποίο επιλέγει ο ΣΥΡΙΖΑ, για να προστατεύσει τη χώρα από τις μεταναστευτικές ροές, τη στιγμή που ο ΣΥΡΙΖΑ επί δώδεκα μήνες αρνείται να εφαρμόσει σχέδιο επιχείρησης, με το οποίο οι ελληνικές δυνάμεις αυτοτελώς, χωρίς την ανάγκη οιουδήποτε ξένου, θα μπορούσαν να προασπίσουν τον εθνικό χώρο.

Μπορείτε να μου πείτε αυτά πώς συμβιβάζονται, κυρίες και κύριοι συνάδελφοι; Είναι καλύτερο το ΝΑΤΟ από τις ελληνικές δυνάμεις;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ο Υπουργός Εθνικής Άμυνας, κ. Πάνος Καμμένος έχει τον λόγο για δύο λεπτά.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Κύριε Πρόεδρε, η Κυβέρνηση αυτή είναι μια Κυβέρνηση συνεργασίας του ΣΥΡΙΖΑ με τους Ανεξάρτητους Έλληνες.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, τον λόγο επί προσωπικού παρακαλώ.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Η Κυβέρνηση, λοιπόν, αυτή δημόσια την προηγούμενη εβδομάδα στη συνάντηση Υπουργών Άμυνας, την άτυπη συνάντηση στο Άμστερνταμ, όπως δημόσια ανακοινώσαμε, έκανε μία πρόταση για την οποία είχαμε ήδη συνεννοηθεί με το κόμμα σας.

**ΝΙΚΟΛΑΟΣ ΔΕΝΔΙΑΣ:** Το πρόβλημα δεν είναι το κόμμα μου, είναι οι συνέταιροί σας.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ένα λεπτό.

Την οποία πρόταση είχε εκφράσει και η κ. Μπακογιάννη κατά την επίσκεψη μαζί με τον κ. Δαβάκη και τον επικεφαλής κ. Κεφαλογιάννη.

**ΝΙΚΟΛΑΟΣ ΔΕΝΔΙΑΣ:** Πάλι το ίδιο.

**ΠΑΝΟΣ ΚΑΜΜΕΝΟΣ (Υπουργός Εθνικής Άμυνας – Πρόεδρος των Ανεξαρτήτων Ελλήνων):** Ποια ήταν η πρόταση αυτή; Η πρόταση αυτή ήταν η FRONTEX να μπορέσει να επιχειρεί μέσα στα τουρκικά χωρικά ύδατα για να αποτρέπουμε τον απόπλου των ανθρώπων αυτών που πνίγονται στο Αιγαίο. Και αυτήν την πρόταση την κάναμε.

Αποτέλεσμα της πρότασης αυτής είναι η πρωτοβουλία της Γερμανίας, η οποία τι είπε; Είπε ότι η FRONTEX -όπως είπε και ο κ. Αβραμόπουλος- δεν αποτελεί ακτοφυλακή. Μέχρι να αποτελέσει ακτοφυλακή εντός των επομένων μηνών, δεν μπορεί να επιχειρήσει. Η Γερμανία, λοιπόν, πρότεινε μία συζήτηση, προκειμένου να ενεργοποιηθεί η δύναμις του ΝΑΤΟ. Η δύναμις του ΝΑΤΟ δεν είναι γερμανοκυβερνούμενη επ’ αόριστον. Εναλλάσσονται οι χώρες. Και η Ελλάδα αναλαμβάνει και η Τουρκία αναλαμβάνει και η Γαλλία και άλλες χώρες.

Ποια ήταν, λοιπόν, η πρόταση; Ότι από τη στιγμή που υπάρχει μια μεγάλη ροή μεταναστών και λόγω της πιέσεως που υπάρχει από τη μεριά της Συρίας, το ΝΑΤΟ να μπορέσει να επιτηρήσει, να αναγνωρίσει, να προειδοποιήσει και να συνεργαστεί με τις ακτοφυλακές των δύο χωρών.

Δηλαδή αντί να μπαίνουν οι άνθρωποι και να πνίγονται από τα παράλια της Μικράς Ασίας, ερχόμενοι προς την Ελλάδα, αντί να είναι δέκα χιλιάδες παιδιά, να υποχρεώσουμε την Τουρκία να αναλάβει τον διεθνή της ρόλο, να πάρει πίσω τους ανθρώπους που ξεκινούν από τα παράλιά της και να μην κλαίμε ανθρώπους.

Αυτήν ακριβώς την πρόταση της Γερμανίας συζητήσαμε χθες στο ΝΑΤΟ μαζί με την Τουρκία κι έγινε αποδεκτή απ’ όλα τα κράτη – μέλη του ΝΑΤΟ. Η δύναμις δε αυτή διοικείται εναλλάξ απ’ όλες τις χώρες – μέλη του ΝΑΤΟ. Για όνομα του Θεού. Πού είδατε γερμανοκρατούμενη δύναμη και ούτω καθ’ εξής;

Εγώ θα σας παρακαλέσω: Ας συζητήσουμε για τα κανάλια σήμερα, ας πούμε για τη διαπλοκή και τους διαφημιστές, ας δούμε ποιοι υπηρέτησαν ποιον. Και όταν έρθει η ώρα να συζητήσουμε για εθνικά θέματα, εδώ είμαστε. Η Κυβέρνηση είναι ενωμένη, υπάρχει κοινή γραμμή του ΣΥΡΙΖΑ με τους Ανεξάρτητους Έλληνες. Εκπροσωπούμε τον ελληνικό λαό και θα σας απαντήσουμε σε ό,τι θέλετε. Εμείς δεν υπήρξαμε ποτέ «γερμανοτσολιάδες». Υπήρξαμε και υπάρχουμε ως Κυβέρνηση που υπηρετεί τον ελληνικό λαό.

(Γέλωτες από την πτέρυγα της Νέας Δημοκρατίας)

Γελάτε. Λυπάμαι που γελάτε.

Εγώ θα ήθελα να ξέρω αν συνεννοείστε μεταξύ σας κι αν μπορείτε να αντιληφθείτε ότι από τη μια μεριά ο κ. Κυριάκος Μητσοτάκης ο Αρχηγός του κόμματός σας επισκέπτεται τα hot spot και λέει συγχαρητήρια γι’ αυτό που γίνεται και στηρίζουμε την Κυβέρνηση, η κ. Μπακογιάννη λέει συγχαρητήρια για την απόφαση που πήρατε και είναι προς τη σωστή κατεύθυνση και την άλλη μέρα έρχονται το βράδυ εδώ να διατυπωθούν διαφορετικές απόψεις;

Επιτέλους, συνεννοηθείτε μεταξύ σας. Εμείς συνεννοούμαστε και κυβερνάμε τον τόπο προς όφελος του ελληνικού λαού.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

(Θόρυβος στην Αίθουσα)

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Είπε ποτέ συγχαρητήρια, βρε ψεύτη;

**ΠΡΟΕΔΡΕΥΩΝ (Γεώργιος Λαμπρούλης):** Θα κάνετε ησυχία για να συνεννοηθούμε;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Πρόεδρε, τον λόγο επί προσωπικού.

**ΒΑΣΙΛΕΙΟΣ ΚΙΚΙΛΙΑΣ:** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Θα με αφήσετε; Θα καθίσετε κάτω σας παρακαλώ;

**ΒΑΣΙΛΕΙΟΣ ΚΙΚΙΛΙΑΣ:** Δεν θα καθίσω κάτω.

**ΠΡΟΕΔΡΕΥΩΝ (Γεώργιος Λαμπρούλης):** Δεν θα καθίσετε; Σοβαρά;

(Θόρυβος στην Αίθουσα)

Για να βάλουμε μία σειρά. Ζήτησε τον λόγο επί προσωπικού ο κ. Κουμουτσάκος. Ζήτησε τον λόγο ο κ. Θεοχάρης.

**ΑΝΔΡΕΑΣ ΛΟΒΕΡΔΟΣ:** Κι εγώ ζήτησα τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, είχα ζητήσει κι εγώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Εσείς, κύριε Λοβέρδο, είπατε ότι θα μιλήσετε μετά τον κ. Σπίρτζη. Ο κ. Θεοχάρης ζήτησε τώρα. Τι να κάνουμε; Θα σας δώσω τον λόγο, όπως είπα, μετά τον κ. Σπίρτζη. Ζητάει τον λόγο και ο κ. Παππάς.

**ΧΡΗΣΤΟΣ ΠΑΠΠΑΣ:** Κύριε Πρόεδρε, τον είχα ζητήσει πολύ νωρίτερα.

**ΠΡΟΕΔΡΕΥΩΝ (Γεώργιος Λαμπρούλης):** Τι εννοείτε νωρίτερα;

Ο κ. Κουμουτσάκος βάζει ένα ζήτημα επί προσωπικού. Εσείς ως Κοινοβουλευτικός Εκπρόσωπος θέλετε να τοποθετηθείτε σε κάτι. Θα έχετε τον λόγο, βεβαίως.

**ΧΡΗΣΤΟΣ ΠΑΠΠΑΣ:** Δύο λεπτά θέλω.

**ΠΡΟΕΔΡΕΥΩΝ (Γεώργιος Λαμπρούλης):** Μα, κύριε Παππά, σας αρνήθηκα να σας δώσω τον λόγο; Θέλετε δύο λεπτά, θα σας δώσω δύο λεπτά. Θέλετε τρία λεπτά, θα σας δώσω τρία. Δεν σας αρνήθηκε κανένας.

Να βάλουμε μία σειρά, όπως δήλωσαν ή όπως ζήτησαν να παρέμβουν οι Κοινοβουλευτικοί Εκπρόσωποι.

Κύριε Κουμουτσάκο, έχετε τον λόγο επί του προσωπικού, για ένα λεπτό σας παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Πρώτη φορά βλέπω Υπουργό Εθνικής Άμυνας να τρέπεται σε φυγή, γιατί, προφανώς, γνωρίζει σε ποια ερωτήματα θα κληθεί να απαντήσει.

**ΙΩΑΝΝΗΣ ΤΡΑΓΑΚΗΣ:** Έφυγε σαν λαγός.

(Θόρυβος στην Αίθουσα)

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ακούστε, κυρίες και κύριοι συνάδελφοι. Δείτε λίγο μια ταινία των τελευταίων ημερών. Ο κ. Ερντογάν μιλάει με την κ. Μέρκελ.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Αυτό είναι το προσωπικό;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μη με διακόπτετε, κύριε Υπουργέ, γιατί ξέρετε τι θα πω.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Αυτό είναι το προσωπικό;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μην αγχώνεστε, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ μη διακόπτετε, κύριε Υπουργέ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μην αγχώνεστε, κύριε Υπουργέ.

**ΝΙΚΟΛΑΟΣ ΚΟΤΖΙΑΣ (Υπουργός Εξωτερικών):** Καταλάβατε το λάθος σας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Μην αγχώνεστε, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίστε, κύριε Κουμουτσάκο. Περιμένω να ακούσω το προσωπικό ζήτημα. Κύριε Κουμουτσάκο, ζητήσατε τον λόγο επί προσωπικού. Ποιο είναι το προσωπικό, πέστε μας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ο τραπείς σε φυγή Υπουργός Εθνικής Άμυνας είπε ότι σήμερα…

**ΠΡΟΕΔΡΕΥΩΝ (Γεώργιος Λαμπρούλης):** Προσωπικά αναφέρθηκε σε κάτι;

**ΓΕΩΡΓΙΟΣ ΚΟΥΜΟΥΤΣΑΚΟΣ:** Βεβαίως, κύριε Πρόεδρε.

Είπε ότι σήμερα, ενημερώνοντας επισήμως τους πολιτικούς συντάκτες που καλύπτουν τη Νέα Δημοκρατία, είπα περίεργα πράγματα. Για να δούμε, λοιπόν, τι περίεργα πράγματα είπα.

Πρώτον, είπα ότι το θέμα αυτό είναι εξόχως σοβαρό. Και είναι εξόχως σοβαρό γιατί εμπλέκεται η Ατλαντική Συμμαχία στο Αιγαίο, σε ένα χώρο εξαιρετικά ευαίσθητο για τα εθνικά συμφέροντα, χωρίς η Ελλάδα να έχει εγκαίρως ενημερωθεί. Και παρακολουθήστε, παρακαλώ, για πολύ λίγο τι συνέβη τις τελευταίες μέρες, μέσα σε λίγα εικοσιτετράωρα. Ακούστε.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουμουτσάκο, συντομεύετε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Η κ. Μέρκελ και ο κ. Ερντογάν συναντιούνται. Αποφασίζουν να υπάρξει επιχείρηση του ΝΑΤΟ στο Αιγαίο. Την ίδια μέρα έρχεται η Κομισιόν και λέει «συμφωνώ». Αμέσως μετά, το ΝΑΤΟ λέει «συμφωνώ».

**ΒΑΣΙΛΙΚΗ ΚΑΤΡΙΒΑΝΟΥ:** Τώρα αυτό είναι προσωπικό;

**ΠΡΟΕΔΡΕΥΩΝ (Γεώργιος Λαμπρούλης):** Αυτό είναι τοποθέτηση, κύριε Κουμουτσάκο.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ο Πρόεδρος Ομπάμα λέει «συμφωνώ».

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουμουτσάκο, εκθέσατε το επί προσωπικού που ζητήσατε. Παρακαλώ να σταματήσετε εδώ.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Όχι, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Βάλατε το ζήτημα το προσωπικό σας. Νομίζω σας έδωσα και αρκετό χρόνο και ανοχή.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ενοχλούν αυτά που ακούγονται.

Πού ήταν ο κύριος Πρωθυπουργός; Πότε ενημερώθηκε η Ελλάδα; Εδώ έτρεχαν όλα τα εικοσιτετράωρα κρίσιμες για την Ελλάδα αποφάσεις και ο κύριος Πρωθυπουργός πληροφορήθηκε από το τηλέφωνο τι είχε συμφωνηθεί. Ο απών κ. Τσίπρας υπέστη δεινή διπλωματική ήττα.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κουμουτσάκο, σας παρακαλώ ολοκληρώστε.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ο κύριος Υπουργός Εξωτερικών που είναι παρών αισθάνεται άνετα με αυτά που έχουν συμβεί;

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Θεοχάρη, έχετε τον λόγο για τρία λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δώστε μου τρία λεπτά, κύριε Πρόεδρε. Γιατί δεν χρειάζεται να πούμε πολλά σήμερα. θα προσπαθήσω πάλι να μιλήσω επί της ουσίας τους θέματος, ιδιαίτερα για την τροπολογία για τα κανάλια. Πρέπει επιτέλους να ξαναγυρίσουμε στο ζήτημα του νομοσχεδίου.

Τρία πράγματα πρέπει να πει κάποιος:

Πρώτον, δεν αντέχεται άλλο η σημερινή κατάσταση. Η κατάσταση αυτή είναι μία κατάσταση διαπλοκής, η οποία έχει ευνοήσει τις τριγωνικές σχέσεις, οι οποίες είναι ύποπτες και δεν είναι σωστές. Δεν είναι σωστές. Διαφωνείτε ότι δεν χρειάζεται αυτή η κατάσταση;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε.

Κύριε Θεοχάρη, κοιτάξτε προς το Προεδρείο ή προς τους Υπουργούς.

Συνεχίστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τα 3/4 της ομιλίας του Πρωθυπουργού μπορούσα να τα είχα πει και εγώ. Διότι, στα 3/4 απλώς περιέγραφε ένα πρόβλημα.

(Θόρυβος στην Αίθουσα)

(Κωδωνοκρουσίες)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ ησυχία!

Συνεχίστε, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Τον χρόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Θα δώσουμε μία παράταση στο χρόνο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Έλεγα ότι τα 3/4 της ομιλίας του Πρωθυπουργού θα μπορούσα να τα είχα πει και εγώ. Δεν διαφωνώ στο ελάχιστο. Δανειοδοτήσεις χωρίς εξασφαλίσεις, προστασία πολιτικών από τα ίδια τα μέσα, τα οποία δανειοδοτούνται μέσω των τραπεζών. Αυτή η κατάσταση πρέπει να τελειώσει πάραυτα.

Δεύτερον –το δεύτερο θέμα που πρέπει να πούμε- φέρνει λύση η Κυβέρνηση; Όχι. Η Κυβέρνηση φέρνει μία λύση που δεν προχωράει και δεν θα προχωρήσει με δική της ευθύνη. Θέλει να μην προχωρήσει και να προσπαθήσει να ρίξει την ευθύνη στους καναλάρχες, στην Αντιπολίτευση, σε όλους εκτός απ’ αυτή. Φέρνει μία τεχνική έκθεση, η οποία λέει ότι πρέπει να είναι τέσσερα τα κανάλια. Εάν η τεχνική έκθεση είναι αρκετή, γιατί δεν το δίνει στο ΕΣΡ; Ποιο είναι το πολιτικό ζήτημα, το οποίο αποφασίζει η Βουλή ή ο Υπουργός; Πρέπει να φύγει στο ΕΣΡ. Προβλέπεται από το Σύνταγμα. Είναι αντισυνταγματική.

**ΑΝΑΣΤΑΣΙΑ ΓΚΑΡΑ:** Ξαναδιαβάστε το!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Φέρνει μία έκθεση, η οποία συντάσσεται μεταξύ άλλων από έναν Ιταλό σύμβουλο της ιταλικής κυβέρνησης για ραδιοτηλεοπτικά θέματα. Και τι μας λέει η έκθεση; Ότι στην Κέρκυρα έχουμε αντιδικία με την Ιταλία και οι ιταλικές συχνότητες και οι δικές μας πρέπει να ξεμπλέξουν. Και μας λέει, επίσης, αυτή η έκθεση να μαζευτούμε στις συχνότητές μας και να μην μπερδευόμαστε με την Ιταλία. Ωραία! Να φέρουμε και έναν Τούρκο να μας πει για τα προβλήματα των συχνοτήτων μεταξύ του Έβρου και της Τουρκίας.

Τρίτον, κάνει λογικούς αυτοματισμούς. Κάνει λογικούς ακροβατισμούς. Αυτή η έκθεση…

**ΑΝΑΣΤΑΣΙΑ ΓΚΑΡΑ:** …(δεν ακούστηκε).

**ΠΡΟΕΔΡΕΥΩΝ (Γεώργιος Λαμπρούλης):** Θα αφήσετε τον κ. Θεοχάρη να μιλήσει;

**ΜΕΡΟΠΗ ΤΖΟΥΦΗ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Στην πίσω σας να τα λέτε αυτά. Ακριβώς πίσω σας είναι η αιτία, κυρία Τζούφη. Πίσω σας είναι η αιτία που διακόπτεται συνεχώς και δικαίως ζητάει παράταση του χρόνου παρέμβασής του. Με συγχωρείτε πάρα πολύ. Και εσείς να ήσασταν στη θέση είτε του κ. Θεοχάρη είτε οποιουδήποτε άλλου ομιλούντα, το ίδιο θα ζητούσατε. Γιατί και απ’ αυτό το Βήμα τα ίδια ζητάτε. Όπως εσείς δεν θέλετε να διακόπτεστε, έτσι και εσείς μη διακόπτετε! Για να είμαστε εξηγημένοι.

Κύριε Θεοχάρη, ολοκληρώστε σε δέκα δευτερόλεπτα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, ευχαριστώ.

Ολοκληρώνω σε δύο λεπτά. Δεν θέλω παραπάνω χρόνο.

Θα μπορούσε ακριβώς με αυτήν την ίδια έκθεση η Κυβέρνηση με δύο ιδιωτικές κεραίες –όχι τρεις- όπως αποφασίζει η Κυβέρνηση, δύο δημόσιες και δύο ιδιωτικές, να έχει δεκαέξι όπως τα σημερινά κανάλια, δηλαδή οκτώ όπως τα σημερινά και δύο αναβαθμισμένα ή τα τέσσερα αναβαθμισμένα που επιλέγει η Κυβέρνηση. Η Κυβέρνηση, λοιπόν, επιλέγει να δώσει τέσσερις άδειες και κλείνει τα κανάλια, γιατί θέλει τη διαπλοκή.

Και κλείνουμε με την πρόταση, γιατί στο Ποτάμι ποτέ δεν κάνουμε μόνο κριτική, αλλά κάνουμε και προτάσεις. Κανένας αριθμός δεν πρέπει να οριστεί. Πρέπει να μπουν κανόνες. Για παράδειγμα, εάν ένα κανάλι έχει δύο χρήσεις με ζημιές, να μην μπορεί να δανειοδοτηθεί περαιτέρω και να πρέπει οι ιδιοκτήτες να βάλουν τα χρήματα των ζημιών που έχουν συσσωρευθεί στα κανάλια αυτά. Έτσι θα σταματήσει η διαπλοκή. Να μην μπορέσουν τα κανάλια να συνεχίζουν ζημιογόνα και να διαπλέκονται και να μην δανειοδοτούνται.

**ΠΡΟΕΔΡΕΥΩΝ (Γεώργιος Λαμπρούλης):** Τελειώνετε, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εάν το κάνατε αυτό, τότε θα είχατε αρωγό και το υπόλοιπο Κοινοβούλιο αλλά και τον ελληνικό λαό. Βλέπει, όμως, ο ελληνικός λαός ότι και σας βολεύει η διαπλοκή και την επιδιώκετε.

(Χειροκροτήματα από την πτέρυγα του Ποταμιού)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα δώσω τώρα τον λόγο στον κ. Παππά. Μετά ακολουθούν ο κ. Σπίρτζης, ο κ. Λοβέρδος, επειδή ζήτησε μετά τον κ. Σπίρτζη, στη συνέχεια ο κ. Τσιρώνης και θα κλείσουμε τη συνεδρίαση.

Κύριε Παππά, έχετε τον λόγο για δύο-τρία λεπτά.

**ΣΩΚΡΑΤΗΣ ΦΑΜΕΛΛΟΣ:** Και εγώ, κύριε Πρόεδρε.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, και εγώ ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, έχετε τον λόγο.

**ΧΡΗΣΤΟΣ ΠΑΠΠΑΣ:** Φωνάζουν εδώ. «Κύριε Πρόεδρε», λένε.

**ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν έχει «κύριε Πρόεδρε».

Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, σήμερα το βράδυ, σε μια νύχτα, μια συζήτηση για την τροπολογία και τις τοποθετήσεις των Πολιτικών Αρχηγών, των Κοινοβουλευτικών Εκπροσώπων, μια νύχτα παράξενη, η οποία θυμίζει εκείνη την περίφημη νύχτα, τη νύχτα μετά τα Ίμια, που ο Κώστας Σημίτης είχε πει: «Ευχαριστούμε τους Αμερικάνους».

Πολλές ομοιότητες. Δυστυχώς η ιστορία επαναλαμβάνεται. Στη θέση του Αρσένη, παρ’ όλο που είναι διαφορετικό το βάρος –θα πήγαινε αλλιώς χιαστί ο παραλληλισμός- έχουμε τον κ. Καμμένο. Στη θέση του Πάγκαλου έχουμε τον κ. Κοτζιά. Πόσες ομοιότητες!

Κύριε Πρόεδρε, η επανάσταση του 1821, η οποία έγινε για εθνική ανεξαρτησία και κοινωνική δικαιοσύνη, οδήγησε σε μια Ελλάδα προτεκτοράτο με τρεις δυνάμεις εγγυήτριες. Εσείς της Κυβέρνησης καταφέρατε σήμερα, με την περίφημη συμφωνία που εκθείασε ο κ. Καμμένος, τις εγγυήτριες δυνάμεις να τις κάνετε είκοσι επτά. Τα είκοσι επτά υπόλοιπα μέλη του ΝΑΤΟ!

Λέμε «όχι» στο ΝΑΤΟ. Είμαστε η πολιτική δύναμη που λέει ότι η Ευρωπαϊκή Ένωση και το ΝΑΤΟ είναι η ταφόπλακα της Ελλάδος.

(Θόρυβος στην Αίθουσα)

Ναι, λέμε όχι στο ΝΑΤΟ. Δεν θέλουμε κυριαρχία του ΝΑΤΟ στο Αιγαίο μας. Θέλουμε ελληνική κυριαρχία στο Αιγαίο. Και μειδιάτε, κύριοι της Αριστεράς, εσείς που φωνάζατε με υψωμένη τη γροθιά «ΕΟΚ και ΝΑΤΟ το ίδιο συνδικάτο»! Γελάτε, γιατί είναι ωραία –το είπα και το πρωί- η οσμή του χρήματος και το χρώμα του χρυσίου. Για τριάκοντα αργύρια έχετε πουλήσει την ιδεολογία σας, εάν είχατε ποτέ ιδεολογία.

(Θόρυβος στην Αίθουσα)

Κύριε Πρόεδρε, με προσβάλλει σήμερα η τοποθέτηση του κ. Καμμένου. Με προσβάλλει, όχι ως κοινοβουλευτικό πρόσωπο ή ως πολιτικοποιημένο κόμμα, με προσβάλλει ως άνθρωπο και ως Έλληνα, διότι ο κ. Καμμένος, αντί να έρθει εδώ και να πει ένα μεγάλο συγγνώμη, διότι αφιέρωσε τη συμφωνία στο ΝΑΤΟ –το είπα και προηγουμένως- στη μνήμη των τριών πεσόντων, μας είπε όλα αυτά τα ωραία περί απορρήτων κ.λπ., φτιάχνοντας και το δικό του image και έφυγε τρέχοντας. Ντροπή!

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Τελειώνω, κύριε Πρόεδρε. Περιμένω με μεγάλο ενδιαφέρον την ενημέρωση του κ. Καμμένου, διότι είπε ότι ενημέρωσε την αδερφή του Προέδρου της Νέας Δημοκρατίας, ως υπεύθυνη Εξωτερικών και Άμυνας. Υπάρχουν και άλλοι υπεύθυνοι Εξωτερικών και Άμυνας στο ελληνικό Κοινοβούλιο, κύριε Καμμένε, εάν μας βλέπετε από κάποιο κλειστό κύκλωμα της τηλεόρασης.

Κλείνω, κύριε Πρόεδρε, με αυτό, επειδή ειπώθηκαν πολλά για τον Στρατηγό Μεταξά, ο οποίος ένωσε τότε τους Έλληνες, δεξιούς, αριστερούς κ.λπ..

(Θόρυβος στην Αίθουσα)

Θέλω να πω το εξής. Είπε ο κ. Δένδιας: «Δεν χαρίζουμε τον Μεταξά στους ναζιστές της Χρυσής Αυγής». Δηλαδή, είναι ο κ. Δένδιας με το Μεταξά; Είναι ο κ. Δένδιας με αυτόν που χαιρετούσε με το δεξί χέρι υψωμένο δεξιά, όπως ήταν τότε, εάν θέλετε, και η κατάσταση στα χρόνια του Μεσοπολέμου; Ντροπή!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παππά, συντομεύετε.

**ΧΡΗΣΤΟΣ ΠΑΠΠΑΣ:** Δεν είναι. Ο κ. Δένδιας μάλλον είναι με τις στοές και με το κιπά στο Ισραήλ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπίρτζη, έχετε τον λόγο το πολύ για τρία-τέσσερα λεπτά. Να είστε σύντομος, σας παρακαλώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Πρόεδρε, θέλω λίγο παραπάνω χρόνο για να εξηγήσω στο Κοινοβούλιο…

**ΙΩΑΝΝΗΣ ΒΡΟΥΤΣΗΣ:** Όχι, δεν θέλουμε παραπάνω, κύριε Πρόεδρε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Δεν πειράζει, κύριε Βρούτση. Εσείς δεν θέλατε ποτέ. Ούτε σαν Υπουργός δεν θέλατε.

**ΙΩΑΝΝΗΣ ΒΡΟΥΤΣΗΣ:** Δεν θέλουμε παραπάνω, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, μη φωνάζετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κατ’ αρχάς, να εκφράσω…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπίρτζη, νομίζω ότι είχαμε συνεννοηθεί…

**ΙΩΑΝΝΗΣ ΒΡΟΥΤΣΗΣ:** Καταληψία συνδικαλιστή! Καταλάμβανες τα γραφεία!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ευχαριστώ, κύριε Βρούτση.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, σας παρακαλώ! Θέλετε να έρθετε εδώ; Ελάτε!

**ΙΩΑΝΝΗΣ ΒΡΟΥΤΣΗΣ:** Ξέρετε ποιος είναι ο Υπουργός; Έκανε κατάληψη στα γραφεία και δεν άφηνε τους συνταξιούχους να πάρουν σύνταξη…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, σταματήστε!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έκανα κατάληψη στα γραφεία του ταμείου μου και εσείς δεν μας δεχόσασταν ποτέ.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, είχαμε συνεννοηθεί, όπως και με τον κ. Τσιρώνη για τρίλεπτη, το πολύ τετράλεπτη παρέμβαση.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Μάλιστα…

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, σας παρακαλώ!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Κύριε Βρούτση, αυτά που λέτε με τιμούν.

**ΙΩΑΝΝΗΣ ΒΡΟΥΤΣΗΣ:** Τα λέω, κύριε Υπουργέ, γιατί θα έπρεπε να ντρέπεστε για αυτά που κάνατε πριν!

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Να συνεχίσετε! Δεν με ενοχλούν καθόλου. Με τιμούν πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρούτση, τι εκφράσεις είναι αυτές;

**ΙΩΑΝΝΗΣ ΒΡΟΥΤΣΗΣ:** Βάζατε τσιμεντόλιθους έξω από το γραφείο των μηχανικών…

(Θόρυβος στην Αίθουσα)

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Όχι,ο Πρόεδρος που είχατε τοποθετήσει εσείς έβαζε κάγκελα για να μη μπούμε μέσα. Δεν χτίζαμε εμείς. Ο Πρόεδρος που είχατε τοποθετήσει, έβαζε σίδερα για να μη μπαίνουν οι ασφαλισμένοι, γιατί φοβόταν.

Θα ήθελα να εκφράσω τα συλλυπητήριά μου και εγώ με την σειρά μου στις οικογένειες των Αξιωματικών του Πολεμικού Ναυτικού που χάθηκαν στο καθήκον και να επανέλθουμε στο θέμα μας.

Αξιότιμοι κύριοι συνάδελφοι, λίγους μήνες πριν, πριν τρεις-τρεισήμισι μήνες συζητήθηκε και ψηφίστηκε ο νόμος για την αδειοδότηση των τηλεοπτικών καναλιών. Θα ήταν χρήσιμο να θυμηθούμε τι ακούγαμε τότε από την Αξιωματική Αντιπολίτευση. Ακούγαμε ότι έχουμε την δυνατότητα απειρίας καναλιών και θέλουμε να φιμώσουμε –δήθεν- τους σημερινούς ανεξάρτητους, ουδέτερους και αντικειμενικούς τηλεοπτικούς σταθμούς. Σήμερα φαντάζομαι διαβάσατε την έκθεση. Η έκθεση του Πανεπιστημίου Φλωρεντίας αναφέρεται σε συγκεκριμένο αριθμό καναλιών για συγκεκριμένη δυνατότητα μετάδοσης τηλεοπτικών σταθμών.

Επομένως, όπως ακριβώς υποστηρίζαμε πριν λίγους μήνες, υπάρχουν έξι πολυπλέκτες για την μετάδοση ιδιωτικών τηλεοπτικών σταθμών, εκ των οποίων οι δύο έχουν καθοριστεί από τους νόμους, τους οποίους εσείς ψηφίσατε για την μετάδοση των περιφερειακών σταθμών. Κάθε πολυπλέκτης μπορεί να μεταδώσει δύο τηλεοπτικούς σταθμούς υψηλής ανάλυσης, υψηλής ευκρίνειας. Για να μεταδοθούν τρία με τέσσερα κανάλια, όπως αναφέρουν άλλα κόμματα της Αντιπολίτευσης, σημαίνει ότι ένα κανάλι θα εκπέμπει με υψηλή ανάλυση και τα υπόλοιπα σε πάρα πολύ χαμηλή ανάλυση ή θα υποχρεώσουμε σε τεχνολογίες συμπίεσης της μετάδοσης του τηλεοπτικού σήματος.

Επίσης, μία άλλη λύση, που υπάρχει, για να έχουμε περισσότερα ιδιωτικά κανάλια να εκπέμπονται, είναι να πέσει «μαύρο» στην ΕΡΤ και να δώσουμε τους δύο πολυπλέκτες της δημόσιας τηλεόρασης στην «DIGEA». Αυτό είναι μία άλλη λύση.

Επίσης, σύμφωνα με την έκθεση και σύμφωνα με τον σχεδιασμό της Ευρωπαϊκής Επιτροπής για την ενιαία ψηφιακή αγορά, πρέπει να δοθεί μέρος του ψηφιακού φάσματος που έχουμε σήμερα για τηλεοπτική μετάδοση, για διαδικτυακές υπηρεσίες ασύρματων επικοινωνιών μέχρι το 2020.

Επομένως, αξιότιμοι συνάδελφοι, σήμερα μπορούμε να χρησιμοποιήσουμε τέσσερις πολυπλέκτες έως το 2020 για τα τηλεοπτικά κανάλια και δύο μετά το 2020 για την επίγεια ψηφιακή ευρυεκπομπή πανελλαδικής εμβέλειας. Δηλαδή, μπορούμε τέσσερα κανάλια υψηλής ανάλυσης.

Επομένως για ένα τηλεοπτικό κανάλι που θα αδειοδοτηθεί για δέκα χρόνια, που είναι μία επένδυση με εγκαταστάσεις, εξειδικευμένο προσωπικό, προδιαγραφές, τι να τους πούμε σε τρία-τέσσερα χρόνια, το 2020, ότι δεν μπορούν να εκπέμπουν; Αυτό θα πάμε να κάνουμε με την αδειοδότηση ή θα πάμε πάλι να πληρώνουμε πρόστιμα, γιατί δεν είμαστε εναρμονισμένοι με την κοινοτική οδηγία ή με τους κοινοτικούς κανονισμούς;

Όμως, ας πούμε ότι παρακάμπτουμε το σχεδιασμό της Ευρωπαϊκής Επιτροπής. Πρέπει να ενημερωθεί το ελληνικό Κοινοβούλιο και ο ελληνικός λαός. Υπήρξε διαγωνισμός για συγκεκριμένο εύρος συχνοτήτων για την κινητή τηλεφωνία. Το ελληνικό δημόσιο έλαβε από αυτόν τον διαγωνισμό 380 εκατομμύρια περίπου. Είναι πολύ μεγαλύτερο το εύρος των συχνοτήτων για την επίγεια ψηφιακή ευρυεκπομπή, δηλαδή για τις τηλεοράσεις. Είναι ο γνωστός διαγωνισμός που έκανε η ΕΕΤΤ, η Ανεξάρτητη Αρχή, και έλαβε 18 εκατομμύρια για μεγαλύτερο εύρος.

Αν υπολογίσει κανείς τη διαφορά των εσόδων και το εύρος συχνοτήτων, θα διαπιστώσει ότι το ελληνικό δημόσιο λαμβάνει το 1/15 από τις συχνότητες για τη μετάδοση τηλεοπτικών καναλιών σε σχέση με τις συχνότητες κινητής τηλεφωνίας και διαδικτυακών υπηρεσιών.

Επομένως οι δύο πολυπλέκτες που αποτελούν το 1/3 των τηλεοπτικών συχνοτήτων, τις οποίες μπορούμε να έχουμε ως τηλεοπτικές το πολύ μέχρι το 2020, πρέπει να αξιοποιηθούν για άλλες χρήσεις. Και, προφανώς, αντί για 6.000.000 ευρώ που παίρνουμε για τους δύο πολυπλέκτες, σύμφωνα με τον διαγωνισμό που εσείς κάνετε για την κινητή τηλεφωνία, θα έπρεπε να παίρνουμε 90.000.000 ευρώ, δηλαδή 84.000.000 ευρώ διαφορά.

Αγαπητοί συνάδελφοι, οι επιλογές που έχουμε και η τεκμηρίωση είτε οικονομική είτε τεχνική είτε πολιτική είναι και επαρκέστατη και προφανής για τον αριθμό των καναλιών. Οι άλλες προτάσεις υπηρετούν άλλες πολιτικές, αυτές που για χρόνια επέτρεπαν να μεταδίδουν κάποιοι χωρίς άδειες, χωρίς διαδικασίες, χωρίς διαφάνεια.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπίρτζη, συντομεύετε σας παρακαλώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ολοκληρώνω.

Είναι πολιτικές και πρακτικές που επέτρεπαν να γίνει διαβούλευση με είκοσι έξι ενδιαφερόμενους για τη «DIGEA» και να καταλήξει σε διαγωνισμό με έναν, όσοι παρενέβαιναν στην ΕΡΤ, όπως ο Γενικός Γραμματέας Τηλεπικοινωνιών της κυβέρνησής σας, για να μην υπάρχουν δύο πάροχοι δικτύου, αλλά ένας πάροχος δικτύου. Κι έχουμε καταθέσει το πρακτικό στο Κοινοβούλιο. Είναι όσοι βρήκαν στο Υπουργείο μελέτη με διακόσια εβδομήντα πέντε σημεία και έβγαλαν χάρτη συχνοτήτων με εκατόν πενήντα έξι, όσοι τοποθετούσαν τους συμβούλους τους - όπως εσείς- σαν μέλη της ολομέλειας και σαν αντιπροέδρους της δήθεν ανεξάρτητης Επιτροπής Τηλεπικοινωνιών, όσοι άλλαζαν απαράβατους όρους του διαγωνισμού, μετά τον διαγωνισμό, και όσοι δεν έστελναν τον διαγωνισμό για προσυμβατικό έλεγχο στο Ελεγκτικό Συνέδριο.

Τέλος, θυμόμαστε αυτά που λέγατε, ότι θα έρθει η Ευρωπαϊκή Επιτροπή και δεν θα μας αφήσει να προχωρήσουμε. Αυτό το έργο παίχτηκε επί κυβερνήσεως Καραμανλή και επί υπουργίας Προκόπη Παυλόπουλου. Τώρα έχουμε άλλα πράγματα.

(Θόρυβος-διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε. Έχουμε και την ονομαστική ψηφοφορία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τελειώνω.

Εδώ και μήνες ζούμε μια πρωτόγνωρη στοχοποίηση με ψέματα, με λάσπη, με κιτρινισμό.

**ΠΡΟΕΔΡΕΥΩΝ (Γεώργιος Λαμπρούλης):** Ήδη σας διπλασίασα τον χρόνο από αυτόν που είχαμε συμφωνήσει ότι θα μιλήσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Τελειώνω.

Θα τα πούμε σε όλους τους τόνους, γιατί ειδικά σήμερα, αγαπητοί συνάδελφοι, έχουμε πολλές εκπτώσεις και συμπτώσεις. Έχουμε εκπτώσεις στον χάρτη συχνοτήτων, αλλά έχουμε και άλλες συμπτώσεις.

Άκουσα τον Αρχηγό της Αξιωματικής Αντιπολίτευσης. Είπε για τη σύμπτωση των «τεσσάρων εφημερίδων του Ναπολέοντα» σε σχέση με τα τέσσερα κανάλια. Υπάρχει ένα άρθρο σήμερα, τελείως τυχαία! Είναι από ένα συγκρότημα που μας «αγαπάει» πάρα πολύ και το διαβάζουμε γι’ αυτό τον λόγο. Έχει ένα άρθρο αναρτημένο στις δώδεκα η ώρα το πρωί. «Οι τέσσερις εφημερίδες του Ναπολέοντα» είναι το τίτλος, «Οι συμπτώσεις που κρύβει η ιστορία». Είναι από το «ΒΗΜΑ online». Δεν ξέρω αν είναι σύμπτωση ή ταύτιση όσων ακούσαμε από τον Αρχηγό της Αξιωματικής Αντιπολίτευσης με το «ΒΗΜΑ».

**ΣΟΦΙΑ ΒΟΥΛΤΕΨΗ:** Τι ώρα;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Στις δώδεκα η ώρα το μεσημέρι.

Οι πολίτες, οι οποίοι μας ακούν, θα το κρίνουν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Σπίρτζη, είναι η τρίτη φορά που σας παρακαλώ να ολοκληρώσετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Ολοκληρώνω, κύριε Πρόεδρε.

Εμείς, για να κλείσω, θα προχωρήσουμε όση λάσπη κι αν πέσει πάνω μας, όση καθυστέρηση κι αν επιχειρήσει η Αξιωματική Αντιπολίτευση, όσες πιέσεις κι αν ασκηθούν και θα υλοποιήσουμε τις δεσμεύσεις μας, τον εξορθολογισμό του τηλεοπτικού τοπίου, τη διόρθωση του χάρτη συχνοτήτων για να βλέπει όλη η Ελλάδα, και βέβαια τη λειτουργία των ρυθμιστικών και των ανεξάρτητων αρχών για να είναι πραγματικά ανεξάρτητες.

Θέλω να…

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, ευχαριστούμε, κύριε Υπουργέ. Σας ευχαριστούμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θέλω να κάνω μια πρόταση, κύριε Πρόεδρε.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, με συγχωρείτε. Φτάσατε στο δεκάλεπτο. Είχαμε συνεννοηθεί για τέσσερα λεπτά. Φτάσατε τα δέκα λεπτά με την ανοχή. Με συγχωρείτε πάρα πολύ, αλλά πλέον έχετε περάσει κάθε περιθώριο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έχετε δίκιο.

**ΠΡΟΕΔΡΕΥΩΝ (Γεώργιος Λαμπρούλης):** Έχω δίκιο, αλλά συνεχίζετε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Έχετε δίκιο, όμως πρέπει να δοθούν μερικές διευκρινίσεις, διότι ακούγεται ότι μπορούν να μεταδίδουν είκοσι κανάλια...

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, υπάρχει συνεννόηση ή δεν υπάρχει;

**ΑΘΑΝΑΣΙΟΣ ΜΠΟΥΡΑΣ:** Αύριο τα υπόλοιπα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών, Μεταφορών και Δικτύων):** Θα έρθω αύριο.

Όταν συμβάλετε να λειτουργήσει το Εθνικό Ραδιοτηλεοπτικό Συμβούλιο, θα διαπιστώσουμε ποιος είναι ο χρόνος που κάθε Βουλευτής, κάθε πολιτικό πρόσωπο και κάθε στέλεχος -σε όποιο διάστημα εσείς επιλέξετε- έχει φιλοξενηθεί από τα συγκεκριμένα κανάλια, τα χωρίς άδεια. Και τότε θα δούμε ότι το σήριαλ που παίζεται δεκαετίες τώρα με τίτλο «Τα παιδιά των καναλιών», έχει γνωστούς και σκηνοθέτες και σεναριογράφους και πρωταγωνιστές και κομπάρσους. Αυτό το σήριαλ τελειώνει σήμερα!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θέλω να υπογραμμίσω ότι η Πρόεδρος της Δημοκρατικής Συμπαράταξης έθεσε πρώτη σήμερα το ζήτημα της ανάγκης ενημέρωσής μας για τα θέματα του ΝΑΤΟ. Θεωρούμε ότι μόνο σοβαρά αυτά τα θέματα μπορούν να συζητηθούν. Η Κυβέρνηση ας επιλέξει το επίπεδο της συνεννόησης.

Η συζήτηση, όπως έγινε σήμερα, δεν ήταν καν εισαγωγική. Δεν μας αφορά ποια είναι η ιδεολογία του ΣΥΡΙΖΑ. Η ιδεολογία του ΣΥΡΙΖΑ είναι η εξουσία. Μας αφορά, όμως, να συζητηθεί το θέμα πάρα πολύ σοβαρά και όχι άτσαλα, όπως έγινε απόψε.

Κύριε Πρόεδρε, φτάσαμε στις 0.40΄, για να μπορέσει να διατυπωθεί το πρώτο ερώτημα στους αρμόδιους Υπουργούς. Επί του θέματος, μας δηλώσατε μια διαδικασία, την οποία δεν ακολουθήσατε. Θα έπαιρναν τον λόγο οι εισηγητές και οι Κοινοβουλευτικοί Εκπρόσωποι των κομμάτων για το θέμα. Δεν αναφέρομαι σε εσάς!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λοβέρδο, με συγχωρείτε πολύ…

**ΑΝΔΡΕΑΣ ΛΟΒΕΡΔΟΣ:** Δεν αναφέρομαι σε εσάς!

**ΠΡΟΕΔΡΕΥΩΝ (Γεώργιος Λαμπρούλης):** Επιτρέψτε μου τη διακοπή για λίγα δευτερόλεπτα μόνο και θα σας δώσω χρόνο! Τον αντίστοιχο χρόνο που θα σας στερήσω, θα σας τον δώσω.

Τι συνεννοηθήκαμε, κύριε Λοβέρδο; Έρχεστε στην Ολομέλεια, ζητάτε τον λόγο και σας τον δίνω. Ναι ή όχι;

**ΑΝΔΡΕΑΣ ΛΟΒΕΡΔΟΣ:** Με εσάς, ναι.

**ΠΡΟΕΔΡΕΥΩΝ (Γεώργιος Λαμπρούλης):** Στην Ολομέλεια, με άλλον προεδρεύοντα, όλα τα κόμματα, ομόφωνα εδώ το Σώμα, αποφάσισε αυτό που λέτε για τους εισηγητές, ενδεχόμενα τους Βουλευτές κ.λπ..

**ΑΝΔΡΕΑΣ ΛΟΒΕΡΔΟΣ:** Σωστά. Μόνο με εσάς!

**ΠΡΟΕΔΡΕΥΩΝ (Γεώργιος Λαμπρούλης):** Στην πορεία και σε συνεννόηση και με άλλους προεδρεύοντες και με τα κόμματα, συνεννοηθήκαμε να υπάρξει συζήτηση μέχρι το επίπεδο των Κοινοβουλευτικών Εκπροσώπων, πέραν των Προέδρων βεβαίως των Κοινοβουλευτικών Ομάδων.

**ΑΝΔΡΕΑΣ ΛΟΒΕΡΔΟΣ:** Κάνετε λάθος, κύριε Πρόεδρε….

**ΠΡΟΕΔΡΕΥΩΝ (Γεώργιος Λαμπρούλης):** Δεν ακούστηκε από πουθενά αντίρρηση. Τουλάχιστον σε ό,τι με αφορά, τρεις φορές το ανακοίνωσα, δεν ακούστηκε από πουθενά αντίρρηση και έρχεστε εσείς τώρα και βάζετε τέτοιο ζήτημα τέτοια ώρα που εκκρεμούν δύο τοποθετήσεις! Σας παρακαλώ, κύριε Λοβέρδο! Εάν έχετε να τοποθετηθείτε επί της ουσίας, τοποθετηθείτε!

**ΑΝΔΡΕΑΣ ΛΟΒΕΡΔΟΣ:** Μόλις έκανα αυτό, μου πήρατε ένα λεπτό και κάτι, και θα μου το δώσετε.

Έλεγα, λοιπόν, ότι επειδή παραβιάστηκε η συμφωνηθείσα διαδικασία, φθάνουμε στις 0.40΄ να απευθυνθούμε στους δύο συναρμόδιους Υπουργούς και να τους ρωτήσουμε θέματα της τροπολογίας.

Έχουμε την εντύπωση ότι η Κυβέρνηση δίνει ψευδείς αριθμούς. Ο ένας αριθμός συμπτύσσει τους αριθμούς, μιλώντας αντί για αδειοδοτημένα προγράμματα, για αριθμό καναλιών. Ο άλλος Υπουργός μιλάει για τα κανάλια υψηλής ευκρίνειας, που δεν είναι το ίδιο με τις δυνατότητες εκπομπής σε κανάλια μη υψηλής ευκρίνειας, όπως γίνεται σήμερα σε μεγάλη πλειοψηφία.

Αυτή η σύμπτυξη των αριθμών είναι η προϋπόθεση της βελτίωσης. Και εάν εσείς δεν θέλετε να το πιστέψετε αυτό, πρέπει να δεχθείτε κάτι άλλο, εσείς της Πλειοψηφίας που θα ψηφίσετε.

Ψηφίζετε τροπολογία που καθορίζει αριθμό καναλιών. Με ποια βάση, κυρίες και κύριοι Βουλευτές; Έχετε τεχνολογικά πειστεί;

Και είναι, κύριε Πρόεδρε, κύριοι Υπουργοί, η Βουλή Σώμα για να επιλύσει τέτοιου είδους προβλήματα; Το Εθνικό Ραδιοτηλεοπτικό Συμβούλιο είναι το αρμόδιο και έχει και την καταλληλότητα να τα δει αυτά.

(Θόρυβος-διαμαρτυρίες από την πτέρυγα του ΣΥΡΙΖΑ)

Φωνάξτε όσο θέλετε! Ψηφίζετε χωρίς να ξέρετε τι ψηφίζετε!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ησυχία!

**ΑΝΔΡΕΑΣ ΛΟΒΕΡΔΟΣ:** Φωνάζουν οι συνάδελφοι και αντιδρούν, αλλά αυτό δεν μας απασχολεί. Είναι δικό τους θέμα. Ό,τι έχει να ειπωθεί από πλευράς επιχειρημάτων που αφορά την τροπολογία, θα ακουστεί, κύριε Πρόεδρε. Τέλος!

Ποιος νομίζει ότι με αυτά τα τερτίπια μπορεί να αλλάξει την ημερήσια διάταξη της χώρας;

Αύριο εδώ, σε λίγες ώρες, συζητάμε για το αγροτικό. Θα έχουμε την ευκαιρία να συζητήσουμε επί της ουσίας το θέμα και όχι -όπως έκαναν άλλοι- να κάνουμε πολιτικό παιχνίδι στις αγροτικές κινητοποιήσεις. Εμείς είχαμε το θάρρος να πάρουμε σοβαρή θέση επ’ αυτού και να αποστασιοποιηθούμε από θέματα που προσβάλλουν, μέσα από τις κινητοποιήσεις, δικαιώματα των άλλων πολιτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, επειδή –και με αυτό κλείνω, κύριε Πρόεδρε- κατά την Κυβερνητική Εκπρόσωπο, τον Πρωθυπουργό, τον Υπουργό Επικρατείας όλα πάνε καλά σε αυτήν τη χώρα, το μόνο που μένει είναι να κάνετε και αυτό που έκαναν τα Εμιράτα: Υπουργείο Ευτυχίας. Όλα πηγαίνουν καλά, να τα διαχειριστείτε αυτά τα καλά!

Επειδή, λοιπόν, όλα πηγαίνουν καλά, ακούγονται -και σήμερα ακούστηκαν- επιχειρήματα ιταμά, επιχειρήματα που εξορίζουν τον διάλογο μέσα από τις αντιρρήσεις της Αντιπολίτευσης από το πεδίο της πολιτικής και τον πηγαίνουν αλλού, περί δήθεν επιχειρημάτων που από αλλού κατευθύνονται, είτε πρόκειται για τις αγροτικές κινητοποιήσεις που κάποιοι τις κινητοποιούν, είτε πρόκειται για τα μέσα ενημέρωσης, είτε για οποιοδήποτε άλλο θέμα.

(Θόρυβος-διαμαρτυρίες από την πτέρυγα του ΣΥΡΙΖΑ)

Είναι ντροπή σας όλα αυτά! Να πάρετε την ευθύνη της ακινησίας που θα φέρετε στο ραδιοτηλεοπτικό τοπίο με αυτές τις μουτζούρες που εδώ ψηφίζετε!

(Θόρυβος-διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία, κύριοι συνάδελφοι!

Τον λόγο έχει ο κ. Φάμελλος.

Θα ακολουθήσει ο κ. Τσιρώνης και θα περάσουμε μετά στην ψηφοφορία.

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριοι Υπουργοί, κυρίες και κύριοι συνάδελφοι, είναι ξεκάθαρη η εντολή που έχει λάβει η Νέα Δημοκρατία σήμερα. Αφού δεν κατάφεραν να καλύψουν κανένα από τα επιχειρήματα που κατέθεσε η Κυβέρνηση, αφού δεν μπόρεσαν να πείσουν καν για την αναγκαιότητα της τακτικής τους, κατέφυγαν σε κραυγές πατριδοκαπηλίας και ενδοτισμού. Και αυτό ήταν ξεκάθαρο ότι επιχείρησε να το κάνει ο κ. Δένδιας. Δεν ξέρω αν συνεννοηθήκατε να το παίξουν αυτό τα κανάλια και να μη δείξουν την πλήρη ήττα που είχατε σε επιχειρήματα σήμερα για το θέμα των τηλεοπτικών συχνοτήτων.

Βέβαια, έκανε και άλλα λάθη ο κ. Δένδιας και έδωσε και επιχειρήματα στη Χρυσή Αυγή. Πήγε να καλύψει τον δικτάτορα Μεταξά.

Το «όχι», κύριε Δένδια, ήταν του λαού! Οι δικτάτορες το μόνο που κατάφεραν στην Ελλάδα ήταν η βία, ήταν η έλλειψη δημοκρατίας, ήταν ο περιορισμός δικαιωμάτων και το ξεπούλημα της πατρίδας!

(Χειροκροτήματα από την πτέρυγα του ΣΥΡΙΖΑ)

Ο φασισμός, οι δικτάτορες και οι ακροδεξιοί ξεπουλάνε την πατρίδα!

(Θόρυβος-διαμαρτυρίες από την πτέρυγα της Νέας Δημοκρατίας)

Μην πηγαίνετε μαζί τους!

**ΝΙΚΟΛΑΟΣ ΔΕΝΔΙΑΣ:** Πείτε μας για το ΝΑΤΟ και αφήστε τα αυτά!

**ΣΩΚΡΑΤΗΣ ΦΑΜΕΛΛΟΣ:** Σας πονάει, σας πονάει! Μάλιστα!

Άλλο, όμως, είναι το πρόβλημα στην εξωτερική πολιτική της Νέας Δημοκρατίας. Και ας μιλήσουμε ξεκάθαρα. Ποιο είναι το πρόβλημά σας στην ευρωπαϊκή πολιτική;

**ΝΙΚΟΛΑΟΣ ΔΕΝΔΙΑΣ:** Το ΝΑΤΟ είναι το πρόβλημα!

(Θόρυβος-διαμαρτυρίες από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ:** Το πρόβλημά τους είναι ότι ανήκουν στο Ευρωπαϊκό Λαϊκό Κόμμα, εκεί που αλωνίζει ο κ. Weber, ο οποίος θέλει την Ελλάδα εκτός Ευρωζώνης, ο οποίος θέλει την Ελλάδα εκτός Σένγκεν. Και δεν έχετε τολμήσει ούτε μπορέσατε να αλλάξετε την πολιτική του κόμματος που ανήκετε στην Ευρώπη. Και αυτό το κρύβετε από τους Έλληνες πολίτες!

(Θόρυβος-διαμαρτυρίες από την πτέρυγα της Νέας Δημοκρατίας)

Λίγα λόγια, λοιπόν, για αυτό που εμείς προασπίζουμε, που είναι και η πατρίδα, αλλά και οι πολίτες αυτής της πατρίδας.

**ΜΑΡΙΑ ΑΝΤΩΝΙΟΥ:** Το «όχι» του λαού…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ησυχία, κύριοι συνάδελφοι.

**ΣΩΚΡΑΤΗΣ ΦΑΜΕΛΛΟΣ:** Ας γυρίσουμε, όμως, στην πραγματική συζήτηση.

Η σημερινή ατζέντα πρακτικά έρχεται να καλύψει την αντισυνταγματική συμπεριφορά και την εκτροπή από τους κανόνες της δημοκρατίας της πατρίδας μας των κομμάτων της Αντιπολίτευσης που επιδιώκουν να μην υπάρχει Ανεξάρτητη Αρχή, το Εθνικό Συμβούλιο Ραδιοτηλεόρασης, και να μην δοθούν άδειες με διαγωνισμό στα τηλεοπτικά κανάλια. Παρ’ ότι περιμέναμε δύο μήνες να βγάλουν πρόεδρο –παρ’ ότι απέτυχαν με τα συστήματα πληροφορικής- και παρ’ ότι βάλαμε τροπολογία για να αλλάξει το πλήθος των μελών του ΕΣΡ και παρ’ ότι φέραμε το θέμα του πλήθους των καναλιών στη Βουλή και όχι στον Υπουργό, σε τρεις Διασκέψεις Προέδρων απέφυγαν τη δική τους συνταγματική υποχρέωση.

Είναι ξεκάθαρο τι υπηρετούν. Υπηρετούν το προηγούμενο καθεστώς ανομίας. Και είναι προσχηματική η πρόταση να αποφασίσει το ΕΣΡ τον αριθμό των καναλιών, γιατί αυτό προέκυψε ως επιχείρημα όταν είπαμε να αποφασίσει η Βουλή, την οποία επέλεξαν οι Έλληνες πολίτες.

Είναι, όμως, άλλος ο σκοπός. Ο σκοπός τους είναι να μην έχει δικαίωμα ο λαός να αποφασίζει, όπως έκανε ο ελληνικός λαός σπάζοντας τα δεσμά του το 2015, τα δεσμά της διαπλοκής με τα κανάλια, αυτά τα δεσμά που θέλουν ακόμα να υπάρχουν, για να μην αποφασίζει ο ελληνικός λαός.

Επειδή, όμως, δεν επιτρέπει η Αντιπολίτευση την ύπαρξη της ανεξάρτητης αρχής, εμείς έχουμε υποχρέωση να κάνουμε διαγωνισμό και να τον κάνουμε με ευθύνη της Βουλής, με έναν αριθμό που προκύπτει περιοριστικά, απόλυτα από τις τεχνικές συνθήκες, αλλά και από τα οικονομικά της διαφημιστικής πίτας και βέβαια, με προστασία του ανταγωνισμού.

Γιατί κρύβετε ότι χρωστάνε σήμερα τα κανάλια 14 εκατομμύρια πρόστιμα στο Εθνικό Συμβούλιο Ραδιοτηλεόρασης, ότι χρωστάνε 20 εκατομμύρια ευρώ στην εφορία, ότι έχουν 800 εκατομμύρια δάνεια με τις δικές σας πλάτες και τα πληρώνουν οι Έλληνες πολίτες πάρα πολλές φορές, ότι πέντε κανάλια ήταν ζημιογόνα το 2013, ότι τρεις τηλεοπτικές εταιρείες έχουν αρνητικό δείκτη ιδίων κεφαλαίων και δεν έχουν οικονομική αυτοτέλεια;

Και μετά λέτε ότι θα χάσουν οι εργαζόμενοι τις δουλειές τους. Μα, άμα συνεχίσουμε το δικό σας καθεστώς, θα χάσουν οι εργαζόμενοι στα κανάλια τη δουλειά τους.

Αντιθέτως, εμείς δημιουργούμε κανόνες στελέχωσης των καναλιών με τετρακόσια άτομα, με μετοχικό κεφάλαιο, με ισχυρά συμβόλαια, αορίστου χρόνου εργασίας, έτσι ώστε οι εργαζόμενοι να έχουν δουλειά και στο ραδιοτηλεοπτικό τοπίο.

Όμως, για εμάς είναι κατανοητό να αντιδρούν οι καναλάρχες. Θα χάσουν τη σχέση διαπλοκής, θα χάσουν το μονοπώλιο των δημόσιων συχνοτήτων. Θα πρέπει να είναι βιώσιμοι, να έχουν διαφάνεια, να είναι ισχυροί, να μην έχουν πτωχεύσεις και χρέη. Και θα πρέπει να έχουν νόμιμο και μόνιμο προσωπικό.

Το ερώτημα που προκύπτει για τους πολίτες είναι: Εσείς γιατί αντιδράτε; Σας πειράζουν όλα αυτά;

Εμείς και στον τομέα της ενημέρωσης έχουμε μια υποχρέωση: να βάλουμε κάθε κατεργάρη στον πάγκο του για να αναπνεύσει η δημοκρατία στη χώρα μας, η δημοκρατία, η οποία στενάζει πίσω από τις κάμερες των συστημικών καναλιών, πίσω από τις εθνικές εργολαβίες, πίσω από τη φοροδιαφυγή και τη διαφθορά. Αυτή είναι η επιλογή του ελληνικού λαού και αυτό θα υπηρετήσουμε.

Και για να ξεκαθαρίσουμε κάτι. Εμείς έχουμε τη δύναμη να το κάνουμε. Έχουμε τη δύναμη να συνεχίσουμε χωρίς κανένα πρόβλημα σταθερότητας, γιατί έχουμε στιβαρή εντολή από τους πολίτες, έχουμε όνειρα, έχουμε ελπίδα, δεν χρωστάμε σε κανένα νταβατζή και πάνω από όλα μπορούμε όλοι μαζί να προχωρήσουμε. Και θα τα καταφέρουμε!

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τσιρώνης για τρία με τέσσερα λεπτά το πολύ.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Κατ’ αρχάς εκφράζω τα θερμά μου συλλυπητήρια για τα τρία παιδιά του Ναυτικού που χάθηκαν σήμερα.

Ειλικρινά, κυρίες και κύριοι συνάδελφοι, δεν θα έπαιρνα ποτέ τον λόγο για να παραστήσω το συνταγματολόγο, γιατί μας κούρασε σήμερα πολύ η συζήτηση για το Σύνταγμα. Ειλικρινά περιμένω με πολύ μεγάλη περιέργεια να δω αν θα πραγματοποιηθούν αυτές οι απειλές ότι θα πάμε στο συνταγματικό δικαστήριο, στο Συμβούλιο της Επικρατείας να δούμε τι είναι συνταγματικό και τι δεν είναι.

Εκείνο, όμως, που σίγουρα δεν είναι συνταγματικό και έχει κριθεί αμετάκλητα, είναι όλη αυτή η παρανομία τριών δεκαετιών. Αυτό έχει κριθεί σίγουρα συνταγματικά και το γράψατε στα παλαιά σας υποδήματα! Ειλικρινά δεν ξέρω πόσο καλό ή πόσο κακό είναι τις άδειες να τις προκηρύξει η Κυβέρνηση ή το ΕΣΡ, γιατί σε τελευταία ανάλυση θα πλειοδοτήσουν αυτοί που θα πλειοδοτήσουν.

Εγώ θα σας θυμίσω τι σημασία έχει το καθεστώς της ανομίας για τη δημοκρατία όλα αυτά τα χρόνια. Να θυμηθούμε, λοιπόν, ότι το ολυμπιακό παραμύθι, με το οποίο ταΐσατε τον ελληνικό λαό, δεν είχε αντίλογο. Ποτέ δεν δόθηκε η ευκαιρία στους ανθρώπους που αντιδρούσαν στην Ολυμπιάδα, να βγουν και να πουν τι σημαίνει η Ολυμπιάδα για τον τόπο.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

Αυτά τα δισεκατομμύρια που χάθηκαν από την «ολυμπιακή αρπαχτή», ποτέ δεν έμαθε ο Έλληνας πολίτης τι έγιναν σε σοβαρό διάλογο…

(Θόρυβος από τις πτέρυγες της Νέας Δημοκρατίας και της Δημοκρατικής Συμπαράταξης ΠΑΣΟΚ-ΔΗΜΑΡ)

Να πούμε, λοιπόν, ότι υπάρχουν κόμματα, όπως το δικό μου κόμμα, οι Οικολόγοι Πράσινοι αλλά και το ΚΚΕ, που ήταν μονίμως αποκλεισμένα από τα κανάλια. Και όταν προειδοποιούσαμε τους αγρότες ότι δεν θα τους λύσει το πρόβλημα ο Αχελώος, αλλά είναι λάθος οι καλλιέργειές τους, ποτέ κανείς δεν μας άκουσε γιατί ποτέ δεν μπορέσαμε να μιλήσουμε.

Να δούμε τι έγινε προχθές; Μιλάμε για τον κόσμο που είναι στον δρόμο. Εγώ σέβομαι τον κόσμο που είναι στον δρόμο. Όμως, ενημερώνεται αυτός ο κόσμος; Πρόσφατα είδα μια ωραία καρτέλα από ένα μεγάλο κανάλι να μας ενημερώνει ότι οι μικροί, ελεύθεροι επαγγελματίες, οι οποίοι αυτήν τη στιγμή χειμάζονται με περίπου 10.000 ευρώ ετήσιο εισόδημα, θα έχουν 76% μείωση του εισοδήματός τους.

Είμαι και εγώ ελεύθερος επαγγελματίας. Ήμουν όλη μου τη ζωή. Πήρα το κομπιουτεράκι μου και ανακάλυψα ότι προφανώς θα πλήρωνα 10% έως 20% λιγότερα από ό,τι πληρώνω σήμερα. Αυτοί, λοιπόν, οι οποίοι βρίσκονται στον δρόμο ξέρουν αρκετά καλά μαθηματικά ή ενημερώνονται από τα κανάλια; Αυτή δεν είναι η συνταγματική υποχρέωση των καναλιών; Αυτό, όμως, το ξεχνάμε.

Δεν θα θυμηθώ το δημοψήφισμα. Το ανέφεραν άλλοι συνάδελφοι. Δεν χάνω χρόνο. Να μιλήσουμε, όμως, και για την εκκωφαντική σιωπή.

Έμαθαν, άραγε, οι Έλληνες πολίτες τίποτα για την κυκλική οικονομία; Έχετε ακούσει μια λέξη για την κυκλική οικονομία; Έχετε ακούσει μια λέξη για τις συνεταιριστικές επιχειρήσεις ενέργειας, που σήμερα στη Γερμανία είναι το 20% των ενεργειακών πηγών της χώρας, που στην Ελλάδα οι άνθρωποι ψάχνουν τι δουλειά θα κάνουν; Μηδέν!

Γνωρίζει το Κοινοβούλιο, άραγε, γνωρίζει ο ελληνικός λαός, ότι το 2010 το Ευρωκοινοβούλιο ψήφισε την έκθεση Sven Giegold, του πράσινου Ευρωβουλευτή, η οποία έλεγε για το ευρωομόλογο, το οποίο τότε ήταν η λύση στα μνημόνια. Όμως, αυτή η λύση αποκρύφθηκε από τον ελληνικό λαό. Ποτέ δεν έμαθε ο ελληνικός λαός ότι το Ευρωκοινοβούλιο είχε ψηφίσει την έκθεση Sven Giegold.

**ΜΑΡΙΑ ΑΝΤΩΝΙΟΥ:** Γιατί δεν την εφαρμόζετε τώρα;

(Θόρυβος από την πτέρυγα της Νέας Δημοκρατίας)

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Και ρωτάω ακόμη και το Κοινοβούλιο: Ξέρετε ότι σήμερα τελείωσε στην Ελλάδα η Διάσκεψη των Ηνωμένων Εθνών για τη Μεσόγειο; Κανείς δεν το ξέρει, γιατί κανένα κανάλι σχεδόν δεν το είπε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ! Δεν γίνεται έτσι.

**ΙΩΑΝΝΗΣ ΤΣΙΡΩΝΗΣ (Αναπληρωτής Υπουργός Περιβάλλοντος και Ενέργειας):** Άρα, κυρίες και κύριοι συνάδελφοι, δεν είναι καθόλου μεγάλης σημασίας το αν την άδεια θα την προκηρύξει το ΕΣΡ ή αν θα την προκηρύξει η Κυβέρνηση, γιατί δεν υπάρχει αυτήν τη στιγμή ΕΣΡ.

Το σημαντικό είναι ότι τα κανάλια είναι ζήτημα δημοκρατίας. Και η δημοκρατία δεν λειτουργεί στον τόπο. Μιλάτε για αγορά, αλλά αυτό που υπερασπίζεστε είναι η μαύρη αγορά! Μιλάτε για δημοκρατία, αλλά αυτό που υπερασπίζεστε είναι η μαύρη προπαγάνδα!

Εμείς, λοιπόν, υποστήκαμε τη μαύρη προπαγάνδα και δεν μασάμε με αυτά που λέτε. Θα αλλάξουμε το σύστημα, γιατί αλλιώς δεν προχωρά η δημοκρατία στη χώρα μας.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τσιρώνη.

Κηρύσσεται περαιωμένη η συζήτηση επί της αρχής και επί των άρθρων και της τροπολογίας του σχεδίου νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΧΡΗΣΤΟΣ ΠΑΠΠΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το νομοσχέδιο του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων.

Ερωτάται το Σώμα: Γίνεται δεκτό το άρθρο 1 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΧΡΗΣΤΟΣ ΠΑΠΠΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΧΡΗΣΤΟΣ ΠΑΠΠΑΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το άρθρο 2 έγινε δεκτό ως έχει κατά πλειοψηφία.

Κύριες και κύριοι συνάδελφοι, έχει υποβληθεί αίτηση διεξαγωγής ονομαστικής ψηφοφορίας από Βουλευτές του ΣΥΡΙΖΑ επί της τροπολογίας με γενικό αριθμό 186 και ειδικό 1 του σχεδίου νόμου, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 743α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Η κ. Θεοπεφτάτου Αφροδίτη. Παρούσα.

Ο κ. Μαντάς Χρήστος. Παρών.

Ο κ. Φάμελλος Σωκράτης. Παρών.

Η κ. Βάκη Φωτεινή. Παρούσα.

Ο κ. Κάτσης Μάριος. Παρών.

Ο κ. Μπάρκας Κωνσταντίνος. Παρών.

Ο κ. Λάππας Σπυρίδων. Παρών.

Ο κ. Μπαλαούρας Γεράσιμος. Παρών.

Ο κ. Πάντζας Γεώργιος. Παρών.

Η κ. Τζούφη Μερόπη. Παρούσα.

Ο κ. Σκουρολιάκος Παναγιώτης (Πάνος). Παρών.

Η κ. Σταματάκη Ελένη. Παρούσα.

Ο κ. Αντωνίου Χρήστος. Παρών.

Η κ. Γκαρά Αναστασία. Παρούσα.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών του ΣΥΡΙΖΑ.

Επίσης, έχει υποβληθεί αίτηση διεξαγωγής ονομαστικής ψηφοφορίας από Βουλευτές της Νέας Δημοκρατίας επί της τροπολογίας με γενικό αριθμό 186 και ειδικό 1 του σχεδίου νόμου, της οποίας το κείμενο έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 744α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Θα αναγνώσω και τον κατάλογο των υπογραφόντων την αίτηση ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της.

Ο κ. Τσιάρας Κωνσταντίνος. Παρών.

Ο κ. Δένδιας Νικόλαος. Παρών.

Ο κ. Βορίδης Μαυρουδής. Παρών.

Ο κ. Βρούτσης Ιωάννης. Παρών.

Ο κ. Μηταράκης Παναγιώτης (Νότης). Παρών.

Ο κ. Βεσυρόπουλος Απόστολος. Παρών.

Ο κ. Καράογλου Θεόδωρος. Παρών.

Ο κ. Κόνσολας Εμμανουήλ. Παρών.

Ο κ. Καββαδάς Αθανάσιος. Παρών.

Ο κ. Ανδριανός Ιωάννης. Παρών.

Ο κ. Τασούλας Κωνσταντίνος. Παρών.

Ο κ. Δήμας Χρίστος. Παρών.

Ο κ. Στύλιος Γεώργιος. Παρών.

Ο κ. Καλαφάτης Σταύρος. Παρών.

Κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών της Νέας Δημοκρατίας.

Συνεπώς διακόπτουμε τη συνεδρίαση για δέκα (10‘) λεπτά, σύμφωνα με τον Κανονισμό.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, επαναλαμβάνεται η συνεδρίαση.

Δέχεστε να συμπτύξουμε τις προβλεπόμενες από τον Κανονισμό ψηφοφορίες σε μία;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα συνεφώνησε.

Θα διεξαχθεί ονομαστική ψηφοφορία επί της τροπολογίας με γενικό αριθμό 186 με ειδικό 1 του νομοσχεδίου του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές και άλλες διατάξεις».

Οι αποδεχόμενοι την τροπολογία λέγουν «ΝΑΙ».

Οι μη αποδεχόμενοι την τροπολογία λέγουν «ΟΧΙ».

Οι αρνούμενοι ψήφο λέγουν «ΠΑΡΩΝ».

Καλούνται επί του καταλόγου η κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία.

Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί των τροπολογιών. Οι ψήφοι αυτές θα ανακοινωθούν και θα συνυπολογισθούν στην καταμέτρηση η οποία θα ακολουθήσει.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Λαμπρούλης):** Υπάρχει συνάδελφος, ο οποίος δεν άκουσε το όνομά του; Κανείς.

Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.

(Οι προαναφερθείσες επιστολές έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 750-751)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ. Ιάσονα Φωτήλα, κ. Γεωργίου Βαγιωνά, κ. Νικήτα Κακλαμάνη, κ. Θεοδώρου Παπαθεοδώρου και κ. Θεοδώρας Μπακογιάννη, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες, θα ψήφιζαν «όχι».

Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.

(Οι προαναφερθείσες επιστολές καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 753-757)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ του κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας.

Εψήφισαν συνολικά 270 Βουλευτές.

Υπέρ της τροπολογίας με γενικό αριθμό 186 και ειδικό 1, δηλαδή «ΝΑΙ», εψήφισαν 154 Βουλευτές.

Κατά της τροπολογίας, δηλαδή «ΟΧΙ», εψήφισαν 102 Βουλευτές.

«ΠΑΡΩΝ» ψήφισαν 14 Βουλευτές, σύμφωνα με το παρακάτω πρωτόκολλο ονομαστικής ψηφοφορίας:

ΑΛΛΑΓΗ ΣΕΛΙΔΑΣ

(Να μπει το πρωτόκολλο σελ.759α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς η τροπολογία με γενικό αριθμό 186 και ειδικό 1 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο ως έχει;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Το ακροτελεύτιο άρθρο έγινε δεκτό ως έχει κατά πλειοψηφία.

Συνεπώς το σχέδιο νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές και άλλες διατάξεις» έγινε δεκτό επί της αρχής και επί των άρθρων κατά πλειοψηφία.

Δέχεσθε στο σημείο αυτό να ψηφίσουμε το νομοσχέδιο και στο σύνολό του;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Ερωτάται το Σώμα: Γίνεται δεκτό το νομοσχέδιο και στο σύνολο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΠΡΟΕΔΡΕΥΩΝ (Γεώργιος Λαμπρούλης):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το σχέδιο νόμου του Υπουργείου Υποδομών, Μεταφορών και Δικτύων: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Λευκορωσίας για τις διεθνείς οδικές επιβατικές και εμπορευματικές μεταφορές και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 760α)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 1.35΄ λύεται η συνεδρίαση για σήμερα ημέρα Παρασκευή 12 Φεβρουαρίου 2016 και ώρα 9.30΄, με αντικείμενο εργασιών του Σώματος: α) νομοθετική εργασία, συνέχιση της συζήτησης επί του σχεδίου νόμου του Υπουργείου Οικονομικών: Κύρωση: α) της από 24.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Δικαιοσύνης, Διαφάνειας και Ανθρωπίνων Δικαιωμάτων, Εργασίας, Κοινωνικής Ασφάλισης και Κοινωνικής Αλληλεγγύης, Υγείας, Αγροτικής Ανάπτυξης και Τροφίμων και Οικονομικών» (Α΄182) και β) της από 30.12.2015 Πράξης Νομοθετικού Περιεχομένου «Ρύθμιση κατεπειγόντων θεμάτων των Υπουργείων Οικονομικών, Παιδείας, Έρευνας και Θρησκευμάτων, Εσωτερικών και Διοικητικής Ανασυγκρότησης, Περιβάλλοντος και Ενέργειας, Ναυτιλίας και Νησιωτικής Πολιτικής, Εργασίας, Κοινωνικής Ασφάλισης και Κοινωνικής Αλληλεγγύης, Εθνικής Άμυνας, Υγείας και Οικονομίας, Ανάπτυξης και Τουρισμού και της ΕΡΤ Α.Ε.» (Α΄184)» και άλλες διατάξεις» και β) κοινοβουλευτικό έλεγχο, συζήτηση επικαίρων ερωτήσεων, καθώς και συζήτηση της υπ’ αριθμόν 6/6/27-11-2015 επίκαιρης επερώτησης των Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ, σχετικά με το θέμα: «Άδικα φοροεισπρακτικά μέτρα για τους αγρότες προωθεί η Κυβέρνηση αντί για Εθνικό Σχέδιο ανάπτυξης και παραγωγικής ανασυγκρότησης», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**